उतपतीके किताब

किताबके परिचय

उतपतीके मतलब चियै, “कोनो चिजके जलम” या “सुरु”। यी किताब जगतके सिरिस्टी, लोकके सुरुवात, पाप आ सन्सारमे दुख आ पिराके जलम आ परमेस्वर लोकसब उपर केल बेबहारके बारेमे बताइछै। उतपतीके किताबके दुइ भागमे राखे सकैचियै।

१) १-११ अध्याय सन्सारके सिरिस्टी आ लोकसबके सुरुके इतिहास। अइमे आदम आ हब्बा, कयिन आ हाबिल, नोआ आ जलपरलय आ बाबेलके धरहराके बारेमे छै।

२) १२-५० अध्यायमे इजराएलीके पुरबज पुरखाके इतिहास। सबसे पहिने अबराहमके बारेमे कहने छै जे परमेस्वर परतीके भरोसा आ आग्याकारिताके नाम चलल छेलै। तकरबाद ओकर बेटा इसहाक आ नाती याकुब (जकरा इजराएलो कहैछै), याकुबके बारह बेटासब, जे इजराएलके बारह कुलके ठार करल्कै ओइके कथासब भेटैछै। उ बारह बेटासबमेसे योसेफ आ ओकरसङे घटल घटनासब, जकर कारन याकुब आ ओकर औरो बेटासब परिबार सहित मिसरदेसमे बसाइ सरैले ओइसबके बिसेस बात भेल छै।

अइ किताबमे लोकसबके कथा हैतो परभी अइमे सबसे पहिने परमेस्वर कनङके कथी करल्कै से बातके बखान भेल छै। परमेस्वर जगतके रचैता चियै कैहके सुरु हैछै आ परमेस्वर आपन लोकसबके देखभाल करैत रहैछै ओइ करारके साथ अकर अन्त हैछै। उतपतीके पुरे किताबके मुख लोक परमेस्वर चियै। दुस्टकाम करैबलासबके नियाइ कैरके सजाय दैछै, महज आपन लोकसबके अगुवाइ कैरके मदत करैछै। लोकसबके बिसबासके हिसाब राखैत ओइ बिसबासके जिते राखैके उदेससे यी बहौत पुरान इतिहासके किताब लिखल छै।

छोटकरीमे बिसय सुची

सारा जगत आ लोकके सिरिस्टी १:१-२:२५

पाप आ पिराके सुरुवात ३:१-२४

आदमसे लके नोआतक ४:१-५:३२

नोआ आ जलपरलय ६:१-१०:३२

बाबेलके धरहरा ११:१-९

सेमसे लके अबराहम तक ११:१०-३२

कुल-पुरखासब-अबराहम, इसहाक आ याकुब १२:१-३५:२९

एसाबके बेटाबेटी ३६:१-४३

योसेफ आ ओकर भैयाभाइसब ३७:१-४५:२८

इजराएलीसब मिसरदेसमे ४६:१-५०:२६

उतपतीके किताब

सिरिस्टीके बरनन

1

1 सुरुमे परमेस्वर अकास आ पिरथिबीके सिरिस्टी करल्कै।

2 पिरथिबी अकार बिनाके बेडोल आ सुनसान छेलै।

अथाह समुन्दरके पानी उपर अन्हार छेलै,

आ परमेस्वरके आत्मा पानी उपर घुइमरहल छेलै।

3 तब परमेस्वर कहल्कै,

“इजोत हेबे।”

तब इजोत भेलै।

4 परमेस्वर इजोतके देखल्कै,

उ छनगर छेलै।

तब उ इजोत आ अनहारके अलग-अलग करल्कै।

5 आ परमेस्वर इजोतके “दिन” आ अनहारके “रात” कहल्कै।

तब साँझ परलै,

बिहान भेलै,

उ पहिन्का दिन भेलै।a

6 तब परमेस्वर कहल्कै,

“पानीके बिचमे एहेन अन्‍तर हेबे,

आ तैसे पानीके अलग-अलग दुइ भाग करे।”

7 परमेस्वर फरक कैरके ओइसे निचला पानी आ उपरका पानीके अलग-अलग करल्कै।

तब तैहनङ भेलै।

8 अहै अनतरिक्‍छके परमेस्वर “अकास” कहल्कै।

साँझ परलै आ बिहान भेलै आ अहिनङके दोसर दिन भेलै।

9 तब परमेस्वर कहल्कै,

“अकास निचाके पानी एक ठाममे जमा हेबे आ सुखल जमिन देखा परे।”

तब तैहनङ भेलै।

10 परमेस्वर सुखल जमिनके “पिरथिबी” कहल्कै आ जमा भेल पानीके “समुन्दर” कहल्कै।

तब परमेस्वर ओइके देखल्कै,

उ छनगर छेलै।

11 तब परमेस्वर कहल्कै,

“जमिनसे सब किसिमके घास-पतार,

बिया हैबला गाछ-बिरिछ आ आपन-आपन किसिमके फल फरैबला गाछ-बिरिछसब पिरथिबीमे जलमाबे।”

तब तैहनङे भेलै।

12 जमिन सब किसिमके घास-पतार,

बिया हैबला गाछसब आ आपन-आपन किसिमके बिया हैबला आ फर फरैबला गाछसब जलमाइल्‍कै।

तब परमेस्वर देखल्कै,

उ छनगर छेलै।

13 साँझ परलै,

फेनो बिहान भेलै आ अहिनङके- तेसर दिन भेलै।

14 तब परमेस्वर कहल्कै,

“अकासमे दिन आ रात अन्‍तर करैले इजोतसब हेबे।

उ माससब,

दिनसब आ बरिससबके छुटयाबैले चेन्हाके रुपमे काम करे।

15 आ पिरथिबीमे इजोत दैले अकाससे उ इजोतसब चम्के।”

तब तैहनङे भेलै।

16 तब परमेस्वर दुइ बिसाल इजोतसब बनाइल्कै,

सुरुजके दिनमे राज करैले,

आ चानके रात उपर राज करैले बनाइल्कै।

उ तरासब सेहो बनाइल्कै।

17 तब परमेस्वर पिरथिबीमे दुनु इजोतसबके चम्कैले,

18 दिन आ रात उपर राज करैले,

अन्हारसे इजोतके अलग करैले ओइसबके अकासमे राखल्कै।

आ परमेस्वर देखल्कै,

उ छनगर छेलै।

19 साँझ परलै,

फेनो बिहान भेलै,

ऐहनङे चारम दिन भेलै।

20 तब परमेस्वर कहल्कै,

“समुन्दरके पानी जिबित जलचर जानबरसबसे पुरे भरे।

आ चिरै-चुरगुनसब पिरथिबी उपर अकासमे उरे।”

21 अहिनङे समुन्दरके बरका-बरका समुन्‍दरी जानवरसब,

पानीमे हलचल करैबला सब परकारके जिबित जानबरसब आ सब जातीके चिरै-चुरगुनसबके परमेस्वर सिरिस्टी करल्कै।

परमेस्वर देखल्कै,

उ छनगर छेलै।

22 तब परमेस्वर ओइसबके एहेन कैहके आसिरबाद देल्कै,

“फलैत-फुलैत,

बरहैत आ समुन्दरी जनाबरसबसे समुन्दरमे भरैत जो।

आ चिरै-चुरगुनोसब पिरथिबीमे अनगिन्‍ती भ्याजो।”

23 तब साँझपरलै आ बिहान भेलै।

तैहनङे पाचम दिन भेलै।

24 तब परमेस्वर कहल्कै,

“पिरथिबी आपन-आपन जात अनुसारके घरमे पोसैबला जानबरसब,

ससरैबला जिव-जन्तुसब आ सब परकारके जङली जानबरसब उतपन करे।”

तब तैहनङे भेलै।

25 परमेस्वर पिरथिबीमे सबजातके जानबरसबके,

घरमे पोसैबला जानबरसब आ जमिनमे ससरैबला जि-जन्तुसब बनाइल्कै।

आ परमेस्वर देखल्कै,

त उ छनगर छेलै।

26 तब फेनो परमेस्वर कहल्कै,

“लोकके आपने स्‍वरूपमे,

आपने जखा बनाबी।

उसब समुन्दरके माछसब,

अकासके चिरै-चुरगुनसब,

पोसैबला जानबरसब आ भुइयामे ससरैबला सब जिब-जन्‍तु पर अधिकार करे।”

27 अहिनङे परमेस्वर लोकके अपने रुपमे सिरिस्टी करल्कै।

मरद आ जनी कैरके ओइसबके सिरिस्टी करल्कै।

28 परमेस्वर ओइसबके एहेन कैहके आसिरबाद देल्कै,

“फलैत-फुलैत,

बरहैत,

पिरथिबीमे भरैत आ उसबके आपन बसमे करैत जो।

समुन्दरके माछसब,

अकासके चिरै-चुरगुनसब आ पिरथिबीके सब जिबित परानीसब उपर अधिकार कर।”

29 तब परमेस्वर कहल्कै,

“देख,

हम पिरथिबीमे बिया जलमाबैबला आ सब परकारके फरके गाछसब देबौ।

ओहै तोरासबके भोजनके लेल हेतौ।

30 आ पिरथिबीके हरेक जानबर,

अकासके हरेक चिरै आ जमिनमे ससरैबला हरेक जिब-जन्‍तु हरेक परानी जैमे जिबन छै।

भोजनके लेल हम ओइसबके हरियर घासपात देने चियै।”

तब तैहनङे भेलै।

31 परमेस्वर आपनेसे बनेल्‍हा हरेक चिजसब ताकल्कै,

उ सब चिज बहुत छनगर छेलै।

तब साँझ परलै आ बिहान भेलै,

तहिनङे छठम दिन भेलै।

a 

१:५ यहुदी रितिरिबाज अनुसार दिनके सुरुवात अगिल्का दिनके साँझसे लके बिहानके साँझतक मानैछै।

2

1 अहिनङे अकास आ पिरथिबी आ तैमे भेल सब चिजके बनाइल्कै।

2 परमेस्वर आपन करलहा काम छठम दिनमे पुरा करल्कै,

आ सातम दिनमे आपन करलहा सब कामसबसे उ बिसराम करल्कै।

3 तब ओइ सातम दिनके परमेस्वर आसिस देल्कै आ तकरा पबितर करल्कै,

कथिलेत आपनसे सिरिस्टी करलहा सब कामसे तहै दिन परमेस्वर बिसराम करल्कै।

अदनके फुलबारी

4 अकास आ पिरथिबी सिरिस्टीके इतिहास एह्‍या चियै।

जै दिन परभु परमेस्वर अकास आ पिरथिबी सिरिस्टी करल्कै,

5 पिरथिबीमे एकोटा ने गाछ-बिरिछ छेलै,

आ जमिनमे घासोपतार ने जलमल छेलै,

कथिलेत परमपरभु परमेस्वर पिरथिबीमे पानी बरसाइने नै रहै आ जमिनसब जोतैले कोनो लोको ने छेलै।

6 महज पिरथिबीमे तरसे भव फुइटके सब जमिनके पटाबैछेलै।

7 तब परमपरभु परमेस्वर जमिनके माटीसे लोक बनाइल्कै,

आ ओकर नाकमे जिबनके साँस फुइक देल्कै,

आ उ लोक जिबित परानी भेलै। a

8 परभु परमेस्वर पुरुब दिसन अदनमे एकटा फुलबारी लगाइल्कै,

आ परमेस्वर आपन बनेल्‍हा लोकके ओहै फुलबारीमे राखल्कै।

9 तब देखैमे छनगर आ खाइले सबाद लागैबला सब परकारके फरके गाछ परमपरभु परमेस्वर जमिनमे जलमाइल्‍कै।

परमेस्वर फुलबारीके बिचमे जिबनके गाछ आ असल आ खराबके ग्यान दैबला गाछ सेहो लगाइल्कै।

10 फुलबारी पटाबैले अदनसे एकटा लदीके धार बहैछेलै,

आ ओतेसे फुइटके चारटा धार भेल छेलै।

11 पहिन्का लदीके नाम पीसोन चियै।

यी उहे लदी चियै,

जे हवीलाके पुरे देस हैत चारु दिसन बहैछै,

जते सोना भेटैछै।

12 ओइ देसके सोना असल हैछै।

ओते गमकौवा तेल आ सुलेमानी पथलोसब भेटैछै।

13 दोसर लदीके नाम गिहोन चियै।

यी उहे लदी चियै जे कुसके पुरे देस हैत चारु दिसर बहैछै।

14 तेसर लदीके नाम टाइगिरिस चियै।

यी उहे लदी चियै,

जे अस्‍सुरके पुरुबमे बहैछै।

आ चौथा लदी युफरेटिस चियै।

15 परमपरभु परमेस्वर लोकके लज्याके अदनके फुलबारीमे ओइके कोरकार आ देखभाल करैले राखल्कै।

16 तब परमेस्वर ओइ लोकके आग्या देल्कै,

“बारीके सब गाछके फल तु संका नै कैरके ख्‍या सकैची,

17 महज असल आ खराबके ग्यान दैबला फल नै खाइहे,

कथिलेत जइ दिन तु उ फल खेब्ही तै दिन तु साच्‍चोके मरबिही।”

18 फेनो परमपरभु परमेस्वर कहल्कै,

“लोक असगरे रहनाइ असल नै हैछै।

हम ओकर खातिर एकटा सहजोगी बनाइबै।”

19 परभु परमेस्वर जमिनसे थोरका माटी लेल्कै आ जमिनके सब जङली जानबरसब आ अकासमे उरैबला सब चिरै-चुरगुनसबके बनाइल्कै।

ओइसबके नाम कथि-कथी राखैछै से देखैले लोकलग आनल्कै- आ लोकसब परानीके जे-जे नाम देल्कै उहे ओइसबके नाम भेलै।

20 तब लोकसब पोसैबला जानबर,

अकासके चिरै-चुरगुन आ सब जङली जानबरसबके नाम राखल्कै।

महज आदमके खातिर ओकरा सोहाइबला कोनो सहजोगी नै भेटलै जे ओकरसे मेल खेतै।

21 अहै खातिर परमपरभु परमेस्वर लोकके बिभोर निनमे राखल्कै,

आ उ निनाएल बखत ओकर पाँजरके हड़ीमेसे एकटा निकाइलके मौससे ओइके भरदेल्‍कै।

22 जे पाँजरके हडी परमपरभु परमेस्वर लोकसे निकाल्‍ने छेलै,

तैसे एकटा जनी बनाके लोक लग आनल्कै।

23 तब उ लोक कहल्कै,

“अन्‍तमे,

यी त हमरे जखा छै।

हमरसे लेल्‍हा हाड़ आ हमर मौससे निकालल मौस चियै।

यी जनी कहेतै कथिलेत अकरा मरदसे निकालने छेलै।”b

24 अहै कारन लोक आपन बाप-महताइरके छोरैछै आ आपन घरबालीसङे मिलल रहैछै,

जैसे उसब एके देह हैछै।

25 उ लोक आ ओकर घरबाली दुनुगोरे नङटे रहैछेलै महज उसबके लाज नै हैतरहै।

a 

२:७ यहुदी भसामे लोकके मतलब “आदम” जे “जमिन” सब्द नहाइत छै।

b 

२:२३ यहुदी भसामे “मरद” आ “जनि” सब्दके अरथ एके समान हैछै।

लोकके परिक्छा आ पतन

3

1 परमपरभु परमेस्वरके बनेल्‍हा जङली जानबरसब मेसे साँप सबसे धुरत छेलै।

साँप जनिके कहल्कै,

“कि परमेस्वर तोरासबके फुलबारीके कोनो गाछके फल नै खाइले कहने छौ?”

2 उ जनी साँपके जबाब देल्कै,

“हमसब फुलबारीके सब गाछके फलसब ख्‍या सकैचियै,

3 महज फुलबारीके बिचमे भेल्हा गाछके फलके बिसयमे परमेस्वर कहने छै,

‘उ नै खो आ नै छुबिहे,

नै त तुसब मरजेबिही’।”

4 साँप जनिके कहल्कै,

“साचोके तुसब नै मरबिही।

5 कथिलेत परमेस्वर जानैछै कि जै दिन तोरौरके उ खेबही तहै दिन तोरौरके आँख खुलतौ,

आ असल आ खराबके ग्यान जाइनके परमेस्वरे जखा हेब्ही।”

6 जब जनी ओइ गाछके फर देखैमे छनगर,

खाइले असल,

आ बुइध पाबैले ओइ गाछके आबसेक्‍ता छै से देखल्कै,

तब उ जनी ओइ गाछके फर तोइरके खेल्कै,

आपन घरबलाके खिएल्कै जे ओकर सङे छेलै आ अपनो खेल्कै।

7 तब दुनुके आँख खुल्‍लै,

आ नङटे चियै से थाह भेलै।

तब अन्जिरके पत्‍तासब जोइर-जोइरके आपन खातिर बस्तर बनाइल्कै।

8 तब साँझखिना परमपरभु परमेस्वर फुलबारीमे टहलै बुलैके अबाज सुनल्कै,

आ फुलबारीके गाछसबके बिचमे उसब परमपरभुके नजरसे घोसैरगेलै।

9 महज परमपरभु परमेस्वर लोकके चाल करल्कै,

“तु कते चिही?”

10 उ जबाब देल्कै,

“हम अहाँके टहलैके अबाज फुलबारीमे सुनलियै आ हम डर्‌या गेलियै,

कथिलेत हम नङटे छेलियै,

आ हम घोसैरगेलियै।”

11 परभु परमेस्वर पुछल्कै,

“तु नङटे चिही से के कहल्‍कौ?

जै गाछके फर खाइले मना करने छेलियौ कनङके तु वहे ख्‍या लेल्ही?”

12 लोक कहल्कै,

“जे जनिके अहाँ हमरसङे रहे कैहके देने छेलियै,

वहे हमरा गाछके फर देल्कै आ हम खेलियै।”

13 तब परमपरभु परमेस्वर जनिके कहल्कै,

“तोहे यी कथी करलिही?”

जनी कहल्कै,

“साँप हमरा छल करल्कै,

आ हम उ खेलियै।”

परमेस्वरसे एल सजाय

14 तब परभु परमेस्वर साँपके कहल्कै,

“अकर लेल तु त सजाय पैबे करबिही आ सब पोसुवा जानबरसबसे बेसी सराप पाबबिही।

आबसे तु पेटके बलसे ससैरके चलबिही आ तोहर मुरी जिबनभैर माटीमे रहतौ।

15 हम तोहर आ जनिके बिचमे,

आ तोहर सन्‍तान आ जनिके सन्‍तानके बिचमे दुस्मनी कर्‌यादेबौ।

उ तोहर मुरी थकुचतौ आ तु ओकर एँरीमे डसबिही।”

16 तकरबाद परमेस्वर जनिके कहल्कै,

“हम तोहर जलमासोचके दुख बेसी कैरके बरहादेबौ।

बहुत तकलिफसे तु बच्‍चा जलमाइबिही।

तोहर धियान आपन घरबलाके बसमे राखैके रहतौ महज उ तोरा अधिनमे राखतौ।”

17 तब परमेस्वर आदमके कहल्कै,

“तु आपन घरबालीके बात मानलिही आ जे गाछके फर हम नै खाइले कहने छेलियौ उ फर खाइके कारन,

जमिन तोहर चलते सरापित भेलछौ।

जिबनभैर बहुत कठिनसे तु आपन पसिनाके कमाइ खेब्ही।

18 तु सागपात खेबही महज जमिन तोहर लेल झार आ काँटसब उबजाइतौ।

19 जे माटीसे तु बनल छेल्ही,

ओहै माटीमे नै मिलेतक आपन पसिनाके कमाइ खेब्ही।

कथिलेत तु माटिए चिही आ माटीएमे मिल जेब्ही।”

20 आदम आपन घरबालीके नाम हब्बाa राखल्कै,

कथिलेत उ सब जिबित लोकसबके महताइर छेलै।

21 तकरबाद परभु परमेस्वर आदम आ ओकर घरबालीके लेल जानबरके छलाके बस्तर बनाके उसबके पिन्हादेल्कै।

आदम आ हब्बा फुलबारीसे निकालल गेलै

22 तब परभु परमेस्वर कहल्कै,

“आब लोक हमरे जखा असल आ खराबके ग्यान पाबने छै।

आबसे उसब जिबनके गाछके फर तोइरके खाइले नै पाबे,

नै त उसबके जिबन अमर हेतै।”

23 तैल्याके परमपरभु ओकरा अदनके फुलबारीसे निकाइलदेल्कै आ ओहै जमिनमे खेतिकिसानी करैले लगाइल्कै जतेसे उसब बनल छेलै।

24 परमेस्वर उसबके फुलबारीसे निकाइलदेल्कै।

तब जिबनके गाछदिसरा पहरा करैले पुरब दिसरासे करूबसबb आ अगा पछा हैबला आइगबला तलबार राखदेल्कै।

a 

३:२० हब्बा- यहुदी भसामे हब्बाके मतलब “जिबन देनाइ हैछै।”

b 

३:२४ करूब- स्वरगदुतसब मेसे एक परकारके डेन भेल स्वरगदुत चियै।

कयिन आ हाबिल

4

1 जब आदम आपन घरबालीसङे सुतलै तब हब्‍बाके देहभारी भेलै आ कयिनके जलम देल्कै,

आ कहल्कै,

“परमपरभुके सहजोगसे हम एकटा बेटाके जलम देलियौ।”

2 बादमे फेनो उ कयिनके भाइ हाबिलके जलम देल्कै।

हाबिल भेंरा चरबहा भेलै,

महज कयिन खेती करैबला किसान भेलै।

3 कुछ समय बितलाके बाद कयिन खेतके कुछ उब्जा परभुके भेटी चरहाइल्कै।

4 महज हाबिल आपन भेराके जेंरसे पहिल्का जलमल्हा मोटगर तेलगर पठरु भेटी चरहाइले आनल्कै।

परमपरभु हाबिल आ ओकर भेटीसे खुसी भेलै,

5 महज कयिन आ ओकर भेटी से खुसी नै भेलै।

तैसे कयिन बहुत खिसयाइलै,

आ ओकर मुह अन्हार खोट-खोट भेलै।

6 तब परमपरभु कयिनके कहल्कै,

“तु कथिले खिसयाइचिही?

तोहर मुह कथिले अन्हार खोट-खोट भेलछौ?

7 जे असल छै से करबिही त,

कि उ स्विकार नै हेतौ?

महज तु असल काम नै करबिही त पाप तोहर देहरीमे असियाल रहतौ,

उ तोरा बसमे राखैले चाहतौ,

महज तु ओकरा बसमे राखैये परतौ।”

8 कयिन आपन भाइ हाबिलके कहल्कै,

“या!

आपनौरके बाहर खेतमे चल।”

जब उसब खेतमे रहै तब कयिन आपन भाइ हाबिल उपर आकरमन कैरके जानसे माइर देल्कै।

9 तब परमपरभु कयिनके पुछल्कै,

“तोहर भाइ हाबिल कते छौ?”

उ कहल्कै,

“हमरा थाह नै छै।

कि हम आपन भाइके रखबारी चियै से?”

10 परमपरभु कहल्कै,

“तु इ कथी करलिही?

तोहर भाइके लहु जमिनसे हमरा दुहाइ द्‍यारहल छौ।

11 आब तु सरापित भेल चिही।

कथिलेत तोहर भाइके लहु तोहर हाथसे लैले जमिन मुह बाबल्कै,

आबसे तु जमिनमे खेती करैले नै पाबबिही।

12 आबसे तु खेती करैबखत जमिन आपन उब्जा तोरा नै देतौ।

तु खालि अने-ओने बौवाइत रहबिही।”

13 कयिन परमपरभुके कहल्कै,

“हमरा सहे नै सकैबला बहुत करा सजाइ भेलै।

14 देखु,

अहाँ आइ हमरा अइ जमिनसे आ अहाँके अगासे हमरा निकाल देबै।

हम पिरथिबीमे अने-ओने बोवाबैत रहब,

आ जे कोइ हमरा भेटत से हमरा जानसे माइरदेत।”

15 महज परमपरभु ओकरा कहल्कै,

“अनङ नै हेतौ,

जे कयिनके मारतै तकरसे सात गुना बदला लेलजेतौ।”

तब कयिनके पकैरके कोइयो नै मारे कैहके परमपरभु ओकर उपर एकटा चेन्हा लग्‍यादेल्कै।

16 तब कयिन परमपरभुके सामनेसे चैलगेलै आ अदनसे पुरुब दिसन भेल नोदa देसमे रहेलाग्लै।

a 

४:१६ नोद- यहुदी भसामे नोदके मतलब “भटकेनाइ” हैछै।

5

लोकके पाप

6

1 जब पिरथिबीमे लोकसबके संख्‍या बरहे लाग्लै आ ओकर बेटीसब जलम लैतगेलै,

2 तब स्वरगके दुतसब लोकसबके बेटीसबके छनगर देखल्कै आ आपन-आपन मन पसिनके कनिया बियाह कैरके आनल्कै।

3 तब परमपरभु कहल्कै,

“हमर आत्मा लोकसबसङे सब दिन नै रहे सक्‍तौ।

कथिलेत ओइसबके मरे परतै।

ओकर आयु एकसय बिस बरिससे बेसी नै हेतौ।”

4 ओइ बखत आ तकरबादो पिरथिबीमे सुरबिर नेफिलिमसब छेलै।

स्वरगके दुतसब लोकके बेटीसब लग जाइले लाग्लै आ उ सुरबिरसबके जलमाइल्‍कै।

ओहेसब परापुरब कालके नाम चलल लोकसब छेलै।

5 पिरथिबीमे लोकसबके पाप बेसी भेल आ ओइसबके हिरदयके बिचारके कोनो भि भावना हर घरी खराबे भेल परमपरभु देखल्कै।

6 पिरथिबीमे लोक बनेलासे परमपरभु पछताइलै,

आ ओकर मनमे बहुत दुख भेलै।

7 तै खातिर परमपरभु कहल्कै,

“हमर सिरिस्टी करल लोकके पिरथिबीसे हम मेट्‍यादेबौ- कि लोक,

पोसैबला जानबर,

कि माटीमे ससरैबला जन्‍तु,

कि अकासके चिरै-चुरगुन सबके- कथिलेत यी सब चिजके सिरिस्टी करलासे हमरा दुख लागल छै।”

8 महज नोआसे परभु खुसी छेलै।

नोआ

9 यी नोआके कथा चियै।

नोआमे कोनो दोस नै रहै,

उ आपन समयके एकेटा धारमी लोक रहै,

उ परमेस्वरके साथमे रहैत रहै।

10 ओकर सेम,

हाम आ येपेत नामके तिनटा बेटासब रहै।

11 परमेस्वरके नजरमे पिरथिबी भरस्ट भेल छेलै आ हिन्‍सासे भरल छेलै।

12 जब परमेस्वर पिरथिबीमे ताकल्कै तब उ भरस्ट भेल देखल्कै,

कथिलेत पिरथिबीमे सब जिबित परानी आपन-आपन चाल-चलन भरस्ट कैरलेने छेलै।

13 तै खातिर परमेस्वर नोआके कहल्कै,

“सब लोकसबके बिनास करै खातिर हमे गिरह बाइन्ह लेने चियै,

कथिलेत पिरथिबी ओहैसबके हिन्सासे भरल छै,

देख हम ओइसबसङे पिरथिबीयोके समेत नास करबौ।

14 तु असल काठके एकटा पानीजहाद बना।

जहादमे कोठली-कोठली कैरके बनाइहे आ ओकर भितर बाहर दुनु कात अलकतरासे लिपहे।

15 तु उ अनङके बना: ओकर ३०० हाथ लमाइ,

५० हाथ चाकर आ ३० हाथ उचाइ हेबे।

16 जहादमे इजोत आबे कैहके छाइन्ह से निचा एक हाथ छोइरके बनाबिहे।

एक कातसे केबार बनाबिहे,

आ जहाद तिन महलाके बनाबिहे।

17 जिबनके साँस हैबला अकासके निचाके सब परानीके हम बिनास करैले पिरथिबीमे बरका बाइरह पठेबौ,

आ पिरथिबीमे जे कुछ छै सब मरतौ।

18 महज तोहर सङे हम आपन बचन स्‍थापित करबौ।

तु आपन बेटासब,

तोहर घरबाली आ तोहर पुतौहसब जहादमे एबही।

19 सब जिबित परानी मेसे सब जातके मरदना आ मौगयानी दुइटा-दुइटा कैरके जहादमे आन,

आ जैसे ओहोसब तोहर सङे जियल रहे।

20 चिरै-चुरगुन मेसे जात-जात अनुसार,

जानबरसब मेसे ओइसबके जात-जात अनुसार आ जमिनमे ससरैबला सब परानीसब मेसे जात-जात अनुसार- सब किसिमके दुइटा- उसब जिते रहैले तोहर लग एतौ।

21 हरेक किसिमके अरहा तोहे आपन सङे जम्‍मा कैरके राखिहे।

उ तोहर आ ओइसबके खातिर खाइले हेतौ।”

22 परमेस्वरके अरह्‍याल बमौजी नोआ सबकुछ करल्कै।

7

11 नोआके जिबनके छ सय बरिसके दोसर महिनाके सतरहम दिनमे पिरथिबीके तरसे पानीके भवसब फुटलै आ अकासमे पानीके केवारसब खुल्‍लै।

12 तब चालिस दिन आ चालिस रात तक जोर-जोरसे बरसा हैते रहलै।

13 ओहै दिन नोआ,

ओकर बेटासब सेम,

हाम आ येपेत,

ओकर घरबाली आ ओकर तिनु पुतौहसबके ल्याके जहाद भितर ढुकलै।

14 उसब आपन-आपन जात अनुसारके सब जङगली जानबरसब,

सब पोसैबला जानबरसब,

भुइयामे ससरैबला परानीसब आ आपन-आपन जातके सब परकारके उरैबला चिरै-चुरगुनसब सोहो जहाद भितर ढुकलै।

15 जिबनके साँस हैबलासब परानीसब मेसे दुइ-दुइ कैरके नोआ सङे जहादमे एलै।

16 परमेस्वर नोआके आग्या करल बमोजिम जहाद भितर ढुकलहा परानी मरदना आ मौगयानी कैरके एलै।

तकरबाद परभु जहादके केबार बन्द कैरदेलकै।

17 पिरथिबीमे चालिस दिन तक भारी बरसा हैत रहलै आ पानी बहुत बैढ गेलै।

बाइहर बैढके जहाद उपर आबे लाग्लै,

तब जहाद पानीमे दहाबे लाग्लै।

18 पानी बहुत पैरतै रहलै आ पानी बहुत बैढके पिरथिबीमे भरे लाग्लै,

आ जहाद पानीके उपर-उपर दहाबे लाग्लै।

19 पिरथिबीमे पानी जोर-जोरसे परतै रहलै आ अकास निचाके जम्मे उच पहारसब डुबलै।

20 पानी बरहैत एलै आ पहाड़सबके सारहे दस हाथ तक पानीसे डुब्‍या देल्कै।

21 पिरथिबीमे रहैबला सब मानब जाती,

चिरै-चुरगुन,

पालल पोसल जानबरसब,

जङगली जानबरसब,

जमिनमे ससरैबला सब परानीसब मर गेलै।

22 सुखल जमिनमे भेल साँस लैबला सब मैरगेलै।

23 तब जतेक परानीसब जमिनमे रहै- कोन लोक,

कोन जानबर,

कोन ससरैबला जन्‍तु,

कोन चिरै-चुरगुन सब नास भेलै खालि नोआ आ जतहेक गोरे ओकर सङे जहादमे रहै उसब मातरे बचलै।

24 तब पिरथिबीमे पानी एकसय पचास दिन रहलै।

जलपरलयके अन्त

8

1 परमेस्वर नोआ आ ओकर सङे नाहमे सब जङगली जानबर आ घरमे पोसैबला जानबरसबके याद करल्कै- तब उ पिरथिबीमे हवा बहेल्कै जैसे पानी घटे लाग्लै।

2 पिरथिबी तरमे पानीके भवसब आ अकासके पानीके केवारसब बन्द करल्कै।

3 एकसय पचास दिनके बाद पानी घटे लाग्लै।

4 सातम मासके सतरहम दिनमे जहाद अरारातके पहारमे अरलै।

5 दसम मास तक पानी लगातार घटैत गेलै।

दसम मासके पहिन्का दिनमे पहारके टुप्पीसब देखा परलै।

6 चालिस दिनके बाद आपनसे बनेल्‍हा जहादके खिरकी नोआ खोलल्कै,

7 आ एकटा कौवाके उरादेल्कै,

तब जमिनके पानी जाबेतक नै सुखलै ताबे तक कौवा अने-ओने उरैत रहलै।

8 तब नोआ जमिनमे पानी घटलै कि नै कैहके एकटा पौड़कीयोके उर्‌यादेल्कै।

9 महज उ पौरकी आपन टाङ रोकैबला ठाम नै भेटलासे उ ओकरे लग जहादेमे घुइमके चैलएलै,

कथिलेत पिरथिबीमे पानी छेवे छेलै।

तब उ आपन हाथ पसाइरके ओइ पौरकीके पकैरके आपनलग जहाद भितरमे आनल्कै।

10 औरो सात दिन ठहैरके उ फेनो ओइ पौरकीके जहादसे उराइल्कै।

11 उ पौरकी साँझमे फेनो ओकरलग घुइमके एलै।

ओकर लोलमे भरखरे तोरल जैतुनके एकटा पता छेलै।

तब पिरथिबीमे पानी घटल छै कैहके नोआके थाह भेलै।

12 तब उ औरो सात दिन असियाके ओइ पौरकीके फेनो उराइल्कै,

महज ऐ बेर फेनो उ घुइमके ओकरलग नै एलै।

13 जब नोआ छ सय एक बरिसके पुग्लै,

ओहै सालके पहिन्का महिनाके पहिन्का दिनमे नोआ जहादके छतके पल्‍ला खोइलके देखल्कै त पिरथिबीमे पानी सुखे लाग्लै।

14 तब दोसर महिनाके सताइसम दिनमे पिरथिबी पुरे रुपसे सुखलै।

15 परमेस्वर नोआके कहल्कै,

16 “तुँ,

तोहर घरबाली आ तोहर बेटा-पुतौहसबके ल्याके जहादसे बाहर निकल।

17 तोहरसङे भेल सब जिबित परानीसब,

चिरै-चुरगुनसब,

जानबरसब,

आ जमिनमे ससरैबला जन्‍तुसबके आपनसङे बाहर ल्याजो आ उसब फलैत-फुलैत आ पिरथिबीमे भैरते जाय।”

18 तब नोआ आपन घरबाली आ बेटा-पुतौहसब ल्याके जहादसे बाहर निकललै।

19 तखुन्ते सब जानबरसब,

जमिनमे ससरैबला जन्तुसब आ चिरै-चुरगुनसब आपन-आपन जात अनुसार जहादसे निकैलके बाहर एलै।

नोआ होमबली चरहाइल्कै

20 तब परमपरभुके लेल नोआ एकटा बेदी बनाइल्कै।

उ नियम अनुसार हरेक सुध जानबर आ सुध चिरै-चुरगुन मेसे ल्याके बेदीमे होमबली चरहाइल्कै।

21 ओकर चोटगर गमकसे परभु खुसी भेलै आ आपन मनमे कहल्कै,

“आब से हम फेनो लोकके लेल पिरथिबीमे सराप नै देबौ।

हम जानैचियै कि बचपनेसे मानबके सोच-बिचारसब खराब हैछै।

जहिना हम अखुन करने चियै तहिना हम आब कहियो ने जिबित परानीसबके नास करबौ।

22 जाबेतक पिरथिबी रहतै ताबेतक बिचहन छिटैबला आ बाली काटैबला समय,

जुर आ धिपल,

जार आ गरम,

दिन आ रातके अन्त कहियो नै हेतै।”

नोआसङे परमेस्वरके करार

9

1 तब परमेस्वर नोआ आ ओकर बेटासबके आसिस दैत कहल्कै,

“फलैत-फुलैत,

बरहैत आ पिरथिबीमे भरैत जो।

2 पिरथिबीके हरेक जानबरसब,

अकासमे उरैबला चिरै-चुरगुनसब,

भुइयामे ससरैबला जिब-जन्तुसब आ समुन्दरके माछसब तोरौरके डर मान्तौ।

हम उसबके तोहर अधिकारमे देनेचियौ।

3 सबकुछ जे जतेक जिब-जन्तुसब छौ उ सब तोहर भोजनके लेल हेतौ।

जहिना हम तोरा हरियर सागपात देनेचियौ तहिना आब सबकुछ हम तोरासबके देबौ।

4 महज तुसब लहुबला मौस नै खाइहे,

कथिलेत लहुमे जिबन हैछै तै खातिर उ नै खो।

5 लोकके हतिया करैबलाके हम साचोके बदला लेबौ।

हरेक जानबर जे लोकके हतिया करतै,

उ तहिनङेके मारल जेतै।

6 जे लोकके हतिया करतै,

ओकरो लोकेसे हतिया हेतै,

कथिलेत लोकके परमेस्वर आपने जखा सिरिस्टी करने छै।

7 महज तुसब फलैत-फुलैत पिरथिबीमे धियापुता जलमाइत अनगिन्‍ती भ्या जो।”

8 तब परमेस्वर नोआ आ ओकर बेटासबके कहल्कै,

9 “आब हम तोहर आ तोहरसे जलमल भाबि सन्‍तानके,

10 आ जहादसे तोहरसङे बाहर एल सब जिबित परानीसब,

घरमे पोसैबला जानबरसब,

जङली जानबरसब,

चिरै-चुरगुनसबसङे आ पिरथिबीके सब जिबित परानीसङे आपन करार इस्थापित करबौ।

11 हम तोरासबसङे आपन करार पक्‍का करैचियौ,

कि आबसे फेनो कहियो नै जिबित परानीसब बाइहरके पानीसे नास हेतौ,

आ बाइहरके पानीसे पिरथिबी कहियो नै नास हेतौ।”

12 तब परमेस्वर कहल्कै,

“यी करारके चेन्हा जे हम,

तु आ तोहरसाथमे भेल सब जिबित परानीसबके बिचमे पुस्तोतक रहतौ।

उ चेन्हा उहे हेतौ।

13 अकासमे हम पैनसोका राखने चियौ।

यी हमर आ पिरथिबीके बिचमे करारके एकटा चेन्हा हेतौ।

14 जहिया-जहिया हम अकासमे मेघ लगाइबौ तहिया-तहिया पैनसोका देखा परतौ,

15 तखैन तोहर आ तोहरसङे भेल सब जिबित परानीसबके बिचमे करल हम आपन करार याद करबौ।

आ फेनो बाइहरके पानीसे कहियो ने जिबित परानीसब नास हेतौ।

16 जब अकासमे पैनसोका देखा परतौ,

तब उ देखके हम ओहै सबदिनके करारके याद करबौ,

जे परमेस्वर आ पिरथिबीके सब जिबित परानीसबके बिचमे छै।”

17 फेनो परमेस्वर नोआके कहल्कै,

“पिरथिबीमे हरेक परानीसबके साथ करल करारके चेन्हा उहे चियै।”

10

बाबेलके धरहरा

11

1 ओइ समयमे पुरे सन्सारमे एकेटा भसा छेलै आ उसब एके किसिमके बोलैछेलै।

2 उसब पुरबसे सरैत-सरैत बेबिलोनियाके सिनार देसके एकटा चौरीमे बसोबास करल्कै।

3 तब उसब आपसमे कहल्कै,

“या,

आब आपनौरके इटा बनाके पकाइबै।”

ओइ समयमे उसब पथलके बदला इटा आ माटीके बदला अलकतरा परयोग करल्कै।

4 उसब कहल्कै,

“या,

आब अपनासब एकटा सहर बनाएब,

ओहेमे स्वरग पुगैबला एकटा धरहरो बनाएब।

तब आपन नाम रोसन करब आ पिरथिबीमे जतेजते नै छिरयाके सबकोइ रहब।”

5 महज लोकसब बन्‍यारहल सहर आ धरहराके देखैले परभु निचा एलै,

6 आ उ कहल्कै,

“अगर उसबमे एके जाती आ एके किसिमके बोलैबला भसा हेतै त अखुन जे उसब करल्कै,

आब से ओइसबके लेल कोनो भि योजना असम्‍भब नै हेतै।

7 ले चल,

अपनासब निचा ज्याके उसबके भसा गरबर कैरदेबै जैसे उसब एकदोसरके बात नै बुझहे।”

8 तहिनङे परमपरभु ओकरासबके जम्मे पिरथिबीमे छिरयादेल्कै आ उसब उ सहरो बनाइले छोइरदेल्कै।

9 तैल्याके उ सहरके नाम बाबेलa राखल्कै,

कथिलेत परमपरभु ओहै ठामसे लोकसबके भसा गरबर कैरदेल्कै।

तब उसब पिरथिबीमे जतेतते छिरियागेलै।

तेरहके धियापुतासब

27 तेरहके धियापुता एह्‍यासब चियै।

तेरह अबराम,

नाहोर,

आ हारानके बाप छेलै।

हारान लोतके बाप छेलै।

28 हारानके बाप तेरह जिते छेलै तहै बखत हारान बेबिलोनिया देसके उरमे मरलै जते उ जलमल छेलै।

29 अबराम साराइसे आ नाहोर हारानके बेटी मिल्‍का से बियाह करल्कै।

हारान यिस्‍काके बाप छेलै।

30 साराइ बाइझ छेलै,

आ ओकरा एकोटाने धियापुता छेलै।

31 तेरह आपन बेटा अबराम आ हरानके बेटा आपन नाती लोत आ अबरामके घरबाली आपन पुतौह साराइके सङे ल्याके बेबिलोनिया देसके उरसे कनान देसमे जाइले ओइसबसङे निकल्‍लै।

महज उसब हरानमे पुग्लाकेबाद ओतै बास करल्कै।

32 तेरहके उमर दुइसय पाँच बरिस पुगलाके बाद उ हरानेमे मरलै।

a 

११:९ बाबेल- यहुदी भसामे बाबेलके मतलब “भरम” हैछै।

परमेस्वरसे अबरामके बोलाहट

12

1 एक दिन परमपरभु अबरामके कहल्कै,

“तु आपन देस,

आपन कर-कुटुमसब,

आ तोहर आपन बाबुके घर छोइरके जे देस हम तोरा देखेबौ,

ओतै जो।

2 हम तोरा आसिस देबौ आ तोहरसे एकटा बरका जाती खरा करबौ।

हम तोहर नाम परसिद करेबौ आ तु आसिसके मुल बनबिही।

3 तोरा आसिस दैबलासबके हम आसिस देबौ

आ तोरा सराप दैबलासबके सराप देबौ आ

तोरेसे पिरथिबीके सब जातीसबके आसिस मिल्तौ।”

4 तैल्याके अबराम परमपरभुके आग्या करल बमोजिम हारान छोइरके गेलै आ लोतोके आपनसङे ल्याके गेलै।

तखैन अबराम ७५ बरिसके छेलै।

5 अबराम आपन घरबाली साराइ आ आपन भतिजा लोत आ हारानमे जम्‍मा करल धन-समपैत आ नोकरचाकरोसबके आपन साथमे ल्याके हारानसे कनान देस दिसन गेलै।

6 अबराम ओइ देससे सकेम इलाकामे मोरेके गाछ भेल ठामतक पुग्लै।

ओइबखत उ देसमे कनानीसब रहैछेलै।

7 तब परमपरभु अबराम लग देखा परलै आ ओकरा कहल्कै,

“यी देस हम तोहर सन्‍तानके देबौ।”

तैल्याके अबराम आपनलग देखा परल परमपरभुके खातिर एकटा बेदी बनाइल्कै।

8 तकरबाद उ ओतेसे निकैलके बेथेलके पुरब दिसराके भेल पहारी देसमे गेलै।

उ बेथेलके आ यी सहरके बिचमे आपन पाल बनाइल्कै।

परमपरभुके खातिर ओतो एकटा बेदी बनाके परमपरभुके आराधना करल्कै।

9 तब अबराम बसाइ सरैत कनानके दछिन भेग नेगेवमे गेलै।

13

14

अबरामसङे परमेस्वरके बान्हल करार

15

1 तकरबाद परमेस्वर अबरामसङे दरसनमे बात करल्कै आ कहल्कै “अबराम,

तु नै डेरा,

हम तोरा बचाइबौ,

आ तोहर इनाम पाछे बरका हेतौ।”

2 महज अबराम उतरा देल्कै,

“हे सरबसक्‍तिमान परमेस्वर,

अहाँ हमरा कि देबै जे?

कथिलेत अखुनतक हम निपुतरे चियै,

दमस्कस देसके एलीएजरे हमर घरके हकदार हेतै।”

3 फेनो अबराम कहल्कै “अहाँ हमरा एकोटा बेटा बेटी नै देलियै,

हमर घरमे भेल नोकरे हमर समपैत के मालिक हेतै।”

4 तब परभुके यी बचन ओकरलग एलै,

“यी नोकर तोहर समपैतके मालिक नै हेतौ,

महज तोहर आपने हैबला धियापुता तोहर समपैतके हकदार हेतौ।”

5 तब परभु ओकरा बाहर लेजाके कहल्कै,

“अकास उपर देख आ जतहेक सकैचिही ततहेक तरासबके गन।

तोहर सन्तान तरा जतहेक हेतौ।”

6 तब अबराम परमपरभुमे बिस्बास करल्कै,

आ परभु ओकरसे खुसी भेलै आ धरमी स्विकार करल्कै।

16

17

सराइके नाम परिबरतन

15 तब परमेस्वर अबराहमके कहल्कै,

“आबसे तु आपन घरबालीके सराइ कैहके नै बोलाइहे,

महज आब ओकर नाम सारा हेतौ।

16 हम ओकरा आसिस देबौ आ उ तोहर लेल एकटा बेटाके जलमदेतौ।

ओकरा हम आसिस देबौ आ उ बहुत जातीसबके महताइर हेतौ।

ओकरसे जाती-जातीके रजासब जलमतौ।”

17 तब अबराहम आपन मुरी तरमाथे गोइतके मन-मने हाँसैत कहल्कै,

“कि सय बरिसके लोक बाप बनैले सक्‍तै?

नब्‍बे बरिसके सारा धियापुता जलमाइले सक्‍तै त?”

18 अबराहम परमेस्वरके कहल्कै,

“इसमाएलa अहैके किरपामे रहतै त हेतियै!”

19 महज परमेस्वर कहल्कै,

“हेतै,

महज तोहर घरबाली सारा तोहर लेल एकटा बेटाके जलम देतौ आ तु ओकर नाम इसहाकb राखबिही।

ओकरसे आ ओकर धियापुतासे हम सबदिनके लेल आपन करार अस्‍थापित करबौ।

20 इसमाएलके लेल करल बिन्ती हम सुनलियौ,

हम ओकरो आसिस देबौ आ परसस्त बिरधी करेबौ।

उ बारह कुलके पिता हेतौ आ ओकरसे एकटा बहुत बरका जाती उतपन करेबौ।

21 महज हम आपन करार इसहाकसङे पुरा करबौ,

जकरा सारा आबैबला साल अहै समयमे तोहरसे जलमाइतौ।”

22 अबराहमसङे बात कैरलेलाके बाद परमेस्वर ओकर लगसे बिदा भेलै।

23 ओहै बखत अबराहम परमेस्वरके कहल बमोजिम आपन बेटा इसमाएल आ आपन घरमे जलमल आ दाम तिरके किनल आपन सब नोकर,

आ आपन घरके सब मरद-पुरूखसबके खतना करल्कै।

24 अबराहम आपन खतना करैबखत निनान्बे बरिसके छेलै,

25 आ ओकर बेटा इसमाएल तेर बरिसके छेलै।

26 अबराहम आ ओकर बेटा इसमाएल दुनुके एके दिनमे खतना भेल छेलै।

27 ओकर घरमे जलमल जतेक मरद-पुरुखसब छेलै आ दाम तिरके किनल सबके एके साथ खतना भेलै।

a 

१७:१८ इसमाएल- इसमाएल साराके दास हागरके बेटा छेलै।

b 

१७:१९ इसहाक- इसहाक नामके अरथ “उ हसैछै” हैछै।

18

19

20

इसहाकके जलम

21

1 परमपरभु आपन परतिग्या अनुसार साराके आसिस देल्कै।

2 साराके देहभारी भेलै आ अबराहम बुढ़ अबस्थामे बेटाके बाप बन्लै।

परमेस्वर अबराहमके कहल समयमे सारा एकटा बेटाके जलम देल्कै।

3 अबराहम सारासे जलमल बेटाके नाम इसहाक राखल्कै।

4 जब अबराहमके बेटा आठ दिनके भेलै तब उ परमेस्वरके आग्या अनुसार ओकर खतना करल्कै।

5 ओकर बेटा इसहाक जलमलै तै बखत अबराहम एकसय बरिसके पुगल छेलै।

6 सारा कहल्कै,

“परमेस्वर हमरा हसी-खुसी कैरदेने छै।

यी सुनैबला सब हमर सङे हसी-खुसी हेतै।”

7 उ फेनो कहल्कै,

“हम बच्‍चाके दुध पियाबैचियै कैहके कोइ अबराहमके कहतियै से?

तैयो ओकर बुढ अबस्थामे हम ओकरलेल एकटा बेटाके जलम देलियै।”

8 बच्‍चा बरहैत गेलै आ इसहाक दुध पियैले छोरलहा दिन अबराहम एकटा बरका भोज करल्कै।

अबराहमके बिस्बासके जाँच

22

1 कुछ समयके बाद परमेस्वर अबराहमके जाँच करल्कै,

आ ओकरा कहल्कै,

“हे अबराहम” उ कहल्कै,

“जी,

हम अतै चियै,

परभु।”

2 परमेस्वर कहल्कै,

“तोहर बेटा,

अरथात तोहर माया करलहा एकलौता बेटा इसहाकके ल्याके मोरियाहके देसमे ज्याके हम देखेबौ ओइ पहाड़मे लज्याके ओकरा हमरलेल होमबली कर।”

3 अबराहम बिहान सबेरे उठलै आ होमबलीके लेल जरना काटल्कै आ गदहामे राखल्कै।

आ आपन नोकरसबमेसे दुइ गोरेके आ आपन बेटा इसहाकके सङ करल्कै,

आ परमेस्वरके कहलहा ठाममे जाइले लाग्लै।

4 तेसर दिनमे अबराहम ओइ ठामके दुरेसे देखल्कै।

5 तब अबराहम आपन नोकरसबके कहल्कै,

“तोरौरके अहै गदहासब सङे रह।

हम आ हमर बेटा ओइ ठामसे पुजा कैरके घुइमके एबौ।”

6 अबराहम होमबलीके जरना उठाके आपन बेटा इसहाकके बोकेल्कै,

आइग आ चकु आपन हाथमे लेल्कै।

अहिनङे दुनुगोरा सङे-सङे गेलै।

7 तब इसहाक आपन पिता अबराहमके कहल्कै,

“बाबु।”

उ कहल्कै,

“कथी चियौ,

बेटा?”

इसहाक कहल्कै “आइग आ जरना त छै महज होमबलीके लेल भेंरा कहा छै?”

8 अबराहम कहल्कै,

“बेटा,

परमेस्वरे होमबलीके लेल भेराके जोगार कैरदेतौ।”

तब सङे-सङे दुनुगोरा अगा गेलै।

9 परमेस्वर ओकरा कहलहा ठाममे पुगलाके बाद अबराहम ओते एकटा बेदी बनाके जरना पच्‍याके राखल्कै।

तकरबाद उ आपन बेटा इसहाकके बाइन्हके जरनाके उपरमे राखल्कै।

10 तब अबराहम आपन बेटाके बली दैले चकु उसाहल्‍कै।

11 महज परमपरभुके एकटा दुत स्वरगसे ओकरा खिस्‍याके कहल्कै,

“अबराहम,

ए अबराहम!”

उ कहल्कै,

“हम अतै चियै।”

12 दुत कहल्कै,

“ओइ छौरा उपर तोहर हाथ नै उठा,

आ ओकरा कुछो नै कर।

आब हमरा मालुम भेलै कि तु परमेस्वरके डर मानैचिही,

कथिलेत तोहर एकलौता बेटा के भि तु परमेस्वरसे बचाइले नै चाहलिही।”

13 अबराहम चारुदिसन ताकल्कै आ एकटा भेराके सिङ झारमे फासल देखल्कै।

अबराहम ज्याके ओइ भेराके आनल्कै,

आ आपन बेटाके बदलामे ओकरे होमबली करल्कै।

14 ओइ जगहके नाम अबराहम “परमपरभु जुटाइछै।”

राखल्कै अखुन्तो लोकसब “परमपरभु पहाड़मे जुटाइतै” कहैछै।

15 परमपरभुके दुत फेनो स्वरगसे अबराहमके बोल्याके कहल्कै,

16 “परमपरभु कहैछै,

हम आपन नाममे कसम खेने चियै,

कि तु यी काम करलासे आ तु आपन एकलौता बेटाके भि हमरसे नै रोकैके कारन,

17 साचोके हम तोरा आसिस देबौ।

कारन तोहर धियापुताके बिरधी कैरके अकासके तरा आ समुन्दर कातके बालु जतहेक बनाइबौ।

तोहर धियापुतासब आपन दुसमनसबके जिततौ आ ओइसबके सहरसब उपर कब्‍जा करतौ।

18 तोरे धियापुतासबसे पिरथिबीके सब जातीसब आसिरबादी हेतौ,

कथिलेत तु हमर बचनके पालन करनेचिही।”

19 तकरबाद अबराहम आपन नोकरसब लग घुइमके एलै,

आ उसब उठके बेरसेबा तक सङे-सङे गेलै,

तब ओतै अबराहम बेरसेबामे रहेलाग्लै।

23

इसहाक आ रिबेका

24

1 अबराहम बहुत बुढ भेल छेलै। परमपरभु सब चिजमे अबराहमके आसिस देल्कै।

2 अबराहम आपन घरके सबसे पुरना हाकडाँक चलाबैबला परमुख नोकरके कहल्कै, “तोहर हाथ हमर जाङहमे राख।

3 हम तोरा स्वरग आ पिरथिबीके परमपरभुके नाउमे यी किरिया खाइले लगाइचियौ कि तु हमर बेटाके अखुन हमर रहल ठामके कनानीके बेटीसबमेसे ककरोसे बियाह नै करादैहिक।

4 महज हमर देसमे हमरे कुटुमकते जाके हमर बेटा इसहाकके लागी एकटा कनिया लाबदैहे।”

5 तब उ नोकर अबराहमके पुछल्कै, “यदी उ छौरी अइदेसमे हमर पछा आबैले इक्छा नै करतै त? कि हम अहाँके बेटाके अहाँ जतेसे एलछेलीयै ओतै अहाँके बेटाके घुमाके पठादेबै?”

6 अबराहम ओकरा कहल्कै, “तु हमर बेटाके ओते घुमाके नै लजैहे।

7 परमपरभु स्वरगके परमेस्वर हमरा हमर बाबुके घर आ कुटुमसबसे लाबल्कै। यी देस हमर सन्तानके देबौ कैहके परतिग्या कैने छै। उ आपन दुतसबके हमर अगा-अगा पठेतै आ ओते तु हमर बेटाके लेल एगो घरबाली भेटेब्ही।

8 उ छौरी तोहर सङे आबैले नै मान्तौ त हमर कसम तोरा नै लाग्तौ। खालि तु हमर बेटाके ओते घुमाके नै लजैहे।”

9 ओहिनङ उ दास आपन मालिक अबराहमके जाङबिचमे आपन हाथ राखल्कै आ अबराहमके कहल अनुसार कसम खेल्कै।

10 तकरबाद उ नोकर आपन मालिकसे दसटा उट आ सब किसिमके निक-निक सनेस लके बिदा भेलै, आ मेसोपोटामिया देसके उतरमे नाहोर सहरमे गेलै।

11 जब उसब पुगलै, उ उटसबके गामके बाहरमे रहल इनारके लगेमे बैठेल्कै। साँझिपहर जनिसब पानी भरैले आबैत रहै।

12 तब उ मने-मन परथना करल्कै, “हे हमर मालिकके परमपरभु परमेस्वर, किरपा कैरके हमर काम आइ सफल करादैहा आ हमर मालिक जौरे करल अहाँके परतिग्या पुरा करु।”

28 तब तिनटा कनिया गेलै, आ आपन माँके परिबारसबके सभ्हे बात बतादेल्कै।

29 रिबेकाके लाबान नाउ भेल्हा एकटा भैया छेलै। लाबान निकैल्के इनारओर दौरके ओइलोक लग गेलै।

30 जब उ आपन बहिनके नाकमे नथुनी आ हाथमे बला देखल्कै आ “उ लोक हमरा अनङ कहल्कै” जे बात आपन बहिनसे सुनल्कै, तब उ ओइ लोक लग गेलै आ उटके हेर नजदिक खार भेल भेटलै।

31 तब लाबान कहल्कै, “चलु, हे परमपरभुके आसिरबादी जन! भितर आउ न, कैला बाहरे ठारभेल चियै? हम अहाँके लेल आ उटसबके लेल ठाउ मिलाइने चियै।”

32 तब उ लोक लाबानसङे ओकर घरमे गेलै, आ लाबान उटसबके मोटासब निचा उतारके ओकरासबके दाना पानी आ पोरा देल्कै। तब उ अबराहमके नोकर आ ओकर जौरे भेल्हा लोकसबके लेल गोर धुवाइले पानी देल्कै।

33 महज उ कहल्कै, “जाबेतक हम आपन समाचार नै कहबै ताबेतक हम कुछो नै खेबै।”

लाबान कहल्कै, “हेतै, कहु।”

34 तब उ कहल्कै, “हम अबराहमके एक नोकर छी,

35 हमर मालिकके परमपरभु बहुत आसिस देने छै आ उ धनिक भेल छै। परभु ओकरा भेरा, मालजाल, सोनाचानी, दास-दासि, उटसब आ गदहासब देने छै।

36 हमर मालिकके घरबाली सारा बुढ अबस्थामे ओकरलेल एकटा बेटा जलमेल्कै, आ मालिकके जे जतेक छै सब चिज बेटेके देने छै।

37 हमर मालिक हमरा एनङ कैहके किरिया खाइले लगेने छै, ‘तु हमर बेटाके लेल हम अखन रहल देसके कनानीसबके बेटीसबमेसे कोनो के बियाह करैले नै लाबिहे।

38 मगर हमर कुटुमलग आ हमर बाबुके घरमे ज्याके तु हमर बेटाकेलेल एकटा घरबाली खोजके आनदहैक।’

39 हम आपन मालिकके कहलियै, ‘यदी उ कनिया हमरासङे आबैले नै मानतै तब?’

40 उ हमरा कहल्कै, ‘परमपरभु, जेकर आग्या हम सबदिन मान्‍ने चियै, उ आपन दुत तोरा जौरे पठेतौ आ तोरा सफल करेतौ। हमर बाबुके आपने सन्तान, हमर कुटुमके घरसे तु हमर बेटाके लेल पुतोह लाबिहे।’”

49 “आब अहाँसब हमर मालिकसङे असल बेबहार करबै आ ओकरलेल आपन जिम्मासब पुरा करैले चाहैचियै त हमरा कहु। नै कहैचियै त नै कहु आ कि करे परतै, हम अपने करबै।”

50 तब लाबान आ बतुएल कहल्कै, “यी बात परमपरभुसे एल छै तै लेल हमसब कोनो बात बोलैके आबसेक्‍ते नै छै।

51 देख, रिबेका तोहर सामने छै। ओकरा ल्याके जो, आ परमपरभुके कहल अनुसार उ तोहर मालिकके बेटाके घरबाली हेबे।”

52 अबराहमके नोकर ओकरसबके बात सुनलाके बाद भुइयामे निहुरके भक्‍तीसाथ परमपरभुके गोरलागल्कै।

53 तब उ सोना आ चानीके गरगहना आ लताकपरासब रिबेकाके (कनयैतीमे) देल्कै। उ ओकर भैया आ माँ सेहो मुल्यबान चिजसब उपहारमे देल्कै।

54 तब उ आ ओकरसङे भेल्हा लोकसब खेल्कै पिल्कै आ उ रात ओतै बितेल्कै। बिहान भेलाके बाद उ कहल्कै, “हमर मालिक कते जाइले आब हमरा बिदा दिय।”

59 तब उसब रिबेका आ ओकर घरमे भेल्हा नोकरनी जौरे अबराहमके नोकर आ ओकर लोकसब जौरे पठेल्कै।

60 उसब रिबेकाके आसिस दैत कहल्कै,

“हे हमर बहिन, तु हजारो हजारके माँ होइहे,

आ तोहर धियापुतासब ओकर दुसमनसबके सहरसब कब्‍जा करौक।”

61 तब रिबेका आ ओकर सहेली उटमे चहैरके ओइ लोकके पछा-पछा गेलै। तब उ सब जाइ लाग्लै।

66 तकरबाद आपने करलाहा सब काम उ नोकर इसहाकके बतेल्कै।

67 इसहाक रिबेकाके आपन माँ साराके तिरपालमे लगेलै, आ बियाह करल्कै। तब उ ओकर घरबाली भेलै, आ उ ओकरसे सांठ गाठ भेलै। एनङ ओकर माँके मिरतुके बाद इसहाक सनताप पाबल्कै।

25

एसाब आ याकुबके जलम

19 अबराहमके बेटा इसहाकके कथा एह्‍या चियै।

अबराहम इसहाकके बाबु छेलै।

20 इसहाक चालिस बरिसके उमेरमे पधन-आरामके आरामी बतुएलके बेटी आ आरामी लाबानके बहिन रिबेका सङे बियाह करल्कै।

21 उ बाइझ भेलाके कारन इसहाक आपन घरबालीके खातिर परमपरभु सङे परथना करल्कै।

तब परमपरभु ओकर परथना सुनल्कै आ रिबेकाके देहभारी भेलै।

22 पेटमे भेल्हा बच्‍चासब जलमैसे पैहनै एक-आपसमे भिरे लाग्लै।

“कनङके हमरा एहेन भेलै?”

कैहके उ परमपरभुके पुछल्कै।

23 परमपरभु ओकरा कहल्कै,

“तोहर पेटमे दुइ जातीसब छौ।

दुनु जाती जल्‍मैते मातर एकदोसरसे अलग भ्याजेतौ।

एकदोसरसे बलवान हेतौ,

आ जेठके छोटकाके टहल करतौ।”

24 ओकर बच्‍चा जल्मैबला समय एलै,

आ ओकर कोखमे जेमा बच्‍चा रहै।

25 जेठका लाल बरनके,

देह भैर केसके बस्तर लग्याल जखा जलमलै।

ऐ खातिर ओकर नाम एसाबa राखल्कै।

26 तकरबाद आपन भाइ एसाबके एरी हाथसे पकैरके निकललै।

अहै कारन ओकर नाम याकुबb राखल्कै।

यीसब जलमै बखत इसहाक साइठ बरिसके भेलरहै।

एसाब आपन जेठौस बेच देल्कै

27 छौरासब बढलाके बाद एसाब चौरीमे घुमैबला कुसल सिकारी भेलै।

महज याकुब पाल रहैबला सान्त स्‍वभाबके लोक भेलै।

28 इसहाक एसाबके माया करै,

कथिलेत ओकर सिकार कैरके आनल मौस खाइले पाबैछेलै।

महज रिबेका याकुबके माया करैछेलै।

29 एकबेर याकुब दाल निन्है बखत एसाब चौरिसे एलै।

उ भुखसे लटुवागेल छेलै।

30 एसाब याकुबके कहल्कै,

“हमरा उ ललका दाल कन्हिकरा खाइले दे।

हम भुखसे लटुवागेल चियै।”

(अहै खातिर ओकरा एदोमो कहैछै।)c

31 याकुब कहल्कै,

“पहिने हमरा तोहर जेठौसd देबही ताब मातर हम तोरा दाल देबौ।”

32 एसाब कहल्कै,

“आब त हम भुखसे मरे लागलियै।

आब हमरा उ हक के कोन काम?”

33 याकुब कहल्कै,

“पहिने कसम ख्याके हमरा कह।”

तब उ कसम खेल्कै,

आ आपन जेठका बेटाके हक याकुबके द्‍या देल्कै।

34 तकरबाद याकुब एसाबके रोटी आ दालके झोर देल्कै।

एसाब खेल्कै,

पिल्कै आ उठके चैलगेलै।

अहिनङके एसाब आपन जेठ अधिकारके लतिया देल्कै।

a 

२५:२५ एसाब- एसाब नामके मतलब “केसे केस” हैछै।

b 

२५:२६ याकुब- याकुब नामके मतलब “उ एँरीके तरमे राखैछै” अथबा “ओकर धोखा”

c 

२५:३० एसाबके एदोमो कहैछेलै, जकर मतलब “लाल” हैछै।

d 

२५:३१ जेठौस- यहुदी रितिरिबाजमे पहिल्का जल्मैबला बेटाके सब सम्पती उपर अधिकार आ तहिनङ परिबार चलाइबला मुख लोक हैछै।

26

इसहाक याकुबके आसिस देल्कै

27

1 जब इसहाक बुढ भेलै आ ओकर आँख कमजोर भ्याके नै देखे सकैबला भेलै।

उ आपन जेठका बेटा एसाबके बोल्याके कहल्कै,

“ए हमर बेटा।”

“जी बाबु,”

उ जबाब देल्कै।

2 इसहाक कहल्कै,

“देख,

आब हम बुढ भेलियै,

कखनी मरबै से थाह नै छौ।

3 तु आपन तिर आ धनुस ल्याके बोनमे जो,

आ हमरलेल जङगली सिकार माइरके आन।

4 हमरा सबदगर मौस निन्‍हके खिया,

आ ख्याके हम मरैसे पहिने हम तोरा आसिरबाद देबौ।”

5 महज इसहाक यी बात करैतरहै तहै बखत रिबेका सुनै छेलै।

जब एसाब जङगलमे सिकार माइरके आनैले गेलै,

6 रिबेका आपन बेटा याकुबके कहल्कै,

“देख,

तोहर बाबु तोहर भैया एसाबके ऐहन बात कहैत सुनलियै,

7 ‘सिकार माइरके हमर लग आन,

हमरलेल सबदगर तिमन निन्‍ह,

आ उ ख्याके हम मरैसे पहिने तोरा परभुके अगामे आसिरबाद देबौ।’

8 ओहैसे ए हमर बेटा,

हमर कहल बातसब मान।

9 जेरमे जो आ दुइटा मोटगर पठरु पकैरके हमर लग आन,

आ तोहर बाबुके लेल ओकरा मन परैबला चटगर तिमन हम निन्‍हदेबौ।

10 तब तु उ तिमन तोहर बाबुलग खाइले लजाइहे,

आ उ मरैसे पहिने तोरा आसिरबाद देतौ।”

11 याकुब आपन माँ रिबेकाके कहल्कै,

“हमर भैया एसाब रुइये रुइयाँ भेल्हा लोक चियै,

महज हम बिना रुइयाँके पिंछर छला भेल लोक चियै।

12 सायद हमर बाबु हमरा छुबतै,

आ ओकर अगामे हम कपटी दिखाइबै।

आ आसिस त नै महज हमर उपर सराप परतै।”

13 ओकर माँ ओकरा कहल्कै,

“बेटा,

तोहर सराप हमरे उपर परे,

खालि हमर बात मान,

पठरु ल्याके हमरलग आन।”

14 तब उ पठरूसब ल्याके एलै आ माँके देल्कै,

आ उ ओकर बाबुके मन परैबला सबदगर तिमन निनहल्कै।

15 तब आपन जेठका बेटा एसाबके घरमे राखलहा असल बस्तरसब निकालके रिबेका आनल्कै,

आ छोटका बेटा याकुबके पिन्हादेल्कै।

16 उ पठरूके छला याकुबके रुइया नै भेल्हा हाथ आ पिछर घेचमे लग्‍यादेल्कै,

17 तब उ आपन बनेल्‍हा सबदगर तिमन आ टट्के रोटी आपन बेटा याकुबके हाथमे देल्कै।

18 तकरबाद याकुब बाबुलग ज्याके कहल्कै,

“बाबु।”

बाबु जबाब देल्कै “ह,

हम अतै चियै।

तु हमर कोन बेटा चिही?”

19 याकुब कहल्कै,

“हम तोरे जेठका बेटा एसाब चियौ।

तोहर कहल बमोजिम हम करलियौ।

आब उइठके बैठु,

आ हमर आनल सिकारके मौस खाउ,

आ हमरा तोहर आसिस दिय।”

20 इसहाक कहल्कै,

“बेटा,

कनङके अतेक जल्दीए भेटगेलौ?”

याकुब उतरा देल्कै,

“परमपरभु तोहर परमेस्वर हमरा मदत करल्कै आ पाबलियै।”

21 इसहाक याकुबके कहल्कै,

“हमर नजदिक या त,

हम तोरा छुबैचियौ।

साच्‍चे तु हमर बेटा एसाबे चिही कि नै?”

22 याकुब आपन बाबुके नजदिक गेलै।

इसहाक ओकरा छुवल्कै आ कहल्कै,

“तोहर बोली त याकुबके जखा छौ महज हाथ एसाबके जखा लागैछौ।”

23 याकुबके हाथ एसाबके जखा रुइये-रुइयाँ भेलाके कारन उ याकुबके चिन्हैले नै सकल्कै।

तब इसहाक याकुबके आसिस दैले लाग्लै,

24 महज फेनो ओकरा पुछल्कै,

“कि साच्‍चेके तु हमर बेटा एसाब चिही?”

याकुब जबाब देल्कै,

“हम एसाबे चियौ।”

25 तब इसहाक कहल्कै,

“तोहर सिकार करलहा मौस अते ला,

आ हम खाके तोरा आसिरबाद देबौ।”

तब याकुब उ आपन बाबुलग आनल्कै,

आ उ खेल्कै।

तब उ अङगुरके मध सेहो लज्‍यादेल्कै आ इसहाक पियल्कै।

26 तब ओकर बाबु इसहाक ओकरा कहल्कै,

“बेटा,

हमर लग आइबके हमर गालमे चुमा ले।”

27 याकुब नजदिक ज्याके आपन बाबुके चुमा लेल्कै।

तब इसहाक ओकर लताकपराके गमक सुङहल्कै आ एहेन कैहके आसिस देल्कै,

“साच्‍चे,

हमर बेटाके गमक,

परमपरभुके आसिस देल खेतके गमक जखा छै।

28 परमेस्वर तोरा अकासके सितसे आ पिरथिबीके परसस्तासे बहुत अङगुरके मध आ अन देबे।

29 जाती-जातीसब तोहर सेबा करे,

आ लोकसब तोरा गोरलगी करे।

तु आपन लोकसबमे राज करबिही,

आ तोहर महताइरके धियापुतासब तोरा गोरलगी करे।

तोरा सरापैबलासब सरापित हेबे,

आ आसिस दैबलासब आसिस पाबे।”

एसाव बाबुसे आसिस माङल्कै

30 इसहाक याकुबके आसिस देलाके बाद याकुब आपन बाबु लगसे जाइतमातर ओकर भैया एसाब सिकारसे एलै।

31 उहो सबदगर तिमन निन्‍हके बाबुलग ल्यागेलै आ कहल्कै,

“बाबु,

उइठके हमर आनल सिकारके सबदगर तिमन खाउ,

आ हमरा अहाँ आसिस दिय।”

32 ओकर बाबु इसहाक पुछल्कै,

“तु के चिही?”

उ उतरा देल्कै,

“हम तोहर जेठका बेटा एसाब चियौ।”

33 इसहाक एकदम थरथर कापैत कहल्कै,

“अकर मतलब उ के छेलै जे सिकार माइरके हमर लग आनल्कै?

आ तु आबैसे एकेरति पहिने हम उ सिकार ख्याके ओकरा आसिरबाद देलियै।

ह,

ओह्‍या आसिरबादी हेतौ।”

34 जब एसाब आपन बाबुके यी बात सुनल्कै तब उ एकदम दुख मानैत जोरसे कानलै आ कहल्कै,

“बाबु,

हमरो अहाँके आसिरबाद दिय।”

35 तब इसहाक जबाब देल्कै,

“तोहर भाइ छल कैरके एलौ।

आ तोहे पाबैबला आसिस उ लगेलौ।”

36 एसाब कहल्कै,

“ओकरलेल याकुब नाम ठिके चियै।

कथिलेत उ हमरा दुइबेर ठगनेछै।

उ हमर जेठौस हक ललेल्कै आ अखुन हमर आसिसो लगेलै।”

तब एसाब पुछल्कै,

“कि हमरलेल एकोटा आसिस बचाके नै राखने चियै?”

37 इसहाक जबाब देल्कै,

“हमर बेटा,

ओकरा पहिने हम तोहर मालिक बनादेलियै,

ओकर सब कर-कुटुमसबके ओकरे दास बनादेलियै।

ओकरा अन आ अङगुरके मध देलियै।

तोरा दैले आब हमर सङे कुछो ने छौ।”

38 एसाब आपन बाबुके बिन्ती करल्कै,

“बाबु हमरलेल एकोटा आसिस त हेतौ?

हमरो आसिस दिय!”

तब हकन-लोरे काने लाग्लै।

39 तब ओकर बाबु इसहाक कहल्कै,

“देख,

तोहर बास अकासके सितसे बाहर आ पिरथिबीके परसस्तासे दुरे रहतौ।

40 तु आपन तरबारके बलसे आपन जिबन गुजारा करबिही,

आ तु आपन भाइके सेबा करबिही।

महज तु बेचैन भेलाके बाद तु आपन कन्हासे ओकर जुवा तोइरके फेक देबही।”

41 एसाब याकुबके घिरना करेलाग्लै कथिलेत उ बाबुके हाथसे आसिस छिनलेने छेलै।

एसाब मनेमन सोचल्कै,

“बाबुके मरेबला दिन नजदिक आइबगेल छै।

तकरबाद हम आपन भाइ याकुबके मारबै।”

42 जब रिबेका एसाबके योजनाके बारेमे जानल्कै,

अहैले उ आपन छोटका बेटा याकुबके बोल्याके कहल्कै,

“देख,

तोहर भैया एसाब तोरा माइरके चित बुझेतौ।

43 ओहै कारन ए हमर बेटा,

हमर कहल बात मान।

तु हारानमे हमर भैया लाबान लग भाइगके चैल जो,

44 आ तोहर भैयाके रिस नै मरै तक कुछदिन ओतै ओकर सङे रह।

45 तु आपन भैया उपर करलहा उधपातके रिस मरलाके बाद हम तोरा ओतेसे आनैले पठाइबौ।

एके दिनमे दुइ-दुइटा बेटा कनङके गुमाइबै?”a

इसहाक याकुबके लाबान लग पठाइल्कै

46 तब रिबेका इसहाकके कहल्कै,

“अतेका एसावके हित्‍ती घरबालीसबके कारन हमर जिन्गी हैरान भ्या गेलछै।

याकुबो अइ देसके छौरीमेसे कोनो एकोटा हित्‍ती छौरीसे बियाह करतै त हमरा जिके कोन फैदा?”

a 

२७:४५ यदी एसाब याकुबके मारदेतै त, उ तहियारा सिकारी जखा हेतै, आ रिबेका एके दिनमे आपन दुनु बेटाके गुमेतै।

28

1 तब इसहाक याकुबके बोल्याके आसिरबाद देल्कै,

आ एहेन कैहके आग्या करल्कै,

“तु कनानी छौरीसबमेसे ककरोसे बियाह नै करिहे।

2 बरु पधन-आराममे तोहर नना बतुएलके घर ज्याके ओतेसे तोहर ममा लाबानके छौरी सबमेसे एकटासे बियाह करहे।

3 सरबसक्‍तिमान परमेस्वर तोरा आसिस देबे,

आ तोरा फलैत फुलैत तोहर बिरधी कराबे।

तु लोकसबके एकटा समुदाय हेबिहे।

4 परमेस्वर तोरा आ तोहर सन्तानसबके अबराहम जखा आसिस तोरासबके देबे।

आ यी तु रहल देस,

जे देस परमेस्वर अबराहमके देल्कै,

ओइमे तोहर अधिकार हेबे!”

5 अनङके इसहाक याकुबके पठाइल्कै।

उ पधन-आराममे एसाब आ याकुबके माँ रिबेकाके भैया अरामी बतुएलके बेटा लाबान लग गेलै।

याकुबके सपना

10 तब याकुब बेरसेबा छोइरके हारान दिसन गेलै।

11 जब सुरुज डुगैले लाग्लै तब उ एकटा निक ठाममे आपन पाल टाङके ओतै बास बैठलै आ एकटा पथलके सिरमा ल्याके उ सुत्‍लै।

12 तब याकुब एकटा सपना देखल्कै।

सपनामे उ जमिनसे अकासतक पुगैबला ठार करल एकटा सिरही देखल्कै।

सिरहीमे स्वरगदुतसब तर-उपर कैर रहलछेलै।

13 परमपरभु सिरहीमे खरा भेलै आ ओकरा कहल्कै,

“हम परमपरभु,

तोहर पिता अबराहम आ इसहाकके परमेस्वर चियौ।

अखुन तु जे जमिनमे सुतल चिही उ हम तोरा आ तोहर धियापुतासबके देबौ।

14 तोहर धियापुतासब पिरथिबीके बालु जखा हेतौ।

उसब पुरुब,

पछिम,

उतर आ दछिन सब दिसन फैलैत जेतौ।

तु आ तोहर धियापुतासे पिरथिबीमे सब जातीसब आसिस पाबतौ।

15 देख,

हम तोहरसङे चियौ,

आ तु जते जेबिही हम तोरा रक्‍छा करबौ।

आ तोरा एक दिन यी ठाममे घुम्याके आनबौ।

जाबेतक हमर कहल बचनसब पुरा नै हेतौ ताबेतक हम तोरा नै छोरबौ।”

16 तब याकुब निनसे जाग्‍लै आ कहल्कै,

“साचोके यी ठाममे परमेस्वर छै!

हमरा त थाहे ने छेलै।”

17 तब उ डराके कहल्कै,

“यी केहन भयानक ठाम चियै!

यी ठाम त परमेस्वरके घर हैकेचाही आ यी त स्वरगके केबार हैकेचाही।”

18 बिहान सबेरे याकुब उठलै आ सिरमा लेने रहै से पथलके एकटा खम्‍हा जखा ठार कैरके ओइ उपर तेल ढारल्कै।

19 याकुब उ ठामके नाम बेथेलa राखल्कै।

पहिने उ ठामके नाम लुज छेलै।

20 तब याकुब परमेस्वरसे एकटा कौबला करल्कै,

“यदी परमेस्वर हमर साथमे रहतै,

हमर यातरामे हमर सुरक्छा करतै,

हमरा खाइले खाना आ पिन्हैले बस्तर देतै त,

21 आ हम आपन बाबुके घर निके-कुसलेसे घुइमके आबे पाबबै त,

परमपरभु उ हमर परमेस्वर हेतै।

22 हमर खरा करल यी जतेक लोकसब अहाँके आराधना करतै आ अहाँ देल सबचिजके दसांस हम अहाँके चरहाइबै।”

a 

२८:१९ बेथेल- यहुदी भसामे बेथेलके मतलब “परमेस्वरके घर” हैछै।

याकुब लाबानके घरमे

29

1 तब याकुब उठके आपन रस्ता पकैरके पुरबके देसदिसर गेलै।

2 ओतै उ चौरीमे एकटा इनार देखल्कै।

इनार लगमे तिनटा भेंराके जेर बैठल छेलै,

कथिलेत लोकसब ओहै इनारके पानी भेंरासबके पियाइछेलै।

इनारके मुहमे एकटा बरका पथलसे झापल छेलै।

3 सब भेंराके जेंरसब ओतै जम्‍मा हैछेलै तब चरबाहसब इनारके पथल हटाके भेंरासबके पानी पियाइछेलै।

तकरबाद फेनो उ पथल इनारके मुहमे छाइपदैछेलै।

4 तब याकुब चरबाहासबके पुछल्कै,

“ए हौ साथीसब,

अहाँसब कतेसे एलचियै?”

उसब जबाफ देल्कै,

“हमसब हारानसे चियै।”

5 तब याकुब कहल्कै,

“तुसब नाहोरके नाती लाबानके चिन्‍हैचिही?”

उसब जबाफ देल्कै,

“ह,

हमसब ओकरा चिन्हैचियै।”

6 याकुब उसबके पुछल्कै,

“कि उ निके छै?”

उसब कहल्कै,

“ह निके छै।

ओते देख,

ओकर बेटी राहेल भेंराके जेर ल्याके आइबरहल छौ।”

7 याकुब कहल्कै,

“अखुन इजोते छै,

भेंरा-बकरीसब जम्‍मा करैबला समयो नै भेलछौ।

पानी पियाके फेनो उसबके चराइले लजेनाइ केहन हेतौ?”

8 उसब जबाफ देल्कै,

“हमसब ओनङ नै करैचियै जाबेतक भेंरा-बकरीसब जम्‍मा नै हैछै।

तकरबाद मातरे इनारके मुहसे पथल हटाके हमसब भेरासबके पानी पियाइचियै।”

9 याकुब उसबसङे बातचित कैर रहल बखत राहेल आपन बाबुके भेंराके जेर ल्याके एलै,

कथिलेत ओहै भेंरासब चराइछेलै।

10 जब याकुब आपन ममा लाबानके बेटी राहेल आ ओकर भेंरा सबके देखल्कै।

तब इनारमे गेलै आ इनारके पथल आपनेसे हटाके भेंरासबके पानी पियेल्कै।

11 तब याकुब राहेलके चुम्मा लेल्कै,

आ खुसीसे काने लाग्लै।

12 उ राहेलके कहल्कै,

“हम तोहर बाबुके नातेदार,

रिबेकाके बेटा चियौ।”

तब राहेल दौरले ज्याके आपन बाबुके यी बात सुनादेल्कै।

13 जब लाबान आपन भैगिना याकुबके बारेमे सुनल्कै तब ओकरा भेटैले दौरके गेलै,

आ ओकरा पाँज पकैरके चुम्मा लेल्कै आ आपन घरमे आनल्कै।

तब याकुब आपन ममा लाबानके सब बात कहल्कै।

14 लाबान कहल्कै,

“साचोके तु हमरे लगेके नातेदार चिही।”

याकुब ओते एक महिनातक सङे रहलै।

लेआ आ राहेलसङे याकुबके बियाह

15 तकरबाद लाबान याकुबके कहल्कै,

“तोहे हमर नातेदार हैतेमे कि फोक्टेमे हमर सेबा-टलह करबिही?

कतहेक बैन लेब्ही हमरा कह।”

16 लाबानके दुइटा बेटीसब छेलै,

जेठकीके नाम लेआ आ छोटकीके नाम राहेल छेलै।

17 लेआके आँख धोनराह छेलै महज राहेल देखैमे छनगर आ ओकर जिउ-डाल मिलल छेलै।

18 याकुब राहेलके परेम करैछेलै आ कहल्कै,

“यदी अहाँ आपन छोटकी बेटी राहेलसे बियाह कैरदेबै त हम अहाँके सात बरिसतक सेबा करब।”

19 लाबान जबाफ देल्कै,

“औरो ककरोसे बियाह कैरदेनाइ त बरु ओकरा तोरे देनाइ ठिक छै।

हेतै,

हमरेसङे रैहके काम कर।”

20 तैल्याके याकुब राहेलके लेल सात बरिसतक सेबा करल्कै।

याकुब ओकरा अतेक परेम करैछेलै कि उ समय ओकरा कन्हिके दिन जखा लाग्लै।

21 तकरबाद याकुब लाबानके कहल्कै,

“हमर समय पुरा भेलै,

आब हमरा अहाँके बेटी राहेलसे बियाह करैले दिय।”

22 तब लाबान ओइ ठामके सब लोकसबके बोलाके भोज खिएल्‍कै।

23 महज रातमे राहेलके सट्‍टा आपन जेठकी बेटी लेआके याकुब लग लेजादेल्कै आ याकुब ओकरसङे रात बितेल्कै।

24 (लाबान आपन नोकरनी जिल्‍पाके आपन बेटी लेआके नोकरनी हैले देल्कै।)

25 जब बिहान याकुब लेआके देखल्कै तब लाबान लग ज्याके कहल्कै,

“अहाँ हमरसे कथिले एहेन बेबहार करलियै?

हम राहेलके लेल सेबा करनेछेलियै कथिले हमरसे छल करलियै?”

26 तब लाबान कहल्कै,

“यी देसमे जेठकीसे पहिने छोटकीके बियाह करैके चलन नै छै।

27 लेआसङे बियाहके खुसीमे एक हप्‍ता बितेल्कै,

आ औरो सात बरिस सेबा करैले तयार चिही त हम राहेल तोरे द्‍या देबौ।”

28 याकुब मन्‍जुर भेलै आ लेआसङे एक हप्‍ता बिताइल्कै।

तकरबाद लाबान आपन बेटी राहेलोके याकुबके घरबालीके रुपमे देल्कै।

30

31

32

33

34

35

याकुबके बेटासब

(१ इतिहास २:१-२)

22 याकुबके बारहटा बेटासब छेलै।

23 लेआ ओरिके बेटासब: जेठ रुबेन,

ओकरबाद सिमियोन,

लेबी,

यहुदा,

इस्साखार आ जबुलुन।

24 राहेल ओरिके बेटासब: योसेफ आ बेन्यामिन।

25 राहेलके नोकरनी बिल्हा ओरिके बेटासब: दान आ नप्‍ताली।

26 लेआके नोकरनी जिल्पा ओरिके बेटासब: गाद आ आसेर।

पधन-आराममे जलमेल्हा याकुबे बेटासब एह्‍या सब चियै।

36

योसेफके सपनासब

37

1 याकुब आपन बाबु रहल देस कनानमे रहैछेलै।

2 याकुबके जिबनमे बितलाहा कथा उहे चियौ।

योसेफ सतरहे बरिसके रहैत आपन भैयासबसङे भेरा-बकरीके जेर चराबैछेलै।

उ भैयासब आपन बाबुके घरबाली बिल्हा आ जिल्पाके बेटासब छेलै।

भैयासबके खराब बेबहारके बातसब उ आपन बाबुलग आनल्कै।

3 याकुब योसेफके औरोसब बेटासबसे बेसी माया करैछेलै कथिलेत बुढ हैतकाल उ बेटा पाबने छेलै।

उ योसेफके लेल एकटा लाम निक लगाबैबला कुरता-पैजमा बनादेल्कै।

4 महज ओकर बाबु औरो बेटासबसे बेसी ओकरा परेम करैत देखके ओकर भैयारीसब ओकरसे दुस्मनी करेलाग्लै आ ओकर सङे निकसे बोलैयोले छोइर देल्कै।

5 एकबेर योसेफ सपना देखल्कै।

उ सपना आपन भैयारीसबके बतेलाके बाद उसब ओकरसे औरो बेसी दुस्मनी करे लाग्लै।

6 योसेफ ओकरासबके कहल्कै,

“हमर देखल सपना सुन,

7 हम सबगोरा खेतमे गहुमके अँटियासब बान्है छेलियै।

महज हमर अँटिया उठके खरा भेलै,

आ अहाँसबके अँटिया चारुकातसे जमा होके हमर अँटियाके गोरलगी करल्कै।”

8 ओकर भैयारीसब ओकरा कहल्कै,

“कि तु हमरासब उपर राज करैबला भेल्ही?

साच्‍चे हमरासब उपर हुकुम चलाइबे?”

तब ओकर सपना आ ओकर बातसबसे उसब ओकरजरे औरो दुस्मनी करे लाग्लै।

9 तब उ दोसर सपना देखल्कै आ भैयारीसबके कहल्कै,

“हम एकटा सपना देखलियै।

सपनामे चान,

सुरुज आ एगारहगो तरासब हमरा गोरलागैत देखलियै।”

10 जब उ आपन बाबु आ भैयासबके यी सपना बतेल्कै,

तब ओकर बाबु ओकरा फटकारल्कै आ कहल्कै,

“तु यी देखलहा सपना कि चियै?

कि साच्‍चेके हम आ तोहर माँ आ तोहर भैयारीसब आइबके भुइयामे निहुकके तोरा गोरलगीकरतौ?”

11 तब ओकर भैयारीसब ओकरासे डाह करे लाग्लै।

महज ओकर बाबु सपनाके यी बात मनेमे राखल्कै।

योसेफ आपन भैयासबसे बेचल गेलै

12 एक दिन योसेफके भैयारीसब आपन बाबुके भेराके जेर सकेममे चराबे गेलछेलै।

13 ओकर बाबु याकुब ओकरा कहल्कै,

“तोहर भैयारीसब सकेममे भेरासब चराबै छौ।

अते या,

हम तोरा ओइसबलग पठाइबौ।”

योसेफ कहल्कै,

“हम तयार चियै।”

14 तब ओकर बाबु ओकरा कहल्कै,

“ज्याके देख,

तोहर भैयारीसब आ भेरासब असले छौ कि नै छौ।

आ हमर लग समाचार ला।”

अहिनङे याकुब ओकरा हेबरोन उपत्यकासे पठेल्कै,

आ उ सकेममे पुगलै।

15 एक गोरे लोक ओकरा खेतमे बौवाइत देखल्कै।

उ लोक ओकरा पुछल्कै,

“तु ककरा खोजै चिही?”

16 उ कहल्कै,

“हम आपन भैयासबके खोजैचियै।

कि अहाँ बतासकै चियै उसब कोने आपन भेरासब चराबै छै?”

17 उ लोक कहल्कै,

“उसब त अतेसे चैलगेलौ,

उसब अतेसे हमसब दोतान दिसन चल कहैत हम सुनलियौ।”

योसेफ ओइसबके खोजैत-खोजैत दोतानमे भेटलै।

18 उसब ओकरा दुरेसे रस्तामे आबैत देखल्कै,

आ उसब ओकरा नजदिक आबैसे पहिने मारैके बिचार करल्कै।

19 उसब आपनेमे कहल्कै,

“उ सपनौती आबैछै।

20 ले आब चल,

ओकरा मार आ ओकर लहास एकटा खधियामे फेक दहै।

जङलिया जनाबरसब ओकरा धलेल्कै कैहके आपन बाबुके कहब आ ओकर सपनासब कि हैछै,

देख्बै।”

21 रुबेन उसबके बात सुइनके योसेफके बचाएके कोसिस करल्कै।

उ कहल्कै “ओकरा जानसे नै मार।

22 खुन खराबा नै कर।

अते उसठ ठाम के यी खाइधमे ओकरा फेकदहै।

महज ओकर उपर हाथ नै उठा।”

ओइसबके हाथसे बचाके योसेफके आपन बाबुलग पुगादेबै से सोचके यी बात रुबेन कहने रहै।

23 जब योसेफ भैयारीसब लग एलै उसब ओकर कुरता पैजामा छिन लेल्कै।

24 ओकरबाद उसब ओकरा पकैरके एकटा गैहर खधियामे फेक देल्कै,

जते पानी नै छेलै।

25 जैहनङे उसब खाइले बैठलै,

अचानक उसब इसमाएलीसबके गिलादसे मिसर दिसन यातरा करैत देखल्कै।

ओइसबके उटसबमे गमकेबला मर-मसला आ धुपसबके भारी लादहल छेलै।

26 तब यहुदा आपन भाइ-भैयारीके कहल्कै,

“आपन भाइके माइरके ओकर लहास घोसाइरके आपनौरके कोन फैदा हेतौ?

27 अते या,

आब ओकरा इसमाएलीसबके हाथे बेच दहै।

आपनौरके ओकरा उपर हाथ नै उठा,

कथिले कि उ आपनेसबके भाइ,

आपने सहोदर भाइ चियै।”

ओकर भाइ-भैयारीसब ओकर बात मानल्कै।

28 जब मिदयानी बेपारीसब ओह्‍या रस्ता हैत एलै,

तब योसेफके भैयारीसब ओकरा खधियासे तानके निकालल्‍कै आ ओइ इसमाएलीसबके हाथसे चानीके बिस टकामे बेचदेल्कै।

तब उ बेपारीसब योसेफके मिसरमे ल्यागेलै।

29 जब रुबेन खधिया नजदिक पुगलै तब योसेफके ओइ खधियामे नै देखल्कै आ उ दुखसे आपन जमा फारल्कै।

30 आ घुइमके आपन भाइसबलग ज्याके कहल्कै,

“छौरा त नै छौ!

आब हम कि करबै?”

31 तब उसब एकटा छागर माइरके ओकर लहुमे योसेफके पैजामा चोपल्कै।

32 उ पैजामा उसब बाबुलग लज्याके कहल्कै,

“देखु यी हमरासबके भेटलै।

कि यी अहाँके बेटाके चियै?”

33 याकुब पैजामा चिन्हके कहल्कै,

“ह,

यी त हमरे बेटाके पैजामा चियै।

कोन जङलिया जानबर ओकरा ख्यालेल्कै भैरसक,

हमर बेटा योसेफके पक्‍के चिर-चाइर कैरदेने हेतै।”

34 तब याकुब आपन जमा फारल्कै,

आ बोराके बस्तर पिनहल्कै आ बहुत दिनतक आपन बेटाके लेल सोकमे डुबल रहलै।

35 ओकर सब धिया-पुतासब आइबके ओकरा चितभरोस देल्कै महज उ सन्तोख लैले नै चाहल्कै आ कहल्कै,

“हम आपन बेटाके खातिर चिन्‍ते करैत मरबै।”

ओहिनङ उ आपन बेटा योसेफके लेल सोक करल्कै।

36 ओहै बिचमे मिदयानीसब योसेफके मिसरमे फारोके एक गोरे हाकिम,

सुरक्छा करैबला कप्‍तान पोतीफरके हाथे बेचदेल्कै।

38

39

40

फारोके सपना

41

1 दुइ बरिसके बाद मिसरदेसके रजा फारो एकटा सपना देखल्कै।

रजा फारो सपनामे नील लदीके पखामे ठार भेलरहै।

2 ओइ बखत नील लदीसे सातटा खुब मोटगर-डटगर गाइसब निकैलके एलै आ घासमे चरे लाग्लै।

3 तकरबाद औरो सातटा हडी आ छला भेल सुखाल-टटाल गाइसब नील लदीसे निकैलके एलै आ पहिने एल गाइसबसङे लदीकात ठार भेलै।

4 उ हडी आ छला मातरे भेल गाइसब उ सातटा मोटगर-डटगर गाइसबके ख्‍या लेल्कै।

तब रजा फारो उठलै।

5 तकरबाद उ फेनो सुत्‍लै आ दोसर सपना देखल्कै।

उ सपनामे एके डाठमे से सातटा पुस्‍टगर दाना भेल आ असल बालीके सिंस निकल्‍लै।

6 तकरबाद औरो सातटा पुरबैया हबासे लटुवाएल आ सुखल अनके सिससब देखल्कै।

7 तब उ सुखल अनके सिससब उ पुस्‍टगर दाना भेल बालीके ख्‍या लेल्कै।

तब रजा जाग्लै आ थाह पाबल्कै,

यी सपना चियै।

8 बिहान ओकर मनमे भारी चिन्ता परलै।

तब मिसरके जतेक जोतिस आ ग्‍यानी पुरुखसब छेलै सबके बोल्याके आपन देखलहा सपनाके बारेमे कहल्कै महज कोइयो नै सपनाके अरथ खोलैले सकल्कै।

9 तब मध पियाइबला मुल लोक रजा फारोके कहल्कै,

“हमर भुल आइ हमरा थाह भेलै।

10 अहाँके नोकरसबसङे मनमोटाब भेल बखत हमरा आ मुख भन्‍सियाके अङरक्‍छक कप्‍तानके जहलमे राखैत काल,

11 एके रात दुनु लोक भिन्‍ने आपन-आपन अरथके सपना देख्ने छेलियै।

12 ओतै एकटा कप्‍तानके एक हिबरु जबान नोकर हमरासबसङे जहलमे छेलै,

जब हमसब आपन-आपन सपना ओकरा सुनेलियै,

तब दुनुके सपनाके अरथ खोइलदेल्कै।

13 ओकर कहल बमोजिम भेलै।

हम आपन काममे फेनो नियुक्‍त भेलियै,

महज उ मुख भन्‍सिया लट्कालगेलै।”

14 तै खातिर फारो योसेफके बोलाइले पठाइल्कै,

आ तुरन्त ओकरा जहलसे निकालके आनल्कै।

तब योसेफ दारही आ केस काटल्कै आ दोसर जमा पिनहल्कै।

तब उ फारोके अगामे हाजिर भेलै।

15 फारो योसेफके कहल्कै,

“हम एकटा सपना देख्ने चियै,

महज कोइयो नै ओकर अरथ हमरा बताइले सक्लै।

हम सुनलियौ तोहर बारेमे कि तोहे सपनाके अरथ बताइले सकैचिही।”

16 योसेफ कहल्कै,

“हमरसङे एहेन ग्यान त नै छै।

महज परमेस्वर सपनाके अरथ खोलदेतौ।”

25 योसेफ फारोके कहल्कै,

“तोहर दुनु सपनाके अरथ एके चियौ।

परमेस्वर जे करैले लागल छौ,

उ तोरा परगट करने छौ।

26 उ सातटा मोटगर-डटगर गाइसब सात बरिस,

आ उ सातटा असल सिससब सात बरिस चियौ।

दुनु सपनाके अरथ एके चियौ।

27 ओइसे पछा निकलल सातटा सुखाल गाइसब आ पुरबैया हबासे सुखल बालीसब अनिकालके सात बरिस बुझाइछै।

28 यी हमर निबेदन करल जखा चियै- परमेस्वर कथिकरे लागल छै से अहाँके देखाइनेछै।

29 सात बरिसतक मिसरदेसमे बहौत उबजनी हेतौ,

30 आ तकरबाद सात बरिसतक अनिकाल हेतौ।

अनिकालसे देस नास हेतौ आ उ सहकालके सात बरिससब बिसैरजेतौ।

31 पाछुसे आबैबला अनिकालसे देसमे भेल बहौत उबजनीके यादो नै रहतौ,

कथिलेत अनिकाल एकदम भयानक हेतौ।

32 तोहर सपना दोहराबैके मतलब एह्‍या चियै कि,

परमेस्वर निस्चित कैरलेने छै आ उ जलदिये पुरा करतौ।

33 “तैल्याके आब तु एकटा चलाक आ बुधिमान लोक छानके सरा मिसरदेसमे अधिकार चलाइले नियुक्‍त कर।

34 देसमे औरो कामदारसब नियुक्‍त कर,

जबतक सहकालके सात बरिससब रहतै ताबेतक मिसरदेसके उबजनीके पाँचम भाग जम्‍मा कर।

35 उसब आबैबला सहकालके बरिससबके अनसब जम्‍मा करे,

आ ओइसबके सहर-सहरमेसे अनसब जम्‍मा करैके आ देखभाल करैके अधिकार देल्कै।

36 मिसर देसके जनतासब अनिकालके कारनसे नै मरे तै ल्याके सात बरिसतक अनसब जोगाके राख।”

योसेफ मिसरदेसके सासक

37 योसेफके यी सुझाब फारो आ ओकर अधिकारीसबके पसिन परलै।

38 तब फारो उसबके कहल्कै,

“परमेस्वरके आत्मा भेल यी लोक जखा अपनासब कते पाबैले सकबिही?”

39 तकरबाद फारो योसेफके कहल्कै,

“सब चिज तोरा परमेस्वर देखादेने छौ,

आ तोहर जखा इमान्दार आ बुधिमान लोक औरो कोइयो नै छै।

40 ओहैसे हम तोरा आपन देसके सासक बनाइबौ,

आ हमर परजासब तोहर आग्यासब मान्तौ।

सिंहासनमे मातर हम तोहरसे उपर हेबौ।

41 तब फारो योसेफके कहल्कै,

देख,

मिसरदेसके सब अधिकार हम तोरा देनेचियौ।”

46 योसेफ तिस बरिसके छेलै तखैन मिसरके रजा फारोके राजसेबामे नियुक्‍त भेलरहै।

तब फारोके सामनेसे निकैलके योसेफ सरा मिसरदेसमे दौरबरहा करे लाग्लै।

47 सात बरिसतक खेतमे खुब उबजनी भेलै।

48 योसेफ सात बरिसतक मिसरदेसके अनसब जम्‍मा कैरके सहर-सहरके भन्‍डारसबमे राखल्कै।

उ सब सहरके आसपासके खेतसबके अनसब जम्‍मा कैरके राखल्कै।

49 योसेफ अतहेक ने समुन्दरके बालु जखा परसस्त अन जम्मा करल्कै कि उ हिसाबो करैले छोइर देल्कै।

53 सात बरिसके बरका सहकालके बाद मिसरदेसमे अन उबजैले छोइरदेल्कै।

54 तब योसेफके कहल बमौजी अनिकालके सात बरिस सुरु हैले लाग्लै।

सब देसमे अकाल हैले लाग्लै महज पुरे मिसर देसमे अनसब छेलै।

55 जब पुरे मिसरदेसके लोकसब भुखसे छटपट करे लाग्लै तब उसब फारो लग अनके लेल बिन्ती करे लाग्लै।

तब फारो ओकरासबके कहल्कै,

“योसेफ लग जो,

आ उ तोरौरके जे-जे करैले कहतौ ओहिनङ करहे।”

56 सरा देसमे अनिकाल बरहैत गेलै तब योसेफ भन्‍डारसब खोइलके सब मिसरीसबके अन बेचैले सुरु करल्कै।

57 योसेफ लग सब देसके लोकसब अन किनैले मिसर देसमे एलछेलै कथिलेत सन्सार भर सगरो भयानक अनिकाल भेल छेलै।

42

43

44

45

याकुब आ ओकर परिबार मिसरमे गेलै

46

1 याकुब आपन सब चिज बोरिया बिस्तर बान्हके बेरसेबामे गेलै।

जते उ आपन बाबु इसहाकके परमेस्वरके लेल बलिदान चरहाइल्कै।

2 तब रातमे ओकरजरे दरसनमे परमेस्वर कहल्कै,

“याकुब!

ए याकुब!”

तब उ उतरा देल्कै,

“जी,

हम अतै चियै।”

3 परमेस्वर कहल्कै,

“हम परमेस्वर,

तोहर बाबुवोके परमेस्वर चियौ।

मिसरमे जाइले नै डेरा,

कथिलेत हम ओइ जगह तोहरसे एकटा बरका जात खरा करबौ।

4 हम तोहर जरे मिसरमे जेबौ,

आ हम तोरा ओतेसे घुम्याके आनबौ।

तु मरै बखत तोहर बेटा योसेफ तोहर सङे रहतौ।”

5 याकुब बेरसेबासे चललै।

ओकर बेटासब आपन बाबुके,

छोट धियापुतासबके आ आपन घरबाली मिसरके रजाके पठेल्हा बैलगारीमे चरहाइल्कै।

6 आपन मालजाल आ कनान देसमे जम्मा कैल्हा सरसमानसब ल्याके याकुब आ ओकर सब परिबार मिसरमे गेलै।

7 याकुब आपन सङे आपन धियापुतासब,

नाती-नातिनसब आ ओकर सब सन्तानसबके मिसरमे ल्यागेलै।

47

याकुब बुढ भेलै

27 आब मिसरके गोसेनमे इजराएलीसबa रहेलाग्लै,

आ उसब ओतेका खेत-पथार किनके लेल्कै।

तब ओते ओकर फलिफाप भेलै,

आ सङख्यामे बहौत बिरधी हैतगेलै।

28 याकुब मिसरमे सतरह बरिस जिलै।

याकुबके पुरा उमेर एकसय सैतालिस बरिस भेलै।

a 

४७:२७ इजराएलीसब- इजराएलीसब याकुबके परिबारके छै।

48

49

याकुबके मिरतु आ दाहसंकार

29 तब याकुब आपन बेटासबके आग्या करल्कै,

“आब हम त जल्दीए मरबौ आ आपन पितापुरखासबसे भेटैले जेबौ।

हित्‍ती एपरोनके खोरिया खेतमे हमर पिता-पुरखा जरे हमरा गारिहे।

30 उ खोरहिया खेत कनान देसमे ममरेके पुरुब दिसन मक्‍पेलामे परैछै।

उ जगह अबराहम चिहान बनाइले हित्‍ती एपरोनसे किन्‍ने छेलै।

31 ओतै उसब अबराहम आ ओकर घरबालीके सारा ओहै ठाम छेलै।

जते उसबके गारने छेलै इसहाक आ ओकर घरोबाली रिबेकाके ओतै गारने छेलै।

आ ओतै हम लेआके सेहो गारलियै।

32 उ खेत आ ओते भेल्हा भिठ हित्‍तीसबके हाथसे किनल छै।

हमरा ओतै गारिहे।”

33 जब धियापुताके सबबात कहलाके बाद उ आपन टाङ पसाइरके मरलै।

50

1 योसेफ आपन बाबुके देहके पजियाके कानलै,

आ बाबुके गालमे चुमा लेल्कै।

2 तब योसेफ आपन सेबामे रहल बैधसबके आपन बाबुके लहास नै गनहावे कैहके गमकौवा लेप लगाइल्कै।

आ बैधसब इजराएलके लहासमे लेप लगाइल्कै।

3 ओइके लेल चालिस दिन लागल छेलै,

कथिलेत गमकौवा लेप लगाइले ओतबेहेक दिन लागैछेलै।

ओकरलेल मिसरीयोसब सतर दिन सोक करल्कै।

4 ओकरलेल सोक करैबला दिन बितलाके बाद योसेफ फारोके हाकिमसब अनङ कहल्कै,

“यदी तोहर किरपा हमर उपर छौ त हमर बात फारोलग पुगादहै।

5 ‘हमर बाबु हमरा एहेन कैहके किरिया खाइले लगाइल्कै,

हम मरैले लागल चियै।

कनान देसमे हम आपनेसे खुइनके बनेल्‍हा हमर चिहानमे हमरा गारिहे।

अहै खातिर किरपा कैरके ज्याके हमर बाबुके ओतै गारके घुइमके आबिहे।’”

6 फारो जबाब देल्कै,

“जो आ आपन बाबुके किरिया देल बमोजिम आपन बाबुके गार।”

7 योसेफ बाबुके गारैले गेलै।

फारोके सब करकुटुमसब,

राज दरबारके मुख लोकसब आ मिसरदेसके सब बरका-बरका लोकसब योसेफ जरे गेलै।

8 योसेफके परिबारके सब लोकसब,

भाइ-भैयारीसब आ याकुबके परिबारके औरो लोकसब ओकरजरे गेलै।

खालि ओकर धियापुता,

ओकर मालजालके जेर गोसेन परदेसमे रैहगेलै।

9 ओकरजरे रथसब आ घोरा चरहैबलासब सोहो गेलै।

कठियारी जाइबलाके एकटा बरका भिर छेलै।

10 जब उसब यरदनके आतादके खरियानलग एलै,

तब उसब एकदमसे अफसोस कैर-कैरके कानलै।

ओते योसेफ सात दिनतक आपन बाबुके लेल सोकमे डुबल रहलै।

11 ओइ देसके कनानीसब आतादके खरियानमे सोक करैत देखके कहल्कै,

“यी त मिसरीसबके बरका सोक चियै।”

अहै खातिर यरदनके ओइ ठामके नाम हाबिल-मिसरइमa राखल गेलै।

12 एनङ याकुब ओइसबके अरहयाल बमोजिम बेटासब करल्कै।

13 ओकर बेटासब ओकर लहासके कनान तक पुगेल्कै,

हित्‍ती एपरोन जरे खेतो सहित अबराहम चिहान बनाइले किनल खोरहिया,

अरथात ममरेनेरके मकपेलाके खेतमे भेल्हा खोरहियामे ओकरा गारल्कै।

14 आपन बाबुके लहास गारलाके बाद आपन जरे गेल्हा भाइ-भैयारीसब आ आपन बाबुके लहासके गारे गेल्हा लोक जरे योसेफ मिसरमे घुमलै।

योसेफ आपन भाइ-भैयारीके साहस देल्कै

15 ओकर बाबुके मिरतु भेलाके बाद योसेफके भाइ-भैयारी आपनेमे कहैछै,

“सायद आब योसेफ आपनसब जरे दुस्मनी करतौ,

आ हमसब ओकर उपर करल सब दुसमनीके बदला लेतौ।”

16 अहिलेल सब एहेन कैहके योसेफलग खबर पठाइल्कै,

“मरैसे पहिने अहाँके बाबु एहेन कहने छेलै:

17 ‘तोहर भाइ-भैयारीसब तोहर उपर जे अपराध करने छेलौ,

आब दया कैरके ओकरासबके छमा करदहै।’

आब बिन्ती छै,

किरपा कैरके अहाँके बाबुके परमेस्वरके दाससबके अपराध छमा कैरदियौ।”

ओइसबके एहेन बात सुनलाके बाद योसेफ काने लाग्लै।

18 तब ओकर भैयासब आइबके ओकर अगामे निहुकके कहल्कै,

“देखु,

हमसब अहाँके दास चियै।”

19 महज योसेफ ओकरासबके कहल्कै,

“नै डेरा,

कि हम परमेस्वरके अस्थानमे चियौ से?

20 तोरौरके हमर बिरोधमे हानि करैके बिचार करने छेल्ही।

महज परमेस्वर ओहै कामसे भलाइ करैके बिचार करल्कै।

परमेस्वर बहुतो लोकसबके परान बचेल्कै आ आइ ओहोसब जियल छै।

21 अहिलेल नै डेरा,

तोरौरके आ तोहर धियापुतासबके हम पालन-पोसन करबौ।”

एहेनङे उ आपन भाइ-भैयारीसबके साहस आ सानत्‍वना देल्कै।

योसेफके मिरतु

22 योसेफ आ ओकर बाबुके दर-दियादसब मिसरेमे रैहगेलै,

आ योसेफ ११० बरिस जिलै।

23 योसेफ एफराइमके नाती-पनाती तक देखल्कै।

माकीरके धियापुताके सेहो कोरामे खेलेल्कै जे मनसेनके बेटा रहै।

24 तब योसेफ आपन भाइ-भैयारीसबके कहल्कै,

“हमर मरैके समय एलौ,

मगर परमेस्वर साच्‍चेके तोरासकके देखभाल करतौ,

आ उ अबराहम,

इसहाक आ याकुब जरे कसम ख्याके परन करलाहा देसमे अइ मिसर देससे तोरासबके ल्याजेतौ।”

25 तब योसेफ याकुबके बेटासबके किरिया खाइले लगाइल्कै।

उ कहल्कै,

“परमेस्वर तोरासबके अइ देससे लजैतौ तै बखत हमरो लहासके लजाइहे कैहके हमर सङे किरिया खो।”

26 एहेनङे योसेफ ११० बरिस पुगके मरलै,

आ उसब ओकर लहासमे गमकौवा लेप लग्याके बाकसमे बन कैरके मिसरेमे राखल्कै।

a 

५०:११ हाबिल-मिसरइम- यहुदी भसामे हाबिल-मिसरइमके मतलब “मिसरके लोक चिच्याइलै” हैछै।

मतीके लिखल

सुसमाचार

किताबके परिचय

यी मतीके लिखल सुसमाचार चियै।

यी पैहनेसे परतिग्या करल मुक्‍तीदाता येसुवे चियै से बातके जाहेर करैछै।

पुरन्का समयमे परमेस्वर आपन परजा यहुदीसबके एकटा मुक्‍तीदाता पठाइबौ कैहके बाचा करने छेलै।

उ बाचा परमेस्वर येसुके सन्सारमे पठ्‍याके पुरा करल्कै।

यी सुसमाचार यहुदी जातीके लेल मातरे नै भ्याके पुरे सन्सारके लेल सेहो छै।

मतीके लिखल सुसमाचार असलसे मिल्याके राखल छै।

अइमे येसुके जलमसे ल्याके मरन आ येसु फेनो जिबित भ्याके उठल छै तैके बरनन करल छै।

अइमे येसुके जलम,

बप्‍तिस्मा,

सताबट आ ओकर गालीलमे करल परचार,

सिक्छा आ चङगाइ करैबला कामसबके बारेमे कहल छै।

येसु यरुसलेम गेल,

ओते उ अन्तिम हप्‍ता बित्याल,

कुरूसमे टाङलगेल आ फेनो मैरके जिबित भ्याके उठल बातसब कहलगेल छै।

यी सुसमाचार येसुके नियम आ स्वरगिय राजके भेद खोलैके अधिकार मिलल महान गुरु कैहके पेस करने छै।

ओकर बहौत सिक्छा एहेन बिसयसबमे छै।

१) पहारके उपदेस- स्वरग-राजके लोकसबके आबसक्‍ताके गुनसब,

बिसेस अधिकारके बिसयमे अनङ कहैछै: अध्‍याय ५-७

२) बारह चेलासबके परचारके आग्या: अध्‍याय १०

३) स्वरग-राजके कथासब: अध्‍याय १३

४) चेलापनके अरथ: अध्‍याय १८

५) यी युगके अन्त आ खिरिस्‍टके दोसर आगमनके बिसयमे सिक्छा: अध्‍याय २४-२५

छोट बिसय-सुची

येसु खिरिस्‍टके बंसाबली आ जलम १:१-२:२३

बप्‍तिस्मा दैबला युहन्‍नाके सेबा-काम ३:१-१२

येसुके बप्‍तिस्मा आ परिक्छा ३:१३-४:११

येसुके गालीलमे सेबा-काम ४:१२-१८:३५

गालीलसे यरुसलेमतक १९:१-२०:३४

यरुसलेममे येसुके अन्तिम हप्‍ता २१:१-२७:६६

येसु मैरके जि उठलै आ चेलासबके बिचमे परगट भेलै २८:१-२०

मतीके लिखल

सुसमाचार

येसु खिरिस्‍टके पुरखासब

(लुका ३:२३-३८)

1

1 अबराहम आ दाउदके सन्तान येसु खिरिस्‍टके बंसाबली ऐनङके छै।

2 अबराहमके बेटा इसहाक रहै,

इसहाकके बेटा याकुब,

याकुबके बेटा यहुदा आ ओकर भाइ-भैयारीसब रहै।

3 यहुदाके बेटा फारेस आ जेरह रहै।

ओकरासबके माँ के नाम तामार रहै।

फारेसके बेटा हेसरोन,

हेसरोनके बेटा आराम,

4 आरामके बेटा अमिनादाब,

अमिनादाबके बेटा नहसोन,

नहसोनके बेटा सल्मोन,

5 सल्मोनके बेटा बोअज आ ओकर माँ के नाम राहाब रहै।

बोअजके बेटा ओबेद आ ओकर माँ के नाम रुथ रहै।

6 यिसैके बेटा रजा दाउद रहै।

दाउदके बेटा सोलोमन रहै आ ओकर माँ उरियाहके घरबाली रहै।

7 सोलोमनके बेटा रहबाम,

रहबामके बेटा अबिया,

अबियाके बेटा आसा,

8 आसाके बेटा यहोसापात,

यहोसापातके बेटा यहोराम,

यहोरामके बेटा उज्जियाह,

9 उज्जियाहके बेटा योताम,

योतामके बेटा आहाज,

आहाजके बेटा हिजकिया,

10 हिजकियाके बेटा मनस्‍से,

मनस्‍सेके बेटा आमोन आ आमोनके बेटा योसियाह रहै।

11 बेबिलोन देससे बन्दी बन्याके लजाइ बखत योसियाहके बेटा यकोनियास आ ओकर भाइसब जलमल रहै।

12 बेबिलोनमे ल्यागेलाके बाद यकोनियासके बेटा सालतिएल जलमलै आ सालतिएलके बेटा यरुबाबेल,

13 यरुबाबेलके बेटा अबिउद,

अबिउदके बेटा एल्याकिम,

एल्याकिमके बेटा आजोर,

14 आजोरके बेटा सादोक,

सादोकके बेटा आखिम,

आखिमके बेटा एलिउद,

15 एलिउदके बेटा एलाजार,

एलाजारके बेटा मतान,

मतानके बेटा याकुब,

16 आ याकुबके बेटा योसेफ जे मरियमके घरबला रहै,

ओही मरियमसे खिरिस्ट कहाइबला येसुके जलम भेलै।

17 अहिनङ अबराहमसे ल्याके दाउद तक चौद पुस्ता छेलै।

तब दाउदसे ल्याके इजराएलीसबके बन्दी बनाबै तक बेबिलोनोमे लजाइ बखत चौदहे पुस्ता हैछै।

तब बेबिलोनसे बन्दी बन्याल समयसे ल्याके येसु खिरिस्ट तक फेनो चौदहे पुस्ता पुगैछै।

येसु खिरिस्‍टके जलम

(लुका २:१-७)

18 येसु खिरिस्‍टके जलम एहेन परकारसे भेलै- ओकर माँ के मङनी योसेफसङे भेल छेलै,

महज ओइसबके बियाह हैसे पैहनैये पबितर आत्माके सक्‍तिसे मरियमके देहभारी भेलै।

19 महज ओकर घरबला योसेफ धारमिक लोक भेलाके कारन मरियमके समाजके अगा कोनो बदनामी नै हेबे कैहके ओकरा चुपे-चाप छोरैके बिचार करल्कै।

20 महज जब योसेफ एह्‍या बातके बिचार करतै रहै,

तब सपनामे परमपरभुके स्वरगदुत एलै,

आ ओकरा अनङ कहल्कै,

“हौ दाउदके खानदानके योसेफ,

तु मरियमके आपन घरबालीके रुपमे अपनाबैले नै डरा,

कथिलेत जे ओकर पेटमे छौ,

उ पबितर आत्मासे चियौ।

21 उ एकटा बेटा जलमाइतौ,

आ तु ओकर नाम येसु राखिहे,

कथिलेत उ आपन लोकसबके ओकरासबके पापसे बचाइतौ।”

22 अगमबक्‍तासे परमेस्वरके कहल बचन पुरा हैकेलेल यीसब भेल छै-

23 “देख,

कुमाइर छौरीके देहभारी हेतौ,

आ उ एकटा बेटा जलमाइतौ,

आ ओकर नाम इम्‍मानुएल राखल जेतै,”

जकर अरथ हैछै,

“परमेस्वर हमरासबसङे छै।”

24 ततबेहेकमे योसेफके निन टुइटगेलै,

आ परमपरभुके दुत ओकरा कहल बमौजी योसेफ मरियमके आपन घरबालीके रुपमे अपनाइल्‍कै।

25 मरियमके बेटा नै जल्मै तक योसेफ ओकर सङे नै सुतलै।

जब बालकके जलम भेलै तब योसेफ ओकर नाम येसु राखल्कै।

ज्योतिसीसब येसुके दरसन करैले एलै

2

1 रजा हेरोदके बखतमे यहुदिया परदेसके बेथलेहेम गाममे जब येसुके जलम भेलै,

ओह्‍या बखत पुरुबसे ज्‍योतिसीसब यरुसलेममे एलै,

2 आ उसब लोकसबसे पुछल्कै,

“यहुदीसबके रजा भ्याके जलमल कते छै?

हमसब ओकर जलमके थाह दैबला तरा पुरुबमे उगल देखलियै आ ओकरा दरसन करैले एलचियै।”

3 जब हेरोद रजा यी बात सुनल्कै,

तब उ बेचैन भेलै,

आ ओइसबसङे पुरे यरुसलेमो बेचैन भेलै।

4 तब रजा हेरोद ओतेका मुल पुजारीसब आ धरमगुरुसबके बोल्याके पुछल्कै कि “खिरिस्‍टके जलम कते भेलै?”

5 तब उसब ओकरा कहल्कै,

“यहुदिया परदेसके बेथलेहेम गाममे,

कथिलेत परमेस्वरके अगमबक्‍ता यी लिखने छै:

6 ‘ऐ बेथलेहेम,

यहुदिया परदेसके गाम!

तु कोनो परकारसे यहुदिया परदेसके मुख नगरसबमेसे सासन करैबलासबमेसे ककरोसे कमजोर नै चिही,

कथिलेत तोहरसे एक गोरा सासन करैबलाके जलम हेतौ,

से हमर इजराएलके लोकसबके रखबारी करतै।’”

7 तब रजा हेरोद ओइ ज्योतिससबके एकान्तमे बोल्याके तरा कोन बखतमे देखा परल छेलै,

से बात ओइसबके पुछपाछ कैरके सहि समय पता लगाइल्कै।

8 तकरबाद उ ओइसबके यी बात कैहके बेथलेहेम पठाइल्कै,

“जो,

आ असलसे ओइ बालकके खोजि कर।

जब उ बालक भेटतौ तब हमरा खबर करिहे,

तब हम्हु ओकरा दरसन करबै।”

9 तब रजाके बात सुइनके ज्योतिससब आपन बाट चैलगेलै।

जे तराके उसब पुरुबमे उगल देख्ने रहै,

उ तरा ओइसबके अगा-अगा बरहैत गेलै,

आ जै घरमे उ बालक छेलै,

तहै घरके उपरमे पहुचके ठहैरगेलै।

10 जब उसब ओइ तराके फेनो देखल्कै,

तब उसब खुसीसे गदगद भेलै।

11 तब उसब घर भितर ढुकलै आ माँ मरियम सङे बालकके देखल्कै।

तब ठेङहुनिया द्‍याके ओकरा गोरलागल्कै आ तब आपन-आपन पेटी खोइलके सोना,

सुगन्ध दैबला धुप आ महग अतरके तेल भेटी चरहेल्कै।

12 तब हेरोदलग घुइमके नै जो कैहके सपनामे चेताबनी पाइबके उसब दोसर रस्ता हैत आपन देसमे घुइमके गेलै।

योसेफ मिसर देसमे गेलै

13 उ ज्योतिससब गेलाके बाद,

परमपरभुके एकटा दुत सपनामे योसेफलग देखा परलै आ कहल्कै,

“उठ,

बालक आ ओकर माँ के ल्याके मिसर देसमे भाइग जो,

आ हम तोरा नै कहै तक ओतै रह।

कथिलेत हेरोद बालकके मारैले ओकरा खोजी कैररहल छौ।”

14 तब उ उइठके बालक आ ओकर माँ मरियमके साथमे ल्याके राइते-राइत मिसर देसमे चैलगेलै,

15 आ हेरोद नै मरै तक ओतै रहलै।

अहिनङके अगमबक्‍तासे परमपरभुके कहल बचन पुरा भेलै,

“हम आपन बेटाके मिसर देससे बोलेलियै।”

हेरोद बालकसबके मारैले लगाइल्कै

16 जब रजा हेरोद देखल्कै कि ज्योतिससब ओकरा धोखा देनेछै,

तब उ तामससे चुर भ्यागेलै।

ज्‍योतिसेसबसे थाह भेल्हा समय अनुसार बेथलेहेम आ ओइ इलाकामे भेल दुइ बरिस आ ओइसे कमके सब बालकसबके मारैले लगाइल्कै।

17 अहिनङे परमेस्वरके अगमबक्‍ता यरमियाके कहल बात पुरा भेलै,

18 “रामामे एकटा अबाज सुनल्कै,

कना-रोहैट आ बरका बिलाप,

राहेल आपन बचासबके खातिर काइनरहल छेलै।

ओकरा कोइ नै चुप कराइले सक्लै,

कथिलेत ओकर एकोटा बचा जिबित नै रहलै।”

19 तब हेरोद रजा मरलाके बाद,

परमपरभुके एकटा स्वरगदुत सपनामे योसेफ लग मिसरमे देखाब देल्कै आ कहल्कै,

20 “उठ,

बालक आ ओकर माँके सङे ल्याके इजराएल देसमे जो,

कथिलेत जेसब बालकके जानसे मारैले चाहैछेलै उसब मैरगेलछै।”

21 तकरबाद योसेफ उठलै आ ओकर माँ आ बालकके सङे ल्याके इजराएल देसमे घुइमके एलै।

22 महज यहुदीयामे हेरोदके बेटा अरखिलाउस,

आपन बाबुके ठाममे,

राज कैररहलछै से बात सुइनके उ ओने जाइले डेरेलै,

तब फेनो उ सपनामे परमेस्वरके चेताबनी पाइबके गालील परदेसमे गेलै।

23 ओतेसे उ नासरत नामके सहरमे रहेलाग्लै।

अहिनङे परमेस्वरके अगमबक्‍तासबके कहल बात पुरा भेलै: “उ नासरी कहेतै।”

बप्‍तिस्मा दैबला युहन्‍नाके परचार

(मरकुस १:१-१८, लुका ३:१-१८, युहन्‍ना १:१९-२८)

3

1 ओहै बखत बप्‍तिस्मा दैबला युहन्‍ना यहुदियाके उजार जगहमे एलै,

आ एहेन कहैत परचार करे लाग्लै,

2 “आपन पापके खातिर पस्चाताप कर,

कथिलेत स्वरगके राज लग आइब गेल्छौ।

3 युहन्‍ना त ओह्‍या लोक चियै,

जकर बिसयमे यसैया अगमबक्‍ता एहेन कहने छेलै:

उजार-जगहमे एक गोरा जोरसे हल्‍ला कैरके कैहरहल छै,

‘परभु आबैबला रस्ता दुरुस कर,

उ चलैबला रस्तासब सोझ कर’।”

4 युहन्‍ना उंटके रुइयाँसे बनल बस्तर पिन्हैछेलै।

उ डारमे छलाके डरकस्‍ना बान्हैत रहै।

ओकर खाइबला चिज फैनगा आ बोन-मौध छेलै।

5 यरुसलेम,

सब यहुदिया परदेस आ यरदन लदीके लग-पासमे रहल सब इलाकाके लोकसब ओकरलग एलै,

6 आ आपन पाप स्विकार करैत यरदन लदीमे ओकरसे बप्‍तिस्मा लेबे लाग्लै।

7 महज फरिसीसब आ सदुकीसब मेसे बहौत गोराके बप्‍तिस्मा लैले आबैत देखके उ ओकरासबके कहल्कै,

“ऐ,

साँपके बच्‍चासब,

परमेस्वरके आबैबला करोधसे भागैले तोरासबके के सिखाइल्कौ?

8 तुसब आपन आपन पाप माइनके पस्चाताप करनेचिही त,

असल बेबहार कैरके देखा।

9 ‘हमसब अबराहमके सन्तान भेलासे बाँच्बै’ कैहके नै सोंच।

कथिलेत हम तोरासबके कहैचियौ,

परमेस्वर यी पथलोसे अबराहमके खातिर धियापुता जलमा सकैछै।

10 अखुन गाछके जैरमे कुरहाइर परे लागल छैa,

कथिले त असल फर नै फरैबला सबगाछ काइटके आइगमे फेकल जेतै।

11 “हम पस्‍चातापके खातिर तोरासबके पानीसे बप्‍तिस्मा देबौ,

महज हमरसे पाछे जे आबैबला छै,

उ हमरोसे सक्‍तिसाली छै,

जकर हम जुतो बोकैके जोकर नै चियै।

उ तोरासबके पबितर आत्मा आ आइगसे बप्‍तिस्मा देतौ।

12 फटकैबला सुपा ओकरे हाथमे छौ,

आ उ आपन खरहियानके आपने साफ करतौ।

आपन गहुम बखारीमे जम्‍मा करतौ,

महज भुसा जतेक सब नै बुताइबला आइगमे जराइतै।”

येसुके बप्‍तिस्मा

(मरकुस १:९-११, लुका ३:२१-२२, युहन्‍ना १:३२-३४)

13 तब येसु गालील परदेससे युहन्‍ना लग ओकरसे बप्‍तिस्मा लैले यरदन लदीमे एलै।

14 महज युहन्‍ना एहेन कहैत ओकरा रोकैले चाहल्कै,

“कि अहाँ हमरसे लैले एलचियै?

बरु हमरे अहाँसे बप्‍तिस्मा लेनाइ जरुरी छै।”

15 तब येसु युहन्‍नाके कहल्कै,

“अखुन अहिनङे हेबे दियौ।

कथिलेत अपनासबके खातिर एह्‍या उचित छै जे अहिनङे सब धारमिकताके पुरा करे परतै।”

तब युहन्‍ना ओकर बात मानैले राजी भेलै।

16 तब येसु बप्‍तिस्मा ल्याके तुरन्ते पानीसे बाहर निकल्‍लै,

तब स्वरग उघरलै,

आ उ परमेस्वरके आत्मा पौरकीके रुपमे आपन उपरमे आबैत देखल्कै।

17 तब स्वरगसे एहेन एकटा अबाज एलै,

“यी हमर दुलरुवा बेटा चियै,

अकरसे हम बहौत खुसी चियै।”

a 

३:१० अखुन गाछके जैरमे कुरहाइर परे लागल छै बप्‍तिस्मा दैबला युहन्‍ना अते यी कहैले चाहैछै कि, “परमेस्वर एकटा लोकके हाथमे कुरहाइर लेल जखा चियै आ जे गाछ फर नै फराइतै ओकरा काटल जेतै। अकर मतलब जे कोइ आपन खराब बेबहारके नै बदलतै उ परमेस्वरके नियाएके अगा खरा हेबेपरतै।”

सैतान येसुके पापमे फसाइले चाहल्कै

(मरकुस १:१२-१३, लुका ४:१-१३)

4

1 तकरबाद सैतानसे जाँचल ज्या कैहके पबितर आत्मा येसुके उजार जगहमे ल्यागेलै।

2 चालिस दिन आ चालिस रात येसु उजार जगहमे उपासे रहलै,

आ तकरबाद उ बहौत भुख्याल छेलै।

3 तहै बखत सैतान ओकरलग आइबके कहल्कै,

“साँचोके तु परमेस्वरके बेटा चिही त यी पथलसब रोटी भ्याजो कैहके आग्या कर।”

4 तब येसु जबाब देल्कै,

“लिखल छै,

‘लोक रोटिएटासे जिबित नै रहैछै,

महज परमेस्वरके मुहसे निकलल सब बचनसे जिबित रहैछै’।”

5 तब सैतान येसुके पबितर नगर यरुसलेमके मन्दिरके टुपीमे लज्याके कहल्कै,

6 “अदी साँचोके तु परमेस्वरके बेटा चिही त अतेसे निचा कुद,

कथिलेत धरमसास्तरमे लिखलछै जे-

‘तोरा बचाइले परमेस्वर आपन स्वरगदुतसबके पठाइतौ

आ तोहर टाङमे चोट नै लागे कैहके उसब तोरा हाथे-हाथ लोइकलेतौ’।”

7 येसु ओकरा कहल्कै,

“लिखल छै,

‘तु परमपरभु आपन परमेस्वरके जाँच नै कर’।”

8 फेनो सैतान येसुके एकटा उच्का पहाड़मे लज्याके सन्सारके सब राज आ आपन सान देखाइत कहल्कै,

9 “तु हमरा ठेङहुनिया द्‍याके गोरलागबिही त,

यी सब चिज तोरा द्‍यादेबौ।”

10 तब येसु फेनो ओकरा जबाब देल्कै,

“ऐ सैतान,

तु हमर नजरसे दुर भ्याजो!

कथिलेत लिखल छै,

‘तु परमपरभु आपन परमेस्वरके गोर लाग,

आ ओकरेटा सेबा कर’।”

11 तब सैतान येसु लगसे चैलगेलै आ स्वरगदुतसब आइबके ओकर सेबा-टहल करे लाग्लै।

गालीलमे येसु आपन काम सुरु करल्कै

(मरकुस १:१४-१५, लुका ४:१४-१५)

12 जब येसु सुनल्कै बप्‍तिस्मा दैबला युहन्‍ना जहलमे ढोकल गेलछै तब येसु गालील परदेस दिसन घुइमके चैलएलै।

13 आ नासरत सहर छोइरके कफरनहुममे ज्याके ओतै रहेलाग्लै।

यी सहर जबुलुन आ नप्‍ताली कुलके इलाका,

समुन्दरके पखामे परैछै।

14 अहिनङे यसैया अगमबक्‍ताके कहल बचन पुरा भेलै:

15 “जबुलुन आ नप्‍तालीके कुलके इलाका,

यरदन लदीके ओहै पार समुन्दर दिसन जाइबला रस्तामे परैबला आनजातीसबके गालील परदेस!

16 अन्हारमे बैठल लोकसब एकटा बरका इजोत देखने छै।

जेसब मिरतुके छाह भेल परदेसमे बैठल छेलै,

तकरासबमे इजोत चमकल छै।”

17 ओहै बखतसे येसु परचार करैत कहेलाग्लै,

“पस्चाताप कर कथिलेत स्वरगके राज नजदिक आइब गेल्छौ।”

येसुके पहिन्का चेलासब

(मरकुस १:१६-२०, लुका ५:१-११)

18 जब येसु गालील तालके कातमे टहलैत खिना पतरुस कहाइबला सिमोन आ ओकर भाइ अन्दरियास,

दुनु भैयारीके माछ पकरैले तालमे जाल फेकैत देखल्कै।

उसब मलाह रहै।

19 तब येसु ओकरासबके कहल्कै,

“हमर पछा लाग,

आबसे हम तोरासबके माछ नै महज लोकसबके मलाह बनेबौ।”

20 यी बात सुनैत मातर उसब आपन आपन जाल छोइरके येसुके पछा लाग्लै।

21 ओतेसे जाइत-जाइत औरो दुइ गोरा जब्दियाके बेटासब याकुब आ ओकर भाइ युहन्‍नाके देखल्कै।

उसब आपन बाबु जब्दिया सङे जाल तुनैत देखल्कै।

उ ओइसबके आपनलग बोलाइल्कै।

22 तब तखने उसब आपन बाबुके छोइरके येसुके पछा गेलै।

येसुके सिक्छा आ रोग-बिमारसे छुटकारा

(लुका ६:१७-१९)

23 येसु पुरे गालील परदेसके सभाघरसबमे सिक्छा देबे लाग्लै,

स्वरगके राजके सुसमाचार परचार करैत,

आ लोकसबमे लागल सब परकारके रोग-बिमारके निक करल्कै।

24 अहिनङे ओकर कामके चरचा पुरे सिरिया परदेसमे फैलगेलै।

हरेक परकारके रोग-बिमारसे सत्याल,

भुत लागल,

मिरगी लागल आ लकबा मारल लोकसबके येसु लग आनल्कै आ येसु ओइसबके निक करल्कै।

25 तब गालील परदेस,

डेकापोलिस इलाका,

यरुसलेम सहर,

यहुदिया परदेस आ यरदन लदीके ओइ पारसे बहौत बरका भिर ओकर पछा लाग्लै।

आसिस आ सराप

(लुका ६:२०-२३)

5

1 लोकसबके बहौत बरका भिर देखके येसु पहार उपरमे गेलै आ ओते बैठलै,

तकरबाद चेलासब ओकरलग एलै।

2 तब येसु ओइसबके सिक्छा देबे लाग्लै:

3 धैनके चियै आपनके आत्मिक रुपमे कमजोर बुझैबलासब,

कथिलेत स्वरगके राज ओहिनेसबके चियै।

4 धैनके चियै सोक करैबलासब,

कथिलेत ओइसबके सान्ती मिल्तै।

5 धैनके चियै नरम स्वभाब भेल्हालसब,

कथिलेत उसब पिरथिबीमे अधिकार करतै।

6 धैनके चियै धारमिकताके खातिर भुखल-पियासलसब,

कथिलेत उसब अघाइतै।

7 धैनके चियै दया करैबलासब,

कथिलेत उसब दया पाबतै।

8 धैनके चियै सुध हिरदयबलासब,

कथिलेत उसब परमेस्वरके देखतै।

9 धैनके चियै मेल-मिलाप कराइबलासब,

कथिलेत उसब परमेस्वरके बेटा-बेटी कहाइतै।

10 धैनके चियै धारमिकताके खातिर सताबट भोगैबलासब,

कथिलेत स्वरगके राज ओहिनेसबके चियै।

11 “धैनके चिही तुसब,

जब लोकसब हमर खातिर तोरासबके अपमान करतौ,

सताइतौ आ झुठ बाइज-बाइजके तोरासबके बिरोधमे सब तरहके अधलाह बात कहतौ।

12 तब खुसी आ आनन्द मना,

कथिलेत तोरासबके खातिर स्वरगमे बरका इनाम राखल छौ।

अहिनङे तोरासबसे पहिनेके अगमबक्‍तासबके उसब सताइने रहै।

नोन आ इजोत

(मरकुस ९:५०, लुका १४:३४-३५, ११:३३)

13 “तु सब पिरथिबीके नोन चिही,

महज नोनके सबाद उइरजेतै त फेनो कोन चिजसे नोनगर हेतै?

उ त काम नै लागैबला भ्याके फेकलजेतौ आ लोकसब ओकरा आपन टाङसे धाङै बाहेक औरो कोनो कामके नै हेतौ।

14 “तुसब सन्सारके इजोत चिही।

पहारमे रहल सहर घोसरैले नै सकैछै।

15 लोकसब डिबिया नेसके ढकियासे नै झापैछै,

महज डैठमे राखैछै,

आ उ डिबिया घरमे रहैबला सबके खातिर इजोत दैछै।

16 अहिनङ तोरोसबके इजोत लोकसबके बिचमे चम्के,

जहिनङ लोकसब तोरासबके असल काम देखके,

स्वरगमे रहैबला पिताके परसन्सा करे।”

बेबस्था पालन करैके बारेमे सिक्छा

(लुका १६:१७)

17 “मोसाके देल्हा बेबस्था आ अगमबक्‍तासबके बात रध करैले हम एलचियौ से नै समझ।

हम उ रध करैले नै महज पुरा करैले एलचियौ।

18 कथिलेत साँचे हम तोरासबके कहैचियौ,

जबतक स्वरग आ पिरथिबी खतम नै हेतै तबतक बेबस्थामे लिखल बात बिना पुरा भेने छोटसे छोट बुन्का ओकर एकोटा आछर तक नै बुताइतौ।

19 अहै कारन आग्यासबमेसे सबसे छोट आग्याके नै मान्तै,

आ लोकसबके ओहिनङ करैले सिखाइतै,

से स्वरगके राजमे सबसे छोट कहाइतै।

महज जे उ आग्यासब पालन करतै आ सिखाइतै,

स्वरगके राजमे उ बरका कहाइतै।

20 कथिलेत हम तोरासबके कहैचियौ,

तोरासबके धारमिक्‍ता धरमगुरुसब आ फरिसीसबसे बेसी नै हेतौ त तुसब कोनो भि हालतमे स्वरगके राजमे नै ढुकबिही।

करोध आ हतियाके बारेमे सिक्छा

21 “पहिन्‍का समयके लोकसबके एहेन कहैत तुसब सुन्‍ने चिही,

‘हतिया नै कर,

आ जे हतिया करैछै उ सजायके भागिदार हेतै।’

22 महज हम तोरासबके कहैचियौ,

जे कोइ आपन भाइसे करोध करैछै,

उ सजायके भागिदार हेतै,

जे कोइ आपन भाइके अपमान करैछै,

ओकरा धारमिक महासभामे जबाब देबे परतै।

महज जे कोइ आपन भाइके सराप दैछै,

उ नरकके आइगमे खसै जोकरके हेतै।

23 “तै खातिर अदी बेदीमे तोहे आपन भेटी चरहाइत खिना भाइ-बहिनके बिरोधमे तोहर हिरदयमे कुछो छौ से याद भेलौ त,

24 तोहर भेटी पैहने बेदीके कातमे राख आ जो।

आपन भाइ-बहिनसे मेल कर,

आ तकरबाद आइबके भेटी चरहा।

25 “तोहर बिरोधी अदालत लजाइछौ त रस्तेमे मेल कैरले,

नै त बिरोधी तोरा नियायधिसके जिमा लगेतौ आ नियायधिस सिपाहीके आ सिपाही तोरा जहलमे ढोइकदेतौ।

26 साँचे हम तोरासबके कहैचियौ।

जबतक तु एक-एक पैसा चुक्‍ता नै करबिही तबतक अतेसे जाइले नै पाबबिही।

बेबिचारके बारेमे सिक्छा

27 “तुसब एहेन कहने सुन्‍ने चिही,

‘बेबिचार नै कर।’

28 महज हम तोरासबके कहैचियौ,

जे कोइ कोनो जनीके गलत नजरसे देखैछै,

त उ पैहनैये आपन मनमे ओकरसे बेबिचार कैरलेने रहैछै।

29 अदी तोहर देहना आँख पाप करैले लगाइछौ त ओकरा निकाइलके फेक दहै,

कथिले त तोहर सौसे देह नरकमे जाइसे बरु तोहर देहसे एकटा हटेनाइ असल हेतौ।

30 अदी देहना हाथ तोरा पाप करैले लगाइछौ त ओकरा काइटके फेक दहै।

कथिलेत तोहर सौसे देह नरकमे जाइसे बरु तोहर देहसे एकटा हटेनाइ असल हेतौ।

छोरपतरके बारेमे सिक्छा

(१९:९, मरकुस १०:११-१२, लुका १६:१८)

31 “एहेन कहलगेल छै,

‘जे आपन घरबालीके छोरैछै त,

उ ओकरा छोरपतर लिखके देबे।’

32 महज हम तोरासबके कहैचियौ,

जे आपन घरबालीके बेबिचारके अलाबा छोरैछै,

उ ओकरा बेबिचारिनी बनाइछै,

आ जेकोइ छोरल जनिसे बियाह करैछै,

उ बेबिचार करैछै।

किरिया आ सत्यताके बारेमे सिक्छा

33 “तुसब एहो सुन्‍नेचिही कि,

परा-पुरुबकालके लोकसब कहने छेलै,

‘तु झुठ किरिया नै खो,

महज परमपरभुके खातिर ख्याल किरिया पुरा कर।’

34 महज हम तोरासबके कहैचियौ,

किरिया खेबे नै कर।

स्वरगके नाममे किरिया नै खो,

कथिलेत उ परमेस्वरके सिंहासन चियै,

35 नै त पिरथिबीके नाम ल्याके,

कथिलेत उ ओकर टाङ राखैबला पिरहिया चियै,

नै त यरुसलेमके नामे ल्याके,

कथिलेत उ महान रजाके सहर चियै।

36 आपन मुरीके किरिया नै खो,

कथिलेत तु आपन एकोटा केसके नै उजर नै कारी बनाबे सकबिही।

37 तोरासबके कहल बचन ‘हँ’ त ‘हँ’ ‘नै’ त ‘नै’ मातरे कह।

अकरसे बेसी बाजैचिही त उ सैतानसे आबैछै।

बदलाके बारेमे सिक्छा

(लुका ६:२९-३०)

38 “तुसब सुन्‍ने चिही,

एहेन कहलगेल छेलै,

‘आँखके बदला आँख,

आ दाँतके बदला दाँत।’

39 महज हम तोरासबके कहैचियौ,

दुस्ट लोकके कुछो नै कर।

कोइ तोहर देहना गालमे थपराइतौ त,

ओकर सामने दोसरो गाल थैप दहै।

40 अदी कोनो लोक मुदा-मुकदमा कैरके तोहर कुरता लैले दाबी करैछौ त,

ओकरा तु आपन ओरहैयो बला द्‍यादहै।

41 अदी कोइ तोरा एक कोस जबरजस्ती जाइले कहैछौ त,

ओकर सङे दुइ कोस चैलके जो।a

42 कोइ तोहरसे कुछो माङेछौ त ओकरा दहै,

तोहर सङे कोइ पैचा माङैछौ त ओकरा दैले इन्कार नै कर।

दुस्मन सङे परेम

(लुका ६:२७-२८, ३२-३६)

43 “तुसब सुन्‍ने चिही जे अनङ कहलगेल छेलै,

‘आपन परोसियाके परेम कर,

आ आपन दुस्मनके घिरना कर।’

44 महज हम तोरासबके कहैचियौ,

आपन दुस्मनोसबसे परेम कर,

आ तोरासबके सताबैबलासबके खातिर परथना कर,

45 तब तुसब स्वरगमे रहैबला पिताके धियापुता हेब्ही।

उ दुस्ट आ सज्जन दुनुके सुरुजके इजोत दैछै,

तैहनङे धरमी आ पापी दुनु उपर पानी बरसाइछै।

46 अदी तोरासबके परेम करैबलाके मातरे परेम करैचिही त तोरा परमेस्वरसे कोन इनाम भेटतौ?

कि करो उठाइबलासब ओइहनङे नै करैछै से?

47 आ तुसब आपन भाइ-बहिनसबके मातरे गोरलगी करैचिही त औरोसबसे बेसी कथी करलिही?

कि आनजातके लोकसब अहिनङ नै करैछै?

48 जनङ स्वरगमे रहैबला तोरासबके पिता सिध छौ,

तोरोसबके ओहिनङे सिध हेबे परतौ।”

a 

५:४१ ओइ दिनसबमे रोमी सिपाही आ सरकारमे भेल्हा लोकसब जबरजस्ती ककरो कोनो भि समानसब बोकाइले लगाइछेलै।

दान-धरमके बारेमे सिक्छा

6

1 येसु चेलासबके कहैतगेलै,

“होसियार रह,

लोकसबके देखाबैलै धरम-करम तुसब नै कर।

नै त स्वरगमे रहैबला पितासे तोरासबके कोनो इनाम नै भेटतौ।

2 “जब तुसब दान दैचिही त,

आपनेसे ढोल नै पिट,

जनङ कपटीसब सभाघरसब आ रस्तामे लोकसबसे आपन परसन्सा पाबैले करैछै।

साँचे हम तोरासबके कहैचियौ,

ओइसबके आपन इनाम भेटगेलछै।

3 महज जब तु दान दैचिही,

तोहर देहना हाथ कथी कैर-रहलछै से बमा हाथके थाह नै हेबे।

4 तोहर दान गुप्‍तमे हेबे,

आ सब चिज देखैबला परमेस्वर तोरा इनाम देतौ।

परथनाके बिसयमे सिक्छा

(लुका ११:२-४)

5 “जब तुसब परथना करैचिही त,

तखुन कपटी जखा नै बन,

कथिलेत उसब सभाघरसबमे आ रस्ताके कात-करौतके लोकसब देखे कैहके ठरा भ्याके परथना करैछै।

साँचोके,

हम तोरासबके कहैचियौ,

उसबके आपन इनाम मिलगेलछै।

6 महज जब तुसब परथना करैचिही त,

आपन भितरी कोठलीमे जो,

आ केबार लग्याके आपन पिता जकरा कोइ नै देखेसकैछै तकरसे परथना कर।

जे गुप्‍तमे करल काम देखैछै ओह्‍या पिता तोरा इनाम देतौ।

7 “परथना करैतखिना तुसब आनजातीसब जखा बेकारमे बर-बराइत नै रह।

कथिलेत बहौत बात बजलासे ओकर परथनाके सुनबाइ हैछै से बातके उसब बिचार करैछै।

8 अहैलेल तुसब ओकरासबके जखा नै हो।

कथिलेत तोरासबके पिता तोरासबके माङैसे पैहनैये बुझ्‍हैत रहैछै,

कि तोरासबके कोन-कोन चिज चाही।

9 तुसब अनङके परथना कर-

‘हे स्वरगमे रहैबला हमरासबके परमेस्वर पिता,

अहाँके नामके आदर हेबे।

10 अहाँके राज आबे,

अहाँके इक्छा जनङ स्वरगमे छै,

तैहनङे पिरथिबीयोमे पुरा हेबे।

11 हमरासबके आइके भोजन दिय।

12 हमरासबके अपराध छमा करु,

जनङ हम्हुसब आपन अपराधीसबके छमा करने चियै।

13 हमरासबके पापमे फसाइबला बातसबसे दुर राखु,

आ दुस्टसे बचाबु।

[कथिलेत राज,

पराकरम आ महिमा जुगो-जुग तक अहैके चियै,

आमेन।’]

14 “यदि तुसब लोकसबके अपराध छमा करबिही त स्वरगमे रहैबला पिता ओहो तोरोसबके अपराध छमा करतौ।

15 महज तुसब लोकसबके अपराध छमा नै करबिही त ओहो तोरासबके अपराध छमा नै करतौ।

उपासके बारेमे सिक्छा

16 “जब तुसब उपास बैठैचिही तब कपटी जखा उदास चेहरा नै देखा।

कथिलेत लोकसबके उपास बैठल देखाइले उसब आपन मुह मलिन करने रहैछै।

साँचे हम तोरासबके कहैचियौ,

ओकरासबके मिलैबला पुरे इनाम मिलगेलछै।

17 महज तु उपास बैठैत खिना मुरीमे तेल लगा,

आ आपन हाथ-मुह धुवा।

18 तोहर उपास लोकसबके खातिर नै,

महज गुप्‍तमे रहैबला तोहर पिता देखे,

आ सब चिज देखैबला परमेस्वर तोरा इनाम देतौ।

स्वरगके धन-समपैतके बारेमे सिक्छा

(लुका १२:३३-३६, १६:१३)

19 “आपन खातिर पिरथिबीमे धन-सम्‍पती नै ढेरिया,

जते ओकरा किरा आ बिज लाइगके नास कैरदैछै।

जते चोरसब सिन कोइरके ओकरा चोरालैछै।

20 बरु आपन खातिर स्वरगमे धन-सम्पैत ढेरिया,

जते नै किरा,

नै घुन लाइगके नास हेतौ,

नै त चोरे सिन काइटके चोराइले सक्‍तौ।

21 कथिलेत जते तोहर धन रहतौ,

ओतै तोहर मन रहतौ।

22 “आँख देहके लेल डिबिया चियै।

अदी तोहर आँख असल छौ त तोहर पुरे देह इजोत हेतौ।

23 महज तोहर आँख खराब छौ त,

तोहर पुरे देह अन्हार भ्याजेतौ।

अहिनङे तोहर भितरके इजोत अन्हार हेतौ त,

उ केहन अन्हार खोट-खोट हेतौ।a

24 “दुइटा मालिकके सेबा कोइ नै करे सकैछै।

कथिलेत उ एकटाके घिरना करतै आ दोसरसे परेम करतै।

उ एकटाके मान-दान करतै आ दोसरके खराब समझतै।

तुसब परमेस्वर आ धन दुनुके सेबा करे नै सकबिही।

चिन्ता नै कर

(लुका १२:२२-३१)

25 “अहै खातिर हम तोरासबके कहैचियौ,

‘आपन परानके लेल कथी खेबै,

आ कथी पिबै’ आपन देहके खातिर ‘कथी पिन्हबै’ कैहके फिकिर नै कर।”

कि खाइ-पियैसे परान आ बस्तरसे देह बेसी मोलके नै हैछै?

26 अकासमे उरैबला चिरै-चुरगुनसबके देख।

नै त उसब छिटैछै,

नै कटनी करैछै,

नै बखारीमे अन राखैछै,

महज तैयो स्वरगके पिता ओइसबके खियाबैछै।

कि तुसब ओइसबसे बेसी मोलके नै चिही?

27 तोरासबमेसे के एहेन छै जे चिन्ता कैरके आपन औरदामे एकोरति थपे सकैछै?

28 “बस्तरके खातिर तुसब कथिले फिकिर करैचिही?

चौरीमे फुल्‍याल फुलासबके देख,

उसब कनङके फुलाइछै।

नै त उसब खटैछै,

नै पिन्हैले बस्तर बुनैछै।

29 महज हम तोरासबके कहैचियौ,

रजा सोलोमनके बहुतो धन-सम्‍पती रहितो पर आपनके फुलासब जखा सिङारैले नै सकल छेलै।

30 जब परमेस्वर चौरीके घास,

जे आइ छै काइलके आइगमे जराएल जेतै,

तकरा अहिनङ सिङारैछै त,

ए कमजोर बिस्बास करैबलासब कि तोरासबके औरो बेसीसे नै सिङगारतौ?

31 “अहै खातिर तुसब फिकिर नै कर,

‘जे हमसब कथी खेबै?

कथी पिबै?

आ कथी पिन्हबै?’

32 कथिलेत आनजाती यी सबचिज ताकैछै,

महज तोरासबके पिता जे स्वरगमे रहैछै,

उ तोरासबके यी सब चिज चाही से जानैछै।

33 महज सबसे पैहने ओकर राज आ धारमिकताके खोजि कर तब उ सबचिज तोरासबके खातिर औरो बेसीसे देतौ।

34 काइलके खातिर चिन्ता नै कर,

कथिलेत काइलके दिन आपन फिकिर आपने करतै।

आइके दुख आइके लेल बहौत छै।”

a 

६:२३ यहुदी समाजमे, तोरा “असल आँख” छौ कहैके मतलब कोनो दोसर लोकके उद्धार करैले सकैछेलै, अदी “खराब आँख” छौ कहैके मतलब कोनो दोसर लोकके उद्धार करैले नै सकैछेलै।

दोसरके दोस नै लगा

(लुका ६:३७-३८, ४१-४२)

7

1 येसु कहल्कै,

“ककरो दोस नै लगा तोरोसबके परमेस्वर दोस नै लगाइतौ।

2 कथिलेत जहिनङ तुसब दोसरके दोसी ठहरेब्ही तहिना तुहुसब दोसी ठहर्‌याल जेब्ही।

जै नापजोखसे तुसब दोसरके देबही ओहै नापजोखसे तुहुसब पाबबिही।

3 आपन भाइके आँखके कुरकुट देखैचिही,

महज तु आपन आँखके ढेङो नै देखैचिही?

4 या आपने आँखके ढेङ नै देखैचिही त आपन भाइके कनङके कहे सकबिही,

‘ला त,

हम तोहर आँखके कुरकुट निकाइल दैचियौ।’

5 ऐ कपटीसब!

पहिने आपन आँखके ढेङ निकाल तब तु आपन भाइके आँखके कुरकुट निकालैले निकसे देखे सकबिही।

6 “पबितर चिज कुतासबके नै दहै,

नै त घुइमके तोरे धरतौ आ आपन हिरा-मोती सुगरसबके अगा नै फेक,

नै त उसब आपन तरबासे ओइसबके मिसैर देतौ।

माङ, खोज आ ढकढका

(लुका ११:९-१३)

7 “माङ त तोरासबके देतौ,

खोज त तोरासबके भेटतौ,

ढकढका त तोरासबके लेल केबार खुलतौ।

8 कथिलेत जे माङैछै,

उ पाबैछै,

जे खोजैछै,

ओकरा भेटैछै आ जे ढकढकाइछै,

तकरा लेल केबार खुलैछै।

9 तोरासबमेसे के एहेन लोक हेतै,

जेकर बेटा रोटी माङतै त पथल देतै?

10 या माछ माङतै त साँप देतै?

11 अहिनङके तुसब दुस्ट रइहतो परभी आपन धियापुतासबके असल चिज दैले जानैचिही त,

स्वरगमे रहैबला तोरासबके पिता,

ओकरासे माङैबलासबके औरो कतेक बेसीसे असल चिज देतै।

सकेत केबार

(लुका ६:३१, १३:२४)

12 “लोकसब तोरासबसे जेहन बेबहार करे कैहके चाहैचिही त,

तुहुसब ओइसबसे तहिना बेबहार कर,

कथिलेत मोसाके बेबस्था आ अगमबक्‍तासबके सिक्छाके मुल बात एह्‍या चियै।

13 “सकेत केबारसे भितर ढुक,

कथिलेत बिनासमे पुगाइबला केबार नमहर आ रस्ता चौरा हैछै,

आ ओइमे ढुकैबला बहुत हैछै।

14 जिबनमे पुगाइबला केबार सकेत हैछै आ रस्ता कठिन हैछै,

आ उ रस्ता पाबैबला थोरबेक हैछै।

गाछ आ ओकर फर

(लुका ६:४३-४६, १३:२५-२७)

15 “झुठा अगमबक्‍तासबसे होसियार रह,

जे तोरासबके बिचमे भेंराके भेसमे आबैछौ,

महज भितरसे उसब भुख्याल नरहिया जखा हैछै।

16 उसबके फरल फरसे तुसब ओइसबके चिन्हबिही।

कि काँटके झारसे अङगुर या काँटबला लोहजनके गाछसे अन्जिर तोरैछै?

17 तहिनङे कोनोभी असल गाछमे असले फर फरैछै आ खराब गाछमे खराबे फर फरैछै।

18 असल गाछ खराब फर नै फराबे सकैछै,

नै त खराब गाछ असल फर फराबे सकैछै।

19 असल फर नै फराइबला सब गाछ काइटके आइगमे फेकल जेतै।

20 अहिनङे उ अगमबक्‍तासबके ओइसबके फरसबसे चिन्हबिही।

21 “हमरा ‘हे परभु,

हे परभु’ कहैबला कोइ नै स्वरगके राजमे ढुकैले सक्‍तै।

महज जे स्वरगमे रहैबला पिताके इक्छा पालन करतै उ लोक मातरे स्वरगके राजमे ढुकैले पाबतै।

22 नियाइके दिनमे बहुतो लोकसब हमरा कहतै,

‘परभु,

परभु,

कि हमसब अहाँके नाममे अगमबानी नै बोललियै?

कि हमसब अहाँके नाममे भुतसब नै निकाललियै?

आ कि हमसब अहाँके नाममे बहुतो अचमके कामसब नै करलियै?’

23 तखैन हम तोरासबके कहबौ,

‘हम तोरासबके चिन्हबो नै करैचियौ।

ए दुस्टकाम करैबलासब,

हमरसे दुर चैलजो।’

दुइ किसिमके जग

(लुका ६:४७-४९)

24 “तै खातिर जे हमर बचन सुनैछै आ पालन करैछै,

उ एकटा बुधिमान लोक जखा हैछै जे आपन घर चटानमे बनेल्कै।

25 तब बरसा भेलै,

बाइरह एलै,

बिहाइर एलै आ घरसे टकराइलै,

तैयो उ घर नै खस्लै कथिले त उ घर चटानमे बनाइने छेलै।

26 महज जे हमर बचन सुनियोके पालन नै करैछै,

उ एकटा मुरुख लोक जखा हैछै जे आपन घर बौलमे बनेल्कै।

27 बरसा भेलै,

बाइरह एलै,

बिहाइर एलै आ घरसे टकराइलै तब ओकर घर खैसके बहुत बरका छति भेलै।”

28 जब येसु चेलासबके यी बात कैहसक्लै तब भिरके सब लोक ओकर सिक्छा सुइनके छक परलै।

29 कथिले त उ धरमगुरुसब जखा नै महज अधिकारसे भरल लोक जखा सिखाइछेलै।

येसु कोढी-कुस्टीके सुध करल्कै

(मरकुस १:४०-४५, लुका ५:१२-१६)

8

1 जब येसु पहारसे निचा एलै तब लोकसबके बरका भिर ओकर पछा लाग्लै।

2 तखुन्ते एकटा कोढी-कुस्‍टी लागल लोक ओकरलग एलै आ ठेङहुनिया दैत कहल्कै,

“हे परभु,

अहाँ चाहबै त हमरा सुध कैरसकैचियै।”

3 तब येसु आपन हाथ अगा बरहाके छुबल्‍कै आ कहल्कै,

“हम चाहैचियौ,

तु सुध भ्याजो।”

उ तखुन्ते कोढी-कुस्‍टीसे सुध भेलै।

4 तब येसु ओकरा कहल्कै,

“यी बात ककरो नै कहिहे!

महज पुजारी लग ज्याके आपने आपके देखा आ मोसाके बेबस्था अनुसार लोकसबके निक भेल परमान देखाइके लेल भेटी चरहा।”a

रोमी कप्‍तानके बिस्बास

(लुका ७:१-१०)

5 जब येसु कफरनहुम सहरमे ढुक्लै तब एकटा रोमी कप्‍तान ओकरलग एलै आ बिन्ती करैत कहल्कै,

6 “हे परभु,

हमर नोकरके लकबा मारलाके कारन बिछौनामे परलछै आ बहुत दुख काइट रहल छै।”

7 येसु ओकरा कहल्कै,

“हम आइबके ओकरा निक करबौ।”

8 महज कप्‍तान कहल्कै,

“हे परभु,

हम अहाँके आपन घरमे स्वागत करैके हैसियतके नै चियै।

महज अहाँ अतैसे आग्या मातरे करबै त,

हमर नोकर निक भ्याजेतै।

9 कथिलेत हम्हु बरका हाकिमसबके अधिनमे बैठल लोक चियै,

या हमरो अधिनमे सिपाहीसब छै।

हम एकटाके ‘जो’ कहैचियै त,

उ जाइछै,

दोसरके ‘या’ कहैचियै त,

उ आबैछै।

तहिनङे हम आपन नोकरके ‘यी कर’ कहैचियै त,

उ ओहिनङे करैछै।”

10 जब येसु यी बातसब सुनल्कै तब आस्चरजमे परलै आ आपन पछा लागैबला लोकसबके कहल्कै,

“साँचोके,

हम तोरासबके कहैचियौ,

एहेन बिस्बास करैबला लोक त हम इजराएली लोकसबमे नै भेटेलियै।

11 हम तोरासबके कहैचियौ,

बहुतो लोकसब पुरब आ पछिमसे एतौ आ अबराहम,

इसहाक आ याकुबसङे स्वरगके राजमे भोजन खाइले बैठतै।

12 महज स्वरगके राजमे हैबला इजराएलीसब बाहर अन्हारमे फेकल जेतै,

जते लोकसब कानैछै आ दात किटकिटाबैछै।”

13 तकरबाद येसु कप्‍तानके कहल्कै,

“आब जो,

तु जहिनङ बिस्बास करनेचिही,

तहिनङ हेतौ।”

तखुन्ते ओकर नोकर निक भेलै।

येसु बहुतोके निक करल्कै

(मरकुस १:२९-३४, लुका ४:३८-४१)

14 तकरबाद येसु पतरुसके घरमे गेलै।

ओइ बखत पतरुसके सौसके जर-बोखारसे ओकरा बिछोनामे परल देखल्कै।

15 येसु ओकर हाथ छुबल्कै आ जर बोखार ओकरा छोइरदेल्कै।

तब उ उइठके ओकरा सेबा-सत्कार करल्कै।

16 जब साँझ परलै तब लोकसब बहौत भुत आत्मा लागल लोकसबके येसु लग आनल्कै।

येसु आपन बचनसे भुत आत्‍मासबके निकालल्कै आ बहुतो किसिमके रोगी-बिमारीसबके निक करल्कै।

17 अहिनङे यसैया अगमबक्‍ताके कहल बात पुरा भेलै-

“उ अपनासबके कमजोरीसब आ

अपनासबके रोग-बिमारसब बोइक लेल्कै।”

येसुके पछा जाइके मोल

(लुका ९:५७-६२)

18 जब येसु आपन चारुदिसर लोकसबके बरका भिर देखल्कै तब आपन चेलासबके कहल्कै,

“अपनासब ताल ओइपार चल।”

19 तखुन्ते एकटा धरमगुरु ओकरलग आइबके कहल्कै,

“गुरु जी,

अहाँ जते-जते जेबै,

वोते-वोते हम्हु अहाँके पछा ज्‍याब।”

20 तब येसु ओकरा कहल्कै,

“देख,

नरहियाके सोहैन छै आ चिरै-चुरगुनसबके खोता छै महज मानबके बेटाके त मुर राखैके ठामोतक नै छै।”

21 तब चेलासबमेसे एक गोरे कहल्कै,

“परभु,

पहिने हमरा आपन बाबुके लहास गारैले जाए दिय।”

22 महज येसु ओकरा कहल्कै,

“हमर पछा लाग,

मुरदासबके ओकर आपन मुरदासबके गारैले दहै।”b

येसु अन्हर-बिहाइरके सान्त करल्कै

(मरकुस ४:३५-४१, लुका ८:२२-२५)

23 तकरबाद येसु नाहमे चहरलै आ चेलोसब ओकर पछा-पछा गेलै।

24 तब अचानक तालमे बरका अन्हर-बिहाइर चल्‍लै आ पानीके ढेहसे नाह डुबेलाग्लै।

महज येसु सुतल छेलै।

25 चेलासब येसुके लगमे ज्याके ओकरा उठाइत कहल्कै,

“परभु,

हमरासबके बचाबु!

हमसब त डुबे लागलियै!”

26 महज येसु ओकरासबके कहल्कै,

“कथिले तुसब डेराइचिही?

तोरासबके बिस्बास कते गेलौ?”

तब येसु उइठके अन्हर-बिहाइर आ तालके हप्केल्कै,

आ अन्हर-बिहाइर एकदम सान्त भ्यागेलै।

27 यी देखके चेलासब छक्‍क परलै आ कहल्कै,

“यी केहन लोक छै?

अन्हर-बिहाइर आ झोहोसबके आग्या करैछै त माइन जाइछै।”

भुत लागल दुइटा लोक

(मरकुस ५:१-२०, लुका ८:२६-३९)

28 जब येसु तालके ओइपार गदरिनीसबके देसमे पहुचलै,

तब भुत आत्मा लागल दुइटा लोक मरघटासे बाहर निकलैत खिना ओकरा भेटलै।

उ दुनु लोक अतहेक डरलागैबला छेलै कि कोइ नै ओइ रस्तासे आबै-जाइले सकैछेलै।

29 उसब चिच्याके कहल्कै,

“हे परमेस्वरके बेटा,

हमरासबसे अहाँके कोन काम?

कि समयसे पहिने अहाँ हमरासबके सताबैले एलचियै?”

30 ओकरासबसे कन्हिक दुर सुगरसबके एकटा जेर चैररहलछेलै।

31 तब भुतसब येसुके बिन्ती करैत कहल्कै,

“अदी अहाँ हमरासबके निकालबे करबै त,

बरु हमरासबके सुगरके जेरमे ढुकैके आग्या दिय।”

32 येसु उसबके कहल्कै,

“जो।”

तब तखुन्ते भुत आत्मासब निकैलके सुगरसबमे ढुक्लै आ सुगरके जेर पहारसे दौरते-दौरते पानीमे खस्लै आ डुइबके मर गेलै।

33 तब सुगर चरबाहासब भाग्लै आ यी सब बात सहरमे ज्याके सुन्या देल्कै।

उ दुइ भुत लागल लोकसबके कथी भेलै सेहो सुन्यादेल्कै।

34 यी बात सुइनके पुरे सहरके लोकसब येसुके भेटैले एलै आ ओकरा देखके अइ इलाकासे चैलजाउ कैहके उसब बिन्ती करल्कै।

a 

८:४ पहिनेके यहुदी समाजमे अदी ककरो कोढि-कुस्टी लागल रहैछेलै त, उ लोक औरो लोकसबसङे रहैले नै पाबैछेलै। उ लोकके गामसे बाहर रहैले लगाइछेलै। ओकरा पुजारी मातरे असल करैले सकैछेलै आ असल भेलै कहेसकैछेलै। महज समाजसङे आबैसे पहिने आ ओइसबसङे रहैसे पहिने उ लोक मोसाके बेबस्था बमौजी बलिदान चरहाबैके परैछेलै। लेबी १४:२-३२

b 

८:२२ मुरदासबके ओकर आपन मुरदासबके गारैले दहै। अते येसु ओइ लोकके “मुरदा” कहने छै जे साँचोके आत्मामे मरल छै, जे येसुके कहल बातके नै मानैछै। उ लोकसब परमेस्वरके राजमे मुरदा समान चियै।

येसु लकबा मारल लोकके निक करल्कै

(मरकुस २:१-१२, लुका ५:१७-२६)

9

1 तकरबाद येसु नाहमे चहैरके तालके दोसरकात उ आपने सहरमे घुइमके एलै।

2 तब कुछ लोकसब झोलङामे बोइकके एकटा लकबा मारल लोकके येसु लग आनल्कै जे बिछोनासे उठे नै सकैछेलै।

येसु ओइसबके बिस्बास देखके लकबा मारल लोकके कहल्कै,

“बेटा,

साहस करa।

तोहर पाप छमा भेल छौ।”

3 येसुके कहल यी बात सुइनके किछ धरमगुरुसब मनेमन सोचे लाग्लै,

“यी लोक त परमेस्वरके निन्दा करैछै।”

4 येसु ओइसबके मनके बात जाइनके कहल्कै,

“तुसब आपन मनमे कथिले अधलाह बात सोचैचिही?

5 आब कह त हम यी लोकके,

‘तोहर पाप छमा भेलौ’ कि ‘उइठके चल’ कहैमे कोन असान हेतौ?

6 महज मानबके बेटाके पिरथिबीमे पाप छमा करैके अधिकार छै,

से तुसब जान।”

तकरबाद उ लकबा मारल लोकके कहल्कै,

“उठ,

तोहर बोरिया-बिस्तर बोक,

आ घर जो।”

7 तब उ उठलै,

आ आपन घर दिसन गेलै।

8 जब लोकसबके भिर यी देखल्कै तब उसब डरा गेलै आ लोकसबके एहेन सक्‍ती दैबला परमेस्वरके परसन्सा करल्कै।

मतीके बोलाबट

(मरकुस २:१३-१७, लुका ५:२७-३२)

9 येसु ओतेसे जाइत खिना एक गोरा बटी उठाइबला मती नाम भेल लोकके बटी उठाइबलाके अडामे बैठल देखल्कै,

आ येसु ओकरा कहल्कै,

“हमर पछा लाग।”

तब उ उइठके ओकर पछा लाग्लै।

10 जब येसु मतीके घरमे खाइले बैठलै तब बहौत गोरा बटी उठाइबलासब आ पापीसब आइबके येसु आ ओकर चेलासबसङे खाइले बैठलै।

11 यी देखके फरिसीसब येसुके चेलासबके कहल्कै,

“तोरौरके गुरु बटी उठाइबलासब आ पापीसबसङे कथिले खाइछौ?”

12 यी बात सुइनके येसु ओइसबके कहल्कै,

“निरोगीसबके बैधके जरुरत नै परैछै,

महज रोगीसबके परैछै।

13 तुसब परभुके कहल बातके अरथ ज्याके सिख,

‘हम बैल भोग नै महज दया चाहैचियौ।’

कथिलेत हम धरमीसबके नै,

महज पापीसबके बोलाइले एलचियौ।”

उपासके सबाल

(मरकुस २:१८-२२, लुका ५:३३-३९)

14 तब बप्‍तिस्मा दैबला युहन्‍नाके चेलासब येसु लग एलै,

आ ओकरा पुछल्कै,

“हमसब आ फरिसीसब बेरबेर उपास बैठैचियै,

महज अहाँके चेलासब कथिले नै उपास बैठैये?”

15 तब येसु जबाब देल्कै,

“जाबेतक बर,

बरियातीसङे रहैछै,

कि उसब सोक मनाइछै?

महज उ दिन एतै जहिया बर ओइसबके बिचसे अलग हेतै तब उसब उपास बैठतै।

16 “कोइ पुरना बस्तरमे लबका ढप्पा नै लगाइछै।

कथिलेत लबका ढप्पा पुरना बस्तरके घोकच्याके पहिन्कोसे बेसी फाइरदैछै।

17 कोइ पुरना छलाके थैलीमे लबका अंङगुरके मध नै राखैछै,

अदी राख्तै त थैली फुइटजेतै आ मध बैहजेतै।

तै खातिर लबका अंङगुरके मध लबके छलाके थैलीमे राखे परैछै,

तब मध आ थैली दुनु जोगल जाइछै।”

याइरसके बेटी

(मरकुस ५:२१-४२, लुका ८:४०-५६)

18 जब येसु ओइसबके यी बात सुनाइछेलै,

तब अचानक सभाघरके एक गोरा सासक एलै,

आ ठेङहुनिया दैत ओकरा कहल्कै,

“हमर बेटी अखुन तुरन्ते मैर गेलै,

महज अहाँ चलु आपन हाथ ओकर उपरमे राइखदेबै त उ जिबित भ्याजेतै।”

19 येसु उठलै आ आपन चेलासबसङे ओकर पछा पछा गेलै।

20 तहै बखत बारह बरिससे खुन खसैबाला रोग लागल एकटा जनी पछासे आइबके ओकर बस्तरके खुँट छुवल्कै।

21 कथिलेत उ आपन मनेमन सोच्ने छेलै,

“हम ओकर बस्तर मातरे छुब्बै त हम निक भ्याजेबै।”

22 तब ठामे घुइमके येसु ताकल्कै त ओइ जनिके देखल्कै,

आ कहल्कै,

“बेटी,

साहस कर,

तोहर बिस्बास तोरा निक करल्कौ।”

उ जनी तखुन्ते निक भ्यागेलै।

23 जब येसु सासकके घरमे पुगलै,

तब बौसली बजाइबलासब आ औरो लोकसबके कना-रोहैट करैत देखल्कै।

24 येसु ओइसबके कहल्कै,

“हट,

हट बाहर जो,

कथिलेत छौरी मरल नै छै,

महज सुतल छै।”

ओकरे बातके उसब हसी उरेल्कै।

25 महज लोकसबके बाहर निकाइलके उ आपने भितर ढुक्लै,

आ ओइ छौरीके हाथ पकैरके उठाइल्कै त उ खुरखुराके उठलै।

26 तब यी बात चारु इलाका दिसना फैल गेलै।

येसु दुइ गोरा अन्हरा लोकके निक करल्कै

27 येसु ओतेसे जाइत खिना दुइ गोरा अन्हर लोकसब पछुवाइत जोरसे कहल्कै,

“हौ दाउद रजाके बेटा,

हमरासबके उपर दया करु।”

28 येसु घर भितर ढुक्लै त अन्हरो लोकसब ओकरलग एलै।

येसु ओकरासबके पुछल्कै,

“कि हम यी काम करे सक्बै से तोरासबके बिस्बास छौ?”

उसब जबाब दैत कहल्कै,

जी,

“छै परभु।”

29 तब येसु ओइसबके आँख छुबैत कहल्कै,

“जैहनङ तोरासबके बिस्बास छौ,

तैहनङ तोरासबके खातिर हेबे।”

30 अतहेक कहैत मातर ओकरौरके आँख खुइलगेलै।

तब येसु एहेन कैहके ओइसबके करा आग्या दैत कहल्कै,

“याद राख,

यी बात ककरो नै कैहये।”

31 महज उसब ओतेसे निकलैत मातर ओकर सब करल कामके बातसब पुरे इलाकामे फैलादेल्कै।

32 जब उसब निकैलके जाइतरहै,

तब एकटा भुत लागल बौक लोकके येसु लग आनल्कै।

33 भुत आत्मा ओकर देहसे निकैलगेलाके बाद उ बौक लोक बाजे लाग्लै।

यी देखके लोकसब आस्‍चरजचकित भेलै,

आ कहेलाग्लै कि “इजराएलमे एहेन बात कहियो नै देख्ने रहियै।”

34 महज फेनो फरिसीसब कहेलाग्लै कि “यी भुतसबके मालिकसे भुत निकालैछै।”

थोरबेक परभुके जनसब

(मरकुस ६:३४, लुका १०:२)

35 येसु सब सहर-सहर आ गाम-गाम घुमे लाग्लै।

उ यहुदीसबके सभाघरसबमे सिक्छा दैत,

परमेस्वरके राजके सुसमाचार सुनाइत आ लोकसबके हरेक किसिमके रोग-बिमारसे निक करैत गेलै।

36 लोकसबके भिर देखके ओकर हिरदय दयासे भैर गेलै।

कथिलेकी चरबाहा बिनाके भेंरासब जखा निरास आ लाचार छेलै।

37 तब उ आपन चेलासबके कहल्कै,

“उबजल बाली त परसस्त छै,

महज काटैबला जनसब कमे छै।

38 तै खातिर खेतके मालिकके परथना कर,

उ आपन बाली काटैले जनसब पठादेतौ।”

a 

९:२ बेटा, साहस कर जब येसु ओइ लकबा मारल लोकके “बेटा” कहल्कै, अकर मतलब उ ओकर सारिरीक रुपमे बाबु नै चियै, महज एकदम माया देखेल्कै।

बारह परेरितसबके करल कामसब

(मरकुस ३:१३-१९, ६:७-१३, लुका ६:१२-१६, ९:२-६)

10

1 तब येसु आपन बारहो चेलासबके बोलाइल्कै आ ओइसबके भुत आत्मासब निकालैके आ सब किसिमके रोगी-बिमारीसबके निक करैके अधिकार देल्कै।

2 उ बारहो परेरितसब एह्‍या चियै- पहिन्का सिमोन,

जकर नाम पतरुसो चियै आ ओकर भाइ अन्दरियास,

जब्दियाके बेटा याकुब आ ओकर भाइ युहन्‍ना,

3 फिलिप आ बारथोलोमाइ,

थोमा आ बटी उठाइबला मती,

अल्‍फयसके बेटा याकुब आ थेदियस,

4 “देस भक्‍त” सिमोन कनानी आ यहुदा इस्‍करियोती,

जे येसुके धोखा देने रहै।

5 तब येसु आपन बारहो चेलासबके एहेन कैहके पठाइल्कै,

“तुसब आनजातीसबके बिचमे आ सामरीसबके सहरमे नै जो।

6 बरु इजराएलके लोकसब लग जो,

जे हेरयाल भेंरासब जखा छै।

7 ‘स्वरगके राज नजदिक आइबगेल छै’ से परचार करैत जो।

8 रोगी-बिमारीसबके निक कर,

मरलहासबके जिबित कर,

कोढी-कुस्टीसबके सुध कर,

भुत आत्‍मासबके निकाल।

जहिनङे तुसब फोक्टेमे पाबलिही तहिनङे फोक्टेमे दहै।

9 तुसब आपन बटुवामे सोना,

चानी या तामके पैसो-कौरी नै बोक।

10 रस्ताके लेल नै झोरा,

नै फेरैबला जमा-जोरा,

नै जुता आ नै लाठी ले,

कथिलेत जन आपन भोजन पाबैके योग्य हैछै।

11 “जे गाम आ सहरमे तुसब जेब्ही,

उ गाम-सहरमे मान-दान करैबला लोकके खोज आ ओइ सहरसे नै निकलैतक ओकरे घरमे रहिहे।

12 जब ओइ घरमे ढुक्‍बिही,

तब ‘ओइ घरमे सान्ती हेबे’ कहिहे।

13 अदी उ घरके लोकसब सान्ती पाबैके योग्यके छै त,

तोरासबके सान्‍ती ओइ घरमे रहे महज अदी योग्यके नै छै त तोरासबके देल सान्‍ती तोरेसबसङे घुइमके एतौ।

14 अदी कोइ तोरासबके मान-दान नै करतौ या तोरासबके बचन सुनैले इन्कार करतौ त,

ओइ गाम आ सहरसे निक्लै बखत आपन टाङके गरदा झाइर दैहे।a

15 साँचोके,

हम तोरासबके कहैचियौ,

नियाइके दिनमे ओइ सहरके दसासे बरु सदोम आ गमोराके दुख सहे जोकरके हेतै।

आबैबला सताबट

(मरकुस १३:९-१३, लुका २१:१२-१७)

16 “देख,

हम तोरासबके भेंरा जखा नरहियासबके बिचमे पठाइचियौ,

तै खातिर तुसब साँप जखा चलाक आ पौरकी जखा सिधा-साधा रह।

17 महज लोकसबसे होसियार रह,

कथिलेत उसब तोरासबके अदालतसबमे सोइप देतौ आ सभाघरसबमे लज्याके तोरासबके कोरासे पिटतौ।

18 हमर खातिर रजा आ सासकसबके अगामे तोरासबके ठार करतौ।

तुसब ओकरासबके आ आनजातीसबके अगा हमर बारेमे गबाही देबही।

19 महज जब तोरासबके पकरतौ,

तब कनङके आ कथी बोल्बै तैके चिन्ता नै कर।

कथिलेत तोरासबके कथी बोले परतौ से ओहै बखत तोरासबके देल जेतौ,

20 आ ओइ बखत बोलैबला तुसब नै महज परमेस्वर पिताके आत्मा तोरासबके दुवारा बोल्तौ।

21 “एक भाइ दोसर भाइके,

बाबु आपन धियापुताके आ धियापुता आपन माँ-बाबुके बिरोधमे उठतौ आ एक-दोसरके मारे लगाइतौ।

22 हमर खातिर तुसब लोकसबसे घिरनित हेब्ही।

महज जे अन्तिम दिनतक स्थिर रहतै,

उ उदार पाबतै।

23 जब लोकसब तोरासबके एक गाममे सताइतौ तब दोसर गाममे भाइगके जो।

साँचोके हम तोरासबके कहैचियौ,

मानबके बेटा आबैसे पहिने तुसब इजराएलके सब गाम कोनोभी हालतमे आपन काज पुरा नै करने रहबिही।

24 “चेला आपन गुरुसे बरका नै हैछै आ नै त नोकर आपन मालिकसे।

25 तै खातिर चेला आपन गुरु जखा आ नोकर आपन मालिक जखा भेनाइ बहुत चियै।

अदी उसब घरेके मालिकके बालजिबुलb कहैछै त ओकर खानदानके औरो कि-कि नै कहतै!

ककरसे डराबे परतौ

(लुका १२:२-७)

26 “तै खातिर उसबसे नै डरा,

कथिलेत झापल एहेन कोनो बात नै छै जे उघारल नै जेतै आ घोसरल कोनो बात नै छै जे थाह नै हेतै।

27 जे बात हम तोरासबके अन्हारमे कहैचियौ,

से बात तुसब इजोतमे सबके कैहदहै आ जे बात हम तोरासबके कानमे कहनेचियौ से बात घरके छतसे परचार कर।

28 ओइसबसे नै डेरा जे देहके मातरे मारैछै,

महज आत्माके नै मारे सकैछै।

बरु ओकरेसङे डेरा जे आत्मा आ देह दुनुके नास कैरके नरकमे फेकैके सक्‍ती छै।

29 कि एक टकामे दुइटा बगरा नै बिकाइछै?

तैयो एकोटा बगरा परमेस्वर पिताके इक्छा बेगर भुइयामे नै खसैछै।

30 तहिनङे तोरासबके मुरके सबकेसो तक गनल गेलछौ।

31 तै खातिर नै डरा,

कथिलेत तुसब बहुत बगरासबसे औरो बेसी मुल्यबान चिही।

32 “जे हमरा लोकसबके सामने परभु कैहके स्विकार करतै,

तकरा हम्हु स्वरगमे रहैबला आपन पिताके सामने स्विकार करबै।

33 महज जे हमरा लोकसबके सामने इन्कार करतै,

हम्हु ओकरा स्वरगमे रहैबला आपन पिताके सामने इन्कार करबै। c

जे आपन जिबन गुमाइतै, उ बचाइतै

(लुका १२:५१-५३, १४:२६-२७)

34 “हम पिरथिबीमे सान्‍ती दैले एलचियौ से कैहके तुसब नै सोच।

हम सान्‍ती दैले नै महज तलबार चलाइले एलचियौ।

35 कथिलेत हम बाप बेटाके बिरोध,

महताइर बेटीके बिरोध आ सौसके पुतौहसे बिरोध कराइले एलचियौ,

36 आ लोकके दुस्मन ओकर आपन घरेके लोकसब हेतै।

37 जे कोइ हमरा परेम करैसे बेसी आपन माँ-बाबुके परेम करतै,

उ हमर चेला बने नै सक्‍तै।

तहिनङे जे कोइ हमरा परेम करैसे बेसी आपन धियापुताके परेम करतै सेहो हमर चेला बनैले नै सक्‍तै।

38 आ जे कोइ आपन कुरूस बोइककेd हमर पछा नै लाग्तै सेहो हमर योग्य नै हेतै।

39 जे आपन जिबन बचाइले चाहैछै,

उ गुमाइतै महज जे हमर खातिर आपन जिबन गुमाइतै,

उ बचाइतै।

चेलासबके पाबैबला इनाम

(मरकुस ९:४१, लुका १०:१६)

40 “जे तोरासबके स्विकार करतौ उ हमरा स्विकार करतै आ जे हमरा स्विकार करतै उ हमरा पठाइबलाके स्विकार करतै।

41 जे अगमबक्‍ताके अगमबक्‍ते कैहके स्विकार करतै,

से अगमबक्‍तेके इनाम पाबतै।

तहिनङे जे धरमी लोकके धरमीए कैहके स्वागत करतै,

उ धरमीएके इनाम पाबतै।

42 जे हमर छोटसे छोट चेलासबमेसे ककरो हमर चेला कैहके एक लोटा जुर पानी पियैले देतै त,

हम साँचेके कहैचियै उ आपन इनाम नै गुमाइतै।”

a 

१०:१४टाङके गरदा झाइर दैहे ओइ समयमे जब यहुदीसब आनजातीके देसमे यातरा करैछेलै, तब उसब एकदम होसियारीसाथ आपन टाङके आ कपरासबमेके गरदा झारैछेलै, कथिलेकी उसब आनजातीके आ ओकर देसके “असुध” ठानैछेलै। यहुदीसब जे ओकर सुसमाचार नै सुनैछै येसु आपन चेलासबके ओहिने करैले कहल्कै। अते यी देखाइले चाहल्कै कि अदी जेकोइ पस्तावा नै करतै, परमेस्वर ओकरोसबके “असुध” करतै आ उसब दन्डके भगिदार हेतै।

b 

१०:२५ बालजिबुल बालजिबुल के दोसर नाम सैतान चियै।

c 

१०:३३ २ तिमोथी २:१२

d 

१०:३८ कुरूस बोइकके कुरूस बोकैके अरथ यी चियै कि चाहे जे कुछ भि हेबे, दुख भोगेके आ येसुके लेल चाहे कोनो कारन हेबे आपन परान तक दैले तैयार होनाइ चियै।

बप्‍तिस्मा दैबला युहन्‍नाके सबाल

(लुका ७:१८-३५)

11

1 येसु आपन बारहो चेलासबके यी बातके आदेस देलाके बाद ओतेसे चैलगेलै।

तब उ गालिल परदेसके सहरसबमे सिक्छा देबे लाग्लै आ सुसमाचार परचार करे लाग्लै।

2 जब बप्‍तिस्मा दैबला युहन्‍ना जहलेमे खिरिस्‍टके कामके चरचा सुनल्कै,

तब उ आपन चेलासबके यी बात पुछैले ओकरलग पठाइल्कै,

3 “उ जे आबैबला छै,

से अहै चियै,

कि हमसब दोसरके पेरा ताकु?”

4 येसु ओइसबके जबाब देल्कै,

“जे कुछ तुसब सुनैचिही आ देखैचिही,

से सब बात ज्याके युहन्‍नाके सुन्यादहै-

5 अन्हरासब देखैछै,

नेङरासब चलैछै,

कोढी-कुस्‍टी लागलसब सुध हैछै,

बैहरासब सुनैछै,

मरलसब जिजाइछै,

आ दुखी गरिबसबके सुसमाचार सुनाइछै।

6 उ धैनके चियै,

जे हमर उपर सङका नै करैछै।”

7 तब बप्‍तिस्मा दैबला युहन्‍नाके चेलासब गेलाकेबाद येसु भिरके लोकसबके युहन्‍नाके बारेमे कहल्कै,

“तुसब उजार-जगहमे कथी देखे गेल छेल्ही?

कि हबामे हिलैत नरकट के?

8 तब कथी देखैले गेल छेल्ही?

कि असल-असल बस्तर पिन्हल लोकके?

असल-असल बस्तर पिन्‍हैबलासब त राजदरबारमे रहैछै।

9 तुसब कथी देखे गेल छेल्ही?

कि कोनो अगमबक्‍ताके देखैले?

हँ हम तोरासबके कहैचियौ,

अगमबक्‍तोसे बरका लोकके देखलिही।

10 यी ओह्‍या चियै जकर बारेमे पबितर धरमसास्तरमे लिखल छै,

‘देख,

हम आपन दुतके तोहर अगा-अगा पठाइबौ

जे तोहर खातिर रस्ता तयार करतौ।’

11 “हम तोरासबके साँचोके कहैचियौ,

बप्‍तिस्‍मा दैबला युहन्‍नासे बरका कोइ नै कहियो जलम लेनेछै,

तैयो स्वरगके राजमे जे सबसे छोट छै,

से कोइ युहन्‍नासे बरका छै।

12 बप्‍तिस्मा दैबला युहन्‍नेके बखतसे अखुनतक स्वरगके राज जोर-तोरसे अगा बैढ़ रहल छै,

तब जबरदस्ती करैबला लोकसब स्वरगके राजके बिरोध कैररहलछै।

13 कथिलेत बप्‍तिस्‍मा दैबला युहन्‍नाके बखत तक मोसाके बेबस्था आ सब अगमबक्‍तासब परमेस्वरके राजके बारेमे भबिसबानी करने रहै।

14 अदी तुबस यी बात स्विकार करैले तैयार चिही त सुन,

युहन्‍ने एलिया चियौ,

जे फेनो आबैबला छै।

15 जकरा सुनैबला कान छै,

उ धियानसे सुइनके बुझ।

16 “आब हम आइ काइलके लोकसबके कथिसे नाप्बै?

यी सब त चौक-चौराहामे खेलैबला बच्‍चासब जखा छै,

जे एक-दोसरके कहैछै,

17 ‘हमसब तोरासबके खातिर बौसली बजेलियौ,

तैयो तुसब नै नाचलिही।

तोरासबके खातिर बिलापके गित गाबलियौ महज तुसब सोक नै करलिही।’

18 “कथिलेत युहन्‍ना लोकसब जखा खाइत पियैत नै एलै,

तैयो तुसब ओकरा भुत लागल छै कैहके कहैचिही।

19 मानबके बेटा खाइत-पियैत एलौ,

तब तुसब कहैचिही,

‘देख,

एकटा खाधुस,

पियक्‍कर,

बटी उठाइबलासब आ पापीसबके सङी!’

महज परमेस्वरके बुइध असल छै,

से बात ओकर कामेसे परमानित हैछै।”

पस्चाताव नै करैबला नगरसबके धिक्‍कार

(लुका १०:१३-१५)

20 तकरबाद येसु जै-जै नगरसबमे सबसे बेसी अजगुतके कामसब करने रहै,

तैसबके उ धिक्‍कारे लाग्लै,

कथिलेत ओतेका लोकसब आपन पापके खातिर पस्चाताव नै करने रहै।

21 “धिक्‍कार तोरा खोराजिनके बासिसब!

आ धिक्‍कार तोरा बेथसेदाके बासीसब!

कथिले त तोरासबके बिचमे करलाहा अजगुतके कामसब टुरोस आ सिदोन सहरमे करनेरहतीयै त ओतेका लोकसब आपन-आपन पाप माइनके बोराके बस्तर लग्‍याके छौरमे बैठके पस्चाताप करतियै।

22 महज हम तोरासबके कहैचियौ,

नियाइके दिनमे टुरोस आ सिदोनके लोकसबके दुखसे बेसी तोरासबके दुख बेसी हेतौ।

23 “हे कफरनहुमके लोकसब,

कि तुसब स्वरग तक ज्याके आदर पैब्ही कैहके सोचैचिही?

तुसब त पतालमे खसाएल जेब्ही।

कथिलेत जे अजगुतके कामसब तोरासबके बिचमे करल गेल्छौ से कामसब सदोममे करने रहतियै त आइतक रहतियै।

24 महज हम तोरासबके कहैचियौ,

नियायके दिनमे सदोमसे बेसी दसा तोरासबके हेतौ।”

थाकलसबके बिसराम

(लुका १०:२१-२२)

25 ओहै बखत येसु कहल्कै,

“हे पिता स्वरग आ पिरथिबीके मालिक,

हम अहाँके धन्यबाद चरहाइचियै,

कथिलेत यी बातसब अहाँ बातसब बुधिमान आ बिदवान सबसे घोसाइरके राखलियै,

महज बच्‍चासबमे परगट करलियै।

26 हँ पिता,

कथिलेत अहाँके अहिनङ करैले असल लागल।

27 “हमर पिता हमरा सब चिज सोइप देने छै।

बेटा के चियै से पिता बाहेक कोइ नै चिन्हैछै,

पिताके चियै से बेटा बाहेक कोइ नै चिन्हैछै महज बेटा जेकरासबके चिन्हादैछै उसब मातरे पिताके चिन्हैछै।

28 “हे सब थाकल आ बोझसे दाबल लोकसब,

हमरलग या,

हम तोरासबके बिसराम देबौ।

29 हमर जुवा आपन उपर उठा आ हमरसे सिख,

कथिलेत हम दयालु आ नरम हिरदयके चियौ,

तब तोरासबके आत्माके बिसराम मिल्तौ।

30 कथिलेत हमर जुवा असान छै आ जे भारी हम बोकाइबौ उ हलुक छै।”

पबितर बिसराम दिनके परभु

(मरकुस २:२३-२८, ३:१-६, लुका ६:१-११)

12

1 ओहै समयमे येसु आपन चेलासबसङे पबितर बिसरामके दिनमे गहुम खेत हैत जाइछेलै।

ओकर चेलासबके भुख लाग्लछेलै तब उसब गहुमके सिंससब तोइरके हाथसे मिरके खाइले लाग्लै।

2 यी देखके फरिसीसब येसुके कहल्कै,

“देखु,

अहाँके चेलासब पबितर बिसराम दिनमे जे काम करैले उचित नै छै ओह्‍या काम करैए।”

3 येसु उसबके जबाब देल्कै,

“दाउद आ ओकर साथी-सङीसबके भुख लागल बखत कथी करने छेलै,

से बात तुसब पबितर धरमसास्तरमे नै पढनेचिही?

4 उ परमेस्वरके पालमे ढुइकके चरह्‍याल रोटी साथीसबसङे मिलके खेल्कै।

जबकि अपनासबके नियम अनुसार पुजारी बाहेक औरो ककरो खाइले उचित नै छै।

5 कि तुसब मोसाके बेबस्थामे नै पढनेचिही,

जे पुजारीसब बिसरामके दिनमे मन्दिरमे नियम बिपरित काम करैछै,

तैयो उसब निरदोस ठहरैछै?

6 महज हम तोरासबके कहैचियौ कि,

अते कोइ छै,

जे मन्दिरोसे महान एक गोरा छै।

7 हम ‘बैल-भोग नै,

महज दया चाहैचियै’ तैके मतलब तोरासबके थाह रहतियौ त निरदोसके दोस नै गलाइतिही।

8 कथिलेत मानबके बेटा बिसरामो दिनके परभु चियै।”

9 तकरबाद येसु ओतेसे निकैलके यहुदीसबके सभाघरमे गेलै।

10 ओते एकटा सुखलहा हाथबला लोक छेलै।

तब फरिसीसब येसुके दोस लगाइके बिचारसे ओकरा पुछल्कै,

“कि बिसरामके दिनमे बिमार लोकसबके निक करनाइ उचित छै?”

11 येसु उसबके जबाफ देल्कै,

“माइनले कि तोरासबमेसे ककरो एकटा भेंरा बिसरामके दिनमे खधियामे खैस परतौ त कि ओकरा झटसिना पकैरके बाहर नै निकालबिही?

12 एकटा भेंरासे त लोकके मोल बेसी छै।

तै खातिर बिसराम दिनमे भलाइ करना उचित छै।”

13 तकरबाद येसु सुखलाहा हाथबलाके कहल्कै,

“तोहर हाथ पसार!”

उ हाथ पसारल्कै आ दोसर निक्हा हाथ जखा निक भ्यागेलै।

14 महज फरिसीसब सभाघरसे बाहर निकैलके ओकरा कनङके मारबै कैहके आपनेमे सल्‍लाह करे लाग्लै।

परमेस्वरके छानल सेबक

(मरकुस ३:७-१२, लुका ६:१७-१९)

15 जब येसु आपन बिरोधमे सल्‍लाह करैबला बात थाह पाबल्कै तब ओतेसे निकैलके चैलगेलै,

आ बहुतो लोकसब ओकर पछा लाग्लै।

तब येसु सब रोगी-बिमारीसबके निक करल्कै।

16 महज येसु उसबके हमर बारेमे ककरो नै कहिहे कैहके करा आग्या देल्कै।

17 अहिनङे परमेस्वरके यी बचन पुरा भेलै जे यसैया अगमबक्‍ता दुवारा कहने छेलै-

18 “हमर सेबकके देख,

जकरा हम छान्‍ने चियै।

ओकरासे हम एकदम खुसी चियै।

हम आपन आत्मा ओकरमे राइखदेबै,

आ उ जाती-जातीके नियाइके घोसना करतै।

19 नै त उ झगरा करतै,

नै त जोर-जोरसे हल्‍ला करतै,

नै कोइ ओकर अबाज गल्‍लीमे सुन्तै।

20 नै त उ सरल नरकटके तोरतै,

आ नै मिरी-मिरी बरैबला डिबियाके बुतेतै।

अन्‍तमे उ नियाइके जितमे पुगेतै।

21 आ सब जातीके लोकसब ओकरे नाममे आसा राख्तै।”

येसु आ बालजिबुल

(मरकुस ३:२०-३०, लुका ११:१४-२३)

22 तब लोकसब एकटा भुत आत्मा लागल आन्हर आ बौक लोकके येसु लग आनल्कै।

येसु ओकरा निक करल्कै तब उ लोक बोले आ देखे लाग्लै।

23 यी देखके भिरके लोकसब छक परलै आ कहेलाग्लै,

“कि यी दाउद रजाके बेटा त नै चियै?”

24 महज यी सुइनके फरिसीसब कहल्कै,

“यी लोक त भुतसबके रजा बालजिबुलके सक्‍तिसे भुतसब निकालैछै।”

25 महज येसु उसबके मनके बिचार बुइझके कहल्कै,

“जै राजमे भितरसे फुट हैछै,

उ राज टिके नै सकैछै आ जै घरमे आ सहरमे फुट हैछै,

उ नास भ्याजाइछै।

26 अदी सैतान सैतानेके निकाल्तै त,

आ आपने राजके बिरोध करतै त,

ओकर राज कनङके टिक्‍तै?

27 अगर हम बालजिबुलके सक्‍तिसे भुतसब निकालै चियै त,

तोहर चेलासब ककर सक्‍तिसे निकालैछौ?

तै खातिर ओहेसब तोरासबके नियाय करतौ।

28 महज हम परमेस्वरके आत्मासे भुतसब निकालैचियौ त परमेस्वरके राज तोरासबमे आइबगेलछौ से जान।

29 जाबेतक पहिने बौकार लोकके नै बान्हतै ताबेतक कि ओकर घरके धन-सम्‍पती लुटे सक्‍तै?

पहिने ओइ बौकार लोकके बान्हतै तब मातरे ओकर घरके धन-सम्‍पती लुटे सक्‍तै।

30 “जे लोक हमर साथमे नै छै,

उ हमर बिरोधमे छै।

जे हमरसङे नै बिछछै,

उ छिरियाइछै।

31 तै खातिर हम तोरासबके कहैचियौ,

लोकसबके सब पाप आ निन्दा छमा हेतौ,

महज पबितर आत्माके बिरोधमे करल निन्दा कोनोभी हालतमे छमा नै हेतौ।

32 आ जे मानबके बेटाके बिरोधमे नै निक बोल्तै त ओकर पाप छमा हेतै,

महज जे पबितर आत्माके बिरोधमे नै निक बोल्तै त,

ओकरा नै अइ युगमे नै आबैबला युगमे छमा हेतै।”

गाछ ओइके फरसे चिन्हल जाइछै

(लुका ६:४३-४५)

33 “कोनोभी असल गाछमे असले फर फरैछै आ खराब गाछमे खराबे फर फरैछै।

कथिलेत गाछ ओइके फरसे चिन्हल जाइछै।

34 ए बिखधर साँपके बच्‍चासब!

तुसब आपने दुस्ट चिही त,

कनङके असल बात बोले सकबिही?

कथिलेत मनके भितरमे जे बात रहैछै स्याहा बात मुहसे निकलैछै।

35 असल लोक आपन मनमे असल बातसे भरल भन्डारसे असले बात निकालैछै आ खराब लोक आपन मनमे खराब बातसे भरल भन्डारसे खराबे बात निकालैछै।

36 हम तोरासबके कहैचियौ,

जे लोक बिना कामके बोल्तै,

नियाइके दिनमे तकरासे एक-एक कैरके लेखा देबेपरतै।

37 कथिलेत तोहर बोलल्हा आपने बातसबसे दोसी आ निरदोसी ठहरबिही।”

येसु सङे चेन्हाके माङ

(मरकुस ८:११-१२, लुका ११:२९-३२)

38 तब कुछ धरमगुरुसब आ फरिसीसब येसुके कहल्कै,

“गुरु जी,

हमसब अहाँसे एकटा अचमके चेन्हा देखैले चाहैचियै।”

39 महज येसु उसबके जबाफ देल्कै,

“अखुन्का दुस्ट आ बिस्बास घात करैबला पुस्ताके लोकसब चेन्हा माङैछै,

महज परमेस्वर योना अगमबक्‍ताके जिबनमे देख्याल चेन्हा बाहेक औरो कोनो चेन्हा नै देखैले देतै।

40 कथिलेत जहिनङे योना तिन दिन आ तिन रात बरका माछके पेटमे छेलै,

तहिनङे मानबोके बेटा तिन दिन आ तिन रात पिरथिबीके पेटेमे रहतै।

41 नियाइके दिनमे निनवेके लोकसब खरा भ्याके अइ पुस्ताके लोकसबके दोस लगाइतै,

कथिलेत उसब योनाके परचारमे पस्चाताव करल्कै।

महज देख,

अते एक गोरे छै जे योनासे बरका छै।

42 नियाइके दिनमे दछिनसे सेबा देसके रानी खरा भ्याके यी पुस्ताके लोकसबके दोस लगाइतै।

कथिलेत उ बहुत दुरसे सोलोमन रजाके ग्यानके बातसब सुनैले एलछेलै।

महज देख,

एक गोरा छै जे सोलोमन रजासे बरका छै।

भुत आत्मा फेनो घुइमके आबैछै

(लुका ११:२४-२६)

43 “जब भुतआत्मा कोनो लोकसे निकलैछै तब उ उजार जगह दिसन सुस्थाइले ताकैछै महज कतौ ठाम नै पाबैछै।

44 तब उ कहैछै,

‘हम जतेसे निकैलके एलियै ओहै घरमे घुइमके जेबै।’

जब उ घुइमके आबैछै तब घर खालि आ सफा-सुधरा कैरके सजाल देखैछै।

45 तब उ ज्याके आपनोसे खराब औरो सातटा भुत आत्‍मासबके आइनके भितर ढुइके ओतै बास करैछै।

तब ओइ लोकके दसा पहिन्कोसे औरो खराब हैछै।

यी दुस्ट पुस्ताके हालत ओहिनङे हेतै।”

येसुके माँ आ भाइसब

(मरकुस ३:३१-३५, लुका ८:१९-२१)

46 जब येसु भिरके लोकसबसङे बात कैररहल छेलै तखैन ओकर माँ आ भाइसब ओते एलै आ ओकरसे बात करैके लेल बाहरमे असियाल छेलै।

47 कोइ एक गोरा आइबके येसुके कहल्कै,

“देखु,

अहाँके माँ आ भाइसब अहाँसङे बात करैले बाहरमे असियाल छै।”

48 महज येसु ओकरा कहल्कै,

“हमर माँ आ हमर भाइ केसब चियै?”

49 तब येसु आपन चेलासबके दिसर अंङरी देखाइत कहल्कै,

“देख,

हमर माँ आ हमर भाइ ओहेसब चियै।

50 कथिलेत जे स्वरगमे रहैबला परमेस्वर पिताके इक्छा पालन करैछै,

उहे हमर माँ आ हमर भाइ आ हमर बहिन चियै।”

बिचहन छिटैबलाके खिसा

(मरकुस ४:१-१९, लुका ८:४-८)

13

1 ओहै दिन येसु घरसे बाहर निकैलके तालके कातमे ज्याके बैठलछेलै।

2 ओकर कात-करौतमे लोकसबके बरका भिर आइबके जम्‍मा भ्यागेलै,

तब उ नाहमे चहरलै आ लोकसबके भिर तालके कातमे ठार भेलै।

3 येसु ओइ लोकसबके बहौत बातसब खिसामे कहल्कै।

“सुन!

एकटा किसान बिचहन छिटैले गेलै।

4 तब उ बिचहन छिटैतखिना कुछ बिचहन रस्ताके कातमे परलै आ चिरै-चुरगुनसब बिछके ख्यालेल्कै।

5 कुछ बिया पथलबला जमिनमे परलै,

जते बेसी माटी नै रहै,

आ माटीके गहिराइ नै भेलासे बिया जल्‍दीए जलमलै।

6 महज टह-टह रौद उग्लाके बाद टुसासब मौरागेलै आ सिंर नै लग्लाके कारन उ सुइखगेलै।

7 कुछ बिया काँटसबके झारमे परलै।

काँटके झारसब बरहैत गेलै,

आ जलमल बियाके दाइब देल्कै।

8 महज कुछ बिचहन हलगर जमिनमे परलै,

आ बैरहके कोनो सय गुना,

कोनो साठी गुना आ कोनो तिस गुना फर फरलै।

9 जकरा कान छै,

उ धियानसे सुइनके बुझ।”

10 तब चेलासब आइबके येसुसे पुछल्कै,

“अहाँ लोकसबसङे कथिले खिसामे बात करैचियै?”

11 उ आपन चेलासबके जबाफ देल्कै,

“तोरासबके त स्वरगके राजके भितरी भेद जानैले देने छौ,

महज ओकरासबके नै देने छै।

12 कथिले त जकरसङे छै तकरा औरो देलजेतै आ ओकरा परसस्त भ्याजेतै।

महज जकरा नै छै तकरसे भेल्होल्‍यालेतै।

13 अहैसे हम ओकरासबसङे खिसामे बात करैचियै: ‘कथिलेत उसब ताकैले त ताकैछै,

महज नै देखैछै,

सुनैले त सुनैछै,

महज नै बुझैछै।’

14 यसैया अगमबक्‍ताके करल भबिसबानी तोरासबमे पुरा भेलछौ:

तुसब सुनैले त सुनैचिही,

महज कहियो नै बुझैचिही,

ताकैले त ताकैचिही,

महज कहियो नै देखैचिही।

15 ‘कथिलेत यी लोकसबके मन कठोर भ्यागेलछै,

आ ओइ लोकसबके कान बैहर भ्यागेल्छै,

उसब आपन आँख मुइन लेने छै,

नै त उसब आँखसे देखतियै,

कानसे सुनतियै,

आ मनसे बुझतियै,

आ घुइमके हमर लग एतियै,

आ हम ओइसबके निक करतियै।’

16 “महज तुसब धैनके चिही,

कथिलेत तुसब आपन आँखसे देखैचिही आ कानसे सुनैचिही।

17 हम तोरासबके साँचोके कहैचियौ,

तोरासबके देखलहा आ सुनलहा बातसब बहुतो अगमबक्‍ता आ धरमी लोकसब देखैके आ सुनैके इक्छा करने छेलै।

महज उसब देखैयोले आ सुनैयोले नै पाबल्कै।

बिचहन छिटैबला खिसाके अरथ

(मरकुस ४:१३-२०, लुका ८:११-१५)

18 “आब तुसब बिचहन छिटैबला खिसाके अरथ सुन।

19 जे लोक परमेस्वरके राजके बचन सुइनके नै बुझैछै,

उ लोक रस्ताकातमे परल बिचहन जखा चियै।

तब सैतान आइबके ओकर हिरदयमे भेल्हा बचन छिनके ल्याजाइछै।

20 पथले-पथल जमिनमे परल उ लोक जखा चियै,

जे परमेस्वरके बचन सुनैत मातर खुसिसाथ गरहन करैछै।

21 महज उ बचन ओकर हिरदयमे नै गरलाके कारन कुछदेर मातरे रहैछै।

तब परमेस्वरके बचनमे बिस्बास करलाके कारन जब दुख आ सताबट आबैछै तब बिस्बाससे पछा हैट जाइछै।

22 काँटके झारमे परल बिचहन उ लोक जखा चियै,

जे बचन सुनैछै,

महज सन्सारके चिन्ता आ धन-समपैतके मोह-मायासे बचनके दाइब दैछै।

उ बचन ओकर जिबनमे कोनो परकारके फर नै फराबैछै।

23 महज असल जमिनमे परल बिचहन उ लोकसब जखा चियै,

जे बचन सुनैछै,

बुझैछै आ साँचोके फर फराइछै।

उ छिटल बिचहनसे सय गुना,

साइठ गुना आ तिस गुना फर फराइछै।”

झर बिचहनके खिसा

24 येसु लोकसबके दोसर खिसा सुनाइल्कै,

“देख,

स्वरगके राज एकटा एहेन लोकसे तुलना करल जाइछै जे आपन खेतमे असल बिचहन छिटैछै।

25 महज राइतमे लोकसब सुतल बखत ओकर दुस्मन एलै,

आ गहुम छिटल खेतमे झरके बिचहनसब छिटके चैलगेलै।

26 जब गहुम पलाइलै,

आ ओइमे सिंस लाग्लै तब झर सेहो देखाबे लाग्लै।

27 “यी देखके नोकरसब आइबके मालिकके कहल्कै,

‘मालिक,

कि अहाँ आपन खेतमे असल बिचहन नै छिटने रहियै?

ओइमे झर कतेसे एलै?’

28 मालिक कहल्कै,

‘यी कोनो दुस्मनके काम चियै!’

नोकरसब कहल्कै,

‘कि हमसब ज्याके ओकरा उखाइरके फेकदियै?’

29 “महज मालिक कहल्कै,

‘नै’,

अखुन नै उखार,

कथिलेत झर सङे गहुमो उखैर जेतौ।

30 बाली काटै बखत तक दुनुके सङे-सङे बरहेदहै।

गहुम काटै बखत हम काटैबलासबके कहबै,

‘पहिने झरके ढेरिया आ डाहैले बोझा बान्ह,

तब गहुमके हमर बेखारीमे राख’।”

रायके बियाके खिसा

(मरकुस ४:३०-३२, लुका १३:१८-१९)

31 येसु फेनो ओइसबके दोसर खिसा कहल्कै,

“स्वरगके राज रायके बिया जखा चियै,

जे एकटा लोक लज्याके आपन बारीमे रोपल्कै।

32 रायके बिया सब बियासबसे छोट हैछै,

महज जब बरहैछै,

तब उ सब सागपातसे बरका भ्याके गाछ भ्याजाइछै।

अकासके चिरै-चुरगुनसब आइबके ओकर ठाइरमे खोता लगाइछै।”

33 तब येसु फेन ओइसबके दोसर खिसा कहल्कै,

“स्वरगके राज रोटी फुलाइबला खमिर जखा छै,

जे एकटा जनी पच्‍चिस किलो आँटामे मिल्याके सानल्कै,

आ उ जम्मे अँटा फुइल जाइछै।”

34 येसु यी सब बात लोकसबके खिसामे कहल्कै,

उ ओइसबके बिना खिसा कुछो नै कहल्कै।

35 तब अहिनङे अगमबक्‍ताके कहल बचन पुरा भेल छै-

“हम तोरासबसे खिसामे बात करबौ,

आ सन्सार सिरिस्टीके सुरुवेसे जे बातसब झापल छेलौ से बात हम कहबौ”।

झरके खिसाके अरथ

36 तकरबाद येसु भिर लागल लोकसबके छोइरके घरमे चैलगेलै।

चेलासब ओकरलग आइबके कहल्कै,

“हमरासबके झरके खिसाके अरथ बुझादिय।”

37 तब येसु ओइसबके जबाब देल्कै,

“असल बिचहन छिटैबला मानबके पुतर हम्ही चियै।

38 खेत सन्सार चियै।

असल बिचहन परमेस्वरके राजके लोकसब चियै,

आ झर सैतानके लोकसब चियै।

39 झर छिटैबला सैतान चियै।

बाली काटैबला समय जुगके अन्त चियै।

काइटके जमा करैबलासब स्वरगदुतसब चियै।

40 जनङ झर ढेरियाके आइगमे जराइछै,

ओहिनङे जुगके अन्तिम दिनमे हेतै।

41 तै बखत मानबके पुतर आपन दुतसबके पठेतै,

आ परमेस्वरके राजमे पापमे फसाइबला आ दुस्टकाम करैबलासबके निकाइलके जमा करतै,

42 आ ओइसबके आइगके धिधरामे फेकदेतै।

ओते लोकसब कान्तै आ दाँत किट-किटेतै।

43 तब धरमी लोकसब आपन पिताके राजमे सुरुज जखा चम्कतै।

जकरा कान छै,

उ धियानसे सुइनके बुझ।

गारल धन आ अनमोल मोती

44 “स्वरगके राज खेतमे गारल बहुत अनमोल धन जखा चियै,

जे कोनो एकटा लोकके भेटैछै,

ओकरा उ माइटके तरमे गाइरके राखैछै आ खुसी हैत जाइछै आ आपन सब धन-सम्‍पती बेचके ओहे खेत किनैछै।

45 “फेनो परमेस्वरके राज असल मोतीसब खोजैबला एकटा बेपारी जखा चियै।

46 जब ओकरा एकटा अनमोल मोती भेटैछै तब ज्याके आपन सङे भेल्हा सब धन-सम्‍पती बेचके उ मोती किनैछै।

जालके खिसा

47 “फेन स्वरगके राज त समुन्दरमे माछ मारैले राखल एकटा जाल जखा चियै,

जैमे सब परकारके माछ परैछै।

48 जब जाल भरैछै तकरबाद जाल लगाइबलासब ओकरा ताइनके कातमे आनैछै,

आ बैठके असल माछसबके डेलीमे राखैछै,

आ नै निक माछसबके फेक दैछै।

49 जुगके अन्तमे अहिनङे हेतै,

स्वरगदुतसब आइबके परमेस्वरके अगा धरमी लोकसबके बिचसे दुस्टसबके अलग करतै।

50 आ आइगके धिधरामे झोइक देतौ।

ओते उसब कान्तै-खिजतै आ दाँत किट-किटेतै।”

51 तब येसु चेलासबके पुछल्कै,

“कि तुसब यी सब बात बुझलिही?”

उसब जबाब देल्कै,

“ह,

बुझलियै।”

52 तब येसु फेनो ओइसबके कहल्कै,

“अहै खातिर स्वरगके राजके बारेमे जानकार भेल्हा हरेक धरमगुरु एकटा घरके मालिक जखा चियै,

जे आपन बखारीसे लबका आ पुरन्का अनमोल चिजसब निकाइल सकैछै।”

नासरतमे येसुके इन्कार

(मरकुस ६:१-६, लुका ४:१६-३०)

53 यी खिसासब सुनेलाके बाद येसु ओतेसे चैलगेलै।

54 उ आपन गाम नासरतमे आइबके ओतेका सभाघरमे लोकसबके सिक्छा देबे लाग्लै।

लोकसब ओकर बात सुइनके आस्चरज मानल्कै आ कहल्कै,

“अकरा एहेन बुइध आ अजगुतके काम करैबला सक्‍ती कतेसे एलै?

55 कि यी काठ मिस्तिरीके बेटा नै चियै?

कि अकर माँ के नाम मरियम,

आ अकर भाइसब याकुब,

योसेफ,

सिमोन आ यहुदा नै चियै?

56 कि अकर बहिनोसब अपनासबके बिचमे नै रहैछै?

तैयो यी सब बातसब अकरा कतेसे मिलल छै?”

57 ऐहेन कहैत लोकसब येसुके इन्कार करल्कै।

तब येसु ओइसबके कहल्कै,

“अगमबक्‍ताके सब दिसन आदर हैछै महज आपन कर-कुटुमबसबके बिचमे आ आपन घरमे आदर नै हैछै।”

58 तब ओइसबके अबिस्बासके कारन उ ओते औरो अजगुतके कामसब नै करल्कै।

बप्‍तिस्मा दैबला युहन्‍नाके मरन

(मरकुस ६:१४-१९, लुका ९:७-९)

14

1 ओइ बखत गालील परदेसके सासक हेरोद येसुके करल असल कामसबके चरचा सुनल्कै।

2 उ आपन सहजोगिसबके कहल्कै,

“यी बप्‍तिस्‍मा दैबला युहन्‍ने चियै!

उ फेनो मुरदासे जिके उठल छै।

तब त यी एहेन अजगुत-अजगुतके कामसब करैछै।”

3 कथिलेत पैहनिए हेरोद आपन भाइ फिलिपके घरबाली हेरोदियासके रखलाके खातिर,

युहन्‍नाके पकैरके जहलमे ढोइकदेने रहै।

4 युहन्‍ना हेरोदके बहौत बेर कहने रहै,

“अहाँ आपन भाबोके घरबालीके रुपमे राखनाइ धरम-नियमके अनुसार उचित नै छै।”

5 अहै कारन हेरोद युहन्‍नाके मारैले बिचार करने रहै,

महज उ लोकसबसे डराइछेलै,

कथिलेत उ लोकसब युहन्‍नाके अगमबक्‍ता मानैछेलै।

6 महज जब हेरोदके जलम दिन एलै तब हेरोदियासके बेटी ओकर मेजमानसबके अगारी नाइचके हेरोदके एकदम खुस करल्कै।

7 तब उ किरिया खाइत ओकरा कहल्कै,

“तु जे कुछ हमरसे माङबिही,

से हम तोरा देबौ।”

8 महज ओकर माँ सिख्‍या-परह्‍याके कहैले लगाइल्कै,

“बप्‍तिस्‍मा दैबला युहन्‍नाके मुर हमरा अहै थारीमे दिय।”

9 यी बात सुइनके हेरोद एकदम दुखित भेलै,

महज तैयो उ आपन मेजमानसबके अगामे ख्याल किरियाके कारन उ ओहिनङे करैले हुकुम देल्कै।

10 उ जहलमे युहन्‍नाके मुरी काटैले लगाइल्कै।

11 तब ओकर मुरी थारीमे आइनके ओइ छौरीके हाथमे देल्कै।

उ आइनके आपन माँ के देल्कै।

12 तकरबाद युहन्‍नाके चेलासब ओकर लहासके लज्याके गाइर देल्कै।

तब उसब ज्याके येसुके यी बात सुना देल्कै।

येसु पाँच हजार लोकसबके खियाइल्कै

(मरकुस ६:३०-४४, लुका ९:१०-१७, युहन्‍ना ६:१-१४)

13 जब येसु यी बात सुनल्कै तब एकटा नाहमे चहैरके चुप-चाप सुन-सान ठाममे चैलगेलै।

महज येसु जाइले लागल छै सुइनके बहुतो लोकसब सहर-सहरसे पैदले चैलके ओकर पछा गेलै।

14 येसु जब नाहसे उतरलै तब लोकसबके बरका भिरके देखल्कै।

भिरके देखैत मातर ओइलोकसब उपर दया लाइगगेलै,

आ ओइसबके बिचमे रहल रोगी-बिमारीसबके निक कैरदेल्कै।

15 जब साँझ हेबे लाग्लै तब चेलासब आइबके येसुके कहल्कै,

“यी ठाम बस्तीसे बहौत दुर छै,

आ साँझ परे लाग्लै।

भिरके बिदाह कैरदिय,

आ उसब लग-पासके गामसबमे ज्याके आपन लेल कुछ खाइबला चिजसब किनके खेतै।”

16 महज येसु चेलासबके कहल्कै,

“ओइसबके जाइके जरुरी नै छै।

तुहिसब अकरासबके खाइले दहै।”

17 तब चेलासब कहल्कै,

“हमरासबसङे पाँचटा रोटी आ दुइटा माछ मातरे छै।”

18 तब येसु कहल्कै,

“उ रोटी आ माछ हमर लग आन।”

19 तकरबाद ओइ लोकसबके घासमे बैठ कैहके आग्या देल्कै,

आ उ रोटी आ माछ ल्याके स्वरग दिसन ताइकके परमेस्वरके धन्यबाद देल्कै,

तकरबाद रोटी खाइरके चेलासबके देल्कै,

आ चेलासब ओइ लोकसबके परैस देल्कै।

20 उ सब गोरा अग्हा-अग्हाके खेल्कै।

जब चेलासब उगरल्हा खुन्डा-खुन्डीसब बिछके जम्‍मा करल्कै त बारह चङेरा भेलै।

21 खाइबलासबमे जनिजाइत आ धियापुता बाहेक मरद-पुरुखसब मातरे पाँच हजार छेलै।

येसु पानीके उपरमे चललै

(मरकुस ६:४५-५२, युहन्‍ना ६:१५-२१)

22 तकरबाद येसु आपन चेलासबके तुरन्त नाहमे चहैरके अपना जाइसे पहिने तालके दोसर कात चैलजाइले आग्या करल्कै आ उ अपना ओतै रैहके लोकसबके भिरके बिदाह करे लाग्लै।

23 लोकसबके बिदाह करलाके बाद उ सुनसान जगहमे परथना करैले पहाड़मे गेलै।

जब साँझ परलै तब उ ओते असगरे छेलै।

24 महज तखुन तक नाह कातसे बहौत दुर तालमे पहुच गेल छेलै,

कथिलेत हबा उल्टा दिसनसे बहैके कारन ढेहसे नाहके डगमगाइत रहै।

25 भिन्सरके करिब तिन बजे दिसन येसु तालके पानी उपरमे चैलके चेलासब दिसन आबैत रहै।

26 चेलासब ओकरा तालके पानी उपरमे चलैत देखल्कै,

तब डरसे “आरौ बा,

यी त भुत चियै!”

कैहके चिच्याबे लाग्लै।

27 तब तुरन्ते येसु ओइसबके कहल्कै,

“नै डरा,

हम्ही चियौ,

साहस कर।”

28 यी बात सुइनके पतरुस कहल्कै,

“परभु,

अहै चियै त,

हमरो पानी उपरमे चैलके अहाँ लग आबैले आग्या दिय।”

29 येसु कहल्कै,

“या” तब पतरुस नाहसे उतैरके पानी उपरमे चलैत येसु दिसन आबे लाग्लै।

30 महज हबा जोर-जोरसे बहैत आ बरका ढेहके उठैत देखके उ डराके डुबे लाग्लै,

तब उ चिच्याइत कहल्कै,

“हे परभु,

हमरा बचाबु।”

31 तब येसु तुरन्त आपन हाथ बरहाके पकैर लेल्कै आ कहल्कै,

“हे बिस्बासमे कम भेल्हा,

तु कथिले संखा करलिही?”

32 तकरबाद जब उसब नाहमे चहरलै तब हबा आ ढेह सान्त भेलै।

33 नाहमे रहल चेलासब ओकरा गोर लागैत कहल्कै,

“साच्‍चे अहाँ परमेस्वरके बेटा चियै।”

34 येसु चेलासबसङे तालके ओइकात गनेसरेत ठाममे उतरलै।

35 जब ओइ ठामके लोकसब येसुके चिन्हल्कै तब उसब आपन इलाकाके कात-करौतसबमे खबर पठाइल्कै,

आ उसब आपन रोगी-बिमारीसबके निक करतै कैहके ओकरलग आनल्कै।

36 उसब येसुके बस्तरके एकटा कोनो खुट छुबे पाबी कैहके ओकरा बिन्ती करल्कै,

आ जे-जे रोगी-बिमारसब येसुके बस्तर छुबल्‍कै उसब निक भेलै।

सुध आ असुध

(मरकुस ७:१-१३)

15

1 तकरबाद यरुसलेमसे एल्हा फरिसीसब आ धरमगुरुसब येसु लग आइबके पुछल्कै,

2 “अहाँके चेलासब पिता-पुरखाके समयसे चलैत एल रितिरिबाज कथिले भङ करैये?

कथिले उसब खाइसे पैहने आपन हाथो नै धोबैए?”

3 तब येसु ओइसबके जबाफ देल्कै,

“तुसब आपन-आपन रितिरिबाज पालन करैके लेल कथिले परमेस्वरके आग्या भङ करैचिही?

4 कथिलेत परमेस्वर कहनेछै,

‘आपन माँ-बाबुके आदर कर आ जे कोइ आपन माँ-बाबुके अनादर करतै तकरा मरैये परतै।’

5 महज तुसब कहैचिही,

‘अदी कोनो लोक आपन माँ-बाबुके एहेन कहैछै,

“देखु,

हम अहाँसबके दैबला जे कुछ छेलै से हम परमेस्वरके चरह्‍यादेने चियै।”

6 ओकरा आपन माँ-बाबुके सेबा करैके कोनो जरुरी नै परतै।’

अहिनङे तुसब आपन रितिरिबाजके खातिर परमेस्वरके बचनके बेकाम कैरदेने चिही।

7 हे कपटीसब!

यसैया अगमबक्‍ताके कहल बातसब तोरासबमे जहिनाके तहिना मिलैछौ-

8 ‘यी लोकसब हमरा मुहसे मातरे आदर करैछै!

महज ओइसबके मन हमरसे बहौत दुर छै।

9 तुसब हमरा बलौसे आराधना करैचिही।

कथिलेत तुसब लोकसबके बन्याल नियम मातरे सिखाइचिही’।”

असुध करैबला बातसब

(मरकुस ७:१४-२३)

10 तब येसु भिरके लोकसबके आपनलग बोल्याके कहल्कै,

“हमर बात मन लग्याके सुन आ बुझ,

11 कोनो भि चिज मुह भितर ढुकैछै उ चिज लोकके असुध नै करैछै,

महज जे बात मुहसे बाहर निकलैछै,

ओहे बात लोकके असुध करैछै।”

12 तकरबाद ओकर चेलासब लगमे आइबके कहल्कै,

“कि अहाँके थाह भेल?

अहाँके कहल बातके कारन फरिसीसब खिस्‍यालछै।”

13 महज येसु जबाफ देल्कै,

“स्वरगमे रहैबला हमर पिताके नै रोपल सब गाछ जैंरसे उखारलजेतै।

14 ओइसबके छोइरदहै,

उसब त अन्हराके डोरियाबैबला आन्हर अगुवा जखा चियै।

एकटा अन्हरा दोसर अन्हराके पकैरके बाट देखाइतै त दुनुगोरा खाइधमे खस्‍तै।”

15 तकरबाद पतरुस येसुके कहल्कै,

“अहाँ असुध करैके बारेमे कहलहा बात हमरासबके बुझादिय।”

16 येसु कहल्कै,

“कि अखुन्‍तो तक तुसब अबुझेचिही?

17 कि तुसब नै देखैचिही,

जे लोकके मुहसे भितर जाइछै,

तब उ पेटमे ज्याके देहसे बाहर निकैल जाइछै।

18 महज जे बात मुहसे बाहर निकलैछै,

से बात हिरदयसे निकैलके आबैछै,

आ ओहे लोकके असुध बनाइछै।

19 कथिलेत हिरदयेसे खराब बिचार,

हतिया,

पर-इस्तरी गमन,

अनैतिक देहके सम्बन्ध,

चोरी,

झुठा गबाही,

आ निन्दा करैबला बातसब बाहर निकलैछै।

20 अहै बातसबसे लोकके असुध बनाइछै।

महज हाथ नै धुवाके खेलासे असुध नै करैछै।”

कनानी जनिके बिस्बास

(मरकुस ७:२४-३०)

21 तब येसु ओतेसे निकैलके टुरोस आ सिदोनके इलाका दिसन गेलै।

22 ओहै इलाकाके एकटा कनानी जनी आइबके चिच्याइत कहेलाग्लै,

“हे परभु,

दाउद राजके बेटा,

हमर उपर दया करु।

हमर बेटीके भुत एकदम सत्यारहल छै।”

23 महज येसु ओकरा कुछो नै जबाब देल्कै,

तब ओकर चेलासब आइबके ओकरा बिन्ती करल्कै,

“अकरा बिदाह कैरदिय,

कथिलेत उ कानैत-खिजैत अपनासबके पछुवाइने आबैतछै।”

24 तब फेनो येसु कहल्कै,

“परमेस्वर हमरा इजराएलके लोकसबके लेल मातरे पठाइने छै।

उसब हर्‌याल भेंरासब जखा छै।”

25 महज उ जनी येसुके अगारीमे ठेङहुनिया द्‍याके कहल्कै,

“हे परभु,

हमरा सहायता करु!”

26 महज येसु कहल्कै,

“आपन धियापुताके खाइबला चिजसब छिनके कुतासबके देनाइ उचित नै हैछै!”

27 तब उ जनी कहल्कै,

“अहाँ ठिक कहैचियै परभु!

महज कुतोसब त मालिकके खाइबला टेबुलसे खसलाहा खुन्डा-खुन्डीसब खाइछै।”

28 तब येसु ओकरा जबाब देल्कै,

“ए जनि,

तोहर बिस्बास बहौत बरका छौ।

जैहनङ तु चाहैचिही तैहनङ तोहर लेल हेबे।”

तखुन्ते ओकर बेटी निक भ्यागेलै।

येसु चार हजार लोकसबके खियाइल्कै

(मरकुस ७:३१-८:१०)

29 येसु ओतेसे गालील तालके काते-कात हैतगेलै आ पहाड़मे चहैरके ओतै बैठ्लै।

30 तब हुल के हुल लोकसबके भिर ओकरलग एलै।

उसब आपनसङे लुल्हा,

नेङरा,

अन्हरा,

बौका आ औरो बहुते किसिमके बिमारीसबके येसुके चरनमे आइनके राइख देल्कै,

तब येसु ओइसबके निक कैरदेल्कै।

31 जब जम्‍मा भेल लोकसब बौकासबके बोलैत,

लुल्हासबके निक भेल,

नेङरासबके चलैत आ अन्हरासब देखे लाग्लै से देखके छक्‍क परलै,

आ इजराएलके परमेस्वरके परसन्सा करल्कै।

32 तकरबाद येसु आपन चेलासबके आपनलग बोल्याके कहल्कै,

“यी लोकसबके भिर देखके हमरा दया आबैये।

कथिलेत यीसब हमर सङे रहल आइ तिन दिन भ्यागेलै,

आब अकरासबके सङे खाइले कुछ नै छै।

अकरासबके हम भुखले पठाइले नै चाहैचियै।

नै त उसब भुखसे रस्तामे बेहोस भ्याजेतै।”

33 चेलासब ओकरा कहल्कै,

“अतहेक बरका लोकसबके भिरके उजार जगहमे खियाइले अतहेक रोटी कतेसे आन्बै?”

34 येसु ओइसबके कहल्कै,

“तोरासबके सङे क्याटा रोटी छौ?”

उसब कहल्कै,

“सातटा रोटी आ थोरबेहेक छोटका-छोटका माछ छै।”

35 तब येसु लोकसबके भुइयामे बैठेके आग्या देल्कै।

36 तकरबाद उ सात रोटी आ माछसब ल्याके परमेस्वरके धन्यबाद देल्कै आ खाइरके चेलासबके परसैले देल्कै।

तब चेलासब लोकसबके परैस देल्कै।

37 उ सब लोकसब अग्हा-अग्हाके खेल्कै।

खेलाके बाद चेलासब उगरल खुन्डा-खुन्डीसब बिछके सात चङेरा जम्‍मा करल्कै।

38 खाइबला लोकसबमे जनिजाइत आ धियापुतासबके छोइरके मरदसब मातरे चार हजार छेलै।

39 तकरबाद येसु ओइ लोकसबके बिदा कैरके नाहमे चहरलै आ मगादान इलाका दिसर गेलै।

चेन्हाके माङ

(मरकुस ८:११-१३, लुका १२:५४-५६)

16

1 कुछ फरिसीसब आ सदुकीसब एलै आ येसुके परमेस्वर दिसनसे एल छै कि नै कैहके जाँच करैके लेल पुछल्कै,

“हमरासबके स्वरगसे एकटा चेन्हा देखाबु।”

2 महज येसु उसबके जबाफ देल्कै,

“रौद डुब्लाके बाद अकासके लाल देखके तुसब कहैचिही,

‘बिहानके मौसम निक हेतै,’

3 आ अनगुतमे अकासके लाल आ करिया बादल लागल देखके थाह हैछौ कि,

‘आइके अन्हर-बिहाइर एतौ।’

तुसब अकासके अबस्‍था देखके मौसम बताइले जानैचिही,

महज यी समयके लछनसबके अरथ खोलैले नै जानैचिही?

4 दुस्ट आ बिस्बास घात करैबला पुस्ता चेन्हाके माङ करैछै,

महज योना अगमबक्‍ताके चेन्हाके अलाबा कोनो चेन्हा नै देलजेतै।”

तकरबाद येसु उसबके छोइरके चैलगेलै।

फरिसीसब आ सदुकीसबके खमिर

(मरकुस ८:१४-२१)

5 जब येसु आ ओकर चेलासब तालके ओइपार पुग्लै तब उसब रोटी आनैले बिसैर गेलै कैहके थाह पाबल्कै।

6 तब येसु उसबके चेताबनी दैत कहल्कै,

“होसियार,

तुसब फरिसीसब आ सदुकीसबके खमिरसे बैचके रह!”

7 तब उसब एक-दोसरमे बात-चित करे लाग्लै,

“अपनासब रोटी नै आन्लाके कारन येसु एहेन कैहरहल छै कि।”

8 येसु उसबके बात थाह पाइबके कहल्कै,

“तोरासबके बिस्बास कते गेलौ?

तोरासबसङे रोटी नै छौ कैहके कथिले आपसमे बातचित करैचिही?

9 कि तुसब अखनियोतक नै बुझ्नेचिही?

कि तोराबसके याद नै छौ?

जब हम पाँच रोटीसे पाँच हजार लोकसबके खियाइने छेलियै तब क्‍या चङेरा रोटी बिछने छेल्ही?

10 आ सात रोटीसे चार हजार लोकसबके खियाइने छेलियै त क्‍या चङेरा रोटी तुसब बिछने छेल्ही?

11 हम रोटीके बारेमे नै कहैचियौ,

से कथिले तुसब नै बुझैचिही?

महज फेनो कहैचियौ फरिसीसब आ सदुकीसबके खमिरसे होसियार रह।”

12 तकरबाद चेलासब बुझल्कै,

कि उ रोटीके खमिरसे नै महज फरिसीसब आ सदुकीसबके सिक्छासे होसियार रहैले कहनेछै।

पतरुसके स्विकार

(मरकुस ८:२७-३०, लुका ९:१८-२१)

13 जब येसु कैसरिया फिलिप्‍पीके सहरमे पुग्लै तब आपन चेलासबके पुछल्कै,

“लोकसब मानबके बेटाके के चियै कैहके कहैछै?”

14 उसब जबाफदैत कहल्कै,

“कोइ बप्‍तिस्मा दैबला युहन्‍ना कहैछै,

कोइ एलिया त कोइ यरमिया या अगमबक्‍तासबमेसे एक गोरे चियै कहैके कहैछै।”

15 तब येसु फेनो उसबके कहल्कै,

“महज तुसब हमरा हम के चियै कैहके कहैचिही त?”

16 सिमोन पतरुस जबाफ देल्कै,

“अहाँ त खिरिस्ट चियै,

जिबित परमेस्वरके बेटा।”

17 येसु ओकरा कहल्कै,

“हे योनाके बेटा सिमोन,

तु धैनके चिही!

कथिलेत यी बात तोरा लोकसे नै बल्की स्वरगमे रहैबला हमर पितासे परगट भेलछौ।

18 आब हम तोरा कहैचियौ,

हम तोहर नाम पतरुस राखैचियौ।a

हम एह्‍या चटानमे आपन मन्डली स्थापना करबै आ नरकके सक्‍तिसब ओइमे बिजय नै हेबे सक्‍तै।

19 हम तोरा स्वरग राजके चाभीसब देबौ।

पिरथिबीमे जे तु बान्बिही,

से स्वरगमे बान्हलजेतौ,

आ पिरथिबीमे जे तु खोलबिही,

से स्वरगमे खोललजेतौ।”

20 तकरबाद येसु आपन चेलासबके करा आग्या दैत कहल्कै,

“यी बात ककरो नै कहिहे,

कि उ मुक्‍ती दैबला खिरिस्ट चियै।”

येसुके आपन मिरतुके भबिसबानी करल्कै

(मरकुस ८:३१-३३, लुका ९:२२)

21 ओह्‍या दिनसे येसु आपन चेलासबके खोइलके सब बात कहैले लाग्लै,

“हम यरुसलेम जेबै आ ओते अगुवासब,

मुल पुजारीसब आ धरमगुरुसबसे बहुत दुख भोग्बौ,

मारल जेबौ आ तेसर दिनमे फेनो मिरतुसे जिके उठबौ।”

22 पतरुस यी बात सुइनके ओकरा एक कातमे लज्याके हपारैले लाग्लै,

“हे परभु!

परमेस्वर एहेन नै हेबे,

अहाँ उपर एहेन कहियो नै हेतै।”

23 तब येसु घुइमके पतरुसके हपारल्कै,

“ऐ सैतान,

हमरसे दुर चैल जो,

तु हमरलेल बाधाके कारन चिही।

कथिलेत तु परमेस्वरके बातमे नै,

महज लोकसबके बातमे धियान दैचिही।”

चेलासब येसुके खातिर त्याग करल्कै।

(मरकुस ८:३४-९:१, लुका ९:२३-२७)

24 तकरबाद येसु आपन चेलासबके कहल्कै,

“अदी जे कोइ हमर चेला बनैले चाहैछै त,

उ आपन मनके मारौक आ आपन कुरूस बोइकके हमर पछा लागौक।

25 कथिलेत जे आपन जिबन बचाइले चाहैछै,

उ गुमाइतै।

महज जे हमर खातिर आपन जिबन गुमाइछै,

उ बचाइतै।

26 सारा सन्सार हथियाइयोके आपने आत्माके नास करतै त ओकरा कोन फाइदा हेतै?

कि आत्मासे मुल्यबान कोनो चिज छै?

27 कथिलेत जब मानबके बेटा आपन पिताके महिमामे स्वरगदुतसबके सङे एतै तब ओइ बखत सब लोकसबके आपन-आपन काज अनुसारके इनाम देतौ।

28 साँचेके,

हम तोरासबके कहैचियौ,

अते ठार भेलमेसे कतहेक लोकसब जाबेतक मानबके बेटाके आपन राजमे आबैत नै देखतै ताबेतक नै मरतै।”

a 

१६:१८ आब हम तोरा कहैचियौ, हम तोहर नाम पतरुस राखैचियौ। पतरुसके मतलब चटान चियै।

येसुके रुप बदललै

(मरकुस ९:२-१३, लुका ९:२८-३६)

17

1 छ दिनके बाद येसु आपन सङे पतरुस,

याकुब आ ओकर भाइ युहन्‍नाके ल्याके उच्का पहारमे गेलै।

2 चेलासबके अगारीमे येसुके रुप बदैलगेलै।

ओकर चेहरा सुरुज जखा चमके लाग्लै आ ओकर बस्तर उजर चमकदार भ्यागेलै।

3 तब अचानक चेलासब येसुके अगमबक्‍ता मोसा आ एलियासङे बातचित करैत देखल्कै।

4 यी देखके पतरुस येसुके कहल्कै,

“परभु,

यी कतहेक असल बात चियै जे कि अपनासब अते चियै।

अदी अहाँके इक्छा हेबे त हम अते तिनटा रहैबला पाल बनेबै,

एकटा अहाँके लेल,

एकटा मोसाके लेल,

आ एकटा एलियाके लेल!”

5 पतरुस यी बात बाजतेछेलै कि तखुन्ते एकटा चम्कौवा बादल एलै आ छाहसे ओइसबके झाइपदेल्‍कै।

तकरबाद ओइ बादलसे एकटा एहेन अबाज एलै,

“यी हमर दुलरुवा बेटा चियै,

अकरसे हम बहौत खुसी चियै,

अकर बात धियानसे सुन।”

6 जब चेलासब यी बात सुनल्कै तब डरके मारे मुरी गोइत लेल्कै।

7 तब येसु लगमे आइबके ओइसबके छुइबके कहल्कै,

“उठ,

नै डेरा!”

8 जब उसब आपन नजैर उपर उठेल्कै,

तब ओते येसुके मातरे देखल्कै।

9 पहाड़से निचा उतरैत बखत येसु ओइसबके आग्या दैत कहल्कै,

“जाबेतक मानबके बेटा मैरके जिके नै उठतै ताबे तक जे बात तुसब देखलिही से बात तुसब ककरो नै कहिहे।”

10 तब चेलासब येसुके एहेन कैहके पुछल्कै,

“तब धरमगुरुसब कथिले पैहने एलिया आबे परतै कहैछै?”

11 येसु ओइसबके जबाब देल्कै,

“साँचोके एलिया एतै,

आ सब बातसबके सुधार करतै।

12 देख,

हम तोरासबके कहैचियौ,

एलिया त आइबगेल छै,

महज लोकसब ओकरा नै चिन्हल्कै,

ओइसबके जे मन लाग्लै ओहे करल्कै।

अहिनङे मानबो-पुतरके ओइसबके हाथे दुख भोगे परतै।”

13 तब येसु बप्‍तिस्मा दैबला युहन्‍नाके बारेमे कैहरहल छै से चेलासब बुझल्कै।

येसु भुत लागल छौराके निक करल्कै

(मरकुस ९:१४-२९, लुका ९:३७-४३)

14 येसु आपन चेलासबसङे भिर भेल ठाममे पुग्लाकेबाद एकटा लोक येसुके लग आइबके ओकर अगामे ठेङहुनिया दैत कहल्कै,

15 “परभु,

हमर बेटा उपर दया करु,

कथिलेत मिरगी रोगके कारन उ एकदमे दुख काइट रहल छै।

उ कहियो आइग आ कहियो पानीमे खैसपरैछै।

16 हम ओकरा अहाँके चेलासब लग आन्‍ने छेलियै,

महज उसब निक करैले नै सकलक।”

17 तब येसु जबाफ देल्कै,

“ऐ बिस्बास नै करैबला आ दुस्ट पुस्ता,

हम कहियातक तोरासबके सङे रहबौ?

कहियातक तोरासबके कमजोर बिस्बासके सहैत रहबौ?

ओकरा अते हमर लग आन।”

18 तब येसु भुत आत्माके डाटल्कै आ भुत आत्मा ओकरसे निकैलेके गेलै।

तब तखुन्ते उ छौरा निक भेलै।

19 तकरबाद चेलासब येसुके असगरेमे पुछल्कै,

“हमसब कथिले ओइ भुत आत्माके निकालैले नै सकलियै?”

20 येसु उसबके जबाफ देल्कै,

“तोरासबके बिस्बासमे कमि भेलाके कारन अनङ भेलै।

साँचोके हम तोरासबके कहैचियौ,

अदी तोरासबमे रायके बिया बराबर बिस्बास रहतौ त यी पहारके ‘अतसे हैट जो’ कहबिही त हैटजेतौ आ तोरासबके लेल कोनो चिज असम्भब नै हेतौ।

21 [महज एहेन किसिमके भुत आत्मा परथना आ उपाससे मातरे निकाले सकैछै।]”

आपन मिरतुके बारेमे येसुके दोसर भबिसबानी

(मरकुस ९:३०-३२, लुका ९:४३-४५)

22 जब येसु आ ओकर चेलासब गालीलमे जम्‍मा भेलै तब येसु ओइसबके कहल्कै,

“आब मानबके बेटा लोकसबके हाथमे सौपल जेतै।

23 उसब ओकरा जानसे माइर देतै,

महज तेसर दिनमे उ फेनो जिके उठतै।”

यी बात सुइनके चेलासब एकदम दुखीत भेलै।

येसु मन्दिरमे बटी तिरल्कै

24 जब येसु आ ओकर चेलासब कफरनहुम सहरमे पहुचलै तब बटी उठाइबलासब एलै आ पतरुसके पुछल्कै,

“कि तोरासबके गुरु जी मन्दिरके बटी नै तिरैछौ?”

25 उ कहल्कै,

“हँ,

तिरैछै।”

तकरबाद पतरुस घर भितर गेलै आ येसु ओकरा पुछल्कै,

“हे सिमोन,

तु कथी बिचार करैचिही?

अइ संन्सारके रजासब ककरसे बटी उठाबैछै?

आपने बेटासबसे कि औरो लोकसबसे?”

26 तब पतरुस कहल्कै,

“औरो लोकसबसे।”

येसु ओकरा कहल्कै,

“अकर मतलब ओकर आपन बेटासब छुट पाबल्कै।

27 महज उसब अपनासबसे नै खिस्याबे कैहके,

तालमे जो आ बन्सी फेक।

तब पहिन्का परल माछके मुहमे एकटा चानीके डलर पेब्ही।

उ डलर ल्याके अपना दुनु गोरेके बटी ओइसबके तिरदहै।”

सबसे बरका के चियै

(मरकुस ९:३३-३७, लुका ९:४६-४८)

18

1 ओहै बखत चेलासब आइबके येसुके पुछल्कै,

“स्वरगके राजमे सबसे बरका के चियै?”

2 तब येसु एकटा छोट बच्‍चाके लगमे बोलाइल्कै आ उसबके बिचमे खरा कैरके कहल्कै,

3 “साँचोके हम तोरासबके कहैचियौ,

जाबेतक तुसब मन बदैलके यी बच्‍चासबके मन जखा नै हेतौ ताबेतक स्वरगके राजमे कहियो नै ढुके सकबिही।

4 जे कोइ यी छोट बच्‍चा जखा नरम स्वभाबके आपनेके बनाइतै त,

से लोक स्वरगके राजमे सबसे पैध हेतै।

5 जे कोइ यी छोट बच्‍चाके हमर नाममे स्विकार करतै,

उ हमरा स्विकार करतै।

6 “अदी कोइ हमरमे बिस्बास करैबला छोटसे छोट बच्‍चाके पाप करैले लगाबैछै त,

ओकर घेंचमे बरका जाँत बाइन्हके समुन्दरमे फेक देनाइ उचित हेतै।

पापके बिरोधमे चेताबनी

(मरकुस ९:४२-४८, लुका १७:१-२)

7 “पापमे फसाइबला सन्सारके लोकसबके धिक्‍कार!

सन्सारमे पाप करैबला जाँचसब त अबस्य आबैछै,

महज धिक्‍कार उ लोकके,

जकरसे पाप करैबला परिक्छा आबैछै!

8 अदी तोहर हाथ या टाङ पाप करैले लगाइछौ त ओकरा काइटके फेकदहै।

दुनु हाथ या टाङ ल्याके नै बुताइबला आइगमे जाइसे बरु त लुल्हा आ नेङर भ्याके अनन्त जिबनमे परबेस करनाइ उचित छै।

9 अदी तोहर आँख पाप करैले लगाइछौ त ओकरा निकालके फेकदहै।

दुनु आँख ल्याके नरकके आइगमे जाइसे त बरु अन्हर भ्याके अनन्त जिबनमे परबेस करनाइ उचित छै।”

हरेल्‍हा भेंराके खिसा

(लुका १५:३-७)

10 “होसियार रह,

यी छोट बच्‍चासबमेसे ककरो तुसब निच नै समझ।

कथिलेत हम तोरासबके कहैचियौ,

उसबके देखभाल करैबला स्वरगदुतसब स्वरगमे रहैबला हमर पिताके अगामे रहैछै।

11 [कथिलेत मानबके बेटा हरेल्हासबके बचाइले एल छै।]

12 “तुसब कथी बिचार करैचिही?

अदी कोनो लोकके एकसय भेंरा छै आ ओइमेसे एकटा हरेतै त,

कि उ निनानब्बेटाके छोइरके उ हरेल्‍हा भेंराके खोजैले नै जेतै?

13 साँचोके हम तोरासबके कहैचियौ,

जब उ हरेल्‍हा भेंरा भेटेतै त,

नै हरेल्हा निनानब्‍बेटा भेंरासबसे बेसी हरेल्हा एकटा भेंराके लेल खुसी मनाइतै।

14 तहिनङे स्वरगमे रहैबला तोरासबके पिताके इक्छा एह्‍या छै कि,

यी छोट बच्‍चासबमेसे कोइ नै हेराबे।”

आपन बिरोधमे पाप करैबला बिस्बासी भाइसङे निक बेबहार

(लुका १७:३)

15 “अदी कोनो बिस्बासी भाइ तोहर बिरोधमे पाप करैछौ त ओकरलग असगरे जो आ एकान्तमे ओकर करल पाप देखादहै।

अदी उ तोहर बात सुन्तौ त,

उ तोहर भाइ हेतौ।

16 महज उ तोहर बात नै सुन्तौ त,

दुइ या तिन गोरेके आपन साथमे ल्याके सम्झाइले जो।

कथिलेत धरमसास्तरमे कहल जखा दुइ या तिन साक्छीके अगा सब बात पक्‍का हेबे।

17 अदी उ ओकरोसबके बात नै सुन्तौ त,

तकर जानकरी मन्‍डलीमे दहै।

उ मन्डलीयोके बात नै सुन्तौ त,

ओकरा आनजाती आ बटी उठाइबलासबके जखा समझ।

18 “साँचोके हम तोरासबके कहैचियौ,

अइ पिरथिबीमे तुसब जे बान्हबिही,

से स्वरगमे बान्हल जेतौ आ अइ पिरथिबीमे जे खोलबिही,

से स्वरगमे खोलल जेतौ।

19 हम फेनो तोरासबके कहैचियौ,

अदी अइ पिरथिबीमे तोरासबमेसे दुइगोरे एकसाथ एकेमन भ्याके कोनो चिज माङबिही त,

उ स्वरगमे रहैबला हमर पिता तोरासबके देतौ,

20 कथिलेत जते दुइ या तिन गोरा हमर नाममे एक ठाम जर हेतै,

तते हम तोरासबके बिचमे हेबौ।”

छमा नै दैबला नोकरके खिसा

(लुका १७:४)

21 तब पतरुस येसु लग आइबके कहल्कै,

“परभु,

हमर भाइ हमर बिरोधमे पाप करैत रहतै त हम ओकरा क्‍या बेर छमा करबै?

कि सात बेर?”

22 येसु ओकरा जबाफ देल्कै,

“हम तोरा कहैचियौ,

सात बेर नै,

महज सतर गुना सात बेर!

23 कथिलेत स्वरगके राज एकटा रजा जखा छै,

जे आपन नोकरसबसङे हिसाब लैले इक्छा करल्कै।

24 जब रजा हिसाब-किताब लेबे लाग्लै,

तब दस हजार सोनाके डलर करजा लेल्हा एकटा नोकरके ओकरलग आनल्कै।

25 महज उ नोकर करजा सधाबैले नै सकल्कै,

तैखातिर रजा ओकरा ‘उ अपने आपके आ आपन घरबाली,

बेटा-बेटी आ ओकरसङे भेल सबकुछ बेचके करजा सधाबैले’ आग्या देल्कै।

26 तब उ नोकर रजाके अगा ठेङहुनिया दैत बिन्ती करल्कै,

‘हे मालिक,

धिरज करु,

हम अहाँके सब करजा सधादेबै।’

27 तब रजा ओकर उपर दया करल्कै आ सब करजा मिन्हा कैरदेल्कै।

28 “तब उ नोकर रजालगसे गेलै आ आपन सङे काम करैबला सङी नोकरके भेटलै।

जे एकसय चानीके डलर ओकरसे करजा लेने रहै।

उ ओकर घेंच पकैरके कहल्कै,

‘तु हमरसे जतहेक करजा लेने चिही अखुन्ते तिर!’

29 महज उ सङी नोकर ओकर अगा ठेङहुनिया द्‍याके ओकरा बिन्ती करैत कहल्कै,

‘कुछदिन धिरज करु,

हम अहाँसे लेल्हा सब करजा सधादेब।’

30 महज उ नै मानल्कै आ करजा नै सधाबै तक ओकरा जहलमे राइख देल्कै।

31 “जब ओकरसङे काम करैबला सङी नोकरसब यी देखल्कै तब उसब एकदम दुखित भेलै।

उसब ज्याके यी सब घटना आपन मालिकके कैहदेल्कै।

32 तब रजा उ नोकरके बोलाके कहल्कै,

‘ऐ दुस्ट नोकर!

तु हमरसे बिन्ती करलिही त हम तोहर सब करजा मिन्हा कैरदेलियौ।

33 जहिनङे हम तोरा दया करलियौ तहिनङे तु आपन सङी नोकरके दया करे नै परैछै?’

34 तब रजा एकदम खिस्‍याइलै आ ओकरा सब करजा नै सधाबैतक ओकरो जहलमे राइख देल्कै।”

35 तकरबाद येसु आपन चेलासबके कहल्कै,

“तुसब आपन भाइ-बहिनके हिरदयसे छमा नै करबही त,

स्वरगमे रहैबला हमर पिता तोरोसबसङे ओहिनङे करतौ।”

छोरपतरके बारेमे येसुके सिक्छा

(मरकुस १०:१-१२)

19

1 यी सब बात कैहलेलाकेबाद येसु गालीलसे पैदले यरदन लदीके ओइपार यहुदा इलाका दिसर गेलै।

2 लोकसबके बरका भिर ओकर पछा लाग्लै आ येसु ओते लोकसबके ओकर बिमारी सबसे निक करल्कै।

3 तब कुछ फरिसीसब आइबके येसुके ओकरे बातमे फसाइले पुछल्कै,

“कि कोनो लोक बिना कारन आपन घरबालीके छोरपतर देनाइ उचित छै?”

4 येसु जबाफ देल्कै,

“सिरिस्टी करता परमेस्वर सुरुमे लोकके मरद आ जनी कैरके बनेल्कै,

कि तुसब पबितर धरमसास्तर नै पढनेचिही?

5 आ परमेस्वर फेनो कहल्कै,

‘तैखातिर लोक आपन माँ-बाबुके छोरैछै आ आपन घरबालीसङे मिलल रहैछै,

आ उ दुनु एके देह हैछै।’

6 आब से उसब दुइ नै,

महज एके देह हैछै।

तैखातिर जकरा परमेस्वर एकसाथ जोरने छै,

तकरा कोनो लोक नै छुटाबे।”

7 तखैन फरिसीसब ओकरा पुछल्कै,

“तब मोसा कथिले छोरपतरके नालिस लिखके आपन घरबालीके छोरैले हुकुम देल्कै त?”

8 येसु ओइसबके कहल्कै,

“यी त तोरासबके कठोर मनके कारनसे मोसा आपन घरबालीके छोरपतर दैके अनुमति देनेछेलौ।

महज सुरुमे त एहेन नै छेलै।

9 हम तोरासबके कहैचियौ,

जे आपन घरबालीके बेबिचारके बाहेक औरो कोनो कारनसे छोइरके दोसरसे बियाह करैछै त,

उ लोक बेबिचार करैछै।”

10 तब चेलासब कहल्कै,

“अदी घरबला-घरबालीके सम्बन्ध ऐहेन हैछै त,

बरु बियाहे नै करनाइ उचित हेतै।”

11 तब येसु कहल्कै,

“सब लोक यी बचन गरहन करे नै सक्‍तै,

महज परमेस्वर कुछ लोकके मातरे यी बचन स्विकार करेसकै बला बनाइने छै।

12 बियाह नै करैबला बहुतो कारनसब छै,

कथिलेत कोइ जलमेसे नपुन्सक हैछै,

ककरो औरो लोक नपुन्सक बन्या दैछै आ कोइ आपने-आप स्वरगके राजके लेल नपुन्सक भ्याजाइछैa।

जे सब यी सबबातके स्विकार करे सकैछै,

से कोइ स्विकार करे।”

येसु छोट धियापुताके आसिरबाद देल्कै

(मरकुस १०:१३-१६, लुका १८:१५-१७)

13 तब लोकसब आपन धियापुतासबके उपर हाथ राइखके परथना कैरदेबे से बिचार कैरके येसु लग आनल्कै।

महज यी देखके चेलासब ओइसबके खिस्याइल्कै।

14 महज येसु कहल्कै,

“छोट धियापुतासबके हमर लग आबैले दहै,

ओइसबके नै रोकै,

कथिलेत स्वरगके राज अहिने लोकसबके लेल चियै।”

15 तब येसु धियापुतासबके उपर आपन हाथ राइखके आसिरबाद देल्कै आ ओतेसे चैलगेलै।

धनिक लोक

(मरकुस १०:१७-३१, लुका १८:१८-३०)

16 तब एकटा लोक येसु लग एलै आ कहल्कै,

“हे गुरु जी,

अनन्त जिबन पाबैले हमरा कोन असल काम करे परतै?”

17 येसु ओकरा जबाफ देल्कै,

“असल कथी चियै,

से तु हमरा कथिले पुछैचिही?

असल त एकटा मातरे छै।

अदी तु अनन्त जिबन पाबैले चाहैचिही त,

परमेस्वरके आग्यासब पालन कर।”

18 उ लोक कहल्कै,

“कोन आग्यासब?”

तब येसु कहल्कै,

“हतिया नै कर,

बेबिचार नै कर,

चोरी नै कर,

झुठा गबाही नै दहै,

19 आपन माँ-बाबुके आदर कर आ आपन परोसियाके आपने जखा परेम कर।”

20 तब उ जबान लोक येसुके कहल्कै,

“यी सब आग्यासब त हम पालन कैरते आबैचियै।

आब हमरा कथी करेपरतै?”

21 येसु ओकरा कहल्कै,

“यदि तु साँचेके असल हैले चाहैचिही त,

तोहरसङे भेल सब धन-सम्‍पती बेचके गरिबसबके बाइट दहै तब तोरा स्वरगमे धन मिल्तौ।

तब आइबके हमर पछा लाग।”

22 यी बात सुइनके उ लोक एकदम निरास भेलै आ ओतेसे चैलगेलै,

कथिलेत ओकरा बहुत धन-सम्‍पती रहै।

23 तब येसु आपन चेलासबके कहल्कै,

“साँचेके हम तोरासबके कहैचियौ,

धनिक लोकके स्वरगके राजमे आबैले एकदमे कठिन हैछै।

24 हम फेनो तोरासबके कहैचियौ,

धनिक लोकके परमेस्वरके राजमे आबैसे त बरु,

उंटके टिपनीके नाथिमे ढुकैले असान हैछै।”

25 तब चेलासब आस्चरजमे पैरके येसुके कहल्कै,

“तब के उदार पाबतै त?”

26 येसु चेलासबके दिसन ताकैत कहल्कै,

“यी काम लोकसबके लेल असम्‍भब छै,

महज परमेस्वरके लेल सबकुछ सम्भब छै।”

27 तब पतरुस कहल्कै,

“देखु,

हमसब त आपन सबकुछ छोइरके अहाँके पछा लागलेचियै।

हमरासबके कथी मिल्तै?”

28 येसु उसबके कहल्कै,

“साँचेके हम तोरासबके कहैचियौ,

नया सिरिस्टीमे जहिया मानबके पुतर आपन महिमाके सिंहासनमे बैठतै,

तहिया तुहुसब बारह सिंहासनमे बैठबही आ इजराएलके बारह कुलके नियाइ करबिही।

29 जे कोइ हमर खातिर आपन घरदुवार,

भाइ-बहिन,

माँ-बाबु,

बेटा-बेटी,

आ जग्‍गा-जमिन छोरैछै,

उ सय गुना पाबतै आ अनन्त जिबनके हकदार हेतै।

30 महज जेसब अखुन अगा छै,

उ पछा हेतै आ जेसब अखुन पछा छै उसब अगा हेतै।”

a 

१९:१२ स्वरगके राजके लेल नपुन्सक भ्याजाइछै परमेस्वरके राजके लेल नपुन्सक भ्याजाइछै

काम करैबला जनसबके खिसा

20

1 येसु कहैत गेलै,

“स्वरगके राज जमिनके एकटा एहेन मालिक जखा चियै जे,

बिहान सबेरे-सबेर अङगुर बारीमे काम करैबला जनसबके ताकैले निकललै।

2 तब ओइ जनसबके एक दिनके बैन चानीके एक टका तोइकके आपन अङगुरके बारीमे काम करैले पठेल्कै।

3 जब उ न बजे दिसन बजारमे निकललै त लोकसबके काम नै कैरके ठारभेल देखल्कै।

4 तब उ ओइसबके कहल्कै,

‘तुसब हमर अङगुर बारीमे काम करैले जो,

जे उचित हेतै से हम तोरासबके देबौ।’

5 तब उसब काम करैले ओकर अङगुर बारीमे गेलै।

तकरबाद उ लोक फेनो बारह बजे आ तिन बजे दिसन बाहर ज्याके औरो लोकसबके ओहिनङे कैरके काममे लगाइल्कै।

6 फेनो पाँच बजे दिसन गेलै तखुन्तो उ कुछ लोकसबके ओइहनङे बजारमे काम नै भ्याके ठारभेल देखल्कै।

तब उ ओइसबके पुछल्कै,

‘तुसब अते कथिले दिनभैर बेगारी भ्याके ठार रहैचिही?’

7 उसब जबाब देल्कै,

‘हमरासबके अखुनतक कोइ नै बारीमे काम करैके लेल अरहाइल्‍कै।’

उ गिरहत ओइसबके कहल्कै,

‘तुहुसब हमर अङगुर बारीमे ज्याके काम कर।’

8 “जब साँझ परलै,

तब उ मालिक आपन मुख नोकरके बोल्याके कहल्कै,

‘जनसबके बोला आ सबसे पछा आबैबलासे सुरु कैरके सबसे पहिन्का आबैबला तक सबके बैन द्‍यादहै।’

9 तब पाँच बजे काम सुरु करैबलासबके पैहने बोल्याके सबके एक दिन बराबरके बैन देल्कै।

10 तै बखत सबसे पैहनेसे काम करैबलासब बेसी बैन मिलत कैहके बिचार करल्कै,

महज ओहोसबके एके दिन बराबरके बैन पाबल्कै।

11 उसब बैन पाबलाके बाद जमिनके मालिकके बिरोधमे किच-किच करे लाग्लै।

12 उसब कहेलाग्लै,

‘यी पाछे एल्हासब एक घन्टा मातरे काम करल्कै,

हमसब त घामे-पसिने मैर-मैरके दिन भैर खटलचियै!

महज अहाँ ओहोसबके बराबरे बैन देलियै।’

13 महज मालिक ओइसबमेसे एक गोराके जबाब दैत कहल्कै,

‘देख,

हम तोरा अन्‍याय नै करने चियौ।

तु त दिनभैरके बैनमे काम करैले राजी नै भेल छेल्ही?

14 तु आपन बैन ल्याके जो।

हम यी पाछे काममे एल्होसबके तोरासबके जतहेक देनेचियौ ततहेक दैले चाहैचियै।

15 कि आपन इक्छा लागल लोकके आपने पैसा-कौरी दैले हमरा अधिकार नै छै?

हम ओकरा दया करलियै त तोरा कथिले डाह हैछौ’?”

16 तब येसु बातके ओराइत कहल्कै,

“अहिनङे जे पछा छै,

से अगा हेतै आ जे अगा छै से पछा हेतै।”

तेसर बेर येसु आपन मिरतुके चरचा करल्कै

(मरकुस १०:३२-३४, लुका १८:३१-३४)

17 येसु अगा यरुसलेम दिसन जाइत खिना आपन बारहो चेलासबके रस्ताके कातमे लज्याके कहल्कै,

18 “देख,

अपनासब यरुसलेम दिसन ज्यारहल चियै।

ओते मानब पुतर मुख पुजारीसब आ धरमगुरुसबके हाथमे सौपल जेतै,

आ उसब ओकरा मिरतु दन्डके जोकर ठहराइतै।

19 तब ओकरा आनजातीसबके हाथमे सौपतै।

ओकरा गिल्‍ला करतै,

कोरासे पिटतै आ कुरूसमे टाङइके माइरदेतै।

महज फेनो उ तेसर दिनमे जिबित भ्याके उठतै।”

माँ के बिन्ती

(मरकुस १०:३५-४५, लुका २२:२४-२७)

20 तकरबाद जबदियाके बेटासब आपन माँ सङे येसु लग एलै आ ओकर अगा ठैङहुनिया द्‍याके बिन्ती करल्कै,

“हमर उपर दया करु।”

21 तब येसु ओइ जनीके पुछल्कै,

“तु कथी चाहैचिही?”

उ जनी कहल्कै,

“अहाँ रजा हेबै त अहाँके राजमे यी हमर दुनु बेटासबमेसे एकटा देहना कात आ दोसर बमा कात बैठे पाबे।”

22 येसु ओकरा जबाब देल्कै,

“तुसब कथी माइङरहलचिही से नै जानैचिही।

जे दुखके बाटी हम पिये लागलचियै,

कि उ तुसब पिये सकबिही?”

उसब कहल्कै,

“जी,

सक्बै।”

23 तब येसु फेनो कहल्कै,

“ह,

हमर पियैबला दुखके बाटीसे तुसब पिब्ही,

महज हमर देहना आ बमा कातमे बैठे दैके अधिकार हमर हाथमे नै छै।

उ ठाम ओइसबके चियै,

जकर खातिर हमर पिता तैयार करने छै।”

24 यी बात सुइनके औरो दस गोरा चेलासब उ दुइ गोराके देखके खिस्‍याइलै।

25 तब येसु ओइसब गोराके बोल्याके कहल्कै,

“तोरासबके थाहे छौ कि,

अहै सन्सारके रजासब जनतासब उपर हुकुम चलाइत रहैछै,

आ जनतामे जे पैध लोकसब रहैछै उ ओइसब उपर अधिकार जमाइछै।

26 महज तोरासबके बिचमे एहेन नै हेबे।

बल्की,

तोरासबमेसे जे पैध हैके इक्छा करैछौ,

उ तोरासबके सेबक बने।

27 जे तोरासबमेसे बरका हैके इक्छा करैछै,

उ तोरासबके नोकर बने।

28 तैहनङे मानबोके बेटा दोसरसे सेबा लैले नै,

महज सेबा करैले आ बहौत लोकसबके पापसे छुटकारा दैके खातिर आपन परान दैले एल छै।”

येसु दुइटा अन्हराके देखैबला बनाइल्कै

(मरकुस १०:४६-५२, लुका १८:३५-४३)

29 येसु आ ओकर चेलासब यरिहो सहरसे बाहर निकललै तब लोकसबके बरका भिर ओकर पछा लाग्लै।

30 ओहै रस्ताके कातमे बैठल दुइटा अन्हरासब येसु अहै रस्ता हैत आबैछै से बात सुइनके जोर-जोरसे किलोल करैत एहेन कहेलाग्लै,

“हे परभु,

दाउद रजाके बेटा,

हमरासबके उपर दया करु।”

31 भिरके लोकसब ओइ दुनुगोरेके फटकारैत कहल्कै,

“चुप है जो” महज उसब औरो जोर-जोरसे हल्‍ला तोइरके कहेलाग्लै,

“हे परभु,

दाउद रजाके बेटा,

हमरासबके उपर दया करु।”

32 तब येसु ठार भेलै आ ओइसबके बोल्याके पुछल्कै,

“हम तोरासबके खातिर कथी कैरदेबै से चाहैचिही?”

33 उसब येसुके कहल्कै,

“हे परभु,

हमसब आपन आँखसे देखैले चाहैचियै।”

34 यी बात सुनैत मातर येसुके दया लाग्लै।

तब ओइसबके आँखमे छुबल्‍कै,

छुबते मातर उसब देखेलाग्लै,

आ ओहोसब ओकर पछा लाग्लै।

यरुसलेममे येसुके परबेस

(मरकुस ११:१-११, लुका १९:२८-४१, युहन्‍ना १२:१२-१९)

21

1 जब येसु आ ओकर चेलासब यरुसलेमके नजदिक जैतुन पहाड़के बेथफागे ठाममे पुग्लै,

तब येसु आपन दुइ गोरा चेलासबके एहेन कैहके पठाइल्कै,

2 “तुसब ओते सामनेके गाममे जो।

पुगते मातर ओते एकटा गदहा आ ओकर बच्‍चा बान्हल देखबिही।

ओकरा खोइलके हमर लग आन।

3 अदी कोइ तोरासबके कुछो कहतौ त,

‘परभुके अकर जरुरत छै कैहे’ आ उ फेनो तुरन्ते पठादेतौ।”

4 अगमबक्‍ताके पबितर धरमसास्तरमे लिखल बात पुरा हेबे कैहके एहेन भेल छै-

5 “सियोनमे रहैबला लोकसबके कैह दहै,

‘देख,

आब तोरासबके रजा तोरेसबके लग आइबरहल छौ,

उ कोमल हिरदयके छै,

उ गदहामे,

गदहाके बच्‍चामे चहैरके आइबरहल छै।’”

6 तब उ दुइ गोरा चेलासब येसुके कहल बमौजी करल्कै।

7 उसब गदहा आ ओकर बच्‍चाके सङे आनल्कै,

ओकरासबके पिठमे आपन-आपन बस्तर बिछेल्कै आ येसु ओहै उपरमे बैठलै।

8 भिरके बहौत लोकसब आपन-आपन बस्तर निकाइलके रस्तामे बिछादेल्कै,

आ औरो लोकसब गाछके ठाइरसे पता काइट-काइटके बिछेल्कै।

9 येसुके अगा-पछा चलैबला लोकसब अनङ कैरके जयजयकार करे लाग्लै,

“दाउद रजाके बेटाके जय!

धैनके छै उ जे परभुके नाममे आबैछै!

स्वरगमे रहैबला परमेस्वरके जयजयकार हेबे!”

10 जब येसु यरुसलेममे परबेस करल्कै,

तब पुरे नगरमे हलचल मचे लाग्लै।

लोकसब पुछे लाग्लै,

“यी के चियै?”

11 अगा-पछा चलैबला भिरके लोकसब ओइसबके जबाफ देल्कै,

“यी त गालील परदेसके नासरतसे एल अगमबक्‍ता येसु चियै।”

येसु मन्दिरमे

(मरकुस ११:१५-१९, लुका १९:४५-४८, युहन्‍ना २:१३-२२)

12 तब येसु मन्दिरमे गेलै आ किनबेच करैबलासबके ओतेसे बाहर निकाइलदेल्कै।

उ पैसा भजाइबलाके टेबुलसब आ पेरबा बेचैबलासबके बैठैबला पिढियासब उल्टा-पुल्टा देल्कै।

13 तब येसु उसबके कहल्कै “पबितर धरमसास्तरमे एहेन लिखल छै,

‘हमर घर परथनाके घर कहाइतै।’

महज तुसब त अकरा डाकुसबके अड्‍डा बनाइने चिही।”

14 तब मन्दिरमे अन्हरासब आ नेङरासब येसु लग एलै आ उ ओइसबके निक करल्कै।

15 जब मुल पुजारीसब आ धरमगुरुसब येसुके करल अचमके कामसब देखल्कै आ मन्दिरमे बच्‍चासब “दाउदके पुतरके जय हेबे” कैहके जोर-जोरसे हल्‍ला करैत सुनल्कै,

तब उसब एकदम खिस्‍याइलै।

16 तब उसब येसुके कहल्कै,

“कि अहाँ सुनैचियै,

बच्‍चासब कथी कैहरहल छै?”

येसु ओइसबके जबाफ देल्कै,

“हँ,

हम सुनैचियै।

कि तुसब पबितर धरमसास्तरमे लिखल बात नै पढनेचिही?

‘बच्‍चासब आ दुधपिया बच्‍चासबके मुहसे अहाँके परसन्सा कराइले लगाइनेचियै?’”

17 तब येसु उसबके ओहै ठाममे छोइरके सहरसे बाहर गेलै आ बेथानिया गाममे ज्याके राइत रहलै।

अन्जिरके गाछ

(मरकुस ११:१२-१४, २०-२४)

18 तकर बिहान सबेरे सहर दिसन आबैबखत येसुके भुख लाग्लै।

19 रस्ताके कातमे एकटा अन्जिरके गाछ देखल्कै आ उ लगमे गेलै महज ओइ गाछमे पता बाहेक औरो कुछो नै भेटलै।

तब येसु उ गाछके कहल्कै,

“आबसे तोरामे कहियो फर नै फरे।”

तखुन्ते उ गाछ सुइखगेलै।

20 यी देखके चेलासब अचम मानैत कहल्कै,

“यी अन्जिरके गाछ तुरन्त कनङके सुइख गेलै?”

21 तब येसु उसबके जबाफ देल्कै,

“साँचेके हम तोरासबे कहैचियौ,

अदी तोरासबमे बिस्बास छौ आ सङका नै कैरके यी अन्जिरके गाछके जे हम करलियै अतबेक नै,

महज यी पहारके ‘तु अतेसे उखैरके समुन्दरमे खस’ कहबिही त तहिनङे हेतौ।

22 तुसब बिस्बास कैरके परथनामे परमेस्वरसे जे माङबिही से तुसब पाबबिही।”

येसुके अधिकार बारे सबाल

(मरकुस ११:२७-३३, लुका २०:१-८)

23 जब येसु मन्दिरमे सिक्छा दैछेलै तब मुल पुजारीसब आ अगुवासब ओकरलग आइबके कहल्कै,

“कोन अधिकारसे तु यी कामसब करैचिही?

यी अधिकार तोरा के देल्कौ?”

24 तब येसु ओकरासबके जबाफ देल्कै,

“हम्हु अहाँसबके एकटा सबाल पुछब,

हमरा जबाफ देबै त,

कोन अधिकारसे हम यी काम करैचियै,

से बात अहाँसबके कहब।

25 युहन्‍नाके बप्‍तिस्मा दैके अधिकार परमेस्वरसे पाबने छेलै,

कि मानबसे?”

तब उसब आपनेमे छलफल करे लाग्लै,

“अदी ‘स्वरगसे’ कहबै त ‘तुसब ओकर उपर कथिले बिस्बास नै करलिही’ कैहके कहतै।

26 महज ‘लोकसबसे’ कहबै त,

अपनासबके लोकसबसे डर छै।

कथिलेत सब लोक युहन्‍नाके अगमबक्‍ता चियै कैहके मानैछै।”

27 तब उसब येसुके जबाब देल्कै,

“हमरासबके थाह नै छै।”

येसु उसबके कहल्कै,

“हम्हु कोन अधिकारसे यी काम करैचियै,

से तोरासबके नै कहबौ।”

दुइ बेटाके खिसा

28 तब येसु मुख पुजारीसब आ अगुवासबके कहल्कै,

“हम तोरासबके एकटा खिसा कहैचियौ।

उ खिसा सुइनके आपन आपन बिचार कहेसकैचिही।

एकटा लोकके दुइ बेटा छेलै।

उ लोक पहिन्का बेटा लग ज्याके कहल्कै,

‘बेटा,

आइके तु अङगुर बारीमे ज्याके काम करिहे।’

29 महज बेटा कहल्कै,

‘हम नै ज्‍याब,’

महज पछा ओकरा पछुताबा भेलै तब उ काममे गेलै।

30 तब बाबु दोसर बेटाके ओहिनङे कहल्कै।

उ जबाफ देल्कै,

‘हम ज्‍याब।’

महज उ नै गेलै।

31 आब यी दुइ बेटासबमे के आपन बाबुके आग्या मानल्कै?”

तब उसब जबाफ देल्कै,

“पहिन्का बेटा।”

तब येसु उसबके कहल्कै,

“साँचेके हम तोरासबके कहैचियौ,

बटी उठाइबलासब आ बेस्यासब तोरासबसे अगा परमेस्वरके राजमे परबेस करतौ।

32 कथिलेत युहन्‍ना धारमिकताके रस्ता देखाबैत तोरासब लग एलौ,

महज तुसब ओकरा बिस्बास नै करलिही।

बरु बटी उठाइबलासब आ बेस्यासब ओकर उपर बिस्बास करल्कै।

यी सब देखियोके तुसब आपन पाप स्विकार नै करलिही आ ओकरमे बिस्बास नै करलिही।”

दुस्ट बटिदारसबके खिसा

(मरकुस १२:१-१२, लुका २०:९-१९)

33 येसु फेनो उसबके कहल्कै,

“एकटा दोसरो खिसा सुन।

एकटा जमिन्दार लोक छेलै।

उ लोक अङगुरके खेती करल्कै आ चारुकातसे ओकरा घेरल्कै।

अङगुरके रस जम्‍मा करैके लेल एकटा खाइध खुइनके कोल्हु बनाइल्कै आ ओहैमे रखबारी करैके लेल एकटा मचानो बनाइल्कै।

तब बटिदारसबके जिम्‍मा द्‍याके अपना परदेस गेलै।

34 जब अङगुर पाकैके समय एलै तब अङगुर लैले उ आपन नोकरसबके बटिदारसब लग पठाइल्कै।

35 महज उ बटिदारसब मिलके उ नोकरसबके पकैरके एकटाके पिटल्कै,

दोसरके माइरदेल्कै आ तेसरके पथलसे मारल्कै।

36 फेनो मालिक पहिन्‍कोसे बेसी नोकरसबके पठाइल्कै,

महज बटिदारसब ओकरोसबके ओहिनङे बेबहार करल्कै।

37 “अन्‍तमे मालिक ‘हमर बेटाके त पक्‍के आदर करतै’ से बिचार कैरके आपन बेटाके बटिदारसब लग पठाइल्कै।

38 महज बटिदारसब ओकरा देखैत मातर आपसमे बात करे लाग्लै,

‘यी त हकबला चियौ।

चल,

अपनासब अकरा माइरदहै तब ओकर सब धन-सम्पतै अपनासबके भ्याजेतौ।’

39 तब बटिदारसब ओकरा पकैरके घिस्याइते अङगुरके खेतसे बाहर ल्यागेलै आ ओकरा जानसे माइर देल्कै।

40 “आब कह,

जब खेतके मालिक एतै तब उ बटिदारसबके कथी करतै?”

41 तब मुख पुजारी आ अगुवासब जबाफ देल्कै,

“मालिक आइबके उ दुस्ट बटिदारसबके तरपा-तरपाके माइरदेतै आ जे ओकरा उबजनिके अधिया हिस्सा ठिक समयमे देतै ओइ बटिदारके अङगुरके खेत जिम्‍मा देतै।”

42 तब येसु उसबके कहल्कै,

“कि तुसब पबितर धरमसास्तर नै पढनेचिही?

‘जै पथलके घर बनाइबला मिसतिरीसब छाइट देल्कै,

सेह्‍या जगके मुल खम्‍हा बन्लै,

यी काम परमेस्वर करने छै,

आ अपनासबके नजरमे आस्चरजके बात छै।’

43 “तैखातिर हम तोरासबके कहैचियौ,

परमेस्वरके राज तोरासबसे छिनल जेतौ आ एहेन जातीके जिम्‍मा देल जेतै,

जे ओकर इछा अनुसार करतै।

44 उ पथलमे जे कोइ खस्‍तै उ चकनाचुर हेतै आ जकर उपर उ पथल खस्‍तै तकरा गुन्डीमिसान कैरदेतै।”

45 जब मुल पुजारीसब आ फरिसीसब येसुके कहल यी खिसा सुनल्कै तब आपनेसबके बिसयमे कहने छै से बुझल्कै।

46 तैखातिर उसब ओकरा पकरैले चाहल्कै,

महज उसब लोकसबसे डराबै छेलै।

कथिलेत लोकसब ओकरा एक अगमबक्‍ता चियै कैहके ठानैछेलै।

बियाह भोजके खिसा

(लुका १४:१५-२४)

22

1 येसु फेनो ओइसबके खिसा कहल्कै,

2 “स्वरगके राज एकटा एहेन रजा सङे तुलना करेसकैचियै जे आपन बेटाके बियाह उत्सबमे भोज करल्कै।

3 भोजमे नौता देल्हा लोकसबके बिजो करैले आपन नोकरसबके पठेल्कै।

महज नौतहारीसब आबैले नै चाहल्कै।

4 तब उ फेनो दोसर नोकरसबके एहेन कैहके पठेल्कै,

‘नौता पैल्हा लोकसबके यी कैहदहै कि,

“भोजके लेल सबचिजके तैयारी भेल छै,

हमर पालल पोसल मोटगरहा पसुसब काइटके निन्हल गेल छै।

आब भोज खाइले चलैचलु”।’

5 महज नौता पाबैबलासब मतलबे नै कैरके आपन-आपन काम-काजमे चैलगेलै।

कोइ आपन बारिझारीमे त कोइ आपन बर-बेपारमे काम करैले चैलगेलै।

6 बाँकी रहल लोकसब ओकर नोकरसबके पकैरके दुरबेबहार करल्कै आ जानसे माइरदेल्कै।

7 ओहिसे रजा एकदमसे खिस्याके आपन सैनिकसबके पठेल्कै आ जानसे नोकरसबके मारैबलासबके मारैले लगेल्कै आ ओइसबके सहर डहाइले लगेल्कै।

8 “तब उ रजा फेनो दोसर नोकरसबके कहल्कै,

‘बियाहके भोज त तैयार छै,

महज नौता पाबलाहा लोकसब यी भोज खाइ जोगके नै छेलै।

9 तहैले तुसब मुल रस्तासबमे जो,

आ जेसब भेटतौ,

ओइसबके बियाह भोजमे बोलाके आन।’

10 तब उ नोकरसब चौबटियामे ज्याके असल खराब लोकसबके बोलाके आनल्कै।

अतहेक न लोक एलै कि उ बियाह भोजघर लोकसबसे भरिभराउ भेलै।

11 “तब रजा एल्हा लोकसबके देखैले भितर एलै,

ओकर नजैर एकटा एहेन लोक उपर परलै कि उ बियाह उत्सबमे पिन्हैबला बस्तर नै पिन्हने छेलै।

12 तब रजा ओकरा पुछल्कै,

‘यौ,

संङी!

अहाँ बियाह भोजमे पिन्हैबला बस्तर नै पिन्हके कनङके भितर एलियै?’

महज उ कुछो कहैले नै सकल्कै।

13 तब रजा आपन नोकरसबके आदेस करल्कै,

‘ले,

ओकर हाथ-टाङ बान्हके बाहरके अन्हारमे फेकदहै,

जते उ कान्तै आ दात किटकिटाइतै।’”

14 अन्तमे येसु कहल्कै,

“नौता पैल्हासब त बहुतो छै,

महज चुनलगेलसब थोरबेहेक छै।”

कर तिरैके बारेमे सिक्छा

(मरकुस १२:१३-१७, लुका २०:२०-२६)

15 तकरबाद फरिसीसब ज्याके येसुके ओकरे कहल बातमे कनङके जालमे फस्याल जेतै कैहके एकमत भेलै।

16 उसब आपन कुछ चेलासब आ हेरोद रजाके दलके कुछ लोकसबके येसुलग एहेन कहैले पठेल्कै,

“हे गुरु जी,

हमसब जानैचियै कि अहाँ सत चियै आ परमेस्वरके साँचे सत बाट देखाइचियै।

लोकसब कथी कहतै तैके कोनो बास्ता नै राखैचियै कथिलेकी अहाँ ककरो पक्छपात नै करैचियै।

17 अहैले आब हमरासबके यी कहु,

कि रोमी सरकारके कर तिरनाइ उचित छै कि नै?”

18 महज येसु ओइसबके दुस्ट बिचार थाह पाइबके कहल्कै,

“ए कपटीसब,

छल कैरके हमरा कथिले फसाइले चाहैचिही?

19 कर तिरैबला डलर हमरा देखा त।”

उसब एकटा डलर आइनके ओकरा देल्कै।

20 तब उ ओइसबके पुछल्कै,

“अइमे ककर चेहरा आ नाम लिखल छै?”

21 उसब येसुके कहल्कै,

“यी त रोमी सरकारके चियै।”

तब येसु कहल्कै,

“तैखातिर जे सरकार के चियै से सरकारके दहै आ जे परमेस्वरके चियै से परमेस्वरके दहै।”

22 येसुके जबाफ सुइनके उसब चकित रैहगेलै आ उसब ओतेसे चैलगेलै।

मिरतुसे जि उठैके सबाल

(मरकुस १२:१८-२७, लुका २०:२७-४०)

23 मरललोकसब जिके नै उठैछै कहैबला सदुकीसब ओहै दिन येसु लग आइबके पुछल्कै,

24 “गुरु जी,

पबितर धरमसास्तरमे मोसा कहने छै कि,

जब कोनो लोक निपुतरे मैरजेतै त ओकर छोट भाइ भौजीसे बियाह कैरके आपन भैयाके लेल बंस खरा करे परैछै।

25 अते एकटा परिबारमे सात भाइ रहैछेलै।

जेठका बियाह करल्कै आ उ निपुतरे मैरगेलै।

ओकरा कोनो धियापुता नै भेलाके कारन ओकर मझिला भाइ भौजीसे बियाह करल्कै।

26 महज उहो निपुतरे मैरगेलै।

सझिला भाइके सेहो ओहिने भेलै आ ओहिने कैरके सातो भाइ बियाह करल्कै,

महज सब भाइ निपुतरे मैरगेलै।

27 अन्तमे उ जनी सेहो मैरगेलै।

28 आब कहु सबगोटे अन्तके दिनमे मरलसे जि के उठतै त उ जनी ककर घरबाली हेतै?

कथिलेत ओकरसे सतो भाइ बियाह करने छेलै।”

29 येसु ओइसबके जबाफ देल्कै,

“तुसब भरममे परलचिही।

तुसब पबितर धरमसास्तर आ परमेस्वरके सक्‍तिके बारेमे नै जानैचिही।

30 अन्तिम दिनमे जब मरल लोकसब जि के उठतै त उसब बियाह नै करतै,

आ नै बियाह करादेतै,

महज उसब स्वरगके स्वरगदुतसब जखा हेतै।

31 मरलसब जि के उठैछै तै बिसयमे परमेस्वर तोरासबके कथी कहने छौ,

कि तुसब नै पढने चिही?

32 उ कहने छै,

‘हम अबराहमके परमेस्वर,

इसहाकके परमेस्वर आ याकुबके परमेस्वर चियै।’

उ मरलसबके नै बल्की जिबितसबके परमेस्वर चियै।”

33 भिरके लोकसब ओकर बात सुइनके छके परलै।

सबसे बरका आग्या

(मरकुस १२:२८-३४, लुका १०:२५-२८)

34 येसु सदुकीसबके चुप लगेल्कै कैहके जब फरिसीसब सुनल्कै,

तब फरिसीसब ओकरलग जमा भेलै।

35 ओइसबमेसे एकगोरा धरमगुरु येसुके फसाइके बिचारसे पुछल्कै,

36 “गुरु जी,

बेबस्थामे सबसे बरका आग्या कथी छै?”

37 येसु जबाफ देल्कै,

“तु परमपरभु आपन परमेस्वरके पुरा हिरदयसे,

पुरा परानसे आ पुरा मनसे परेम कर।

38 सबसे महान आ पहिन्का आग्या यह्‍या चियै।

39 दोसर फेनो अहिनङे चियै,

‘तु आपन परोसियाके आपने जखा परेम कर।’

40 पुरे बेबस्थाके आ अगमबक्‍ताके सिक्छाके मुल बात इहे दुइ आग्यासब चियै।”

खिरिस्ट ककर बेटा?

(मरकुस १२:३५-३७, लुका २०:४१-४४)

41 एक भ्याके एल्हा फरिसीसबके येसु पुछल्कै,

42 “खिरिस्टके बारेमे तोरासबके कथी बिचार छौ?

उ ककर बेटा चियै?”

उसब जबाफ देल्कै,

“दाउदके।”

43 ओहैमे येसु ओइसबके पुछल्कै,

“ओनङ छै त दाउदके पबितर आत्मा कनङके खिरिस्टके ‘परभु’ कहैले लगेल्कै,

कथिलेत दाउद आपनेसे एहेन कहने छै,

44 परमपरभु हमर परभुके कहल्कै,

‘तु हमर दहिना हाथकता बैठ,

जाबेतक हम तोहर दुस्मनसबके तोहर खराम नै बनाइबौ।’”

45 “जब दाउद खिरिस्टके परभु कहल्कै त,

कनङके दाउद ओकर बेटा भेलै?”

46 कोइ जबाफ नै दैले सकल्कै।

तब ओहै दिनसे कोइ येसुके कुछो पुछैले साहस नै करल्कै।

धरमगुरुसब आ फरिसीसबके बिरोधमे चेताबनी

(मरकुस १२:३८-३९, लुका ११:४३, २०:४५-४६)

23

1 तब येसु लोकसबके भिरके आ आपन चेलासबके कहल्कै,

2 “धरमगुरुसब आ फरिसीसब मोसाके बेबस्था सिखाबैके अधिकार पाबने छै।

3 ओहैसे तुसब ओइसबके कहल सबबात करिहे।

महज उसब जे करैछै से तुसब नै करिहे,

कथिलेकी उसब दोसरके त सिखाइछै महज आपने ओइ अनुसार नै चलैछै।

4 उसब धरम-करमके बहौत भारी लोकसबके बोकाबैछै,

महज अपने उ भारी बोकैके त दुरके बात अंङरीयो तक नै बरहाइछै।

5 सब काम उ सब देखाबैके लेल मातरे करैछै।

उसब आपन हाथमे आ कपारमे बेबस्थामे लिखल बातसब जन्तरमे राइखके बान्हैछै आ आपन बस्तरमे लाम-लाम फुदनासब लगाके पिन्हैछै।

6 भोज-भतमे आदरके ठाम आ सभाघरसबमे परमुख आसनके ठाम बैठैले चाहैछै।

7 चौक चौराहामे नमस्कारपाती चाहैछै आ लोकसबसे गुरु कहे कैहके चाहैछै।

8 “तोरासबके कोइ गुरु नै कहौक कथिलेत तुसब त भाइ-भाइभैयारीसब चिही।

तोरासबके एकेटा मातरे गुरु छौ।

9 अइ पिरथिबीमे तुसब ककरो पिता नै कहिहे कथिलेत तोरासबके एकेटा आत्मिक पिता छौ,

जे स्वरगमे रहैछै।

10 तुसब गुरु नै कहाबिहे,

कथिले कि तोरासबके एकेटा गुरु छौ,

जे खिरिस्ट चियौ।

11 तोरासबमेसे जे सबसे बरका हैके चाहतै,

उसब ओकरासबके सेबा करतै।

12 कथिले त जे अपनाके बरका सोचैछै उ सबसे छोट हेतै आ जे अपनाके छोट सोचैछै उ सबसे बरका हेतै।

कपटीके बिरोधमे चेताबनी

(मरकुस १२:४०, लुका ११:३९-४२, २०:४७)

13 “तोहे धरमगुरुसबके आ फरिसीसबके धिक्‍कार!

तुसब कपटी चिही!

कथिले त तुसब स्वरगके राजके केबार खोलैबला कुजी त लेल्ही,

महज नै अपने ढुकलिही नै दोसरके ढुकैले देल्ही।

14 [“तोहे धरमगुरुसबके आ फरिसीसबके धिक्‍कार!

तुसब कपटी चिही!

तुसब बिधुवासबके घर हरैप लैचिही,

आ देखाबैले बरिखानतक परथना करैचिही।

साँचे तुसब त औरोसबसे बेसी कठोर सजाय पाबबिही।]

15 “तुहे धरमगुरुसबके आ फरिसीसबके धिक्‍कार!

तुसब कपटी चिही!

कथिलेत तुसब एकोटाके आपन धरममे आनैके लेल जमिन अकास एक कैरदैचिही,

महज जब उ आबैछौ त,

तुसब ओकरा आपनसे दोबर नरकमे जाइके जोकर बनादैचिही।

16 “ए आन्हर अगुवासब!

तोरासबके धिक्‍कार!

तुसब ‘मन्दिर छुइबके किरिया खेब्ही त कुछो नै हेतौ,

महज मन्दिरके सोना छुइबके किरिया खेब्ही त किरिया लग्तौ’ कैहके सिखाबैचिही।

17 तुसब कतहेक मुरुख आ अन्हर लोक चिही!

कोन बात बरका चियै?

सोना कि सोनाके सुध करैबला मन्दिर?

18 फेनो ‘बेदी छुइबके किरिया खेब्ही त कुछो नै हेतौ,

महज बेदीमे चह्‍याल भेटीके छुइबके किरिया खेलासे किरिया लाग्तौ’ कैहके सिखाबैचिही।

19 तुसब कतहेक आन्हर चिही!

कोन चिज बरका चियै,

भेटी कि भेटीके सुध करैबला बेदी?

20 बेदी छुइबके किरिया खाइबला त,

बेदी आ ओहैमे चरह्‍याल भेटीसबके छुइबके किरिया खाइछै।

21 ओहिनङे मन्दिरके छुइबके किरिया खाएबलासब मन्दिर आ मन्दिरमे बास करैबला परमेस्वरके छुइबके किरिया खाइछै।

22 स्वरगके नाम लके किरिया खाएबलासब परमेस्वरके सिंहासन आ ओइमे बैठेबला परमेस्वरके नाममे किरिया खाइछै।

23 “महज तु धरमगुरुसब आ फरिसीसबके धिक्‍कार!

तु सब कपटी चिही!

कथिले त तुसब पुदिना,

सोप आ जिराके दसांस त चरहाइचिही,

महज बेबस्थामे रहल गहनगर बातसब नियाय,

दया आ बिस्बास योग्य जखा बहौत असल बातसबके कुछो मतलब नै राखैचिही।

महज करैके एहो छेलौ कि तुसब बेबस्थामे रहल बातसबके माने परतियौ।

24 हे आन्हर अगुवासब!

तुसब त मछरके त छाइनलैचिही,

महज उंटके सौसे घोइटलैचिही।

25 “महज तु धरमगुरुसब आ फरिसीसबके धिक्‍कार!

तु सब कपटी चिही!

थारी आ बाटी बाहरसे त माजैचिही,

महज ओइके भितर लोभ आ स्वारथ भरल रहैछौ।

26 ए आन्हर फरिसीसब!

थारी आ बाटीके भितरमे सफा कर,

तब बाहरो सफा हेतौ।

27 “तुहे धरमगुरुसब आ फरिसीसबके धिक्‍कार!

तुसब कपटी चिही!

कथिलेत तुसब चुनासे पोतल चिहानसब जखा चिही,

जे बाहरसे त सुन्दर देखाइछै,

महज ओकर भितरमे मुरदाके हडी आ सरल चिजसे भरल रहैछै।

28 ओहैतरहसे तुसब बाहरसे लोकसबके अगा धरमी जखा देखापरैचिही,

महज भितरसे कपट आ दुस्टतासे भरलचिही।

दोसिके दन्ड

(लुका ११:४७-५१)

29 “तुहे धरमगुरुसब आ फरिसीसबके धिक्‍कार!

तुसब कपटी चिही!

कथिलेकी तुसब अगमबक्‍ताके निक-निक चिहानसब बनाइचिही आ परमेस्वरके धरमी सेबकसबके चिहानसब सजाबैचिही।

30 आ तुसब कहैचिही,

‘अदी हमसब पुरखासब सङे रहतियै त,

अगमबक्‍ताके मुवाबैले ओकरासबके साथ नै देतियै।’

31 अहै तरहसे तुसब अपने साक्छी द्‍यारहलचिही कि तुसब परमेस्वरके अगमबक्‍ताके हतिया करैबलासबके सन्तान चिही।

32 आब जो आ तोहर पुरखासबके सुरु करल पापके काम पुरा कर!

33 “ए साँपसब,

बिखधर साँपके बच्‍चासब!

तुसब कनङके नरकके दन्डसे भागबिही?

34 ओहैसे हम तोरासबके लग अगमबक्‍तासब,

बुधिमान लोकसब आ धरमगुरुसब पठेबौ।

तोरासबमेसे कतहेक गोरा ओइसबके मारबिही आ कतहेकके कुरूसमे लटकेब्ही,

आ कतहेक गोरेके सभाघरमे कोरासे पिटबिही आ एक सहरसे दोसर सहर तक खिहारबिही।

35 अहै तरहसे पिरथिबीमे धरमी लोकके जतहेक खुन बहलै- धरमी हाबिलके लहुसे लके बेरेक्याहके बेटा जकरियाके लहुतक,

जकरा तुसब मन्दिरके पबितर ठाम आ बेदीके बिचमे हतिया करलिही- तकरासबके दोस तोरेसबके कपारमे परतौ।

36 साँचे हम तोरासबके कहैचियौ,

यी सबके दोस अहि पुस्ताके लोकसबके कपारमे परतौ।

यरुसलेमके लोकसबके चेताबनी

(लुका १३:३४-३५)

37 “ए यरुसलेमके लोकसब!

तु अगमबक्‍तासबके मारैचिही आ परमेस्वर तोरासब लग पठेल्हासबके पथलसे मारैचिही।

जनङ मुरगा आपन बच्‍चासबके डेन तरमे राखैछै,

ओहिने हम बहुतो बेर तोहर बच्‍चासबके बचाइले चाहलियै,

महज तु नै मानलिही।

38 देख,

तोरासबके घरदुवार उजार भेल छौ।

39 हम तोरासबके कहैचियौ कि,

तु ‘परमपरभुके नाममे आबैबला कतहेक धैनके चियै’ नै कहे तक तु हमरा नै देखबिही।”

अन्तके दिनके चेन्हासब

(मरकुस १३:१-१३, लुका २१:५-१६)

24

1 येसु जब मन्दिरसे निकैलके जाइलाग्लै तब ओकर चेलासब मन्दिके मकानसब देखाइले लगमे एलै।

2 तब येसु ओइसबके कहल्कै,

“तु सब देखरहलचिही कि नै?

साँचे हम तोरासबके कहैचियौ,

एक पथल दोसर पथल उपर नै रहतौ,

यी सब भहैरके गिरतौ।”

3 येसु जैतुन पहारमे बैठलबखत ओकर चेलासब आइबके चुपेसिना पुछल्कै,

“गुरु जी,

हमरासबके कहु यी बातसब कहिया हेतै?

अपने दोसर बेर एबै से आ यी युगके अन्त हैबला चेन्हा कथी रहतै।”

4 येसु ओइसबके जबाफ देल्कै,

“होसियार रह कि तोरासबके कोइ नै भरमाबे।

5 बहुतो लोकसब हमर नाममे एतौ आ कहतौ कि,

‘हम्ही खिरिस्ट चियै’ आ बहुतोके बहकेतौ।

6 तुसब लराइ आ लराइके हल्‍लासब सुनबिही।

महज उ समयमे तुसब नै घबराइहे,

कथिलेत पहिने यी सब हेनाइ आबस्‍यक छै,

महज अन्त तुरन्ते नै हेतौ।”

7 कथिलेत जातीके बिरोधमे जाती,

आ राजके बिरोधमे राज उठतै,

आ बहुतो ठामसबमे अकाल आ भुमकौन एतै।

8 यीसब त कस्टके सुरुवात मातरे चियै।

9 “तब लोकसब तोरासबके पकैरके दुख दैकेलेल लजेतौ,

तोरासबके मारतौ।

तुसब हमरा बिस्बास करैके कारन सब जातीसब तोरासबके दुस्तौ।

10 “ओइ बखत बहुतो लोक आपन बिस्बास गुमाइतै।

उ सब एकदोसरके धोखा देतै आ एकदोसरके घिरना करतै।

11 बहुतो झुठा अगमबक्‍तासब एतै,

उ बहुतो लोकके बहकेतै।

12 “जते-तते पाप बढलाके कारन लोकसबके एकदोसरके परेममे फिका पैरजेतै।

13 महज अन्ततक असथिर रहैबला बच्याल जेतै।

14 परमेस्वरके राजके यी सुसमाचार परचार सन्सार भैर करलजेतै,

ताकि सब जातीके लोकसब सुनैके मौका पाबे,

तकरबादे यी सन्सारके अन्त हेतै।

संकटके दिनसब

(मरकुस १३:१४-२३, लुका २१:२०-२४)

15 “जब तुसब बिनास करैबला घिरनित चिज पबितर ठाममे ठारभेल देखबिही,

जकर बारेमे परमेस्वरके अगमबक्‍ता दानिएल कहने छै (परहैबलासब बुझे),

16 तब यहुदियामे रहैबला लोकसब पहार दिसन भागे।

17 जे घरके उपरका महलामे छै,

से कोइ निचा उतैरके समानसब लैले घरभितर नै आबे।

18 खेतमे काम करैबलासब घर घुइमके आपन बस्तर लैले नै आबे।

19 महज तै दिनमे जे जनिसबके देहभारी रहतै आ कोरामे दुधपिया बच्‍चा रहतै ओइसबके लेल बहुत मुसकिल हेतै!

20 यी सब जार महिना आ पबितर बिसराम दिनमे नै हेबे कैहके परथना कर।

21 कथिलेत परमेस्वर पिरथिबी सिरिस्टी करल्कै तै दिनसे अखुनतक एहेन महा सङकट नै भेल छै आ नै कहियो हेतै।

22 अदी परमेस्वर उ बिपतके दिन कम नै करतै त लोकसब कोइ नै जिबित रहतै,

महज परमेस्वर आपन छानल लोकसबके खातिर यी दिन कम कैरदेतै।

23 “ओइ बखत जब कोनो लोक तोरासबके कहतौ,

‘देख,

खिरिस्ट एते छौ’ या ‘ओते छौ!’

उ बातमे बिस्बास नै कर।

24 कथिलेत झुठा खिरिस्ट आ झुठा अगमबक्‍तासब देखा परतौ।

सम्भब त अचमके कामसब आ चेन्हासब देख्याके परमेस्वरके छानल लोकसबके बहकेतौ।

25 “देख,

यी बात हम तोरासबके पहिनेसे कैहदेने चियौ।

26 अदी लोकसब तोरासबके ‘देख,

उ सुनसान जगहमे छौ’ कैहके कहतौ त ओते नै जाइहे आ ‘देख,

उ घर भितर छौ’ कैहके कहतौ त बिस्बास नै करिहे।

27 कथिले त जनङ बिजली अकासके कोनो एक कात चम्कैछै त दोसरकातके अन्ततक इजोत देखा परैछै,

अहिनङे मानबके बेटा आबैके दिनमे सबकोइ देखतै।

28 जते मरी रहैछै,

गिधसब ओतै जमा हेतौ।

मानबके बेटा परगट हैबला दिन

(मरकुस १३:२४-२७, लुका २१:२५-२८)

29 “जब बरका महासङकटके दिनसब बित्‍तै सुरुज अन्हार हेतै आ चान आपन चमक दैले छोरतै,

अकासके तरासब खस्‍तै आ अकासके सक्‍तिसब थर-थर काप्‍तै।

30 “तकरबाद मानबके बेटा आबैके चेन्हा अकासमे देखा परतै।

पिरथिबीके सब जातीसब कना रोहैट करतै आ मानबके बेटाके बादलमे सक्‍ती आ बरका महिमाके सङे आबैत देखतै।

31 तुरहीके अबाजसङे उ आपन स्वरगदुतसबके पठेतै आ अकास आ पिरथिबीके चारु दिसरसे उ आपन छानल लोकसबके जमा करतै।

अन्जिरके गाछके खिसा

(मरकुस १३:२८-३१, लुका २१:२९-३३)

32 “अन्जिरके गाछसे यी पाठ सिख,

जब ओइमे नरम ठार आ लबगोजा पता एल देखके तोरासबके थाह हैछौ कि गरमिके समय नजदिक एल छै।

33 “तहिनङे जब तुसब हमर यी कहल बातसब हैत देखबिही तब उ आबैबला समय चैल एलछै से बात तुसब जानिहे।

34 साच्‍चे हम तोरासबके कहैचियौ,

जाबेतक यी सब बातसब पुरा नै हेतै ताबेतक यी पुस्ताके अन्त नै हेतै।

35 स्वरग आ पिरथिबी बित जेतै,

महज हमर बचन रहबे करतै।

साबधान रह

(मरकुस १३:३२-३७, लुका १७:२६-३०)

36 “महज उ संकटके दिन आ घरी कहिया एतै से ककरो नै थाह छै,

नै स्वरगदुतसबके नै परमेस्वरके बेटाके,

परमेस्वर पिता मातरे जानैछै।

37 नोआके दिनमे जेहेन भेल छेलै,

हम मानबके बेटा आबैके दिनमे ओहिनङ हेतौ।

38 जल परलय से पहिने नोआ जहाज भितर नै ढुकैतक लोकसब खाइछेलै,

पियैछेलै,

बियाहबारी करैछेलै।

39 जब जल परलय आइबके ओकरासबके नै दहाबे लाग्लै तबतक ओइसबके थाहे नै भेलै।

मानबके बेटा आबैके दिनमे ओहिनङे हेतै।

40 खेतमे काम करैले गेल दुइ गोरामेसे एकटाके लजेतै आ दोसर छोरलजेतै।

41 तैहनङे दुइ गोरा जनिसब सङे-सङे जाँत पिसैत रहतौ,

महज एकटाके लजेतै त दोसरके छोरलजेतै।

42 “अहैलेल तुसब जागल रह,

कथिलेकी तुसब नै जानैचिही कि तोरासबके परभु कोन दिन आइबजेतौ।

43 महज यी जानैत रह,

कि चोर कोन बखत एतै कैहके मालिकके थाह हेतियै त उ जागले रहतियै आ चोरके सिन कोरके घर ढुकैले नै देतियै।

44 तै खातिर तुहुसब तैयार रह,

कथिले त तुसब नै सोचलहा बखत मानबके बेटा एतौ।

45 “के एहेन बिस्बास जोग्य आ बुधिमान नोकर चियै जेकर मालिक आपन घरके औरो नोकरसबके मुखिया बनेतै जे उ ठिकसे रेखदेख कैरके ओइसबके समयमे खान-पिनके बेबस्था करतै?

46 उ नोकर धैनके हेतै,

जब मालिक एतै त ओकरा ठिकसे काम करैत देख्तै।

47 साँचे हम तोरासबके कहैचियौ,

मालिक सारा सम्पतिके जिमा ओइ नोकरके देतै।

48 महज अदी दुस्ट नोकर हेतै त उ अपने आपके कहतै,

‘हमर मालिक आबैमे देरी कैररहलछै’ कैहके,

49 उ आपन जरे काम करैबला नोकरसबके मारपिट करे लाग्तै आ अपने पियकर सङे खाइ-पिये लाग्तै त,

50 ओइ नोकरके मालिक नै सोचल्हा दिन आ घरिमे चैलएतै।

51 तब मालिक ओकरा कठोर दन्ड देतै आ ओकरा कपटीसबके बिचमे फेक देतै,

जते लोकसब कानैत रहैछै आ दात किटकिटाइत रहैछै।”

दस कनियाके खिसा

25

1 येसु कहल्कै,

“स्वरगके राज एहेन चियै- दसटा कुमाइर कनिया आपन-आपन चिरखा ल्याके बरके भेटैले निकललै।

2 ओइसबमेसे पाँचटा कुमाइर कनिया बुधिमती आ पाँचटा निरबुधी छेलै।

3 उ निरबुधी कुमाइर कनियासब आपन-आपन चिरखा त लगेलै,

महज ओइमे थपैबला तेल नै ल्यागेलै।

4 महज बुधिमती कनियासब आपन चिरखामे थपैबला तेलो टारिमे ल्यागेलै।

5 असियाल-असियाल बर आबैले देर भेलासे उसब निनसे ढुले लाग्लै आ सुइत गेलै।

6 “अधा रात बितलाकेबाद होहल्‍ला हेबे लाग्लै जे,

‘देखु-देखु,

बर आइबगेलै,

ओकरा भेटैले चलु!’

7 कुमाइर कनियासब हबर-दबर उठलै,

आ आपन-आपन चिरखाके ठिकठाक करल्कै।

8 निरबुधी कनियासब बुधिमती कनियासबके कहल्कै,

‘तोरासबके तेलमेसे कन्हिक तेल दे न,

कथिलेत हमरासबके चिरखा मुझाबे लागल छै।’

9 महज बुधिमती कनियासब उतर देल्कै,

‘हमरासब आ तोरासबके पुगैबला बेसी तेल नै छौ,

बरु असल यी हेतौ कि दोकानमे ज्याके आपन लेल तेल किनके आइनले।’

10 “महज निरबुधी कनियासब तेल किने गेल बखत बर आइबगेलै आ जेसब तैयार भेलछेलै उसब बियाहके भोजमे भितर गेलै आ केबार बन्द भ्यागेलै।

11 “कन्हिक देरबाद उ निरबुधी कनियासबसेहो एलै आ कहेलाग्लै,

‘परभु,

परभु!

हमरासबके लेल केबार खोइल दिय!’

12 महज बर भितरेसे जबाफ देल्कै,

‘अह,

साँचे हम तोरासबके कहैचियै,

हम तोरासबके चिन्हबो नै करैचियौ।’

13 “अहैलेल जागल रह,

कथिलेकी मानबके बेटा कोन दिन आ कोन घरी एतौ तोरासबके थाह नै हेतौ।”

सोनाके डलरके खिसा

(लुका १९:११-२७)

14 येसु कहल्कै,

“स्वरगके राज एहैनके चियै: एकटा धनिक लोक जब परदेस जाइले लाग्लै त आपन नोकरसबके बोलाके आपन धनसम्पैत जिमा देल्कै।

15 धनिक लोक ओइसबको खुबि अनुसार एकटा नोकरके पाँचटा,

दोसरके दुइटा आ तेसरके एकटा सोनाके डलर जिमा द्‍याके उ परदेस चैलगेलै।

16 पाँचटा सोनाके डलर पाबैबला नोकर तुरन्त बेपारमे लगाइल्कै आ ओहैसे पाँचटा औरो सोनाके डलर कमाइल्कै।

17 ओहिनङ दुइटा डलर पाबैबला नोकर सेहो औरो दुइटा सोनाके डलर कमाइल्कै।

18 महज एकटा सोनाके डलर पाबैबला नोकर खाइध खुइनके आपन मालिकके धन ओहैमे गाइरके राखल्कै।

19 “बहौत दिन बितलाके बाद मालिक परदेससे घुइमके एलै।

उ आपन नोकरसबके बोलाके हिसाब-किताब माङल्कै।

20 पाँचटा सोनाके डलर पाबैबला नोकर आइबके मालिकके कहल्कै,

‘देखु,

अहाँ हमरा पाँचटा सोनाके डलर देने छेलियै,

ओइसे हम औरो पाँचटा सोनाके डलर कमाइलियै।’

21 मालिक कहल्कै,

‘स्याबास!

तु असल आ बिस्बास योग्य नोकर चिही।

थोरबे चिजमे तु बिस्बास योग्य रहलिही।

आब हम तोरा बहौत चिजके जिमा देबौ।

हमरासङे आनन्द मना।’

22 जे दुइटा सोनाके डरल पाबने छेलै सेहो आइबके कहल्कै,

‘मालिक,

अहाँ हमरा दुइटा सोनाके डलर देने छेलियै,

देखु,

हम औरो दुइटा सोनाके डलर कमाइलियै।’

23 उ मालिक कहल्कै,

‘स्याबस!

तु असल आ बिस्बास योग्य नोकर चिही।

तु थोरबेमे बिस्बास योग्य भेल्ही।

आब हम बहौत चिजके जिमा देबौ।

हमर सङे आनन्द मना।’

24 “तब एकटा सोनाके डलर पाबैबला नोकर आइबके कहल्कै,

‘मालिक,

हम जानैचियै कि अहाँ कठोर मनके लोक चियै।

अहाँ जे चिज नै छिटैचियै,

ओकरे कटनी करैबला लोक चियै आ जे राखैले नै दैचियै ओहे माङैचियै।

25 अहैलेल अहाँके डरके खातिर हम त अहाँके देल सोनाके डलर जमिन खुइनके घोसाइरके राखनेछेलियै।

लिय अहाँके सोनाके डलर।’

26 मालिक ओइ नोकरके कहल्कै,

‘ए दुस्ट आ कोरहिया नोकर!

अदी तु जानैछेल्ही कि जे चिज नै छिटैचियै,

ओकरे हम कटनी करैबला आ जे राखैले नै दैचियै ओहे माङैबला लोक चियै त,

27 तु कथिले हमर धन बियाजमे नै देल्ही?

अदी देने रहतिये त,

आइ हम बियाज सहित पाबतियै।’

28 तब मालिक दोसर नोकरके कहल्कै,

‘ओकरसे यी सोनाके डलर छिनके दसटा सोना भेल्हाके दहै।

29 कथिलेकी जकरसङे छै,

ओकरा औरो देल जेतै,

आ ओकरजरे परसस्त हेतै।

महज जकरसङे नै छै ओकरसे भेल्हो छिनल जेतै।

30 यी बेकम्मा नोकरके बाहर अन्हारमे फेक दहै,

जते लोक कानैछै आ दाँत किटकिटाबैछै।’”

नियायके दिन

31 येसु कहल्कै,

“जहिया मानबके बेटा पुरे स्वरगदुतसङे आपन महिमामे एतै,

तहिया उ आपन महिमाके सिंहासनमे बैठतै।

32 ओइ बखत पिरथिबीके सब जातीके लोकसब ओकर अगा जमा हेतै,

जनङ चरबहा भेंरासबसे खसी-बकरीके अलग करैछै तहिने उ लोकसबके एकदोसरसे अगल करतै।

33 उ भेंरासबके आपन दहिना कात आ खसी-बकरीके आपन बमा कात अलग कैरके राख्तै।

34 तकरबाद रजा आपन देहना कात ठारभेल लोकसबके कहतै,

‘हे हमर पितासे आसिरबाद पाबल लोकसब!

ओइ राजके भोगबिलास करु,

जकरा सन्सारके उतपतीएसे तोरासबके लेल तैयार करने छै।

35 कथिलेत हम भुख्याल छेलियै,

तुसब हमरा खाइले देल्ही।

हम पियासल छेलियै,

तुसब हमरा पियैले देल्ही।

हम परदेसी छेलियै,

तुसब हमरा आपन घरमे सेबा सत्कार करलिही।

36 हम निर-बस्तर छेलियै,

तुसब हमरा बस्तर पिन्हादेल्ही।

हम बिमार छेलियै,

तुसब हमरा सेबा-सुसार करलिही।

हम जहलमे छेलियै,

तुसब हमरा भेटमुलकात करैले एल्ही।’

37 “तैपर धरमी लोक जबाफ देल्कै,

‘हे परभु,

कहिया हमसब अहाँके भुखले देखलियै आ खाना खियेलियै,

पियासल छेलियै आ पानी पियेलियै?

38 कहिया हमसब अहाँके परदेसी देखलियै आ आपन घरमे सेबा-सत्कार करलियै,

निर-बस्तर देखलियै आ बस्तर पिन्हेलियै?

39 कहिया हमसब अहाँके बिमार देखलियै आ सेबा-सुसार करलियै?

कहिया हमसब अहाँके जहलमे देखलियै आ अहाँके भेटमुलाकात करैले एलियै?’

40 तैपर रजा ओइसबके जबाफ देतै,

‘साँचे हम तोरासबके कहैचियौ कि,

जे कुछो तुसब यी भाइसबमेसे सबसे छोटके लेल करलिही,

उ हमरे करलिही।’

41 “तकरबाद उ आपन बमा कता भेल्हासबके कहतै,

हे परमेस्वरसे सराप पाबलाहा लोकसब।

हमरसे दुर चैल जो!

सैतान आ ओकर दुतसबके लेल तैयार करल कहियो नै मुझाइबला आइगमे चैल जो।

42 कथिलेत हम भुखाल छेलियै तखुन तुसब हमरा खाएके लेल कुछो नै देल्ही।

हम पियासल छेलियै,

तखन तुसब हमरा पियैलै कुछो नै देल्ही।

43 हम परदेसी छेलियै,

तखुन तुसब हमरा आपन घरमे स्वागत नै करलिही।

हम नङटे छेलियै,

तखुन तुसब हमरा पिन्हैले बस्तर नै देल्ही।

हम बिमार परल छेलियै,

तखुन तुसब हमरा सेबा-सुसार नै करलिही।

हम जहलमे छेलियै,

तखुन तुसब भेटमुलकात करैले नै एल्ही।

44 “तब उसब जबाफ देतै,

‘हे परभु,

हमसब अहाँके कहिया भुखल,

पियासल,

परदेसी,

नङटे,

बिमार आ जहलमे बन्द देखलियै आ अहाँके सेबा-सुसार नै करलियै?’

45 तब परभु ओइसबके जबाफ देतै ‘साच्‍चेके हम तोरासबके कहैचियौ,

जे कुछो हमर यी छोट भाइसबके लेल नै करलिही,

से हमरो लेल नै करलिही।’

46 तब उसब दन्डके भागिदार हेतै,

महज धरमीसब अनन्त जिबन पाबतै।”

येसुके मारैके योजना

(मरकुस १४:१-२, लुका २२:१-२, युहन्‍ना ११:४५-५३)

26

1 यी सब बात कहलाके बाद येसु आपन चेलासबके कहल्कै,

2 “तोरासबके थाहे छौ कि आइके दुइ दिन बाद निस्तार पाबैन छै।

ओहै समयमे हम मानबके बेटा कुरूसमे टाङैके लेल पकराएल जेबै।”

3 ओहै बखत परधान पुजारी कैयाफाके दरबारमे मुख पुजारीसब आ अगुवासब जमा भ्याके बैठक बैठलै।

4 ओइ बैठकमे येसुके चुपेसे पकैरके मारैले सहमति करल्कै।

5 महज उसब कहल्कै,

“पाबैनके बखत यी काम करनाइ उचित नै छै,

नै त लोकसबमे बारका हुलदङा मैच जेतै।”

येसुके मुरीमे बहुमुल्य अतर ढारल्कै

(मरकुस १४:३-९, युहन्‍ना १२:१-८)

6 येसु बेथानिया गामके सिमोनके घरमे गेलै,

जे पहिने कोढी-कुस्टीके बिमारी छेलै।

7 एकटा जनी संगमरमरके सिसीमे बहौत महग गमकौवा अतर ल्याके येसुलग एलै।

खाना खाइ बखत गमकौवा अतर उ जनी येसुके मुरीमे ढाइर देल्कै।

8 यी सब देखके ओकर चेलासब दमसाइत कहल्कै,

“एहेन असल चिज कथिले नोकसान करल्कै?

9 यी गमकौवा अतरके महग दाममे बेचके बहुतो गरिबसबके सहायता करे सक्‍तियै।”

10 महज येसु चेलासबके यी बिचार थाह पाइबके ओइसबके कहल्कै,

“तुसब कथिले यी जनिके सताबैचिही?

यी हमरा लेल बहौत असल काम करने छै।

11 कथिलेत गरिबसब सबदिन तोरेसबसङे रहतौ,

महज हम त सबदिन नै रहबौ।

12 यी गमकौवा अतर ढाइरके उ हमर देह चिहानमे लजाइले तयार करने छै।

13 साँचे हम तोरासबके कहैचियै,

संन्सार भैर जते जते यी सुसमाचार परचार करलजेतै,

ओते ओते अकर करल कामके चरचा अकरे सम्झनामे करलजेतै।”

यहुदा येसुके पकराबैके मौकामे

(मरकुस १४:१०-११, लुका २२:३-६)

14 तकरबाद बारहगोरे चेलामेसे एकटा यहुदा इस्कोरियोत कहाइबला मुख पुजारीसब लग गेलै

15 आ कहल्कै,

“अदी हम येसुके अहाँसबके हाथमे पकरादेबै त अहाँसब हमरा कथी देबै?”

ओहै बातमे उसब ओकरा चानीके तिस डलर देल्कै।

16 ओहै घरिसे यहुदा येसुके पकरादैके मौका खोजे लाग्लै।

चेलासबसङे येसुके अन्तिम भोज

(मरकुस १४:१२-२६, लुका २२:६-२३, युहन्‍ना १३:२१-३०, १ कोरन्थी ११:२३-२५)

17 अखमिरी रोटी पाबैनके पहिन्का दिन चेलासब येसुलग एलै आ पुछल्कै,

“अहाँके लेल निस्तार पाबैनके भोज हमसब कते तयार करब?”

18 येसु ओइसबके कहल्कै,

“सहरमे एकटा लोकलग जो,

आ ओकरा कहिहे ‘गुरु जी कहैछै कि हमर समय लगचिया गेल छै।

हम आपन चेलासब जरे अहाँ कते निस्तार पाबैनके भोज ख्याब।’”

19 तब येसुके कहल बमौजी चेलासब निस्तार पाबैनके भोज ओतै तैयार करल्कै।

20 जब साँझ परलै येसु आपन बारहो चेलासबसङे खाइले बैठलै।

21 उसब खाइत खिना येसु ओइसबके कहल्कै,

“हम साँचे तोरासबके कहैचियै,

तोरेसबके बिचमेसे एक गोरा हमरा धोखा देतौ।”

22 यी बात सुइनके चेलासब बहुत दुखी भेलै आ उसब एक एक कैरके येसुके पुछल्कै,

“परभु,

कि उ हम चियै?”

23 तब येसु ओइसबके जबाफ देल्कै,

“हमरासङे जे बाटीमे रोटी बोइर रहल छै,

ओहे हमरा पकराइतै।”

24 मानबके बेटाके सम्बन्धमे जे धरमसास्तरमे लिखल छै,

तहिने ओकरा जाही परतै,

महज धिक्‍कार छै ओइ लोकके जे मानबके बेटाके पकराइतै।

उ लोक जलम नै लेने रहतियै त ओकरलेल असल हेतियै।

25 तब ओकरा पकराइबला यहुदा पुछल्कै,

“गुरु जी,

कि उ हम चियै?”

येसु ओकरा कहल्कै,

“तु अपने कहलिही।”

26 उसब भोज खाइते खिना येसु रोटी लेल्कै आ परमेस्वरके धन्यबाद देल्कै।

उ रोटीके तोइरके चेलासबके देल्कै आ कहल्कै,

“ले,

आ खो यी हमर देह चियौ।”

27 तकरबाद उ बाटी लेल्कै आ धन्‍यबाद द्‍याके चेलासबके दैत कहल्कै,

“तुहे सबगोरा एहि मेसे पि।

28 यी परमेस्वर आ लोकसबके बिचमे सम्बन्ध बनाबैबला हमर लहु चियै,

जे बहुतो लोकसबके पापसे छमा पाबैके लेल बह्‍याल ज्यारहल छै।

29 हम तोरासबके कहैचियौ जाबेतक परमेस्वरके राजमे हम नै एबै ताबे तक लबका अङगुरके मध नै पिबौ।”

30 तकरबाद एकटा भजन गाइबके उसब जैतुन पहाड़ दिसन निकैलके गेलै।

पतरुसके इन्कार

(मरकुस १४:२७-३१, लुका २२:३१-३४, युहन्‍ना १३:३६-३८)

31 येसु आपन चेलासबके कहल्कै,

“आइएके रात तु सबगोरे हमरे कारनसे छोइरके भागबिही।

कथिले कि धरमसास्तरमे एहेन लिखल छै-

‘हम चरबाहाके माइर देबौ

आ भेंरासब छिरया जेतौ।’

32 “महज हम मुरदासे जिबित भ्याके उठलाके बाद हम तोरासबसे पैहनैये गालीलमे जेबौ।”

33 ओतबेहेकमे पतरुस येसुके कहल्कै,

“सब कोइ अहाँके छोइर देत महज हम कहियो नै छोरब।”

34 येसु पतरुसके कहल्कै,

“साँचोके हम तोरा कहैचियौ,

आइ रातके मुरगा डाँकैसे पहिने तु हमरा नै चिन्हैचियै कैहके तिन बेर इन्कार करबिही।”

35 पतरुस ओकरा कहल्कै,

“अदी हमरा अहाँसङे मरैयो परतै त हम अहाँके कहियो नै इन्कार करब।”

तब औरो चेलासब सेहो एह्‍या बात कहल्कै।

गेतसमनीके फुलबारिमे येसुके परथना

(मरकुस १४:३२-४२, लुका २२:२९-४६)

36 येसु ओतसे आपन चेलासब जरे गेतसमनी नामके एकटा जगहमे गेलै,

आ उ आपन चेलासबके कहल्कै,

“हम कुछ अगा ज्याके परथना करैचियै ताबे तक तुसब अतै बैठलरह।”

37 महज पतरुस आ जब्दियाके दुनु बेटाके येसु आपने सङे ल्यागेलै।

उ बहुत दुखी आ ब्याकुल हैले लाग्लै।

38 तब उ ओइसबके कहल्कै,

“हमर मन पिरासे ब्याकुल भ्याके करेजा फाटेलागल जखा करैये।

तुसब अत रैहके हमर सङे जागल रह।”

39 उ कन्हिक अगा बैढके भुइयामे मुरी गोइतके अनङ कैहके परथना करेलाग्लै,

“हे हमर पिता,

अदी भ्यासकैछै त यी दुखके बाटी हमरासे हटा दिय,

महज तैयो हमर इछा बमौजी नै,

बल्की अहिके इछा बमौजी हेबे।”

40 तकरबाद येसु आपन तिनु चेलासबलग एलै।

उ ओइसबके सुतल देखके पतरुसके पुछल्कै,

“कि तोरासबके एको घन्टा हमरसङे जागल रहैले पार नै लाग्लौ?

41 जागल रह,

आ जाँचमे नै परे खातिर तुसब परथना करैतरह।

आत्मा त साँचोके तैयार छै महज देह दुरबल छै।”

42 येसु फेनो ज्याके परथना करे लाग्लै,

“हे हमर पिता,

यी दुखके बाटी पिने बिना नै बनेबला छै त अहाँके इछा जे छै से पुरा हेबे।”

43 जब उ परथना कैरके चेलासबलग एलै त ओइसबके सुतल देखल्कै कथिलेकी ओइसबके आँख निनसे भारी भेल छेलै।

44 येसु फेनो ओइसबके सुतले छोइरके गेलै आ तेसर बेर फेनो ओहिनङे परथना करल्कै।

45 तब उ चेलासब लग आइबके ओइसबके कहल्कै,

“कि अखनियो तुसब सुतले चिही आ आरामे करैचिही?

देख,

समय नजदिक आइबगेल छौ।

मानबके बेटा पापी लोकके हाथमे पकराबैले लागल छै।

46 आब उठ,

ज्याके देख्ही त!

हमरा धोखा द्‍याके पकराबैबला आइबगेल छौ।”

येसु पकराउ परलै

(मरकुस १४:४३-५०, लुका २२:४७-५३, युहन्‍ना १८:३-१२)

47 येसु यी बातसब कहते रहलै,

कि तखनिए यहुदा जे ओकर बारह गोरा चेलामेसे एकटा छेलै से एलै।

ओकरसङे लाठी आ तलबार लेने लोकसबके एकटा भिर छेलै।

ओइसबके मुल पुजारीसब आ अगुवासब पठेने छेलै।

48 येसुके पकराबैबला यहुदा ओइसबके यी संकेत कहने छेलै कि,

“हम जकरा गालमे चुमा लेबौ,

से लोक उहे रहत।

अहाँसब ओकरे पकैर लेबै।”

49 तब यहुदा तुरन्त येसु लग ज्याके कहल्कै,

“गुरु जी परनाम!”

आ ओकर गालमे चुमल्कै।

50 येसु ओकरा कहल्कै,

“हौ सङहतिया,

तु जे करैले एल छह उ कैरल।”

तब उसब अगा बैढके येसुके पकरल्कै आ बन्दी बनालेल्कै।

51 यी देखके येसुसङे भेल्हामेसे एक गोरे चेला तलबार निकाइलके परधान पुजारीके नोकरके कान छपट देल्कै।

52 तब येसु ओकरा कहल्कै,

“तोहर तलबार मियानमे राख।

जे तलबार उठाबैछै से कोइ तलबारेसे मारल जाइछै।”

53 तु कि सोचैचिही अदी हम माङने रहतियै त कि हमर पिता तुरन्त बारह पल्टनसे बेसी स्वरगदुतसब नै पठादेतियै?

54 महज अदी हम माङतियै त धरमसास्तरमे यीसब हेतै कैहके लिखल बात कनङ पुरा हेतै?

55 तकरबाद येसुके पकरैले ऐल भिरके लोकसबके कहल्कै,

“कि हम डाकु चियै से सोइचके तुसब हमरा पकरैले तलबार आ लाठी ल्याके एलचिही?

दिनदिने त हम मन्दिरमे सिक्छा दैत तोरेसबसङे छेलियौ तखुन हमरा नै पकरलिही।

56 महज पबितर धरमसास्तरमे लिखल बात पुरा हेबैएपरतै।”

तखने सब चेलासब येसुके छोइरके भाइग गेलै।

येसु महासभाके अगा

(मरकुस १४:५३-६५, लुका २२:५४-५५, ६३-७१, युहन्‍ना १८:१३-१४, १९-२४)

57 येसुके पकरैबलासब ओकरा परधान पुजारी कैयाफालग ल्यागेलै।

ओते धरमगुरुसब आ अगुवासब जमा भेल छेलै।

58 पतरुस दुरेसे ओकर पछा लागल परधान पुजारीके एङना तक गेलै।

आब कथी हेतै कैहके देखैके लेल भितर ज्याके नोकरसबसङे बैठलै।

59 अने मुख पुजारीसब आ महासभाके सब लोक येसुके मिरतुदन्ड दैके लेल ओकर बिरोधमे परमान जुटाबैके लेल झुठा साक्छी दैबला लोकसबके खोजिमे लागल छेलै।

60 बहुतो झुठा साक्छी कहैबला लोकसब ओकरा दोस लगेलाके बादो कोनो परमान फेला नै परलै।

आखिरमे दुइगोरे अगा ज्याके बाज्लै,

61 “यी आदमी त,

‘हम परमेस्वरके मन्दिरके तोरइके तिन दिनमे ओकरा निरमान करे सकैचियै’ कहल्कै।”

62 तकरबाद परधान पुजारी ठार भ्याके येसुके सबाल करल्कै,

“यी सबालके जबाफ तोहरसङे नै छौ?

यी लोकसब तोहर बिरोधमे गबाही देने छै ओकर बारेमे कुछो नै कहबिही?”

63 महज येसु चुपचाप रहलै।

तब फेनो परधान पुजारी सबाल करल्कै,

“तु जिबित परमेस्वरके किरिया ख्याके कह,

कि तु परमेस्वरके बेटा खिरिस्ट चिही त?”

64 येसु ओकरा कहल्कै,

“से बात अहि कैहदेलियै।

तैयो हम तोरासबके कहैचियौ,

एक दिन तुसब मानबके बेटाके सक्‍तिसाली परमेस्वरके देहना हाथ कातमे बैठल आ अकाससे बादलमे आबैत देखबिही!”

65 यी बात सुन्ते मातर परधान पुजारी आपन बस्तर फाइरके बाज्लै,

“उ त इस्वर निन्दा करल्कै।

तुसब त इस्‍वर निन्दा सुन्बे करलिही।

आब कथिले अकर बिरोधमे हमरासबके कोनो परमान चाही?

66 आब तोरासबके बिचार कि छौ?”

तब उसब जबाफ देल्कै,

“यी मिरतु दन्ड पाबैके योग्यके छै।”

67 तब उसब ओकरा मुहमे थुकल्कै,

मुका मारल्कै।

कुछ लोक थपराइत कहल्कै,

68 “ले कह त,

मुक्‍तीदैबला खिरिस्ट!

तोरा के पिटल्कौ?”

पतरुस येसुके इन्कार करल्कै

(मरकुस १४:६६-७२, लुका २२:५६-६२, युहन्‍ना १८:१५-१८, २५-२७)

69 पतरुस ओइ बाहर अङनामे बैठल छेलै।

एकटा नोकरनी आइबके ओकरा कहल्कै,

“अहुँ त गालीलके निबासी येसुके सङे छेलियै।”

70 महज पतरुस सबके अगा,

“तु कथी बाजैचिही हम कुछो नै जानैचियौ।”

71 अतेक कहैत पतरुस अङनाके केबार दिसर गेलै।

ओतबेहेकमे दोसर नोकरनी ओकरा देखके ओते भेल्हा लोकसबके कहल्कै,

“यी लोक सेहो नासरतके येसुसङे छेलै।”

72 फेनो पतरुस इन्कार करैत कहल्कै,

हम किरिया ख्याके कहैचियौ,

“ओइ लोकके चिन्हबो नै करैचियै।”

73 कुछदेर बाद ओते ठार भेल्हा लोकसब नजदिक आइबके पतरुसके कहल्कै,

“अबस्य तु ओकरेसबमेसे एक चिही,

कथिलेकी तोहर बोलीके लबजेसे थाह हैछौ।”

74 तब पतरुस किरिया खाइत कहल्कै,

“हम ओइ लोकके चिन्हबे नै करैचियै!

अदी हमर बात झुठ हेतै त,

परमेस्वर हमरा सराप देबे।”

ठिक ओहि घरी मुरगा डाँक देल्कै।

75 तब येसुके कहल बात पतरुसके याद परलै,

“मुरगा डाँक दैसे पैहने तु हमरा तिन बेर इन्कार करबिही।”

तब पतरुस बाहर निकैलके हेकैच-हेकैचके काने लाग्लै।

येसु पिलातसके जिमामे

(मरकुस १५:१, लुका २३:१-२, युहन्‍ना १८:२८-३२)

27

1 बिहानके मुख पुजारीसब आ अगुवासब एकमत भ्याके येसुके मारैके योजना बनेल्कै।

2 तब उसब ओकरा बाइन्हके लगेलै आ बडा हाकिम पिलातसके जिमा लगादेल्कै।

यहुदा अपने फासी लटैकगेलै

(परेरित १:१८-१९)

3 येसुके मिरतु दन्ड द्‍याल बात सुइनके धोखा दैबला यहुदा इस्कोरियोतके पछुताबा भेलै।

उ मुख पुजारीसब आ अगुवासब लग चानीके तिस डलर ल्याके गेलै,

4 आ कहल्कै “हम केहन पापी चियै,

जे निरदोस लोकके मिरतु दन्डके लेल पकरादेलियै।”

महज उसब कहल्कै,

“यी बात तु आपने जान,

ओइसे हमरासबके कोनो लेनादेना नै छौ।”

5 अहै कारन उ चानीके सब डलर मन्दिरमे फेकके चैलगेलै आ आपनेसे फासी लटैकके मैर गेलै।

6 मुख पुजारीसब चानीके डलर उठाके कहल्कै,

“अकरा मन्दिरके खजानामे राखैले उचित नै हेतै,

कथिलेत यी लोक मारैके लेल द्‍याल टका चियै।”

7 उसब सल्‍लाह कैरके ओइ टकासे बिदेसीसबके लहास गारैले कुम्हारसे एकटा खेत किनल्कै।

8 अहैलेल आइके दिन तक “लहुके खेत” कैहके कहैछै।

9 अहै तरहसे परमेस्वरके अगमबक्‍ता यरमियाके कहल यी बचन पुरा भेलै,

“उसब तिस चानीके डलर लेल्कै,

जे मोल इजराएलके लोकसब ओकरा उपर तोकने छेलै।

10 परभु हमरा जनङ कहने छेलै,

तनङ ओइ टकासे कुम्हारके खेत किनल गेलै।”

बडा हाकिमके सबाल आ येसुके जबाफ

(मरकुस १५:२-१५, लुका २३:३-५, १३-२५, युहन्‍ना १८:२९-१९:१६)

11 जब येसु बडा हाकिमके अगा ठार भेलै,

तब बडा हाकिम ओकरा पुछल्कै,

“कि तु यहुदी सबके रजा चिही?”

येसु ओकरा जबाफ देल्कै,

“अहाँ अपने कैहरहल चियै त।”

12 जब येसु मुख पुजारीसब आ अगुवासब दोस लगेल्कै,

तब उ ओइके कोनो जबाफ नै देल्कै।

13 तकरबाद पिलातस ओकरा कहल्कै,

“तोरा उसब बहौत परकारके दोस लग्या रहल छौ कि तु नै सुनैचिही?”

14 महज येसु एकोटा बातके जबाफ नै देल्कै।

यी बातसे बडा हाकिमके आस्चरज लाग्लै।

15 हरेक साल निस्तार पाबैनके अबसरमे बडा हाकिम लोकसबके मन मुताबिक एकटा कैदी छोइरदैछेलै।

16 ओहै समयमे घोर अपराध करैबला एकटा बारब्बा नामके लोक जहलमे बन्द छेलै।

17 जब भिर जम्मा भेलै तब बडा हाकिम पिलातस ओइसबके पुछल्कै,

“तु सब कथी चाहैचिही?

तोरासबके लेल हम ककरा छोइरदेबौ?

बारब्बा के कि खिरिस्ट कहाइबला येसु के?”

18 पिलातस के यी बात मालुम भेलै कि धरमगुरुसब ओकरसे डाह करैके कारन पकराइने छै।

19 पिलातस न्याय आसनमे बैठल छेलै,

तखनिए ओकर घरबाली ओकरा एहेन कैहके खबर पठेल्कै,

“ओइ निरदोस लोकके कुछो नै करियौ!

कथिलेकी आइ रात हम सपनामे ओकरे कारन बहुत दुख काटलियै।”

20 महज अते मुख पुजारीसब आ अगुवासब बारब्बाके छोइर दैले आ येसुके मारैले माङ करिहे कैहके लोकसबके सिखाइने छेलै।

21 बडा हाकिम पिलातस फेनो भिरके लोकसबके पुछल्कै,

“यी दुनु गोरा मेसे ककरा हम तोरासबके लेल छोइरदेबौ से तुसब चाहैचिही?”

उसब कहल्कै,

“बारब्बा के!”

22 पिलातस ओइसबके कहल्कै,

“तब अइ खिरिस्ट कहाइबला येसु के हम कथी करबौ त?”

सबगोरा कहेलाग्लै,

“अकरा कुरूसमे लटका।”

23 पिलातस पुछल्कै,

“कथिले?

यी कोन अपराध करने छै से?”

महज अहैले लोकसब जोरजोरसे चिच्याइत कहेलाग्लै,

“ओकरा कुरूसमे लटका!”

24 जखन पिलातस येसुके बचाइबला यी उपाय असफल हैत मातरे नै बल्की अइसे उपदरब मैच जेतै देखल्कै,

तै डरसे पानी ल्याके भिरके अगा आपन हाथ धोवाइत कहल्कै,

“अइ लोकके लहुके दोसी हम नै चियै।

तुहिसब अइ बातके जिम्मेबार हेब्ही!”

25 भिरके सब लोक जबाफ देल्कै,

“अकर लहुके दोस हमरासबमे आ हमरासबके बेटा-बेटीसबमे परे!”

26 तकरबाद उ बरब्बाके ओकरासबके लेल छोइर देल्कै महज येसुके कोरासे पिटके कुरूसमे लटकाइले सिपाहीसबके जिमा लगेल्कै।

सिपाहीसब येसुके गिल्‍ला करल्कै

(मरकुस १५:१६-२०, युहन्‍ना १९:२-३)

27 तकरबाद बडा हाकिमके सिपाहीसब येसुके राज महलमे ल्यागेलै,

आ पुरे पलटन ओकरा चारु कातसे घेरल्कै।

28 उसब येसुके पिन्हल बस्तर निकाइलके रजासब पिन्हैबला बैजनी रङके बस्तर पिन्हादेल्कै।

29 काँटसबके मुकुट बनाके ओकर मुरीमे पिन्हादेल्कै आ ओकर दहिना हाथमे लाठी पकरादेल्कै।

तब ओकर अगा ठेङहुनिया द्‍याके मजाक उराइत कहेलाग्लै,

“यहुदीसबके रजाके जय!”

30 उसब ओकरा थुकल्कै आ ओकर हाथसे देल लाठी ल्याके बहौत बेर मुरीमे मारल्कै।

31 उसब अनङके गिल्‍ला करलाके बाद ओकर देहसे बैजनी रङके बस्तर निकाइलदेल्कै।

तकरबाद ओकर आपने बस्तर पिन्हाके ओकरा कुरूसमे लटकाइले ल्यागेलै।

येसु कुरूसमे

(मरकुस १५:२१-३२, लुका २३:२६-४३, युहन्‍ना १९:१७-२७)

32 जाइते जाइते सिपाहीसबके कुरेनी निबासी सिमोन नाम भेल्हा लोक भेटलै,

आ उसब येसुके कुरूस ओकरा जबरजस्ती बोकैले लगाइल्कै।

33 तकरबाद उसब गलगथा कहैबला ठाममे एलै।

(जकर अरथ खप्‍परबला जहग हैछै।)

34 ओते पुग्लाके बाद उसब येसुके तित दबाइ मिझराएलa अङगुरके मध पियैले देल्कै,

महज उ चिखलाके बाद पियैले नै चाहल्कै।

35 तब उसब येसुके हाथ-टाङमे काँटी ठोइकके कुरूसमे लटकेल्कै।

ओकर बस्तर चिठा लग्याके बाइटलेल्कै।

36 तकरबाद उसब ओते बैठके ओकरा पहरा देबे लाग्लै।

37 ओकर मुरीके उपरमे दोसपतर लिखके टाइङदेल्कै जैमे एहेन लिखल छेलै,

“यी येसु यहुदीसबके रजा चियै।”

38 ओते ओकर सङे दुइटा डाकुसबके सेहो एकटाके देहना कता आ दोसरके बमा कता कुरूसमे लटकादेल्कै,

39 ओइ रस्ताहैत जाइबला आपन मुरी हिला-हिलाके ओकर अपमान करल्कै

40 आ कहल्कै,

“आरौ बा!

तु मन्दिरके तोरैबला आ तिने दिनमे ओइके बनाइबला,

आब कुरूससे निचा उतैरके या त,

आ आपने आपके बचा त।”

41 ओनाहिते मुख पुजारीसब,

धरमगुरुसब आ अगुवासब सेहो गिल्‍ला करैत कहल्कै,

42 “यी त लोकसबके बचेल्कै महज आपनेके बचाइले नै सकैछै।

इजराएलके रजा,

आब कुरूससे निचा उतैरके आबौक तब न हमसब देखके बिस्बास करबै।

43 यी परमेस्वरमे भरोसा राखैत राखैछै।

परमेस्वर अकरासे खुसी छै त अखुन बचाबे कथिलेत यी अपनेके परमेस्वरके बेटा कहैत रहै।”

44 तब ओकरजरे कुरूसमे दहिना आ बमाकात टाङल अपराधीसब सेहो ओहिनङे अपमान करल्कै।

येसुके मिरतु

(मरकुस १५:३३-४१, लुका २३:४४-४९, युहन्‍ना १९:२८-३०)

45 दिनके बारह बजेसे तिन बजे तक पुरे देस अन्हारे रहलै।

46 तिन बजे दिसन येसु जोरसे चिच्याके बाज्लै,

“इलोइ,

इलोइ,

लामा सबखथनी।”

जकर अरथ यी चियै कि,

“हे हमर परमेस्वर,

हे हमर परमेस्वर,

अहाँ हमरा कथिले त्यागलियै?”

47 यी सुइनके ओते ठार भेलमेसे कुछ लोक कहल्कै,

“यी लोक त एलियाके बोल्यारहल छै।”

48 ओकरासबमेसे एक गोरा झटसे दौरके गेलै आ पानी सोकैबला रुइया अङगुरके गन्हौवा मधमे चोइपके लाठिमे बाइन्हके येसुके पियैले देल्कै।

49 महज औरोसब ओकरा कहल्कै,

“रुक,

कहि एलिया अकरा बचाबे एतै कि कथि।”

50 येसु फेनो जोरसे चिच्याके आपन परान छोरल्कै।

51 ओइ समयमे मन्दिरके परदा उपरसे निचा दुइ चिरा भ्याके फाटलै।

धरती डोले लाग्लै आ चटान फुटलै।

52 चिहानके मुहसब उघरलै आ परमेस्वरके बहुतो सेबकसब मुरदासे जिबित भ्याके उठलै।

53 उसब चिहानसे बाहर आइबके जब येसु मुरदासे जिबित भेलै तब उसब पबितर सहरमे गेलै आ बहुतो लोकसबके देखाइ देल्कै।

54 रोमी कप्‍तान आ ओकरजरे येसुके ओगरैबला सिपाहीसब भुमकौन आ यी घटनासब देखके बहौत डेरेलै,

आ कैह उठलै कि,

“साँचोके यी त परमेस्वरके बेटा रहै।”

55 बहौत जनिसब सेहो ओतै छेलै,

उसब दुरेमे ठार भ्याके यी घटनासब देखैछेलै।

उसब येसुके सेबा टहल करैत गालील परदेससे पछुवाइत एलछेलै।

56 ओइसबमेसे मरियम मगदलिनी,

याकुब आ योसेफके माँ मरियम,

आ जब्दियाके बेटासबके माँ छेलै।

येसुके लहास चिहानमे राखल्कै

(मरकुस १५:४२-४७, लुका २३:५०-५६, युहन्‍ना १९:३८-४२)

57 साँझ परलाके बाद अरिमाथिया सहरके योसेफ नामके एक गोरे धनिक लोक एलै।

ओहो येसुके चेला छेलै।

58 उ पिलातसलग ज्याके येसुके लहास माङल्कै।

पिलातस ओकरा येसुके लहास लजाइले अनुमति देल्कै।

59 योसेफ लहास ल्याके सफा मलमलके कपरासे लपेट देल्कै,

60 आ उ चटानमे खुइनके बनल आपने लबका चिहानमे राइखके चिहानके मुहमे बरका पथल गुरकाके बन्द कैरदेल्कै आ ओतेसे चैलगेलै।

61 मरियम मगदलिनी आ दोसरो मरियम सेहो चिहानके सामने बैठल छेलै।

चिहानमे पहरेदारके पहरा

62 दोसर बिहान,

अरथात बिसरामके दिन,

मुख पुजारीसब आ फरिसीसब सङे पिलातस ओते ज्याके ओकरा कहल्कै,

63 “हौ सरकार!

हमरासबके याद छै जे उ ठक आदमी जिबित भ्याल बखत ‘हम तिन दिनके बाद फेनो जिबित भ्याके उठबै’ कहने छेलै।

64 तै खातिर अहाँ आग्या दियौ कि तिन दिन तक ओइ चिहानमे पहरा देल जाय।

कहि एहेन नै हेबे कि ओकर चेलासब आइबके ओकर लहास चोराके लजाए आ लोकसबके कहे लागे कि उ मुरदामेसे जिबित भ्याके उठलै।

तब अइबेरके धोखाके बात पहिल्काके धोखासे औरो खराब हेतै।”

65 पिलातस ओइसबके कहल्कै,

“ले ठिक छै,

तुसब सिपाहीसबके लजो आ जेहन सुरक्छा तुसब करैले चाहैचिही तनङ कर।”

66 तब उसब ज्याके चिहानके मुहमे बन्द करल पथलमे छाप लगेल्कै।

सिपाहीसबके सुरक्छा करैले पहारा लगादेल्कै।

a 

२७:३४ दबाइ मिझराएल ओइ समयमे यी एक परकारसे पिराके कम करैके लेल परयोग करल जाइछेलै।

येसु मरलसे जिके उठलै

(मरकुस १६:१-११, लुका २४:१-१२, युहन्‍ना २०:१-१८)

28

1 बिसराम दिनके बिहान अरथात हप्‍ताके पहिन्का दिन,

एकदम भिनसरमे मरियम मग्दलिनी आ दोसर मरियम चिहान देखैले गेलै।

2 अचानक भुम्कौन भेलै कथिलेकी परमपरभुके एकटा स्वरगदुत स्वरगसे निचा उतरलै आ चिहानके मुहमे राखल पथल गुरकाके हटाइल्कै आ ओहिउपरमे बैठलै।

3 ओकर चेहरा बिजलिके चमक जखा आ ओकर बस्तर हेम जखा उजर छेलै।

4 पहरा दैबला सिपाहीसब ओकरा देखके डरेसे थरथर कापैत भुइयामे खैसके मुरदा जखा भेलै।

5 तब स्वरगदुत ओइ जनिसबके कहल्कै,

“नै डरा,

हमरा मालुम छै कि तुसब कुरूसमे टाइङके मारल येसुके खोजै चिही।

6 उ अते नै छौ महज जनङ कहने छेलै तैहिनङ उ जिके उठल छौ।

अते या,

ओकरा राखलहा ठामके देख।

7 झटसिना ज्याके ओकर चेलासबके यी समाचार सुना दहै जे,

‘उ मुरदासे जिके उठल छै,

आ उ तोरासबसे अगा अगा गालीलमे ज्यारहल छौ।

ओतै तोरासबके भेट हेतौ।’

से बात तोरासबके कैहैचियौ।”

8 उ जनिसबमे डर भेलै तैयो खुसीसे यी समाचार चेलासबके सुनाबैके लेल चिहानसे दौरते गेलै।

9 अचानक येसु ओइसबके अगा देखा परलै आ कहल्कै,

“तोरासबके सान्ती!”

उसब लगमे जाके गोरलागल्कै।

10 येसु ओकरासबके कहल्कै,

“नै डराइ जाइजो,

ज्याके हमर भाइसबके गालीलमे जाइले कैहदहै।

ओतै उसब हमरा देखतै।”

सिपाहीसबके आनल समाध

11 जब उ जनिसब रस्तामे जाइते रहै,

ओहै समयमे कुछ सिपाहीसब सहरमे ज्याके मुख पुजारीसबके चिहानमे घटल सब घटनाके बारेमे सुनेल्कै।

12 तब मुख पुजारीसब अगुवासबके जमा कैरके बिचार करल्कै आ उसब सिपाहीसबके बहौत घुस दैत कहल्कै,

13 “तुसब लोकसबके यी कहिहे कि ‘रातमे जब हमसब सुतल छेलियै तखैन ओकर चेलासब आइबके ओकर लहासके चोराके ल्यागेलै।’

14 अदी यी बात पिलातसके कानमे पुग्तै त हमसब ओकरासे यी बात मिलाके तोरासबके खतरासे बचालेबौ।”

15 उ सिपाहीसब पैसा-कौरी ल्याके मुख पुजारीके कहल बमौजी करल्कै।

यी बात यहुदीसबमे फैल गेलै आ अखुन्तो तक ओकरासबमे यी बातके चरचा हैत रहैछै।

महान आग्या

(मरकुस १६:१४-१८, लुका २४:३६-४९, युहन्‍ना २०:१९-२३, परेरित १:६-८)

16 एगारहो चेलासब गालीलके ओइ पहाड़मे गेलै जते येसु ओइसबके जाइले कहने छेलै।

17 जब उसब येसुके देखल्कै तब ओकरा गोरलागल्कै,

महज ककरो-ककरो मनमे संखा भेलै।

18 तखने येसु ओइसबलग आइबके कहल्कै,

“स्वरगके आ पिरथिबीके सब अधिकार हमरा देल गेल छै।

19 तहैलेल जो,

आ सब देसके लोकसबके चेला बना,

पिता,

पुतर आ पबितर आत्माके नाममे बप्‍तिस्मा दहै।

20 हम तोरासबके आग्या करल सब बात मानैले ओकरासबके सिखा।

देख,

हम युगके अन्ततक सबदिन तोरासबके सङे चियौ।”

मरकुसके लिखल

सुसमाचार

किताबके परिचय

यी सुसमाचार मरकुस एहेन कैरके सुरु करने छै- “परमेस्वरके बेटा येसु खिरिस्टके बारेमे सुसमाचार।”

अइमे येसुके काम आ अधिकारके बारेमे लिखल गेल छै।

उ अधिकार पाबल लोक चियै कैहके ओकर कामसबसे देखाइछै,

जेनाकी सिक्छा दैत,

भुतसब निकालैछै,

लोकसबके पाप छमा करैछै,

येसु लोकसबके पापसे बचाइले आपन परान समेत दैले एलचियै कहने छै आ “मानबके बेटा चियौ” कहने छै।

अइमे मरकुस येसुके उपदेस आ सिक्छामे ओकर कैरके देख्याल कामके बेसी जोर द्‍याके लिखने छै।

बप्‍तिस्मा दैबला युहन्‍ना,

येसुके बप्‍तिस्मा आ ओकर परिक्छाके बिसयमे छोट परिचय देलाके बाद मरकुस लग्ले येसुके करल चङगाइ आ सिक्छा दैबला सेबाके बिसयमे बखान करैछै।

जहिनङ समय बितैत जाइछै,

ओकर चेलासब ओकरा औरो बेसीसे बुझे लागैछै,

महज ओकर बिरोधीसब औरो ओकरजरे दुस्मनी करैछै।

अइ किताबके अन्‍तमे येसुके जिबनके पछिल्का हप्‍ता,

खास कैरके उ कुरूसमे मरल आ पुनरूथान भेल बिसयमे लिखल गेल छै।

छोट बिसय सुची

सुसमाचारके सुरुवात १:१-१३

येसुके गालीलमे करलहा काम १:१४-९:५०

गालीलसे यरुसलेमतक १०:१-५२

यरुसलेममे बितेल्हा अन्तिम हप्‍ता ११:१-१५:४७

येसु मरलसे जिके उठल १६:१-८

जिलाके बाद देखा परल आ स्वरग दिसन गेलै १६:९-२०

मरकुसके लिखल

सुसमाचार

बप्‍तिस्मा दैबला युहन्‍नाके परचार

(मती २:१-१२, लुका ३:१-१८, युहन्‍ना १:१९-२८)

1

1 परमेस्वरके बेटा येसु खिरिस्‍टके सुसमाचार अनङके सुरु हैछै।

2 यसैया अगमबक्‍ताके किताबमे एहेन लिखल छै,

“देख,

हम आपन दुतके तोहर अगा-अगा पठाइबौ,

जे तोहर लेल रस्ता तयार करतौ।”

3 उजार जगहमे एकटा लोक जोरसे कहैछै,

“परभु आबैबला रस्ता दुरुस कर,

उ चलैबला रस्तासब सोझ कर!”

4 तहिनङे बप्‍तिस्मा दैबला युहन्‍ना लोकसबके बप्‍तिस्मा दैत उजार जगहमे देखा परलै।

उ एहेन कैहके परचार करल्कै,

“तुसब पस्चाताप कर आ बप्‍तिस्मा ले आ परमेस्वर तोरासबके पाप छमा कैरदेतौ।”

5 यहुदियाके पुरे इलाका आ यरुसलेम सहरके सबलोक निकैलके युहन्‍ना लग एलै आ आपन-आपन पाप माइनके उसब यरदन लदीमे बप्‍तिस्मा लेल्कै।

6 युहन्‍ना उंटके रुइयाँसे बन्याल बस्तर पिन्हैछेलै आ डारमे छलाके डरकसना बान्हैछेलै।

तब उ फैनगा आ बोनके मौध खाइछेलै।

7 युहन्‍ना लोकसबके एहेन कैहके परचार करैछेलै,

“जे हमरसे पछा एतौ उ हमरसे बरका छै आ हम निहुकके ओकर जुताके फितो तक खोलैके जोकर के नै चियै।

8 हम तोरासबके पानीसे बप्‍तिस्मा दैचियौ,

महज उ तोरासबके पबितर आत्मासे बप्‍तिस्मा देतौ।”

येसुके बप्‍तिस्मा आ परिक्छा

(मती ३:१३-४:११, लुका ३:२१-२२, ४:१-१३)

9 जब युहन्‍ना परचार कैर रहल छेलै तहै बखत येसु गालीलके नासरतसे एलै,

आ युहन्‍नासे उ यरदन लदीमे बप्‍तिस्मा लेल्कै।

10 येसु पानीसे बाहर निकलते मातर स्वरग उघरलै आ पबितर आत्मा पौरकीके रुपमे आपन उपर आबैत देखल्कै।

11 तब स्वरगसे एकटा एहेन अबाज एलै,

“तु हमर दुलरुवा बेटा चिही,

तोहरसे हम बहौत खुसी चियौ।”

12 पबितर आत्मा तखुन्ते येसुके उजार जगहमे ल्यागेलै।

13 येसु चालिस दिनतक उजार जगहमे रहलै तहै बखत सैतानसे उ परिक्छामे परलै।

ओते जङली जनाबरसब रहै आ स्वरगदुतसब आइबके ओकर सेबा-सुसार करल्कै।

येसुके पहिन्का चेलासब

(मती ४:१८-२२, लुका ५:१-११, युहन्‍ना १:३५-४२)

14 जब युहन्‍ना जहलमे परलै तब येसु गालील इलाकामे गेलै आ परमेस्वरके सुसमाचार परचार करल्कै।

15 उ एहेन कैहके परचार करल्कै,

“आब समय आइबगेल छौ आ परमेस्वरके राज नजदिक एल छौ।

तै खातिर आपन-आपन पाप माइनके पस्चाताप कर आ सुसमाचारमे बिस्बास कर।”

16 येसु गालील तालके कातमे चलै बखत सिमोन आ ओकर भैया अन्दरियासके तालमे जाल फेकैत देखल्कै।

कथिलेत उसब मलाह छेलै।

17 येसु उसबके कहल्कै,

“हमर पछा लाग,

आबसे हम तोरासबके माछ नै महज लोकसबके मलाह बनेबौ।”

18 तब उसब तखुन्ते आपन जालसब छोइरके येसुके पछा लाग्लै।

19 येसु कन्हिक दुर गेलाके बाद जब्दियाके बेटा याकुब आ ओकर भाइ युहन्‍नाके देखल्कै।

उसब नाहमे बैठके जालसब तुनैत रहै।

20 येसु ओहोसबके तखुन्ते बोलाइल्कै आ उ सब आपन बाबु जब्दियाके आ ओकर कामदारकेसङे नाहेमे छोइरके ओकर पछा लाग्लै।

भुत लागल लोक

(लुका ४:३१-३७)

21 तब उसब कफरनहुम सहरमे गेलै।

पबितर बिसराम दिनमे येसु यहुदी सभाघरमे ज्याके सिक्छा दैले लाग्लै।

22 ओकर सिक्छा सुइनके ओतेका लोकसब छक्‍क परलै,

कथिलेत उ धरमगुरुसब जखा नै महज अधिकारसे भरल लोक जखा सिखाइछेलै।

23 ओहै बखत सभाघरमे एकटा भुत लागल लोक छेलै।

उ जोरसे चिच्याके कहल्कै,

24 “हौ,

नासरतके येसु,

अहाँके हमरासबसे कोन काम?

अहाँ हमरासबके बरबाद करैले एलचियै?

अहाँ के चियै से हमरा थाह छै,

अहाँ परमेस्वरके पठेल्हा एकटा पबितर जन चियै।”

25 तब येसु ओकरा खिस्‍याके कहल्कै,

“चुप हो!

ओइ लोकसे बाहर निकैलजो!”

26 तखुन्ते ओइ लोकके भुत उठासुठाके पटैकके आ जोरसे हल्‍ला करैत बाहर निकैलके गेलै।

27 देखैबला सबलोक छक परलै आ आपनेमे बात करे लाग्लै,

“यी केहन बचन चियै?

यी केहन सक्‍ती आ अधिकार चियै,

भुतोसबके आग्या करैछै त निकैल जाइछै।”

28 तब येसुके चरचा चारु दिसन गालीलके इलाकामे फैलगेलै।

येसु बिमारसबके निक करल्कै

(मती ८:१४-१७, लुका ४:३८-४१)

29 तुरन्ते उसब यहुदी सभाघरसे निकैलके सिमोन आ अन्दरियासके घरमे गेलै।

उसबसङे याकुब आ युहन्‍नो गेलै।

30 तै बखत सिमोनके सौसके जर बोखार लागल छेलै आ येसु पुगते मातर यी बात उसब ओकरा सुन्यादेल्कै।

31 तब येसु ओकरलग गेलै आ ओकर हाथ पकैरके उठेल्कै।

तखुन्ते जर बोखार ओकरा छोरल्कै आ उ ओकरासबके स्वागत-सत्कार करल्कै।

32 रौद डुब्लाके बादa साँझमे बहुत किसिमके रोगी-बिमारीसब आ भुत लागल लोकसबके येसु लग आनल्कै।

33 पुरे सहरके लोकसब घरके अङनामे भिर लागल छेलै।

34 येसु बहौत किसिमके रोगी-बिमारीसबके निक करल्कै आ भुतोसबके निकालल्‍कै महज उ खिस्‍याके भुतसबके बोले नै देल्कै कथिलेत उसब ओकरा चिन्हैछेलै।b

सुनसान जगहमे येसुके परथना

(लुका ४:४२-४४)

35 भिन्सरे येसु उइठके सुनसान जगहमे ज्याके परथना करल्कै।

36 तब सिमोन आ ओकर सङीसब मिलके येसुके खोजैले गेलै।

37 येसु भेटलाकेबाद उसब कहल्कै,

“परभु अहाँके सबकोइ खोइजरहल छै!”

38 यी बात सुइनके येसु उसबके कहल्कै,

“या,

आपनौरके मिलके आसपासके गामसबमे चल।

ओहो ठामसबमे हमरा सुसमाचार सुनाइले परतै,

कथिलेत अहै कामके लेल हम एलचियै।”

39 तब येसु पुरे गालील इलाकामे घुम्‍लै आ सभाघरसबमे सिक्छा दैत आ लोकसबसे भुतसब निकालैत गेलै।

कोढी-कुस्‍टी लागल लोक

(मती ८:१-४, लुका ५:१२-१६)

40 एकटा कोढी-कुस्‍टी लागल लोक येसु लग एलै आ ठेङहुनिया दैत कहल्कै,

“अहाँ चाहबै त हमरा कोढी-कुस्‍टीसे निकc कैरसकैचियै।”

41 यी सुइनके येसुके दया लाग्लै आ ओकर उपर आपन हाथ राइखके कहल्कै,

“हम चाहैचियौ,

तु निक भ्याजो।”

42 तखुन्ते कोढी-कुस्‍टी लागल लोक निक भ्यागेलै।

43 तब येसु ओइ लोकके करा आग्या द्‍याके पठेल्कै आ कहल्कै,

44 “देख,

यी बात तु ककरो नै कहिहे,

महज ज्याके पुजारीके देखा तब मोसाके नियम अनुसार लोकसबके निक भेल परमान देखाइके लेल भेटी चरहा।”d

45 महज उ लोक बाहर निकैलके गेलै,

आ अपना निक भेल बात चारुदिसन परचार करे लाग्लै।

तैल्याके येसु फेनो उ सहरमे लोकसबके अगा खुलस्‍त रुपमे आबैले नै सक्लै महज उ सुनसान जगहमे रहेलाग्लै।

तैयो लोकसबके भिर चारुदिसनसे ओकरलग एलै।

a 

१:३२ रौद डुब्लाके बाद यहुदीसबके बिसरामके दिन कोनोभी लोक कुछो काम करेला नै हैछेलै। महज सुरुज डुबते मातर बिसरामके दिन समापत हैछेलै। ओकरबाद कोनोभी लोक चाहल बमौजी काम करेसकैछेलै, जैसेकि कोनो बिमारलोकके येसु लग आनैके

b 

१:३४ येसु भुतसबके हम के चियै कैहके लोकसबके कहे दैले नै चाहैछेलै।

c 

१:४० निक गिरिकमे लिखल छै, “यदी अहाँ चाहबैत, अहाँ हमरा निक कैर सकैचियै।” यहुदी नियम अनुसार, कोनो कोढी-कुस्‍टी लागल लोक असुध हैछै: उ लोक दोसर लोकसबलग आबैके नै हैछेलै।

d 

१:४४ यहुदीके पालीमे, यदी कोइगोराके कोढी-कुस्‍टी रहैछेलै उ लोक दोसरलोकसब सङे नै रहैपाबै। ओकरा गाउसे बाहर रहैले लगाबै छेलै। पुजारी मातरे ओकरा निक करेसकैछेलै आ तु निक भेलै कहैछेलै। ओइसे पहिने उ लोक घुमके आबैले आ औरो लोकसबसङे नै रहे सकैछेलै, मोसाके नियम अनुसार पहिने भेटी चरहाबैले परैछेलै। लेबी १४:२-३२

लकबा मारल लोक निक भेलै

(मती ९:१-८, लुका ५:१७-२६)

2

1 कन्हिक दिन बाद येसु कफरनहुम सहरमे घुइमके एलै।

उ घरेमे छै कैहके लोकसब सुनल्कै।

2 बहौत लोकसब जम्‍मा भेलासे घरके भितर बाहरमे एकोरति कतौ ठाम नै छेलै।

येसु परमेस्वरके बचनसे लोकसबके परचार करैतरहै।

3 ओह्‍या बखत चारटा लोक एक गोरे लकबा मारल लोकके लके ओकरलग एलै।

4 लोकसबके भिरके कारन ओकरलग जाइले कतौसे रस्ता नै भेटलाके बाद उसब छाइन्हमे चहैरके रस्ता बनाइल्कै तब बिमारीके ओकर झोल्ङा सहित निचा झाइरके येसुके अगामे राखल्कै।

5 आपन उपर लोकसबके एहेन बिस्बास करल देखके येसु कहल्कै,

“हे पिरिय,

तोहर पापसब छमा भेल छौ।”

6 ओते कुछ धरमगुरुवोसब बैठल छेलै आ मनमने एहेन बिचार कैररहल छेलै,

7 “यी लोक कथिले अनङ बोलैछै?

यी त परमेस्वरके निन्दा करैछै?

पाप छमा करैले त परमेस्वर बाहेक औरो कोइ नै सक्‍तै!”

8 तब तखुन्ते ओइसबके मनके बात बुइझके येसु कहल्कै,

“तुसब कथिले एहेन बिचार करैचिही?

9 ओइ लकबा मारल लोकके ‘तोहर पाप छमा भेलछौ’ कैहके कहनाइ कि ‘आपन बिछौना उठाके चल’ कहनाइ कोन उचित हेतै?

10 महज दुनियामे मानबके बेटाकेa पाप छमा करैके अधिकार छै से बात तुसब जान।”

तब येसु लकबा मारल लोकके कहल्कै,

11 “तु उठ!

आपन झोल्ङा उठा आ बोइकके घर जो!”

12 तब उ तखुन्ते सबकोइके सामनेमे उठलै आ आपन झोल्ङा उठाके गेलै।

ओतेका सबलोक आस्चरजमे परलै आ परमेस्वरके परसन्सा करैत कहल्कै,

“एहेन काम त हमसब पहिने कहियो नै देख्ने छेलियै।”

येसु लेबीके छानल्‍कै

(मती ९:९-१३, लुका ५:२७-३२)

13 येसु फेनो गालील तालके पखामे गेलै।

तब बहौत लोकसबके भिर ओकरलग एलै आ उसबके सिक्छा दैले लाग्लै।

14 ओतेसे जाइतकाल येसु अल्फयासके बेटा लेबीके बटी उठाइबलाके अड्‍डामे बैठल देखके कहल्कै,

“हमर पछा लाग।”

लेबी उठके ओकर पछा लाग्लै।

15 लेबी आपन घरमे येसु आ ओकर चेलासबके भोज खाइले बोलाइल्कै।

ओइ भोजमे बहुत बटी उठाइबलासब आ पापी लोकसब बैठल छेलै।

(कथिलेत ओकर पछा लागैबलासब एहेन बहुत लोकसब छेलै।)

16 येसुके पापीसब आ बटी उठाइबलासबसङे खाइत देखके फरिसी दलके धरमगुरुसब ओकर चेलासबके कहल्कै,

“उ कथिले उसबसङे मिलके खान-पिन करैये?”

17 येसु सुइनके उसबके कहल्कै,

“निरोगीसबके बैधके जरुरत नै परैछै महज रोगीसबके परैछै।

हम धरमीसबके नै महज पापीसबके पापसे पस्चाताप करैके लेल बोलाइले एलचियौ।”

उपासके सबाल

(मती ९:१४-१७, लुका ५:३३-३९)

18 ओइ समयमे बप्‍तिस्मा दैबला युहन्‍नाके चेलासब आ फरिसीसब उपास बैठैछेलै।

कुछ लोकसब आइबके येसुके कहल्कै,

“युहन्‍नाके चेलासब आ फरिसीके चेलासब बेर-बेर उपास बैठैछै महज अहाँके चेलासब कथिले नै बैठैये?”

19 येसु ओकरासबके कहल्कै,

“कि बर बरियातीसबसङे रहतै त उसब उपासे रहैछै से?

महज जहियातक बर ओकरासबसङे रहतै उसब उपासे नै रहैछै।

20 महज एहेनङो दिन आइब सक्‍तौ जब बर ओइसबसे अलग करतौ तब उसब ओइ दिन उपासे बैठतौ।”

21 “कोइ पुरना कपरामे लबका ढप्पा नै जोरैछै।

अगर जोरैछै त,

लबका ढप्पा पुरना कपराके घकुचाके फाइर दैछै आ पहिनेसे औरो नै निक हैछै।

22 तब कोनो लोक तजा अङगुरके मध पुरना छलाके थैलीमे नै राखैछै,

नै त लबका मधसे छलाके फाइरदैछै तब मध बैहजाइछै।

तब मध आ छला दुनु नास हैछै।

तैल्याके तजा मध लबके छलाके थैलीमे राखल जाइछै।”b

पबितर बिसराम दिनके परभु

(मती १२:१-१४, लुका ६:१-११)

23 एकबेर येसु पबितर बिसराम दिनमे गहुम खेत हैत जाइछेलै,

आ ओकर चेलासब गहुमके सिंससब खाइले तोरल्कै।

24 यी देखके फरिसीसब येसुके कहल्कै,

“पबितर बिसरामके दिनमे कथिले तुसब नियम बिपरित करैचिही?”

25 येसु उसबके जबाब देल्कै,

“दाउद आ ओकर साथी-सङीसबके भुख लागल बखत कथी करने छेलै?

कि तुसब पबितर धरमसास्तर नै पढनेचिही?

26 उ त अबियाथार परधान पुजारीके पालीमे परमेस्वरके घरमे ढुइकके चरह्‍याल रोटी साथीसबसङे बाइटके खेल्कै।

जबकि आपनौरके नियम अनुसार पुजारी बाहेक औरो ककरो खाइले नै हैछै।

महज उ असगरे नै ख्याके दोसरोके खाइले देल्कै।”

27 तब ओइसबके येसु कहल्कै,

“पबितर बिसराम दिन लोकके खातिर बन्याल गेलछै,

लोक पबितर बिसराम दिनके खातिर नै।

28 तै खातिर मानबके बेटा पबितर बिसरामो दिनके परभु चियौ।”

a 

२:१० मानबके बेटाके यी सब्द पराय येसु अपने आपके लेल परयोग करने छै।

b 

२:२२ जखन अङगुरके रस मध हैले लागैछै, तब उ ग्यासके कारन फुले लागैछै आ उ जानबरके छला लमरे लागैछै जैमे राखने रहैछै। यदी छला पुरना आ करा हेतै त, उ फुट जेतै।

सुखल हाथके निक करल्कै

(मती १२:९-१४, लुका ६:६-११)

3

1 बादमे फेनो येसु सभाघरमे ढुक्लै।

ओते सुखलहा हाथ भेल एकटा लोक छेलै।

2 कतौ उ बिसरामके दिनमे ओकर सुखलहा हाथ निक करतै कि कैहके ओकरा दोस लगाइबला फरिसीसब नजर पसारने रहै।

3 तब उ सुखलहा हाथ भेल्हा लोकके कहल्कै,

“अते या।”

4 येसु ओइसबके कहल्कै,

“बिसराम दिनमे भलाइ करनाइ कि खराब करनाइ,

परान बचेनाइ कि मारनाइ,

कोन उचित छै?”

महज उसब जबाब नै देल्कै।

5 ओइसबके हिरदयके कठोर बिचार जाइनके दुखीत भेलै आ खिस्‍याके उ सबके ताकल्कै तब येसु ओइ लोकके कहल्कै,

“तोहर हाथ पसार।”

उ हाथ पसारल्कै आ ओकर हाथ पहिने जहिनङ छेलै तहिनङ भेलै।

6 तब फरिसीसब निकैलके गेलै आ ओकरा कनङके मारबै कैहके तुरन्ते हेरोदिसबसङे ओकर बिरोधमे सल्‍लाह करल्कै।

7 तकरबाद येसु आपन चेलासबसङे ताल दिसन गेलै,

आ गालीलसे लोकसबके बरका भिर ओकर पछा लाग्लै।

8 यहुदिया आ इदुमिया परदेस आ यरुसलेम,

टुरोस आ सिदोन सहरसे आ यरदन लदी ओइपारसे चारुदिसनसे लोकसबके बरका भिर ओकर आस्चरजके कामसब करनेछै से सुइनके ओकरलग एलै।

9 लोकसबके भिर नै किचे कैहके उ आपन चेलासबके आपन खातिर एकटा नाह तैयार करैले लगाइल्कै।

10 उ बहुतोके निक करलाके कारन बिमार भेल सब लोक छुबी कैहके ठेलम-ठेल करै।

11 जब दुस्ट आत्मा लागल लोकसब ओकरा देखै,

तब ओकर अगा ठेङहुनिया द्‍याके चिच्याबै,

“अहाँ परमेस्वरके बेटा चियै।”

12 महज हम के चियै से लोकसबके नै कहैले दुस्ट आत्‍मासबके करा आग्या देल्कै।

बारह चेलासबके छानल्‍कै

(मती १०:१-४, लुका ६:१२-१६)

13 तकरबाद येसु पहारमे चैलगेलै,

आ उ आपन मन परैबला चेलासबके बोलाइल्कै,

आ उसब ओकरलग एलै।

14 तब ओकरे जरे रहैले आ परचार करैके लेल पठाबैले उ बारह गोरेके छानल्‍कै,

आ ओइसबके “परेरित” नाम देल्कै।

15 आ उसबके भुतो आत्मासब निकालैके अधिकार देल्कै।

16 उ बारहटा परेरितसब एह्‍या चियै: सिमोन,

जकर नाम पतरुस राखल्कै,

17 जब्दियाके बेटासब याकुब आ युहन्‍ना,

जैसबके उ बोअनरगेस,

अरथात मेघ गरजनके बेटासब कैहके नाम देल्कै।

18 यहिनङे कैरके अन्दरियास,

फिलिप,

बारथोलोमाइ,

मती,

थोमा,

अल्फयासके बेटा याकुब,

थेदियस,

सिमोन कनानी,

19 आ यहुदा इस्‍करियोती जे ओकरा धोखा द्‍याके पकराइने रहै।

येसु आ बालजिबुल

(मती १२:२२-२३, लुका ११:१४-२२)

20 तकरबाद येसु घर दिसन गेलै।

तब फेनो अतहेक लोकसबके भिर जम्‍मा कि येसु आ ओकर चेलासबके खाइओ तक फुरसत नै पाबल्कै।

21 जब येसुके परिबार यी सुनल्कै,

तब येसुके लैले उसब निकल्‍लै,

कथिलेत ओकर मन आपन ठाममे नै छै कैहके उसब कहैछेलै।

22 यरुसलेमसे एल्हा धरमगुरुसब कहल्कै,

“ओकरमे बालजिबुलa नामके भुत छै,

आ ओहै भुतसबके मालिकके सक्‍तिसे भुतसब निकालैछै।”

23 महज उ ओइसबके आपनलग बोल्याके खिसा-पिहानीसबमे कहल्कै,

“कनङके सैताने सैतानके निकाले सक्‍तै?

24 कोनो राजमे आपनमे फुट हेतै त उ राज नै टिकतै।

25 कोनो घरोमे आपनमे फुट हेतै त उ घर नै टिकतौ।

26 यदी सैतान सैतानेके बिरोधमे ठडा भ्याके फाटो लाबने छै त उ नै टिके सक्‍तै।

महज ओकर बिनास आइबगेलछै।

27 कोइ नै बौकार लोकके घरमे ढुइकके ओकर घरके धन-सम्‍पती नै लुटे सक्‍तै जाबेतक ओइ बौकार लोकके पैहने बान्हतै,

तब न उ ओकर घर लुटे सक्‍तै।

28 “साच्‍चोके,

हम तोरासबके कहैचियौ,

लोकसबके सब पाप आ परमेस्वरके दुर-छिया करैबला पाप समेत छमा करतौ,

29 महज पबितर आत्माके बिरोधमे दुर-छिया करैबलाके कोनोभी हालतमे छमा नै हेतै,

महज उ अनन्त पापकरमके दोसी ठहरतौ।”

30 येसु यी बचन ओइसबके कहल्कै,

कथिलेत “ओकरमे असुध आत्मा छै” कैहके उसब कहने छेलै।

येसुके माँ आ भाइसब

(मती १३:१-२३, लुका ८:४-१५)

31 तब ओकर माँ आ ओकर भाइसब ओते एलै,

आ बाहरेमे ठार भ्याके ओकरा बोलाइले पठाइल्कै।

32 लोकसबके भिर ओकर अगल-बगलमे बैठल छेलै तब उसब ओकरा कहल्कै,

“देखु,

अहाँके माँ आ अहाँके भाइसब अहाँके बाहरमे ताकैछै।”

33 येसु ओइसबके जबाब दैत कहल्कै,

“हमर माँ आ हमर भाइ के चियै?”

34 तब आपन अगल-बगल रहल लोकसबके देखके कहल्कै,

“हमर माँ आ भाइसब यीहेसब चियै!

35 कथिलेत जे परमेस्वरके इक्छा पालन करैछै,

उहे हमर माँ आ हमर भाइ आ हमर बहिन चियै।”

a 

३:२२ बालजिबुल बालजिबुल सैतानके दोसर नाम छै।

बिया छिटैबलाके खिसा

(मती १३:१-२३, लुका ८:४-१५)

4

1 येसु फेनो गालील तालके कातमे सिक्छा देबे लाग्लै।

ओकर चारुकात लोकसबके भिर अतहेक बेसी छेलै कि उ तालमे भेल एकटा नाहमे चहैरके ओइमे बैठलै।

ओते लोकसब तालके कातमे बैठल रहै।

2 तब उ बहौत बातसब ओतेका लोकसबके खिसा कैहके सिखेल्कै।

उ आपन खिसामे ओइसबके कहल्कै:

3 “सुन!

एकटा किसान खेतमे बिया छिटैले निकललै।

4 तब छिटै बखत कतहेक बिया रस्तामे परलै,

उ बिया चिरै-चुरगुनसब आइबके ख्यालेल्कै।

5 कुछ बिया पथलबला जमिनमे परलै,

जते बेसी माटी नै रहै,

आ माटीके गहिराइ नै भेलासे बिया जल्‍दीए जलमलै।

6 महज टह-टह रौद उग्लाके बाद टुसासब मौरागेलै आ सिंर नै लग्लाके कारन उ लटुवागेलै।

7 कुछ बिया काँटसबके झारमे परलै।

काँटके झारसब बरहैत गेलै,

आ जलमल बियाके झाइप देल्कै आ ओइमे फर फरैले नै सक्लै।

8 महज कुछ बिया असल जमिनमे परलै,

उ जलमैत आ बरहैत गेलै।

कोनो तिस गुना,

कोनो साइठ गुना आ कोनो सय गुना फर फरेल्कै।”

9 तकरबाद येसु कहल्कै,

“जकरा सुनैबला कान छै,

उ धियानसे सुइनके बुझ।”

10 जब येसु असगरे भेलै,

तब बारह गोरा चेलासब आ ओकर अगल-बगलमे भेल लोकसब ओकरा खिसाके बारेमे पुछल्कै।

11 येसु ओइसबके कहल्कै,

“परमेस्वरके राजके भितरी भेद जानैले तोरासबके देनेचियौ,

मगर बाहरके लोकसबके सब बात कथामे कहबौ,

12 ताकि उसब ताकैले त ताकैछै,

महज नै देखैछै,

सुनैले त सुनैछै,

महज नै बुझैछै,

नै त उसब पस्चाताव करतियै,

आ ओइसबके पाप छमा हेतियै।”

13 तब येसु ओइसबके कहल्कै,

“तुसब यी खिसाके अरथ नै बुझैचिही त औरो कथासबके अरथ कनङके बुझबिही?

14 बिया छिटैबला परमेस्वरके बचन छिटैछै।

15 कतहेक लोकसब बिया छिटल रस्ता जखा छै।

जब उसब बचन सुनैछै,

तब तुरन्त सैतान आइबके ओकरासबमे छिटल बचन बिछके लजाइछै।

16 तैहनङे कतहेक लोकसब बिया छिटल उहे पथले-पथल जमिन जखा चियै,

जे परमेस्वरके सिक्छा सुनैछै,

उसब तुरन्त खुसिसाथ गरहन करैछै।

17 महज ओइसबके आपन सिक्छाके सिर नै लागलसे उ बहौत देर नै टिकैछै।

महज बचनमे बिस्बास करैके कारन जब दुख आ सताबट आबैछै,

तब तुरन्ते उसब छोरदैछै।

18 यहिनङे कतहेक लोकसब बिया छिटल काँटके झार भ्याल जमिन जखा चियै,

जे बचन सुनैछै,

19 महज दुनियाके चिन्ता,

धनके मोह आ औरो चिजके ललसा आइबके बचनके दाइब दैछै।

तहैले उसब फर नै फराबैछै।

20 महज औरो लोकसब बिया छिटल उ असल जमिनसब जखा चियै,

जे बचन सुनैछै,

गरहन करैछै आ फर दैछै,

तब कोनो तिस गुना,

कोनो साइठ गुना आ कोनो सय गुना फर फराबैछै।”

इजोतके खिसा

(लुका ८:१६-१८)

21 तकरबाद येसु ओइसबके कहल्कै,

“कि कोइ डिबिया नेसके ढकियाके तरमे या चौकीके तरमे राखबै कैहके भितरमे आनैछै?

डिबिया डैठके उपरमे राखैले नै आनैछै त।

22 कोनोभी चिज घोसाइरके राखैले नै सकैछै,

जे उसब परगट नै हैछै,

तब कोनो चिज झापल नै छै जे इजोतमे नै आनैछै।

23 यदी जकरा सुनैबला कान छै,

उ धियानसे सुइनके बुझ।”

24 तब येसु फेनो ओइसबके कहल्कै,

“तुसब जे सुनैचिही,

तैमे धियान दहै।

कथिलेत जतहेक धियान द्‍याके सुनबिही ततहेक तुसब बेसीसे बुझेस्कबिही।

आ तुसब औरो बेसीसे बुझेबला सक्‍ती पाबबिही।

25 कथिलेत जकरसङे छै तकरा औरो बेसिसेदैछै,

आ जेकर सङे नै छै थोरबे छै कैहके सोचैछै ओकरसे भेल्हो ललेतै।”

परमेस्वरके राज बरहैत बिया जखा हैछै

26 येसु फेनो कहल्कै,

“परमेस्वरके राज एहेन हैछै- कोनो एकटा लोक जमिनमे बिया छिटैछै,

27 आ उ सुततै तैयो,

जागल रहतै तैयो उ बिया जलमबे करतै आ बढतै,

महज उ कनङके बरहैछै से उ लोक नै जानैछै।

28 जमिनके माटी आपनेसे जलमाइछै,

पहिने टुसा,

तकरबाद सिंस,

तकरबाद सिंसमे पुरा दाना लागैछै।

29 जब अन पाकैछै,

तब तुरन्ते उ हसुवा लगाबे लागैछै,

कथिलेत बाली काटैके समय भेलरहैछै।”

रायके बियाके खिसा

(मती १३:३१-३२, लुका १३:१८-१९)

30 तब फेनो येसु कहल्कै,

“परमेस्वरके राजके कोन चिजसे मिलाइबै?

कोन खिसासे अकर बरनन करल जाय?

31 यी त रायके बिया जखा छै,

जे जमिनमे छिटल जाइछै।

पिरथिबी भैरमे सब बियासबसे छोट हैछै,

32 महज जब उ छिटल जाइछै,

तब उ बरहैछै,

आ सब सागपातसे उ बरका भ्या जाइछै।

ओकर ठाइर अतहेक पैध भ्या जाइछै,

जे ओकर छाहमे अकासके चिरै-चुरगुनसब खोता बनाबैछै।”

33 एहिनङे लोकसब परमेस्वरके बचन नै बुझे तक येसु औरो बहुत खिसासब सुनाइल्कै।

34 बिना खिसासे येसु ओकरासबसङे नै बोल्‍लै,

महज आपन चेलासबके परोछमे सबके अरथ खोइल देल्कै।

येसु अन्हर बिहाइरके सान्त करल्कै

(मती ८:२३-२७, लुका ८:२२-२५)

35 ओहै दिन साँझ परलाके बाद येसु चेलासबके कहल्कै,

“ले आब अपनासब तालके ओइपार चल।”

36 तब चेलासब भिरके छोइरके येसु जै नाहमे बैठल रहै,

तहै नाहमे बैठके ओकरो आपन सङे ल्याके गेलै।

आ औरो नाहसब ओकर सङे छेलै।

37 तब ओते बरका अन्हर बिहाइर एलै,

तालके झोहसब उपर उइठके नाहमे गेलै आ नाह पानीसे भरे लाग्लै।

38 येसु नाहके पछा कातमे एकटा सिरमा लग्याके बिभोर निनमे सुतल छेलै।

तब चेलासब ओकरा उठाइत कहेलाग्लै,

“गुरु जी,

गुरु जी,

हमसब डुबे लागलियै।

कि अहाँके चिन्ता नै छै?”

39 तब येसु उठलै,

आ अन्हर बिहाइरके हकारल्कै आ झोहके कहल्कै,

“रुइक जो!

सान्त हो!”

अन्हर बिहाइर रुक्लै तब सब सान्त भेलै।

40 तब येसु आपन चेलासबके कहल्कै,

“तुसब कथिले अतहेक डरपोक चिही?

तोरौरके बिस्बास कते गेलौ?”

41 उसब एकदमे डेरागेलै आ आपनमे कहेलाग्लै,

“यी के चियै?

अन्हर बिहाइर आ तालो अकर बात मानैछै।”

भुत लागल लोक

(मती ८:२८-३४, लुका ८:२६-३९)

5

1 तब येसु आ ओकर चेलासब तालके ओइकात गेरासेनसके इलाकामे पुग्लै।

2 येसु नाहसे बाहर निकैलते मातर एकटा भुत-आत्मा लागल लोक चिहान भेल ठामसे निकैलके ओकरा भेटलै एलै।

3 उ लोक चिहान भेल ठाममे रहैतरहै।

ओकरा जंजिरसे कोइयो नै बाइन्हके राखे सकै।

4 कथिलेत बहौत बेर ओकर टाङ-हाथ लोहाके झिझिर आ करिसे बान्हल्कै,

महज झिझिर तोइरके करिके खुन्‍डी-खुन्‍डी कैरके तोरदैछेलै।

कोइ नै ओकरा बसमे करे सक्ने रहै।

5 उ रात आ दिन चिहानसब आ पहारसबमे हरदम हल्‍ला करैत आपनेसे आपन देहके पथलसे चिरैत घुम-फिर करैत रहैछेलै।

6 जब उ येसुके दुरेसे देखल्कै तब दौरके एलै,

आ ओकरा गोरलगी करल्कै।

7 तब उ जोर-जोरसे हल्‍ला करैत कहल्कै,

“हे,

महान परमेस्वरके बेटा येसु,

अहाँके हमरसे कोन सरोकार?

अहाँ परमेस्वरके किरिया खाके कहु कि हमरा आब दुख नै देबै।”

8 यी लोक एहेन बात कहल्कै,

कथिलेत येसु ओकरा कहने रहै,

“ए असुध आत्मा,

ओइ लोकसे निकैल जो।”

9 तब येसु ओकरा पुछल्कै,

“तोहर नाम कथी चियौ?”

उ कहल्कै,

“हमर नाम फौज चियै,

कथिलेत हमरौरके बहौत चियौ।”

10 तब उ भुत आत्मा लागल लोक येसुके बिन्ती करैत कहल्कै “हमरासबके यी इलाकासे बहौत दुर नै खिहारु।”

11 ओहै ठाम पहाड़मे सुगरकेa बरका जेर चरैत रहै।

12 भुत आत्मासब येसुके बिन्ती करल्कै,

“हमरौरके सुगरसबके जेर भिरमे पठादिय,

हमरौरके ओकर भितरमे ढुकैले दिय।”

13 तब येसु ओइसबके जाइले आग्या देल्कै,

आ भुत आत्मासब बाहर निकैलके सुगरसबके भितर ढुक्लै,

तब दुइ हजार सुगरसबके जेर पहाड़से समुन्दर दिसन हरैक गेलै आ समुन्दरमे डुइबके मैरगेलै।

14 यी देखके सुगर चराइबलासब डरसे भाइग गेलै आ यी बात सहर-सहर आ गाम-गाम फैलादेल्कै।

तब लोकसब कथी भेल छै से देखैले सब लोकसब ओते एलै।

15 तब उसब येसु लग एलै,

आ उसब बहुत भुत लागल लोकके मन निक भ्याके असल असल बस्तर लग्याके बैठल देखल्कै।

यी देखके ओइसबके डर भ्यागेलै।

16 तब जेसब यी घटनाके देखने रहै,

उसब भुत आत्मा लागल लोक आ सुगरसबके कथी भेल छेलै से बात कैहदेल्‍कै।

17 तब लोकसब अइ इलाकासे चैलजाउ कैहके येसुके बिन्ती करे लाग्लै।

18 येसु जब नाहमे चरहे लाग्लै तब उ लोक जकरा भुत आत्मा लागल छेलै से ओकरा बिन्ती करल्कै,

“आपन सङे हमरो ल्या चलु।”

19 महज येसु ओकरा अनुमति नै देल्कै,

महज ओकरा कहल्कै,

“तु आपन घरमे ज्याके तोहर साथीसबके तोहर लेल परभुके करल महान काम आ तोरा देख्याल बरका दयाके बारेमे कैहदहै।”

20 तब उ लोक ओइ ठामसे चैलगेलै आ ओकर खातिर येसु कतेक बरका काम कैरदेने छेलै तकर परचार डेकापोलिसb इलाका भैर करे लाग्लै,

आ सब लोकसब आस्चरज मानल्कै।

मरल छौरी आ बिमार जनिजाइत

(मती ९:१८-२६, लुका ८:४०-५६)

21 जब येसु फेनो समुन्दरके दोसरकात गेलै,

तब लोकसबके एकटा बरका भिर जमा भेलै।

तै बखत येसु समुन्दरके कातमे ठार रहै।

22 सभाघरके सासकसबमेसे याइरस नामके एकटा लोक येसु लग एलै,

आ ओकरा देखैत मातर ओकर टाङमे निहुकके गोरलगी करल्कै,

23 आ एहेन कैहके बिन्ती करल्कै,

“हमर छोटकी बेटी मरे लागल छै,

आइबके ओकर उपरमे आपन हाथ राखदिय जैसे उ निक हेबे आ जि जाय।”

24 तब येसु ओकर सङे गेलै।

लोकसबके एकटा बहौत बरका भिर ओकर पछा लाग्लै,

आ लोकसब ओकर कात ठेलमठेल करे लाग्लै।

25 ओइ भिरमे बारह बरिससे खुन खसैबला बिमार भेल एकटा जनी रहै।

26 उ बहुतो बैधसबके लग्याके निक हेबे नै सकल रहै।

ओकर सङे भेल्हा सब धन-सम्‍पैतो खरच कैरके निक नै भेलै बरु औरो खराब हालतमे पुइग गेलरहै।

27 उ येसुके बारेमे सुनने रहै,

आ ओइ भिरमे पछासे आइबके उ येसुके बस्तर छुबल्‍कै।

28 कथिलेत उ जनी मनेमन कहल्कै,

“हम ओकर बस्तर मातरे छुबै त निक भ्याजेबै।”

29 तब येसुके बस्तर छुबते मातर तुरन्त ओकर लहु बहैले बन्द भ्यागेलै,

आ आपन देहके बिमार निक भ्यागेलै से ओकरा थाह हेलै।

30 तब येसु आपन देहसे सक्‍ती निकललै से बात थाह पाइबके लोकसबके भिरसे घुइमके उ पुछल्कै,

“हमर बस्तर के छुबल्‍कै?”

31 चेलासब जबाब देल्कै,

“भिरमे लोकसब ठेलम-ठेल कैररहल अहाँ देखते चियै तैयो अहाँ कहैचियै,

हमरा के छुबल्‍कै?”

32 तब येसु हमरा के छुबल्‍कै कैहके चारुदिसन ताके लाग्लै।

33 तखुन उ जनी अपना जे भेल छेलै से थाह पाइबके डरसे थर-थर कापैत येसुके टाङमे निहुकके ओकरा सब बात सत-सत कैहदेल्‍कै।

34 तब येसु ओकरा कहल्कै,

“बेटी,

तु बिस्बास कैलाके कारन निक भेल्ही।

निकसे जो।

तोहर बिमारसे तु मुक्‍त भेल चिही।”

35 येसु बोल्तै बखत याइरसके घरसे लोकसब आइबके कहल्कै,

“मालिक अहाँके बेटी त मरगेल।

आब गुरुजीके दुख नै दियौ?”

36 महज ओइसबके बातमे ध्यान नै द्‍याके येसु याइरसके कहल्कै,

“नै डेरा,

मातर बिस्बास कर।”

37 तब येसु पतरुस,

याकुब आ याकुबके भाइ युहन्‍ना बाहेक औरो ककरो आपन सङे आबैके अनुमति नै देल्कै।

38 उसब याइरसके घरमे एलै,

तब येसु कानै-खिजैबलासब आ बिलाप करैबलासबके देखल्कै।

39 येसु भितर ढुइकके ओइसबके कहल्कै,

“तुसब कथिले हल्‍ला करैचिही आ कानै चिही?

छौरी नै मरल छै,

महज उ सुतल छै।”

40 यी बात सुइनके उसब हास्‍लै,

तब येसु उ सबके बाहर निकालल्‍कै।

तकरबाद छौरीके बाबु-माँ आ ओकर सङे भेल्हासबके सङे ल्याके छौरी भेल ठाममे गेलै।

41 तब ओइ छौरीके हाथ पकैरके कहल्कै,

“तालिता कुमीc,”

जकर अरथ चियै,

“ए छौरी,

हम तोरा कहैचियौ,

उठ।”

42 तब उ छौरी खुरखुराके उठलै आ चलफिर करे लाग्लै।

(उ बारह बरिसके रहै।)

तखुन्ते उसब आस्चरज मानल्कै।

43 तकरबाद येसु ओइसबके यी बात कोइ नै थाह पाबे कैहके करा आग्या देल्कै।

तब यी छौरीके कुछो खाइले दहै ओइसबके कहल्कै।

a 

५:११ सुगर यहुदी समुदायमे सुगर असुध जानबरके रुपमे हैछेलै, आ उसब कहियो नै ओइके खाइछेलै। अते सुगरके बारेमे बातचित हेलै, यी जते घटना हेलै ओते यहुदीसब नै रहैछेलै।

b 

५:२० डेकापोलिस डेकापोलिसके मतलब दस सहरके जनाइछै। जैमे डेकाके मतलब दस आ पोलिसके मतलब सहर चियै।

c 

५:४१ तालिता कुमी यी सब्द अरामिकमे छै, यी भसा येसुके समयमे इजराएलमे बोलैछेलै।

नासरतमे येसुके इन्कार

(मती १३:५३-५८, लुका ४:१६-३०)

6

1 येसु ओइ ठामसे निकैलके आपने गाम घुइम के चैलएलै।

ओकर चेलासब ओकर पछा-पछा गेलै।

2 बिसरामके दिन येसु सभाघरमे सिक्छा देबे लाग्लै।

येसुके सिक्छा सुनैबला बहौत लोकसब छक्‍क परैत कहल्कै,

“यी लोक यी सब बातसब कतेसे सिखल्कै?

अकरा कतेसे एहेन बुइध एलै?

कनङके यी एहेन अचम-अच्‍चमके कामसब करे सकैछै?

3 कि यी ओह्‍या काठ मिसतिरी नै चियै से?

कि यी मरियमके बेटा आ याकुब,

योसेफ,

यहुदा आ सिमोन के भैया नै चियै से?

कि अकर बहिनसब अपनासबके सङे नै छै से?”

तब उसब पिताइलै आ ओकरा बिस्बासे नै करल्कै।

4 तब येसु ओइसबके कहल्कै,

“अगमबक्‍ताके सब दिसन आदर हैछै महज आपन देस आ आपन कर-कुटुमबसबके बिचमे आ आपन घरमे आदर नै हैछै।”

5 तहैले येसु ओते कोनो-कोनो बिमारसब उपर आपन हाथ राइखके ओइसबके निक करै बाहेक ओकरासबके अबिस्बासके कारन कोनो सक्‍तिसाली काम करे नै सकल्कै।

6 ओइसबमे कन्हिकरो बिस्बास नै देखके येसु छक्‍के परलै।

तब उ गाम-गाममे सिक्छा दैत गेलै।

बारहो चेलासबके परचार करैले पठेल्कै

(मती १०:५-१५, लुका ९:१-६)

7 येसु आपन बारहो चेलासबके आपनलग बोलाइल्कै,

आ ओइसबके भुत आत्मासब निकालैके सक्‍ती आ अधिकारो दके दुइ-दुइ गोरा कैरके परचार करैले पठेल्कै।

8 जाइसे पहिने ओइसबके येसु आग्या करल्कै: “यातराके खातिर साथमे कुछो नै बोक,

ने रोटी,

ने झोरा,

ने धोकरीमे पैसा,

महज एकटा लाठी मातर बोकिहे।

9 जुता लगा,

महज एकेटा बस्तर पिन्हके जो।”

10 येसु ओइसबके कहल्कै,

“जब कोनो घरमे ढुक्‍बिही,

जाबेतक ओइ गामसे नै निकलबही ताबे तक ओतै रहिये।

11 यदी कोनो ठाममे मान-दान नै हेतौ आ लोकसब तोरौरके बचन सुनैले इन्कार करतौ त ओइ ठामसे निकलैत खिना ओकरासबके बिरोधमे गबाहीके a खातिर आपन टाङके गरदा झाइरदैहिये।”b

12 तब उसब निकैलके गेलै आ लोकसबके “पस्चाताव कर आ हिरदय बदल” कैहके परचार करे लाग्लै।

13 उसब बहौत भुतसब निकालल्‍कै आ तेलमे परथना कैरके बहौत रोगी-बिमारीसबके लग्याके निक करल्कै।

बप्‍तिस्मा दैबला युहन्‍नाके मिरतु

(मती १४:१-१२, लुका ९:७-९)

14 रजा हेरोद येसुके बारेमे सुनल्कै,

कथिलेत ओकर नामके चरचा चारु दिसर फैल गेलछेलै।

कोइ कहैछेलै,

“बप्‍तिस्मा दैबला युहन्‍ना फेनो मरके जिबित भेल छै,

तैल्याके ओकरसे एहेन सक्‍तिसाली कामसब भ्यारहलछै।”

15 महज औरोसब कहैछेलै,

“यी त एलियाc अगमबक्‍ता चियै।”

औरोसब कहै,

“यी त परापुरब कालके एक अगमबक्‍तासब मेसे एक गोरे चियै।”

16 महज यी बातसब सुइनके रजा हेरोद कहल्कै,

“युहन्‍नाके घेंच काटैले त हम्ही लगेलियै,

महज उ फेनो जिके उइठगेलै।”

17 कुछ समय पहिने रजा हेरोद आपन भाइ फिलिपके घरबाली हेरोदियासके खातिर युहन्‍नाके पकैरके जहलमे राख्ने छेलै,

कथिलेत उ हेरोदियास से बियाह करने छेलै।

18 युहन्‍ना हेरोदके एहेन कहैछेलै,

“आपन भाबोके आपनसङे रखनाइ उचित नै हैछै।”

19 ओहैसे हेरोदियास ओकरसे दुस्मनी राख्ने रहै आ ओकरा मारैले ताकैछेलै महज मारैले नै सकैछेलै।

20 कथिलेत युहन्‍ना एक धरमी आ पबितर लोक चियै थाह पाइबके हेरोद ओकरसे डराइछेलै आ सुरक्छित राख्ने छेलै।

युहन्‍नाके सिक्छा सुनैबखत उ बहुत घबराल छेलै महज तैयो ओकर बातसब धियान द्‍याके सुनैछेलै।

21 महज एक दिन हेरोदियासके बदला लैले मौका भेट्लै।

जब हेरोद आपन जलम उत्‍सबमे बरका भोज करल्कै,

उ भोजमे ओइ इलाकाके बरका-बरका पदाधिकारीसब,

फौजके कप्‍तान आ गालीलके अगुवासब छेलै।

22 तब उ भोजमे हेरोदियासके बेटी आइबके नाच्लै,

जे हेरोद आ ओते एल मेजमानसबके खुसी करल्कै।

तब रजा हेरोद ओकरा कहल्कै,

“तोरा जे इक्छा लागैछौ माङ,

हम तोरा दैले तयार चियौ।”

23 उ किरिया ख्याके ओकरा कहल्कै,

“हमरसङे जे माङबिही हम तोरा देबौ,

हमर राजके अधो भाग माङबिही त हम तोरा ददेबौ।”

24 तब उ बाहर निकैलके आपन माँके ज्याके पुछल्कै,

“हम कथी माङबै” ओकर माँ कहल्कै,

“बप्‍तिस्मा दैबला युहन्‍नाके मुरी।”

25 उ झटसिना भितर रजा हेरोद लग ज्याके कहल्कै,

“हमरा अखुन्ते बप्‍तिस्मा दैबला युहन्‍नाके मुरी थारीमे राइखके दिय।”

26 ओइबखत रजा एकदम दुखी भेलै,

आ भोजमे एल्हा मेजमानसबके अगा आपन करल बचन तोरैले नै चाहल्कै।

27 तैल्याके रजा तुरन्ते आपन एकटा सिपाहीके “युहन्‍नाके घेंच काइटके आनैले” आदेस करल्कै।

तब उ सिपाही जहलमे ज्याके युहन्‍नाके घेंच काटल्कै,

28 आ थारीमे आइनके ओइ छौरीके देल्कै,

आ उ आपन माँके देल्कै।

29 जब युहन्‍नाके चेलासब यी बात सुनल्कै तब उसब आइबके ओकर लहास उठाके चिहानमे गारल्‍कै।

येसु पाँच हजार लोकसबके खियाइल्कै

(मती १४:१३-२१, लुका ९:१०-१७, युहन्‍ना ६:१-१४)

30 तब परेरितसब येसु लग घुइमके एलै।

उसब जे-जे करने रहै आ सिखेल्हा बातसब येसुके सुनाइल्कै।

31 येसु ओकरासबके कहल्कै,

“आपनौरके सुनसान जगहमे एकछिन सुस्‍थाले।”

कथिलेत ओते आबैजाइबला अतहेक लोकसब छेलै कि ओइसबके खाइयोले फुरसत नै हैछेलै।

32 तब उसब नाहमे चहैरके सुनसान जगहमे गेलै।

33 महज बहुत लोकसब ओकरासबके जाइत देखल्कै आ चिन्हल्कै।

तब लोकसब बहुत सहरसबसे पैदले चैलके ओते गेलै,

आ उसब पुगैसे पहिने लोकसब ओते पुग्लै।

34 जब येसु नाहसे उतरलै तब लोकसबके बरका भिर जम्‍मा भेल देखके ओकरा मनमे एकदम दया लाग्लै कथिलेत उसब चरवाह बिनाके भेंरासब जखा छेलै।

तब येसु ओकरासबके बहुत बात सिखाबे लाग्लै।

35 जब साँझ परेलाग्‍लै तब ओकर चेलासब आइबके कहल्कै,

“यी उजार ठाम चियै आ साँझ परे लाग्लै।

36 यी लोकसबके छुट्‍टी दियौ,

आ उसब आसपासके गामसबमे जाके आपन लेल खाइबला चिज किन्‍तै।”

37 महज येसु ओकरासबके कहल्कै,

“तुहेसब अकरासबके खाइले दहै।”

चेलासब कहल्कै,

“परभु,

कि हमसब दुइ सय चानीके टकासेd रोटी किनके अकरासबके खिएबै?”

38 तब येसु ओकरासबके कहल्कै,

“तोरासबसङे कतहेक रोटी छौ?

जाके देख!”

उसब पता लगाके कहल्कै,

“पाँचटा रोटी आ दुइटा माछ।”

39 तकरबाद येसु लोकसबके चौरीमे समुह बनाके बैठैले आग्या करल्कै।

40 लोकसब सय-सय आ पचास-पचास गोराके समुह बनाके बैठलै।

41 तब येसु पाँच रोटी आ दुइ माछ लके स्वरगदिसर ताकैत परमेस्वरसे आसिरबाद माङल्कै आ रोटीके टुकरा टुकरा करल्कै।

लोकसबके बाइट दहै कैहके चेलासबके देल्कै।

तहिनङे माछोसब बाइट देल्कै।

42 तब सबकोइ पेट भरके खेल्कै।

43 उबरल रोटी आ माछके टुकरा चेलासब बिछल्कै त बारह चङेरा भेलै।

44 ओते रोटी खाइबला मरद-पुरुखसब मातर पाँच हजार छेलै।

येसु पानी उपरमे बुललै

(मती १४:२२-३६, युहन्‍ना ६:१६-२१)

45 तब येसु तुरन्ते आपन चेलासबके नाहमे चहैरके ओइपार बेथसेदामे अपना जाइसे पहिने जाइले लगाइल्कै।

महज उ लोकसबके भिरके बिदा करैले ओतै रैहगेलै।

46 भिरके बिदा कैरदेलाकेबाद येसु परथना करैले पहारमे गेलै।

47 जब साँझ परलै,

नाह समुन्दरके बिचमे छेलै,

आ येसु असगरे पखामे रहै।

48 येसु चेलासबके नाह चलाबैके एकदमसे दिकत भ्यारहल देखल्कै,

कथिलेत अन्हर-बिहार अगा दिसरसे बहैछेलै।

करिब भिन्सरके तिन बजेदिसन येसु पहारसे निचा एलै आ तालके पानी उपर चैलके आबैत चेलासब देखल्कै आ येसु उसबसे अगा जाइले लाग्लै।

49 महज उसब ओकरा पानीउपर चलैत देखके “भुत चियै” कैहके चेलासब जोरसे हल्‍ला करल्कै।

50 कथिलेत सबकोइ ओकरा देखके डराएल छेलै।

महज येसु झटदबर ओकरासबके कहल्कै,

“नै डेरा,

हम्ही चियौ,

साहस कर!”

51 तब येसु नाहमे चहरलै आ अन्हर-बिहार सान्त भेलै।

तब ओकर चेलासब एकदम छक परलै।

52 कथिलेत उसब पाँच हजार लोकके रोटी खियाइने छेलै से घटनाके अरथ सब बुझने नै छेलै आ उसबके हिरदय कठोर भेल छेलै।

53 तब उसब तालके ओइपार गनेसरेत इलाकामे पुग्लै आ नाहके पखामे आनल्कै।

54 जब उसब नाहसे उतरलै तखुन्ते लोकसब येसुके चिन्हल्कै।

55 तब लोकसब पुरे इलाकामे दौरके गेलै आ रोगी-बिमारीसबके ओकर खटिया सहित बोइकके येसु लग आनैले लाग्लै।

56 जे गाम,

सहर या बस्तीसबमे येसु गेलै ओते-ओते लोकसब रोगी-बिमारीसबके हाट-बजारमे राख देल्कै।

येसुके बस्तरके एक खुट मातर छुबैले उसब ओकरा बिन्ती करल्कै आ जे-जे ओकर बस्तर छुबल्‍कै से सब कोइ निक भेलै।

a 

६:११ गबाही ओकरासब उपर दन्ड परे कैहके गबाही।

b 

६:११ टाङके गरदा झारदैहे कहैके मतलब तु अइ सहरके लोकसबके इन्कार करनाइ जे कोइ येसुके बारेमे बोलल बचनके इन्कार करैछै, आ आब ओकरासबके कुछो नै करे परतै।

c 

६:१५ एलिया बहुत यहुदीसब एलिया अगमबक्‍ता एतै आ खिरिस्टके आबैबला रस्ता तैयार करतै कैहके आस करने रहै।

d 

६:३७ चानीके टका एकटा चानीके टका कामकरैबलाके एक दिन बोइन बराबर मानल जाइछै।

पिता-पुरखाके रितिरिबाज

(मती १५:१-२०)

7

1 तब कुछ फरिसीसब आ धरमगुरुसब यरुसमेलसे येसुके भेटैले एलै।

2 तखुन्ते येसुके कुछ चेलासब असुध हाथ,

अरथात नै धुवाल हाथसे भोजन करैत उसब देखल्कै।

3 कथिलेत सब यहुदीसब आ फरिसीसब आपन पिता-पुरखासे चलैत आइबरहल परम्परा अनुसार बिना हाथ धोइबके नै खाइछेलै।

4 बजारसे एलाकेबाद अस्‍लान कैरके मातरे खाइछेलै।

अतबे नै,

औरो परम्‍परासब: थारी-बाटी,

लोटा,

भाड़-कुड़सब धोवेबला चलन छेलै।

5 तैल्याके फरिसीसब आ धरमगुरुसब येसुके पुछल्कै,

“अहाँके चेलासब कथिले पिता-पुरखाके नियममे नै चलैए,

उसब त खाइसे पैहने हाथो नै धुवाबैये?”

6 येसु उसबके जबाफ देल्कै,

“ए कपटीसब,

यसैया अगमबक्‍ता तोरासबके बारेमे ठिके अगमबानी करने छेलौ,

‘यी जाती हमरा आपन मुहसे मातर आदर करैछै,

महज उसबके हिरदय हमरसे दुर छै।

7 उसब बेकारमे हमर आराधना करैछै,

महज उसबके सिक्छा लोकसबके बन्याल नियम मातरे चियै।’

8 तुसब परमेस्वरके आग्या छोइरके लोकसबके बन्याल चलन मानैचिही।”

9 येसु फेनो उसबके कहल्कै,

“तुसब आपन रितिरिबाजके लेल कतेक चलाकिसे परमेस्वरके आग्यासब इन्कार करैचिही।

10 मोसा कहने छै,

‘आपन माँ-बाबुके आदर कर,

आ जे आपन बाबु-माँ के बिरुधमे नै निक बात बोल्तै उ मारल जेतै।’

11 महज तुसब कहैचिही कि,

यदी कोनो लोक आपन बाबु-माँ के कहैछै ‘जे कुछ हमरसे मदत अहाँसबके मिलत उ हमर त्यागa चियौ’ (अरथात परमेस्वरके चरह्‍याल)

12 आ तुसब ओकरा आपन माँ-बाबुके लेल कुछो करैले नै दैचिही।

13 एहिनङ तुसब आपन रितिरिबाजके बचाके राखैचिही महज परमेस्वरके बचनके बेकम्मा सम्झैचिही।

आ एहिनङ बहुत काम तुसब करैचिही।”

सुध आ असुध

(मती १५:१०-२०)

14 येसु फेनो लोकसबके बोल्याके कहल्कै,

“तुसब सबकोइ हमर बात सुन आ बुझ।

15 कोनो एहेन चिज नै छै जे लोकके मुहसे ख्याल कोनोभी चिजसे ओकरा असुध करैछै महज लोकसे बाहर निकलैबला बातसबसे ओकरा असुध करैछै।

16 जकरा सुनै बला कान छौ उ धियानसे सुन!”

17 ओइ लोकसबके छोइरके येसु घर भितर गेलै आ चेलासब यी बातके अरथ कथी चियै से पुछल्कै।

18 येसु ओकरासबके कहल्कै,

“अखुनतक तुसब अबुझेचिही?

जे बाहरसे लोक भितरमे ढुकैछै,

उ ओकरा असुध नै करैछै से तुसब नै जानैचिही?

19 उ त ओकर हिरदयमे नै महज पेटमे ज्याके बाहर निकैल जाइछै।”

(अहिनङे येसु सब खाइबला खानाके सुध चियै कैहके समझेल्कै।)

20 तब येसु फेनो कहल्कै,

“लोकके मन भितरसे जे बाहर निक्लैछै उ बातसे लोकके असुध करैछै।

21 कथिलेत सब परकारके नै निक बातसब मनके भितरसे खराब बिचार,

अनैतिक सम्बन्ध,

चोरी,

हतिया,

बेबिचार

22 लोभ,

दुस्मनी,

छल-कपट,

निरलज,

रिस-डाह,

निन्दा,

घमन्‍ड,

मुरखता निक्लैछै।

23 यी सब दुस्ट बातसब मनके भितरसे निक्लैछै आ लोकके असुध कैरदैछै।”

जनिके बिस्बास

(मती १५:२१-२८)

24 तकरबाद येसु ओइ ठामसे टुरोस आ सिदोन सहरके इलाका दिसर गेलै आ कोइगोरे थाह नै पाबे कैहके उ चाहैछेलै।

एक गोरेके घरमे ज्याके रहलै।

महज उ घोसैरके रहैले नै सक्लै।

25 ओहै बखत एकटा जनी जकर बेटीके भुत लागल छेलै उ येसुके बारेमे सुनल्कै तब उ आइबके ओकर लाग ठेङहुनिया द्‍याके बैठलै।

26 उ सिरिया देसके फोनिके इलाकाके एक गिरिक जनी छेलै।

उ जनी आपन बेटीसे भुत आत्मा निकाइल दिय कैहके ओकरसे बिन्ती करल्कै।

27 महज येसु ओकरा कहल्कै,

“पहिने आपन धियापुतासबके खाइले दहै,

धियापुतासबकेb रोटी कुतासबके फेक देनाइ उचित नै चियै।”

28 उ जनी कहल्कै,

“साच्‍चे परभु,

महज कुतोसब त धियापुतासबके टेबुलमेसे खसल टुकरा-टुकरीसब खाइछै।”

29 यी बात सुइनके येसु ओकरा कहल्कै,

“तुहे ठिक कहलिही,

आपन घर जो,

तोहर बेटीसे भुत आत्मा निकैल गेलछौ।”

30 जब उ घर घुइमके गेलै तब बेटीके चौकीमे सुतल देखल्कै आ ओकरसे भुत आत्मा निकैल गेलछेलै।

येसु बैहरा आ बौकाके निक करल्कै

31 तब येसु टुरोस इलाकासे निकैलके सीदोन रस्ता हैत डेकापोलिस इलाकाके गालील तालमे गेलै।

32 ओते लोकसब एकटा बैहरा आ बौकासबके ओकरलग आनल्कै आ ओइसबके उपर आपन हाथ राइखके निक कैरदिय कैहके बिन्ती करल्कै।

33 येसु ओकरा भिरसे कन्हिक दुर ल्यागेलै आ ओकर कानमे आपन औङरी राखल्कै आ आपन थुक ओकर जीहमे लग्या देल्कै।

34 तब स्वरग दिसन ताकैत उ लम्बा साँस ल्याके कहल्कै,

“इफाताc” अरथात “खुइलजो!”

35 तखुन्ते ओकर कान सुने लाग्लै,

बाक फुटलै आ सुध बोले लाग्लै।

36 येसु यी घटनाके बात ककरो नै कहिहे कैहके आग्या करल्कै महज जतेक मना करल्कै ततेक लोकसब परचार करैत गेलै।

37 लोकसब एकदम आस्चरजमे परलै आ कहेलाग्लै,

“उ त सब काम बहुत निकसे करैछै।

उ त बैहराके सुनैबला आ बौकाके बोलैबला बनाइछै।”

a 

७:११ त्याग त्यागके साब्दिक अरथ हिबरु भसामे कुरबान चियै जै के मतलब परमेस्वरके चरह्‍याल।

b 

७:२७ धियापुतासब यीसब यहुदीसब चियै। कुता: ओइ समयमे यहुदीसब केना गैर यहुदीसबके चाल करै। महज अते येसु ओइ जनिके कहल्कै कि पहिने यहुदीसबके सहायता कर।

c 

७:३४ इफाता यी अरामिक सब्द छै, यी भसा इजराएलमे येसुके समयमे बोलैछेलै।

येसु चार हजार लोकसबके खियाइल्कै

(मती १५:३२-३९)

8

1 ओहै समय दिसन फेनो लोकसबके बहौत बरका भिर जम्‍मा भेलै,

महज ओइसबसङे खाइके लेल कुछो नै छेलै।

तब येसु आपन चेलासबके बोलाके कहल्कै,

2 “यी लोकसबके देखके हमरा दया लागल,

कथिलेत तिन दिनसे उसब हमरसङे छै महज उसबसङे खाइबला कुछो नै छै।

3 अगर यी सबके भुखले घर पठेबै त यीसब रस्तेमे बेहोस हेतै कथिलेत उसबमेसे कोइ-कोइ बहुत दुरसे एलछै।”

4 ओकर चेलासब कहल्कै,

“यी उजार-जगहमे कतेसे यी बहुत लोकसबके लेल खाइबला चिज आन्बै?”

5 तब येसु चेलासबके पुछल्कै,

“तोरासबसङे क्याटा रोटी छौ?”

उसब कहल्कै,

“सातटा।”

6 तकरबाद येसु लोकसबके भुइयामे बैठैले आदेस देल्कै आ सातटा रोटी ल्याके परमेस्वरके धन्‍यबाद चरहेल्कै आ रोटी तोइरके लोकसबके बाइट दहै कैहके चेलासबके देल्कै तब चेलासब सबलोकसबके बाइट देल्कै।

7 उसबसङे कन्‍की-कन्‍की माछोसब छेलै।

येसु माछोसबके लेल धन्यबाद द्‍याके लोकसबके बाइट दैकेलेल चेलासबके लगेल्कै।

8 सबकोइ अग्हा अग्हाके खेल्कै आ उगरल रोटीके टुकरा-टाकरिसब सात चङेरा भरल्कै।

9 ओते चार हजार खाइबला लोकसब छेलै।

तकर बाद येसु ओकरासबके बिदाह करल्कै।

10 तब उ तुरन्त आपन चेलासबसङे नाहमे चहैरके दलमनुथा इलाकामे गेलै।

फरिसीसब येसुसे चेन्हा माङ करल्कै

(मती १६:१-४)

11 फरिसीसब आइबके येसुसे बहस करे लाग्लै।

उसब येसुके जाचैले स्वरगसे एकटा चेन्हा माङल्कै।

12 तब येसु दिक मानैत लम्बा साँस लैत कहल्कै,

“कथिले अइ पुस्ताके लोकसब चेन्हा खोजैछै?

साच्‍चे हम तोरासबके कहैचियौ,

अइ पुस्ताके लोकसबके कोनो चेन्हा नै देलजेतै।”

13 तब ओकरासबके छोइरके उ फेनो नाहमे चहैरके ओइपार गेलै।

फरिसीसबके आ हेरोदके खमिर

(मती १६:५-१२)

14 येसुके चेलासब खाइबला चिज ल्याके जाइले बिसैर गेलछेलै आ उसबसङे एकटा रोटी मातरे छेलै।

15 तब येसु आपन चेलासबके चेताबनी दैत कहल्कै,

“तुसब फरिसीसब आ हेरोदके खमिरसे होसियार रह।”

16 “अपनासबसङे रोटी नै भेलाके कारन येसु एहेन कैहरहल छौ कि” कैहके आपसमे बातचित करे लाग्लै।

17 येसु ओकरासबके मनके बात बुइझके कहल्कै,

“तोरासबसङे रोटी नै छौ कैहके कथिले आपसमे बहस करैचिही?

अखुनो तक तुसब अबुझेचिही?

कि तोरासबके मन कठोरे छौ?

18 तोरासबसङे आँख छौ तैयो नै देखैचिही?

कान छौ तैयो नै सुनैचिही?

कि तोरासबके याद नै छौ?

19 जब कि हम पाँच रोटीसे पाँच हजार लोकसबके लेल खियाइने छेलियै तब ओते क्‍या चङेरा रोटी उबरल छेलौ?”

उसब जबाफ देल्कै,

“बारह।”

20 “आ सात रोटीसे चार हजार लोकसबके लेल तोरने छेलियै त क्‍या चङेरा उबरल छेलौ?”

तब उसब जबाफ देल्कै,

“सात।”

21 तब येसु फेनो उसबके पुछल्कै,

“कि तुसब अखनियोतक नै बुझैचिही?”

बेथसेदाके आन्हर लोक निक भेलै

22 तकरबाद येसु आ ओकर चेलासब बेथसेदामे एलै।

ओते लोकसब एकटा आन्हर लोकके येसु लग आनल्कै आ अकरा छुइबके निक कैरदिय कैहके ओकरसे बिन्ती करल्कै।

23 तब येसु उ आन्हर लोकके हाथ पकैरके गामसे बाहर ल्यागेलै,

आ ओकर आँखमे थुक लगाके आपन हाथ ओकर उपर राखैत कहल्कै,

“कि तोहे कुछो देखैचिही?”

24 तब उ उपर माथे ताकैत कहल्कै,

“हँ,

हम लोकसबके देखैचियै,

महज उसब गाछसब नहाइत चैल रहल देखैचियै।”

25 येसु फेनो ओकर आँखमे आपन हाथ राखल्कै आ उ एकटक लग्याके ताकल्कै।

तब ओकर आँखमे रोसनी एलै आ उ फेनो निकसे देखे लाग्लै।

26 तकरबाद येसु ओकरा गाम दिसर नै ज्याके घर जाइले आग्या देल्कै।

येसु के चियै?

(मती १६:१३-२०, लुका ९:१८-२१)

27 तब येसु आपन चेलासबसङे कैसरिया फिलिप्पी इलाकाके गामसबमे गेलै।

रस्तामे चलै बखत येसु चेलासबके पुछल्कै,

“लोकसब हमरा हम के चियै कैहके कहैछै?”

28 चेलासब कहल्कै,

“कोइ बप्‍तिस्मा दैबला युहन्‍ना कहैछै,

औरोसब एलिया कहैछै आ कोइ-कोइ अगमबक्‍तासबमेसे एक गोरे चियै कहैछै।”

29 तब येसु उसबके पुछल्कै,

“महज तुसब हमरा के चियै कहैचिही त?”

पतरुस जबाफ देल्कै,

“अहाँ त खिरिस्ट चियै।”

30 तब येसु उसबके यी बात ककरो नै कहिहे से आग्या देल्कै।

आपन मिरतुके बारेमे येसुके भबिसबानी

(मती १६:२१-२३, लुका ९:२२)

31 तब येसु आपन चेलासबके एहेन सिक्छा दैले लाग्लै,

“मानब बेटाके बहुत दुख भोगैले परतै आ उ अगुवासबसे,

मुल पुजारीसबसे आ धरमगुरुसबसे इन्कार हेतै,

मारल जेतै आ तेसर दिनमे फेनो जिके उठतै।”

32 से बात खोइलके येसु आपन चेलासबके कहल्कै।

महज यी सुइनके पतरुस ओकरा एक कातमे लज्याके हपारल्कै।

33 महज येसु चेलासब दिसर घुइमके ताकैत पतरुसके फटकारल्कै,

“ए सैतान,

हमरसे दुर चैल जो,

कथिलेत तोहर मन परमेस्वर दिसर नै महज लोकसबके खराब सोभाब जखा छौ।”

चेलासबके त्याग

(मती १६:२४-२८, लुका ९:२३-२७)

34 तब येसु आपन चेलासबके साथमे एल भिरके कहल्कै,

“कोइ हमर पछा आबैले चाहैछै त उ आपन मनके मारौक आ आपन कुरूस बोइककेa हमर पछा लागे।

35 कथिलेत जे आपन परान बचाइले चाहैछै,

उ गुमाइतै,

महज जे हमरलेल आपन परान गुमाइछै,

उ आपन परान बचाइतै।

36 कथिलेत सरा सन्सार हथियाके आपनेके नास करतै त ओकरा कथी फैदा हेतै?

37 या लोक आपन परानके बदला कथी दैले सक्‍तै?

38 अइ पापी आ दुस्ट पुस्तामे जे हमर आ हमर बचनसे लाज मान्तै त मानबके बेटा आपन पिताके महिमामे पबितर स्वरगदुतसबसङे आबैतखिना ओकरसे लाज मान्तै।”

a 

८:३४ कुरूस बोइकके कुरूस बोकनाइके अरथ चियै जे कोनो लोक हेबे दुख भोगैके आ येसुके कोनोभी कारनके लेल आपन परान तक दैके चियै।

9

1 तब येसु चेलासबके एहो कहल्कै,

“साच्‍चे हम तोरासबके कहैचियौ,

अइ ठाम ठार भेल्हामेसे कोनो-कोनो लोकसब परमेस्वरके राजके सक्‍ती सङे आबैत नै देखतै ताबे तक नै मरतै।”

येसुके रुप परिबरतन

(मती १७:१-८, लुका ९:२-८)

2 छठम दिन बाद येसु आपनसङे पतरुस,

याकुब आ युहन्‍नाके साथमे ल्याके एकटा उच्का पहारमे गेलै आ ओते औरो कोइ नै छेलै।

तब ओकरेसबके सामनेमे देख्‍ते-देख्‍ते ओकर रुप बदैल गेलै।

3 ओकर पिन्हल बस्तर एकदमसे उजर आ चमकदार भेलै,

पिरथिबीमे एहेन उजर धोइयोके नै हैछै तेहन उजर भेलै।

4 तब ओते एलिया आ मोसा देखा परलै।

उसब येसुसङे बातचित कैर रहल छेलै।

5 यी देखके पतरुस कहल्कै,

“गुरु जी,

अपनासबके एते रहनाइ असले भेलै।

आब अते हमसब तिनटा पाल बनाएब,

एकटा अहाँके लेल,

एकटा एलियाके लेल आ एकटा मोसाके लेल।”

6 पतरुस आपने कथी बोल्‍लै से नै जानल्कै,

कथिलेत उसब एकदम डराएल छेलै।

7 तखुन्ते बादल एलै आ ओइके छाहसे उसबके झाइपदेल्‍कै,

आ बादलसे एकटा एहेन अबाज एलै,

“यी हमर दुलरुवा बेटा चियै,

अकर बचन तुसब सुन!”

8 अचानक,

उसब चारुकात ताकल्कै महज येसु बाहेक औरो ककरो नै देखल्कै।

9 तकरबाद उसब पहारसे निचा सैर जगहमे आबे बखत येसु ओकरासबके आग्या करल्कै,

“मानबके बेटा जाबेतक मरलसे जिके नै उठतौ ताबेतक यी देखल बात ककरो नै कहिहे।”

10 उसब यी बात मनेमे राखल्कै आ जिके उठनाइके मतलब कथी चियै से आपनेमे बतियाइले लाग्लै।

11 तब चेलासब येसुके पुछल्कै,

“धरमगुरुसब कथिले पहिने एलिया एतै कहैछै?”

12 येसु जबाफ देल्कै,

“साँच्‍चो के,

पहिने एलिया एतौ आ सब चिजके पहिनेके नहाइत बनाइतै।

महज मानब बेटाके बहुत दुख कटनाइ आ दोसरसे बहिस्कार हेबेपरतै से कथिले पबितर धरमसास्तरमे लिखल छै?

13 महज हम तोरासबके कहैचियौ,

एलिया आइबगेल छै,

आ ओकर बारेमे धरमसास्तरमे लिखल बमोजिम लोकसबके जे मन लाग्लै उसब सेह्‍या करल्कै।”

भुत लागल बालकके निक करल्कै

(मती १७:१४-२१, लुका ९:३७-४३)

14 जब उसब औरो चेलासब भेल ठाममे घुइमके एलै तब ओते उसबके एकटा बरका भिर चारुकातसे घेरने छेलै आ धरमगुरुसब चेलासब सङे बहस कैररहल छेलै।

15 भिरके लोकसब येसुके देखते मातर छक परलै आ ओकरलग दौरके ज्याके गोरलगी करल्कै।

16 येसु आपन चेलासबके पुछल्कै,

“कथिके बारेमे तुसब ओकरासबसङे बहस करैचिही?”

17 एक गोरे भिरसे येसुके कहल्कै,

“गुरु जी,

हम आपन बेटाके अहाँ लग आन्‍ने चियै,

अकरा बौक बनाइबला भुत आत्मा लागल छै।

18 जब भुत आत्मा अकरा लागैछै तब ओकरा जमिनमे खस्‍या दैछै,

मुहसे लेरपोंटा चुवाबैछै आ दात किटकिटाइछै आ देह ठिठैङ जाइछै।

ओइ भुत आत्माके निकाइल दिय कैहके हम अहाँके चेलासबके बिन्ती करलियै महज उसब नै सकलक।”

19 तब येसु ओकरासबके कहल्कै,

“ए थेथर पुस्ता,

कहियातक हम तोरासबके बिचमे रहबौ?

कहियातक बिस्बासमे कमजोरे रहबिही?

तोहर बेटाके हमर लग आन।”

20 उसब ओकरा येसु लग आनल्कै।

भुत आत्माके देख्ते मातर थरथराके भुइयामे खैसपरलै आ मुहसे लेरपोंटा चुबाइत छरपटाइले लाग्लै।

21 तब येसु ओकर बाबुके पुछल्कै,

“कहियासे एहेन भ्या रहलछौ?”

उ जबाफ देल्कै,

“छोटेसे।”

22 भुत आत्मा अकरा नास करैले बेर-बेर आइग आ पानीमे फेकने रहै।

महज अहाँ कुछो करैले सक्बै त दया कैरके निक कैरदियौ।

23 तब येसु ओकरा कहल्कै,

“कथिले सक्बै कहैचिही?

बिस्बास करैबलाके लेल सबकुछ सम्भब हैछै।”

24 यी सुनते मातर ओइ छौराके बाबु जोरसे कहल्कै,

“हे परभु,

हम बिस्बास करैचियै,

हमर बिस्बासमे औरो बौकार हैले हमरा सहायता करु।”

25 जब भिरके येसु आपन दिसर आबैत देखल्कै तब ओइ भुत आत्माके कहल्कै,

“ए बौक आ बैहर करैबला आत्मा,

हम तोरा आग्या करैचियौ ओकरसे निकैलके चैल जो,

आ फेनो ओकरमे कहियो नै ढुक।”

26 तब भुत आत्मा ओकरा थरथराबैत ओकर देसके हिलाइत ओकरासे निकैलके गेलै,

आ उ मरल लहास जखा भ्यागेलै,

यी देखके बहुत लोक उ मर गेलै कि कथी कैहके कहेलाग्लै।

27 महज येसु ओकर हाथ पकैरके उठेल्कै तब उ खुरखुर्‌याके उठलै।

28 जब येसु घर भितर गेलै तब ओकर चेलासब असगरेमे ओकरा पुछल्कै,

“कथिले हमसब ओइ भुत आत्माके निकालैले नै सकलियै?”

29 येसु जबाफ देल्कै,

“एहेन परकारके भुत आत्मा परथनासे मातरे निकाइल सकैचियै।”

आपन मिरतुके बारेमे येसुके दोसर भबिसबानी

(मती १७:२२-२३, लुका ९:४३-४५)

30 तब येसु आपन चेलासबसङे ओइठामसे निकैलके गालील परदेस हैतगेलै।

उसब कते छै,

से कोइ नै थाह पाबे ओकर इक्छा छेलै।

31 कथिलेत येसु आपन चेलासबके सिक्छा दैत कहल्कै,

“मानबके बेटा लोकसबके हाथमे पकरल जेतौ,

उसब ओकरा मारतौ आ तेसर दिनमे उ फेनो जिके उठतौ।”

32 महज चेलासब यी बातके अरथ नै बुझल्कै आ ओकरसे पुछैयोले डराइछेलै।

सबसे बरका के चियै

(मती १८:१-५, लुका ९:४६-४८)

33 जब उसब कफरनहुममे पुग्लै तब घरभितर ज्याके येसु चेलासबके पुछल्कै,

“रस्तामे तुसब कथी के बारेमे बातचित करैछेल्ही?”

34 महज उसब चुपचाप रहलै,

कथिले त उसब “अपनासबमेसे बरका के चियै” ओकर बारेमे बातचित करैछेलै।

35 तब येसु बैठलै,

आ आपन बारहो चेलासबके बोल्याके कहल्कै,

“जे बरका हैले इक्छा करैछै त,

ओकरा सबसे छोट बने परतै आ सबके सेबक हेबेपरतै।”

36 तब उ एकटा छोट बच्‍चा ल्याके उसबके बिचमे राखल्कै,

आ ओकरा कन्हामे ल्याके कहल्कै,

37 “जे कोइ एहेन यी छोट बच्‍चाके हमर नाममे स्विकार करतै,

उ हमरा स्विकार करतै आ जे कोइ हमरा स्विकार करतै,

उ हमरा मातरे नै महज हमरा पठाइबलाके स्विकार करतै।”

38 तब युहन्‍ना येसुके कहल्कै,

“गुरु जी,

एकटा लोक अहाँके नाममे भुत निकालैत देखलियै।

हमसब ओकरा रोकैके कोसिसो करलियै,

महज उ हमरासबसङे अहाँके कहल नै मानैछै।”

39 तब येसु कहल्कै,

“ओकरा नै रोक,

कथिलेत जे हमर नाममे अचमके काम करैछै उ हमर बिरोधमे जल्दी खराब नै बोल्तै।

40 कथिलेत जे अपना बिरोधमे नै छौ उ आपन पक्छमे हेतौ।

41 साच्‍चे हम तोरासबके कहैचियौ,

हमर नाममे जे कोइ तोरासबके खिरिस्‍टके लोक चियै से कैहके एक लोटा पानी पियैले देतौ,

उ अबस्ले इनाम पाबतै।”

पापके बिरोधमे चेताबनी

(मती १८:६-९, लुका १७:१-२)

42 जे कोइ हमरमे बिस्बास करैबलाके छोटसे छोट पाप करैले लगाबैछै,

ओकरा घेंचमे जाँत बाइन्हके समुन्दरमे फेक देनाइ उचित हेतै।

43 यदी तोहर हाथ पाप करैले लगाइछौ त ओकरा काइटके फेकदहै।

दुनु हाथ ल्याके नरकके नै बुताइबला आइगमे जाइसे त बरु लुल्हा भ्याके स्वरगमे परबेस करनाइ उचित छै।

44 [नरकमे नै त किरा मरैछै नै त आइगे बुताइछै।]a

45 यदी तोहर टाङ पाप करैले लगाइछौ त ओकरा काइटके फेकदहै।

दुनु टाङ ल्याके नरकमे जाइसे त बरु नेङरा भ्याके अनन्त जिबनमे परबेस करनाइ उचित छै।

46 [नरकमे नै त किरा मरैछै नै त आइग बुताइछै।]

47 तहिनङे यदी तोहर आँख पाप करैले लगाइछौ त ओकरा निकालके फेकदहै।

दुनु आँख ल्याके नरकमे जाइसे त बरु आन्हर भ्याके स्वरगमे परबेस करनाइ उचित छै।

48 जते नै त किरा मरैछै नै त आइग बुताइछै।

49 “नोनसे बलिदानके सुध करल जखा सब लोक आइगसे खारल जेतै।

50 नोन असल चियै,

महज ओकर सबाद उइरजेतै त ओकरा फेनो कनङके नोनगर बनाइतै?

तु आपनमे नोनके सबाद जखा हो आ एक-दोसरसङे मिलापमे रह।”

a 

९:४४ (नरकमे नै त किरा मरैछै नै त आइगे बुताइछै।) यी खन्ड सरोत धरमसास्तरमे उल्‍लेख नै छै

छोरपतरके बारेमे येसुके सिक्छा

(मती १९:१-१२)

10

1 तब येसु उ ठाम छोइरके यरदन लदीके ओइपार यहुदियाके इलाकामे गेलै।

बहुत लोकसबके भिर ओकरलग एलै आ उ आपन आदत अनुसार ओइसबके फेनो सिक्छा दैले लाग्लै।

2 तब कुछ फरिसीसब येसुके ओकरे बातमे फसाइले ताकैछेलै आ ओकरा पुछल्कै,

“कोनो बियाह भेल लोक आपन घरबालीसे छोरपतर करनाइ उचित छै कि नै?”

3 येसु उसबके जबाफदैत कहल्कै,

“तोरासबके मोसा कथी आग्या देनेछेलौ।”

4 उसब कहल्कै,

“यी समबन्धमे मोसा त एकटा छोरपतरके नालिस लिखके आपन घरबालीके छोरपतर करैले अनुमति देनेरहै।”

5 महज येसु उसबके कहल्कै “तोरासबके कठोर मन भेलाके खातिर यी आग्या देनेछेलौ।

6 महज परमेस्वर सुरुवेसे लोकके मरद आ जनी कैरके उसबके सिरिस्टी करने रहै।

7 अहै कारनसे लोक आपन बाप-महताइरके छोरैछै आ आपन घरबालीसङे मिलल रहैछै,

8 आ उ दुनुगोरा एके देह हैछै।

आबसे उसब दुइ नै महज एके देह हैछै।

9 तैल्याके जकरा परमेस्वर एकसाथ जोरने छै,

तकरा लोकसब नै छुटाबे।”

10 जब उसब घर घुइमके एलै तब चेलासब फेनो ओहैके बारेमे येसुके पुछल्कै।

11 येसु उसबके कहल्कै,

“जे आपन घरबालीके छोइरके दोसरसे बियाह करैछै,

उ लोक आपन घरबालीके बिरोधमे बेबिचार करैछै।

12 तहिनङे जे कोनो जनी आपन घरबलाके छोइरके दोसरसे बियाह करैछै,

ओहो बेबिचार करैछै।”a

येसु छोट बच्‍चासबके आसिरबाद देल्कै

(मती १९:१३-१५, लुका १८:१५-१७)

13 तब लोकसब आपन धियापुतासबके उपर हाथ राइखके आसिरबाद देबे से बिचार कैरके येसु लग आनल्कै।

महज यी देखके चेलासब ओइसबके खिस्याइल्कै।

14 तब यी देखके येसु खिस्याके आपन चेलासबके हपारल्कै आ कहल्कै,

“छोट बच्‍चासबके हमर लग आबैले नै रोकै,

कथिलेत परमेस्वरके राज ओहनेसबके चियै।

15 साच्‍चे हम तोरासबके कहैचियौ,

जे एकटा बच्‍चा जखा परमेस्वरके राजके गरहन नै करतै त उ कहियो नै परमेस्वरके राज भितर ढुकैले सक्‍तै।”

16 तब येसु बच्‍चासबके कोरामे ल्याके ओइसबके उपर आपन हाथ राइखके आसिरबाद देल्कै।

धनिक लोक

(मती १९:१६-३०, लुका १८:१८-३०)

17 जब येसु रस्तामे जाइछेलै तब एकटा लोक दौरके ओकर अगा एलै आ ठेङहुनिया दैत कहल्कै,

“हे असल गुरु जी,

अनन्त जिबन पाबैले हमरा कथी करेपरतै?”

18 येसु ओकरा कहल्कै,

“हमरा कथिले असल गुरु कहैचिही?

परमेस्वर बाहेक कोइ नै असल छै।

19 तु त आग्यासब जानबे करैचिही- हतिया नै कर,

बेबिचार नै कर,

चोरी नै कर,

झुठा साक्छी नै दहै आ आपन माँ-बाबुके आदर कर।”

20 उ जबाफ देल्कै,

“गुरु जी,

यी आग्यासब त हम छोटेसे पालन कैरते आबैचियै।”

21 तब येसु ओकर दिसन ताइकके परेमसे कहल्कै,

“तोहरमे एकटा औरो चिजके कमि छौ।

तोहरसङे भेल्हा सब धन-सम्पती बेचके गरिबसबके बाइट दहै,

तब स्वरगमे तोरा बहुत धन भेटतौ आ हमर पछा लाग।”

22 यी बात सुइनके उ लोक उदास भेलै आ दुखी भ्याके चैलगेलै,

कथिलेत उ बहुत बरका धनिक छेलै।

23 तब येसु चारु दिसन ताइकके आपन चेलासबके कहल्कै,

“धनिक लोकसबके परमेस्वरके राजमे आबैले बहुत कठिन हैछै।”

24 यी बात सुइनके चेलासब आस्चरजमे परलै महज उसबके येसु फेनो कहल्कै,

“हे बालकसब!

परमेस्वरके राजमे आबैले कतेक कठिन छै!

25 धनिक लोक परमेस्वरके राजमे आबैसे त बरु उंट टिपनीके नाथिमे ढुकैले असान हैछै!”

26 उसब औरो आस्चरजमे परके येसुके कहल्कै,

“तब के उदार पाबतै त?”

27 तब येसु उसबके ताकैत कहल्कै,

“जे काम लोकके लेल असम्‍भब छै महज परमेस्वरके लेल नै,

कथिलेत परमेस्वरके लेल सबकुछ सम्भब छै।”

28 पतरुस ओकरा कहल्कै,

“देखु,

हमसब त आपन घर-दुवार सब चिज छोइरके अहाँके पछा लग्लेचियै।”

29 येसु कहल्कै,

“साँचोके हम तोरासबके कहैचियौ,

जे हमरा आ सुसमाचारके खातिर आपन घरदुवार,

माँ-बाबु,

बेटा-बेटी,

भाइ-बहिन आ जग्‍गा-जमिन छोरतै,

30 तकरा सताबटके साथ-साथे अहै युगमे सय गुना बेसी घरदुवार,

माँ-बाबु,

बेटाबेटी,

भाइ-बहिन आ जग्‍गा-जमिन भेटतै।

तब आबैबला युगमे अनन्त जिबन मिल्तै।

31 जेसब अखन अगा छै,

उ पछा हेतै आ जेसब अखन पछा छै उसब अगा हेतै।”

तेसर बेर आपन मिरतु बारेमे येसुके चरचा

(मती २०:१७-१९, लुका १८:३१-३४)

32 येसु आ ओकर चेलासब यरुसलेम दिसन ज्यारहल छेलै,

आ अगा-अगा येसु बरहैत ज्यारहल छेलै।

चेलासब आस्‍चरजचकित रहै,

आ पछा-पछा आबैबलासब डराएल रहै।

बारहो चेलासबके येसु फेनो अलग लज्याके ओकरासबके बुझादेल्कै जे आपन उपर हैबला घटनाके बिसयमे ओइसबके सुनाइल्कै।

33 येसु कहल्कै,

“सुन,

अपनासब यरुसलेम दिसन जाइचियै।

ओते मानबके बेटाके मुल पुजारी आ धरमगुरुसबके जिम्‍मा लगेतौ।

उसब ओकरा मिरतुदन्डके लेल दोसी ठहरेतै आ आनजातसबके हाथमे सोप देतै।

34 तब उसब ओकरा हसी उराइत,

ओकरा थुक्‍तौ आ ओकरा कोरासे पिटतौ आ माइर देतौ।

महज तिन दिनके बाद उ फेनो जिबित भ्याके उठतौ।”

याकुब आ युहन्‍नाके बिन्ती

(मती २०:२०-२८)

35 जब्दियाके दुनु बेटा याकुब आ युहन्‍ना येसु लग आइबके कहल्कै,

“गुरु जी,

हमरासबके इक्छा छै,

हमसब अहाँसङे जे माङैचियै से हमरासबके खातिर कैरदिय।”

36 येसु ओइसबके पुछल्कै,

“तोरासबके इक्छा कथी छौ,

जे हमरसे कराबैले चाहैचिही?”

37 उसब जबाब देल्कै,

“अहाँके महिमीत राजमे हमरासबमेसे एक गोराके देहना कातमे आ दोसरके आपन बमा कातमे बैठेके मन्जुरी दिय।”

38 महज येसु ओइसबके कहल्कै,

“तुसब कथी माङैचिही से तुसब नै जानैचिही।

जे दुखके बाटी हम पियैचियै,

से तुसब पिए सकबिही?

या जे बप्‍तिस्मा हम लेनेचियै,

उ बप्‍तिस्मा तुसब लेबे सकबिही?”

39 उसब जबाब देल्कै,

“ह हमरौरके सक्बै।”

ओइसबके येसु कहल्कै,

“जे दुखके बाटी हम पियैचियौ उ तुसब पिब्ही,

आ जे बप्‍तिस्मा हम लेनेचियौ उ बप्‍तिस्मा तुहेसब लेब्ही।

40 महज आपन देहना कात आ बमा कात बैठाबैके अधिकार हमरा नै छै।

परमेस्वर यी ठाम जैसबके खातिर तैयार कैररहलछै,

उ ओइसबके खातिर चियै।”

41 जब यी बात बाँकी दसो चेलासब सुनल्कै तब उसब याकुब आ युहन्‍नाके खिस्येलै।

42 तब येसु ओइसबके आपनलग बोल्याके कहल्कै,

“तोरौरके जानैचिही कि आनजातमे सासन करैबलासब मनमानी करैछै आ पैध लोकसब ओकरासबके उपर अधिकार जमाबैछै।

43 महज तोरासबमे एहेन नै हेतौ,

जे तोरासबमेसे पैध हैके इक्छा करतौ,

ओकरा तोरेसबके सेबक हेबेपरतै।

44 तब तोरासबमेसे जे बरका हैके इक्छा करतौ,

ओकरासबके दास हेबेपरतै।

45 कथिलेत मानबके बेटा सेबा लैले नै,

महज सेबा करैले आ बहौत लोकके छुटकाराके दामके खातिर आपन परान दैले एल छै।”

अन्हरा बारतिमै

(मती २०:२९-३४, लुका १८:३५-४३)

46 तब येसु चेलासबसङे यरिहो सहरमे पुग्लै।

येसु आपन चेलासब आ एकटा बरका भिरके साथ यरिहोसे निक्लै बखत रस्ताके कातमे तिमैके बेटा बारतिमै नामके अन्हरा भिखमङा बैठल छेलै।

47 जब उ भिखमङा नासरतके येसु आइबरहल छै सुनल्कै तब उ जोरसे हल्‍ला करैत कहल्कै,

“हे येसु,

दाउदके पुतर,

हमर उपर दया करु!”

48 बहुत लोकसब ओकरा चुप हो कैहके फटकारल्कै।

महज उ औरो जोरसे कहेलाग्लै,

“हे दाउदके पुतर,

हमर उपर दया करु!”

49 तब येसु ठार भेलै आ कहल्कै,

“ओकरा बोलाके अते आन!”

उसब ओइ भिखमङा लोकके बोल्याके कहल्कै,

“साहस कर,

उठ येसु तोरा बोल्यारहलछौ।”

50 उ आपन ओढना फेकैत खुरखुराके उठलै आ येसु लग गेलै।

51 येसु ओकरा पुछल्कै,

“तु कथी चाहैचिही?

हम तोहर लेल कथी कैरदेबौ?”

उ कहल्कै,

“परभु,

हम देखैले चाहैचियै।”

52 येसु ओकरा कहल्कै,

“जो,

तोहर बिस्बाससे तु निक भेल्ही।”

तब उ तखुन्ते देखे लाग्लै आ परमेस्वरके परसन्सा करैत ओकर पछा लाग्लै।

a 

१०:१२ रोमीके नियम अनुसार कोनो जनी आपन घरबलासे छुट पतर लेबेके अधिकार हैछै, महज यहुदी नियममे जनिके यी करैके अधिकार नै छै।

यरुसलेममे येसुके परबेस

(मती २१:१-११, लुका १९:२८-४०, युहन्‍ना १२:१२-१९)

11

1 जब येसु यरुसलेमके नजदिक जैतुन पहारके कातमे बेथफागे आ बेथानिया गाममे पुगलै,

तब ओते उ आपन चेलासब मेसे दुइ गोराके एहेन कैहके पठेल्कै,

2 “तुसब सामनेके गाममे जो,

गाममे जाइते जाइते तोरासबके एकटा गदहाके बच्‍चा बान्हल भेटतौ तैमे अखुनतक कोइ ने चरहल छै।

तकरा खोइलके अते आन।

3 कोइ तोरासबके ‘यी कथी करैचिही?’

कहतौ त,

‘परभुके अकर जरुरत छै,

आ फेनो उ अकरा तुरन्ते घुमादेतौ’ कहिहे।”

4 तब दुनुगोरा गेलै,

आ उ गदहाके बच्‍चा उसबके डगहर कातमे एकटा घरके देहरी लग बान्हल भेटलै आ ओकरा खोले लाग्लै।

5 ओइठाम ठारभेल लोकसब ओकरासबके कोइ-कोइ पुछल्कै,

“यी गदहाके बच्‍चाके तुसब कथी करैचिही?”

6 जैहनङे येसु ओइसबके अरहाइने रहै तैहनङे उसब जबाब देल्कै,

आ उसब ओइसबके जाइले देल्कै।

7 उसब गदहाके बच्‍चाके येसु लग आनल्कै,

आ आपन बस्तरसब ओकर उपरमे राइख देल्कै,

आ येसु ओहैमे सबार भेलै।

8 बहौत लोक रस्तामे आपन बस्तरसब बिछाइ छेलै,

औरो लोकसब फुलबारीसे पत्‍ताबला ठाइरसब तोइरके रस्तामे बिछेल्कै।

9 तब येसुके अगा-अगा चलैबला आ पछा-पछा आबैबलासब जयजयकार करे लाग्लै,

“होसन्‍ना!

धैनके उ,

जे परमपरभुके नाममे आबैछै!

10 धैनके हेबे,

हमरसबके पुरखा दाउदके आबैबला राजके जय,

परमधाममे होसन्‍ना!”

11 येसु यरुसलेममे पहुचके मन्दिरमे ढुकलै।

तब उ अखापखा चारु दिसर नजैर पसाइरके ताकलाके बाद साँझ परल जाइछेलै तै खातिर ओतेसे बारहो गोरे चेलासबसङे बेथानिया चैलगेलै।

अंजिरके गाछ

(मती २१:१८-१९)

12 दोसर दिन बेथानियासे आबैतखिना येसुके भुख लाग्लै।

13 तब दुरेसे हरियर पतासे भरल अंजिरके गाछ देखके ओइमे फल भेटतै कि कैहके उ ओते गेलै।

जब उ ओते पहुचलै ओइ गाछमे पता बाहेक कुछो नै भेटलै,

कथिलेत तै बखत अंजिर फरैबला समय नै भेलरहै।

14 तब येसु ओइ गाछके कहल्कै,

“आबसे तोहर गाछमे कहियो फर नै फरे।”

ओकर कहल यी बात चेलासब सुइन लेल्कै।

येसु मन्दिरमे किन बेच करैबलासबके हटेल्कै

(मती २१:१२-१७, २०-२२, लुका १९:४५-४८, युहन्‍ना २:१३-२२)

15 तब उसब यरुसलेम पहुचलाके बाद येसु मन्दिर भितर ढुकलै,

तब मन्दिरमे बेचैबला आ किनैबलासबके बाहर निकालल्‍कै,

पैसा भजाइबलासबकेa टेबुलसब आ पेरबा बेचैबलासबके बैठैबला पिरहिया उल्टा पुल्टा देल्कै।

16 मन्दिरके दलान हैत ककरो कोनो चिज लके जाइले नै देल्कै।

17 तब उ सिक्छा दैत कहल्कै,

“कि एहेन लिखल नै छै,

‘हमर घर सब जातीसबके लेल परथनाके घर कहाइतै’?

महज तोरौरके त अकरा डाकुसबके अड्‍डा बनाइने चिही।”

18 तब मुल पुजारीसब आ धरमगुरुसब यी बात सुइनके येसुके कनङके मारल जेतै तकर उपाय सोचे लाग्लै।

महज उसब ओकरसे डराबैछेलै,

कथिलेत लोकसबके पुरा भिर ओकर सिक्छा सुइनके अच्‍चम मान्‍ने रहै।

19 सुरुज डुब्लाके बाद येसु आ ओकर चेलासब सहरसे निकैलके बाहर गेलै।

बिस्बासके सक्‍ति

(मती २१:१८-२०)

20 बिहान सबेरे ओतेसे रस्तामे जाइत जाइत उसब ओइ अन्जिरके गाछके जैरेसे सुखल देखल्कै।

21 तब पतरुस पहिन्का घटना समझल्कै,

आ येसुके कहल्कै,

“गुरु जी,

देखु,

अहाँके सराप देल्हा गाछ सुइख गेलछै।”

22 येसु ओइसबके कहल्कै,

“परमेस्वरमे बिस्बास राख।

23 हम तोरासबके साँचोके कहैचियौ,

यदी आपन मनमे कोनो संखा नै करतै महज आपनेसे कहल बात पुरा हेबे कैहके बिस्बास कैरके यी पहाड़के ‘अतसे उखरके समुन्दरमे जो’ कहतै त ओकरलेल तैहनङ हेतै।

24 अहै खातिर हम तोरासबके कहैचियौ,

तुसब परथनामे जे माङबिही,

से पाइबगेलचिही कैहके बिस्बास कर,

आ उ मिल जेतौ।

25 जखुन तुसब परथनाके लेल खरा हेब्ही,

तब ककरो बिरुधमे तुसब कुछो छौ त ओकरा माफ कर,

जै से तोहर पिता जे स्वरगमे छौ सेहो तोहर अपराध माफ कैरदेतौ।

26 [महज माफ नै करबिही त,

स्वरगमे रहैबला पिता तोरासबके अपराध माफ नै करतौ।]”

येसुके अधिकार बारे सबाल

(मती २१:२३-२७, लुका २०:१-८)

27 येसु आपन चेलासबसङे फेनो यरुसलेममे एलै।

तब येसु मन्दिरके अङनामे टहल-बुल करैतकाल मुल पुजारीसब,

धरमगुरुसब आ अगुवासब ओकरलग एलै।

28 उसब येसुके पुछल्कै,

“कोन अधिकारसे तु यी कामसब करैचिही?

यी अधिकार तोरा के देल्कौ?”

29 येसु ओइसबके कहल्कै,

“हम अहाँसबके एकटा सबाल करैचियै,

आ अहाँसब अकर जबाब देबै त,

कोन अधिकारसे हम यी काम करैचियै,

से बात अहाँसबके कहब।

30 युहन्‍नाके देल बप्‍तिस्मा स्वरगसे चियै कि लोकसे,

हमरा जबाब दिय।”

31 तब उसब आपनमे छलफल करे लाग्लै,

“यदी ‘स्वरगसे’ कहबै त ‘तुसब ओकर उपर कथिले नै बिस्बास करलिही’ कैहके उ कहतै।

32 महज लोकसबसे छै कहैले डेरेलै कथिले त लोकसब युहन्‍नाके साँचोके अगमबक्‍ता चियै कैहके बिस्बास करने रहै।”

33 तब उसब येसुके जबाब देल्कै,

“हमरौरके थाह नै छै।”

फेनो येसु कहल्कै,

“हम्हु कोन अधिकारसे यी काम करैचियै,

से तोरासबके नै कहबौ।”

a 

११:१५ पैसा भजाइबलासबओइ समयमे जे कोइ परमेस्वरके मन्दिरमे बलिदान चरहाबेके लेल आबैछेलै उ परमेस्वरके मन्दिरमे परयोग करैके लेल आपन पैसा भजाबैछेलै, कथिलेकी ओहि पैसाके मातर उसब जानबरसब चरहाबैके लेल किनेसकैछेलै।

मालिक आ बटिदारसबके खिसा

(मती २१:३३-४६, लुका २०:९-१२)

12

1 तब येसु उसबके एकटा खिसा कहल्कै,

“एकटा लोक अङगुरके खेती करल्कै आ चारुकातसे ओकरा घेरल्कै।

अङगुरके रस जम्‍मा करैके लेल एकटा खाइध खुइनके कोल्हु बनाइल्कै।

ओहैमे एकटा मचानो बनाके अङगुरके बारी बटिदारसबके जिम्‍मा द्‍याके अपने बिदेस चैलगेलै।

2 “जब अङगुर पाकैके समय एलै तब अङगुर लैले मालिक आपन एकटा नोकरके पठाइल्कै।

3 महज बटिदारसब ओकरा पकैरके मारपिट कैरके छुच्छे हाथ पठादेल्‍कै।

4 मालिक फेनो दोसर नोकरके पठाइल्कै,

महज बटिदारसब ओकरो कपार फोरके बेजत करल्कै।

5 तब मालिक तेसर नोकरके पठाइल्कै महज उसब ओकरा जानसे मारदेल्कै।

तहिनङे बहुत नोकरसबके पठाइल्कै,

उसब ककरो मारपिट करल्कै त ककरो जानसे मारदेल्कै।

6 अन्‍तमे ओकर आपन एकलौता बेटा मातरे रैहगेलै।

‘उसब त हमर बेटाके पक्‍के आदर करतै’ कैहके सबसे पछा बटिदारसबलग पठाइल्कै।

7 महज बटिदारसब ओकरा देखैत मातर आपसमे बात करे लाग्लै,

‘यी त हकबला चियौ।

चल,

अपनासब अकरा मारदहै तब अकर सब सम्पती आपनौरके भ्याजेतौ।’

8 तब बटिदारसब ओकरा पकैरके माइर देल्कै तब ओकर लहासके अङगुर खेतसे बाहर निकालके फेकदेल्कै।”

9 तब येसु पुछल्कै,

“आब अङगुर खेतके मालिक ओइसबके कथी करतै?

उ आइबके बटिदारसबके माइरदेतै आ अङगुर खेत दोसर लोकसबके ददेतै।

10 तुसब पबितर धरमसास्तरमे नै पढनेचिही?

‘जै पथलके घर बनाइबला मिसतिरीसब छाइट देल्कै,

सेह्‍या जगके मुल खम्‍हा बन्लै,

11 यी काम परमेस्वर करने छै,

आ अपनासबके नजरमे आस्चरजके छै’।”

12 तैल्याके मुख पुजारीसब,

सास्तरीसब आ अगुवासब येसुके पकरैले ताकैछेलै,

कथिलेत यी खिसा हमरेसबके बिरोधमे कैहरहल छै से बुझल्कै।

महज भिरके लोकसबसे डराबैके कारन ओकरा छोइरके चैलगेलै।

बटीके बारेमे परस्‍न

(मती २२:१५-२२, लुका २०:२०-२६)

13 तब कुछ फरिसीसब आ हेरोद रजाके दलके लोकसब येसुके फसाइले एलै।

14 उसब येसु लग आइबके कहल्कै,

“गुरु जी,

हमसब जानैचियै कि,

अहाँ सहि बात बोलैचियै,

आ ककरो पक्छपात नै करैचियै।

अहाँ त परमेस्वरके सत-सत बात सिखाइचियै।

आब हमरासबके कहु,

हमसब कैसरके कर तिरबै से उचित छै कि नै?”

15 तब येसु उसबके कपटी बिचार बुइझके कहल्कै,

“तुसब कथिले हमरा फसाइले चाहैचिही?

हमरा एकटा डलर देखा।”

16 उसब एकटा डलर आनल्कै।

तब येसु उसबके कहल्कै,

“अइमे ककर चेहरा आ नाम लिखल छै?”

उसब कहल्कै,

“कैसरके।”

17 तब येसु उसबके कहल्कै,

“तै खातिर जे कैसरके चियै से कैसरके दहै आ जे परमेस्वरके चियै से परमेस्वरके दहै।”

यी बात सुइनके उसब आस्चरजमे परलै।

जि उठैके परस्‍न

(मती २२:२३-३३, लुका २०:२७-४०)

18 मैरके जि उठैबला उपर बिस्बास नै करैबला कुछ सदुकीसब येसु लग एलै आ येसुके पुछल्कै,

19 “गुरु जी,

मोसा हमरासबके लेल बेबस्थामे लिखदेने छै,

कि कोनो लोकके भैया निपुतरे आपन घरबालीके छोइरके जेतै त,

ओकर भाइ आपन भौजीसे बियाह कैरके भैयाके बंस खरा करे परैछै।

20 आब एकटा परिबारमे सात भाइके भैयारी छेलै।

जेठकाके बियाह करल्कै आ उ निपुतरे मरगेलै।

21 तब मैझला आपन भौजीसे बियाह करल्कै आ ओहो बिना धियेपुतेके मरगेलै।

सैझलो ओकरसे बियाह करल्कै महज ओहो धियापुता नै जलमाके मरलै।

22 तहिनङे सातो गोरे ओकरसे बियाह करल्कै आ धियापुता नै जलैमके सबकोइ एक-एक कैरके मरगेलै।

अन्‍तमे ओहो जनी मरगेलै।

23 आब कहु,

ओइ समयमे जहिया मरलहासब जिके उठतै त,

ओकरासबमेसे उ जनी ककर घरबाली हेतै?

कथिलेत उ सातो गोरासे बियाह करनेछेलै।”

24 तब येसु उसबके कहल्कै,

“तुसब भरममे परलचिही,

कथिलेत तुसब ने त पबितर धरमसास्तर जानैचिही,

ने त परमेस्वरके सक्‍तिके?

25 कथिलेत,

जब उसब जिके उठतै,

नै उसब बियाह करेतै,

नै उसबके बियाह हेतै,

महज उसब त स्वरगके स्वरगदुतसब जखा हेतै।

26 कि तुसब जि उठैके बारेमे मोसाके किताबमे नै पढनेचिही?

से बात जरैत पोथराके घटनामे परमेस्वर मोसाके कहल्कै,

‘हम अबराहमके परमेस्वर,

इसहाकके परमेस्वर,

आ याकुबके परमेस्वर चियौ।’

27 तै खातिर उ मरल लोकसबके परमेस्वर नै महज जिबितसबके परमेस्वर चियै!

साच्‍चे तुसब बहुत बरका भरममे परलचिही।”

महान आग्या

(मती २२:३४-४०, लुका १०:२५-२८)

28 एक गोरे धरमगुरु ओते एलै आ एक-दोसरमे बताबती कैररहल सुनल्कै।

येसु लोकसबके ठिक जबाफ देल सुइनके ओकरा कहल्कै,

“हे गुरु जी,

सब आग्‍यासबमेसे महान आग्या कोन चियै?”

29 तब येसु ओकरा जबाफ देल्कै,

“सबसे महान आग्या एह्‍या चियै,

‘हे इजराएलके बासिसब सुन,

परमपरभु अपनासबके परमेस्वर एकेटा परमेस्वर चियै।

30 तु परमपरभु आपन परमेस्वरके सरा हिरदयसे,

सरा परानसे,

सरा समझसे आ सरा सक्‍तिसे परेम कर।’

31 आ दोसर बरका आग्या यी चियै ‘आपन परोसियाके आपने जखा परेम कर।’

अइसे कोनो बरका आग्या नै छै।”

32 तब उ सास्तरी येसुके कहल्कै,

“गुरु जी,

अहाँ ठिके कहैचियै,

परमेस्वर एकेटा छै,

आ ओकर बाहेक औरो कोइ नै छै।

33 ओकरा आपन सरा हिरदयसे,

सरा समझसे आ सरा सक्‍तिसे परेम करनाइ तब आपन परोसियाके आपने जखा परेम करनाइ सब होमबली आ बलिदानसबमे सबसे महान छै।”

34 ओकर बुधिमानी जबाफ सुइनके येसु कहल्कै,

“तोहे परमेस्वरके राजसे दुर नै चिही।”

ओकरबाद औरो परस्‍न पुछेके ककरो हिम्मत नै भेलै।

खिरिस्ट ककर बेटा

(मती २२:४१-४६, २३:१-३६, लुका २०:४१-४७)

35 तब येसु मन्दिरमे सिखाइत खिना कहल्कै,

“खिरिस्ट दाउदके बेटा चियै से धरमगुरुसब कनङके कहैछै?

36 जबकि दाउद आपने पबितर आत्मासे कहनेछै,

‘परमपरभु हमर परभुके कहल्कै,

तु हमर दहिना हाथ कताa बैठ,

जाबेतक

हम तोहर दुस्मनसबके तोहर टाङके खराम नै बनाइबौ।’

37 जब दाउद आपने खिरिस्‍टके परभु कहैछै त,

उ कनङके ओकर बेटा भेलै?”

तब ओतेका सब लोकसब ओकर बचन खुसीसे सुनैछेलै।

38 येसु फेनो कहल्कै,

“धरमगुरुसबसे होसियार रह!

कथिलेत उसब लाम-लाम बस्तर पिन्हके घुमैले आ बजारसबमे सलामी खोजैबला,

39 या सभाघरसबमे आ भोज-भतेरमे आदरके ठामसबमे बैठैले ताकैछै।

40 उसब बिधुवासबके घर हरैप लैछै आ देखाबटी बरका-बरका परथना करैछै।

साच्‍चे एहेन लोकसब बेसीसे कठोर सजाय पाबतै।”

बिधुवाके भेटी

(लुका २१:१-४)

41 तब येसु मन्दिरके दान बाकस लग बैठ्‍लै आ लोकसबके आपन-आपन दान बाकसमे राखैत देखल्कै।

बहुत धनिक लोकसब बहुत पैसाकौरी चरहेल्कै।

42 महज ओते एकटा गरिब बिधुवा तामके दुइगो डलर दान करल्कै,

जकर मोल एको पैसासे कम छेलै।

43 तब येसु चेलासबके आपनलग बोलाके कहल्कै,

“साच्‍चे हम तोरासबके कहैचियौ,

यी गरिब बिधुवा औरो लोकसबसे बेसी दान करनेछै।

44 कथिलेत औरो लोकसब बेसी भेल उबरल-पुगरलमेसे दान करनेछै महज यी बिधुवा त आपन जिबन चलाइबला सरा कमाइ चरहाइने छै।”

a 

१२:३६ दहिना हाथ कता यी आदर आ सक्‍तिके ठाउ चियै।

अन्‍तके दिनके चेन्हासब

(मती २४:१-१४, लुका २१:५-१९)

13

1 येसु मन्दिरसे बाहर निकलैत खिना ओकर एक गोरे चेला ओकरा कहल्कै,

“गुरु जी,

देखु कतेक छनगर बरका-बरका पथलसब आ अच्‍चमके मकानसब छै!”

2 येसु ओकरा कहल्कै,

“जे देखरहलचिही यी बरका मकानके एक पथल दोसर पथल उपर नै रहतौ,

उ सब भहैरके गिरजेतौ।”

3 तब येसु मन्दिरके ओइपार जैतुन पहारमे बैठल छेलै।

ओइ बखत पतरुस,

याकुब,

युहन्‍ना आ अन्दरियास ओकरा असगरेमे पुछल्कै,

4 “हमरासबके कहु,

यी घटनासब कहिया हेतै?

आ यी हेबे लाग्तै त केहन चेन्हासब देखा परतै?”

5 येसु उसबके कहल्कै,

“होसियार रह,

तोरासबके कोइयो नै बहकावे!

6 बहुत लोकसब हमर नाममे ‘हम्ही खिरिस्ट चियौ’,

कहैत एतौ आ बहुत लोकसबके बहकेतौ।

7 जब तुसब लराइ-झगरासबके हल्‍ला सुनबिही तब ओइ बखत नै डेरा।

कथिलेत पहिने यी घटनासब हेबैये परतै महज अन्त तखुन्ते नै हेतौ।

8 जाती-जातीके बिचमे लराइ हेतौ आ राजके बिरोधमे राज खरा हेतौ।

जते-तते भुमकौनसब आ भुखमरीसब हेतौ।

यी त अन्‍तके दिनके सुरुवात मातरे चियै।

9 “आपन बारेमे तुसब होसियार रह!

कथिलेत उसब तोरासबके अड्‍डा खनामे लजेतौ,

यहुदी सभाघरसबमे लज्याके पिटतौ।

हमर नामके खातिर तोरासबके सासकसब आ रजासबके अगामे हमर गबाही दैले खरा हेब्ही।

10 महज पहिने सब जातीसबमे सुसमाचार परचार हैकेचाही।

11 जब लोकसब तोरासबके पकैरके अदालतमे लजेतौ तब ओइ बखत कथी बोलबै तकर चिन्ता नै कर।

कथिलेत ओइ बखत तोरासबके कथी बोले परतौ से पबितर आत्मा तोरासबसङे बोल्तौ।

12 “महज एक भाइ दोसर भाइके मिरतुके लेल सोप्‍तौ आ बाबु बेटाके,

बेटाबेटीसब आपन माँ-बाबुके बिरोधमे खरा भ्याके मारे लगाइतौ।

13 तब हमर नामके खातिर तुसब लोकसबसे घिरनित हेब्ही आ जे अन्ततक स्थिर रहतै उ उदार पाबतै।”

महा सङकटके सुरुवात

(मती २४:१५-२८, लुका २१:२०-२४)

14 “जब तुसब बिनास करैबला घिरनित चिज जै ठाममे नै हैकेचाही से ठाममे ठारभेल देखबिही (परहैबलासब बुझे),

तब यहुदियामे रहैबला लोकसब पहारदिसन भागे।

15 जे घरके छानीमे छै,

से कोइ निचा उतैरके समानसब लैले घरभितर नै आबे।

16 खेतमे काम करैबलासब घर घुइमके आपन बस्तर लैले नै आबे।

17 महज तै दिनमे जे जनिसबके देहभारी रहतै आ कोरामे दुधपिया बच्‍चा रहतै ओइसबके लेल बहुत मुसकिल हेतौ!

18 यी सब जार महिनामे नै हेबे कैहके परथना कर।

19 कथिलेत परमेस्वर पिरथिबी सिरिस्टी करल्कै तै दिनसे अखुनतक एहेन महा सङकट नै भेल छै आ नै कहियो हेतै।

20 यदी परमेस्वर उ बिपतके दिन कम नै करने रहतियै त लोकसब कोइ नै जिबित रहतियै,

महज परमेस्वर आपन छानल लोकसबके खातिर यी दिन कम करने छै।

21 ओइ बखत कोनो लोक तोरासबके कहतौ,

‘देख,

खिरिस्ट एते छौ’ या ‘ओते छौ!’

महज उ बातमे बिस्बास नै कर।

22 कथिलेत झुठा खिरिस्ट आ झुठा अगमबक्‍तासब देखा परतौ।

सम्भब त अचमके कामसब आ चेन्हासब देख्याके परमेस्वरके छानल लोकसबके बहकाके लजेतौ।

23 तै खातिर तुसब जागल रह!

यी बात हम तोरासबके पहिने कैहदेनेचियौ।”

येसु फेनो एतै

(मती २३:२९-३१, लुका २१:२५-२८)

24 जब बरका महासङकटके दिनसब बितलाकेबाद सुरुज अन्हार हेतै आ चान आपन चमक दैले छोरतै,

25 अकासके तरासब खस्‍तै आ अकासके सक्‍तिसब थर-थर काप्‍तै।

26 तकरबाद लोकसब मानबके बेटाके सक्‍ती आ महिमासङे बादलमे आबैत देखतै।

27 तब पिरथिबी आ अकासके चारु दिसरसे उ आपन छानल लोकसबके जमा करैले स्वरगदुतसबके पठाइतै।

अन्जिरके गाछके खिसा

(मती २४:३२-३५, लुका २१:२९-३३)

28 तब येसु उसबके एकटा खिसा कहल्कै,

“अन्जिरके गाछसे यी पाठ सिख,

जब ओइमे लबगोजा पता एल देखके तोरासबके थाह हैछौ कि गरमिके समय नजदिक एल छै।

29 तहिनङे यी बातसब हैत देखबिही तब उ घरके चौकठेमे छै से जान।

30 साच्‍चे हम तोरासबके कहैचियौ,

जाबेतक यी बातसब पुरा नै हेतौ ताबेतक यी पुस्ताके अन्त नै हेतौ।

31 स्वरग आ पिरथिबी बित जेतै,

महज हमर बचन रहबे करतै।”

जागल रह

(मती २४:३६-४४, लुका १२:३८-४०)

32 “महज उ दिन आ उ बखत कहिया एतै से ककरो नै थाह छै,

नै स्वरगदुतसबके नै परमेस्वरके बेटाके,

मातरे परमेस्वर पिता जानैछै।

33 तै खातिर होसियार भ्याके जालग रह,

आ परथना करैत रह!a

कथिलेत उ बखत कखनी एतौ से तुसब नै जानैचिही।

34 यी त एकटा लोक बिदेस गेल जखा चियै।

जाइसे पहिने उ आपन नोकर-चाकरसबके घरमे सब काम-काजसबके जिम्‍मा लग्याके आ पहरेदारके जागल रह कैहके आग्या द्‍याके बिदेस गेल जखा चियै।

35 तै खातिर जागल रह,

कथिलेत घरके मालिक साँझमे,

कि अधा रातमे,

कि भिनसर,

कि बिहान,

कखनी एतौ से तुसब नै जानैचिही।

36 एहेन नै हेबे कि उ नै सोचलहा बखत आइबके तोरासबके सुतल देख्तौ।

37 हम तोरासबके जे कहैचियौ से हमसब लोकसबके कहैचियौ कि जागल रह!”

a 

१३:३३ आ परथना करैत रह! बहुत हस्त लिखीत गरन्थसबमे (पान्डुलिपी) यी खन्ड उल्‍लेख नै छै।

येसुके मारैके योजना

(मती २६:१-१६, लुका २२:१-६)

14

1 निस्तार पाबैन आ अखमिरी रोटीके पाबैन हैले दुइ दिन बाँकी छेलै।

मुल पुजारीसब आ धरमगुरुसब ओकरा कनङ छलसे पकरबै आ मारबै तै दाउमे रहै।

2 महज उसब कहने रहै,

“पाबैनके समयमे नै,

ने त ओतेका लोकसबमे उपदर मैचजेतौ।”

एकटा जनी येसुके मुरीमे अतर लगेल्कै

(मती २६:६-१३, युहन्‍ना १२:१-८)

3 येसु बेथानिया गाममे सिमोन कोढी कुस्‍टी लागल लोकके घरमे खाइछेलै तखुन्ते एकटा जनी अतर संगमरमरके सिसीमे जटामसी नामके बहौत महग तेल ल्याके एलै,

आ उ सिसी खोइलके गमकौवा अतर ओकर मुरीमे ढाइर देल्कै।

4 महज कोइ-कोइ खिस्‍याके एकदोसरके कहेलाग्लै,

“यी गमकौवा अतर कथिले अनङ नोक्सान करैछै?

5 कथिलेत यी अतर तिन सय चानीके टकासे बेसिमे बेचके गरिबसबके यी पैसा दैले सक्‍तियै।”

तब उसब ओइ जनिके झपारल्कै।

6 महज येसु कहल्कै,

“अकरा छोरदहै!

कथिले तुसब अकरा हैरान करैचिही?

यी त हमर खातिर बहौत असल काम करने छै।

7 कथिले त गरिबसब त तोरेसबसङे सबदिन रहतौ,

आ जब तोरासबके इक्छा लाग्तौ त कोनो बखत तुसब भलाइ कैर सकबिही।

महज हम त तोरासबके सङे सब दिन नै रहबौ।

8 यी जनी जे कुछ करे सक्‍तियै ओह्‍या करल्कै।

यी हमर देह गारैसे पैहनैये गमकौवा अतर लग्याके तैयार कैने छै।a

9 हम तोरासबके साँचोके कहैचियौ,

दुनिया भैरमे जते-जते हमर सुसमाचार परचार करलजेतै,

तते-तते यी जनी जे करने छै तकर करल कामके चरचा करलजेतै।”

येसुके पकराइले यहुदा तैयार

(मती २६:१४-१६, लुका २२:३-६)

10 तब बारह चेला सबमेसे यहुदा इस्‍करियोती येसुके मुख पुजारीसबके हाथमे पकराबैके खातिर ओकरेसब लग गेलै।

11 यहुदाके बात सुइनके मुलपुजारीसब बहौत खुसी भेलै आ पैसा दैले कबुल करल्कै।

तखनिएसे येसुके पकराइले मौका ताके लाग्लै।

चेलासबसङे येसुके अन्तिम भोज

(मती २६:१७-२५, लुका २२:७-१४, २१-२३, युहन्‍ना १३:२१-३०)

12 अखमिरी रोटी पाबैनके पहिन्का दिनमे जब उसब निस्तार पाबैनमे भेंराके बैल-भोग चरहाइछेलै,

तब चेलासब ओकरा पुछल्कै,

“अहाँके इक्छा कथी छै?

हमसब कते ज्याके अहाँके खातिर निस्तार पाबैनके भोज तैयार करबै?”

13 तब उ आपन चेलासबमेसे दुइ गोरेके यी कैहके पठाइल्कै,

“सहरमे जो।

ओते घैलामे पानी ल्याके जाइत एकटा लोक भेटतौ।

ओकर पछा-पछा जो।

14 उ लोक जै घरमे ढुक्‍तौ ओइ घरके मालिकके कह ‘हमरासबके गुरु जी कहैये,

हम आपन चेलासब सङे निस्तार पाबैनके भोज खैबै से मेजमान-घर कते छै?’

15 तब उ तोरासबके सजिसजाउ कैरके तैयार करल दोमहलाके उपरका बरका कोठली देखाइतौ,

आ ओतै तुसब हमरासबके खातिर भोज तैयार कर।”

16 तकरबाद उ दुनु चेलासब सहरमे गेलै,

तब ओइसबके येसु जैहनङ कहने रहै तैहनङ भेटलै,

आ उसब निस्तार पाबैनके भोज तयार करल्कै।

17 ओहै दिन साँझमे येसु बारहो चेलासब सङे एलै।

18 उसबके खाइत खिना येसु कहल्कै,

“साँचोके हम तोरासबके कहैचियौ,

आपनेसब मेसे सङे खाइबला एक गोरा हमरा धोखा देतै।”

19 यी बात सुइनके चेलासब दुखीत भेलै,

तब उसब एक-एक कैरके येसुके पुछे लाग्लै “कि उ हम चियै?”

20 येसु ओइसबके कहल्कै,

“उ तोरेसबमेसे एक गोरा छै,

जे हमर सङे थारीमे रोटी बोइर रहल छै।

21 कथिलेत मानबके बेटाके बारेमे धरमसास्तरमे लिखल जखा हेतौ,

महज धिक्‍कार ओइ लोकके जकरसे मानबके बेटाके धोखा हेतै!

उ लोक जलम नै लेने रहतियै त निक हेतियै।”

22 जब उसब भोज खाइत रहै तहै बखत येसु रोटी ल्याके परमेस्वरके धन्यबाद दैत तोइरके ओइसबके देल्कै आ कहल्कै,

“ले,

यी हमर देह चियौ।”

23 तब बाटी हाथमे लेल्कै आ परमेस्वरके धन्‍यबाद द्‍याके ओइसबके देल्कै,

उ सब गोरे ओहैसे पियल्कै।

24 उ ओइसबके कहल्कै,

“यी परमेस्वर आ लोकके बिचके समबन्ध अस्‍थापित करैबला हमर लबका करारके लहु चियौ,

जे बहुत लोकके लेल बहाएल जेतै।

25 साच्‍चे हम तोरासबके कहैचियौ,

जाबेतक परमेस्वरके राजमे हम नै एबै ताबे तक लबका अङगुरके मध नै पिबौ।”

26 तब उसब एकटा भजन गाइबके सबकोइ निकैलके जैतुन पहाड़ दिसन चैलगेलै। b

बिनासके बारेमे भबिसबानी

(मती २६:३१-३५, लुका २२:३१-३४, युहन्‍ना १३:३६-३८)

27 येसु ओइसबके कहल्कै,

“तोरौरके सबकोइ बिस्बासमे डगमगेबिही,

कथिलेत धरमसास्तरमे एहेन लिखल छै,

‘हम चरबाहाके हमला करबौ,

आ भेंरासब छिरया जेतौ।’

28 महज हम मुरदासे जिके उठलाके बाद हम तोरासबसे पैहनैये गालीलमे जेबौ।”

29 तब पतरुस येसुके कहल्कै,

“सब कोइ अहाँके बिस्बासमे डगमगाएत महज हम नै डगमगाब।”

30 तब येसु पतरुसके कहल्कै,

“साँचोके,

हम तोरा कहैचियौ,

आइ रात मुरगा दुइबेर डाँक दैसे पैहने तु हमरा तिन बेर नै चिन्हैचियै कैहके इन्कार करबिही।”

31 महज पतरुस औरो जोरसे कहल्कै,

“यदी हमरा अहाँसङे मरहु परतै त हम अहाँके इन्कार नै करब।”

तब औरो चेलासब एह्‍या बात कहल्कै।

गेतसमनीमे येसुके परथना

(मती २६:३६-४६, लुका २२:३९-४६)

32 तकरबाद उसब गेतसमनी नामके ठाममे गेलै,

आ उ आपन चेलासबके कहल्कै,

“जाबेतक हम परथना करबौ ताबे तक तुसब अतै रह।”

33 तब पतरुस,

याकुब आ युहन्‍नाके येसु आपन सङे ल्याके गेलै,

ओकर मन एकदम चिन्‍तासे बिचलित हेबे लाग्लै।

34 येसु ओइसबके कहल्कै,

“हमर मन मरैके चिन्‍तासे बिचलित भेल छै।

तुसब अतै बैठ आ जागल रह।”

35 तब कन्हिक दुर ज्याके येसु भुइयामे ठेङहुनिया देल्कै,

आ भ्यासकैछै त यी दुखके समय हमरसे दुर हेबे कैहके परथना करे लाग्लै।

36 तब उ कहल्कै,

“हे,

पिता अहाँके लेल सब चिज सम्भब छै।

यी दुखके बाटी हमरसे हटा दिय।

महज हमर इक्छा करल जखा नै,

अहाँके इक्छा करल जखा हेबे।”

37 जब उ घुइमके एलै तब आपन चेलासबके सुतल देखल्कै।

उ पतरुसके कहल्कै,

“सिमोन,

कि तु सुतल चिही?

कि तु एको घन्टा जागल रहे नै सकलिही?

38 जागल रह,

आ जाँचमे नै परे खातिर तुसब परथना कर।

आत्मा त साँचोके तैयार छै महज देह दुरबल छै।”

39 येसु फेनोसे ज्याके ओतै परथना करल्कै।

40 जब येसु घुइमके एलै त फेनो ओइसबके सुतले देखल्कै,

कथिलेत ओइसबके आँख निनसे भारी भेलरहै,

आ ओकरा कथी जबाब देबै से थाह नै भेलै।

41 जब उ तेसर बेर एलै,

आ ओइसबके कहल्कै,

“कि तुसब अखुनतक सुतलेचिही आ अराम कैररहलचिही?

आब भेलौ,

समय चैलएलौ।

देख,

मानबके बेटा पापीसबके हाथमे पकरल ज्यारहल छौ।

42 उठ,

आब चल!

देख,

हमरा बिस्बासघात करैबला लगेमे छौ।”

येसु पकरल गेलै

(मती २६:४७-५६, लुका २२:४७-५३, युहन्‍ना १८:३-१२)

43 येसु बोल्ते रहैत खिना बारह चेलासबमेसे एक गोरे यहुदा अचानक ओते देखा परलै।

ओकरसाथमे बहुत लोकसब तलबार आ लाठी ल्याके एलछेलै।

उसबके मुल पुजारीसब,

धरमगुरुसब,

आ अगुवासब पठेने छेलै।

44 धोखा दैबला यहुदा येसुके पकराबैके लेल एकटा चेन्हा देने रहै,

“जकरा हम चुमा लेबौ ओहे लोकके तुसब पकैरके पहरेदारके रोहबरमे लजैहे।”

45 तब यहुदा येसु लग ज्याके कहल्कै,

“हे गुरु जी!”

आ ओकरा चुमा लेल्कै।

46 तब उसब तखुन्ते येसुके पकरल्कै।

47 महज ओते ठार भेलसबमेसे एक गोरे चेला चक्‍कु निकालके परधान पुजारीके नोकरके कान काइटदेल्कै।

48 तकरबाद येसु उसबके कहल्कै,

“कि हम डाकु चियै से?

तुसब हमरा पकरैले तलबार आ लाठी ल्याके एलचिही?

49 दिनदिने त हम मन्दिरमे सिक्छा दैत तोरेसबसङे छेलियौ महज हमरा पकरैके साहस नै करलिही।

महज पबितर धरमसास्तरमे लिखल बात पुरा हेबैएपरतै।”

50 तखैन सब चेलासब येसुके छोइरके भाइग गेलै।

51 महज एक गोरे जबान लोक सुतिके गम्छा पिन्हने छेलै से मातरे येसुके पछा लाग्लै।

उसब ओकरो पकैर लेल्कै,

52 महज उ आपन गम्छा छोइरके नङटे भाग्लै।

येसु महासभाके अगामे

(मती २६:५७-६८, लुका २२:६३-७१, युहन्‍ना १८:१३-१४, १९-२४)

53 तब उसब येसुके परधान पुजारी लग आनल्कै।

ओते मुल पुजारीसब,

धरमगुरुसब आ औरो अगुवासब जम्‍मा भेलछेलै।

54 महज पतरुस दुरेसे येसुके पछा लागैत मुल पुजारीके अङनामे गेलै,

तब ओते सिपाहीसब सङे बैठके उ आइग तापे लाग्लै।

55 घर भितर जम्मा भेल मुल पुजारीसब आ महासभामे जम्‍मा भेल सब सदस येसुके मारैले परमान खोजैछेलै।

महज उसबके येसुके बिरोधमे कोनो गबाही नै मिल्‍लै।

56 बहुतो लोकसब ओकर बिरोधमे झुठा गबाहीसब देल्कै।

महज उसबके देल कोनो गबाही नै मिल्‍लै।

57 तब कुछ लोकसब उइठके ओकर बिरोधमे झुठा गबाही दैत कहल्कै,

58 “हमसब सुनलियै कि,

‘लोकके हाथसे बन्याल यी मन्दिरके तोइर देबौ आ तिन दिनमे लोकके हाथसे नै बनल दोसर मन्दिर निरमान करबौ’।”

59 महज उसबके बात एक-दोसरसे नै मिल्‍लै।

60 तकरबाद परधान पुजारी बिचमे ठार भ्याके येसुके सबाल करल्कै,

“यी सबालके जबाफ तोहरसङे नै छौ?

यी लोकसब तोहर बिरोधमे गबाही देने से कथी चियौ?”

61 येसु चुपचापे रहलै आ कोनो सबालके जबाफ नै देल्कै।

तब फेनो परधान पुजारी सबाल करल्कै,

“तब कि तु परमेस्वरके बेटा खिरिस्ट चिही त?”

62 तब येसु कहल्कै,

“हँ,

हम चियै।

एक दिन अहाँ मानबके बेटाके महान परमेस्वरके देहना हाथ कातमे बैठल आ अकाससे बादलके सङे आइबरहल देखबिही!”

63 यी बात सुइनके परधान पुजारी आपन बस्तर फाइरके cकहल्कै,

“आब कथिले अकर बिरोधमे हमरासबके कोनो परमान चाही?

64 तुसब त इस्‍वर निन्दा सुन्बे करलिही।

आब तोरासबके बिचार कि छौ?”

तब उसब येसुके मिरतु दन्डके योग्य ठानल्‍कै।

65 ओइसबमेसे कोइ-कोइ ओकरा थुक दैले लाग्लै।

आँखमे पट्‍टी बाइन्हके थपराइत कहल्कै,

“ले तु अन्‍तरयामी चिही त,

कह त तोरा के पिटल्कौ?”

तब सिपाहीयोसब ओकरा थापर मारल्कै।

पतरुस येसुके इन्कार करल्कै

(मती २६:६९-७५, लुका २२:५६-६२, युहन्‍ना १८:१५-१८, २५-२७)

66 जब पतरुस अङनामे बैठल छेलै तब मुल पुजारीके एकटा नोकरनी ओते एलै,

67 आ पतरुसके भियाइरके ताकैत कहल्कै,

“तुहु त नासरतके येसुसङे छेल्ही?”

68 महज पतरुस एहेन कैहके इन्कार करल्कै,

“नै गे,

तु कथी कहैचिही हम त कुछो नै जानैचियै नै बुझैचियौ।”

जब उ अङनासे बाहर जाइबला केबार दिसन गेलै आ तखुन्ते मुरगा डाँक देल्कै।

69 तब उ नोकरनी पतरुसके फेनो देखके आसपासमे भेल लोकसबके कहल्कै,

“यी लोक त येसुके चेलासबमे से एक गोरा चियै।”

70 महज पतरुस फेनो इन्कार करल्कै।

कुछ देरके बाद ओते ठारभेल लोकसब पतरुसके कहल्कै,

“साँचोके तुहु ओइसबमेसे एक गोरे चिही,

कथिलेत तु गालील परदेसके लोक चिही।”

71 महज पतरुस किरिया खाइत कहल्कै,

“जे लोकके बारेमे अहाँसब हमरा कहैचियै,

उ लोकके हम नै चिन्हैचियै!”

72 तहैबखत मुरगा दोसर बेर डाँक देल्कै।

तब येसुके कहल बचन मनमे याद एलै,

“दुइ बेर मुरगा डाँक दैसे पैहने तु हमरा तिन बेर इन्कार करबिही।”

तब पतरुस हेकैच-हेकैचके काने लाग्लै।

a 

१४:८ ओइ समयमे यहुदीसब गमकौवा तेल मरलेके देहमे लगादैछेलै जेसै गारैके तैयारिमे बन्हिया गमक दैछेलै।

b 

१४:२६ यहुदीसब भोजके खाना खैलाके बाद, उसब भजनसङगरहमे लिखल ११५ से ११८ तक के गित गाबल्कै।

c 

१४:६३ आपन बस्तर फाइरके महासभाके सदससब येसु खिरिस्ट अथबा परमेस्वरके बेटा छै कैहके बिस्बास नै करैक। येसु कथिले एहेन बातसब दाबी करैछै कैहके पित देखाइले परधान पुजारी आपन बस्तर फारल्कै।

पिलातसके अगामे येसु

(मती २७:१-२, ११-२६, लुका २३:२-५, १३-२५, युहन्‍ना १८:२८-१९:१६)

15

1 बिहान सबेरे मुल पुजारीसब,

धरमगुरुसबसे,

अगुवासबसे,

आ महासभाके सब सदससबसे सङे आपसमे सरसल्‍लाह कैरके योजना बनेल्कै।

तब उसब येसुके बाइन्हके बडाहाकिम पिलातसलग आनल्कै।

2 पिलातस येसुके सबाल करल्कै,

“कि तु यहुदीसबके रजा चिही?”

येसु जबाफ देल्कै,

“से बात त अहै कहैचियै।”

3 ओइ बखत मुल पुजारीसब येसु उपर बहुत परकारके दोस लगाइल्कै।

4 तैल्याके पिलातस ओकरा फेनो कहल्कै,

“कि तोहरसङे यी सबालके कोनो जबाफ नै छौ?

देख,

उसब तोहर उपर कतहेक दोस लग्यारहलछौ।”

5 महज येसु कोनो सबालके जबाफ नै देल्कै,

तैल्याके पिलातस छक्‍के परलै।

6 तब हरेक बरिस निस्तार पाबैनके अबसरमे पिलातस लोकसबके माङ अनुसार एकटा कैदीके छोरै छेलै।

7 ओइ बखत हतिया करैबला बिदरोहीसब जहलमे छेलै।

ओइमेसे बारब्बा नामके लोको ओते छेलै।

8 तब लोकसबके भिर पिलातसलग एलै आ “औरो बरिस जखा एहो बरिस एकगोरा कैदीके छोइरदियौ” कैहके बिन्ती करे लाग्लै।

9 पिलातस उसबके एकटा सबाल करल्कै,

“कि हम तोरासबके खातिर यहुदीसबके रजाके छोइरदेबौ से चाहैचिही?”

10 कथिलेत मुल पुजारीसबके रिसके कारन येसुके हमर लग आन्‍नेछै से बात उ बुझने रहै।

11 येसुके बदलामे बारब्बाके छोइरदियौ कैहके मुल पुजारीसब भिरके लोकसबके उसकेल्‍कै।

12 पिलातस उसबके फेनो कहल्कै,

“जकरा तुसब ‘यहुदीसबके रजा’ कहैचिही,

तकरा हम कथी करबौ?”

13 उसब हल्‍ला करैत कहल्कै,

“अकरा कुरूसमे लटका!”

14 तब पिलातस फेनो ओइसबके कहल्कै,

“कथिले?

यी लोक कोनो खराबी करने छै से?”

महज उसब औरो जोर-जोरसे हल्‍ला करतै रहलै,

“अकरा कुरूसमे लटका!”

15 भिरके लोकसबके माङ पुराकरैके लेल पिलातस बारब्बाके छोइरदेल्कै,

आ येसुके कोरासे पिटके कुरूसमे लटकाइले सिपाहीसबके जिम्‍मा लग्यादेल्कै।

येसुके अपमान

(मती २७:२७-३१, युहन्‍ना १९:२-३)

16 तब सिपाहीसब येसुके दरबार भितरमे ल्यागेलै।

जकरा पेरेटोरियन कहैछै,

आ ओते आपन पल्टनके सब सिपाहीसबके भेला करल्कै।

17 उसब येसुके रजासब पिन्हैबला बैजनी रङके बस्तर पिन्हादेल्कै आ काँटके मुकुट बनाके ओकर मुरीमे लगा देल्कै।

18 तब उसब “यहुदीसबके रजाके जय हो!”

कहैत ओकरा घिस्याके गोरलगी करे लाग्लै।

19 आ उसब बेर-बेर नरकटके छरीसे ओकर मुरीमे मारल्कै,

थुकल्कै आ ठेङहुनिया दैत गोरलगी करल्कै।

20 उसब येसुके घिस्येलाके बाद ओकर बस्तर खोइलदेल्कै आ पहिन्का बस्तर पिन्हादेल्कै।

तकरबाद येसुके कुरूसमे लटकाइले बाहर ल्यागेलै।

येसुके कुरूसमे लटकेल्कै

(मती २७:३२-४४, लुका २३:३३-४३, युहन्‍ना १९:१७-२७)

21 जब सिपाहीसब येसुके रस्तामे लजाइछेलै तब उसब गामसे आइबरहल कुरेनीa निबासी सिमोन नामके लोकसे भेट भेलै,

जे अलेक्जेन्डर आ रुफसके बाबु छेलै।

सिपाहीसब जबरजस्ती ओकरा पकैरके येसुके कुरूस बोकैले लगाइल्कै।

22 तकरबाद उसब येसुके गलगथा कहैबला ठाममे लगेलै।

(जकर अरथ खप्‍परबला जहग हैछै।)

23 ओते पुग्लाकेबाद उसब येसुके पिये नै सकैबला अङगुरके मध पियैले देल्कै महज येसु उ नै पियल्कै।b

24 तब उसब येसुके हाथ-टाङमे काँटी ठोइकके कुरूसमे लटकेल्कै आ सिपाहीसब येसुके बस्तर ककर ककर भागमे परतै कैहके चिठा लगाके बाटल्कै।

25 जखुन येसुके कुरूसमे लटकाइछेलै तखैन बिहानके न बाजलछेलै।

26 ओकर दोस लग्याल दोस पाटिमे “यहुदीसबके रजा” लिखल छेलै।

27 उसब दुइटा डाकुके ओकरसङे एकटाके देहना कात आ दोसरके बमा कात कुरूसमे टाङल्‍कै।

28 [तब अहिनङके पबितर धरमसास्तरमे लिखल बात पुरा भेलै,

“उ अपराधीसबसङे गनल गेलै।”]

29 ओइ रस्तामे जाइबला आपन मुरी हिला-हिलाके ओकर गिल्‍ला करैत कहल्कै,

“आरौ बा!

तु मन्दिरके तोरैबला आ तिने दिनमे बनाइबला,

30 आब कुरूससे निचा उतैरके आ अपने आपके बचा त।”

31 तहिनङे मुल पुजारीसब आ धरमगुरुवोसब येसुके गिल्‍ला करैत कहल्कै,

“यी त लोकसबके बचेल्कै महज आपनेके बचाइले नै सकैछै।

32 इजराएलके मुक्‍ती दैबला रजा,

खिरिस्ट आब कुरूससे निचा उतैरके आबौक,

तब हमसब देखके बिस्बास करबै।”

कुरूसमे लटक्‍याल डाकुवोसब ओकर गिल्‍ला करल्कै।

येसुके मरन

(मती २७:४५-५६, लुका २३:४४-४९, युहन्‍ना १९:२८-३०)

33 तहै बखत ठिक दिनके बारह बजेसे तिन बजेतक देस भर अन्हार रहलै।

34 तब येसु तिन बजे दिसर जोरसे अबाज निकाइलके कहल्कै,

“इलोइ,

इलोइ,

लामा सबखथनी”c जकर मतलब “हे हमर परमेस्वर,

हे हमर परमेस्वर,

अहाँ हमरा कथिले छोइर देलियै?”

35 येसुके यी अबाज सुइनके लगमे ठारभेल लोकसब कहल्कै,

“सुन,

उ एलियाके बोलारहलछौ।”

36 तब एक गोरा दौरके एलै आ एकटा पानी सोकैबला चिज ल्याके अङगुरके मधमे डुबाके तकरा लाठीमे बान्हके ओकर मुह लग पियैले देल्कै आ कहल्कै,

“देखु,

आब एलिया आइबके कुरूससे निचा उताइर देतै कि।”

37 तब येसु बरका अबाज निकाइलके आपन परान छोइरदेल्कै।

38 तखुन्ते मन्दिरमे लटक्‍याल परदा उपरसे निचा तक बिचसे फाइटके दुइ चिरा भ्यागेलै।d

39 यी घटनासब देखके कुरूसके सामने खारभेल रोमी कप्‍तान कहल्कै,

“साँचोके यी लोक परमेस्वरके बेटा रहै।”

40 जनिजाइतोसब दुरेसे ठार भ्याके देखरहल छेलै।

ओइसबमेसे मरियम मग्दलिनी,

छोट याकुब आ योसेसके माँ मरियम आ सलोमी सेहो छेलै।

41 जखैन येसु गालीलमे रहै तखैन उसब ओकर सेबा-टहल कैर दैछेलै।

ओते औरो जनिजाइतसब छेलै जेसब येसुसङे यरुसलेममे एलछेलै।

येसुके चिहानमे राखल्कै

(मती २७:५७-६१, लुका २३:५०-५६, युहन्‍ना १९:३८-४२)

42 यी घटना पबितर बिसराम दिनके एक दिन पहिने भेलरहै,

जै दिन बिसराम दिनके तैयारी करल जाइछेलै।

तब साँझ परे लागल छेलै,

43 अरिमाथिया सहरके योसेफ नामके एक गोरा महासभाके सदस छेलै,

जे परमेस्वरके राजके बाट ताकैत रहै।

उ साहसके साथ पिलातसलग गेलै आ येसुके लहास माङल्कै।

44 येसु पहिने मर गेलछेलै से सुइनके पिलातस छक परलै।

तब रोमी कप्‍तानके बोल्याके कहल्कै,

“साच्‍चे येसु मर गेलछै?”

45 उ मर गेलछै से थाह पाइबके ओकर लहास योसेफके लजाइके अनुमति देल्कै।

46 तब योसेफ छनगर सुतिके बस्तर किनके आनल्कै,

आ येसुके लहास कुरूससे निचा उताइरके ओइसे लपेटल्कै।

तकरबाद चटानमे खाइध खुइनके बनाएल चिहानमे राखल्कै।

ओइ चिहानके मुह बरका पथलसे झाइप देल्कै।

47 मरियम मग्दलिनी आ योसेसके माँ मरियम येसुके लहास कनङके राखैछै से देखैछेलै।

a 

१५:२१ कुरेनी यी उतर अफरिकाके एगो सहर छेलै।

b 

१५:२३ यी निसाबला चिज येसुके देल्कै जे दबादारुमे परयोग करै जैसे पिरा कम हैछै। भजनसङगरह ६९:२१

c 

१५:३४ “इलोइ, इलोइ, लामा सबखथनी” यी सब्दसब येसुके आपने बोलैबला अरामिक भसा चियै।

d 

१५:३८ यी परदा पबितर जगहके आ महा पबितर जगहके बिचमे छेलै। (परस्थान २६:३१-३३) परमेस्वर अकरा फाइरके लोकसबके यी देखाबेला चाहल्कै कि परधान पुजारी मातरे नै आब सब गोरा ओकरालग ज्या सकैछी। (हिबरु १०:१९-२२)

येसु मरके जि उठलै

(मती २८:१-८, लुका २४:१-१२, युहन्‍ना २०:१-१०)

16

1 पबितर बिसरामके दिन बितलाके बाद मरियम मग्दलिनी,

याकुबके माँ मरियम आ सलोमी येसुके लहासमे लगाबैले गमकौवा तेल आ अतर किनल्‍कै।

2 हप्‍ताके पहिन्का दिन बिहान सबेरे उसब सुरुज उगैत मातर येसुके राखलहा चिहानमे गेलै।

3 तब उसब रस्तामे जाइबखत आपसमे कहैछेलै,

“चिहानके मुहमे राखलहा पथलके के हटादेतौ?”

4 जब उसब ओइठाम पहुचलै तब चिहानके मुहमे राखलहा बरका पथल हट्‍याल देखल्कै।

5 उसब जब चिहान भितर ढुक्लै तब ओते एकटा उजर बस्तर पिन्हलहा लोकके देहना कातमे बैठल देखल्कै,

आ उसब एकदमसे डेरागेलै।

6 महज उ लोक ओकरासबके कहल्कै,

“नै डेरा!

तुसब कुरूस पर लटक्‍याल नासरतके येसुके खोजैचिही नै?

उ त जिके उठल छौ आ अते नै छौ।

ओकरा राखल ठाममे देख!

7 आब जो,

ओकर चेलासबके आ पतरुसके कैहदहै कि उ तोरासबसे अगारी गालीलमे ज्यारहल छौ आ ओतै तोरासबके भेटतौ।”

8 तब उसब चिहानसे दौरले बाहर निकललै,

कथिलेत उसब एकदम घबराल छेलै आ थर-थर कापैत छेलै।

आ डरसे ककरो कुछो नै कहल्कै।

येसु चेलासब लग परगट भेलै

(मती २८:९-२०, लुका २४:१३-५३, युहन्‍ना २०:११-२३, परेरित १:४-११)

9 [हप्‍ताके पहिन्का दिन येसु बिहान सबेरे जिके उठलै आ सबसे पहिने मरियम मग्दलिनी लग परगट भेलै।

जकरसे येसु सात भुत आत्मासब निकाल्ने रहै।

10 तब मरियम ओकर चेलासबके जेसब सोक करैत कानै-खिजै छेलै सेसबके यी बात सुनाइल्कै।

11 महज जब येसु जिके उठलै आ मरियम लग देखा परलै से बात सुनल्कै तब उसब बिस्बास नै करल्कै।

12 तकरबाद ओकर चेलासब मेसे दुइगोरे यरुसलेमसे गाम दिसर ज्यारहल छेलै।

तै बखत येसु उसबके बिचमे दोसर रुपमे परगट भेलै।

13 तब ओहोसब आइबके यी बात चेलासबके सुनाइल्कै महज तैयो नै उसबके बिस्बास भेलै।

14 अन्‍तमे जब एगारहो चेलासब बैठके खान-पिन करैतरहै तहै बखत येसु ओइसबके बिचमे परगट भेलै।

उसबके अबिस्बास आ कठोर हिरदयके कारन येसु उसबके खिस्‍याइल्‍कै।

कथिलेत उ मरके जिबित भ्याल ओकरा देखैबला सबके बातमे उसब बिस्बास नै करने रहै।

15 तब येसु उसबके कहल्कै,

“जो,

आ सरा सन्सारमे ज्याके सरा सिरिस्टीके सब लोकसबके सुसमाचार परचार कर!

16 बिस्बास करैबला आ बप्‍तिस्मा लैबलासब उदार पाबतै।

महज बिस्बास नै करैबलासब दोसी ठहरतै।

17 तब बिस्बास करैबलासब यी काम करतै- उसब हमर नाममे भुतसब भगाइतै,

आन भसासब बोल्तै,

18 उसब आपन हाथसे साँपसब पकरतौ आ कोनो परकारके बिखो पिलेतै त तैयो कोनो नोक्सान नै हेतै।

तब रोगी-बिमारीसब उपर आपन हाथ राख्तौ आ उसब निक हेतौ।”

19 तकरबाद परभु येसु ओइसबसङे बोइल लेलाकेबाद स्वरग दिसन उठ्‍यालगेलै आ परमेस्वरके देहनाकात बैठलै।

20 तब चेलासब सब ठामसबमे ज्याके परचार करल्कै।

परभु उसबके मदत करल्कै आ अचममे कामसबसे ओकरासबके बचनमे सत छै कैहके ठहरेल्कै।]a

a 

१६:२० दुइटा पुरन्का आ बिस्बासिलो गिरिक हस्त लिखीत गरन्थसबमे (पान्डुलिपीसबमे) १६:१-८ मातरे उल्‍लेख करल गेल छै।

१ लुकाके लिखल

२ सुसमाचार

किताबके परिचय

लुका एक बैद्य आ गिरिक लोक छेलै (कलस्सी ४:१४)। ओइखातिर उ आपन सुसमाचार यहुदीसबके लेल मातरे नै महज सन्सारके सब जात-जातीसब असलसे बुझे सकै तै हिसाबसे लिखने रहै। लुका यी सुसमाचारके किताब मातरे नै महज “परेरितसबके काम” कहैबला लया करारके किताबोसब उहे लिखल्कै (लुका १:१-४, परेरित १:१-२)। लुका येसुके बारेमे घटल घटनासब “थियोफिलस” नामके बिसेस लोकके लिखने रहै।

लुका बैद्य मातरे नै उ एकटा सच्‍चा इतिहासकारो छेलै। यी सुसमाचार आ “परेरितसबके काम” किताबोमे लुका एकदम होसियारीसे बिस्तारमे बहुत सत इतिहासिक बातसब लिखने छै। लुकाके लिखल किताबसबमे बास्‍तबिक्‍ता आ औरो बहुत किताबसब, बैग्यानिक अनुसन्‍धानसे परमानित भेल छै। येसु खिरिस्‍टके सुसमाचार कोनो एक गोरे लोकके बनाबटी कथा नै चियै। यी त एकटा इतिहासिक आ सत बात चियै।

लुका आपन सुसमाचार कोन सालमे लिखने छेलै से बात निस्चित नै छै। बाइबलके बहुत बिदवानसब लुकाके सुसमाचार इस्वी सम्बत ६५-७० मे लिखल छेलै कैहके समझै छै। औरोसब ओइसे पाछु लिखल छेलै से ठानैछै।

लुकाके लिखल यी सुसमाचारसे येसुके अनङके देखाइने छै: येसु इजराएलीसबके बिचमे एतै कैहके बचनबद करने मुक्‍तीदाता आ सब लोकसबके बचाइबला छै। उ दुखी आ गरिबसब लोकसबके सुसमाचार परचार करे कैहके परभुके आत्मासे सन्सारमे पठाइने छै। यी सुसमाचार सब परकारके खाचोमे परलाहा लोकसबके फिकिर कैरके लिखल छै। अइमे सुसमाचारके भाब परापुरुबकालसे देखाइने छै, खास कैरके अकर पहिल्का अध्यायसब येसु ऐलबात आ फेनो पछिल्का अध्यायमे उ स्वरगमे गेलै से बातसब लिखल छै (लुका २:१-७, २२:४४-४७)।

दोसर आ छठम भागसब अहि सुसमाचारमे मातरे छै, जनङ कि: स्वरगदुतसबके गाबल स्तुतीगित, येसु जलम लेल्कै तब चरबाहासब ओकर दरसनमे एलै, येसु आपन बल्यकालके समयमे मन्दिर गेलै, असल सामरी आ हरेल्‍हा बेटाके खिसा अइ किताबभैर यी बिसयसबमे बिसेस कैरके जोर देने छै: परथना, पबितर आत्मा, येसुके सेबामे जनिजाइतके सहयोग आ परमेस्वरसे लोकसबके पापके छमादान (लुका २:८-२०, २:४१-५०, १०:२५-३७, १५:११-३१)।

छोट परिचय

परिचय १:१-४

बप्‍तिस्मा दैबला युहन्‍ना आ येसुके जलम आ बाल्यकाल १:५-२:५२

बप्‍तिस्मा दैबला युहन्‍नाके सेबाके काम ३:१-२०

येसुके बप्‍तिस्मा आ परिक्छा ३:२१-४:१३

गालीलमे येसुके सेबाके काम ४:१४-९:५०

गालीलसे यरुसलेमतक ९:२

यरुसलेममे अन्तिम हप्‍ता १९:२८-२३:५६

येसु मरलसे जिबित भ्याके स्वरग गेलै २४:१-५३।

१ लुकाके लिखल

२ सुसमाचार

थियोफिलसके समरपन

1

1 हमरासबके बिचमे पुरा भेल घटनासबके बिबरन लैबला बहुत लोकसब आपन हाथमे लेने छै।

2 उसब जे सुरुवेसे बचनके साकछात साक्छी आ सेबकसब छेलै,

यी बात उसब हमरासबके कहल्कै।

3 माननिय थियोफिलसa सुरुवेसे होसियारीसाथ सब चिजसबके तलासी करने चियै आ तोहर लेल बिबरन मिल्याके लिखैले हमरा निक लागल,

4 जे कि अहाँके सिखेल्हा बातसबके सत्यता अहाँ बुइझसक्बै।

बप्‍तिस्मा दैबला युहन्‍नाके जलमके भबिसबानी

5 यहुदियाके रजा हेरोदके बखतमे अबियाके कुलमे एकटा जकरिया नामके पुजारी छेलै।

ओकर घरबाली एलिसिबा सेहो हारूनेके कुल-खन्‍दानके छेलै।

6 उसब दुनुगोरे परमेस्वरके नजरमे धरमी छेलै,

आ परमपरभुके सब आग्या आ धारमिक नियमसब मानैछेलै।

7 उसबके धियापुता नै भेल छेलै,

कथिले त एलिसिबा बाइझ छेलै,

आ दुनुगोरे बुढ भ्यागेल छेलै।

8 एक दिन जकरिया मन्दिरमे आपन दलके पालीमे परमेस्वरके सेबाके काममे पुजारी काम कैर रहल छेलै।

9 तब पुजारी सेबाके रित अनुसार चिठा खोलनेछेलै।

परमेस्वरके मन्दिर भितर ढुइकके धुप बारैबला काम जकरियाके नाममे चिठा परल छेलै।

10 धुप बारै बखत लोकसबके भिर बाहरमे परथना कैर रहल छेलै।

11 जकरिया भितरे रहै बखत एकटा परमेस्वरके स्वरगदुत धुप बारैबला बेदीके दहिनाकात देखा परलै।

12 जकरिया स्वरगदुतके देखके घबरागेलै आ डर्‌यालछेलै।

13 महज स्वरगदुत ओकरा कहल्कै,

“ए जकरिया,

नै डेरा!

तोहर परथना परमेस्वरमे स्विकार भेलछौ।

आब तोहर घरबाली एलिसिबा तोहर लेल एकटा बेटा जलमाइतौ,

तु ओकर नाम युहन्‍ना राखिहे।

14 तु बहुत आनन्द आ खुसी हेब्ही,

आ बहुत लोकसब ओकर जलममे खुसी मनाइतै।

15 कथिले त परभुके नजरमे उ महान हेतै।

उ कहियो नै अङगुरके मध आ दोसर कोनो निसाबला चिज छुबतै।

उ जलमैसे पहिने पबितर आत्मासे भरल रहतै।

16 आ उ बहुत इजराएलीसबके आपन परभु परमेस्वरमे बिस्बास करैले घुम्याके लाबतै।

17 उ एलिया जखा सक्‍ती आ पबितर आत्मासे भरल लोक बन्तै।

उ परभु आबैके लेल लोकसबके हिरदय तैयार करतै।

बाबुसबके मन धियापुता दिसन आ थेथरसबके मन धरमीसबके बुइधमे तैयार कैरके घुम्याके लाबतै।”

18 तब जकरिया स्वरगदुतके कहल्कै,

“यी साँचोके हेतै से हम कनङके जान्बौ?

हम आ हमर घरबालीयो बुढ भ्‍यागेलियै।”

19 स्वरगदुत ओकरा कहल्कै,

“हम गबरिएल चियै,

हम परमेस्वरके अगामे ठार रहैचियै।

तोहर सङे बात करैले आ असल समाध सुनाबैले परमेस्वर हमरा पठाइने छै।

20 आब सुन,

जाबेतक यी बचन पुरा नै हेतै ताबेतक तु बौक भ्याजेब्ही आ बोले नै सकबिही,

कथिले त तु हमर बचनमे बिस्बास नै करलिही,

जे आपने समयमे पुरा हेतै।”

21 ओहैबिच लोकसब मन्दिरके बाहर जकरियाके लेल असियाल रहै,

उ कथिले अतेक समय लगाइल्कै कैहके सब लोकसबके आस्चरज लाइगरहल छेलै।

22 जब जकरिया बाहर एलै,

तब उ ओइसबसङे बोले नै सक्लै आ हाथसे इसरा करल्कै,

जकरिया मन्दिरमे दरसन देख्ने हेतै से उसब बुझल्कै।

23 ओकर सेबाके काम ओरियागेलाके बाद उ आपन घर घुइमके गेलै।

24 कुछ दिनके बाद ओकर घरबाली एलिसिबाके देहभारी भेलै आ पाँच महिनातक घरेमे रहलै।

25 एलिसिबा कहल्कै,

“परमेस्वर केहन दयालु छै,

हमर उपरमे लागल कलंकके हटा देनेछै।”

येसुके जलमके भबिसबानी

26 एलिसिबाके देहभारी भेला छ महिनाके बाद परमेस्वर गबरिएल स्वरगदुतके गालील परदेसके नासरत सहरमे पठाइल्कै।

27 उ मरियम नामके कुमाइर कन्‍याके घरमे गेलै,

जकरा दाउदके खन्‍दानके योसेफ नामके लोकसे मङनी भेल छेलै।

28 स्वरगदुत मरियम लग आइबके कहल्कै,

“गोर लागैची!

तुहे किरपा पाबने चिही।”

29 ओकर कहल बातसे मरियम एकदमसे घबरागेलै आ केहन किसिमके गोरलगी चियै से सोचे लाग्लै।

30 स्वरगदुत ओकरा कहल्कै,

“नै डेरा,

मरियम,

कथिले त तु परमेस्वरके किरपा पाबने चिही।

31 देख,

आब तोहर देहभारी हेतौ आ तु एकटा बेटाके जलम देबही आ ओकर नाम येसु राखबिही।

32 उ महान हेतै आ परमपरधानके बेटा कहाइतै।

परभु परमेस्वर ओकरा ओकर पुरखा दाउदके सिंहासन देतै।

33 आ उ इजराएलमे सबदिन राज करतै।

ओकर राजके अन्त कहियो नै हेतै।”

34 मरियम स्वरगदुतके कहल्कै,

“यी कनङके हेतै?

हम त कुमाइरे चियै।”

35 स्वरगदुत ओकरा जबाफ देल्कै,

“पबितर आत्मा तोहर उपरमे एतौ,

आ महान परमेस्वरके सक्‍तिके छाह तोहरमे परतौ।

तैल्याके जल्मैबला बच्‍चा पबितर हेतै आ उ परमेस्वरके बेटा कहाइतै।

36 तु सुन,

तोहर नातेदार एलिसिबा आपन बुढ अबस्थामे देहभारी भेल छै,

लोकसब ओकरा बाइझ कहैछेलै।

महज अखन ओकर कोइखमे छ महिनाके बच्‍चा छै।

37 कथिले त परमेस्वरके लेल कोनो काम असम्भब नै छै”।

38 तब मरियम कहल्कै,

“हम त परमेस्वरके दासि चियै,

हमरा अहाँके बचन अनुसार पुरा हेबे।”

तब स्वरगदुत ओकरसे बिदा भेलै।

मरियम आ एलिसिबाके भेटघाट

39 कुछ दिनके बाद मरियम यहुदियाके पहाड़के सहरमे जल्दीसे गेलै।

40 जते जकरिया रहैछेलै।

उ घर भितर ज्याके एलिसिबाके गोरलगी करल्कै।

41 जब एलिसिबा मरियमके गोरलगी सुनल्कै तब ओकर कोइखके बच्‍चा चलेलाग्लै,

आ एलिसिबा पबितर आत्मासे भरपुर भ्याके,

42 जोरसे कहल्कै,

“तु त जनिजाइतमे सबसे धैनके चिही,

आ तोहर कोइखके बच्‍चा धैनके हेतौ।

43 हमर उपरमे केहन किरपा भेलै जेकि हमर परभुके माँ हमरा भेटैले एलै?

44 जब हम तोहर गोरलगी सुनलियै,

हमर कोइखके बच्‍चा खुसीसे कुइद उछरलै।

45 तु धैनके चिही कथिले त परमेस्वर जे कहने छेलौ ओहै बात पुरा करतौ कैहके तु बिस्बास करलिही तब परमेस्वर काम करल्कौ।”

मरियमके इस्‍तुतिगित

46 तब मरियम कहल्कै,

“हमर परान परमपरभुके परसन्सा करैछै,

47 आ हमर आत्मा मुक्‍तीदाता परमेस्वरमे आनन्द मनाबैछै।

48 कथिले त उ त हमर जखा निच दासिके दुखमे किरपा करने छै,

आबसे साँचोके सब पुस्ताके लोकसब हमरा धैनके कहतै।

49 कथिले त सक्‍तिसाली परमेस्वर हमर खातिर महान काम करने छै।

ओकर नाम पबितर छै।

50 ओकर आदर करैबलासबके उपर ओकर किरपा पुस्तोतक रहतै।

51 उ आपन बाइहके तागत परगट करने छै।

उ हिरदय भितरके बिचारमे घमन्‍ड करैबलासबके तितर-बितर कैरदेनेछै।

52 उ सक्‍तिसाली रजासबके ओकर सिंहासनसे अलग करने छै,

आ आपनके कमजोर ठानैबलाके उपर उठाइने छै।

53 भुख लागलसबके उ असल चिजसे पेट भरनेछै,

आ धनिक्हासबके छुच्छे हाथ पठाइने छै।

54 उ अपना किरपा याद कैरके

आपन सेबक इजराएलके सहायता करने छै।

55 उ अबराहम आ ओकर

आबैबला पुस्ताके सबदिनके लेल दया देखाइने छै।”

56 मरियम एलिसिबासङे तिन महिनातक रैहके आपन घर घुइमके एलै।

बप्‍तिस्मा दैबला युहन्‍नाके जलम

57 एलिसिबाके बच्‍चा जलमाबैके समय भेलै,

तब उ एकटा बेटाके जलम देल्कै।

58 आ जब ओकर परोसिया आ नातेदारसब सुनल्कै कि परमेस्वर ओकरा बहुत दया करने छै तब ओकरसङे सबकोइ खुसी मनाइल्कै।

59 जब बालक आठ दिनके भेलै,

उसब खतना करैले गेलै।

उसब ओकर बाबुएके नाम जखा जकरिया राखैले सोच्‍ने छेलै।

60 महज एलिसिबा कहल्कै,

“नै!

अकर नाम युहन्‍ना राखे परतै।”

61 उसब ओकरा कहल्कै,

“तोहर नातेदारसबमे एहेन नाम ककरो नै छै।”

62 तब उसब ओकर बाबुके इसरासे पुछल्कै,

“तु अकर नाम कथी राखैले चाहैचिही?”

63 उ लिखैबला पाटी माइङके “अकर नाम युहन्‍ना चियै” से लिखल्कै।

उ सबकोइ छक्‍के परलै।

64 तखुन्ते जकरियाके बाक फुटलै आ उ परमेस्वरके परसन्सा करे लाग्लै।

65 यी देखके सब परोसियासब डर्‌यालछेलै।

यहुदियाके जम्मे पहाड़ी इलाकासबमे यी घटनाके चरचा फैल गेलै।

66 यी घटनाके बात सुनैबलासब आस्चरज मानल्कै आ कहल्कै,

“यी बालक पाछे केहन हेतै?”

कथिले त परमेस्वरके सक्‍ती ओकर उपर छेलै।

जकरियाके इस्‍तुतिगित

67 तब ओकर बाबु जकरिया पबितर आत्मासे भैरके अगमबानी बोले लाग्लै,

68 “इजराएलके परमपरभु परमेस्वरके परसन्सा हेबे,

कथिले त उ एलछै आ आपन लोकसबके छुटकारा देने छै।

69 उ आपन सेबक दाउदके खन्दानमे हमरासबके लेल

एकटा सक्‍तिसाली मुक्‍तीदाता ठार करने छै।

70 जहिनङ उ परापुरुवेकालसे आपन पबितर अगमबक्‍तासबके मुहसे बोल्नेछै,

71 आब हमरासबके दुस्मनसब आ घिरना करैबलासबके हाथसे हमरासबके बचाइतै।

72 उ हमर पिता पुरखासबसङे बान्हल पबितर करार याद कैरके

हमरासबके दया करने छै।

73 यी करार उ हमर पुरखा अबराहमसङे करने छेलै।

74 आ हमरासबके हमर दुस्मनके हाथसे छुटाइनेछै,

आब हमसब नै डेराके,

75 पबितर आ धरमी भ्याके जिबनभैर ओकर सेबा करेसकी।

76 हे हमर बेटा,

तु सरबोच परमेस्वरके अगमबक्‍ता कहाइबिही।

कथिले त तु परभुके अगा-अगा ओकर रस्ता बनाइले जेब्ही।

77 ‘कनङके पापसे छमा पाइबके मुक्‍ती पाबबिही’ से बात तु ओकर लोकसबके कहबिही।

78 परमेस्वरके दयालु किरपा के कारन,

स्वरगसे बिहन्का मुक्‍तीके इजोत हमरासबके लग पठाइतै।

79 अन्हारमे बैठलहा आ मिरतुके छाहमे परलाहासबके मुक्‍तीके इजोत देतौ।

आ हमरासबके सान्तीके रस्तामे ल्याजेतै।”

80 तब बालक युहन्‍ना देहमे आ आत्मिक रुपमे बरहैत बौकार हैतगेलै आ इजराएलीसबके बिचमे देखा परैसे पहिने उ उजारे-जगहमे रहैछेलै।

a 

१:३ लुका अते थियोफिलस कहनेछै जे ओइ समयके बरका लोक छेलै।

येसुके जलम

(मती १:१८-२५)

2

1 ओइ बखत रोमी महराज अगस्टस हुकुम करैत कहल्कै राज भैरके सब लोकके नाम लिखाके दरता करैले परतौ। a

2 नाम दरता करे परतै से हुकुम पहिन्का बेर छेलै।

ओइ बखत कुरेनियस सिरिया इलाकाके बडा-हाकिम रहै।

3 नाम दरता कराबैले सब लोकसब आपन-आपन पितापुरखाके गाम आ सहरमे गेलै।

4 योसेफ ओहो गालीलके नासरतसे यहुदियाके बेथलेहेम सहरमे गेलै,

कथिले त उ रजा दाउदके कुल-खन्‍दानके सदस छेलै।

5 नाम लिखाबैले उ आपनसङे मङनी भेल्हा मरियमके सङे लके गेलै।

ओइ बखत मरियमके देहभारी छेलै।

6 उसब बेथलेहेममे छेलै तहै बखत मरियमके बच्‍चा जल्मैबला बखत आइबगेल छेलै।

7 उ आपन जेठका बेटाके जलम देल्कै तब ओकरा गुदरीमे लपेटके गोहालिके नाइदमे सुतेल्कै कथिले त ओकरासबके धरमसलामे ठहरैले कतौ ठाम नै मिल्‍लै।

चरबाहसब आ स्वरगदुतसब

8 रातमे आपन जेरके रखबारी करैबला चरबाहसब देखभाल करैत बेथलेहेमके ओहै ठाम दिसर रहै।

9 परभुके स्वरगदुत ओहै ठाम देखा परलै,

तब परभुके इजोत चारुओर चरबाहासबके उपर चम्कलै,

आ उसब एकदमसे डेरागेलै।

10 तब स्वरगदुतसब ओकरासबके कहल्कै,

“नै डेरा,

देख,

हम तोरासबके बहुत खुसीके सुसमाचार सुनाइबौ,

जे सब लोकसबके लेल हेतौ।

11 आइ दाउदके सहरमे मुक्‍तीदाताके जलम भेल छै,

जे खिरिस्ट परभु चियै।

12 तोरासबके लेल ओकरा चिनहैबाला चेन्हा यी हेतौ,

एकटा बालक गुदरीसे लपेटल आ नाइदमे सुतल भेटतौ।”

13 तब ओहै बखत औरो बहुतेकरा स्वरगदुतसब ओइठाम देखा परलै तब परमेस्वरके परसन्सा करैत कहल्कै,

14 “स्वरगमे परमेस्वरके महिमा,

आ पिरथिबीमे जै लोकसबसे परमेस्वर खुसीछै,

ओकरासबके सान्‍ती।”

15 जब स्वरगदुतसब चरबाहासबके छोइरके स्वरग दिसन गेलै तब चरबाहसब आपनेमे बतियाइत कहल्कै,

“चल आपनौरके बेथलेहेम तक आ परमपरभुके कहलाहा बातसब ज्याके देखेपरतै।”

16 उसब हबर-दबर गेलै,

ओते मरियम,

योसेफ दुनुगोरेके सङे देखल्कै आ ओइ बालकके नाइदमे सुतल देखल्कै।

17 चरबाहासब बालकके देखल्कै तब स्वरगदुत कहने रहै से बात सबकोइके ओकर बारेमे सुनेल्कै।

18 महज यी बात सुनैबला सब लोकसब आस्चरजमे परलै।

19 महज मरियम सब बात बिचार कैरके मनेमे राखल्कै।

20 चरबाहासबके स्वरगदुतसब जे बात कहने रहै ओहिनङे सब बात सुनल्कै आ देखल्कै तब परमेस्वरके महिमा आ परसन्सा करैत घुइमके गेलै।

परमेस्वरके मन्दिरमे बालक येसुके अरपन

21 आठमा दिनमे बालकके खतना भेलै तब ओकर नाम येसु राखल्कै,

जे नाम मरियमके देहभारी हैसे पहिने स्वरगदुत देनेरहै।

22 मोसाके बेबस्था अनुसार ओकर सुधहैबाला समय पुरा भेलाके बाद ओकरा परमपरभुके अगामे अरपनb करैले यरुसलेम आनल्कै,

23 जैहना परमपरभुके नियममे लिखल छै,

“पहिन्का जलम लैबला सब जेठका बेटा परमपरभुके लेल पबितर कहाइतै।”

24 तब “एक जोर पौरकी आ एक जोर पेरबाके बच्‍चा” परमेस्वरके बेबस्था अनुसार चरहाइले आनल्कै।

25 यरुसलेममे सिमियोन नामके एकटा लोक छेलै।

उ इजराएलके बचाबै बला लोकके आसमे रहै आ उ धरम करम करैबला लोक रहै,

पबितर आत्मा ओकरसङे छेलै।

26 “परमपरभु खिरिस्‍टके जाबेतक नै देखबिही ताबेतक तोहे नै मरबिही” यी बात पहिने पबितर आत्मासे थाह भेल छेलै।

27 पबितर आत्मासे अगुवाइ पाइबके सिमियोन परमेस्वरके मन्दिरमे गेलै।

तखुन्ते नियम पुरा करैले मरियम आ योसेफ ओहो बालक येसुके ल्याके मन्दिरमे एलै।

28 तब सिमियोन बालकके आपन कोरामे लेल्कै आ परमेस्वरके धन्यबाद दैत कहल्कै,

29 “हे परमपरभु,

अहाँ आपन

बचन अनुसार आब आपन सेबकके सान्तीसाथ सन्सारसे छुट्‍टी दियौ।

30 कथिले त हम आपन आँखसे अहाँके उदार देख्ने चियै,

31 जे अहाँ सब लोकसबके सामने तयार करने चियै,

32 औरो जात जातीसबके रस्ता देखाइले

इजोत देने चियै आ अहाँ इजराएलके

सब लोकसबके लेल महिमाके इजोत चियै।”

33 तब मरियम आ योसेफ बालक येसुके बारेमे सिमियोनके कहलाहा बातसे आस्चरजमे परलै।

34 सिमियोन ओकरासबके आसिरबाद देल्कै,

आ ओकर माँ मरियमके कहल्कै,

“देख,

यी बालक इजराएलमे बहुतोके पतन आ उत्थानके लेल आ बहुत के बिरोधमे बोलैके एकटा चेन्हाके लेल नियुक्‍त करने चियै।

35 अहैसे बहुतो हिरदयके बिचारसब निकल्‍तौ।

तब तरबारसे तोहर आपनो हिरदयमे आरपार हेतौ।”

36 आसेरके खन्दानमे फनुएलके बेटी हन्‍ना नामके एकटा बुढिया अगमबादिनी छेलै,

जे बियाह कैरके साते बरिसमे बिधुवा भेलरहै।

37 तब बिधुवे रैहके चौरासी बरिस बिताइने रहै।

उ परमेस्वरके मन्दिरेमे उपास आ परथना कैरके रातदिन भक्‍तीसाथ परमेस्वरके सेबा करैतरहै।

38 तहै बखत ओहो मरियम आ योसेफके लग आइबके परमेस्वरके बढाइ करल्कै आ बालक येसुके बारेमे यरुसलेमके छुटकाराके लेल रस्ता देखैबला सबके सुनेल्कै।

39 जब योसेफ आ मरियम परमपरभुके नियम अनुसार सब काम कैरके ओराइल्कै तकरबाद उसब गालीलके आपन सहर नासरतमे गेलै।

40 बालक येसु बैढ्ते बल,

बुइधसे भैरते गेलै आ परमेस्वरके आसिरबाद ओकरमे रहै।

परमेस्वरके मन्दिरमे बालक येसु

41 हरेक बरिस मरियम आ योसेफ निस्तार पाबैनमे यरुसलेम जाइ छेलै।

42 जब येसु बारह बरिसके भेलै,

तब उसब पाबैनके रितिरिवाज अनुसार यरुसलेममे गेलै।

43 पाबैनके दिन जब ओरागेलै तब उसब घर घुमै बखत येसु ओतै रैहगेलै से बात मरियम आ योसेफके थाह नै भेलै।

44 येसु औरो सङीसबसङे छै,

बिचार कैरके उसब दिनभैरके रस्ता पैदल चइलके गेलै।

साँझ परलाके बाद सङी-साथी आ कर-कुटुमके बिचमे ओकरा खोजे लाग्लै।

45 महज जब उ नै भेटलै तब फेनो उसब खोज्ते यरुसलेम घुइमके चइल गेलै।

46 खोज्ते-खोज्ते तिन दिनके बाद उसब येसुके परमेस्वरके मन्दिरमे देखल्कै।

ओते उ धरमगुरुसब सङे बैठके बात सुनै आ परस्‍न करै छेलै।

47 ओकर बिचार आ उतर दैत सुइनके ओइ ठामके सब लोकसब आस्चरजमे परलै।

48 येसुके देखके मरियम आ योसेफ आस्चरज मानल्कै,

तब मरियम कहल्कै,

“बेटा,

तु हमरासबके कथी करलिही?

देख त,

तोहर बाप आ हम तोरा ताकैत-ताकैत थकित एलचियौ।”

49 येसु जबाफ देल्कै,

“तुसब हमरा कथिले खोजैचिही?

हम आपन पिताके घरमे रहे परतै से बात तोरासबके थाह नै छेलौ?”

50 महज यी बात उसब नै बुझल्कै।

51 तकरबाद येसु,

मरियम आ योसेफसङे नासरतमे गेलै आ उसबके आग्याकारी भ्याके रहलै।

ओकर माँ मरियम यी सबबातसब बिचार कैरके मनमे राखैत गेलै।

52 तब येसु ग्यान-बुइधमे,

कदमे,

परमेस्वर आ मानबके अनुगरहमे बैढ्‍ते-बैढ्‍ते गेलै।

a 

२:१ सबकोइके रोमी सासकके कर तिरे परतै तैके लेल यी सब भेल छेलै

b 

२:२२अरपन- परमेस्वरसङे नजदिक करैबाला धारमिक बिधी

बप्‍तिस्मा दैबला युहन्‍ना

(मती ३:१-१२, मरकुस १:१-८, युहन्‍ना १:१९-२८)

3

1 रोमी महराज तिबेरियस राज करला पन्दरह बरिस भेल छेलै।

ओइ बखत पन्तियस पिलातस यहुदिया इलाकाके बडा-हाकिम छेलै।

हेरोद गालील इलाकामे राज करै छेलै,

ओकर भाइ फिलिप इतुरिया आ तराखोनितिस इलाकामे राज करै छेलै।

अबिलेने इलाकामे लुनियास गामके लोक राज करै छेलै।

2 ओइ बखतके परधान पुजारीसबमे हन्‍नास आ कैयाफा छेलै।

ओहै बखत उजार जगहमे परमेस्वरके बचन जकरियाके बेटा युहन्‍ना लग एलै।

3 युहन्‍ना यरदन लदीमे ज्याके चारु दिसरके लोकसबके परचार करे लाग्लै,

“आपन-आपन पाप माइनके पस्चाताव कर आ बप्‍तिस्मा ले तब परमेस्वर तोरासबके पाप छमा कैरदेतौ।”

4 ऐहनङे यसैया अगमबानी करैबलाके लिखल किताबके बातसब,

“उजार जगहमे एकटा लोक जोरसे कैहरहल छै,

‘परभु आबैबला रस्ता दुरुस कर,

उ चलैबला रस्तासब सोझ कर!

5 सब खाइध-खुइध सैर हेतौ,

हिमाल आ पहारसब सैर हेतौ,

टेढ घोंच रस्तासब सोझ हेतौ आ बिगरल रस्तासब सैर हेतौ।

6 तब सब लोकसब परमेस्वरके मुक्‍ती देख्तै।’”

7 बहुत लोकसब बप्‍तिस्मा लैले युहन्‍ना लग एलै आ उ कहल्कै,

“ऐ साँपके बच्‍चासब,

परमेस्वरके आबैबला कोरोधसे भागैले तोरासबके के चेताइने छेलौ?

8 ओइखातिर तुसब आपन पाप माइनके आ पस्चाताव कैरके असल बैनके देखा।

‘अपनासब अबराहमके खन्‍दानके सन्‍तान चियै’ तै खातिर दन्डसे भागबै कैहके नै सोच,

कथिले त परमेस्वर अबराहमके लेल यी पथलोसे सन्‍तान बनाइले सक्‍तौ।

9 गाछमे कुरहाइर परे लागल छै,

कथिले त असल फर नै फरैबला सबगाछ काइटके आइगमे फेकल जेतै।”

10 तब लोकसब युहन्‍नाके पुछल्कै,

“तब हमरासबके कथी करेपरतै त?”

11 युहन्‍ना ओकरासबके जबाफ देल्कै,

“जकरसङे दुइटा जमा छौ,

से कोइ नै भेल्हाके एकटा दयादेतै,

जकरसङे खाइबला चिज छौ से कोइ नै भेल्हा सङे बाइटके खेतै।”

12 बटी कट्‍टासब सेहो बप्‍तिस्मा लैले एलै,

तब ओकरा पुछल्कै,

“गुरु जी हमसब कथी करु?”

13 ओकरासबके युहन्‍ना कहल्कै,

“सरकारके नियम अनुसार जतेक तोकलछै ओइसे बेसी नै उठाइ जो।”

14 सिपाहीयोसब पुछल्कै,

“हमरासबके कथी करेपरतै?”

युहन्‍ना ओकरासबके कहल्कै,

“तुसब ककरोसे जबरजस्ती कैरके आ झुठा आरोप लग्याके एको टका बेसी नै उठा।

बरु आपने कमाइमे सन्तुस्‍ट रहैजाइजो।”

15 जब लोकसब मुक्‍ती दैबला खिरिस्‍टके आसमे छेलै तब उसब मनेमन “युहन्‍ने मुक्‍तीदाता खिरिस्ट चियौ कि?”

से बात गनथन करै छेलै।

16 तब युहन्‍ना ओकरासबके जबाब देल्कै,

“हम त तोरासबके पानीसे बप्‍तिस्मा दैचियौ,

महज एक गोरा जे आइबरहल्छौ उ हमरोसे बरका छै,

जकर हम जुताके फितो तक खोलैके जोकरके नै चियौ।

उ तोरासबके पबितर आत्मा आ आइगसे बप्‍तिस्मा देतौ।

17 फटकैबला सुपा ओकरे हाथमे छै,

फटैक के गहुम आ भुसा अलग करतौ तब गहुमके बखारीमे जम्‍मा करतौ,

तब भुसाके कहियो नै बुताइबला आइगमे जराइतौ।”

18 ऐहिनङ बहुत परकारके अरति उपदेस दैत सुसमाचार परचार करल्कै।

19 महज सासक हेरोद आपन भाबो हेरोदियासके राख्‍लाके खातिर युहन्‍ना ओकरा खिस्‍याइलै आ औरो कु-करम देखादेल्‍कै।

20 तै ल्याके हेरोद युहन्‍नाके जहलमे ढोइक देल्कै आ एकटा औरो कु-करम आपन कपारमे चरहालेल्कै।

येसुके बप्‍तिस्मा

(मती ३:१३-१७, मरकुस १:९-११)

21 जब सब लोकसब बप्‍तिस्मा लैछेलै तखुन्ते येसु ओहो बप्‍तिस्मा लेल्कै।

परथना करैबखत स्वरग उघरलै,

22 आ पबितर आत्मा पौरकी के रुपमे उपरसे आइबके येसुके उपर बैठलै तब स्वरगसे एहेन एकटा अबाज एलै,

“तु हमर दुलरुवा बेटा चिही,

तोहर से हम बहुत खुसी चियौ।”

येसुके बंसाबली

(मती १:१-१७)

23 जब येसु तिस बरिसके रहै,

तहै बखतसे परमेस्वरके बारेमे सिखाबे लाग्लै।

लोकसब ओकरा योसेफके बेटा चियै से बुझहैत रहै।

योसेफ एलीके बेटा छेलै,

24 एली मतातके बेटा,

मतात लेबीके बेटा,

लेबी मल्कीके बेटा,

मल्की यान्‍नाके बेटा,

यान्‍ना योसेफके बेटा,

25 योसेफ मताथियासके बेटा,

मताथियास आमोसके बेटा,

आमोस नहुमके बेटा,

नहुम इसलीके बेटा,

इसली नग्गैके बेटा,

26 नग्गै माथके बेटा,

माथ मताथियासके बेटा,

मताथियास सेमैनके बेटा,

सेमैन योसेखके बेटा,

योसेख योदाके बेटा,

27 योदा योआननके बेटा,

योआनन रेसाके बेटा,

रेसा यरुबाबेलके बेटा,

यरुबाबेल सालतिएलके बेटा,

सालतिएल नेरीके बेटा,

28 नेरी मल्कीके बेटा,

मल्की अद्‍दीके बेटा,

अद्‍दी कोसामके बेटा,

कोसाम एलमादमके बेटा,

एलमादम एर्‌के बेटा,

29 एर् यहोसुके बेटा,

यहोसु एलीएजरके बेटा,

एलीएजर योरीमके बेटा,

योरीम मतातके बेटा,

मतात लेबीके बेटा,

30 लेबी सिमियोनके बेटा,

सिमियोन यहुदाके बेटा,

यहुदा योसेफके बेटा,

योसेफ योनानके बेटा,

योनान एल्याकीमके बेटा,

31 एल्याकीम मलेआके बेटा,

मलेआ मिन्‍नाके बेटा,

मिन्‍ना मताथाके बेटा,

मताथा नातानके बेटा,

नातान दाउदके बेटा,

32 दाउद यिसैके बेटा,

यिसै ओबेदके बेटा,

ओबेद बोअजके बेटा,

बोअज सल्मोनके बेटा,

सल्मोन नहसोनके बेटा,

33 नहसोन अम्मीनादाबके बेटा,

अम्मीनादाब आरामके बेटा,

आराम हेसोरोनके बेटा,

हेसोरोन फारेसके बेटा,

फारेस यहुदाके बेटा,

34 यहुदा याकुबके बेटा,

याकुब इसहाकके बेटा,

इसहाक अबराहमके बेटा,

अबराहम तेरहके बेटा,

तेरह नाहोरके बेटा,

35 नाहोर सरूगके बेटा,

सरूग रउके बेटा,

रउ पेलेगके बेटा,

पेलेग एबेरके बेटा,

एबेर सेलहके बेटा,

36 सेलह केनानके बेटा,

केनान अरपदक्छके बेटा,

अरपदक्छ सेमके बेटा,

सेम नोआके बेटा,

नोआ लेमेखके बेटा,

37 लेमेख मतुसेलहके बेटा,

मतुसेलह हनोकके बेटा,

हनोक येरेदके बेटा,

येरेद महलालेलके बेटा,

महलालेल केनानके बेटा,

38 केनान एनोसके बेटा,

एनोस सेतके बेटा,

सेत आदमके बेटा,

आदम परमेस्वरके बेटा छेलै।

येसुके जाँच

(मती ४:१-११, मरकुस १:१२, १३)

4

1 येसु पबितर आत्मासे भरपुर भ्याके यरदन लदीसे जब घुम्‍लै तब पबितर आत्मा येसुके उजार जगहमे ल्यागेलै।

2 चालिस दिन उजार जगहमे सैतान से येसु परिक्छामे परलै।

ओइ बखत येसु कथियोनै खेने रहै तब ओकरा चालिस दिनके बाद भुखलाग्लै।

3 ओइ बखत सैतान येसुके कहल्कै,

“अहाँ परमेस्वरके बेटा चियै त यी पथलके आदेस करु ताकि रोटी बने।”

4 तब येसु ओकरा जबाफ देल्कै,

“पबितर धरमसास्तरमे लिखल छै,

‘लोक रोटीयेटा से जिबित नै रहैछै।’”

5 तकरबाद सैतान येसुके पहारके टुप्पीमे लज्याके एके झलकमे सन्सारके सारा राजसब देखेल्कै।

6 सैतान ओकरा कहल्कै,

“हम यी सब राजके रजा,

यी सब धन-सम्पतिके मालिक बन्यासकै चियै कथिले त यी सब अधिकार हमर हाथमे देल छै आ हम जकरा चाहबै तकरा दयासकै चियै।

7 झुकके हमर टाङमे गोरलागबै त यी सबचिज अहाँके भ्याजेतै।”

8 तब येसु ओकरा जबाफ देल्कै,

“पबितर धरमसास्तरमे लिखल छै,

‘तु परमपरभु,

खालि आपन परमेस्वरके गोर लाग आ ओकरेटा सेबा कर।’”

9 तब उ येसुके यरुसलेममे लज्याके परमेस्वरके मन्दिरके टुप्पीमे लजाइल्‍कै आ कहल्कै,

“यदी अहाँ साच्‍चेके परमेस्वरके बेटा चियै त,

अहाँ अइ ठामसे निचा कुदु।

10 कथिले त पबितर धरमसास्तरमे येहेन लिखल छै,

‘तोरा बचाइले परमेस्वर आपन स्वरगदुतसबके पठाइतौ

11 आ उसब तोरा हाथे-हाथ

लोइकलेतौ नै त तोहर टाङ पथलमे बजारलजेतौ।’”

12 तब येसु ओकरा कहल्कै,

“पबितर धरमसास्तरमे येहन लिखल छै,

‘तु आपन परमपरभु आपन परमेस्वरके जाँच नै कर।’”

13 सैतान येसुके अनेक दाउपेच लग्याके पापमे फसाइके कोसिस करलाके बाद दोसर मौका नै पाबैतक छोइरके चैलगेलै।

गालीलमे येसुके काम सुरु

(मती ४:१२-१७, मरकुस १:१४-१५)

14 येसु पबितर आत्माके सक्‍ती पाइबके गालीलमे घुइमके गेलै।

से बात चारु दिसरके लोकसबके थाह भेलै।

15 येसु ओइ ठामके यहुदी सभाघरमे सिक्छा देल्कै आ सबकोइ ओकर परसन्सा करे लाग्लै।

नासरतमे येसुके इन्कार

(मती १३:५३-५८, मरकुस ६:१-६)

16 येसु नासरत गाममे एलै,

जते उ बरहल छेलै।

ओते उ पबितर बिसरामके दिन यहुदी सभाघरमे जाइ छेलै।

पबितर धरमसास्तर परहैले ठार भेलै।

17 तब ओकरा यसैया अगमबक्‍ताके लिखल किताब परहैले देल्कै आ किताब खोइलके एहेन लिखल पन्‍ना निकालके परहल्कै,

18 “परमपरभुके आत्मा हमर उपरछै,

गरिबसबके सु-समाचार सुनाइले उ हमरा अभिसेक कैरके पठाइने छै।

बन्धनमे परलसबके छुटकाराके लेल,

अन्हरासबके आँख देखैके लेल,

अत्याचारमे परलाहासबके सोतन्तर करैके लेल,

19 आ परमपरभु मानब जातीके अखुन्ते मुक्‍तीके

घोसना करैले हमरा पठाइने छै।”

20 तकरबाद येसु किताब बन करल्कै तब किताब फिरता द्‍याके बैठ्‍लै।

यहुदी सभाके सब लोकसबके नजर ओकर दिसर छेलै।

21 तब येसु ओकरासबके कहल्कै,

“आइ पबितर धरमसास्तरमे लिखल यी बातसब सुइनके तोरासबमे पुरा भेल्छौ।”

22 सब लोकसब येसुके परसन्सा करल्कै,

आ अनुगरहसे भरल येसुके बचन सुइनके छक परलै।

तब उसब कहैछेलै,

“कि यी योसेफके बेटा नै चियै?”

23 तब येसु ओकरासबके कहल्कै,

“साँचोके तुसब हमरा यी फोकरा कहबिही,

‘ए बैध,

तु अपने आपके निक कर।’

तोहे कफरनहुममे जे जतेक करलिही से हमरासबके सुन्‍ने छेलियौ,

से आपने गाम-ठाममे कर।”

24 तब येसु कहल्कै,

“साच्‍चे हम तोरासबके कहैचियौ,

कोनो भि अगमबक्‍ताके लोकसब आपन गाम-ठाममे मान-दान नै करैछै।

25 दोसरो एकटा बात हम तोरासबके कहैचियौ,

इजराएलके एलिया अगमबक्‍ताके बखत ओते बहुते बिधवासब रहै,

तै बखत साढे तिन बरिस बरखा नै भेलै आ देसमे बरका रौदी भेल छेलै।

26 एलियाके कोनोभी बिधुवा लग इजराएलमे नै पठाइल्कै।

महज सिदोन इलाकाके सारपात ठामके बिधुवा लग पठाइल्कै।

27 ओहिनङे एलीसा अगमबक्‍ताके बखत इजराएलमे बहुत लोकसबके कोढी-कुस्‍टी रहै,

महज ओइसबगोरेमे से कोइ नै निक भेलै।

सिरिया देसके नामान मातरे निक भेलै।”

28 यी बात सुइनके यहुदी सभाघरके सब लोकसब खिस्यागेलै।

29 सबकोइ उठलै आ येसुके ओइ ठामसे धक्‍का-धुक्‍कि दैत सहर बाहर निकालल्‍कै,

जै पहारमे सहर बनाइने छेलै ओहैके पहारके टुप्पीमे लज्याके ओकरा खसाइले चाहल्कै।

30 महज उ ओइसबके भिरभारसे निकैलके आपन रस्ता चैलगेलै।

भुत लागल लोक

(मरकुस १:२१-२८)

31 तब येसु गालीलके एकटा सहर कफरनहुममे गेलै।

पबितर बिसराम दिनमे येसु सबके सिक्छा दैछेलै।

32 ओकरासब येसुके सिक्छा सुइनके छक्‍के परलै,

कथिले त ओकर बचन अधिकारसे भरल छेलै।

33 यहुदी सभाघरमे भुत आत्मा लागल एकटा लोक छेलै,

आ उ जोरसे चिच्याके कहल्कै,

34 “हौ नासरतके येसु अहाँसे हमरासबके कोन काम?

अहाँ हमरासबके बरबाद करैले एलचियै?

अहाँके चियै कैहके हमरा थाह छै,

अहाँ परमेस्वरसे पठेल्हा एकटा पबितर जन चियै।”

35 तब येसु ओकरा खिस्‍याके कहल्कै,

“चुप हो बेसी नै बाज आ ओइ लोकसे बाहर निकैलजो!”

ओइ लोकके ओहै ठाम सब लोकसबके अगामे उठासुठाके पटैकके भुत कथियो नै कैरके बाहर निकैल गेलै।

36 तब सब लोक छक परलै आ आपनेमे बात करे लाग्लै,

“यी केहन बचन चियै?

अकर सङे केहन सक्‍ती आ अधिकार छै जब भुत आत्माके आग्या करैछै त निकैल जाइछै।”

37 तब कफरनहुम सहरके चारु दिसर येसुके चरचा हेबे लाग्लै।

येसु बिमारीसबके निक करल्कै

(मती ८:१४-१७, मरकुस १:२९-३४)

38 यहुदी सभाघरसे निकैलके येसु सिमोनके घरमे गेलै।

तै बखत ओकर सौसके बहुत जोरसे जर बोखार लागल छेलै।

तकर घरके लोकसब,

“अकरा निक कैरदिय” कैहके येसुके आगरह करल्कै।

39 तब ओकरलग ठार भ्याके येसु कहल्कै,

“जर बोखार अकरा छोर!”

तब उ निक भ्यागेलै आ तखुन्ते उठके ओकरासबके स्वागत सत्कार करल्कै।

40 रौद डुब्लाके बाद बहुत किसिमके रोगीसबके येसु लग आनल्कै।

येसु ओकरासबके उपरमे हाथ राखल्कै आ सब रोगीसबके निक करल्कै।

41 बहुत लोकसबके देहसे भुतसब चिच्याइते ऐहेन कैहके निकल्‍लै,

“अहाँ परमेस्वरके बेटा चियै!”

महज येसु खिस्‍याके भुतसबके बोले नै देल्कै कथिले त मुक्‍ती दैबला खिरिस्ट चियै कैहके चिन्हैछेलै।

येसुके परचार

(मरकुस १:३५-३९)

42 बिहान हैतसाथ येसु सुनसान जगहमे गेलै।

लोकसब येसुके खोज्ते-खोज्ते एलै,

येसु भेटलाके बाद ओकरासब,

“हमरासबके छोइरके नै जाउ” कैहके बिन्ती करल्कै।

43 महज येसु ओकरासबके कहल्कै,

“हमरा परमेस्वरके राजके सुसमाचार औरो ठामसबमे सुनाइले परतै कथिले त येहा कामके लेल परमेस्वर हमरा पठाइने छै।”

44 तब येसु यहुदियाके यहुदी सभाघरसबमे गेलै आ लगातार परचार करे लाग्लै।

येसुके पहिन्का चेलासब

(मती ४:१८-२२, मरकुस १:१६-२०, युहन्‍ना १:४०-४२)

5

1 एक दिन लोकसब परमेस्वरके बचन सुनैले येसुके चारु दिसर भिर लागल छेलै।

उ गनेसरेत दहकेa बान्हमे ठार भेलरहै।

2 येसु दहके बान्हमे दुइटा नाहb देखल्कै,

मछबरीयासब नाहके छोइरके जालसब धुवाइत रहै।

3 तै मेसे एकटा नाह सिमोनके रहै।

येसु सिमोनके नाहमे चहरलै आ कहल्कै,

“नाह कन्हिक अगा दिसन ल्याचल।”

तब नाहेमे बैठके लोकसबके सिक्छा देबे लाग्लै।

4 येसु बोइललेलाके बाद सिमोनके कहल्कै,

“नाहके गैहर दिसरा ल्याचल आ जालसब फेक।”

5 तब सिमोन येसुके कहल्कै,

महज “गुरु जी,

हमरासब रातभर जालसब फेकलियै महज एकोटा माछ नै परलै।

तैयो अहाँ कहैचियै त हम जाल फेकैचियै।”

6 जब उसब जाल फेकल्कै तब बहौतरा माछ परलै आ ओकरासबके जालसब फाटे लाग्लै।

7 उसब दोसर नाहके सझियारसबके आइबके मदत करैले इसरा करल्कै।

उसब आइबके दुनु नाह माछसे भरल्कै तै भारीसे नाहसब डुबेलाग्लै।

8 तब यी देखके येसुके टाङमे ठेङहुनिया दैत गोर लाइगके सिमोन पतरुस कहल्कै,

“हे परभु हमर लगसे दुर चैलजो कथिले त हम पापी चियै।”

9 सिमोन आ ओकर सङी-साथीसब बहुतरा माछ पकरने देखके छक्‍के परलै।

10 सिमोन सङे-सङे सझियारमे काम करैबला जब्दियाके बेटासब याकुब आ युहन्‍ना ओहो छक्‍के परलै।

येसु सिमोनके कहल्कै,

“नै डेरा,

आबसे तु माछ नै महज लोकसबके पकैरके हमर लग आनबिही।”

11 जब उसब नाहसबके कातमे आनल्कै तब सबचिज छोइरके येसुके पछा लाग्लै।

कोढी-कुस्‍टी लागल लोक

(मती ८:१-४, मरकुस १:४०-४५)

12 एक दिन येसु एकटा सहरमे रहै तै बखत एकटा कोढी-कुस्‍टीसे भरल लोक येसुके देखके भितरी मनसे बिन्ती करल्कै आ कहल्कै,

“हे परभु,

अहाँ चाहबै त हमरा कोढी-कुस्‍टीसे निक कैरसकैचियै।”

13 येसु ओकर उपरमे हाथ राइखके कहल्कै,

“हम चाहै चियौ।

तु निक भ्याजो।”

तखुन्ते कोढी-कुस्‍टी लागल लोक निक भेलै।

14 तब येसु ओइ लोकके कहल्कै,

“यी बात तु ककरो नै कहिहे,

महज ज्याके पुजारीके देखा तब मोसाके नियम अनुसार लोकसब निक भेलै परमान देखाइके लेल भेटी चरहा।”

15 तै दिनसे येसुके चरचा औरो चारु दिसर हेबे लाग्लै तब बहुतसे बहुत लोकसबके भिर येसुके बात सुनैले,

आपन-आपन रोग-बिमारसे निक हैले आवेलाग्लै।

16 महज येसु भिरसे अलग भ्याके परथना करैले सुनसान जगहमे जाइ छेलै।

येसु लकबा मारलके निक करल्कै

(मती ९:१-८, मरकुस २:१-१२)

17 एक दिन येसु लोकसबके सिक्छा दैत रहै तै जगह गालील आ यहुदियाके सब गाम,

यरुसलेमसे ऐल्हा फरिसीसब आ यहुदी सास्‍तरीसब लगमे बैठल छेलै।

बिमारीसबके निक करैबला परभु परमेस्वरके सक्‍ती येसुके साथमे छेलै।

18 लोकसब तहै बखत एकटा लकबा मारल लोकके झोल्ङामेc आनल्कै आ भितरमे येसुके अगा आनैले कोसिस करल्कै।

19 महज लोकसबके भिरके कारन ओकरा भितर लजाइले कतौसे रस्ता नै भेटलाके बाद उसब छाइन्हमे चहैरके रस्ता बनाइल्कै तब बिमारीके ओकर झोल्ङा सहित निचा झाइरके येसुके अगामे राखल्कै।

20 येसु लोकसबके एहेन बिस्बास देखके कहल्कै,

“हे पिरिय,

तोहर पाप छमा भेल्छौ।”

21 तब यहुदी धरमगुरुसब आ फरिसीसब आपनमे कहेलाग्लै,

“परमेस्वरके निन्दा करैबला यी के चियै?

पाप छमा करैले त परमेस्वर बाहेक औरो कोइ नै सक्‍तै!”

22 ओइ लोकसबके मनके बात बुइझके येसु कहल्कै,

“तुसब कथिले एहेन बिचार करैचिही?

23 ओइ लकबा मारल लोकके,

‘तोहर पाप छमा भेल्छौ’ कैहके,

कहनाइ कि,

‘उठके चल कोन असल हेतै’?

24 महज दुनियामे मानबके बेटाके पाप छमा करैके अधिकार छै से तुसब जान।”

तब येसु लकबा मारल लोकके कहल्कै,

“तु उठके आपन झोल्ङा उठा आ बोइकके घर जो।”

25 तब उ तखुन्ते सबकोइके सामनेसे उठलै,

आपन झोल्ङा उठाके परमेस्वरके परसन्सा करैत आपन घर दिसर सोझ भेलै।

26 ओतेका सब लोकसब आस्चरजमे परलै,

उसब परमेस्वरके महिमा करल्कै आ परमेस्वरके अतेक बरका सक्‍ती देखके उसब डेरागेलै तब कहल्कै,

“आइ हमसब अचमके काम देखलियै।”

लेबीके बोलाहट

(मती ९:९-१३, मरकुस २:१३-१७)

27 तब येसु ओइ ठामसे बाहर निकल्‍लै आ लेबी नाम भेल्हा एक गोरे बटी उठाइबलाके अड्‍डामे देखल्कै।

येसु ओकरा कहल्कै,

“हमर पछा लाग।”

28 लेबी उठलै आ सबचिज छोइरके येसुके पछा लाग्लै।

29 लेबी आपन घरमे येसुके भोज खाइले नौता देल्कै।

ओइ भोजमे बटी उठाइबला आ बहुतरा लोकसब बैठल छेलै।

30 फरिसी आ यहुदी धरमगुरुसब आइबके येसुके चेलासबके गनगनाबे लाग्लै,

“कथिले तुसब बटी उठाइबला आ पापीसबसङे मिलके खान-पिन करैचिही?”

31 येसु ओकरौरके कहल्कै,

“निरोगीसबके बैधके जरुरत नै परैछै महज रोगीसबके परैछै।

32 तैहनङे हम धरमीसबके नै महज पापीसबके पापसे पस्‍चातापके लेल बोलाइले एलचियौ।”

उपास के सबाल

(मती ९:१४-१७, मरकुस २:१८-२२)

33 ओकरासब येसुके कहल्कै,

“बप्‍तिस्मा दैबला युहन्‍नाके चेलासब बेर-बेर उपास आ परथना करैछै।

फरिसीयोके चेलासब ओहिनङे करैछै,

महज अहाँके चेलासब खालि खान-पिन करैये।”

34 येसु जबाफ देल्कै,

“तुसब बियाह भोजमे बरसङे एल्हा बरियातीसबके उपासे राखैचिही से?

35 महज ऐहनङो दिन आइब सक्‍तौ जब बर ओइसबसे अलग हेतै तब उसब ओइ दिन उपास बैठतै।”

36 तब येसु फेरसे एकटा खिसा सुनेल्कै,

“के लबका कपरा फाइरके पुरनामे जोरैछै।

अगर जोरियो दैछै त लबका कपरा बिगैर जेतै आ लबका ढप्पा पुरना ढप्पासे मेल नै खेतै।

37 “कोनो लोक तजा अङगुरके मध पुरना छलाके थैलीमे नै राखैछै,

नै त लबका मधसे छला फुइटजेतौ तब मध बैहजेतौ।

38 बरु तजा अङगुरके मध लबके छलाके थैलीमे राखेपरैछै।

39 त कोइ पुरना अङगुरके मध पियैछै त ओकरा लबका अङगुरके मध पियैले निक नै लागैछै कथिले त उ कहैछै,

‘पुरने अङगुरके मध निक हैछै।’”

a 

५:१दह- गैहर जगहमे पानी जमल ठाम

b 

५:२नाह- मछबरीयासबके माछ मारैले परयोग करेबाला एकटा साधन, लोकसब पानीमे पार करैबला साधन।

c 

५:१८झोल्ङा- बिमार लोकसबके उपचारके लेल

बोइकके लजाबेबला साधन।

पबितर बिसराम दिनके परभु

(मती १२:१-८, मरकुस २:२३-२८)

6

1 एक दिन येसु पबितर बिसराम दिनमे गहुम खेत हैत जाइ छेलै,

आ येसुके चेलासब गहुमके सिंससब तोइरके हाथसे मिड़के खाइले लाग्लै।

2 यी देखके फरिसीसब ओइसबके कहल्कै,

“पबितर बिसराम दिनमे नियम बिपरित तुसब कथिले करैचिही?”

3 तब येसु ओकरासबके जबाफदैत कहल्कै,

“दाउद आ ओकर साथीसबके भुख लागल बखत कथी करने छेलै?

कि तुसब नै पढनेचिही?

4 उ त परमेस्वरके पालमे ढुइकके चरह्‍याल रोटी साथीसबसङे बाइटके खेल्कै जबकि आपनौरके नियम अनुसार पुजारीसब बाहेक औरो ककरो नै खाइले हैछेलै।

महज दाउद त असगरे नै ख्याके दोसरोके खियाइल्कै।”

5 तब येसु उसबके फेनो कहल्कै,

“मानबके बेटा पबितर बिसरामो दिनके परभु चियै।”

येसु सुखलाहा हाथबलाके निक करल्कै

(मती १२:९-१४, मरकुस ३:१-६)

6 येसु फेनो पबितर बिसरामके दिन यहुदी सभाघरमे ज्याके परचार करै छेलै।

ओते एक गोरेके दहिना हाथ सुखल छेलै।

7 येसुके दोस लगाइले ओइ जगहके यहुदी धरमगुरुसब आ फरिसीसब मौकामे रहै कि पबितर बिसरामके दिनमे येसु ओइ लोकके हाथ निक करतै से कैहके ताकैछेलै।

8 येसु ओइ लोकसबके मनके बात बुइझके सुखलाहा हाथबला लोकके कहल्कै,

“तु अते आइबके ठडा हो।”

उ ओइठाम ठार भेलै।

9 तब येसु कहल्कै,

“हम तोरासबके एकटा बात पुछैचियौ,

पबितर बिसराम दिनमे नियम कथी कहैछै?

निक करबौ आ बेजाय करबौ,

जिन्गी बचाइबौ कि नास करबौ,

कोनटा उचित हेतौ।”

10 येसु ओकरासबके चारु दिसर ताकल्कै आ सुखलाहा हाथबलाके कहल्कै,

“तोहर हाथ पसार।”

उ हाथ पसारते मातर निक भ्यागेलै।

11 यी देखके उसब खिस्यागेलै आ येसुके कथी करेपरतै कैहके आपनमे छलफल करे लाग्लै।

बारह परेरितसब

(मती १०:१-४, मरकुस ३:१३-१९)

12 एक दिन येसु पहार दिसर परथना करैले गेलै,

आ परमेस्वरसङे परथनामे रातभर बिताइल्कै।

13 अनगुत भेलाके बाद येसु आपन चेलासबके बोलाइल्कै उसबके बिचसे बारह गोराके छानल्‍कै,

तब ओकरासबके नाम परेरित देल्कै,

14 सिमोन (जकरा येसु पतरुस नाम देने छेलै),

आ अन्दरियास (सिमोनके भाइ),

याकुब,

युहन्‍ना,

फिलिप,

बारथोलोमाइ,

15 मती,

थोमा,

याकुब (अल्फयासके बेटा),

आ सिमोन (जकरा देसभक्‍त कैहके चिन्हैछै),

16 यहुदा (याकुबके बेटा),

आ यहुदा इस्करियोत,

जे बिस्बासघाती छेलै।

येसुके सिक्छा आ रोग-बिमारसे छुटकारा

(मती ४:२३-२५)

17 येसु परेरितसबसङे पहारसे निचा झैरके सैर जगहमे आइबगेलै ओइठाम औरो चेलासबके बहुत बरका भिर लागल छेलै।

यहुदिया इलाकाके सब दिसरसे यरुसलेमसे तब समुन्दर कातके टुरोस आ सिदोन इलाकाके लोकसब बहुत भिरके साथ जम्‍मा भेलछेलै।

18 ओइ जगहमे जम्‍मा भेल्हा लोकसब येसुके बचन आ रोगबिमारसे निक हैले एलछेलै।

बहुत भुतआत्मा लागल लोकसब निक भेलै।

19 तकरबाद भिरके सब लोकसब येसुके छुबैले चाहैछेलै कथिले त ओकरसे सक्‍ती निक्लैतरहै तैसे सब लोकसब निक हैछेलै।

आसिस आ सराप

(मती ५:१-१२)

20 येसु आपन चेलासबके ताकल्कै आ कहल्कै,

“धैन तुहे,

दीन-दुखीसब

कथिले त परमेस्वरके राज तोरेऔरके लेल चियौ!

21 धैन तोरासबके,

अखन भुख लागलसब

कथिले त तुसब अघाइबिही!

धैन तुसब,

अखन कानैबलासब

कथिले त तुसब हाँसविही!

22 “धैन तुसब,

मानबके बेटाके खातिर तोरासबके घिरना करतौ,

समाजसे बहिस्कार करतौ,

निन्दा करतौ आ बदनाम करतौ त तुसब धैनके हेब्ही।

23 तै बखत तुसब खुसीसे नाच,

कथिले त स्वरगमे तोरा बरका इनाम हेतौ।

ओकरासबके पिता पुरखा पहिनेके अगमबक्‍तासबके ओहिनङे सताइने छेलै।

24 महज धिक्‍कार,

तोहे धनिक्हासबके

कथिले त तोरासबके सुख-चैन मिलल छौ!

25 धिक्‍कार,

अखन तुहे अगहेल्हासब

कथिले त तोरासबके भुखले रहेपरतौ!

अखन हाँसैबलासब,

तोरासबके दुख हेतौ आ काने परतौ!

26 धिक्‍कार तोरासबके,

लोकसबसे परसन्सा लैबलासब

कथिले त तोरासबके पिता पुरखासब झुठा अगमबक्‍तासबके ओहिनङे करनेछेलौ।”

सतरुसङे परेम

(मती ५:३८-४८, ७:१२)

27 “महज हमर बचन सुनैबाला सबकोइके कहैचियौ,

सतरुवोके परेम कर आ घिरना करैबलाके भलाइ कर।

28 सरापैबलाके आसिरबाद दहै।

तोरा अधलाह करैबलाके लेल परथना कर।

29 कोइ तोहर एकटा गालमे थपराइछौ त दोसरो गाल रोइकदहै।

कोइ तोहर धोती आ कुरता लेजाइ बलाके पगरियो दया दहै।

30 जे माङैछौ तकरा दहै,

जे तोहर से लैछौ ओकरसे फिरता नै माङै।

31 औरो लोकसे तुसब जे कराबैले चाहैचिही,

तुहुसब ओकरो ओहिनङ कर।

32 “तोरासबके परेम करैबलासङे परेम करैचिही त कथी फैदा?

कथिले त पापीयोसब आपनके परेम करैबलाके परेम करैछै।

33 फेनो तोरासबके भलाइ करैबलाके मातर भलाइ करैचिही त तोरासबके कथी फैदा?

कथिले त पापीयोसब त ओहिनङ करैछै।

34 “यदी फिरता करैबलाके मातर पैंचा दैचिही त तोरासबके कथी फैदा?

ओनङ त पापीयोसब करैछै।

35 “महज आपन सतरुसबके परेम कर आ ओकरासबके भलाइ कर तब कोइ फिरता करतौ तै आसमे पैंचा नै दहै।

तैसे तोरासबके इनाम बरका हेतौ तब तुसब महान परमेस्वरके बेटाबेटी कहाइबिही।

कथिले त उ बेगुनिया आ स्वारथी लोकसबके परेम करैछै।

36 तोरासबके परमेस्वर पिता जेहेन दयालु छौ,

तुहुसब ओहिनङ दयालु हो।

दोसरके दोस नै लगा

(मती ७:१-५)

37 “ककरो दोस नै लगा तोरोसबके परमेस्वर दोस नै लगाइतौ।

दोसरके गलत नै ताक तब परमेस्वर तोरोसबके गल्ती नै ताकतौ।

लोकसबके छमा दहै तब परमेस्वर तोरोसबके छमा करतौ।

38 दोसरके देबही त परमेस्वर तोरोसबके देतौ।

परमेस्वर त हिल्याके,

दाइबके आ उटुङ टुटुङa कैरके हर्‌या ढर्‌याके देतौ।

कथिले त जै नाइपजोखके देबही ओहै नाइपजोखसे फिरता पाबबिही।”

39 तब येसु ओकरासबके एकटा खिसा कहल्कै,

“कि अन्हरा,

अन्हराके पकैरके चलेसक्‍तै?

यदी चल्तै त दुनुगोरा खाइधमे नै खस्‍तै?

40 चेला आपन गुरुसे बरका नै भ्यासकैछै महज निकसे सिखके गुरु जखा भ्यासकैछै।

41 “दोसरके आँखमे कुरकुट देखैचिही,

महज आपन आँखमे ढेङो नै देखैचिही?

42 आपन आँखके ढेङ नै देखैचिही त आपन भाइके कनङके कहे सकबिही,

‘ला त तोहर आँखके कुरकुट निकाइल दैचियौ।’

ऐ कपटीसब!

पहिने आपन आँखके ढेङ निकाल तब दोसरके आँखके कुरकुट असलसे देखे सकबिही।”

जैहनङ गाछ तैहनङ फर

(मती ७:१६-२०, १२:३३-३५)

43 “कोनो भि असल गाछमे खराब फर नै फरैछै,

तैहनङ कोनो भि खराब गाछमे असल फर नै फरैछै।

44 सब गाछ ओइके फरसबसे चिन्हल जाइछै।

काँटके झारसे अनार नै तोडैछै नै त अङगुर बिछैछै।

45 असल लोक आपन मनके भितरसे असल बात निकालैछै।

खराब लोक आपन मनके भितरसे खराबे बात निकालैछै।

कथिले त जे बात मनके भितरमे रहैछै ओहिना बात बोलैछै।”

दुइ घरके जग

(मती ७:२४-२७)

46 “हमर कहल बात नै करैचिही आ नै मानैचिही त तुसब कथिले हमरा ‘परभु,

परभु’ कहैचिही?

47 हमर लग आइबके हमर बात सुनैबाला आ मानैबला केहन लोकसब हैछै से तोरासबके बताइबौ।

48 उ एकटा घर बनाइबला मिसतिरी नहाइत हैछै,

जे गैहरसे जग खुइनके आपन घर खनखनियामे बनाइल्कै।

जब बरका बरसा भेलै,

बाइरह एलै,

बिहाइर एलै तबो ओकर घरके कोनो छति नै भेलै,

कथिले त उ घर बलगर बनाइने छेलै।

49 महज जे सुनियोके नै करैछै,

से कोइ एकटा एहेन लोक चियै जे जग बिनाके घर बनाइछै।

जब बरसा भेलै,

बाइरह एलै,

बिहाइर चललै तब ओकर घर खैसके बहुत बरका बरबादी भेलै।”

a 

६:३८ उटुङ टुटुङ- कोनोभी नापसे भरिभराउ कैरके देनाइ।

कप्‍तानके बिस्बास

(मती ८:५-१३)

7

1 तकरबाद येसु सब लोकसबके अरती उपदेस द्‍यादेलाकेबाद येसु कफरनहुम दिसन गेलै।

2 ओते रोमी कप्‍तानके एक गोरे पिरिय नोकर बिमारसे मरे लागल छेलै।

3 जब येसुके बारेमे कप्‍तान सुनल्कै तब ओकर नोकरके आइबके निक कैरदियौ कैहके यहुदी अगुवासबके बिन्ती करे पठाइल्कै।

4 उसब येसु लग आइबके बिन्ती करैत कहल्कै,

“कप्‍तान साँचोके अहाँके किरपा पाबैके योग्यके चियै,

5 कथिले त उ आपनौरके जातीके परेम करैछै आ आपनौरके खातिर एकटा यहुदी सभाघर बन्यादेनेछै।”

6 तकरबाद येसु ओइसबसङे गेलै।

जब येसु कप्‍तानके घर लगमे रहै तब कप्‍तान सङीसबके एहेन कैहके येसु लग पठाइल्कै,

“गुरु जी,

दुख नै उठाबु कथिले त हमर घरमे अहाँके स्वागत करैके हैसियतके नै चियै,

7 तैहनङे हम आपनेसे अहाँ लग आबैके हैसियतके नै चियै।

महज अहाँ आग्या करैचियै त हमर नोकर निक भ्याजेतै।

8 कथिले त हम्हु बरका हाकिमके निचामे बैठल लोक चियै।

हमरो निचामे सिपाहीसब छै।

हम एकटा सिपाहीके,

‘जो’ कहैचियै त,

उ जाइछै आ दोसरके,

‘या’ कहैचियै त,

उ आबैछै।

तैहनङे नोकरके हम,

‘यी कर’ कहैचियै त,

उ ओहिनङ करैछै।”

9 यी बातसब सुइनके येसु आस्चरजमे परलै आ घुइमके आपन पछा लागल भिरके कहल्कै,

“हम तोरासबके कहैचियौ,

एहेन बिस्बास करैबला लोक त पुरे इजराएलमे नै देखलियै!”

10 जब कप्‍तानके सङी-साथीसब घुइमके ओकर घर एलै,

उसब ओइ नोकरके निक भेल देखल्कै।

येसु मरलहाके जियाइल्कै

11 कुछ दिनके बाद येसु नाइन गाममे गेलै।

ओकर चेलासब आ बहौतरा लोकसब ओकर पछा लाग्लै।

12 जब येसु गामके दुवारमे पुग्लै,

तब बिधुवाके एकलौता बेटाके लहास बोइकके कठियारी जाइ छेलै।

ओइ बिधुवासङे गामके बहुतरा लोकसब छेलै।

13 जब परभु येसु ओइ बिधुवाके देखल्कै तब ओकर हिरदय दयासे भैरगेलै आ कहल्कै,

“नै कान!”

14 लगमे ज्याके लहासबला खटिया छुबल्‍कै,

तब बोकैबलासब ठार भ्यागेलै।

येसु कहल्कै,

“ए जबान,

हम तोरा कहैचियौ,

उठ!”

15 मरलहा जबान लोक उठके बैठलै आ बोले लाग्लै।

येसु ओकर माँके जिमा लग्या देल्कै।

16 तब सबकोइ डेरागेलै आ परमेस्वरके परसन्सा करैत कहल्कै,

“आपनौरके बिचमे एकटा बहुत बरका अगमबक्‍ता एल्छै।

परमेस्वर आपन लोकसबके बचाइले एलछै।”

17 यी घटनाके खबर सारा यहुदिया आ आसपासके इलाकामे फैल गेलै।

युहन्‍नाके सबाल आ येसुके जबाफ

(मती ११:२-१९)

18 बप्‍तिस्मा दैबला युहन्‍नाके चेलासब सब समाचार ओकरा सुनेल्कै।

तब युहन्‍ना आपन मातर दुइ गोरा चेलासबके बोलाइल्कै

19 यी पुछैले परभु लग पठाइल्कै,

“जे आबैबला कि अहाँ उहे चियै?

कि हमसब दोसरके आस करु?”

20 येसु लग एलै आ कहल्कै,

“बप्‍तिस्मा दैबला युहन्‍ना हमरासबके यी पुछैले पठाइने छै,

‘जे आबैबला छै,

कि अहाँ योहे चियै?

कि हमसब दोसरके आस करु?’”

21 तहै बखत येसु बहुत लोकसबके बहुत परकारके रोगबिमार आ भुतसब निकालल्‍कै आ बहौतरा अन्हरासबके दिरिस्टी देल्कै।

22 तब येसु युहन्‍नाके चेलासबके कहल्कै,

“जो,

तुसब जे जे देखलिही आ सुनलिही,

ज्याके युहन्‍नाके कैह दैहिए- अन्हरासब देखैछै,

नेङरासब लरैछै,

कोढी-कुस्‍टी लागलसब निक हैछै,

बैहरासब सुनैछै,

मरलसब जि जाइछै,

दुखी गरिबसबके सुसमाचार सुनाइछै।

23 उ धैनके छै जे हमर उपर सङका नै करैछै।”

24 जब युहन्‍नाके चेलासब घुइमके एलाकेबाद,

येसु भिरके युहन्‍नाके बारेमे कहेलाग्लै,

“तुसब उजार जगहमे कथी देखे गेल्छेली?

कि हबासे हिलैबला नरकटके?

25 तुसब कथी देखे गेल्छेली?

कि सफा उजर जमा पिन्हल लोकसबके देखैले?

नै,

सफा उजर जमा आ ऐसमोजके जिन्गी बिताइबलासब त राज दरबारमे रहैछै।

26 कथी देखैले गेल्ही?

कि अगमबक्‍ता के?

हँ,

हम,

साच्‍चेके कहैचियौ,

तुसब अगमबक्‍तोसे बरका के देखबिही।

27 यी ओहे चियै,

जकर बारेमे पबितर धरमसास्तरमे लिखल छै,

‘देख,

हमर दुतके तोहर अगा-अगा

पठाइबौ जे तोहर खातिर रस्ता

तयार करतौ।’

28 “हम तोरासबके कहैचियौ,

अखुनतक कोइ नै जलमलछै जे युहन्‍नासे बरका छै।

तैयो जे परमेस्वरके राजमे सबसे छोट छै,

उ युहन्‍नासे बहुत बरका छै।”

29 तब सब लोकसब आ करो उठाइबलासब यी बातसब सुइनके परमेस्वरके स्विकार करल्कै,

कथिले त उसब युहन्‍नासे बप्‍तिस्मा लेने छेलै।

30 महज फरिसीसब आ धरमगुरुसब युहन्‍नासे बप्‍तिस्मा नै लैके कारन उसब परमेस्वरके योजनाके इन्कार करल्कै।

31 येसु कहल्कै,

“अइ पुस्ताके लोकसबके हम कथिसे नाप्बै?

उसब केहन छै?

32 उसब बजारमे बैठल धियापुता जखा छै,

जे एकदोसरके कहैछै,

‘हमसब तोरासबके खातिर बौसली बजेलियौ तैयो तुसब नै नाचलिही,

हमसब सोक मनेलियौ महज तुसब नै कानली।’

33 “बप्‍तिस्मा दैबला युहन्‍ना उपासे आ अङगुरके मध नै पिके एलै।

‘ओकरा भुत लागल छै कहलिही।’

34 मानबके बेटा उ खाइत पियैत एलौ तब तुसब कहबिही,

‘देख,

एकटा खाधुस,

पियक्‍कर,

बटी उठाइबलासबके आ पापीसबके सङी!’

35 परमेस्वरके बुइध जकरसङे छै स्याहा ओकर बुइधके ठिक कहैछै।”

जनिजाइतके पाप माफ

36 एक गोरे फरिसी येसुके खाइके लेल नौता देल्कै तब उ ओइ फरिसीके घरमे गेलै आ खाइले बैठलै।

37 ओइ सहरमे एकटा पापी जनी छेलै।

फरिसीके घरमे येसु खाइले एल्छै से बात सुइनके एकटा संगमरमरके सिसीमे अतरa ल्याके एलै।

38 उ पछासे आइबके येसुके टाङ लग ठार भ्याके काने लाग्लै आ आपन लोरसे टाङके भिजाबे लाग्लै।

उ आपन केससे टाङ पोइछके चुम्मा लेल्कै आ अतर घोसे लाग्लै।

39 येसुके नौता दैबला फरिसी यी देखके मनेमन कहेलाग्लै,

“अगर येसु साच्‍चेके अगमबक्‍ता चियै त छुबैबाली जनिजाइत केहन पापी चियै से जाइनजेतियै।”

40 ओहै बखत येसु ओइ फरिसीके कहल्कै,

“सिमोन,

हमे तोरा कुछ बात कहेके छौ।”

उ कहल्कै,

“जी गुरु जी,

कहु।”

41 येसु कहल्कै,

“ओइ जगहमे दुइटा लोकसब छेलै।

उसब महाजन से एक गोटे पाँच सय चानीके टका आ दोसर पचास चानीके टका करजा लेने छेलै।

42 महज ओइसबसङे कुछो नै भेलाके कारन महाजन माफी देल्कै।

आब कह त के ओकरा बेसी परेम करतै?”

43 सिमोन जबाफ देल्कै “हमर बिचारमे जे कोइ बेसी माफ पाबल्कै।”

येसु कहल्कै,

“तोहे ठिक कहलिही।”

44 तब ओइ जनिजाइत दिसन घुइमके येसु सिमोनके कहल्कै,

“सिमोन हम तोहर घरमे एलियौ हमरा टाङ धुवाइले पानीयो नै देल्ही,

महज यी त हमर टाङ लोरसे धुवाइल्कै आ केससे पोछल्कै।

45 तु हमरा चुम्मा ल्याके आदर नै करलिही महज यी त हम जखनीसे एलचियै तखनिसे टाङमे चुम्मा ल्यारहल छै।

46 तु हमर केसमे तेल नै लगाइलिही महज यी त हमर टाङमे अतरके तेल लग्या देल्कै।

47 अइ खातिर हम तोरा कहैचियौ,

अकर बहौतरा पापसब माफ भ्यागेल्छै।

तहै से यी हमरा बेसी परेम देखेल्कै।

महज जकरा कम माफ हैछै उ कमे परेम करैछै।”

48 तब येसु ओइ जनिके कहल्कै,

“तोहर पाप माफ भ्यागेल्छौ।”

49 खाइले बैठलहा लोकसब आपसमे कहेलाग्लै,

“पाप छमा करैबला यी के चियै?”

50 महज येसु जनिजाइतके कहल्कै,

“तोहर बिस्बाससे तोरा बचाइनेछौ,

सान्तीसाथ जो।”

a 

७:३७अतर- महङ गमकौवा तेल

बिचहन छिटैबलाके खिसा

(मती १३:१-१७, मरकुस ४:१-१२)

8

1 तकरबाद येसु परमेस्वरके राजके सुसमाचार सुनाइले सहर-सहर आ गाम-गाममे गेलै।

ओकरसङे बारह गोरे चेलासब छेलै।

2 भुतसब आ रोग-बिमारसे निक भेल्हा जनिसब सेहो पछा लाग्लै।

ओइमेसे सात भुत लागलसे निक भेल मग्दलिनी कहैबाली मरियम सेहो छेलै।

3 तब रजा हेरोदके मुन्सी खुजासके घरबाली योअन्‍ना,

सुसन्‍ना आ औरो बहौतरा जनिसब आपन धन-सम्‍पतिसे येसु आ ओकर चेलासबके सेबा करै छेलै।

4 एक दिन गाम सहरसे लोकसब आवेलाग्लै आ येसु लग बरका भिर लाग्लै आ लोकसबके भिर लाग्‍लाकेबाद येसु एकटा खिसा कहल्कै।

5 “एकटा किसान बिचहन छिटैलै निकल्‍लै,

छिटैत-छिटैत कुछ बिचहन रस्तामे परलै,

बटोहीसब टाङसे दाइब देल्कै आ चिरैसब ओइके ख्‍या लेल्कै।

6 औरो बिचहन पथलबला खेतमे परलै।

ओते जल्मैले त जलमलै महज हाल नै भेलासे सुइख गेलै।

7 कोनो काँटसबके झारमे परलै,

महज काँटके झारसब बैरहके बिचहनके बरहैले नै देल्कै।

8 कतहेकरा त हलगर माटीमे परलै,

आ बिचहन जलैमके सय गुना फर फरलै।”

अतहेकरा कैहके येसु कहल्कै,

“जकरसङे कान छौ से कोइ उ धियानसे सुइनके बुझ।”

खिसाके अरथ

9 चेलासब येसुके पुछल्कै,

“अइ खिसाके मतलब कथी चियौ?”

10 येसु कहल्कै,

“तोरासबके परमेस्वरके राजके भितरी भेद जानैबाला ग्यान देनेछौ।

औरो लोकसबसङे हम खिसासे बाजैचियौ कि,

उसब ताकैले त ताकैछै महज नै देखैछै आ सुनैले त सुनैछै महज नै बुझैछै।”

11 “अइ खिसाके अरथ यी चियै,

बिचहनके मतलब परमेस्वरके बचन चियै।

12 रस्तामे खसलाहा बिचहन उसब चियै,

जे कोइ सुनैछै महज बचन सुइनके बिस्बास नै करैछै,

कारन बिस्बास कैरके नै जिये कैहके सैतान आबैछै तब सुनल बचन लके चैलजाइछै।

13 पथलबला जमिनमे परलाहा उसब चियै,

जे परमेस्वरके बचन सुइनके खुसिसाथ गरहन करैछै महज ओकर सिंर नै हैके कारन ओकरासबके बिस्बास कुछ समयके लेल मातर हैछै।

परिक्छाके बखत ओकरासबके पतन हैछै।

14 काँटसबके बिचमे परेबला उसब चियै,

जे कोइ सुनैछै महज पाछे जिबनके चिन्ता,

धन,

सुख-चैन के खातिर नै बरहे सकैछै।

15 महज हलगर माटीमे परैबला उसब चियै,

जे कोइ परमेस्वरके बचन सुनैछै आ आग्याकारी भ्याके मनेमे राखैछै आ दुख सहियोके बहौतरा फर फराइछै।”

डिबियाके इजोत

(मरकुस ४:२१-२५)

16 “कोइ डिबिया बाइरके ढकियासे नै झापैछै,

ने त खटियाके निचामे राखैछै,

महज भितर आबैबलासबके इजोत हेबे कैहके डैठमे राखैछै।

17 तैहनङे कोनो बात घोसाइरके राखैले नै सकैछै जे सब नै देखाइछै।

तब कोनो बात घोसरल नै रहैछै जे थाह नै हैछै आ अस्पस्ट नै हैछै।

18 अइ खातिर होसियार रह,

सुनल बातसबके ध्यान दहै कथिले त जकरसङे छै,

ओकरा औरो देतौ,

आ जकरसङे नै छै,

जे कोइ सङे छै कहके ठानैछै ओकरसे भेल्हो छिनलेतौ।”

येसुके माँ आ भाइसब

(मती १२:४६-५०, मरकुस ३:३१-३५)

19 एक दिन येसुके माँ आ भाइसब भेटैले ओकरलग एलै महज लोकसबके भिरके कारन ओकर लगमे नै आबे सकल्कै।

20 येसुके कोइ कहल्कै,

“अहाँके माँ आ भाइसब अहाँके भेटैले बाहरमे असियाल छै।”

21 महज येसु उसबके कहल्कै,

“हमर माँ आ हमर भाइसब उहेसब चियै,

जे परमेस्वरके बचन सुनैछै आ पालन करैछै।”

येसु अन्हर-बिहारके सान्त करल्कै

(मती ८:२३-२७, मरकुस ४:३५-४१)

22 एक दिन येसु आपन चेलासबसङे नाहमे चहरलै,

आ येसु ओकरासबके कहल्कै,

“नाह झिलके ओइपार ल्याचल।”

तब उसब नाहमे चहैरके गेलै।

23 उसब जाइत बखत येसु नाहमे सुइत गेलै।

अचानक झिलमे बरका अन्हर-बिहार एलै आ झोहa नाहमे परलै।

नाह पानीसे भरलै आ डुबेलाग्लै तब उसब बरका आफतमे परलै।

24 तब उसब येसुके लगमे आइबके उठाइत कहल्कै,

“गुरु जी,

गुरु जी,

हमसब डुबे लागलियै।”

येसु उठके अन्हर-बिहार आ छालके रोकल्कै,

आ उ रुक्लै आ सब सान्त भेलै।

25 येसु ओकरासबके कहल्कै,

“तोरासबके बिस्बास कते गेलौ?”

तब चेलासब डेरागेलै,

आ छक परलै तब आपनेमे कहेलाग्लै,

“यी के चियै!

यी अन्हर-बिहार आ झोहके आग्या करैछै त माइन जाइछै।”

भुत लागल लोक

(मती ८:२८-३४, मरकुस ५:१-२०)

26 तब उसब गेरासिनीके राजमे पुग्लै,

जे गालीलके ओइकातमे परैछै।

27 जब येसु नाहसे कातमे उतरलै तब सहरसे एल एकटा लोकके भेट्लै,

ओकरा भुत लागल छेलै।

उ लोक बहुत दिन पहिनेसे बस्तर नै लगाइछेलै,

आ घरमे नै रैहके मरघटामेb रहैछेलै।

28 येसुके देखके उ चिच्याके ओकर अगा ठेङहुनिया दैत कहल्कै,

“हे सबसे बरका परमेस्वरके बेटा येसु,

अहाँ हमरसे कथी चाहैचियै?

हम अहाँके गोर लागैची,

हमरा नै सताबु।”

29 कथिले त येसु भुत आत्माके ओइ लोकसे निक्लैके आग्या देने छेलै।

ओकरा बहुत बेर भुत लागल छेलै।

लोकसब बहुत बेर ओकर टाङ-हाथ घुरीसे खुट्‍टामे बान्हैछेलै महज ओइ घुरीके तोइर दैछेलै।

तब भुत आत्मा ओकरा उजार जगह दिसरा ल्याजैछेलै।

30 येसु ओकरा पुछल्कै तोहर नाम कथी चियौ?

उ कहल्कै,

“फौज” कथिले त ओकरा बहुत भुत लागल छेलै।

31 तब भुतसब येसुके बिन्ती करल्कै,

“हमरासबके निक्ले नै सकैबला गैहर खाइधमे नै पठाबु।”

32 सुगरके एक जेर पहाड़के भितामे चरैछेलै।

तब उसब सुगरके जेरमे ढुकैले आग्या माङल्कै आ येसु अनुमति देल्कै।

33 तब ओइ लोकसे भुतसब निकैलके सुगरके जेरमे ढुक्लै।

जेर पहाड़के भितामे दौरते-दौरते ज्याके उपरसे गैहर झिलमे गिरके,

डुइबके मर गेलै।

34 यी देखके सुगर चरबाहासब भाग्लै,

आ ज्याके यी बात सहर आ गाममे सुना देल्कै।

35 कथी भेल्छै से देखैले लोकसब येसु लग एलै।

जे लोकसे भुतसब निकलल छेलै।

ओकरा जमा-जोरा लग्याके येसु लग बैठल देखल्कै।

यी देखके लोकसब छक्‍के परलै।

36 भुत लागल लोकसब कनङके निक भेलै से बात पहिने देखलहा लोकसब औरो देखैले एल्हा लोकसबके सुनेल्कै।

37 तकरबाद गेरासेनस राजके अगल-बगल गामके लोकसब अतेसे चैलजाउ कैहके बिन्ती करल्कै।

कथिले त उसब एकदम डर्‌यालछेलै।

तब येसु नाहमे चहैरके जाइले लाग्लै।

38 महज जे लोकसे भुतसब निकलल छेलै उ येसुके बिन्ती करैत कहल्कै,

“गुरु जी,

अहाँसङे हमरो ल्या चलु।”

महज येसु ओकरा कहल्कै,

39 “तु आपन घर जो आ परमेस्वर तोहर लेल जे अचमके काम करल्कौ से समाचार फैला।”

तब उ लोक घर ज्याके यी अचमके कामके समाचार पुरे गाम आ सहरमे परचार करे लाग्लै।

याइरसके बेटी आ बिमारी जनि

(मती ९:१८-२६, मरकुस ५:२१-४३)

40 जब येसु घुइमके झिलके कातमे एलै।

ओते लोकसब ओकर आसमे बैठल छेलै तब उसब येसुके स्वागत करल्कै।

41 याइरस नामके एक गोरे सभाघरके सासक आइबके येसुके टाङमे गोर लागैत कहल्कै,

“हमर घरमे आबु कैहके येसुके बिन्ती करल्कै”

42 कथिले त बारह बरिसके एकलौती बेटी बिमारसे मरे लागल छेलै।

ओकर बिन्ती सुइनके येसु ओकरसङे गेलै आ चारु दिसनके लोकसब आवेलाग्लै।

43 ओइ भिरमे कोइ नै निक करे सकल बारह बरिससे रक्‍तसराव रोगसे पिडित एक गोरे जनी छेलै।

44 उ येसुके पछासे आइबके ओकर जमाके एकटा कोन छुबल्‍कै,

आ तखुन्ते ओकर रक्‍तसराव बन भ्यागेलै।

45 येसु कहल्कै,

“हमरा के छुबल्‍कै?”

जब सबकोइ इन्कार करल्कै तब पतरुस कहल्कै,

“गुरु जी,

चारु दिसनसे भिरसब ठेलमठेल कैररहलछै।”

46 महज येसु कहल्कै,

“कोइ हमरा छुबनेछै,

कथिले त सक्‍ती हमरसे निकलल छै से हमरा थाह भेलै।”

47 तब उ आपनेमे घोसैरके नै रहे सक्बै से बात थाह पाइबके उ जनी डरसे कापैत एलै आ येसुके टाङमे ठेङहुनिया दैत,

उ अहाँके कथिले छुबल्‍कै आ छुबतै मातर कनङके निक भेलै से बातसब लोकसबके सामने बत्यादेल्‍कै।

48 येसु ओकरा कहल्कै,

“बेटी,

तोहर बिस्बाससे तु निक भेलचिही,

सान्तीसे जो।”

49 येसु बोल्ते छेलै तहै बखत याइरसके घरसे एकटा लोक एलै आ कहल्कै,

“अहाँके बेटी मर गेलै।

आब गुरु जी के दुख नै दियौ।”

50 महज येसु यी बात सुइनके याइरसके कहल्कै,

“नै डेरा,

बिस्बास त कर।

उ निक हेतौ।”

51 जब येसु याइरसके घरमे पुग्लै तब पतरुस,

याकुब,

युहन्‍ना आ धियापुताके माँ बाबुके सिबाय ककरो नै भितर ढुकैले देल्कै।

52 ओइठाम भिर भेल्हा सब लोकसब कानैखिजै छेलै।

येसु ओकरासबके कहल्कै,

“नै कानै,

उ नै मरल छौ,

महज सुतल छौ।”

53 ओइ बखत लोकसब येसुके बातके सुइनके हसिमे उरा देल्कै कथिले त छौरी मर गेल्छै से उसब देख्ने छेलै।

54 महज येसु ओकर हाथ पकैरके कहल्कै,

“बेटी उठ!”

55 तब ओकर परान घुइमके एलै आ उ खुरखुर्‌याके उठके बैठलै।

येसु कहल्कै “अकरा कुछ-कुछ खाइले दहै”।

56 ओकर माँ बाबु छक्‍के परलै।

महज येसु ओकरासबके कहल्कै,

“यी बात ककरो नै कहियै कैहके आग्या करल्कै”।

a 

८:२३झोह- पानीके सतहसे उपर उठलाहा पानीके भाग

b 

८:२७मरघटा- यहुदी चलनमे मरल लोकसबके गुफा भितर राखैबला ठाम।

बारह चेलासबके येसु परचार करैले पठाइल्कै

(मती १०:५-१५, मरकुस ६:७-१३)

9

1 एक दिन येसु बारहो चेलासबके ऐके साथ बोलाइल्कै,

आ उसबके सब भुतसब भगाइले,

बिमारसबके निक करैले सक्‍ती आ अधिकार देल्कै।

2 येसु ओकरासबके परमेस्वरके राजके बारेमे परचार करैले आ बिमारसबके निक करैले पठाइल्कै।

3 येसु ओकरासबके कहल्कै,

“तुसब रस्ताके लेल कुछो नै लजो।

नै लाठी,

नै झोरा,

नै खाइबला चिज,

नै टका,

नै फेरैबला जमा-जोरा।

4 जे घरके लोक तोरासबके मान-दान करतौ,

उ ठामसे नै निक्लैतक ओहै घरमे रहिये।

5 महज जतेका लोकसब तोरासबके मान-दान नै करतौ तब ओइ सहरसे निक्लैतकाल तुसब आपन टाङके गरदा झाइरदैहिये।

यी ओकरासबके बिरोधके साक्छी हेतै।”

6 तब उसब बिदा भेलै आ सब गाम-गाममे ज्याके सुसमाचार परचार करल्कै आ बिमारसबके निक करल्कै।

7 यी सब घटनाके बारेमे सुइनके गालील परदेसके सासक हेरोद दोधारमे पैरगेलै,

कथिले त बप्‍तिस्मा दैबला युहन्‍ना मरके जि उठलै से बात कोइ-कोइ कहैछेलै।

8 कोइ-कोइ कहै,

“एलिया देखा परलछै,”

आ औरो कोइ कहै,

“कोनो अगमबक्‍ता मरके जियल छै।”

9 तब हेरोद कहल्कै,

“युहन्‍नाके घेंच काटैले त हम्ही लगाइल्यै,

महज यी के चियै जकर बारेमे हम यी बातसब सुनैचियै?”

तब उ येसुके भेटैले ओकर मन औकत्या गेल रहै।

येसु पाँच हजार लोकसबके खियाइल्कै

(मती १४:१३-२१, मरकुस ६:३०-४४, युहन्‍ना ६:५-१३)

10 तकरबाद येसुके पठेल्हा चेलासब घुइमके एलै आ उसबके करल सब कामसब सुनाइल्कै।

तब येसु चुपचाप चेलासबके लके बेथसेदा सहरमे गेलै।

11 महज यी बात सुइनके बहुत लोकसब ओकर पछा लाग्लै।

उ ओकरासबके स्वागत करल्कै आ परमेस्वरके राजके बारेमे सुनाइल्कै,

तब जकरा-जकरा बिमारसे निक हैके आवस्यकता रहै ओकरासबके निक करल्कै।

12 जब सुरुज डुबैसे पहिने बारहो चेलासब आइबके येसुके कहल्कै,

“ओकरासबके ज्यादियौ,

आ उसब आसपासके गाममे ज्याके रहे आ खानाके बन्दोबस करे,

कथिले त आपनौरके उजार जगहमे चियै।”

13 महज येसु ओकरासबके कहल्कै,

“तुहिसब ओकरासबके खाइले दहै।”

तब उसब कहल्कै,

“हमरौरसङे त पाँच रोटी आ दुइ माछ मातर छै,

कि हमसब सब लोकसबके लेल खाइबला किनके आने परतै?”

14 ओते मरद-पुरुखसब मातर पाँच हजार छेलै।

येसु चेलासबके कहल्कै,

“ओकरासबके पचास-पचासके समुहमे बैठा।”

15 तब चेलासब तहिनङे सब लोकसबके बैठेल्कै।

16 तब येसु ओइ पाँच रोटी आ दुइटा माछ लके स्वरग दिसन ताकैत परमेस्वरसे आसिरबाद माङल्कै आ तोइरके लोकसबके बाइटदैहे कैहके चेलासबके देल्कै।

17 सबकोइ ख्याके अग्हाइलै आ उबरल्‍हा रोटी आ माछके टुकरासब बिछल्कै त बारह चङेरा भेलै।

येसु के चियै

(मती १६:१३-१९, मरकुस ८:२७-२९)

18 एक दिन येसु असगरे परथना करैबखत चेलासब ओकरलग छेलै,

आ उ ओकरासबके कहल्कै,

“लोकसब हमरा के चियै कहैछै?”

19 उसब जबाफ देल्कै,

“कोइ बप्‍तिस्मा दैबला युहन्‍ना कहैछै,

कोइ एलिया आ कोइ पहिन्का कोनो अगमबक्‍तासब मेसे एक गोरे जिके उठल छै कहैछै।”

20 महज येसु ओकरासबके कहल्कै,

“तुसब कथी कहैचिही त?

हम के चियै?”

तब पतरुस जबाफदैत कहल्कै,

“अहाँ त परमेस्वरके पठेल्हा मुक्‍ती दैबला खिरिस्ट चियै!”

21 तब येसु ओकरासबके “यी बात ककरो नै कहियै” कैहके करा आग्या देल्कै।

22 येसु ओकरासबके कहल्कै,

“हम मानबके बेटाके बहुत दुख काटैले परतै,

आ उ अगुवा,

मुल पुजारीसब,

धरमगुरुसबसे इन्कार हेतै,

मारल जेतै आ तेसर दिनमे मरके जि उठतै।”

23 तब येसु सब लोकसबके कहल्कै,

“कोइ हमर पछा आबैले चाहैछै त उ आपन मनके मारौक आ सबदिन आपन कुरूस बोइकके हमर पछा लागे।

24 कथिले त जे आपन जिबन बचाइले चाहैछै,

उ गुमाइतै।

महज जे हमर खातिर आपन जिबन गुमाइछै,

उ आपन जिबन बचाइतै।

25 कथिले त कोनो लोक सारा सन्सार हथियाके आपनेके नास करतै त ओकरा कथी फैदा हेतै?

26 महज जे हमरसे आ हमर बचनसे लाज मान्तै त मानबके बेटा आपन महिमामे,

आ परमेस्वर पिताके,

आ पबितर दुतगनके महिमामे आबैखिना ओकरसे लाज मान्तै।

27 महज साँचोके हम तोरासबके कहैचियौ,

परमेस्वरके राज नै देखैसे पहिने अइ ठाम ठार भेल्हामेसे कतहेक लोकसब नै मरबिही।”

येसुके रुप परिबरतन

(मती १७:१-८, मरकुस ९:२-८)

28 करिब आठ दिनके बाद पतरुस,

युहन्‍ना,

आ याकुबके आपनसङे येसु पहाड़मे परथना करैले गेलै।

29 परथना करैबखत येसुके चेहराके रुप बदल्‍लै आ ओकर बस्तरसब उजर भ्याके चम्के लाग्लै।

30 तब ओकरलग दुइटा लोक परगट भेलै आ ओकरसे बात करे लाग्लै।

उसब मोसा आ एलिया रहै।

31 उसब स्वरगिय इजोतसे चम्कैत रहै।

उसब येसुके मिरतुके बारेमे बातचित करै छेलै।

यी बात यरुसलेममे पुरा हैके छेलै।

32 पतरुस आ ओकर साथीसब बिहान निनसे सुतल छेलै।

महज जाग्लाकेबाद उसब येसुके महिमा आ ओकरसङे दुइटा लोकसबके ठारभेल देखल्कै।

33 तब उ दुइटा लोक येसुके छोइरके ज्याबखत पतरुस ओकरा कहल्कै,

“गुरु जी,

हमरासबके अतै रहैके लेल असल छै।

हमसब तिनटा पाल बनाएब,

एकटा अहाँके लेल,

एकटा मोसाके लेल,

आ एकटा एलियाके लेल।”

महज ओकरा आपने बोलल्हा बात थाह नै छेलै।

34 पतरुस बोल्ते-बोल्ते एकदिसरसे मेघ आइबके ओकरासबके झाइप देल्कै।

तै ल्याके उसब डर्‌यालछेलै।

35 तब बादलसे एकटा एहेन अबाज एलै,

“यी हमर बेटा चियै,

जकरा हम चुन्‍ने चियै अकर बात सुन।”

36 जब यी बात ओराइलै तब ओइ बखत येसुके असगरे देखल्कै।

उसब देखलाहा बातसब ककरो नै कैहके चुपेचाप रहलै।

भुत लागल बालक

(मती १७:१४-१८, मरकुस ९:१४-२७)

37 बिहान भेलाके बाद येसु आ ओकर चेलासब पहाड़से सैर जगहमे एलै,

तब बहुत लोकसबके भिर येसुके भेटैले एलै।

38 भिरसे एकटा लोक जोरसे कहल्कै,

“गुरु जी,

हम अहाँके गोर लागैची,

हमर बेटा उपर किरपा करु,

कथिले त उ हमर एकलौता बेटा चियै।

39 देखु,

ओकरा भुत लागत,

उ अचानक चिच्याएत,

पटकत जाबेतक लेरपोंटा नै चुबायत ताबे तक नै छोरत।

40 ओइ भुत आत्माके निकाइल दिय कैहके हम अहाँके चेलासबके बिन्ती करलियै महज उसब नै सकलक।”

41 तब येसु जबाफ देल्कै,

“ऐ बिस्बास नै करैबला आ थेथर पुस्ता,

हम कहियातक तोरासबसङे रहबौ,

आ तोरासबके कतेक दिनतक सहैत रहबौ?

तोहर बेटाके अते आन।”

42 महज ओइ बालकके येसु लग आनैबखत भुत आत्मा ओकरा पटैकके मुह भुँइयामे घोसियाइले लाग्लै।

महज येसु ओइ भुत आत्माके हकारल्कै,

आ ओइ बालकके निक कैरके ओकर बाबुके जिमा लग्या देल्कै।

43 परमेस्वरके एतेक बरका सक्‍ती देखके सब लोकसब छक परलै।

येसुके करल सब काम,

सब लोकसब छक परल देखके,

उ आपन चेलासबके कहल्कै,

44 आब “ध्यानसे सुन,

हम तोरासबके कथी कहैचियौ,

मानबके बेटा लोकसबके हाथमे पकरल जेतौ।”

45 महज चेलासब यी बात नै बुझल्कै,

कथिले त यी बात उसब नै बुझे कैहके उसबसे घोसरल छेलै।

उसब यी बारेमे येसुसे पुछैले डराइछेलै।

सबसे बरका के चियै?

(मती १८:१-५, मरकुस ९:२३-४०)

46 ओइ बखत चेलासबमे से बरका के चियै से बारेमे आपनेमे बहस चलेलाग्लै

47 महज येसु ओकरासबके मनके बिचार बुइझके एकटा बालकके बोलाके आपनलग ठडा कैरके राखल्कै।

48 आ चेलासबके कहल्कै,

“जे कोइ हमर नामसे अइ बालकके स्विकार करतै,

उ हमरा स्विकारतै,

जे हमरा स्विकार करतै,

उ हमरा पठाइबलाके स्विकार करतै।

कथिले त जे कोइ सबसे छोट छै,

ओहे सबसे बरका हेतै।”

49 तब युहन्‍ना कहल्कै,

“गुरु जी,

एकटा लोक अहाँके नामसे भुतसब निकालैत देखलियै।

हमसब ओकरासबके कोसिसो करलियै,

कथिले त उ हमरासबसङे अहाँके कहल नै मानल्कै।”

50 महज येसु ओकरा कहल्कै,

“अकरा नै रोक।

कथिले त जे तोहर बिरोधमे नै छौ,

उ तोहर पक्छमे हेतौ।”

सामरीसबसे बिरोध

51 येसुके स्वरग दिसन जाइके दिन नजदिक आवेलाग्लै तब उ यरुसलेम दिसन जायैले परतै से निरनय करल्कै।

52 तब उ समाध लजाइबला लोकसबके पहिने पठादेल्‍कै।

उसब ओकर खातिर सब चिजके बन्दोबस्त करैले सामरीसबके गाममे गेलै।

53 महज उ यरुसलेम दिसन जाइछै से बात थाह पाइबके सामरीसब स्वागत नै करल्कै।

54 तब यी देखके ओकर चेलासब याकुब आ युहन्‍ना कहल्कै,

“परभु जी,

कि अहाँ चाहैचियै,

स्वरगसे आइग झाइरके यी गाम छौर भ्‍याजाय कैहके हमसब आग्या करु?”

55 तब येसु घुइमके ओकरासबके खिस्याइल्कै।

56 तकरबाद उसब दोसर गाम दिसन गेलै।

येसुके पाछु जाइके मोल

(मती ८:१९-२२)

57 जब उसब रस्तामे जाइ छेलै एकटा लोक आइबके येसुके कहल्कै,

“हे परभु,

अहाँ जते जेबै हम्हु अहाँके पछा-पछा ज्‍याब।”

58 तब येसु ओकरा जबाफ देल्कै,

“नरहियाके सोइन्ह छै,

आ अकासके चिरै चुरगुनके खोता छै,

महज मानबके बेटाके लेल मुरोटा राखैले ठाम नै छै।”

59 फेनो येसु दोसर कोइके कहल्कै,

“हमर पछा लाग।”

महज उ लोक जबाफ देल्कै,

“पहिने हमरा हमर बाबुके लहास गारे जायले दिय।”

60 येसु ओकरा कहल्कै,

“मुरदासबके आपनेसे मुरदा गारैले दहै,

महज तोहे ज्याके परमेस्वरके राजके बारेमे परचार कर।”

61 दोसर लोक येसुके कहल्कै,

“परभु,

हम अहाँके पछा लाग्‍बै,

महज पहिने आपन घरके लोकसबसे बिदा हैले ज्या दिय।”

62 महज येसु ओकरा कहल्कै,

“कोइ आपन हाथ लगनामे राइखके पछामाथे ताकैबला उ परमेस्वरके राजके योग्यके नै हेतै।”

सतर चेलासबके येसु परचार करैले पठाइल्कै

10

1 तकरबाद परभु येसु औरो सतर गोरे चेलासबके छानल्‍कै,

आ ओकरासबके दुइ-दुइगोरे कैरके गामसब आ सहरसबमे अपना जायसे पहिने परचार करैले पठाइल्कै।

2 येसु उसबके कहल्कै,

“बाली त परसस्त छै,

महज जनसब कमे छौ।

तै खातिर बालीके परभुके बिन्ती कर,

आ उ आपन बाली काटैले जनसब पठादेतौ।

3 आब जो,

हम तोरासबके नरहियाके बिचमे भेंराके पठरु जखा लोकसबके बिचमे पठाइचियौ।

4 तुसब रस्ताके लेल कुछो ने लेजाइजो।

ने पैसाके थैली,

ने झोरा,

ने जुता बोक,

आ रस्तामे ककरो गोरलगीयो नै करिहे।

5 जे घरमे तुसब जेबिही ‘यी घरमे सान्ती हेबे!’

कहिहे।

6 ओइ घरमे सान्तीपिरिय लोकसब हेतौ त तोरासबके सान्ती ओकरौरसङे रहतौ महज नै छै त उ सान्ती तोरेसबके दिसन घुइमके चैलएतौ।

7 तुसब घर-घर नै घुम।

एके घरमे रह,

जे चिज तोरासबके खाइले देतौ ओह्‍या खो आ पि।

कथिले त काम करैबला आपन बैनके योग्यके हैछै।

8 ओहिनङे जब तुसब कोनो सहरमे जेब्ही,

आ उसब तोरासबके स्वागत करतौ तब तोरासबके लेल तैयार करलाहा खाना खो।

9 ओइ ठामके रोगी बिमारीसबके निक कर आ ओकरासबके कही ‘परमेस्वरके राज तोरासबके नजदिक आइबगेल छौ।’

10 महज तुसब जे सहरमे जेबिही,

ओइ जगहके लोकसब स्वागत नै करतौ त ओइ जगहसे बाहर निकैलके जो आ कहै,

11 ‘हमरासबके गोरमे लागल यी सहरके गरदासहित तोरासबके बिरुधमे झारैचियौ,

आ तुसब यी जान कि परमेस्वरके राज लग आइबगेल्छौ!’

12 हम तोरासबके कहैचियौ,

नियाइके दिनमे सदोम बासिसबके दुखसे बेसी यी सहर बासिसबके दुख बेसी हेतै।

13 “धिक्‍कार तोरा खोराजिनके बासिसब!

आ धिक्‍कार तोरा बेथसेदाके बासिसब!

कथिले त तोरासबके बिचमे करलाहा अच्‍चमके कामसब टुरोस आ सिदोन सहरमे करनेरहतीयै त ओतेका लोकसब आपन-आपन पाप माइनके बोराके पहिरन लगाके छौरमे बैठके पस्चाताव करतियै।

14 नियाइके दिनमे तोरासबके दुखसे बेसी टुरोस आ सिदोनके दुख कम हेतै।

15 तब हे कफरनहुमके बासिसब,

तुसब स्वरगतक ज्याके आदर सम्मान देबही से सोचैचिही?

नै,

तुसब त नरकमे खसबिही।

16 “जे तोरासबके बातसब मान्तौ,

उ हमरो बातसब मान्तै।

आ जे तोरासबके इन्कार करतौ,

उ हमरो इन्कार करतै।

आ जे हमरा इन्कार करतै,

उ हमरा पठाइबलाके इन्कार करतै।”

सतर चेलासब घुइमके एलै

17 सतरो चेलासब खुसिसाथ घुइमके एलै आ कहल्कै,

“परभु जी,

अहाँके नामसे भुतसब हमरासबके बसमे आबैछै!”

18 तब येसु ओकरासबके कहल्कै,

“हमे सैतानके स्वरगसे बिजली जखा खसैत देखलियै।

19 हम तोरासबके साँप आ कोकर बिछीसबके उपर खालि लातसे मिसरैके अधिकार देने चियै,

सतरुके सब सक्‍तिके उपर अधिकार देनेचियौ।

आब कोनो चिज तोरासबके हानी नै करतौ।

20 तैयो भुतआत्मासब तोरासबके अधिनमे छौ कैहके खुसी नै मना,

महज स्वरगमे तोरासबके नाम लिखलछौ तैमे खुसी मना।”

21 तहै बखत येसु पबितर आत्मामे खुसीसे भैरके कहल्कै,

“हे परमेस्वर पिता,

स्वरग आ पिरथिबीके मालिक,

हम अहाँके धन्‍यबाद चरहाइचियै,

कथिले त अहाँ यी बातसब बुधिमान आ समझदारसे घोसाइरके राखल बात छोट बच्‍चासबमे परगट करलियै,

कथिले त पिता,

अहिनङ करैले अहाँके इक्छा लागल।

22 “हमर पिता हमरा सब चिजके जिमा देने छै।

बेटा के चियै से पिता बाहेक कोइ नै चिन्हैछै,

पिताके चियै से बेटा बाहेक कोइ नै चिन्हैछै आ बेटा ओकरा जकरलग परगट करैके इक्छा करैछै से औरो कोइ नै जानैछै।”

23 चेलासब दिसन येसु घुइमके रसेरसे ओकरासबके कहल्कै,

“यी सब बात देखैबला तुसब धैनके चिही!

24 कथिले त हम तोरासबके कहैचियौ,

बहुत अगमबक्‍ता आ रजासब तोरासबके देखलहा यी बातसब देखैले आ सुनैले इक्छा करने छेलै,

महज नै पाबल्कै।”

असल सामरीके खिसा

25 एक दिन एकटा धरमगुरु आइबके येसुके फसाइले उपाय लगाइत कहल्कै,

“गुरु जी अनन्त जिबन पाबैके लेल हमरा कथी करेपरतै?”

26 तब येसु ओकरा जबाफदैत कहल्कै,

“अकर बारेमे पबितर धरमसास्तर कथी कहैछै?

ओइमे तु कथी पढनेचिही?”

27 तब उ कहल्कै,

“तु परमपरभु आपन परमेस्वरके आपन पुरे मनसे,

पुरे परानसे,

पुरे सक्‍ती से आ पुरे बुइधसे परेम कर तब आपन परोसियाके आपने जखा परेम कर।”

28 येसु कहल्कै,

“तोहे ठिक कहैचिही।

ओहिनङे कर तब तु जिबही।”

29 महज उ धरमगुरु हम्ही ठिक चियै देखाइले कहल्कै,

“तब हमर परोसिया के चियै त?”

30 येसु ओकरा जबाफदैत कहल्कै,

“कोनो एकटा बटोही यरुसलेमसे यरिहो दिसन जाइ छेलै।

रस्तामे ओकरा डाकुसब पकैरके नङटे कैरके मारपिट करल्कै आ अधमरु कैरके छोइर देल्कै।

31 संजोगसे एकटा पुजारी ओहै रस्तासे अनेभरा आबैत रहै महज उ घायल लोकके देखके दोसर कातसे मुह घुम्याके चैलगेलै।

32 तैहिनङ ओनेसे लेबी खन्‍दानके एकटा पुजारी ओहै रस्तासे एलै महज ओहो घायल लोकके देखके दुरेसे दोसरे कात मुह घुम्याके चैलगेलै।

33 एकटा सामरी लोक ओहैठिना रस्तासे एलै।

ओइ घायल लोकके देखके दया लाइगगेलै।

34 आ उ ओकरलग गेलै।

उ ओकर घाँहमे तेलa आ अङगुरके मधb लग्याके पट्‍टी बाइन्हदेल्कै।

तकरबाद उ घायल लोकके आपने गदहामे चरहाके एकटा धरमसलामे ल्यागेलै आ रातभैर सेबासुसार करल्कै।

35 तकर बिहान दुटा चानीके टकाc द्‍याके जाइबखतमे धरमसलाके मालिकके कहल्कै,

‘अकरा निकसे देखभाल करिहे औरो खरचा लागतौ त हम फेनो एबौ तब द्‍या देबौ।’”

36 यी खिसा सुनेलाके बाद येसु पुछल्कै,

“यी तिन गोरेमे से डाकुके हाथमे परल लोकके परोसियाके भेलै त?”

37 उ कहल्कै,

“दया करैबला लोक!”

येसु कहल्कै,

“जो,

तुहु ओहिनङे कर।”

मारथा आ मरियमके घरमे येसु

38 येसु आ ओकर चेलासब जाइतकाल एकटा गाममे पुग्लै,

ओते मारथा नाम भेल एकटा जनी येसुके आपन घरमे स्वागत करल्कै।

39 ओकर बहिनके नाम मरियम छेलै।

उ येसुके गोर लग बैठके ओकर बचन सुनैछेलै।

40 महज मारथा सेबा सत्कारके काममे ओझराएल छेलै।

मरियम येसुके लगमे आइबके कहल्कै,

“हे परभु सेबा सत्कारके काममे हमर बहिन हमरा असगरे छोरदेनेछै,

कि अहाँ नै देखैचियै?

ओकरा कैहदियौ,

आ उ हमरा हाथ बटाबे।”

41 महज येसु ओकरा कहल्कै,

“ए मारथा,

तोहे बहुत बातसबसे चिन्ता करैचिही आ उदास रहैचिही।

42 महज एकेटा बातके जरुरी छै,

जे मरियम छान्‍नेछै।

जे ओकरसे कोइ नै छिने सक्‍तै।”

a 

१०:३४ तेल- घा दुखाइ कम करेके लेल लगाइबला चिज

b 

१०:३४ अङगुरके मध- घा के सफा करैबला एक परकारके रस

c 

१०:३५ दुटा चानीके टका दुइ दिनके काम करे बराबरके बोइन

परथना करैले येसुके सिक्छा

(मती ६:९-१३, ७:७-११)

11

1 एक दिन कोनो एक ठाममे येसु परथना करैतरहै।

परथना कैरलेलाके बाद ओकर चेलामेसे एकटा चेला कहल्कै,

“परभु जी,

युहन्‍ना जैहनङ आपन चेलासबके परथना करैले सिखेल्कै तैहनङे हमरोऔरके सिखाबु।”

2 येसु ओकरासबके कहल्कै,

“तुसब परथना करैतखिना अनङ कह,

‘हे हमरासबके परमेस्वर पिता,

अहाँके पबितर नामके आदर हेबे,

अहाँके राज आबे,

3 हमरासबके दिन-दिनके खाना सबदिन दिय,

4 हमरासबके पापसब छमा कैरदिय,

कथिले त हम्हु हमर बिरुध पाप करैबलाके छमा करैचियै।

हमरासबके जाँचसे दुर राखु।’”

5 तब येसु ओकरासबके फेनसे कहल्कै,

“मान कि,

तोरासबमेसे ककरो कोइ साथी छौ।

उ अधा रातके साथीके घरमे ज्याके कहतै,

‘साथी,

हमरा तिनटा रोटी पैंचा दिय।’

6 कथिले त हमर घरमे एकटा साथी बहुत दुरसे चैलके एल्छै,

ओकरा ख्‍या दैले कुछो नै छै।

7 उ भितरसे जबाफदैत कहल्कै,

‘हमरा परेसान नै करु।

केबार बन कैरलेने चियै,

आ हम धियापुतासङे सुतलचियै।

हम उठके अहाँके कुछो नै दैले सकब।’”

8 तब येसु ओकरासबके कहल्कै,

“साथीके नतासे ओकरा उठके कुछो नै देतै तैयो उ लगातार माइङरहलाके कारन ओकरा आवस्यकता भेल जतेहेक माङतै ततहेक रोटी देतै।”

9 तहै खातिर हम तोरासबके कहैचियौ,

माङ,

त तोरासबके देतौ।

खोज,

त तोरासबके भेटतौ।

ढकढका,

त तोरासबके खातिर केबार खुलतौ।

10 कथिले त जे माङैछै,

उ पाबैछै,

जे खोजैछै ओकरा भेटैछै,

आ जे ढकढकाबैछै ओकर खातिर खुलैछै।

11 “तोरासब मेसे ककर एहेन बाप हेतै,

जकर बेटा रोटी माङतै त पथल्‍ल देतैa माछ माङतै त साँप देतै?

12 आ त डिम्मा माङतै त ओकरा बिछी देतै?

13 तुसब खराब हैतो परभी आपन धियापुतासबके असल चिजसब दैले आबैछौ त,

औरो तोरासबसे बेसी स्वरगमे रहैबला पिता,

ओकरसङे माङेबलाके पबितर आत्मा दैछै!”

येसु उपर सङका

(मती १२:२२-२९, ४३-४५, मरकुस ३:२०-२७)

14 येसु एकटा लोकसे भुत निकाइल रहल छेलै,

जे बौक छेलै।

ओकर देहसे भुत निकल्‍लाके बाद उ बौक लोक बोले लाग्लै,

यी देखके लोकसब छक परलै।

15 महज ओइसबमेसे कतहेक लोक कहल्कै,

“यी त भुतसबके रजा बालजिबुलके सक्‍तिसे भुतसब निकालैछै।”

16 औरो लोकसब येसुके जाचैके लेल,

यी काम परमेस्वरके सक्‍तिसे करल चियै से हमरोसबके स्वरगसे एकटा आस्चरजके चेन्हा देखाबु।

17 महज ओकरासबके बिचार बुइझके येसु कहल्कै,

“जै राजमे भितरसे फुट हैछै,

उ उजार भ्याजाइछै आ जै घरमे फुट हैछै,

उ घर नास भ्याजाइछै।

18 यदी सैतानोसबके आपनेमे मतभेद हेतै त,

ओकर राज कनङके टिक्‍तै?

यी बात अइलेल पुछलियौ कथिले त तुसब कहैचिही,

कि हम बालजिबुलके सक्‍तिसे भुतसब भगाइचियै से तुसब बुझैचिही।

19 यदी हम बालजिबुलके सक्‍तिसे भुतसब भगाइचियै त,

तोहर चेलासब ककर सक्‍तिसे भगाइछौ?

ओहेसब तोरासबके नियाय करतौ।

20 महज हम परमेस्वरके सक्‍तिसे भुतसब निकालैचियै त,

परमेस्वरके राज तोरासबमे आइबगेल्छौ।

21 सेना जखा हथियार लके एकटा बौकार लोक आपन घरके सुरक्छा करतै त,

ओकर सरसमानसब सुरक्छित रहतै।

22 महज ओकरसे सक्‍तिसाली लोक आइबके हमला कैरके जितलेतै त,

ओकरमे भर परलहा सब हथियारसब छिनके ल्याजेतै,

आ ओकर लुटल सरसमानसब आपनमे बाँटतै।

23 जे लोक हमर पक्छमे नै छै,

उ हमर बिरोधमे छै।

जे हमर सङे नै बिछछै,

उ लोक छिरियाइछै।

24 “जब भुतआत्मा लागल लोकसे निकैलके जाइछै तब उ उजार जगह दिसन सुस्थाइले ताकैछै,

आ कतौ कोनो जगह नै भेटलाके बाद तब उ कहैछै,

‘हम पहिने रहैबला घरमे घुइमके जेबै।’

25 जब उ घुइमके आबैछै,

तब उ घर साफ-सुधरा करल आ मिलल देखैछै।

26 तब उ फेनो ज्याके आपनोसे खराब सातटा भुतआत्मासबके सङे लाबैछै,

उसब भितरमे बास करे लागैछै।

तब ओइ लोकके दसा पहिन्कोसे खराब हैछै।”

27 येसु यी बात बोलैछेलै तखुन्ते लोकसबके भिरसे एकटा जनी हल्‍ला करैत कहल्कै,

“धैन जे तोरा जलम देल्कौ आ आपन दुध पियाइल्कौ।”

28 महज येसु कहल्कै,

“उसब धैनके चियै,

जेसब परमेस्वरके बचन सुनैछै आ मानैछै।”

योनाके चेन्हा

(मती १२:३८-४२)

29 लोकसबके भिर बरहैत गेलै।

तहै बखत येसु कहल्कै,

“यी पुस्ता दुस्ट पुस्ता चियै।

अखुन्का पुस्तामे चेन्हा देखैले चाहैछै,

महज परमेस्वर योनाके जिबनमे देख्याल चेन्हा बाहेक अकरा औरो कोनो चेन्हा देखैले नै देतै।

30 कथिले त जै रितिसे योना निनवेके लोकसबके लेल चेन्हा भेल छेलै,

तहै रितिसे मानबके बेटा अइ पुस्ताके लेल चेन्हा हेतै।”

31 नियाइके दिनमे दछिनसे सेबा देसके रानी ठार होके अइ पुस्ताके लोकसबके दोस लगाइतै कथिलेत उ सोलोमन रजाके ग्यानके बातसब सुनैले बहुत दुरसे एलछेलै।

महज देख,

अते एक गोरा छै,

उ सोलोमन रजासे बरका चियै।

32 नियाइके दिनमे निनवेके लोकसब यी पुस्ताके लोकसबसङे ठडा होके अकरा दोस लगाइतै,

कथिले त योना परमेस्वरके सिक्छा परचार करैबखत ओतेके लोकसब पस्चाताव करने छेलै।

देख,

अते एक गोरा छै,

उ योनासे बरका छै।

देहके इजोत

(मती ६:२२-२३)

33 “कोइ इजोत बाइरके ढकियासे नै झापैछै ने त घोसाइरके राखैछै,

बरु भितर आबैबलासब इजोत देखतै कैहके डैठमे राखैछै।

34 तोहर आँख देहके लेल इजोत चियौ।

तोहर आँख असल छौ त तोहर पुरे देह इजोत हेतौ,

महज उ खराब छै त तोहर देहो अन्हार हेतौ

35 अइ खातिर होसियार रह,

तोहर सङे भेल्हा इजोत अन्हार नै हेबे।

36 अगर तोरासबके सौसे देह इजोतसे भरल छौ त,

आ कोनो भाग अन्हार नै छौ त,

उ सब चमक्‍तौ,

जनङ डिबिया तोरासबके इजोत दैछौ।”

येसु फरिसीसबके धिक्‍कारल्कै

(मती २३:१-३६, मरकुस १२:३८-४०)

37 येसु बोइललेलाके बाद एक गोरे फरिसी खाना खाइले नौता देल्कै।

ओहैसे उ घर भितर ज्याके खाना खाइले बैठलै।

38 महज खाइसे पहिने हाथ नै धुवाइत देखके उ फरिसी छक परलै।

39 महज येसु ओकरा कहल्कै,

“तु फरिसीसब थारी आ बाटी बाहरसे त माजैचिही,

महज तोरासबके भितर लोभ आ नै निक बातसे भरल रहैछौ।

40 हे मुरुख लोक,

जे बाहरके भाग बनाइने छै,

उहे भितरोके बनाइने नै छै त?

41 महज भितरोमे राखल चिजसब गरिबसबके दान दहै,

तब तोरासबके खातिर सबचिज सुध हेतौ।

42 “महज तु फरिसीसबके धिक्‍कार!

कथिले त तुसब पुदिना,

मसला आ हरेक जडिबुटीके दसांस चरहाइचिही,

महज औरो कामके बास्ता रखैत नियाइ आ परमेस्वरके परेमके ओहौसे बेसी ध्यान दैके चाही।

43 “तु फरिसीसबके धिक्‍कार!

कथिले त तुसब यहुदी सभाघरसबमे आदरके ठाउ आ बजारके रस्ता चलैत खिना लोकसबसे गोरलगी चाहैचिही।

44 धिक्‍कार तोरासबके!

कथिले त तुसब ओइ चिहान नहाइत चिही जकर कोनो पहचान नै हैछै।”

तब थाह नै पाइबके ओकर उपर चलै-फिरै छै।

45 धरमगुरुसबमेसे एक गोरा येसुके कहल्कै,

“गुरु जी,

एहेन बात कैरके त अहाँ हमरासबके बेजत करैचियै।”

46 येसु जबाब देल्कै,

“तु धरमगुरुवोसबके धिक्‍कार!

कथिले त बोकैयोसे बेसी भारी लोकसबके उपर तुसब लाध्हैचिही,

महज तुसब आपन एकटा औङरीयो के दुख नै दैले चाहैचिही।

47 “तोरासबके धिक्‍कार!

कथिले त तोरासबके पुरखासब मारनेरहै तै अगमबक्‍तासबके लेल चिहान बनाइचिही।

48 तै खातिर तुसब आपन पितापुरखाके साक्छी भ्याके सहमत हैचिही,

कथिले त उसब अगमबक्‍तासबके मारल्कै,

आ तुसब ओकरासबके लेल चिहान बनाइबिही।

49 अहै खातिर सबकुछ जानैबला परमेस्वर कहल्कै,

‘हम तोरासबके लगमे अगमबक्‍ता आ परेरितसबके पठाइबौ।

महज ओइमेसे ककरो मारबिही त ककरो सताइबिही।’

50 सन्सारमे सुरुसे जतेक अगमबक्‍तासबके खुन बहल छै ओकर लेखा अहै पुस्तासे लेतै।

51 हँ,

हम तोरासबके कहैचियौ,

हाबिलके खुनसे ल्याके बली बेदी आ परमेस्वरके मन्दिरके पबितर जगहके बिच मारल जकरिया तकके खुनके लेखा अहै पुस्ताके लोकसबसे ल्याल जेतै।

52 “तोहे धरमगुरुसबके धिक्‍कार!

कथिले त तुसब ग्यान-बुइधके केबार खोलैले कुजी त लेल्ही,

महज अपना नै भितर ढुकलिही नै दोसर ककरो ढुकैले देल्ही।”

53 जब येसु ओइ ठामसे चैलगेलै,

तब धरमगुरुसब आ फरिसीसब बिरोध करे लाग्लै आ बहुत बातसब पुछेलाग्लै।

54 आ ओकर मुहसे गलत बात निक्ले कैहके उसब पकरैके बहाना खोजे लाग्लै।

a 

११:११ रोटी माङतै त पथल्‍ल देतै- यी खन्ड मुख सोरोतमे नै छै।

चेताबनी आ सहजोग

(मती १०:२६-३३)

12

1 तहैबिच जब हजारो लोकसबके भिर जमा भेलै,

तब ओते लोकसब एकदोसरमे किचम-किच हेबे लाग्लै,

तहै बखत येसु आपन चेलासबके कहेलाग्लै,

“तुसब फरिसीसबके खमिरसे होसियार रैहिये,

कथिले त उ खमिर ओकरासबके कपटी बिचार चियै।

2 झापल एहेन कोनो बात नै छै,

जे उघारल नै जेतै,

घोसारल कोनो बात नै छै,

जे थाह नै हेतै।

3 अइ खातिर जे तुसब अन्हारमे कहने चिही,

उ इजोतमे सुनाइतौ।

बन्द कोठलीमे गुदुर-फुसुर करल बात भितासे परचार हेतौ।”

परमेस्वरटाके डर मान

(मती १०:२८-३३, १२:३२)

4 येसु फेनो कहल्कै,

“हे हमर साथीसब हम तोरासबके कहैचियौ,

ओइसबसे नै डेरा जे देहके मातर मारैछै,

तकरबाद उ कुछ नै करे सकैछै।

5 महज ककरसे डेराए परतौ,

हम तोरासबके चेताबनी दैचियौ,

ओकरेसङे डराबेपरैछै जकरसङे देहके मारके नरकमे फेकैके सक्‍ती छै।

हम त कहैचियौ,

ओकरेटासे मातर डेरा।

6 कि दुइ टकामे पाँचटा बगरा नै बिकाइछै?

कतबो सस्ता हेतौ त परमेस्वर एकोटा बगराके नै बिसरैछै।

7 बासतममे तोरासबके मुरके केसतक गनल छौ।

नै डेरा कथिले त तुसब बहुत बगरासबसे औरो महग चिही।

8 “हम तोरासबके कहैचियौ,

जेसब हमरा लोकसबके सामने परभु कैहके स्विकार करतै,

ओकरा मानबोके बेटा परमेस्वरके स्वरगदुतसबके सामने स्विकार करतै।

9 महज जे कोइ लोकसबके अगामे हमरा अस्विकार करतै,

ओहो परमेस्वरके स्वरगदुतसबके सामने इन्कार करलजेतै।

10 जे कोइ मानब बेटाके बिरोधमे नै निक बातसब बोलतै,

तकरा छमा करलजेतै,

महज पबितर आत्माके बिरोधमे नै निक बात करतै त ओकरा छमा नै हेतै।

11 “जब उसब तोरासबके पकैरके सभाघरसब,

सासकसब आ अधिकारीसबके सामने लाबतौ,

तब तुसब कनङ आ कथी जबाब देबही,

या कथी कहे परतै से चिन्ता नै कर।

12 कथिले त तै बखत तोरासबके कथी बोले परतौ से बात पबितर आत्मा तोरासबके सिखाइतौ।”

मुरुख धनिक लोकके खिसा

13 तब भिरसे एकटा लोक येसुके कहल्कै,

“गुरु जी,

हमर भैयाके कैहदियौ कि हमरा भैयारी अंस द्‍यादैले।”

14 महज येसु ओकरा कहल्कै,

“भाइ,

के हमरा तोरासबके फैसला करैले या दुनुगोरेके धनसम्पैत बाटैले खटेल्कौ?”

15 तब येसु भिरमे भेल्हा सब लोकसबसे कहल्कै,

“सब परकारके लोभ लालच करैसे होसियार रह,

कथिले त लोकके जिन्गी ओकर धने समपैतमे अरल नै रहैछै।”

16 तब येसु ओकरासबके एकटा कहबी सुनेल्कै,

“एकटा धनिक लोक खेतमे बहौतरा अन उबजेल्कै।

17 तब उ आपनमे मनेमन सोचे लाग्लै,

‘हमरा अन राखैले कतौ जगह नै छै,

आब हम कथी करबै?’

18 तब उ फेनो बिचार करल्कै,

‘आब हमरा अनङ करे परतै-आपन सब बखारी उजाइरके पहिन्कासे बरका-बरका बनाइबै,

आ सब अन आ सरसमान ओहैमे राखे परतै।

19 तब हम अपने आपके कहबै,

सालो-साल तक पुगैबला अन,

धन-समपैत जमा कैरके राखने चियै।

आब मज्जासे बैठ,

खो,

पि आ मौज कर।’

20 महज परमेस्वर ओइ धनिक लोकके कहल्कै,

‘हे मुरुख लोक,

आइए रातमे तोहर देहसे तोहर परान तोरा छोइरके चैलजेतौ,

अतहेक चिजसब तु अपनलेल जे जमा करनेचिही,

बिहान यीसब ककर हेतौ?’”

21 तब येसु फेनो ओकरा कहल्कै,

“आपन खातिर कतबो धन समपैत जमा कैरले,

महज परमेस्वरके नजरमे धनिक नै भेल लोकके दसा ऐहनङ हैछै।”

चिन्ता नै कर

(मती ६:२५-३४)

22 तकरबाद येसु आपन चेलासबके कहल्कै,

“अहै खातिर आपन परानके लेल कथी खेबै,

देहके लेल कथी पिन्हबै कैहके चिन्ता नै कर।

23 कथिले त खाइबला चिजसे परानेटा आ पिन्हैबला चिजसे देह बरका हैछै।

24 कौवासबके देख,

नै त उसब बिचहन छिटैछै,

नै काटैछै,

ओकरासबके नै त भन्डार नै बखारी छै,

महज तैयौ परमेस्वर ओकरासबके खियाबैछै।

तुसब त ओइ चिरैचुरगुनसे बहुत मुल्यबान चिही!

25 तोरासब मेसे के चिही जे चिन्ता कैरके आपन जिन्गी एकोरति बरहाइले सकबिही?

26 तै खातिर ऐहनो छोट काम नै करे सकबिही त,

औरो चिजके चिन्ता कथिले करैचिही?

27 चौरीके लिली फुलाके बिचार कर,

नै त उसब मेहनत करैछै,

नै त धगासे कपरा बुनैछै,

महज हम तोरासबके कहैचियौ,

सोलोमन रजा कतबो धनिक छेलै तैयो उ लिली जखा सजिसजाउ नै भेलै।

28 महज आइके हैबला आ बिहानके आइगमे डाइहदै बला चौरीके फुलाके परमेस्वर ऐहनसे सजाइछै त उ तोरासबके कतहेक बेसी निकसे सजाइतौ।

तोरासबके बिस्बास कते छौ?

29 कथी खेबै,

कथी पिबै तकर लेल तुसब खोजि आ चिन्ता नै कर।

30 कथिले त परमेस्वरके नै चिन्हैबला लोकसब यी चिजसबके चिन्ता करैछै।

यी सब चिजसब तोरासबके चाही से बात परमेस्वर पिता जानैछौ।

31 महज पहिने परमेस्वरके राजके खोजि कर तब यी सब चिजसब तोरासबके थैपके देतौ।”

स्वरगमे जमा हैबला धन

(मती ६:१९-२१)

32 ताब येसु चेलासबके कहल्कै “हे हमर छोट जेर,

नै डेरा!

कथिले त परमेस्वर तोरासबके आपन राज दैले खुसिसाथ तयार भेलछौ।

33 तुसब आपन धन बेचके गरिबसबके दहै।

आपन खातिर कहियो नै फाटैबला बटुवा तैयार कर।

तहिनङे कहियो नास नै हैबला धन स्वरगमे जमा कर।

जते चोर नै एतौ आ नै किरो लागतौ।

34 कथिले त जते तोहर धन रहतौ ओते तोहर मनो रहतौ।”

जागल रह

(मती २४:४२-५१, मरकुस १३:३२-३७)

35 तुसब आपन डाँर सकत कर आ डिबिया बैरते रहेदहै।

36 तुसब ओइ नोकरसब जखा हो।

मालिक बियाह भोजसे आइबके केबार ढकढकाइते मातर खोइल दैछै।

37 उ नोकरसब धैनके चियै,

जब मालिक घर आबैछै त उसबके जागल देखैछै।

साच्‍चे हम तोरासबके कहिचियौ,

उ आपन डाँर कैसके ओकरासबके खियाइले बैठेतै,

आ आइबके सेबा करतै।

38 यदी मालिक अबेर कैरके अधा रातके घर आबैछै या भिन्सरके आबैछै तैयो ओइ बखत नोकरसबके जागल देखतै त,

उ नोकरसब धैनके कहेतै।

39 “महज यी जानैत रह,

कि चोर कोन बखत एतै कैहके मालिकके थाह हेतियै त उ जागले रहतियै आ चोरके सिन कोरके घर ढुकैले नै देतियै।

40 तै खातिर तुहुसब तैयार रह,

कथिले त तुसब नै सोचलहा बखत मानबके बेटा एतौ।”

इमान्दार आ बैमान नोकरके खिसा

(मती २४:४५-५१)

41 तब पतरुस येसुके पुछल्कै,

“परभु,

यी खिसा हमरौरेटाके मातर कहैचियै,

कि औरोसबके लेल?”

42 परभु उतर देल्कै,

“बफादार आ बुधिमान मुखिया के चियै,

जकरा ओकर मालिक आपन घरके सब कामकाजके जिमा देतै आ आपन नोकरसबके ठिक समयमे खाना दैके लेल खटेतै।

43 उ मुखिया धैनके हेतै,

जब ओकर मालिक एतै तब ओकरा ओहिनङ काम करैत देखतै।

44 साच्‍चे हम तोरासबके कहैचियौ,

मालिक ओकर बिस्बाससे ओकरा सब समपैतके जिम्‍मा देतै।

45 महज उ मुखिया आपन मनमे ‘हमर मालिक अबेरसे एतै’ कैहके सधारन नोकर-चाकरके मारे-पिटे लाग्तै,

आ जथाभाबी खा-पिके माते लाग्तै त,

46 मालिक ओकर नै सोचलहा दिन आ घरी एतै,

ओकरा करा सजाय देतै,

आ ओकर दसा परमेस्वरमे बिस्बास नै करै बलासब जखा हेतै।

47 “आपन मालिकके इक्छा जाइनके तयार नै रहै आ करैबला काम नै करैछै तेहन मुखियाके मालिक सजायके भागिदार बनेतै।

48 महज मालिकके इक्छा थाहे नै होके खराब काम करैबला नोकरके कम सजाइ देतै।

जकरा बहौतरा देनेछै,

ओकरसे बेसीये माङल जाइछै,

आ जकरा जतेहेक बेसीसे जिमा देल रहैछै तकरा औरो बेसीसे घुम्याके दैले परैछै।”

सान्‍ती नै, भिन

(मती १०:३४-३६)

49 येसु कहल्कै,

“हम यी धरतीमे आइग लगाइले एलचियै आ उ आइग पहिनेसे लाइगगेल रहतियै त निक हेतियै!

50 एकटा दुखके बप्‍तिस्माa हमरा लैले परतै।

जाबेतक हम उ बप्‍तिस्मा नै लेबै ताबेतक हमरा चैन नै हेतै।

51 हम धरतीमे सान्ती दैले एलचियौ सम्झैचिही?

नै,

हम त लोकसबके भिन कराइले एलचियौ।

52 कथिले त आबसे एके परिबारमे पाँच गोरे एकदोसरसे भिन हेतै,

तिन गोरेके बिरोधमे दुइ,

आ दुइके बिरोधमे तिन उठतै।

53 बापके बिरोधमे बेटा,

आ बेटाके बिरोधमे बाप,

महताइर बेटीके बिरोधमे आ बेटी महताइरके बिरोधमे,

तैहनङे सौस आपन पुतौहके बिरोधमे,

आ पुतौह सौसके बिरोधमे उठतै।”

समयके लछन

(मती १६:२-३, ५:२५-२६)

54 येसु भिर लागल लोकसबके कहल्कै,

“पछिममे मेघ लागल देखते मातर तुसब ‘आब पानी परतै’ कहैचिही आ पानी परैछै।

55 जब दछिन दिसनसे हबा बहैछै तब तुसब कहैचिही,

‘बहुत गरम हेतै’ आ तैहनङे हैछै।

56 ऐ कपटीसब!

तुसब अकास आ धरतीके लछनसब कैह दैले सकैचिही,

महज यी समयके अरथ लगाइले नै जानैचिही?

57 कोन बात ठिक चियै कैहके तुसब कथिले नै आपनेमे उचित निरनय करे सकैचिही?

58 कोइ तोहर उपर झगरा लग्याके पन्च लग लजाइत खिना रस्तेमे मिलैके कोसिस कर।

नै त उ तोरा पन्चके अगा लेजाइतौ,

आ पन्च तोरा सिपाहीके जिमा लगाइतौ,

आ सिपाही तोरा जहलमे ढोइकदेतौ।

59 हम तोरासबके कहैचियौ,

जाबेतक जरिबनाके एक-एक पैसा नै तिरबिही ताबेतक नै छुटबिही।”

a 

१२:५० दुखके बप्‍तिस्मा- अते बप्‍तिस्माके अरथ पानीसे सुध कराबैके चलन नै बुझाइछै महज खिरिस्‍टके दुख भोगे परतै कैहके सङकेत करैछै

आपन पाप माइनके पस्चाताव कर

13

1 ओइ बखत कतहेक लोकसब ओइ ठाममे छेलै,

जे गालिलीसबके बारेमे येसुके कहैछेलै,

“पिलातस हतिया कैरके ओकरासबके लहु बैलभोगके लहुसङे मिलादेनेछेलै।”

2 तब येसु उसबके कहल्कै,

“कि अनङ दुखमे परलाहा गालिलीसब औरो गालिलीसबसे बहुत पापी छेलै कैहके सोचैचिही?

3 हम तोरासबके कहैचियौ,

नै!

महज तुसब आपन पाप माइनके पस्चाताव नै करबिही त ओहिनङके तोहेसब नास हेब्ही।

4 या अठार गोरेके उपरमे सिलोआमके धरहरा खइसके मरल छेलै।

कि उसब यरुसलेमके सब लोकसबसे बेसी पापी छेलै कैहके सम्झैचिही त?

5 हम तोरासबके कहैचियौ,

नै!

महज तुसब आपन पाप माइनके पस्चाताव नै करबिही त ओहिना तुहुसब नास हेब्ही।”

फर नै फरैबला गाछ

6 तकरबाद येसु ओकरासबके एकटा खिसा कहल्कै,

“कोनो एकटा लोक आपन अङगुरके फुलबारीमे अन्जिर गाछ रोप्‍ने छेलै।

उ समय-समयमे अन्जिर फरलै कि नै देखैले एलै,

महज फर नै भेटलै।

7 उ मालीके कहल्कै,

‘तिन बरिस भेलै,

हम यी गाछमे फर खोजैचियै,

महज नै पाबैचियै।

आब अकरा काइटके फेकदहै?

कथिले यी जमिन घैरतै।’

8 महज माली कहल्कै,

‘मालिक,

औरो एक बरिस रहेदियौ।

हम अकर आसपास खुइनके मलजल करबै,

9 आ तकरबाद फर फरतै त निके हेतै,

नै फरतै त अहाँ अकरा काइटके फेकदेबै।’”

येसु पबितर बिसरामके दिनमे निक करल्कै

10 एकचोटी पबितर बिसराम दिनमे येसु एकटा यहुदी सभाघरमे सिक्छा दैछेलै।

11 ओते एकटा जनिके अठार बरिससे कमजोर करैबला दुस्टआत्मा लागल छेलै।

उ कुबरी भेल छेलै आ आपनेसे पिठ सोझ करे नै सकैछेलै।

12 येसु ओकरा देखल्कै,

आ बोलाके कहल्कै,

“हे जनि,

आब तु आपन कमजोरीसे छुटकारा पाबलिही।”

13 तब येसु ओकर उपरमे आपन दुनु हाथ राखल्कै।

उ तखुन्ते सोझ भेलै आ परमेस्वरके परसन्सा करे लाग्लै।

14 उ जनी पबितर बिसरामके दिनमे निक भेल देखके यहुदी सभाघरके सासक खिस्यागेलै।

तब उ लोकसबके कहल्कै,

“काम करैबला हप्‍ताके छ दिन छै!

अइ खातिर छ दिनके भितर आइबके निक हो,

महज पबितर बिसरामके दिनमे नै।”

15 महज परभु ओकरासबके जबाफ देल्कै,

“ए कपटीसब,

के पबितर बिसरामके दिनमे आपन गाइ या गदहाके खुट्‍टासे घुरी खोइलके पानी पिआइले नै लजाइचिही से?

16 यी अबराहमके बेटी जे अठार बरिससे सैतानके फन्हामे परल छेलै,

पबितर बिसराम दिनमे यी फन्हासे उ छुटकारा हैके नै चाही?”

17 येसुके यी जबाब सुइनके ओकर बिरोधीसब लाजमे परलै।

महज ओकर आस्चरजके करलाहा काम देखके औरो लोकसब खुसी भेलै।

रायके बिया आ खमिर

(मती १३:३१-३३, मरकुस ४:३०-३२)

18 तब येसु ओकरासबके कहल्कै “परमेस्वरके राज केहन छै?

अकरा हम कथिसे मिलाइबै?

19 यी त एकटा रायके बिया जखा छै,

जकरा लोकसब फुलबारीमे छिटैछै,

आ बैरहके एकटा गाछ भ्याजाइछै आ अकासके चिरैसब आइबके ओकर ठाइरसबमे खोता बनाइछै।”

20 येसु फेनो कहल्कै,

“परमेस्वरके राज हम ककरसे जोख्बै?

21 यी त खमिर जखा छै,

जे एकटा जनी तिन ढकिया अंटामे मिलाइल्कै,

आ सब अंटा बेसी भ्यागेलै।”

सकेत केबार

(मती ७:१३-१४, २१-२३)

22 तकरबाद येसु सहर-सहर आ गाम-गाम हैत लोकसबके सिक्छा दैत यरुसलेम दिसन गेलै।

23 तब कोइ येसुके कहल्कै,

“परभु,

कमे लोकसब मातर उदार पाबतै?”

येसु उसबके कहल्कै,

24 “सकेत केबारसे ढुकैले आपन पुरा बल लगा।

कथिले त,

हम तोरासबके कहैचियौ,

बहुत लोकसब ढुकैले चाहतै,

महज ढुके नै सक्‍तै।

25 घरके मालिक उठके केबार बन करतौ तब तुसब बाहरसे केबार ढकढकाइत कहबिही,

‘परभु,

हमरासबके लेल केबार खोइलदिय।’

आ उ भितरसे जबाफ देतौ,

‘तुसब के चिही आ कतेसे एलचिही?

हम नै चिन्हैचियौ।’

26 तब तुसब कहबिही,

‘हमसब अहैसङे बैठके खेलियै-पिलियै आ अहाँ हमरासबके गामके टोल-टोलमे सिक्छा दैछेलियै।’

27 महज उ फेनो कहतौ,

‘तुसब के चिही?

हम नै चिन्हैचियौ।

ए दुस्टकाम करै बलासब,

हमरसे दुर चैलजो!’

28 ओइ बखत तोरासबके पुरखा अबराहम,

इसहाक,

याकुब आ सब अगमबक्‍तासबके परमेस्वरके राजमे देखबिही महज तुसब आपनके बाहर फेकल जेबिही तब तुसब कानबिही आ दाँत किटकिटाइबिही।

29 लोकसब पुरुब,

पछिम,

उतर आ दछिनसे आइबके परमेस्वरके राजमे भोज खाइले बैठतै।

30 आब सुन!

जे अखन पछिल्का छै उ पहिन्का हेतै,

आ जे अखन पहिन्का छै उ पछिल्का हेतै।”

यरुसलेमके लेल येसुके सोक

(मती २३:३७-३९)

31 ओहै बखत कुछ फरिसीसब येसु लग आइबके कहल्कै,

“अहाँ अइ ठामसे निकैलके चैलजाउ,

कथिले त हेरोद रजा अहाँके मारैले चाहैछै।”

32 येसु उसबके कहल्कै,

“ज्याके ओइ नरहियाके ऐहन कैहदहै,

‘आइ आ बिहान हम भुतसब निकाल्‍बौ आ बिमारसबके निक करबौ तब तेसर दिन हमर काज पुरा हेतै।’

33 महज आइ,

बिहान आ परसु हम आपन रस्तामे अगा बरहे परतै कथिले त यरुसलेमके बाहर कोनो अगमबक्‍तासबके मारैले नै हैछै।

34 “ए यरुसलेमके लोकसब!

तुसब अगमबक्‍तासबके मारैचिही आ परमेस्वरके दुतसबके पथल बरसाचिही!

जनङ मुरगा आपन बच्‍चासबके डेन तरमे घोसाइरके राखैछै,

तहिना कतेक बेर हम तोहर लोकसबके भेला करैले चाहलियौ,

महज तुसब नै मानलिही।

35 देख!

आब तोहर मन्दिर उजार भेलछौ।

हम तोरा कहैचियौ,

जबकत तु ‘परभु परमेस्वरके नाममे आबैबलासब धैनके छै’ से नै कहबिही तबकत तुसब हमरा नै देखबिही।”

फरिसीके घरमे येसु

14

1 एक पबितर बिसरामके दिन येसु फरिसीसबके एक गोरे सासकके घरमे भोज खाइले गेलै।

फरिसीसब ओकरा ध्यानसे देखैछेलै।

2 कथिले त येसुके अगामे एक गोरे हाथ-टाङ फुलल बिमार छेलै।

3 तब येसु धरमगुरु आ फरिसीसबके पुछल्कै,

“पबितर बिसरामके दिनमे निक करैले उचित छै कि नै?”

4 महज उसब जबाफ नै देल्कै,

आ येसु ओइ बिमारके देहमे आपन हाथ राइखके निक करल्कै आ ओकरा पठाइल्कै।

5 तब येसु ओकरासबके कहल्कै,

“तोरासबमेसे ककरो धियापुता या गाइमाल पबितर बिसरामके दिनमे इनारमे खस्तौ त तखुन्ते नै निकालबिही?”

6 महज उसब फेनो जबाफ दैले नै सकल्कै।

7 ओते एल्हा मेजवानसब आदरके ठाम छान्‍ने देखके येसु उसबके एकटा खिसा कहल्कै,

8 “जब तुसब ककरो बियाहके भोजमे नौता पाइबके जेबिही त आदरके ठाममे नै बैठ।

कथिले त तोरोसे बिसेस लोकके नौता द्‍यालहेतै।

9 जब उ नाम चलल लोक एतौ त दुनुगोरेके नौता दैबला नौतहार आइबके तोरा कहतौ,

‘एकरा बैठैले दही’ तब तु लज्जित भ्याके सबसे निचा जगहमे बैठैले परतौ।

10 तैल्याके तुसब बियाह भोज जेबिही त सबसे निचा जगहमे बैठ,

आ नौता दैबला लोक आइबके तोरा कहतौ,

‘ए साथी,

उपरमे आइबके बैठ।’

ओइ बखत तोहर सङे खाइले बैठल लोकसबके अगा तोहर इजत हेतौ।

11 कथिले त जे अपनाके बरका सोचैछै उसबसे निच हेतै आ जे अपनाके निच सोचैछै उसबसे बरका हेतै।”

12 तब येसु नौता दैबला घरबैयाके कहल्कै,

“जब तुसब एहेन भोजसब करैचिही त आपन साथीसबके,

आपन भैया-भाइके,

या आपन कर-कुटुमके या धनिक्हा परोसियासबके नै बोलाबिहे।

कथिले त उसब बदलामे तोरासबके नौता द्‍याके तोहर लग्याल गुन फिरता कैरदेतौ।

13 महज तुसब भोज करबिही त गरिब,

लुल्हा-नेङरा आ अन्हरासबके बोला।

14 तब तुसब आसिस पाबबिही,

कथिले त उसब तोहर गुन घुमाइले नै सक्‍तौ।

ताब परमेस्वर आपन धरमी जनसब पुनरूथान हैतकाल तोरा इनाम देतौ।”

बरका भोजके खिसा

(मती २२:१-१०)

15 येसुसङे खाइले बैठलहा लोकसबमे से एक गोरे यी बात सुइनके ओकरा कहल्कै,

“उ लोक धैनके है,

जे परमेस्वरके राजमे भोजन पाबतै।”

16 महज येसु ओकरा कहल्कै,

“कोनो एकटा लोक साँझके बरका भोजके तैयारी करल्कै,

आ बहुत लोकसबके नौता देल्कै।

17 उ आपन नौतहारीसबके भोज खाइबला समयमे नोकरके,

‘आउ,

आब सबकुछ तैयार छै कैहके’ पठाइल्कै।

18 महज सबकोइ भोजमे नै आबैके बहाना बनाइले लाग्लै।

पहिन्का लोक कहल्कै,

‘हम जमिन किन्‍नेचियै,

हमरा ओते नै ज्याके नै बनेबलाछै तै खातिर हमरा छोइरदियौ।’

19 दोसर लोक कहल्कै,

‘हम पाँच जोर बरद किन्‍नेचियै आ ओइसबके जोतके देखैले परतै।

हमरा माफ कैरदिय।’

20 आ तेसर लोक कहल्कै,

‘हम भरखरे बियाह करने चियै।

तैल्याके हम जाय नै सक्बै।’

21 जब नोकर घुइमके एलै तब सब बातसब मालिकके सुनेल्कै।

मालिक खिस्‍याके आपन नोकरके कहल्कै,

‘सहरके रस्ता-पेरा आ गल्‍लीसबमे जो,

आ गरिबसब,

अन्हरासब आ लुल्हा-नेङरसबके बोल्याके आन।’

22 “तब नोकर कहल्कै,

‘मालिक अहाँके अरहयाल बमोजिम करलियै,

तैयो औरो ठामसब खालिये छै।’

23 मालिक फेनो कहल्कै,

‘सहरके मुल रस्ता आ चौरी चाचर ज्याके लोकसबके भितर बोलाके आन,

तब हमर घर भरे!

24 कथिले त कोनो नौतहारीसब हमर भोजके सबाद चाखे नै पाबतै’।”

चेलाके त्याग

(मती १०:३७-३८)

25 एक दिन बहुत लोकसब येसुके सङे-सङे जाइ छेलै,

तब येसु ओइसबके घुइमके कहल्कै,

26 “हमर पछा आबैबला आपन माँ-बाबु,

घरबाली,

बेटा-बेटी,

भैया-भाइ,

दिदी-बहिनसबके आ आपन परानके हमरसे बेसी परेम करैछै त,

उ हमर चेला नै बने सक्‍तै।

27 जे लोक आपन कुरूसa बोइकके हमर पछा नै लाग्तै त,

उ हमर चेला हेबे नै सक्‍तै।

28 “तोरासबमेसे कोइ एकटा बरका घर बनाबैके इक्छा करैछै त,

बनाबैसे पहिने आपनसङे खरच-बरच छै कि नै तकर हिसाब किताब नै करैछै?

29 अगर,

जग खुइनके बनाइले नै सक्‍तै त,

यी देखैबलासब ओकर मजाक उरेतै,

30 ‘यी लोक बनाइले त सुरु करल्कै महज पुरा करैले नै सक्लै’ कहतै।

31 तहिनङे,

कोन एहेन रजा हेतै जे दोसर बिरोधी रजासे लराइ करैले जेतै त आपनसङे रहल दस हजार लठैतसे ओकर बिरोधमे जुध करैले आबैबला बिस हजार लठैत सङे जुध भिरे सक्बै कि नै से पहिने बिचार नै करतै?

32 अगर जुध करे नै सक्‍तै त,

उ रजासे दुरे रहतै तहै बखत कनङके मिलापतर हेतै से परस्ताब द्‍याके आपन दुतके पठेतै।

33 तै खातिर तोरासबमेसे जे हमरलेल आपनसङे भेल्हा सबचिज नै छोरतै त,

हमर चेला बने नै सक्‍तै।”

नोनके सबाद

(मती ५:१३, मरकुस ९:५०)

34 “नोन असल चिज चियै,

महज ओकर सबाद उइरजेतै त,

उ फेनो कथिसे नोनगर हेतै?

35 तब उ नै त खेतके लेल,

नै त मानोमे फेकैके लेल काम लाग्तै।

लोकसब ओकरा फेक देतै।

जकरा कान छौ,

उ धियानसे सुइनके बुझ।”

a 

१४:२७ कुरूस- अते कुरूसके अरथ काठके टुकरा नै बुइझके येसुसङे दुखमे होनाइ या ओकर राजके बिस्तारके काममे सहभागी होनाइ या आपन सारा चिजके त्याग ओकर पछा लागैके जनाइछै।

हरेल्‍हा भेंरा

(मती १८:१२-१४)

15

1 एक दिन बटी उठाइबलासब आ पापीसब जम्मे येसुके बचन सुनैले ओकर नजदिक आबैछेलै।

2 तब फरिसीसब आ धरमगुरुसब गुनगुनावे लाग्लै “यी लोक त पापी लोकसबके स्वागत करैछै,

आ ओइसबके सङे-सङे बैठके खान-पिन करैछै।”

3 तब येसु ओइसबके एकटा खिसा कहल्कै,

4 “मान कि तोरासबमेसे ककरो सय भेंरा छै,

ओइमेसे एकटा हरेतै त निनानब्बेटाके बोनेमे छोइरके भेंरा नै भेटतै ताबेतक कि नै खोज्तै?

5 हरेल्‍हा भेंरा भेटलाके बाद खुसीसे ओकरा आपन कन्हामे राखइके लेजाइछै,

6 तब घरमे आइबके उ आपन सङीसब आ परोसियासबके बोलाइछै,

तब ओइसबके कहैछै,

‘हमर हरेल्‍हा भेंरा भेटगेलै!

सबकोइ आबैजो,

हमर सङे खुसी मना।’

7 हम तोरासबके कहैचियौ,

अहिनङ पस्चाताव नै करैबला निनानब्बे धरमात्मासबमेसे आपन पाप माइनके पस्चाताव करैबला एक गोरे पापीके लेल स्वरगमे बेसी खुसी हैछै।”

हरेल्‍हा टका

8 फेनो येसु ओइसबके एकटा खिसा सुनाइत कहल्कै,

“कोन एहेन जनिसब हेतै जकर दस चानीके टकामेसे एकटा हराजेतै त इजोत बाइरके जाबेतक नै भेटतै ताबेतक बरहनीसे बरहाइरके निकसे नै ताक्‍तै?

9 हरेल्‍हा टका भेटलाके बाद उ आपन सङीसबके आ परोसियासबके बोलाके कहैछै,

‘हमर सङे खुसी मना,

कथिले त हमर हरेल्‍हा टका भेटलै।’

10 हम तोरासबके कहैचियौ,

अहिनङे पस्चाताव करैबला पापीके लेल स्वरगमे परमेस्वर स्वरगदुतसबके अगा खुसी मनाबैछै।”

हरेल्‍हा बेटा

11 तब येसु फेनो एकटा खिसा कहल्कै,

“कोनो लोकके दुइटा बेटा छेलै।

12 एक दिन छोटका बेटा आपन बाबुके कहल्कै,

‘बाबुजी,

हमर हिस्‍सामे परैबला धन-समपैतके अंस हमरा अखनिय दिय।’

तब ओकर बाबु आपन सम्पैत दुनु भैयारीमे बाइट देल्कै।

13 “कुछ दिनके बाद छोटका बेटा सब धन-समपैत जमा कैरके दोसर देस चैलगेलै,

आ ओते उ आपन मौज-मस्तीमे खा-पिके सब समपैत उराइल्कै।

14 उ सब टका-पैसा खरच कैरलेने छेलै।

तहै बखत ओइ देसमे बरका रौदी भेलै आ ओकरा सब चिजके दुख तकलिफ हेबे लाग्लै।

15 तब उ ओइ देसके एकटा लोकसे काम माङल्कै।

उ लोक ओकरा आपन खेतमे सुगर चराइले पठाइल्कै।

16 उ सुगरके खाइबला आहारासे आपन पेट भरैले ताकैछेलै,

महज ओकरा कोइ नै कुछो दैछेलै।

17 “जब ओकर मन फिरलै,

तब उ मनेमन अपने आपके कहल्कै,

‘हमर बाबुके घरमे त बहौतरा नोकर-चाकरसब भोइर पेट ख्याके उबारबो करैछै,

महज हम अते भुखसे मरैचियै।

18 आब हम बाबुलग जेबै आ कहबै,

बाबु हम स्वरगके बिरुधमे आ अहाँके बिरुधमे पाप करने चियौ।

19 आब त हम अहाँके बेटा कहाइके योग्यके नै चियै।

हमरा दया कैरके एकटा नोकरे सरह अहाँके घरमे राखु।’

20 तब उठके उ आपन बाबुलग घुइमके एलै।

“महज बहुत दुरेसे ओकर बाबु आबैत देख लेल्कै,

ओकर मन दयासे भरलै,

आ दौरले ज्याके ओकरा पजियाके गालमे चुम्मा लेल्कै।

21 बेटा बाबुके कहल्कै,

‘बाबु,

हम स्वरगके परमेस्वरके बिरुधमे आ अहाँके बिरुधमे पाप करने चियै।

हम फेनो अहाँके बेटा कहाइके योग्यके नै चियै।’

22 महज बाबु आपन नोकरसबके बोल्याके कहल्कै,

‘झट दबर सबसे असल बस्तर आइनके अकरा पिन्हादहै।

ओकर हाथमे औंठी आ टाङमे जुता लगादहै,

23 आ सबसे बरका मोटगर खसी काट,

आपनौरके भोज खेबै आ खुसी मनाइबै।

24 कथिले त यी हमर बेटा मरल छेलै,

फेनो जियल छै,

हराएल छेलै,

आ भेटलै।’

तब सबकोइ भोजमे खुसी मनाइले लाग्लै।

25 “तै बखत ओकर जेठका बेटा खेतमे छेलै,

जब उ घुइमके घर नजदिक एलै तब आपन घरमे बजा-गजा बाजैत आ नाच-गान हैत सुनल्कै।

26 उ एकटा नोकरके आपनलग बोल्याके पुछल्कै,

‘यी कथी भ्यारहलछै?’

27 नोकर ओकरा कहल्कै,

‘अहाँके भाइ आइबगेलै,

आ अहाँके बाबुजी बरका मोटगर खसी काटलक।

कथिले त मालिक ओकरा निके कुसले घुइमके एल भेटलै।’

28 महज उ खिस्‍याइलै आ अङना भितर जाइयोले नै मानल्कै,

तब ओकर बाबु बाहर ज्याके ओकरा फुस्याइले लाग्लै।

29 महज उ बाबुके कहल्कै,

‘देखु,

अतहेक बरिससे हम अहाँके नोकर जखा सेबा कैररहलचियै,

अहाँके बात कहियो नै काटने चियै,

तैयो हमरा आपन सङी-साथीसब सङे भोज खाइले अहाँ कहियो ने हमरा एकटा पठरुवो तक देलियै।

30 महज अहाँके सम्पैत रन्डीवाजमे उराइबला बेटा एल त बरका मोटगरहा खसी काइटके भोज करलियै।’

31 तब बाबुजी कहल्कै,

‘बेटा तु त हमर सङे सबदिन चिहीके,

हमर सब समपैत तोरे त चियौ।

32 महज आपनौरके खुसी हेबैये परतै,

कथिले त तोहर यी भाइ मरल जखा छेलौ,

जियल छौ,

हर्‌याल छेलौ,

भेटलौ’।”

चलाक मुन्सी

16

1 येसु आपन चेलासबके कहल्कै,

“कोनो धनिक लोकके एकटा मुन्सी छेलै।

‘उ आपन मालिकके धन-समपैत उरा रहलछै कैहके’ ओकर उपर आरोप लागल छेलै।

2 तब मालिक ओइ मुन्सीके बोल्याके कहल्कै,

‘तोहर बारेमे हम यी कथी सुनैचियौ?

तोहर सब कामके हिसाब हमरा बुझ्हा।

आइके बाद तु हमर मुन्सी नै रहबिही।’

3 तब उ मुन्सी आपन मनेमन बिचार करल्कै,

‘आब हम कथी करबै,

कथिलेत हमर मालिक हमरा मुन्सीके कामसे निकाले लागल छै।

हर जोतैले हमरा तागत नै छै,

भिख माङैले हमरा लाज हैये।

4 मुन्सीके नोकरी छुइट गेलाके बादो लोकसब कनङके हमरा उसबके घरमे बोलाइतै आ स्वागत करतै से बात हम सोइचलेने चियै।’

5 तब उ मालिकसे करजा लैबला सब लोकसबके एक-एक कैरके बोलाइल्कै आ पहिने आबैबला लोकके कहल्कै,

‘तोहर उपर हमर मालिकके कतहेक करजा छौ?’

6 उ कहल्कै,

‘तिन हजार लिटर जैतुनके तेल।’

तब उ मुन्सी ओकरा कहल्कै,

‘तोहर तमसुक ला,

आ झमसिना बैठके पन्दरह सय लिटर लिख।’

7 तकरबाद उ दोसरके पुछल्कै,

‘तोहर करजा कतहेक छौ?’

उ कहल्कै,

‘एकसय बोरा गहुम।’

तब फेनो ओकरा कहल्कै,

‘तोहर तमसुक ला,

आ असी बोरा लिख।’

8 “यी बात थाह पाइबके ओकर मालिक ओइ बैमान मुन्सीके चाबसी देल्कै कथिले त उ चलाकिसे काम करने रहै।

कथिलेकी दुनियाके लोक आपनसङे औरो लोकसबसे बेबहार करैतखिना इजोतके धियापुतासे बेसी चलाक छै।

9 हम तोरासबके कहैचियौ,

आपन खातिर दुनियाके धनसे सङीसाथी बना,

जब उ धन ओराइतौ,

तब उसब तोरासबके स्वरगमे स्वागत करतौ।”

10 तब येसु कहल्कै,

“अगर जे छोट बातमे इमान्दार छै त,

उ बरका बातमे इमान्दार हेतै,

आ जे छोट बातमे बैमान छै त,

उ बरको बातमे बैमान हेतै।

11 तै खातिर तुसब दुनियाके धनमे इमान्दार नै हेब्ही त,

साँचोके धनके जिम्‍मा तोरासबके के देतौ?

12 अगर तुसब दोसरके धनमे इमान्दार नै हेब्ही त,

तोरासबके पाबैबला धनके देतौ?

13 “कोनो नोकर दुइटा मालिकके सेबा-टहल नै करे सकैछै,

कथिले त उ एकटाके घिरना करैछै त,

दोसरके परेम करैछै,

या त उ एकटाके आदर करैछै त दोसरके तुच्छ ठानैछै।

तुसब परमेस्वर आ धन दुनुके सेबा करैले नै सकबिही।”

येसुके कुछ औरो कहावतसब

14 यी बात सुइनके धनके लोभी फरिसीसब येसुके मजाक उराइल्कै।

15 तब येसु ओइसबके कहल्कै,

“लोकसबके अगामे आपनके धरमी देखाइबला तुहिसब चिही,

महज परमेस्वर तोरासबके हिरदयके बातसब जानैछौ,

कथिले त लोकसबके बिचमे जे बरका कहाइछै,

परमेस्वरके नजरमे उ सबसे तुच्छ हैछै।

16 “बप्‍तिस्मा दैबला युहन्‍नाके बखत तक मोसाके बेबस्था आ अगमबक्‍तासबके बातसबके परचार करल्कै।

तहै बखतसे परमेस्वरके राजके सुसमाचार परचार भ्यारहलछै,

तब सब लोक परमेस्वरके राज भितर बलपुरबक परबेस करैछै।

17 अकास आ पिरथिबी हरेनाइसे बेसी परमेस्वरके बेबस्थामे लिखल एकोटा अक्छर हराइले कठिन छै।

18 जे आपन घरबालीके छोइरके दोसरसे बियाह करैबला लोक बेबिचार करैछै,

आ घरबलासे छोरपतर करल जनिसबसे बियाह करैबला ओहो लोक बेबिचार करैछै।”

धनिक लोक आ लाजरस

19 “एक समयमे एकटा धनिक लोक रहै,

जे सबदिन महग-महग बस्तर लगाइछेलै आ ऐस-अरामके जिन्गी बिताइछेलै।

20 ओकर देहरीमे लाजरस नामके एकटा गरिब लोक रहैछेलै,

जकर भोइर देह घाँहे-घाँह छेलै।

21 उ ओइ धनिक लोकके खाइबला टेबुलसे झरल एंठ-कुंठ ख्याके आपन पेट भरैले इक्छा करै।

कुतोसब आइबके ओकर देहके घाँहसब चाइट दैइ।

22 “एक दिन उ गरिब लोक मरगेलै,

आ ओकरा स्वरगदुतसब लज्याके अबराहमके लगमे राखल्कै,

तब ओहो धनिक लोक मरलै आ गारलगेलै।

23 जब उ धनिक लोक नरकमे बहुत दुख काटैछेलै तब उ उपर दिसन नजर पसाइरके ताकल्कै त दुर अबराहमसङे लाजरसके बैठल देखल्कै।

24 तब उ चिच्याके कहल्कै,

‘हे पिता अबराहम,

हमर उपर दया कैरके लाजरसके पठादिय,

आ उ आपन औङरीके टुप्पी पानीमे डुबाके हमर जिहके जुर कैरदेतै,

कथिले त हम अते आइगके धिधरामे बहुत दुख भोइगरहलचियै।’

25 महज अबराहम ओकरा कहल्कै,

‘बेटा याद कर त,

तु आपन जिन्गीमे सबचिज असले-असलसे भोग बिलास करलिही महज लाजरस दुखे-दुख काटल्कै।

आब उ अते सुखमे छै आ तु दुखमे चिही।

26 अतबे नै,

अतेसे तोहर लग जायले खोज्तै त अतेसे जायले नै सकैक आ आबैले चाहतै त ओतेसे आबे नै सकैक कैहके तोरा आ हमरासबके बिचमे बहुत बरका गैहर खाइध छै।’

27 तब फेनो उ कहल्कै,

‘अहै खातिर हम अहाँके गोर लागैची,

हे पिता,

लाजरसके हमर बाबुके घरमे पठादिय।

28 कथिले त हम पाँच भैयारी चियै,

उ ज्याके ओइसबके चेताबे नै त ओहोसब हमरे जखा एहिनङ दुखे दुख भेल जगहमे चैलएतै।’

29 महज अबराहम कहल्कै,

‘ओकरौरके सङे मोसा आ अगमबक्‍तासबके लिखल पबितर धरमसास्तरसब छौ त,

ओकरे मानतौ त नै हेतौ!’

30 महज फेनो उ धनिक लोक कहल्कै,

‘नै पिता अबराहम,

मरलहा लोकमेसे एक गोरे जिके ओइसबलग जेतै तब न बिस्बास करतै आ पापसे पस्चाताव करतै।’

31 अबराहम कहल्कै,

‘मोसा आ अगमबक्‍ताके पबितर धरमसास्तरमे लिखल बातके नै मान्तौ आ नै सुन्तौ त कोइ मरियो के जि जेतौ त उसब बिस्बास नै करतौ।’”

पाप आ माफ

(मती १८:६-७, २१-२२, मरकुस ९:४२)

17

1 एक दिन येसु आपन चेलासबके कहल्कै,

“पाप करैबला बातसब अबस आबैछै,

महज धिक्‍कार ओइ लोकके,

जकरसे एहेन बात आबैछै!

2 जे छोटसे-छोट लोकसबके पाप करैले लगाइछै तकर घेंचमे जाँत बाइन्हके समुन्दरमे फेक देनाइ ओकरलेल असल हेतै।

3 अइ खातिर अपने होसियार रह!

अगर तोहर भाइ पाप करैछौ त ओकरा दमसा,

आ उ पस्चाताव करैछौ त ओकरा माफ कैर दहै।

4 अगर तोहर भाइ दिनमे सात बेरी तोहर बिरोधमे पाप करैछौ त,

आ सातो बेरी तोहर लग आइबके पस्चाताव करैछौ त,

तोहे ओकरा माफ कैर दहै।”

5 तब परेरितसब येसुके कहल्कै,

“परभु हमरासबके बिस्बास बरहा दिय।”

6 तब फेनो येसु कहल्कै,

“अगर तोरासबके बिस्बास रायके बियो बमौजी हेतौ त यी तुतके गाछके,

‘तु उखैरके समुन्दरमे रोपा जो’ कहबी त तैहनङ हेतौ।”

नोकरके करतब

7 “तोरासब मेसे ककरो नोकर खेतसे हर जोइतके या भेंरा चराके एतौ त,

तुसब ओइ नोकरके ‘जल्दी आइबके खाइले बैठ’ कहबिही?

8 नै,

बरु उ त ओकरा कहतै,

‘हमरलेल खाना तैयार कर,

डाँर कस आ जाबेतक हमरा ख्याल-पियल नै हेतौ ताबेतक हमर सेबा टहल कर।

तकरबाद तु खाइहे।’

9 कि उ आपन अरहयाल काम कैरलेलाके बाद ओइ नोकरके धन्यबाद देतै?

नै!

10 तैहनङे तोरासबके अरहयाल सबकाम कैरलेलाके बाद कह,

‘हमसब नालायक नोकर चियौ,

हमसब त आपन करतब मातरे पालन करैचियै।’”

दस कोढी-कुस्टीसब

11 येसु यरुसलेम दिसन जाइत खिना सामरिया आ गालीलके सिमाना हैत ज्यारहल छेलै।

12 येसु एकटा गाममे ढुकै बखत तब ओते दस गोरा कोढी-कुस्‍टी लागल बिमारसे ओकर भेट भेलै।

दुरेमे ठार भ्याके उसब

13 जोरसे अबाज निकालके कहल्कै,

“हे परभु येसु,

हमरासबके उपर दया करु!”a

14 तब येसु ओकरौरके दिसन ताइकके कहल्कै,

“जो,

ज्याके पुजारी लग आपनेसे देखा।”

तब उसब जाइते-जाइते परेम निक भ्यागेलै।

15 एक गोरा अपना निक भेलियै से बात जानल्कै तब उ खुसी हैत जोरसे अबाज निकालके परमेस्वरके परसन्सा कैरते घुइमके एलै,

16 आ उ येसुके टाङ पकैरके धन्‍यबाद देल्कै।

उ एकटा सामरी छेलै।

17 येसु कहल्कै,

“कि यीसब निक भेल्हा दसो गोरा नै चियौ त?

औरो न गोरे कते छौ?

18 कि यी सामरीके अलाबा परमेस्वरके धन्‍यबाद चरहाइले घुइमके कोइ नै एलै?”

19 फेनो येसु ओकरा कहल्कै,

“उठ आ आपन रस्ता पकैरके जो।

तोहर बिस्बाससे तु निक भेल्ही।”

परमेस्वरके राजके आगमन

(मती २४:२३-२८, ३७-४१)

20 एक दिन फरिसीसब येसुके पुछल्कै,

परमेस्वरके राज कहिया एतै।

तब येसु जबाब देल्कै,

“परमेस्वरके राज देख्याके नै एतौ,

21 नै त लोकसब कहतौ,

‘देख,

अते छौ!’

या ‘ओते छौ!’

कथिलेत परमेस्वरके राज त तोरेसबके बिचेमे छौ।”

22 तब येसु फेनो आपन चेलासबके कहल्कै,

“कोनो एहेन दिन एतौ कि,

जब तुसब मानबके बेटाके देखैके इक्छा करबिही महज तुसब देखैले नै सकबिही।

23 लोकसब तोरासबके कहतौ,

‘देख,

उ ओते छौ!’

या ‘देख,

उ अते छै।’

महज ओकरसबके पछा नै जो।

24 कथिले त जनङ बिजली अकासके कोनो एक कात चम्कैछै त दोसरकातके अन्ततक इजोत देखा परैछै,

अहिनङे मानबके बेटा आबैके दिनमे सबकोइ देखतै।

25 महज ओइसे पहिने ओकरा बहुत दुख सहे परतै आ अइ पुस्ताके लोकसबसे ओकरा बहिस्कार हेबेपरतै।

26 नोआके दिनमे जेहेन भेल छेलै,

मानबोके बेटा आबैके दिनमे ओहिनङ हेतौ।

27 नोआ जहाज भितर नै ढुकैतक लोकसब खाइछेलै,

पियैछेलै,

बियाहबारी करैछेलै,

तहै बखत बाइरह एलै आ सबके नास कैरदेल्कै।

28 अहिनङे लोतोके बखतमे भेलरहै,

लोकसब खाइछेलै,

पियैछेलै,

कोइ हाट बजारमे सर-समान किनबेच करै छेलै,

कोइ खेत-बारी रोपै छेलै आ कोइ घर बानाइछेलै,

29 महज जै दिन लोत सदोमके छोरल्कै तहै दिन स्वरगसे आइग आ बजर बरैसके सब लोकसबके नास कैरदेल्कै।

30 मानबके बेटा परगट हैबला दिनमे ऐहनङे हेतौ।

31 “ओइ दिन जे घरके बाहर रहतै,

से कोइ भितर कोनो भि सर-समान लैले नै आबे,

तैहनङे खेतमे रहैबलासब घर नै आबे।

32 लोतके घरबालीके याद कर!b

33 जे कोइ आपन जिबन बचाइले चाहैछै,

से कोइ गुमाइतै,

महज जे कोइ आपन जिबन गुमाइछै,

से कोइ बचाइतै।

34 हम तोरासबके कहैचियौ,

तै रात दुइ गोरा एकेटा चौकीमे सुतल रहतौ महज एकटाके ल्याजेतौ आ दोसरके छोइरदेतौ।

35 तैहनङे दुइ गोरा जनिसब सङे-सङे जाँत पिसैत रहतौ,

महज एकटाके ल्याजेतै,

आ दोसरके छोइरदेतौ।

36 [ओहिनङे दुइ गोरा खेतमे काम करैत रहतौ,

एकटाके ल्याजेतौ,

आ दोसरके छोइरदेतौ।”] c

37 तब चेलासब येसुके पुछल्कै,

“कते परभु?”

येसु ओइसबके कहल्कै,

“जते मरी छै,

गिधसब ओतै जमा हेतौ।”

a 

१७:१३ ओइ समयमे जकरा कोढी-कुस्‍टी लागैछेलै से लोक औरो लोकसबके अगामे जाइले मनाही रहै, से मोसाके नियमके लिखल छै। (लेबी १३:४६)

b 

१७:३२ परमेस्वर लोत आ ओकर घरबालीके सहर छोइरके जाइबखत पछामाथे घुइमके नै देखिहे कहने छेलै महज लोतके घरबाली जब सहर छोइरके जाइले लाग्लै तब सहरके पछामाथे घुइमके देखल्कै। परमेस्वर ओकरा नोनके खम्‍हा बन्यादेल्‍कै!

c 

१७:३६ यी खन्ड बहुत पहिन्का बाइबलमे नै छै।

बिधुवा आ नियाइधिस

18

1 तकरबाद चेलासबके सबदिन परथना करे आ निरास नै हेबे कैहके येसु ओइसबके एकटा खिसा कहल्कै,

2 “कोनो सहरमे परमेस्वरके डर नै मानैबला आ लोकसबके वास्‍ता नै करैबला एकटा नियायधिस छेलै।

3 ओहै सहरमे एकटा बिधुवा छेलै।

उ नियाइधिस लग बेर-बेर जाइ छेलै,

आ कहैछेलै,

‘हमर बिरोधी उपर हमरा नियाइ कैरदिय।’

4 कुछ दिनतक ओकर बात नै मानल्कै,

महज उ पाछे आपन मने-मन बिचार करल्कै,

‘हम त परमेस्वरके डर नै मानैचियै,

आ कोनो लोकोसबके बात नै मानैचियै।

5 महज यी बिधुवा त हमरा हरान कैरदेनेछै तैलके हम अकर नियाइ कैरदेबै।

नै त उ सबदिन आइबके हमरा दिक्‍क लग्यादेतै।’”

6 तब परभु येसु कहल्कै,

“सुन,

उ दुस्ट नियायधिस कथी कहैछौ।

7 कि परमेस्वरके आपन जनसब रात-दिन ओकरा पुकारतै त ओइसबके नियाइ नै करतै?

कि उ आपन लोकसबके सहायता करैले देर करतै त?

8 हम तोरासबके कहैचियौ,

परमेस्वर आपन लोकसबके जल्दीए अनियाइसे बचाइतौ।

जब मानबके बेटा पिरथिबीमे एतै त ओकरा बिस्बास करैबला भेटतै?”

फरिसी आ बटी उठाइबला लोक

9 तब आपनेमे भरोसा करैबला आ दोसरके निच सम्झैबला लोकसबके येसु यी खिसा सुनाइल्कै,

10 “परमेस्वरके मन्दिरमे दुइगोरे परथना करैले गेलै।

उसबमेसे एकटा फरिसी आ दोसर बटी उठाइबला छेलै।

11 फरिसी ठार भ्याके परथना करल्कै,

‘हे परमेस्वर,

हम अहाँके धन्‍यबाद चरहाइचियै कथिले त हम औरो लोकसब जखा लोभी,

पापी,

बेबिचारी आ यी बटीयो उठाइबला जखा नै चियै।

12 हम हप्‍ताके दुइ दिन उपास बैठैचियै आ सब चिजके दसांस दैचियै।’

13 “महज उ बटी उठाइबला लोक दुरे ठार भ्याके स्वरग दिसन आँखके पलकियो नै मारके आपन छाति पिट-पिटके कहल्कै,

‘हे परमेस्वर,

हम पापी उपर दया करु!’”

14 तब येसु ओइसबके कहल्कै,

“हम तोरासबके कहैचियौ,

बटी उठाइबला लोक फरिसीसे बेसी धरमी ठहैरके आपन घर गेलै।

कथिले त जे आपनके बरका सोचैछै उ सबसे छोट हैछै आ जे आपनके छोट सोचैछै उ सबसे बरका हैछै।”

छोट बच्‍चासबके हमर लग आबैले नै रोकै

(मती १९:१३-१५, मरकुस १०:१३-१६)

15 एक दिन लोकसब आपन बच्‍चोसबके उपर हाथ राइखके आसिरबाद देबे कैहके येसु लग आनल्कै।

महज यी देखके चेलासब ओइसबके पितेल्कै।

16 महज येसु बच्‍चासबके बोलेल्कै आ चेलासबके कहल्कै,

“बच्‍चासबके हमर लग आबैले दहै,

ओइसबके नै रोकै।

कथिले त परमेस्वरके राज ओकरेसबके लेल चियै जे बच्‍चा जखा छै।

17 साँचे हम तोरासबके कहैचियौ,

जे एकटा बच्‍चा जखा परमेस्वरके राजके गरहन नै करतै त उ कहियो ने भितर ढुकैले सक्‍तै।”

धनिक सासक

(मती १९:१६-३०, मरकुस १०:१७-३१)

18 कोनो एक यहुदी सासक येसुके पुछल्कै,

“हे असल गुरु जी,

अनन्त जिबन पाबैले हमरा कथी करेपरतै?”

19 येसु ओकरा कहल्कै,

“तु हमरा कथिले असल गुरु कहैचिही?

परमेस्वरके अलाबा कोइ नै असल छै।

20 तु त आग्यासब जानबे करैचिही,

‘बेबिचार नै कर,

हतिया नै कर,

चोरी नै कर,

झुठा साक्छी नै दहै आ आपन माँ-बाबुके आदर कर।’”

21 उ लोक जबाफ देल्कै,

“हम त यी आग्यासब छोटेसे पालन कैरते आबैचियै।”

22 यी बात सुइनके येसु ओकरा कहल्कै,

“तोहरमे एकटा औरो चिजके कमि छौ।

तोहर सङे भेल्हा सब धन-समपैत बेचके गरिबसबके बाइट दहै,

तब स्वरगमे तोरा बहुत धन हेतौ आ हमर पछा लाग।”

23 महज यी बात सुइनके यहुदी सासक उदास भेलै,

कथिले त उ बहुत बरका धनिक छेलै।

24 तब येसु ओकरा देखके कहल्कै,

“धनिक लोकसबके परमेस्वरके राजमे आबैले बहुत कठिन हैछै!

25 साच्‍चोके धनिक लोक परमेस्वरके राजमे आबैसे त बरु उंटके टिपनीके नाथिमे ढुकैले असान हैछै!”

26 तब यी बात सुनैबलासब ओकरा कहल्कै,

“तब के उदार पाबतै त?”

27 येसु जबाफ देल्कै,

“जे लोकसबके लेल असम्भब छै,

उ परमेस्वरके लेल सम्भब छै।”

28 तब पतरुस कहल्कै,

“देखु,

हमसब त आपन घरदुवार छोइरके अहाँके पछा लागलचियै।”

29 येसु ओइसबके कहल्कै,

“साँचे हम तोरासबके कहैचियौ,

जे परमेस्वरके राजके लेल आपन घरदुवार,

घरबाली,

बेटाबेटी,

भाइ-बहिन,

माँ-बाबुके छोरतै,

30 उ अहै जलममे ओइसे बेसी कैरके पाबतै आ दोसर जुगमे अनन्त जिबन पाबतै।”

आपन मिरतुके बारेमे येसुके भबिसबानी

(मती २०:१७-१९, मरकुस १०:३२-३४)

31 येसु बारहो चेलासबके कातमे लेजाके कहल्कै,

“सुन,

आब आपनौरके यरुसलेम ज्यारहलचियै।

अगमबक्‍तासब मानबके बेटाके बारेमे लिखलाहा सबबातसब ओतै पुरा हेतौ।

32 उ रोमी सासकसबके हाथमे परतौ,

आ लोकसब ओकरा गिल्‍ला करतौ,

थुक्‍तौ,

दुरबेबहार करतौ,

33 तब उसब चाबुकसे पिट्तौ,

आ माइर देतौ,

तब तेसर दिनमे उ फेनो जिके उठतौ।”

34 महज यी बात चेलासब नै बुझल्कै।

कथिले त यी बात ओइसबके लेल रहसके बात छेलै,

आ उसब यी बातके अरथ बुझैले नै सकल्कै।

येसु आन्हर भिखमङाके आँख देल्कै

(मती २०:२९-३४, मरकुस १०:४६-५२)

35 एक दिन येसु यरिहो सहरके लगमे पुग्लै।

ओते एकटा आन्हर लोक रस्ताके कातमे बैठके भिख माङै छेलै।

36 लोकसबके एकटा भिर ओकरे कातसे ज्यारहल छै से सुइनके “यी कथी चियै?”

कैहके लोकसबके पुछल्कै।

37 लोकसब ओकरा जबाफ देल्कै,

“नासरतके येसु यहै बाटे ज्यारहल छै।”

38 तब यी सुइनके उ जोरसे कहल्कै,

“हे येसु!

दाउदके पुतर,

हमर उपर दया करु!”

39 अगा-अगा जाइबलासब ओकरा चुप हो कैहके फटकारल्कै।

महज उ औरो जोरसे कहेलाग्लै,

“हे दाउदके पुतर,

हमर उपर दया करु!”

40 येसु ठार भेलै आ ओकरा अते आन कैहके आग्या करल्कै।

जब उ लगमे एलै तब येसु ओकरा पुछल्कै,

41 “तु कथी चाहैचिही?

तोहर लेल हम कथी कैरदेबौ?”

उ कहल्कै,

“परभु,

हम देखैले चाहैचियै।”

42 येसु ओकरा कहल्कै,

“तु देखैबला भ्याजो!

तोहर बिस्बाससे तु निक भेल्ही।”

43 तखुन्तेसे उ देखे लाग्लै आ परमेस्वरके परसन्सा करैत ओकर पछा लाग्लै।

यी देखैबला औरो लोकसब परमेस्वरके परसन्सा करैले लाग्लै।

येसु आ जक्‍कैया

19

1 येसु यरिहो सहर हैत जाइ छेलै।

2 ओइ सहरमे जक्‍कैया नामके एकटा लोक रहै।

उ बटी उठाइबलाके परमुख छेलै आ धनिक छेलै।

3 उ येसु के चियै कैहके देखैले चाहैछेलै।

महज उ भुट हैके कारन लोकसबके भिरसे ओकरा देखैले नै सकैछेलै।

4 तै खातिर उ येसुके देखैले अगा दिसर दौरके एकटा कदमके गाछीमे चहरलै।

कथिले त येसु ओहै रस्ता हैत जाइ छेलै।

5 जब येसु ओइ ठाममे पुग्लै,

तब उ उपर दिसन ताकैत कहल्कै,

“ए जक्‍कैया,

झटसिना निचा उतर।

कथिले त आइ हमरा तोहर घरमे मेजवानी रहैके छै।”

6 जक्‍कैया झटसिना निचा उतैरके एलै आ खुसिसाथ येसुके आपन घरमे स्वागत करल्कै।

7 यी देखके सब लोकसब गुदुर-फुसुर करे लाग्लै,

“यी त पापीके घरमे मेजमान बनैले गेलै!”

8 जक्‍कैया परभुके अगा ठार भ्याके कहल्कै,

“देखु,

परभु हम आब आपन सब धन-समपैतके अधा हिस्सा गरिबसबके बाइट देबै,

आ ककरोसे ठैक फुस्याके कुछो लेने हेबै त हम ओकर चौबर फिरता कैरदेबै।”

9 तब येसु ओकरा कहल्कै,

“आइ यी घरमे उदार एलछै,

कथिले त जक्‍कैयो अबराहमेके बंसके चियै।

10 कथिलेत मानबके बेटा हरेल्हाके ताकैले आ बचाइले एल छै।”

सोनाके टकाके खिसा

(मती २५:१४-३०)

11 लोकसब यी बात सुन्‍ते खिना येसु एकटा खिसा सुनाबे लाग्लै।

तै बखत उ यरुसलेमके लग रहै,

तब लोकसब परमेस्वरके राज जल्‍दीए आबेलागल छै से समझने रहै।

12 तब उ कहल्कै,

“एक गोरे खन्दानी लोक रजा बैनके एबै से कैहके कोनो दुरके देसमे गेलै आ आपन देस घुमके एलै।

13 तब उ जाइसे पहिने दसोटा नोकरसबके बोल्याके एक एक टका सबके देल्कै आ कहल्कै,

‘जाबेतक हम घुइमके नै एबौ ताबे तक अहै टकासे बेपार करिहे।’

14 महज देसके परजासबके ओकर बात निक नै लाग्लै,

तै खातिर उसब ओकर पछा-पछा दुतसबके पठाइल्कै आ कहल्कै,

‘यी लोक हमरासब उपर राज करे से हमसब नै चाहैचियै।’

15 “तब उ रजा बैनके ऐलाके बाद आपनसे सोनाके टका देल्हा नोकरसबके आपनलग बोलाबैले हुकुम करल्कै,

कथिले त बेपारसे कतहेक नफा करनेछै से बात उ जानैले चाहल्कै।

16 तब पहिने एकटा नोकर आइबके कहल्कै,

‘मालिक,

अहाँके टकासे औरो दस टका कमाइल्यै।’

17 तब उ ओकरा कहल्कै,

‘चाबस तु हमर असल सेबक चिही,

कथिले त छोट चिजमे बिस्बास करलिही।

आब तोरा दस सहरसबमे अधिकार देबौ।’

18 फेनो दोसर आइबके कहल्कै,

‘मालिक,

हम अहाँके टकासे औरो पाँच टका कमाइल्यै।’

19 तब ओकरो कहल्कै,

‘तोरो पाँच सहरसबमे अधिकार देबौ।’

20 फेनो तेसर नोकर आइबके कहल्कै,

‘मालिक,

देखु,

अहाँके टका,

हम पोटरीमे बाइन्हके घोसाइरके राख्ने छेलियै।

21 हमरा अहाँसे डर हैये,

कथिले त अहाँ कठोर मनके लोक चियै।

जे नै देने चियै सेहे माङैचियै,

आ जे नै रोपलियै तकरे काटैचियै।’

22 तब उ रजा ओइ नोकरके कहल्कै,

‘ऐ ठक नोकर!

आब हम तोरे मुहके बातसे हम तोहर इन्‍साफ करबौ।

जे नै देनेचियौ से माङबौ,

आ जे नै रोपने चियै ओकरे काटैबला हम कठोर मनके लोक चियै से बात तु सोच्ने छेल्ही।

23 तैयो हमर टका कथिले नै बियाजमे लगाइलिही त?

हम अखनु बियाज सहित पाबतियै।’

24 तब लगमे ठडा भेल्हा लोकसबके कहल्कै,

‘ओकरसे उ टका ल्याके दस टका भेल्हा के द्‍या दहै।’

25 तब उसब ओकरा कहल्कै,

‘मालिक,

ओकरसङे दस टका छेबेकरै।’

26 रजा कहल्कै,

‘हम तोरासबके कहैचियौ,

जकरसङे छै ओकरा ओरौ बेसीसे देतै,

महज जकरसङे नै छै तकर सङे कन्हिकरा जे रहतै ओहो छिनलेतै।

27 आब हमरा ओइसबके उपर राज करैत नै देखे सकैबला बिरोधीसबके हमर लग आन,

आ हमरे अगामे मार!’”

येसुके येरुसलेममे स्वागत

(मती २१:१-११, मरकुस ११:१-११, युहन्‍ना १२:१२-१९)

28 यी सब बात कहलाके बाद येसु चेलासबके अगा अगा यरुसलेमके दिसन जाइ छेलै भेलै।

29 जब उ बेथफागे आ बेथानी लगके जैतुन पहारमे पुग्लै,

तब आपन चेलासबमेसे दुइ गोराके बोलाइल्कै आ एहेन कैहके पठाइल्कै,

30 “उ सामनेके गाम जो,

जब गाम भितर जाइले लागबिही तब तोरासबके जाइते-जाइते टोलमे डगहर कात एकटा गदहा बान्हल भेटतौ,

तै गदहामे अखुनतक कोइ नै चरहल छै।

तकरा खोइलके हमर लग आन।

31 अगर कोनो लोक ‘अकरा कथिले खोलैचिही?’

पुछतौ त,

‘परभुके अकर जरुरी छै’ कहिहे।”

32 जइ सबके पठाइल्कै सेसब गेलै,

आ उ जैहनङे ओइसबके कहने रहै तैहनङे भेटलै।

33 जब उसब गदहा खोले लाग्लै तब गदहाके मालिक कहल्कै,

“तुसब यी गदहा कथिले खोलैचिही?”

34 उसब कहल्कै,

“परभुके अकर जरुरी छै।”

35 चेलासब ओइ गदहाके येसु लग आनल्कै,

आ आपन बस्तरसब गदहाके उपरमे राइखके उपरसे येसुके बैठेल्कै।

36 जब येसु जाइले लाग्लै तब लोकसब आपन-आपन बस्तरसब बिछाके स्वागत करल्कै।

37 येसु यरुसलेमके लगेमे जैतुन पहार ढरकाहमे एलै।

चेलासबके भिर आपनेसे देखलाहा सब सक्‍तिसाली कामसबके लेल परमेस्वरके जोर जोरसे परसन्सा करे लाग्लै।

38 “परभु परमेस्वरके नाममे आबैबला रजा धैनके चियै।

स्वरगमे सान्ती आ परमेस्वरके महिमा हेबे।”

39 तब लोकसबके भिरसे कोनो-कोनो फरिसीसब येसुके कहल्कै,

“हे गुरु जी,

अहाँ आपन चेलासबके चुप कराबु।”

40 महज येसु कहल्कै,

“हम तोरासबके कहैचियौ,

यदी भिरके लोकसब चुप हेतौ त पथलोसब हल्‍ला करे लाग्तौ।”

यरुसलेमके खातिर येसु कानलै

41 जब येसु यरुसलेमके नजदिक पहुचलै तब उ सहरके देखके ओकर मन कलपलै,

आ कहल्कै,

42 “कनङके सान्‍ती आबैछै से बात तु आइयोके जाइन लेतिही त हेतियौ!

महज आबसे सब बात तोहर नजरसे दुर छौ।

43 एक दिन तोहर एहेन समय एतौ,

तै बखत दुस्मनसब तोरा चारु कातसे घेरतौ,

रोकतौ आ हमला करतौ।

44 उसब तोरा आ तोहर सन्तानसबके धरतीमे पटकतौ,

पथल उपर पथलोके बाँकी नै छोरतौ,

कथिलेकी तु आपन उपर भेल परमेस्वरके किरपा के समय नै जाने सकलिही।”

येसु मन्दिरमे

(मती २१:१२-१७, मरकुस ११:१५-१९, युहन्‍ना २:१३-२२)

45 तब येसु परमेस्वरके मन्दिरके अङनामे ढुकलै आ बेचबिखन करैबलासबके निकालल्‍कै,

46 तब ओइसबके कहल्कै,

“परमेस्वरके पबितर धरमसास्तरमे एहेन लिखल छै ‘हमर घर परथनाके घर हेतै।’

महज तुसब त अकरा डाकुसबके अड्‍डा बन्या देने चिही।”

47 येसु सबदिन मन्दिरमे सिक्छा दैछेलै,

महज ओतेका परमुख पुजारीसब,

धरमगुरुसब,

आ सासकसब मिलके ओकरा मारैले चाहैछेलै।

48 तैयो ओइसबके ओकरा मारैके कोनो उपाय नै भेटलै,

कथिलेत सब लोकसब ओकर बात खुसिसाथ सुनैछेलै।

येसुके अधिकार आ सबाल

(मती २१:२३-२७, मरकुस ११:२७-३३)

20

1 एक दिन मन्दिरमे येसु लोकसबके सिक्छा दैत सुसमाचार सुनाइतरहै,

तहै बखत मुल पुजारीसब,

धरमगुरुसब आ अगुवासब ओकरलग एलै,

2 आ ओकरा पुछल्कै,

“कोन अधिकारसे तु यी काम करैचिही?

तोरा यी अधिकार के देने छौ?

हमरासबके कह।”

3 तब येसु ओइसबके कहल्कै,

“हम्हु तोरासबके एकटा सबाल पुछबौ।

हमरा कह त,

4 युहन्‍नाके बप्‍तिस्मा दैके अधिकार परमेस्वरसे पाबने छेलै,

कि मानबसे?”

5 तब उसब एकदोसरसे बात-चित करे लाग्लै,

“परमेस्वरसे कहबै त,

‘कथिले नै तोरासबके युहन्‍नाके बिस्बास करलिही?’

से बात उ कहतै।

6 ‘मानबसे’ कहबै त,

सब लोकसब मिलके पथल बरसाके हमरासबके माइरदेतै,

कथिलेत युहन्‍ना अगमबक्‍ता छेलै से उसब बिस्बास करैछै।”

7 ऐ खातिर उसब जबाब देल्कै,

“हमसब नै जानैचियौ,

उ अधिकार कतेसे एल छै।”

8 तब येसु ओइसबके कहल्कै,

“तनङ छै त हम कोन अधिकारसे यी काम करैचियै,

से हम्हु तोरासबके नै कहबौ।”

मालिक आ बटिदारसबके खिसा

(मती २१:३३-४६, मरकुस १२:१-१२)

9 तब येसु लोकसबके यी खिसा कहल्कै,

“एकटा लोक अङगुरके खेती करल्कै,

आ उ खेत बटिदारके बटियामे द्‍याके उ अपना बहुतदिनके लेल बिदेस चैलगेलै।

10 जब अङगुर फैरके पाके लाग्लै तब अङगुर लैले फुलबारीके मालिक आपन एकटा नोकरके बटिदार लग पठाइल्कै,

महज बटिदारसब ओकरा मारपिट कैरके उन्टे छुच्छे हाथ पठादेल्‍कै।

11 मालिक फेनो दोसर नोकरके पठाइल्कै,

महज उसब ओकरो माइर पिटके बेजत कैरके छुच्छे हाथ पठादेल्‍कै।

12 फेनो तेसर नोकरके पठाइल्कै,

महज उसब ओकरो माइर पिटके बाहर निकाइलदेल्कै।

13 “तब अङगुर खेतके मालिक कहल्कै,

‘आब हम कथी करबै?

हमर आपन दुलरुवा बेटाके पठाइले परतै।

हमर बेटाके त उसब पक्‍के आदर करतै।’

14 महज बटिदारसब ओकरा देखैत मातर आपनमे बात करल्कै,

‘उ त हकबला चियौ।

आपनौरके अकरा माइरदहै तब अकर सब धन-समपैत आपनौरके भ्याजेतौ।’

15 उ बटिदारसब ओकरा अङगुर खेतसे घिस्याइते बाहर निकालके माइरदेल्कै।”

तब येसु पुछल्कै,

“आब अङगुर खेतके मालिक ओइसबके कथी करतै?

16 उ आइबके सब बटिदारसबके माइरदेतै,

आ अङगुर खेत औरो लोकसबके द्‍यादेतौ।”

लोकसब यी बात सुइनके कहल्कै,

“एहेन कहियो ने हेबे!”

17 तब येसु ओइसब दिसन एकटक लग्याके ताकैत कहल्कै,

“पबितर धरमसास्तरमे लिखल यी बातके अरथ कथी चियै त?

‘जै पथलके घर बनाबैबला मिसतिरीसब छाइट देल्कै,

सेहे जगके मुल खम्‍हा बन्लै।’

18 “ओइ पथल उपर जे खस्‍तै से चकनाचुर भ्याजेतै,

आ जकर उपर यी खस्‍तै तकरा गुन्डीमिसान कैरदेतै।”

बटीके बारेमे परस्‍न

(मती २२:१५-२२, मरकुस १२:१३-१७)

19 तब धरमगुरुसब आ मुल पुजारीसब येसुके तखुन्ते पकरैले चाहल्कै,

कथिलेत उसब जानै छेलै कि यी दिस्टान्त ओहैसबके बिरुधमे कहने रहै।

महज उसब लोकसबसे डराबै छेलै।

20 उसब येसुके पकरैले मौका ताके लाग्लै,

आ आपनके धरमी कहाइबला जासुससबके ओकरलग पठाइल्कै।

येसुके ओकरे कहलहा बातमे ओकरा फसाके रोमी सासकसबके हाथमे फसाइके दाउमे उसब छेलै।

21 तब उसब येसुके फसाइले पुछल्कै,

“गुरु जी,

हमसब जानैचियै,

अहाँ सहि बात बोलैचियै,

असल बात सिखाइचियै आ ककरो पक्छपात नै करैचियै,

महज अहाँ त सत्यतासे परमेस्वरके रस्ता देखाइचियै।

22 आब हमरासबके कहु,

हमसब यहुदीके नियम अनुसार रोमी सरकार कैसरके कर तिरबै से उचित छै,

कि नै?”

23 महज येसु ओइसबके कपटी मन बुइझके कहल्कै,

24 “हमरा एकटा डलर देखा।

अइमे ककर चेहरा बनल छै आ नाम लिखल छै?”

उसब कहल्कै,

“रोमी सरकार कैसरके।”

25 तब येसु ओइसबके कहल्कै,

“तै खातिर जे कैसरके चियौ,

से कैसरके दहै,

आ जे परमेस्वरके चियौ से परमेस्वरके दहै।”

26 लोकसबके सामने उसब ओकरा बातमे फसाइले नै सक्लै,

आ ओकर जबाब सुइनके आस्चरज मानल्कै आ चुपचाप रहलै।

जि उठैके परस्‍न

(मती २२:२३-३३, मरकुस १२:१८-२७)

27 तकरबाद कुछ सदुकीसब येसु लग एलै।

मानब मैरके जि उठतै तै बातमे उसब बिस्बास नै करैछेलै।

28 उसब येसुके पुछल्कै,

“गुरु जी,

मोसा हमरासबके लेल बेबस्‍थामे लिखने छै,

‘कि कोनो लोकके बियाहल भैया निपुतरे भ्याके मरतै त,

ओकर भाइ आपन भौजीसे बियाह कैरके भैयाके बंस खरा करे परैछै।’

29 आब सुन,

एकटा परिबारमे सात भाइके भैयारी छेलै।

जेठका बियाह करल्कै आ ओकरा धियापुता जलमैसे पहिने उ मरगेलै,

30 तब दोसर,

31 आ तेसर ओकरसे बियाह करल्कै।

तैहनङे कैरके सातो गोरे बियाह करल्कै आ धियापुता नै जलैमके सब गोरा एक-एक कैरके मरगेलै।

32 तकरबाद ओहो जनी सेहो मरलै।

33 जब लोकसब मैरके जि उठतै तै बखत उ जनी ककर घरबाली हेतै?

कथिलेत उ सातो जौरेसे बियाह करने छेलै।”

34 तब येसु ओइसबके कहल्कै,

“ऐ जुगके लोकसब बियाह करैछै,

आ बियाह कराइयोदैछै।

35 महज ओइ जुगतक पौहुचैके योग्य ठहरल लोकसब,

आ मैरके जि उठैके योग्यके हैबलासब बियाह नै करैछै,

आ नै कराइछै।

36 उसब फेनो नै मरैछै,

कथिलेत उसब स्वरगदुतसब सरह हैछै।

उसब मरनके बाद फेनो जिलासे परमेस्वरके धियापुतासब हैछै।

37 मरलहासब जि उठतै तै बातके परमान मोसा बहुत निकसे देने छेलै,

से बात जरैत झारके घटनासे उ परभु पुकारैत ‘हे अबराहमके परमेस्वर,

इसहाकके परमेस्वर आ याकुबके परमेस्वर’ कहल्कै।

38 उ मरल लोकसबके परमेस्वर नै चियै,

उ त जियलसबके परमेस्वर चियै,

कथिलेत उ सबके लेल जियल छै।”

39 तब कोनो धरमगुरुसब कहल्कै,

“गुरु जी,

अहाँ असलसे हमरासबके ठिक बात कहलियै।”

40 तकरबाद फेनो ओकरा औरो बात पुछैले ककरो हिम्मत नै भेलै।

खिरिस्ट ककर बेटा चियै

(मती २२:४१-४६, मरकुस १२:३५-३७)

41 तब येसु ओकरौरके पुछल्कै,

“मुक्‍ती दैबला खिरिस्ट दाउदके बेटा चियै से उसब कनङके कहैछै?

42 कथिलेत भजनके किताबमे दाउद आपने कहनेछै,

‘परमपरभु हमर परभुके कहल्कै,

तु हमर हाथके देहना कात बैठ,

43 जाबेतक हम तोहर दुस्मनसबके तोहर टाङके खराम नै बनाइबौ।’

44 “ऐहनङ दाउद खिरिस्‍टके ‘परभु’ कहैछै त,

फेन उ कनङके दाउदके बेटा परलै?”

धरमगुरुसबके बिरोधमे चेताबनी

(मती २३:१-३६, मरकुस १२:३८-४०)

45 तब सब लोकसबके सुन्याके येसु आपन चेलासबके कहल्कै,

46 “निक-निक धोती-कुरता पिन्हके अगल-बगल घुमैबलासबसे,

रस्तामे चलै फिरै बखत अभिबादन चाहैबलासब,

बैठकीमे परमुख आसन माङैबला आ भोज भातमे कमरमे बैठैबला धरमगुरुसबसे होसियार रह।

47 उसब बिधुवासबके घर हरैप लैछै,

आ देखाबटी बरका-बरका परथना करैछै।

साँचे उसब त बेसीसे कठोर सजाय पाबतै।”

गरिब बिधुवाके दान

(मरकुस १२:४१-४४)

21

1 येसु ताकैतखिना धनिक लोकसब आपन-आपन दान मन्दिरके दान बाकसमे राखैत देखल्कै।

2 तहै बखत ओतै उ एकटा बिधुवाके तमाके दुइ पैसा दान करैत देखल्कै।

3 यी देखके येसु कहल्कै,

“साँचोके हम तोरासबके कहैचियौ,

यी बिधुवा औरो लोकसबसे बेसी दान करने छै।

4 कथिलेत औरो लोकसब बेसी भेल उबरल पुगरलमेसे दान करने छै,

महज यी बिधुवा त गरिबो भ्याके आपन जिबन चलाइबला सब खरच चरहाइने छै।”

मन्दिर बिनास हैके भबिसबानी

(मती २४:१-१४, मरकुस १३:१-१३)

5 कोनो-कोनो चेलासब छनगर-छनगर पथलसे बन्याल आ दानमे एल असल-असल चिजसे सजाल मन्दिरके बारेमे बात करे लाग्लै।

तब येसु कहल्कै,

6 “तोरासबके जे देखरहलचिही,

ऐहनो बखत एतौ जब एकटा पथलके उपर दोसर पथल नै रहतौ,

उ सब भहैरके गिरजेतौ।”

7 तब उसब येसुके पुछल्कै,

“गुरु जी,

यी बातसब कहिया हेतै?

यी हेबे लाग्तै त केहन चेन्हा हेतै?”

8 येसु कहल्कै,

“होसियार रह,

तोरासबके कोइयो नै बहकाबे।

‘समय नजदिक चैल एलछै’ आ हमर नाममे बहुत लोकसब ‘हम्ही खिरिस्ट चियै’ कहतौ,

महज ओकरौरके पछा तुसब नै जैहे।

9 जब तुसब बरका लराइ,

झगरा आ मारकाटके बातसब सुनबिही तैयो तुसब नै घबराइहे,

कथिलेत पहिने यी घटनासब हेबैये परतै,

महज अन्त तुरन्ते नै हेतौ।”

10 तब येसु फेनो कहल्कै,

“जाती-जातीमे एकदोसरसे लराइ हेतौ।

एक राज दोसर राजके उपर हमला करतौ।

11 बरका-बरका भुमकौन हेतौ।

जतेततै भुखमरी आ महामारी फैल्‍तौ,

आतङक मचतौ,

तब अकाससे बरका-बरका चेन्हासब हेतौ।

12 “महज यी सबबातसब हैसे पहिने,

लोकसब तोरा पकरतौ,

सताइतौ,

सभाघरमे लज्याके जिमा लग्यादेतौ आ पकैरके जहलमे द्‍यादेतौ।

हमर नामके खातिर तोरासबके रजा आ सासकसबके अगामे ठडा करतौ।

13 महज हमर बारेमे तोरासबके लेल यी एकटा गबाही दैके मौका हेतौ।

14 तब तुसब आपन बचावके खातिर कथी कहबै पहिनेसे मनमे चिन्ता नै कर।

15 कथिलेत हम तोरासबके एहेन सब्द आ बुधि देबौ,

कि तोहर बिरोधीसब तोरासबके बात सुइनके एकोटाके जबाब दैले नै सक्‍तौ,

ओकरौरके मुहमे तला लाइग जेतौ।

16 महज तोरासबके माँ-बाबु आ भाइ-भैयारीसब,

कर-कुटुमसब आ साथी-भाइयोसब तोरासबके पकरादेतौ,

आ तोरेसबमेसे ककरो-ककरो माइरयोदेतौ।

17 हमरा बिस्बास करलाके कारन सब लोकसब तोरासबके घिरना करतौ।

18 महज तैयो तोरासबके मुरके एकोटा केस तक नै उखरतौ।

19 कथिलेत तोरासबके आपन धिरजके कारन जिबन मिल्तौ।”

यरुसलेमके बिनास

(मती २४:१५-२१, मरकुस १३:१४-१९)

20 “जब यरुसलेम सहरके चारुकात सेनासबसे घेरल देखबिही,

तब ओकर बिनास लग एलछै से बात जान।

21 तै बखत यहुदिया इलाकामे रहैबला लोकसब पहार दिसन भागे।

यरुसलेमके सहरमे रहैबला लोकसब सहर छोइरके बाहर दिसन भागे आ बाहर गाममे रहैबला लोकसब सहर दिसन भितर नै आबे।

22 कथिलेत उ दिन सजायके दिन हेतै जे पबितर धरमसास्तरमे लिखल सब बातसब पुरा हेतौ।

23 तै दिनमे कोइखमे आ कोरामे बच्‍चा भेल जनिजाइतके लेल बहुत मुसकिल हेतौ।

कथिलेत दुनियामे बहुत बरका सङकट एतौ,

आ परमेस्वरके दन्ड ऐहनङ लोकसबमे परतौ।

24 दुस्मनसब ओइसबके तरबारसे काइटके मारतौ।

ओकरा बन्दी बनाके देस-देसमे ल्याजेतौ।

तब आन जातसे समय पुरा नै छै तक उसब यरुसलेमके टाङके तरमे दाइबके राख्तौ।”

मानब पुतर फेनो एतै

(मती २४:२९-३१, मरकुस १३:२४-२७)

25 “चान,

सुरुज,

आ तरासबमे चेन्हा देखा परतौ,

समुन्दरके हुहुवाह आ बरका-बरका झोहसबके देखके सन्सारके लोकसबके डेराजेतै।

26 सन्सारमे हैले आबैबला घटनासबके समैझके लोकसब मुरछा परतौ,

कथिलेत अकासके सक्‍तिसब थर-थर कापे लाग्तौ।

27 तकरबाद मानब पुतरके सक्‍ती आ महामहिमासङे बादलमे आबैत उसब देख्तौ।

28 जब यी बातसब हेबे लागतौ तब साहस कैरके ठडा हो आ आपन मुरी उठाके उपर माथे ताक,

कथिलेत तोरासबके उदार नजदिक आइबरहल्छौ।”

परमेस्वरके अटल बचन

(मती २४:३२-३५, मरकुस १३:२८-३१)

29 तब येसु ओइसबके एकटा खिसा कहल्कै,

“तुतके गाछी आ औरो गाछीसबके देख,

30 ओइमे लबगोजा पत्‍ता एल देखके तोरासबके आपने थाह हेतौ,

कि आब गरमिके समय नजदिक छै।

31 तहिनङे जब तोरासबके यी बातसब हैत देखबिही तब परमेस्वरके राज नजदिक चैल एलछै से बात जान।

32 साच्‍चे हम तोरासबके कहैचियौ,

जाबेतक यी सब बातसब पुरा नै हेतै ताबेतक यी पुस्ताके अन्त नै हेतै।

33 स्वरग आ पिरथिबी खतम भ्याजेतै,

महज हमर बचन रहबे करतै।”

साबधान रह

34 “तुसब आपनमे होसियार रह,

बेसी भोज-भतेरके पछा नै जो,

मतबालीपना आ जिन्गीके बारेमे चिन्ता करैसे होसियार रह,

ने त उ दिन नै सोचलहा बखतमे चैलएतौ।

35 सारा सन्सारमे रहैबला लोकसबसङे ऐहनङे हेतौ।

36 महज यी सब बातसबसे बचैले आ मानब पुतरके अगामे ठडा हेबे सके तै सक्‍तिके लेल परमेस्वरसङे सबघरी जागल रह आ परथना कर।”

37 येसु सबदिन मन्दिरमे सिक्छा दैछेलै,

आ रातके जैतुन पहारके टुप्पीमे ज्याके रात बिताबै छेलै।

38 सब लोकसब मन्दिरमे सबदिन बिहान सबेरे ओकर बचन सुनैले आबैछेलै।

यहुदाके बिस्बासघाती योजना

(मती २६:१-५, १४-१६, मरकुस १४:१-२, १०-११, युहन्‍ना ११:४५-५३)

22

1 अखमिरी रोटीके पाबैन नजदिक चैल एलछेलै।

ऐ पाबैनके निस्तार पाबैन कहैछै।

2 मुल पुजारीसब आ धरमगुरुसब येसुके कनङके मारबै से मौका ताकैछेलै,

महज उसब लोकसबसे डराइछेलै।

3 तहै बखत बारहो चेलामे एकटा इस्करयोती कहाइबला यहुदाके मनमे सैतान ढुकलै।

4 तब उ मुल पुजारी आ मन्दिरके लठैतसब लग ज्याके येसुके कनङके पकराइबै कैहके सर-सल्‍लाह करल्कै।

5 यी बात सुइनके उसब खुसी भ्याके ओकरा पैसा दैले मन्‍जुर भेलै।

6 यहुदा राजी भेलै,

आ भिर-भाड नै भेल्हा बखत येसुके पकरैले मौका ताके लाग्लै।

चेलासबसङे येसुके अन्तिम भोज

(मती २६:१७-३०, मरकुस १४:१२-२६, युहन्‍ना १३:२१-३०, १ कोरन्थी ११:२३-२५)

7 जब अखमिरी रोटी खाइबला पाबैनके दिन एलै,

तब निस्तार-पाबैनके दिनमे भेंराके बैल-भोग चरहाइके चलन छेलै।

8 तै खातिर पतरुस आ युहन्‍नाके येसु बोल्याके कहल्कै,

“ज्याके आपनौरके खातिर निस्तार-पाबैनके भोज तैयार कर।”

9 तब उसब येसुके कहल्कै,

“हमसब यी भोजके तैयारी कते करब?”

10 तब येसु फेनो ओइसबके कहल्कै,

“सहर ढुइकते मातर तोरासबके एकटा लोक घैलामे पानी बोक्ने जाइत भेटतौ।

उ जै घरमे ढुकतौ तते तक ओकर पछा-पछा जाइहे,

11 आ ओइ घरके मालिकके कैहिये,

‘हमरासबके गुरु जी अहाँके पुछैये,

हमरा आपन चेलासबसङे निस्तार-पाबैनके भोज खाइबला मेजवानके घर कते छै?’

12 तब उ तोरासबके उपरका तलामे बरका सजाल कोठली देखाइतौ,

ओहेमे भोज तैयार करिहे।”

13 उसब गेलै तब सबचिज येसुके कहल जखा भेलै,

आ उसब निस्तार-पाबैनके तैयारी करल्कै।

14 जब भोज खाइबला समय भेलै तब येसु आपन बारहो परेरितसबसङे खाइले बैठलै।

15 येसु ओकरासबके कहल्कै,

“हम दुख भोगैसे पैहनैये निस्तार-पाबैनके भोज तोरेसबकेसङे खाइके हम बहुत बरका इक्छा करने छेलियै,

16 कथिलेत हम तोरौरके कहैचियौ,

परमेस्वरके राजमे यी भोजके अरथ पुरा नै हेतै ताबे तक हम फेनो यी भोज नै खेबौ।”

17 तकरबाद येसु बाटी लेल्कै आ परमेस्वरके धन्‍यबाद चरहाके कहल्कै,

“यी ले आ तोरौरके सबकोइ आपनमे बाइटके पि।

18 कथिलेत हम तोरौरके कहैचियौ,

परमेस्वरके राज नै आबैतक हम फेनो अङगुरके मध नै पिबौ।”

19 तकरबाद येसु रोटी लेल्कै आ परमेस्वरके धन्‍यबाद चरहेल्कै तब रोटी तोइरके ओइसबके देल्कै आ कहल्कै,

“तोरौरके खातिर देल यी हमर देह चियौ।

आबसे हमर यादमे तोरौरके ऐहनङे करैत रह।”

20 ऐहनङे ख्यालेलाके बाद उ बाटी लेल्कै आ कहल्कै,

“यी बाटी तोरौरके खातिर हमर लहुसे बान्हल लबका करार चियौ।

यी लहु तोरेऔरके खातिर बह्‍याल गेल छौ।

21 महज देख,

हमरा पकरा दैबला लोक हमरेसङे खाइले बैठल छै।

22 कथिलेत परमेस्वरके इक्छामे मानब पुतरके त मरैए परतै,

महज धिक्‍कार ओइ लोकके,

जे कोइ मानब पुतरके धोखा देतै।”

23 “आपनौरके बिचमे एहेन के हेतै?”

कैहके उसब आपनमे बहस करे लाग्लै।

चेलासबमे बताबती

(मती २०:२५-२८, १९:२८, मरकुस १०:४२-४५)

24 तब चेलासबमे सबसे बरका के हेब्ही कैहके ओइसबके बिचमे बताबती हेबे लाग्लै।

25 येसु ओइसबके कहल्कै,

“दुनिया भैरके रजासब आपन लोकसबके उपर राज करैछै,

आ ओइसबके उपर अधिकार चलाइबलासब आपनके उपकारी कहाइछै।

26 महज तोरासबमे एहेन नै हेबे।

तोरासबमेसे जे सबसे बरका छौ,

से कोइ सबसे छोट बने,

आ जेकोइ अगुवाइपनि करैछै,

सेकोइ नोकर नहाइत सेबा करे।

27 आब हमरा कह बरका के चियै?

खाइले बैठल मालिक कि खाइले दैबला नोकर?

कि खाइले बैठल मालिक नै चियै?

महज हम त तोरौरके बिचमे एकटा नोकर नहाइत चियौ।

28 तोरौरके त हमरा सब दुखमे साथ देने चिही।

29 जनङ हमर पिता हमरा राज करैले अधिकार देल्कै,

तैहनङे हम्हु तोरौरके देबौ।

30 तब तुसब हमर राजमे हमरे सङे-सङे खेबही,

पिब्ही,

आ इजराएलके बारहो कुलके नियाइ करैले राज गद्‍दीमे बैठबिही।”

पतरुसके इन्कारके भबिसबानी

(मती २६:३१-३५, मरकुस १४:२७-३१, युहन्‍ना १३:३६-३८)

31 तब येसु कहल्कै,

“सिमोन,

ए सिमोन देख!

सैतान तोरासबके गहुमे जखा फटकैले आग्या माङनेछौ,

32 महज तोहर बिस्बास नै डगमगावे कैहके हम तोहर लेल परथना करने चियौ,

आ फेनो तु हमर दिसन घुइमके एलाकेबाद तोहर भाइसबके अस्थिर करा।”

33 पतरुस कहल्कै,

“परभु,

हम अहाँसङे जहलमे जाइले आ मरैले तयार चियै।”

34 महज येसु ओकरा कहल्कै,

“पतरुस,

साँचोके हम तोरा कहैचियौ,

आइ रातके मुरगा डाँकैसे पहिने तु हमरा नै चिन्हैचियौ कैहके तिन बेर इन्कार करबिही।”

आबैबला परिक्छाके लेल तैयारी

35 येसु चेलासबके कहल्कै,

“जब हम तोरौरके झोरा,

जुता आ पैसे बेगर पठाइने छेलियौ,

कि तोरौरके कोनो चिजके अभाब भेलौ?”

उसब कहल्कै,

“नै भेलै।”

36 तब येसु कहल्कै,

“महज आबसे जकरसङे झोरा छौ,

उ झोरा बोके,

पैसा हैबला पैसा बोके आ जकरसङे तलबार नै छौ,

उ आपन कुरता बेचके तलबार किने!

37 हम तोरौरके कहैचियौ,

‘उ अपराधीसबसङे गनल गेलै’ यी पबितर धरमसास्तरमे लिखलाहा बातसब हमरमे पुरा हेबैये परतै।

कथिलेत हमर बारेमे लिखल बातसब पुरा भ्यारहलछै।”

38 तब चेलासब कहल्कै,

“हे परभु,

देखु,

अते दुइटा तलबार छै।”

उ जबाफ देल्कै,

“ओतबेसे से पुइग जेतौ।”

जैतुन पहारमे येसुके परथना

(मती २६:३६-४६, मरकुस १४:३२-४२)

39 तकरबाद येसु सबदिन जखा बाहर निकैलके जैतुन पहारमे गेलै,

आ चेलोसब ओकर पछा-पछा गेलै।

40 ओते पुग्लाकेबाद येसु आपन चेलासबके कहल्कै,

“जाँचमे नै परैके लेल तुसब परथना करैत रह।”

41 तब येसु ओइसबसे कन्हिक दुर गेलै आ ठेङहुनिया द्‍याके परथना करे लाग्लै,

42 “हे हमर पिता,

अहाँ इक्छा करैचियै त,

यी दुखके बाटी हमर लगसे हटा दिय।

हमर इक्छा नै,

महज अहैके इक्छा पुरा हेबे।”

43 तब स्वरगसे एकटा स्वरगदुत ओकरा सहयोग करैले ओकरलग देखाब देल्कै।

44 ओकर हिरदय एकदम दुखसे भरल छेलै,

तब उ धियानसे परथना करे लाग्लै,

तै बखत ओकर पसिना लहुके बरका-बरका ठोप जखा भुइयामे चुबै छेलै।

45 येसु परथनासे उठके चेलासब बैठलहा जगहमे गेलै ओते उसब चिन्ता फिकिरसे थाइकके सुतल छेलै।

46 तब येसु चेलासबके कहल्कै,

“तोरौरके कथिले सुइतरहलची?

उठ आ जाँचमे नै परै खातिर परथना कर।”

येसु पकरल गेलै

(मती २६:४७-५६, मरकुस १४:४३-५०, युहन्‍ना १८:३-११)

47 येसु बोल्तै खिना,

लोकसबके एकटा बरका भिर ओतै चैलएलै।

ओकर बारह चेलामेसे एक गोरे यहुदा कहाइबला ओइसबके अगा-अगा चैलके येसुके चुम्मा लैले उ ओकर लगमे एलै।

48 महज येसु ओकरा कहल्कै,

“यहुदा,

कि तु मानब पुतरके चुम्मा ल्याके धोखा देबही?”

49 तब चेलासब येसुके अगल बगल भेल्हासबके कथी हेतै से देखके उसब कहल्कै,

“परभु,

कि आब हमसब तलबार चलाबियै?”

50 तहै बखत चेलासबमेसे एक गोरे निकल्‍लै आ तरबारसे मुल-पुजारीके नोकरके देहना कान काइटदेल्कै।

51 महज येसु कहल्कै,

“भेलै,

आब अकरा छोइर दहै!”

तब येसु ओइ लोकके कान छुबल्‍कै आ निक कैरदेल्कै।

52 महज ओकर बिरोधमे एल्हा मुल पुजारीसब,

मन्दिरके चौकिदारसब,

आ अगुवासबके येसु कहल्कै,

“कि हम डाकु चियै,

जे तोरौरके हमरा पकरैले लाठी आ तलबार ल्याके एलचिही?

53 हम सबदिन मन्दिरमे तोरेऔरकेसङे छेलियौ।

महज हमरा पकरैले तोरौरके साहस नै करलिही।

आब तोरौरके काम करैबला समय उहे चियौ,

आ सैतानके सक्‍ती ऐहनङे राज करतौ।”

पतरुस करल्कै येसुके इन्कार

(मती २६:५७-५८, ६९-७५, मरकुस १४:५३-५४, ६६-७२, युहन्‍ना १८:१२-१८, २५-२७)

54 तब उसब येसुके पकरल्कै,

आ पकैरके ओकरा मुल-पुजारीके घरमे आनल्कै।

महज पतरुस दुरेसे ओकर पछा लागल गेलै।

55 लोकसब एङनाके बिचमे घुर पजाइरके तापैछेलै।

उसब जम्‍मा भ्याके बैठल रहै।

पतरुसो ओहै ठाम आइबके ओइसबसङे बैठलै।

56 एकटा नोकरनी आइगके इजोतमे पतरुसके बैठल देखके गौरसे ताकल्कै,

आ कहल्कै,

“योहो लोक येसुसङे छेलौ।”

57 महज पतरुस एहेन कैहके इन्कार करल्कै,

“नै गे,

हम ओकरा नै चिन्हैचियै!”

58 कुछ देरके बाद दोसरकोइ पतरुसके देखके कहल्कै,

“तुहु ओहैसबके सङी चिही।”

महज पतरुस ओकरा जबाब देल्कै,

“धु मरदे,

हम नै चियै हौ।”

59 पाछे लगभग एक घन्टा बितलाके बाद फेनो तेसर गोरा ओकरा देखके कहल्कै,

“साँचोके यी लोक ओकरेसङे रहै,

कथिलेत योहो लोक गालीली चियै।”

60 महज पतरुस कहल्कै,

“धु मरदे,

तोहे कथी कहैचहक,

हम नै जानैचियै!”

तहै बखत पतरुस बोलतैखिना मुरगा डाँक देल्कै।

61 तब येसु घुइमके पतरुस दिसन ताकल्कै।

“आइ मुरगा डाँकैसे पहिने तु हमरा तिन बेर इन्कार करबिही” परभुके कहलाहा बचन पतरुसके मनमे याद एलै।

62 तब पतरुस बाहर निकैलके हेकैच-हेकैचके काने लाग्लै।

येसुके अपमान

(मती २६:५९-६८, मरकुस १४:५५-६५, युहन्‍ना १८:१९-२४)

63 तब येसुके पकरैबला लोकसब ओकरा अपमान करल्कै आ मार-पिट करल्कै।

64 तब येसुके आँखमे पट्‍टी बाइन्ह देल्कै आ पुछल्कै,

“तोरा पिटैबला के चियौ?

ले,

अगमबानी कर त।”

65 उसब येसुके बिरोधमे बहौतरा गाइर परहैत बेजत करैबला बातसब कहल्कै।

66 तब बिहान भेलाके बाद अगुवासब,

मुल-पुजारीसब आ धरमगुरुसब जमा भेलै आ येसुके आपन महासभामे लगेलै।

67 आ कहल्कै,

“तु मुक्‍ती दैबला खिरिस्ट चिही त,

से बात हमरासबके कह।”

तब येसु ओइसबके कहल्कै,

“हम कहबौ त तोरौरके बिस्बास नै करबिही।

68 आ हम सबाल करबौ त तोरौरके जबाब देबे नै सकबिही।

69 महज आब मानबके बेटा महान परमेस्वरके देहना हाथ कता बैठतै।”

70 तब उसब येसुके पुछल्कै,

“कि,

तुही परमेस्वरके बेटा चिही?”

येसु ओइसबके जबाब देल्कै,

“से बात त तुहेसब कहैचिही,

हम ओहे चियौ।”

71 उसब कहल्कै,

“आब अकर बिरोधमे हमरासबके औरो कोनो परमान नै चाही,

कथिलेत आपनौरके अकरे मुहसे सुइनलेलियै।”

पिलातस आ हेरोदके अगामे येसु

(मती २७:१-२, ११-१४, मरकुस १५:१-५, युहन्‍ना १८:२८-३८)

23

1 तकरबाद महासभाके सब सदससब उठलै,

आ येसुके रोमी बडाहाकिम पिलातसलग लगेलै।

2 उसब येसुके दोस लगाइत कहल्कै,

“यी लोक आपनौरके रास्टके लोकसबके बहक्या रहल हमरासबके भेटलै।

यी रोमी सरकारके बटी नै दहै आ उ आपनके हम खिरिस्ट आ रजा कहैछै।”

3 तब पिलातस ओकरा पुछल्कै,

“कि तु यहुदीसबके रजा चिही?”

येसु जबाब देल्कै,

“से बात त अहै कहैचियै।”

4 पिलातस मुल पुजारीसबके आ भिर लागल लोकसबके कहल्कै,

“हमरा यी लोकमे कोनो दोस नै भेटल।”

5 महज उसब जोरसे हल्‍ला तोइरके कहल्कै,

“यी लोक गालीलसे सुरु कैरके पुरे यहुदिया आ अते तकके सब लोकसबके आपन सिक्छासे बहकाबैछै।”

6 तब पिलातस यी बातसब सुइनके पुछल्कै,

“यी लोक गालीलके चियै?”

7 जब येसु हेरोदके इलाकाके लोक चियै से जानल्कै तब पिलातस ओकरा हेरोद लग पठादेल्‍कै।

तै दिन हेरोद ओहो यरुसलेमे मे रहै।

8 येसुके देखके हेरोद एकदम खुसी भेलै।

कथिलेत उ बहुत दिन पैहनैयेसे येसुके बारेमे सुनैत रहै आ ओकर आस्चरजके काम देखैले आस करने छेलै।

9 हेरोद येसुके बहुत सबाल करल्कै,

महज येसु ओकरा कोनो सबाल के जबाब नै देल्कै।

10 मुल पुजारीसब आ धरमगुरुसब ठडा भ्याके येसुके बिरोधमे जोरसे दोस लगाबे लाग्लै।

11 हेरोद आपन सेनासबसङे येसुके गिल्‍ला करैत ओकरा अपमान करल्कै।

तकरबाद ओकरा रजासब जेहेन बस्तर लगाइछै तैहनङे बस्तर पिन्हाके पिलातसलग घुम्याके पठादेल्‍कै।

12 तहैदिनसे रजा हेरोद आ पिलातसके मेल-मिलाप भेलै।

कथिलेत अइसे पहिने उसब दुनुगोरामे दुस्मनी छेलै।

येसुके मिरतुदन्ड

(मती २७:१५-२६, मरकुस १५:६-१५, युहन्‍ना १८:३९-१९:१६)

13 तकरबाद पिलातस मुल पुजारीसब,

सासकसब आ लोकसबके बोल्याके जमा करल्कै।

14 तब पिलातस ओइसबके कहल्कै,

“तोरौरके यी लोक जनतासबके भरकाइछै से कैहके अकरा हमर अगामे आनलिही।

तोरेऔरके सामनेमे अकरा केरकार करलियै महज तोरौरके अकर उपरमे लगेल्हा कोनो दोस नै देखलीयै।

15 हेरोदोके कोनो दोस नै भेटलै,

तैल्याके हेरोद अकरा फेनो हमर लग घुम्याके पठादेल्‍कै।

ले आब देख,

यी लोक कोनो एहेन बरका गलत काम नै करने छै जैसे अकरा मिरतुदन्डे दैले परतै।

16 तै खातिर आब हम अकरा दन्ड द्‍याके छोइर दैचियै।”

17 [तब ओतेका चलन अनुसार निस्तार पाबैनके अबसरमे तै दिन रोमी सासक एकटा कैदी छोइरदेबे परैछेलै।]a

18 महज सब लोकसब हल्‍ला कैरके कहल्कै,

“अकरा मारैये परतै!

बरु हमरासबके खातिर बारब्बाके छोइरदियौ!”

19 (महज बारब्बा सहरमे बिदरोह आ हतियाके आरोपमे जेल परल छेलै।)

20 पिलातस येसुके छोइरदैके इक्छा करैत फेनो ओइसबके समझेल्कै।

21 महज सब लोकसब हल्‍लाकरतै रहलै,

“अकरा कुरूसमे लटका,

कुरूसमे लटका!”

22 तब पिलातस तेसर बेर फेनो ओइसबके कहल्कै,

“कथिले?

यी लोक कोनो खराबी करने छै से?

अकरा त मिरतुदन्ड दैके हमरा कोनो कारन नै भेटल,

तै खातिर अकरा हम सजाय द्‍याके छोइरदेबै।”

23 महज तैयो उसब हल्‍ला कैरते रहलै अकरा कुरूसमे टाङैये परतै से बात कैहते रहलै।

तकरबाद ओइसबके माङके सुनबाइ भेलै।

24 तब पिलातस ओइसबके माङ पुराकरैके निरनय सुनाइल्कै।

25 जेनङ लोकसब माङ करने रहै,

पिलातस बारब्बाके छोइर देल्कै,

जे कोइ बिदरोह आ हतियाके अभियोगमे जहलमे परल छेलै।

महज येसुके ओहैसबके इक्छामे जिमा लग्या देल्कै।

येसुके कुरूसमे लटकेल्कै

(मती २७:३२-४४, मरकुस १५:२१-३२, युहन्‍ना १९:१७-२७)

26 जब सिपाहीसब येसुके ओतेसे लजाइत खिना,

उसब कुरेनीमे रहैबला सिमोन नामके लोकके पकरल्कै आ येसुके कुरूस बोक्याके ओकर पछा-पछा जाइले लगाइल्कै।

27 लोकसबके बहुत बरका भिर येसुके पछा-पछा लागल छेलै।

ओइ भिरमे जनिजाइतोसब छेलै,

उ जनिजाइतसब येसुके खातिर कानैत-खिजैत आ सोक करैतरहै।

28 तब येसु ओइसब दिसना घुइमके कहल्कै,

“हे यरुसलेमके बेटीसब,

हमर खातिर तोरौरके नै कान,

महज तोरौरके आपन खातिर आ आपन धिया-पुताके खातिर कान।

29 कथिलेत उ दिन आइबरहल छै,

जब लोकसब कहतै,

‘धैन बाइझसब,

देहभारी नै हैबला कोइखसब आ दुध नै पियाइबाली जनिजाइतसब।’

30 उसब हिमालके कहतै ‘हमरासबके उपर खैस पर’ आ पहारके कहतै ‘हमरासबके तोइप दहै।’

31 कथिलेत जब उसब गाछ हरियर रहैत एहेन करैछौ त,

सुइखगेलाके बाद कथी करतौ?”

32 तब उसब दुइगोरे डाकुसबके ओकरेसङे मिरतुदन्ड दैले ल्याके एलै।

33 जब उसब खप्परेb कहैबला ठाउमे एलै,

तब ओते उसब येसुके कुरूसमे लटकेल्कै,

ओइ दुइटा डाकुवोसबके,

एकटाके देहना कता आ दोसरके बमा कता कुरूसमे लटकादेल्कै।

34 तब येसु कहल्कै,

“हे पिता,

अकरौरके छमा कैरदियौ,

कथिलेत यीसब कथी करैछै से नै जानैछै।”

तब उसब येसुके बस्तर लैले चिठा लग्याके भाग लगाइल्कै।

35 लोकसब ठडा भ्याके देखैत रैहगेलै।

तब यहुदी सासकसब येसुके ठट्‍टा करैत कहल्कै,

“यी औरो लोकसबके त बचेल्कै,

महज यी परमेस्वरके छानल खिरिस्ट चियै त आपनके बचाबे।”

36 सिपाहीयोसब आइबके येसुके गिल्‍ला करल्कै।

गन्हौवा अङगुरके मध पियैले देल्कै,

37 आ कहल्कै “तु यहुदीसबके रजा चिही त अपने आपके बचा।”

38 “यी यहुदीसबके रजा चियै” से बात पाटीमे लिखल ओकर मुरीके उपरमे टाङल छेलै।

39 ओकरसङे कुरूसमे टाङल डाकुमेसे एकटा डाकु ओकर अपमान करैत कहल्कै,

“कि तुही मुक्‍ती दैबला रजा खिरिस्ट चिही ने?

आब तु आपनो आ हमरो बचा।”

40 महज ओकरा खिस्याके दोसर डाकु जबाब देल्कै,

“तुहु त ओकरे जखा सजाय काइटरहलचिही,

तैयो तोरा परमेस्वरके डर नै हैछौ?

41 हमरासबके सजाय त उचित छै,

कथिलेत हमरासबके जैहनङ करम करने चियै ओहिनङ फल भोइगरहलचियै,

यी लोक त तेहन कोनो नै निक काम नै करनेछै।”

42 तकरबाद उ येसुके कहल्कै,

“हे येसु,

अहाँ आपन राजमे जेबै त हमरा नै बिसरबै मनमे राखने रहबै।”

43 तब येसु ओकरा जबाब देल्कै,

“साँचोके हम तोरा कहैचियौ,

आइयेके तु हमरसङे स्वरगमे रहबिही।”

येसुके मिरतु

(मती २७:४५-५६, मरकुस १५:३३-४१, युहन्‍ना १९:२८-३०)

44 तै बखत ठिक-ठिक्या दिन बाह्र बजेके समय छेलै,

महज तिन बजे तक देस भैरमे अन्हारे रहलै।

45 सुरुजो इजोत दैले छोइर देल्कै,

मन्दिरमे लटकल परदा फाइटके दुइ चिरा भ्यागेलै।

46 तब येसु जोर-जोरसे कहल्कै,

“हे पिता,

हम आपन आत्मा अहाँके हाथमे सोपै चियै!”

अतेक कैहके ओकर परान छुइट गेलै।

47 यी सब घटनासब देखके सैनिकसबके कप्‍तान एहेन कैहके परमेस्वरके महिमा करल्कै,

“साँचोके यी लोक धरमी रहै।”

48 तब ओइठाम यी घटना देखैले एल लोकसब सबचिज देखैत छाति पिट-पिटके कानैत घुइमके घर दिसन गेलै।

49 महज ओकरा चिन्है जानैबलासब आ गालीली दिसनसे ओकर पछा-पछा आबैबाली जनिजाइतसब दुरेमे ठडा भ्याके यी सब घटनासब देखरहल छेलै।

चिहानमे येसुके लहास

(मती २७:५७-६१, मरकुस १५:४२-४७, युहन्‍ना १९:३८-४२)

50 योसेफ नामके एक गोरा महासभाके सदस छेलै,

उ असल आ इमान्दार लोक रहै।

51 उ ओइसबके सल्‍लाहमे आ काममे येसुके मारैमे सहमत नै रहै।

उ यहुदिया इलाकाके अरिमाथिया सहरके लोक छेलै।

उ परमेस्वरके राजके बाट ताकैत रहै।

52 तब उ पिलातसलग ज्याके येसुके लहास माङल्कै।

53 अनुमति पाबलाके बाद उ लहासके कुरूससे निचा झाइरके छनगर कफनसे लपेटल्कै,

आ चटानमे खाइध खुइनके बनाएल सरामे राखल्कै।

ओइ सरामे पहिने ककरो ने राख्ने छेलै।

54 उ पबितर बिसरामके तयारीके दिन छेलै तब उ दिन सुरु हैले लागल छेलै।

55 गालीलसे येसुसङे एल्हा जनिजाइतसब योसेफके पछा-पछा गेलै,

आ ओइ सरामे ओकर लहास कनङके राख्‍लछै सोहो देखल्कै।

56 तब उसब घुइमके घर एलै,

लहासके लगाइले गमकौवा अतर आ तेल तैयार करल्कै।

तब नियम अनुसार पबितर बिसरामके दिनमे उसब अराम करल्कै।

a 

२३:१७ यी खन्ड बहुत पहिन्का बाइबलमे नै छै।

b 

२३:३३खप्परे- यी ठाउ खप्पर जैसन देखेलाके कारन अकर नाम राखल गेलै।

येसु जिके उठलै

(मती २८:१-१०, मरकुस १६:१-११, युहन्‍ना २०:१-१०)

24

1 बिहान सबेरे जनिजाइतसब गमकौवा अतर ल्याके येसुके चिहानमे गेलै।

तै दिन हप्‍ताके रैबदिन छेलै।

2 जब उसब ओइठाम पहुचलै तब चिहानके झाइपके राखलहा बरका पथल हट्‍याल देखल्कै।

3 महज उसब जब भितर ढुक्लै तब भितरमे परभु येसुके लहास नै देखल्कै।

4 यी बातसब देखके जनिजाइतसब अलमलमे परलै,

अपरझट उजर चमकदार बस्तर पिन्हलहा दुइटा लोकसब कातमे ठडा भेल देखल्कै।

5 तब उ जनिजाइतसब डरसे आपन-आपन मुरी तरमाथे गोइतलेल्कै,

महज उ दुनु लोक ओइसबके कहल्कै,

“तोरौरके जिते लोकके कथिले मरल लोकसबके बिचमे ताकैचिही?

6 उ त अते नै छौ,

महज उ जिके उठल छौ।

जब उ गालीलमे रहौ,

तखनु कथी कहने छेलौ से बात याद कर,

7 ‘मानबके बेटा पापी लोकसबके हाथमे परतौ,

कुरूसमे लटक्‍याल जेतौ,

आ तेसर दिनमे जिबित भ्याके उठतौ’ कि तोरौरके याद नै छौ?”

8 तब ओइसबके येसुके कहलहा बात याद परलै।

9 जब उसब सरासे घुइमके गेलै आ देखलहा सब बात एगारहो चेलासब आ ओतेका सब लोकसबके सुनाइल्कै।

10 ओइ जनिजाइतसबमे मरियम मग्दलिनी,

योअन्‍ना,

आ याकुबके माँ मरियम छेलै।

ओकरेसबसङे रहल औरो जनिजाइतोसब यी बात परेरितसबके कहल्कै।

11 महज परेरितसब ओइसबके कहलहा बातमे बिस्बास नै करल्कै।

12 तब पतरुस उठलै आ दौरके चिहानमे निहैरके ताकल्कै,

ओते उजरा कफन देखल्कै।

से घटना देखके उ आस्चरज माइनके घर दिसन घुइमके चैलगेलै।

इम्माउसके बाटमे येसु

(मरकुस १६:१२-१३)

13 तहै दिन येसुके चेलासबमे से दुइ गोरा यरुसलेमसे करिब चार कोस दुर इम्माउस नामके गाम दिसन जाइ छेलै।

14 उसब आइ काइल घटल घटनाके बारेमे बातचित करतै जाइ छेलै।

15 ऐहनङ उसब आपनमे बातचित करैत जाइत खिना येसु ओकरौरके लग आइबके सङे जाइले लाग्लै,

16 महज ओइसबके एहेनसे अनहर जाली लागल छेलै कि येसुके चिन्हे नै सकल्कै।

17 तब येसु ओइसबके पुछल्कै,

“तोरौरके आपनमे कथी बात करैत ज्यारहल चिही?”

यी बात सुनैतसाथ उसब उदास भ्याके ठडा भ्यागेलै।

18 ओइ दुइ गोरामेसे क्लेओपास नामके येसुके पुछल्कै,

“अहि यरुसलेमसे घुमफिर कैरके आबैचियै तैयो आइ-काइल घैटरहल घटना अहाँके थाह नै भेल?”

19 तब येसु ओइसबके पुछल्कै,

“कोन घटनासब?”

उसब जबाब देल्कै,

“येसु नासरतके बारेमे,

उ एक गोरा अगमबक्‍ता रहै।

उ परमेस्वर आ लोकसबके सामने काम आ बचनमे सक्‍तिसाली रहै।

20 महज मुल पुजारीसब आ हमरासबके सासकसब मिलके ओकरा मिरतुदन्ड द्‍याके कुरूसमे लटकेल्कै।

21 इजराएलके छुटकारा ओहे दैले सक्‍तै कैहके हमसब भरोसा करने छेलियै।

ओकरा कुरूसमे लटकेल्हा घटनाके आइ तेसर दिन चियै।

22 हमरासबके बिचमे कतहेक जनिजाइतसबके बातसब सुइनके त हमसब आस्चरजमे परल चियै।

उसब आइके बिहान सबेरे सरामे गेलै,

23 महज येसुके लहास नै भेटलै।

उसब आइबके हमरासबके सुनेल्कै,

हमसब स्वरगदुतसबके देखलियै,

स्वरगदुतसब उसबके कहल्कै, ‘येसु जिते छौ।’

24 यी बातसब सुइनके हमरासबके बिचसे कोइ-कोइ चिहानमे ताकैले गेलै,

आ उ जनिजाइतसब जे बातसब कहने रहै,

तैहनङे देखल्कै,

महज येसुके नै देखल्कै।”

25 तब येसु ओइसबके कहल्कै,

“तोरौरके केहन मुरुख लोकसब चिही,

तोरौरके हिरदय अतहेक मोट भ्यागेल्छौ,

कि अगमबक्‍तो सबके कहलहा बातके बिस्बास नै करैचिही?

26 कि खिरिस्‍टके यी सब दुख काइटके आपन महिमाके खातिर जाइसे पहिने जरुरी नै छेलै त?”

27 तब येसु ओइसबके मोसाके किताबसब आ सब अगमबक्‍तासबसे सुरु कैरके,

धरमसास्तरमे आपन बारेमे लिखल सबबातसबके अरथ असलसे खोइलके बुझादेल्‍कै।

28 जब उसब इम्माउस गामके नजदिक पुग्लै तब येसु औरो दुर जेबै नहाइत करल्कै।

29 महज उसब येसुके कहल्कै,

“हमरेसबसङे रहु,

सुरुज डुइबगेलै आ रातो हैले लागल जाइछै” तब येसु ओहैसबसङे रहैले घर भितर ढुक्लै।

30 जब येसु ओइसबसङे खाइले बैठलै तब उ रोटी ल्याके आसिरबाद देल्कै,

आ तोइरके ओइसबके देल्कै।

31 तकरबाद ओइसबके आँख खुल्‍लै,

आ येसुके चिन्हल्कै।

तहै बखत येसु ओइसबके अगासे बिलागेलै।

32 उसब आपनमे बात करैत कहल्कै,

“उ आपनौरके सङे बाटमे बातचित करैतखिना आ धरमसास्तरके अरथ खोइलदैतखिना कि आपनौरके मन खुसीसे गद-गद भेल नै रहौ?”

33 तहै बखत उसब उठके यरुसलेम दिसन घुइमके गेलै।

ओते एगारहो चेलासब आ ओइसबसङे जमा भेल्हा लोकसबके भेट्लै।

34 आ उ लोकसब ओइ दुनुगोराके कहल्कै,

“परभु साँचोके जिके उठलछै,

आ सिमोन लग परगट भेल छै!”

35 तब उ दुनुगोरा बाटमे भेल्हा बातसब आ उ रोटी तोरैतखिना कनङके उसब चिन्हल्कै सोहो बात सुन्यादेल्कै।

येसु चेलासबके लग देखा परलै

(मती २८:१६-२०, मरकुस १६:१४-१८, युहन्‍ना २०:१९-२३, परेरित १:४-८)

36 ओकरौरके यी बातसबके चरचा कैर रहल बखत अचानक येसु उसबके बिचमे देखा परलै आ कहल्कै,

“तोरौरके सान्‍ती हेबे।”

37 उसब डरसे औकत्या गेलै,

आ “हमसब भुत त नै देखरहलचियै?”

से सोचल्कै।

38 महज येसु उसबके कहल्कै,

“तोरौरके कथिले डेराइचिही?

कथिले मनमे सङका करैचिही?

39 हमर हाथ-टाङसब देख,

हम्ही चियौ,

हमरा छुइबके देख!

कथिलेत भुतके हाड़-मौस नै रहैछै महज तोरौरके त देखैचिही,

हमर त छै।a”

40 एहेन कैहके उ आपन हाथ-टाङसब देखेल्कै।

41 अखन तक उसब बिस्बास करे नै सक्लै कथिलेत उसब खुसी आ आस्चरजमे छेलै।

तब येसु ओइसबके कहल्कै,

“कि तोरासबसङे कुछो खाइबला छौ?”

42 तब उसब ओकरा निन्हल माछके कुटिया देल्कै।

43 तब येसु माछ ल्याके ओकरेसबके अगामे खेल्कै।

44 आ कहल्कै,

“तोरासबसङे रहैतकाल हमर बोलल्हा बचन एहा चियै,

अरथात मोसाके बेबस्था,

अगमबक्‍ताके किताबसब आ भजनसङगरहके किताबमे हमर बारेमे लिखलाहा सबबातसब पुरा हैए परतै।”

45 तब येसु ओकरासबके धरमसास्तरसब बुझैले समझसक्‍ती खोइल देल्कै,

46 आ उसबके कहल्कै,

“पबितर धरमसास्तरमे एहेन लिखल छै,

मुक्‍ती दैबला खिरिस्‍टके दुख भोग्नाइ आ तेसर दिनमे जिके उठनाइ जरुरी छै,

47 तब यरुसलेमसे सुरु कैरके सब जातीसबके ओकर नाममे पस्चाताव आ पाप छमाके परचार हैले परतै।

48 तुहिसब यी बातके साक्छी चिही।

49 हमर पिताके परतिग्या हम तोरौरके लग पठाइबौ।

महज परमेस्वरके सक्‍ती नै पाबैतक अहे सहरमे असियाले रहिये।”

येसुके सोरगारोहन

(मरकुस १६:१९-२०, परेरित १:९-११)

50 तकरबाद येसु आपन चेलासबके बेथानिया गाम दिसन ल्यागेलै,

आ आपन दुनु हाथ उठाके उसबके आसिरबाद देल्कै।

51 आसिरबाद दैतकाल,

येसु उसबसे बिदा भेलै,

आ स्वरग दिसन उठ्‍यालगेलै।

52 तब उसब ओकर आराधना करल्कै,

आ खुसी हैत यरुसलेममे घुइमके गेलै।

53 तब उसब लगातार मन्दिरमे जमा भ्याके परमेस्वरके इस्तुति-परसन्सा करैत रहलै।

a 

२४:३९ साँचोके हम्ही चियै से देखाइले येसु आपन हाथ आ टाङमेके दाग देखेल्कै।

युहन्‍नाके लिखल

सुसमाचार

किताबके परिचय

यी सुसमाचारके किताब येसुके चेला युहन्‍ना लिखने छै। यी किताबमे कतहेक बेर “येसुके परेम करैबला चेला” कैहके एकटा चेलाके बारेमे कहल छै। उ चेला लेखक युहन्‍ना आपने छेलै। येसुवे परमेस्वरके बेटा आ परतिग्या करल मुक्‍तीदाता चियै कैहके लिखने छै। यी सुसमाचार परहैबला ओहै लखा बुइझके बिस्बास करे आ बिस्बाससे उसब जिबन पाबे तै हेतुसे लिखल गेलै (२०:२१)।

अनन्त जिबन त खिरिस्टसे मिलैछै। यी अनन्त जिबन त येसुके बाट, सत आ जिबन माइनके ओकरलग आबैबलाके मिलैछै (युहन्‍ना १४:६, १७:३)। अइ सुसमाचारमे अजगुतके बात यी छै कि आत्माके बात बुझाइके लेल पानी, रोटी, इजोत, चरबाहा, भेरा, अङगुरके लती आ फरसब जखा सधारन चिजसबसे दिस्टान्तमे सिखाइने छै।

येसु परमेस्वरके बेटा चियै कैहके परमानित करैले युहन्‍ना सातटा येसुके करल अचमके कामसबके बारेमे बखान करने छै। जहिना:

पानीके दाखमधमे परिबरतन २: १-११

रोगी-बिमारीसबके निक करल्कै ४:४३-५४, ५:१-१५, ९:१-१२

पाँच हजार लोकसबके खिएल्कै ६:१-१४

पानीके उपरमे चल्‍लै ६:१६-२१

लाजरसके मरलसे जिबित करल्कै ११:१-४४

येसु समय आ आपने-आपके परमेस्वरके समान ठहराइल्कै ५:१८, ८:५८-५९, १०:२२-३९, १४:८-११

युहन्‍ना नया नियमके “युहन्‍ना” नामके तिनटा चिठी लिखल्कै। उ खिरिस्टसे परकास पाइबके ओहैके बारेमे उ नया करारके अन्तिम किताबमे लिखल्कै।

बिसय-सुची

सुरुके भुमिका १:१-१८

बप्‍तिस्मा दैबला युहन्‍ना आ येसुके चेलासब १:१९-५१

येसुके करल समाजके सेबा २:१-१२:५०

यरुसलेम सहरके अखापखा बितेल्हा अन्तिम दिनसब १३:१-१९:४२

येसुके अन्तिम भोज १३:१-३०

येसुके अन्तिम अरती १३:३१-१६:३३

येसुके परथना १७:१-२६

येसु परकल गेलै आ कुरूसमे मरलै १८:१-१९:४२

येसु मरलसे जिबित भेल आ मरलाके बादो देखापरल २०:१-३१

येसु फेनो गालीलमे देखा परल २१:१-२५

युहन्‍नाके लिखल

सुसमाचार

बचन लोक भ्याके एलै

1

1 सिरिस्टी हैसे पहिने बचन रहै। बचन परमेस्वरसङे रहै, आ बचने परमेस्‍वर रहै।

2 उ सुरुवेसे परमेस्वरसङे छेलै।

3 सबचिज परमेस्वर ओकरेसे सिरिस्टी करल्कै। सिरिस्टी भ्याल चिजसबमेसे एकोटा चिज ओकरबिना नै बन्लै।

4 बचन सिरिस्टी भेल सब चिजके जिबन दैबला छेलै। यि जिबन दैबला लोकसबके लेल इजोत छेलै।

5 उ इजोत अन्हारमे चम्‍कैछै, आ अन्हार कहियो नै इजोतके मुझाइले सकल छै।

6 परमेस्वरसे पठ्‍याल एकटा युहन्‍ना नामके लोक छेलै।

7 ओकरेसे सबकोइ इजोतमे बिस्बास करे कैहके इजोतके गबाही दैले उ साक्छी भ्याके एलै।

8 युहन्‍ना आपने इजोत नै छेलै, महज इजोतके बारेमे गबाही दैले एलछेलै।

9 साँचोके इजोत उ चियै जे सन्सारके सबकोइके इजोत दैछै उ इजोत आइबरहल छेलै।

10 उ सन्सारमे छेलै, सन्सार ओकरेसे बन्लै, तैयो सन्सार ओकरा नै चिन्हल्कै।

11 उ आपने लोकसबलग एलै, महज ओकर आपने लोकसब ओकरा स्विकार नै करल्कै।

12 जेसब ओकरा स्विकार करल्कै आ ओकरमे बिस्बास करल्कै, तैसबके उ परमेस्‍वरके धियापुता हैके हक देल्कै।

13 उसब नै त लहुसे, नै त सारिरीक इक्छासे, नै लोकके कोनो इक्‍छासे महज उसब परमेस्वरसे आत्मिक रुपमे जल्मैछै।

14 तब बचन लोक बैनके आपनौरके बिचमे बास करल्कै आ आपनौरके ओकर महिमा देखलियै, जे महिमा परमेस्वरसे आबैबला एक मातरे बेटामे छेलै। उ आपनौरके पुरा रुपसे अनुगरह करैछै आ सत बात मातरे बोलैछै।

15 युहन्‍ना ओकरे बारेमे गबाही दैत जोरसे कहल्कै, “हमरसे पछा आबैबला हमरसे बहौत महान छै, कथिलेत उ हम जलमैसे पैहनैयेसे छेलै। यी ओह्‍या लोक चियै, जकर बारेमे सबबात हम कहने छेलियौ।”

16 ओकरे अनुगरहसे उटुङ-टुटुङ भैरके आसिस उपर आसिस मिलरहल छै।

17 कथिले त बेबस्था मोसासे एलै, महज अनुगरह आ सत्यता येसु खिरिस्टसे एलै।

18 परमेस्‍वरके कोइ नै कहियो देखनेछै। महज पिताके लगमे रहैबला ओकर एकलौता बेटा ओकरा हमरासबलग परगट करनेछै।

बप्‍तिस्मा दैबला युहन्‍ना

(मती ३:१-१२, मरकुस १:१-१८, लुका ३:१-१८)

19 जखन यहुदी अगुवासब यरुसलेमसे पुजारी आ लेबीके युहन्‍ना लग “तु के चिही?” कैहके पुछैले पठेल्कै।

20 युहन्‍ना नै अकमक्याके सिधा जबाफ दैत कहल्कै, “हम मुक्‍ती दैबला खिरिस्ट नै चियौ।”

21 तब उसब ओकरा पुछल्कै, “कि तु एलिया चिही त?”

युहन्‍ना जबाब देल्कै, “नै।”

“तब कि तु अगमबक्‍ता चिही त?” उ जबाफ देल्कै, “नै।”

22 तब उसब फेनो ओकरा कहल्कै, “कह त, तोहे के चिही? हमरासबके पठाइबलाके जबाब दैले परतै। तु आपन बारेमे कथी कहैचिही त?”

23 युहन्‍ना कहल्कै, “यसैया अगमबक्‍ता कहने रहै, ‘परभुके आबैबला रस्ता दुरुस कर’ कैहके हम उजार जगहमे जोरसे कहैबलाके एकटा अबाज चियै।”

24 यी पुछे आबैबला लोकसबके फरिसीसब पठाइनेरहै।

25 तब उसब युहन्‍नाके पुछल्कै, “यदी तु खिरिस्टो नै चिही, एलियो नै चिही, आ कोनो अगमबक्‍तो नै चिही त, कथिले बप्‍तिस्मा दैचिही?”

26 युहन्‍ना जबाब देल्कै, “हम त पानीसे मातरे बप्‍तिस्मा दैचियै। महज तोरासबके बिचमे एक गोरा ठार छौ, तकरा तुसब नै चिन्हैचिही।

27 हमरसे पछा आबैबला ओह्‍या चियौ। जकर हम जुताके फितो तक खोलैके जोकर नै चियै।”

28 यी सब बात यरदन लदीके ओहै कात बेथानिया कहैबला ठाममे भेलै, जते युहन्‍ना बप्‍तिस्मा दैतरहै।

परमेस्वरके थुमा येसु

29 तकर बिहानके युहन्‍ना येसुके आपन दिसन आबैत देखके कहल्कै, “देख, यी सन्सारके पाप उठाके लजाइबला परमेस्‍वरके थुमा चियै।

30 ओकरे बारेमे हम कहने छेलियौ, ‘हमरसे पछा एक गोरा आबैछौ, उ हमरसे महान छै कथिलेत उ हम जलमैसे पैहनैयेसे छेलै।’

31 उ के चियै से हम्हु नै चिन्‍हैछेलियै, महज ओकरा इजराएलीसबके बिचमे परगट हेबे कैहके हम पानीके बप्‍तिस्मा दैत एलियै।”

32 युहन्‍ना अहिनङ कहैत गबाही देल्कै, “हम परमेस्वरके आत्माके पौडकीके रुपमे स्वरगसे उतैरके ओकर उपर बैठल देखलियै।

33 साँचोके उ के चियै से हम नै चिन्है छेलियै, महज जे हमरा पानीसे बप्‍तिस्मा दैले पठाइल्कै ओह्‍या हमरा कहल्कै, जकर उपरमे पबितर आत्मा उतैरके बैठल देखबिही ओह्‍या पबितर आत्मासे बप्‍तिस्मा दैबलाहेतौ।

34 हम यी सब देख्ने चियै आ गबाही दैचियै कि, ओह्‍या परमेस्वरके बेटा चियै।”

येसुके पहिन्का चेलासब

35 फेनो दोसर दिन युहन्‍ना आपन चेलासबमेसे दुइगोरा सङे ओहै ठाममे ठार भेलछेलै।

36 येसुके लगे बाटे जाइत देखके उ कहल्कै, “देख, एह्‍या चियौ परमेस्वरके भेरा।”

37 यी बात सुइनके दुइ गोरा चेलासब येसुके पछा लाग्लै।

38 येसु पछामाथे घुइमके ताकल्कै त ओइसबके आपन पछा लागल देखके पुछल्कै, “तुसब कथी ताकैचिही?” उसब जबाब देल्कै, “रब्बी, (जकर अरथ गुरु जी चियै) अहाँ कते रहैचियै?”

39 तब येसु जबाब देल्कै, “आइबके देख!” उसब ओकर सङे ज्याके ओकर रहैबला ठाम देखल्कै आ ओइदिन ओकरेसङे रहलै। कथिलेकी तै बखत बेरियाके चार बजे लागल छेलै।

40 युहन्‍नाके बात सुइनके येसुके पछुवाइबला दुइगोरामेसे एक गोरा सिमोन पतरुसके भाइ अन्दरियास रहै।

41 अन्दिरियास सबसे पहिने आपन भैया सिमोन पतरुसके भेटके कहल्कै, “हमसब मसिहके भेटलियै।” (हिबरु भसामे खिरिस्टके मसिह कहैछै।)

42 अन्दिरियास सिमोनके येसु लग ल्यागेलै। येसु सिमोनके देखके कहल्कै, “तु युहन्‍नाके बेटा सिमोन चिही। देख तु केफास कहाइबिही।” (केफास गिरिक भसामे पतरुस कहैछै।)

येसु फिलिप आ नथानेलके बोलाइल्कै

43 तकर बिहानके येसु गालील इलाका जाइले निरनय कैरके निकललै। तहै बखत ओकरा फिलिपसङे भेट भेलै आ उ ओकरा कहल्कै, “हमर पछा लाग।”

44 अन्दरियास आ पतरुसे जखा फिलिपो बेथसेदा सहरमे रहैबला रहै।

45 तकरबाद फिलिप नथानेलके भेटके कहल्कै, “हमरासबके उ भेटलै जकर बारे धरमसास्तरमे मोसाके बेबस्था आ अगमबक्‍तासबसेहो लिखने छेलै। उ योसेफके बेटा नासरतके येसु चियै।”

46 यी सुइनके नथानेल कहल्कै, “कि नासरतसे कोनो निक बात आइब सकैछै?”

तब फिलिप ओकरा कहल्कै, “आइबके देखले।”

47 नथानेलेके आपन दिसन आबैत देखके येसु कहल्कै, “देख, उ पक्‍के इजराएली चियै, ओकरमे कोनो छलकपट नै छै।”

48 तब नथानेल पुछल्कै, “अहाँ हमरा कनङके चिन्हलियै?”

येसु जबाब देल्कै, “फिलिप तोरा बोलाइसे पैहनैये हम तोरा अन्जिरके गाछतरमे रहैत खिना देखने छेलियौ।”

49 नथानेल जबाब देल्कै, “गुरु जी, अहाँ परमेस्वरके बेटा चियै! अहाँ त इजराएलके रजा चियै।”

50 येसु ओकरा जबाब देल्कै, “हम तोरा अन्जिरके गाछ तरमे देखलियौ कहलियौ त तु बिस्बास करलिही? तु त अहौसे बरका-बरका कामसब देखबिही।”

51 येसु फेनो कहल्कै, “साँचोके हम तोरासबके कहैचियौ, तुसब स्वरग उघरैत आ परमेस्वरके स्वरगदुतसबके मानब-बेटाके उपरमे चरहैत आ उतरैत देखबिही।”

येसु काना सहरके बियाह भोजमे

2

1 तेसर दिन गालिल परदेसके काना सहरके एकटा घरमे बियाह छेलै। येसुके माँ सेहो ओतै रहै।

2 येसु आ ओकर चेलासबके बियाहमे नौता देने रहै।

3 बियाहेके दिन अङगुरके मध ओरेलाके बाद येसुके माँ ओकरे कहल्कै, “अङगुरके मध त ओरागेल!”

4 यी बात सुइनके येसु कहल्कै, “माँ, हमरा तु यी बात कथिले कहैचिही? हमर काम करैबला समय अखुन नै एल छै।”

5 येसुके माँ नोकरसबके कहल्कै, “येसु जे कहैछौ, तुसब ओहिनङ कर।”

6 ओते छटा पथलके सय-सय लिटर पानी अटैबला घैलासब राखल छेलै। यहुदीसब उ घैलाके पानीसे अपने-आपके सुध करैबला चलनके काममे लगाइछेलै।

7 येसु नोकरसबके कहल्कै, “सब घैलासब पानीसे उटुङ-टुटुङ कैरके भैरदहै।” उसब जम्मे घैलासबमे मुहतक पानी भैरदेल्कै।

8 उ ओइसबके कहल्कै, “यी कन्हिकरा निकाइलके भोजके माइनजनके दहै।” तब उसब कन्हिकरा लज्याके माइनजनके देल्कै।

9 जब माइनजन उ पानी चाखल्कै त अङगुर मध बैनगेल छेलै। महज यी मध कतेसे आनल्कै से उ नै जानल्कै। यी बात त पानी भरैबला नोकरसब जानैछेलै। तब माइनजन बरके बोल्याके कहल्कै,

10 “सब लोक पहिने असल्का मध पियैले दैछै आ जब लोकसब बहुते पिलैछै, तब मातरे दबका पियैले दैछै, महज अहाँ त असल्का अखुनतक राख्ने चियै।”

11 अहिनङे येसु सबसे पहिन्का अजगुतके काम गालील परदेसके (परगना) काना सहरमे करल्कै। उ आपन महिमा परगट करल्कै, तब ओकर चेलासब ओकर उपर बिस्बास करल्कै।

12 तकरबाद येसु आपन माँ, भाइ आ चेलासब सङे कफरनहुम सहरमे गेलै आ कुछदिन उसब ओतै रहलै।

येसु मन्दिरसे बेपारिसबके निकालल्कै

(मती २१:१२-१३, मरकुस ११:१५-१७, लुका १९:४५-४६)

13 यहुदीसबके निस्तार पाबैन लगच्या गेल छेलै। तहै समयमे येसु यरुसलेम गेलै।

14 ओते उ लोकसबके मन्दिरमे गाइ-बरद, भेंरा, पेरबा बेचैबलासब आ टेबुल-खुरसीमे बैठके पैसा भजाबैलासबके पैसा भजाबैत देखल्कै।

15 तब डोरीसे एकटा कोरा बनाके येसु ओइसबके भेंरा आ बरदसबके मन्दिरसे बाहर हाइक देल्कै। पैसा भजाबैबलासबके पैसा छिट-छाइट देल्कै आ ओकरासबके टेबुल-खुरसी उल्टा-पुल्टा देल्कै।

16 पेरबा बेचैबलासबके उ कहल्कै, “अतेसे यी सब चिज उठाके ल्याजो। हमर पिताके घरके तुसब बेपारके घर नै बना!”

17 तब ओकर चेलासबके धरमसास्तरमे लिखल यी बात याद एलै, “हे परमेस्वर! अहाँके घरके खातिर हमर जोस हमर मन भितर आइग जखा बरैछै।”

18 महज यहुदी अगुवासब येसुके रोकैत कहल्कै, “यी कामसब करैके अधिकार छै कहके परमान दैले अहाँ हमरासबके कोन चेन्हा देखाइबै?”

19 येसु ओइसबके जबाफ देल्कै, “यी मन्दिरके उजाइरदहै, हम अकरा फेनसे तिन दिनमे ठार कैरदेबौ।”

20 तब यी बात सुइनके यहुदीसब कहल्कै, “एह्‍या मन्दिर बनाइले हमरासबके छियालिस बरिस लागल छेलै, कि अकरा तिन दिनमे ठार कैरदेबै?”

21 महज जै मन्दिरके बारेमे उ बाजल छेलै, उ ओकर देह छेलै।

22 उ मरलाके बाद जिबित भ्याके उठलै तब चेलासब ओकर कहल बातके याद करल्कै। तहियासे उसब धरमसास्तरमे लिखल आ येसुके कहल बातसबमे बिस्बास करल्कै।

23 जब येसु निस्तार पाबैनके बखत यरुसलेममे छेलै, तै बखत बहौत लोकसब ओकर अजगुतके कामसब देखके उसब ओकरमे बिस्बास करल्कै।

24 महज येसु आपनके ओकरासबके भरोसामे नै छोरल्कै, कथिलेत लोकसब केहैन हैछै से उ जानैछेलै।

25 लोकसबके बारेमे ककरो नै ओकरा कहैके जरुरी छेलै, कथिलेकी ककर हिरदयमे कथी छै से बात उ आपने जानैछेलै।

लबका जलमके बारेमे सिक्छा

3

1 निकोदेमस नामके एकटा फरिसी लोक यहुदी महासभाके सदस रहै।

2 राइतमे उ येसु लग आइबके कहल्कै, “गुरु जी, अहाँ परमेस्वरके पठाल गुरु चियै से हमसब जानैचियै, कथिलेत अहाँके करल अजगुतके कामसब जखा कोनो लोक परमेस्वरके सहायता बेगर करैले नै सक्‍तै।”

3 येसु निकोदेमसके कहल्कै, “साँचोके हम तोरासबके कहैचियौ, जाबेतक फेनोसे लोक नया कैरके जलम नै लेतै ताबे तक उ परमेस्वरके राज देखे नै सक्‍तै।”

4 निकोदेमस ओकरा पुछल्कै, “बुढ भ्यागेल लोक फेनो कनङके जलमतै? उ फेनो आपन माँ के कोइखमे ढुइकके कनङके जलम ल्या सकैछै?”

5 तब येसु ओकरा जबाब देल्कै, “हम तोरा साँचोके कहैचियौ, जाबेतक कोइ पानी आ आत्मासे जलम नै लेतै ताबेतक परमेस्वरके राजमे परबेस करैले नै सक्‍तै।

6 लोक त खाली देहमे जलम दैछै महज पबितर आत्मा आत्मिक जलम दैछै।

7 हम तोरासबके कहैचियौ नया कैरके जलमे परतौ से बात सुइनके अजगुत नै मान।

8 हबाके जने बहैले मन लागैछै तने बहैछै। हबाके अबाज त तुसब सुनैचिही, महज कतेसे आबैछै आ कते जाइछै से नै जानैचिही। ओहिनङ लोकसब आत्मासे कनङ जलम लैछै से बात तु नै जानैचिही।”

9 तब निकोदेमस ओकरा कहल्कै, “यी सब कनङ भ्यासकैछै?”

10 तब येसु जबाब देल्कै, “तु त इजराएलके गुरु चिही, तैयो यी बात नै बुझैचिही?

11 साँचोके हम तोरा कहैचियौ, जे बात हमसब जानैचियै, ओह्‍या बात हमसब कहैचियै आ जे बात देखने चियै ओहैके गबाही दैचियै, महज तैयो तुसब हमरासबके गबाहीके स्विकार नै करैचिही।

12 हम अहै सन्सारके बात कहैचियौ त तुसब बिस्बासे नै करैचिही, यदी हम स्वरगके बात कहबौ त तुसब औरो कनङके बिस्बास करे सकबिही?

13 स्वरगसे उतैरके एल हम मानबके बेटा बाहेक कोइ नै स्वरगमे चरहल छै।

14 उजार जगहमे जहिनङ मोसा पितैरके साँपके उठेल्कै तहिनङे मानब-बेटा उठाल जेतै।

15 अहिनङ जे सब ओकरमे बिस्बास करतै, से सब अनन्त जिबन पाबतै।”

16 कथिलेकी परमेस्वर सन्सारके लोकसबके एहेन परेम करल्कै कि उ आपन एकलौता बेटाके देल्कै। ओकर उपर बिस्बास करैबला नास नै हेतै, महज उ अनन्त जिबन पाबतै।

17 परमेस्वर त आपन बेटाके सन्सारके दोसी ठहराबैके लेल नै महज ओकरसे सन्सारके लोकसब बचे कैहके पठेल्कै।

18 ओकर उपर बिस्बास करैबला कोइने दोसी ठहरतै, महज ओकर उपर बिस्बास नै करैबलासब पहिने दोसी ठहैरगेलछै। कथिलेत उसब परमेस्वरके एकलौता बेटाके बिस्बास नै करनेछै।

19 इजोत सन्सारमे एलछै, आ लोकसब इजोतके बदला अन्हारके परेम करल्कै। कथिलेत ओइसबके काम दुस्ट छेलै। अहै कारन उसब दोसी ठहरतै।

20 दुस्टकाम करैबलासब इजोतके घिरना करैछै, आ ओइसबके करल दुस्ट कामसब देखलेतै कैहके इजोतमे नै आबैछै।

21 महज सत काम करैबला लोकसब इजोतमे आबैछै आ अहिनङे ओकर करल कामसब परमेस्वरके इक्छा अनुसार चियै से निकसे देखैछै।

बप्‍तिस्मा दैबला युहन्‍नाके गबाही

22 तकरबाद येसु आ ओकर चेलासब यहुदीया परदेसके गाम दिसर गेलै, आ उसब कुछदिन तक ओतै रैहके लोकसबके बप्‍तिस्मा देल्कै।

23 युहन्‍ना सेहो सालीमके कात एनोनमे बप्‍तिस्मा दैत रहै कथिलेकी ओते बहौत पानी छेलै। लोकसब ओते आबैछेलै आ बप्‍तिस्मा लैछेलै।

24 (तै बखत तक युहन्‍ना जहलमे नै परल रहै।)

25 ओहै बखत युहन्‍नाके चेलासब एकटा यहुदी सङे सुध हैके बारेमे बताबती करे लाग्लै।

26 उसब युहन्‍ना लग आइबके कहल्कै, “गुरु जी, यरदन लदीके ओइपार जे अहाँसङे रहै, जकर बारेमे अहाँ गबाही देने रहियै, से बप्‍तिस्मा द्‍यारहलछै आ सब गोरा ओकरे लग जाइछै।”

27 युहन्‍ना जबाफ देल्कै, “जाबे तक परमेस्वरसे नै देतै ताबे तक लोकके कुछो नै मिल्तै।

28 ‘हम मुक्‍ती दैबला खिरिस्ट नै चियै, महज हम ओकरसे पैहने पठाल लोक चियै’ जे हम कहलियौ से बातके तुसब आपनेसे सुन्‍ने चिही।

29 जकरसङे कनिया छै वह्‍या बर चियै। बरसङे ठार हैबला बरेके अबाज सुइनके बहौत खुसी हैछै। अहैलेल हमर यी खुसी आब पुरा भेलछै।

30 उ बढते जाइत रहे, महज हम घटते जाइत रही।”

स्वरगसे एल्हा बेटा

31 जे उपरसे एल्छै उ सबसे महान छै। सन्सारमे जलमल लोक सन्सारके हैछै आ सन्सारेके बात करैछै। महज जे स्वरगसे आबैछै उ सबसे महान छै।

32 उ जे बात देखनेछै आ सुन्‍नेछै, उ तहै बातके गबाही दैछै, महज ओकर गबाही कोइ ने स्विकार करैछै।

33 महज जे ओकर गबाही स्विकार करने छै, उ लोक परमेस्वर सत छै कैहके गबाही दैछै।

34 परमेस्वरसे पठाएल लोक परमेस्वरेके बात बाजैछै कथिलेत परमेस्वर ओकरा आपन आत्मा भरपुर कैरके दैछै।

35 परमेस्वर आपन बेटाके परेम करैछै आ सब चिज ओकरे हाथमे राइखदेनेछै।

36 जे कोइ परमेस्वरके बेटामे बिस्बास करैछै, ओकर सङे अनन्त जिबन छै। जे कोइ परमेस्वरके बेटाके नै मानैछै, से कोइ अनन्त जिबन नै पाबतै महज ओकर उपर परमेस्वरके करोध परतै।

येसु आ सामरी जनी

4

1 येसु युहन्‍नासे बेसी चेलासब बनाइछै आ बप्‍तिस्‍मा दैछै से बात फरिसीसब सुन्‍ने छै कैहके येसु जानल्कै।

2 (बास्तममे येसु आपनसे ककरो नै बप्‍तिस्मा देने रहै, बप्‍तिस्मा दैबला काम त ओकर चेलासब करैछेलै।)

3 फरिसीसब एहेन बात सुन्‍नेछै से बात जाइनके येसु यहुदीया परदेस छोइरके फेनो गालिल परदेसमे चैलगेलै।

4 ओकरा गालिल परदेस सामरिया परदेस बाटे हैत जाइले परैछेलै।

5 येसु सामरिया परदेसके सुखार नामके गाममे पुगलै। उ गाम याकुब आपन बेटा योसेफके देल्हा जमिनके लगेमे छेलै।

6 ओते याकुबके इनार छेलै। येसु चलैत-चलैत थाइकके ओहै इनारके कातमे बैठल छेलै। तै बखत दुपहर भेल छेलै।

7 तहै बखत एकटा सामरी जनी पानी भरैले ओते पुगलै। येसु ओकरा कहल्कै, “हमरा पानी पियैले दे।”

8 (तै बखत उ असगरे छेलै, कथिलेत ओकर चेलासब खाइ-पियैबला चिजसब किनैले सहर गेल रहै।)

9 तब सामरी जनी कहल्कै, “अहाँ यहुदी भ्याके कनङके हम सामरी जनिसे पानी पियैले माङैचियै?” (कथिलेत यहुदीसब सामरीसबसङे कोनो समबन्ध नै राखैतरहै।)

10 येसु ओकरा जबाब देल्कै, “परमेस्वर तोरा दैबला बरदानके आ तोहर सङे पानी माङैबला लोकके चिनतिही त, तु ओकरसे माङतिही आ उ तोरा जिबनके पानी देतियौ।”

11 तब उ सामरी जनी कहल्कै, “मालिक, अहाँसङे त पानी भरैले डोलो नै छै, इनार बहौत गैहर छै। जिबनके पानी अहाँ कतसे आन्बै?

12 यी इनार त हमरासबके पुरखा याकुब बन्यादेनेछै। ओकर बेटा-बेटीसब आ मालजाल अहै इनारके पानी पियैत रहै। कि अहाँ हमरासबके पुरखा याकुबोसे बरका चियै से?”

13 येसु जबाब देल्कै, “यी पानी पियैबला सबकोइ फेनो पियासले रहतै।

14 महज हमर देल पानी पियैबला फेनो कहियो नै पियासल रहतै, कथिलेत हमर देल पानी ओकर भितरसे निकलैबला पानीके मुल हेतै आ ओकरा अनन्त जिबन देतै।”

15 तब सामरी जनी कहल्कै, “मालिक, से बात छै त हमरा ओह्‍या पानी दिय। तब हम फेनो कहियो नै पियासल रहबै आ अते पानीयो भरैले आबे नै परतै।”

16 तब येसु कहल्कै, “जो आ तोहर घरबलाके बोल्याके अते आन।”

17 उ सामरी जनी फेनो कहल्कै, “हमरा घरबला नै छै।” येसु ओकरा कहल्कै, “तोरा घरबला नै छौ, से तु ठिके कहैचिही।

18 तोरा त पाँचटा घरबला भ्याचुकल छौ। महज जकर सङे तु अखुन रहैचिही, ओहो तोहर घरबला नै चियौ। तोहर कहल बात एकदम साँचोके चियौ।”

19 सामरी जनी कहल्कै, “मालिक, अहाँ अगमबक्‍ता चियै से बात आब हम जाइनगेलियै।

20 हमरासबके सामरी पुरखासब त यी पहाड़मे परमेस्वरके आराधना करैछेलै। महज अहाँ यहुदीसब कहैचियै कि आराधना करैबला ठाम यरुसलेम मातरे चियै।”

21 येसु ओकरा जबाब देल्कै, “हे जनि, हमरा बिस्बास कर, उ समय आइबरहलछौ, जब तुसब नै त यी पहारमे नै त यरुसलेममे पिताके आराधना करबिही।

22 तु सामरी लोकसब ओकर आराधना करैचिही जकरा जान्बो नै करैचिही। हमसब जाइनके परमेस्वरके आराधना करैचियै, कथिलेत लोकके उदार यहुदी खानदानसे आबैछै।

23 महज समय आइबरहल छै आ समय एह्‍या चियै। साँचोके आराधना करैबलासब पबितर आत्माके अगुवाइमे आ सत बात अनुसार पिताके आराधना करतै। कथिलेत अहिनङे आराधना करैबलासबके आपन आराधना करैले ताकैछै।

24 परमेस्वर आत्मा चियै। ओकरा आराधना करैबलासब पबितर आत्माके अगुवाइमे आ सत बात अनुसार पिताके आराधना करे परतै।”

25 यी बात सुइनके सामरी जनी कहल्कै, “हम जानैचियै कि मसिह (जकरा ‘खिरिस्ट’ कहैछै) आबैबलाछै। उ आइबके सब बात हमरासबके बुझ्यादेतै।”

26 येसु ओकरा कहल्कै, “हम, जे तोहर सङे बात कैररहल चियौ, हम ओह्‍या चियौ।”

27 तहै बखत ओकर चेलासब घुइमके एलै आ उसब छक्‍क परलै जे येसु एकटा जनी सङे बात करैतरहै। महज “अहाँ कथी चाहैचियै?” या “अहाँ ओइ जनिसे कथिले बात करैचियै?” से बात कोइने कहल्कै।

28 तहै बखत सामरी जनी आपन घैला ओतै छोइरके गाममे गेलै आ लोकसबके कहल्कै,

29 “आबैजो, अते आइबके एकटा लोकके देख! हमर करल सब काम उ हमरा कैहदेल्कै। कि ओह्‍या मुक्‍ती दैबला रजा खिरिस्ट त नै चियै?”

30 यी बात सुइनके लोकसब सहरसे निकैलके येसुके देखैले एलै।

31 ओह्‍या बखत चेलासब येसुके बिन्ती करैत कहल्कै, “गुरु जी, कुछ ख्या लिय।”

32 महज येसु ओइसबके कहल्कै, “हमर सङे एहेन खाइबला चिज छै, जकर बारेमे तुसब नै जानैचिही।”

33 तैल्याके चेलासब आपसमे बात करे लाग्लै, “हमसब बाहर ग्याल बखत कोइ अकर लेल कोनो खाइबला चिज आइनदेल्कै कि कनङ?”

34 येसु ओइसबके कहल्कै, “हमर खाइबला चिज यी चियै, जे हम आपन पठाबैबलाके इक्छा बमोजिम करनाइ आ ओकर काम पुरा करनाइ चियै।

35 तुसब कहैचिही, ‘बाली पाकैले औरो चार महिना लाग्तै’ महज हम तोरासबके कहैचियौ नजैर पसाइरके देख, बाली पाइक गेल्छै आ काटे जोकर भ्यागेलछै।

36 अखनियो बाली काटैबलाके बैन भेटैछै आ अनन्त जिबनके खातिर अन जमा करैछै, तब छिटैबला आ काटैबला दुनु सङे-सङे खुसी मनाबैछै।

37 अहिनङे ‘कोइ बिचहन छिटैछै त कोइ काटैछै,’ से बात सत चियै।

38 हम तोरासबके काटैले पठाइने चियौ, जे तुसब नै रोपनेचिही। औरो कोइ मेहतन करल्कै आ ओकरौरके करलहा मेहनतसे तोरासबके फैदा भेल्छौ।”

39 “अखैनतक हमर करलहा सब काम उ हमरा कैहदेल्कै” कैहके जनिके द्‍याल गबाहिसे ओइ गामके सामरीसबमेसे बहौत गोरा येसुमे बिस्बास करल्कै।

40 तब उसब येसुके भेटैले एलै आ हमरासबसङे बैठु कैहके बिन्ती करल्कै, तब येसु ओइसबसङे दुइ दिन ओतै रहलै।

41 ओते ओकर बात सुइनके औरो बहौत गोरा ओकर उपर बिस्बास करल्कै।

42 उसब ओइ जनिके कहल्कै, “अखुन तोरे बात सुइनके मातरे नै, महज हमरासब आपने ओकर उपदेस सुइनके बिस्बास करैचियै। बास्तममे ओह्‍या सन्सारके मुक्‍तीदाता चियै से हमसब जानैचियै।”

हाकिमके बेटा निक भेलै

43 येसु ओते दुइ दिन ठहरलाके बाद गालिल परदेस दिसन गेलै।

44 (येसु आपने गबाही देनेछेलै, कि अगमबक्‍ताके आपने देसमे मान-दान नै हैछै।)

45 गालिलीसब यरुसलेम गेलछेलै, जब येसु गालिलमे गेलै तब गालिलीसब ओकरा स्वागत-सत्कार करल्कै, कथिलेत ओकर करलहा कामसब ओते निस्तार पाबैनमे देखनेछेलै।

46 येसु फेनो गालिलके काना सहरमे एलै। जते उ पानीके अङगुरके मध बनाइने छेलै। ओइ ठाम एक गोरा सरकारी हाकिम छेलै, जकर बेटा कफरनहुममे बिमार रहै।

47 येसु यहुदीया परदेससे गालिल परदेसमे पुइग गेल्छै, से सुइनके उ ओकर लग गेलै आ बिन्ती करैत कहल्कै, “आबु हमर बेटा मरे लागलछै, ओकरा निक कैरदियौ।”

48 येसु ओकरा कहल्कै, “तुसब जाबे तलिक अजगुतके कामसब आ चेन्हासब नै देखबिही ताबे तलिक कहियो नै बिस्बास करबही।”

49 उ हाकिम ओकरा कहल्कै, “मालिक, हमर बौवा मरैसे पहिने आइबदियौ।”

50 तब येसु जबाब देल्कै, “जो, तोहर बेटा निक भ्याजेतौ।” उ लोक येसुके बातमे बिस्बास करल्कै, आ घुइमके चैलगेलै।

51 उ घर जाइतेखिना रस्तेमे ओकर नोकरसब भेटके कहल्कै, “अहाँके बेटा निक भ्यागेलै।”

52 उ नोकरसबके पुछल्कै, “हमर बेटा कखनिसे निक भेलै?” उसब जबाब देल्कै, काइल दुपहर एक बजे ओकर जर-बोखार उतरलै।

53 तब उ बुझ्लै जे ठिक ओहै बखत येसु ओकरा कहने छेलै जे, तोहर बेटा निक भ्याजेतौ से जानल्कै। तब उ आपनो आ ओकर सब परिबार येसुमे बिस्बास करल्कै।

54 यहुदीयासे गालिलमे आइबके येसुके करल यी दोसर अजगुतके चेन्हा छेलै।

येसु लकबा मारल लोकके निक करल्कै

5

1 कुछ दिन बाद यहुदीसबके एकटा पाबैनमे येसु यरुसलेम गेलै।

2 यरुसलेम सहरमे भेरा-केबारके लगमे एकटा पोखैर छेलै। जकरा हिबरु भसामे बेथस्दा कहैछै, जकर चारुकात पाँचटा दलान छेलै।

3 ओते अन्हरा, नेङरा, लकबा मारल बहुतो लोकसब परल रहैछेलै। [उसब कोन बखत पोखैरके पानी हिलाइतै तै आसमे असियाल रहैछेलै।

4 कथिलेत परमपरभुके एकटा दुत समय-समयमे पोखैरमे आइबके पानीके हिल्यादैछेलै आ पानी हिलैत मातर जे सबसे पहिने पानीमे जाइछेलै, ओकरमे भेल सब परकारके रोग-बिमार निक भ्याजाइछेलै।]

5 ओते एकटा लोक छेलै, जे अरतिस बरिससे बिमार छेलै।

6 जब येसु ओकरा सुतल देखल्कै, तब उ बहुत बरिससे बिमार छै से बात जाइनके ओकरा पुछल्कै, “कि तु निक हैले चाहैचिही?”

7 तब उ बिमार लोक येसुके जबाफ देल्कै, “गुरु जी, जखैन पानी उछलैछै तखैन हमरा पोखैरमे लजाइबला कोइ नै छै। हम कोसिस कैरते रहैचियै महज हमरसे पहिने दोसरे लोक पानीमे चैलजाइछै।”

8 तकरबाद येसु ओकरा कहल्कै, “उठ, आ आपन बिछौना बोइकके चल।”

9 तखुन्ते उ लोक निक भेलै आ आपन बिछौना बोइकके चल-फिर करे लाग्लै। जे दिन यी घटना भेलै उ बिसरामके दिन छेलै।

10 तैखातिर यहुदी अगुवासब निक भेल लोकके कहल्कै, “आइके त बिसरामके दिन चियौ, बेबस्था अनुसार तोरा बिछौना नै बोकैके चाही।”

11 महज उ लोक जबाफ देल्कै, “जे लोक हमरा निक करल्कै ओह्‍या लोक हमरा ‘बिछौना बोइकके चल’ कहल्कै।”

12 उसब ओकरा कहल्कै, “तोरा बिछौना बोइकके चल कहैबला लोक के चियै?”

13 महज उ के छेलै से निक भेल्हा लोक नै चिन्हैछेलै, कथिलेत ओइ ठाममे भिर भेलासे येसु ओतेसे चैलगेलै।

14 कुछ देरके बाद येसु उ लोकके मन्दिरमे भेटके कहल्कै, “देख, तु निक करल गेलचिही। आबसे फेनो पाप नै कर, नै त तोहर उपर औरो खराब अबस्था आइबजेतौ।”

15 तकरबाद उ लोक यहुदी अगुवासब लग ज्याके “हमरा निक करैबला त येसु चियै” कहैके सुनाइल्कै।

16 तैल्याके यहुदी अगुवासब येसुके सताबे लाग्लै, कथिलेत उ यी काम बिसराम दिनमे करनेछेलै।

17 महज येसु उसबके जबाफ देल्कै, “हमर पिता अखनियोतक काम कैरते छै, आ हम्हु काम कैरते चियै।”

18 यी बात सुइनके यहुदी अगुवासब औरो येसुके मारैले ताकैछेलै, कथिलेत उ बिसराम दिन भङ मातरे नै, महज परमेस्वरके आपन पिता कैहके आपने-आपके परमेस्वरके समान ठहराइछेलै।

येसुके अधिकार

19 तब येसु ओइसबके जबाफ देल्कै, “साँचोके हम तोरासबके कहैचियौ, बेटा स्वयम आपनेसे कुछो करे नै सकैछै, महज पिताके जे करैत देखैछै, उ ओह्‍या मातरे करे सकैछै, कथिलेत पिता जे-जे करैछै, बेटो ओह्‍या-ओह्‍या करैछै।

20 कथिलेत पिता बेटाके परेम करैछै आ पिता आपनेसे करलहा सब काम बेटाके देखाइछै। पिता अहौसे बेसी महान काम बेटाके देखाइतै आ तुसब छक परबिही।

21 कथिलेत जहिनङ पिता मरलाहासबके जियाबैछै आ ओकरासबके जिबन दैछै, तहिनङ बेटो जकरा मन करैछै तकरा जिबन दैछै।

22 कथिलेत पिता ककरो नियाइ नै करैछै, महज नियाइ करैबला सब अधिकार बेटाके देनेछै,

23 ताकि सब कोइ बेटाके आदर करे, जनङ उसब पिताके आदर करैछै। जे कोइ बेटाके आदर नै करैछै, उ लोक बेटाके पठाइबला पितोके आदर नै करैछै।

24 “हम साँचोके तोरासबके कहैचियौ, जे हमर बचन सुनैछै आ हमरा पठाइबलाके उपर बिस्बास करैछै, ओकरसङे अनन्त जिबन छै। उ नियाइमे नै परतै, महज मिरतुसे पार भ्याके उ जिबनमे परबेस करनेछै।

25 हम तोरासबके साँचोके कहैचियौ, उ समय आइबरहल छौ, आ आइबगेल छौ, जब मरलहा लोकसब परमेस्वरके बेटाके अबाज सुन्तै, आ जे कोइ ओकर अबाज सुन्तै सेसब बाच्तै।

26 कथिलेत जहिनङे पिता आपनेमे जिबनके मुल चियै, तहिनङे उ आपन बेटोके जिबनके मुल बनाइने छै,

27 आ ओकरा नियाइयो करैबला अधिकार देनेछै, कथिलेत उ मानबके बेटा चियै।

28 तैखातिर तुसब अचम नै मान, कथिलेत समय आइबरहल छौ जब सब मरल लोकसब चिहानमे ओकर अबाज सुन्तै,

29 आ चिहानसे बाहर निकैलके एतै। निक काम करैबलासब अनन्त जिबनके लेल आ दुस्ट काम करैबलासब अनन्त दन्डके लेल जि के उठतै।

30 “हम आपनेसे कुछो करे नै सकैचियै। हम पितासे जे सुनैचियै, ओह्‍या अनुसार हम नियाइ करैचियै आ हमर नियाइ ठिक छै, कथिलेत हम आपन इक्छा नै महज हमरा पठाइबलाके इक्छा अनुसार करैचियै।

येसुके बारेमे गबाही

31 “यदि हम आपने बारेमे गबाही देबै त, हमर गबाही सत नै हेतै।

32 महज कोइ दोसर गोरा हमर बारेमे गबाही दैछै, आ हम जानैचियै कि, हमर बारेमे उ जे गबाही दैछै उ सत छै।

33 “तुसब बप्‍तिस्मा दैबला युहन्‍ना लग पुछैले पठेल्ही, तब उ सतके गबाही देल्कै।

34 हमरा कोनो लोकके गबाहीके जरुरी नै छै, महज हम यी बात अहै खातिर कहैचियौ कि तोरासबके उदार हेबे।

35 युहन्‍ना त बरैबला आ चम्कैबला चिरखा छेलै, आ कुछ समय तलिक ओइके इजोतमे आनन्द मनाइले राजी भेल्ही।

36 “महज युहन्‍नाके देल गबाहीयोसे बरका गबाही हमर लग छै। कथिलेत जे काम पुरा करैके लेल पिता हमरा देने छै, उ काम हम करैचियै, आ ओह्‍या कामसब हमर बारेमे गबाही दैछै कि, पिते हमरा पठाइने छै।

37 ओतबे नै, हमरा पठाबैबला पिता आपनेसे हमर बारेमे साक्छी देने छै। तुसब नै त ओकर अबाज सुन्‍ने चिही नै त ओकर रुपे देख्नेचिही

38 ओकर बचन तोरासबके मनमे नै रहैछौ, कारन जकरा उ पठेल्कै तुसब ओकरमे बिस्बास नै करैचिही।

39 तुसब यी सोइचके धरमसास्तर निकसे परहैचिही कि, ओइमे अनन्त जिबन छै, महज एह्‍या धरमसास्तर हमर बारेमे गबाही दैछै।

40 तैयो तुसब अनन्त जिबन पाबैके लेल हमर लग आबैले नै चाहैचिही।

41 “हम लोकसबसे परसन्सा नै चाहैचियै,

42 महज हम जानैचियौ कि, परमेस्वरके परेम तोरासबके मनमे नै छौ।

43 हम आपन पिताके नाममे एलचियौ, महज तुसब हमरा स्विकार नै करैचिही। यदि कोइ आपने नाममे आबैछौ त, तुसब ओकरा स्विकार करैचिही।

44 तुसब एक-दोसरसे आदर खोजैचिही, महज परमेस्वरसे ल्याल आदरके कोनो वस्ते नै करैचिही त, तुसब कनङके बिस्बास करे सकबिही?

45 “यी नै सोच कि, हम तोरासबके पिताके अगा दोस लगाइबौ। तोरासबके दोस लगाइबला त मोसा चियौ, जकरामे तुसब आस करनेचिही।

46 यदी तुसब मोसाके बिस्बास करनेरहतिही त हमरो बिस्बास करतिही, कथिलेत उ हमरे बारेमे लिखने छेलै।

47 महज तुसब ओकर लिखल बातसबमे बिस्बास नै करैचिही त, हमर कहल बात कनङके बिस्बास करबिही?”

येसु पाँच हजार लोकसबके खियेल्कै

(मती १४:१३-२१, मरकुस ६:३०-४४, लुका ९:१०-१७)

6

1 तकरबाद येसु गालिल तालके ओइपार गेलै। ओकरा तिबेरियस ताल सेहो कहैछेलै।

2 लोकसबके बरका भिर येसुके पछा-पछा जाइलेलाग्लै, कथिलेत रोगी-बिमारीसबके उपर करलहा येसुके अचमके कामसब उसब देखने रहै।

3 तब येसु पहाड़मे ज्याके आपन चेलासबसङे ओतै बैठलै।

4 तै बखत यहुदीसबके निस्तार पाबैन लगचियाल छेलै।

5 जब येसु नजैर पसाइरके ताकल्कै त लोकसबके बरका भिर आपन दिसन आबैत देखके फिलिपके पुछल्कै, “अकरौरके खियाइले अपनासब कतेसे रोटी आनबिही?”

6 यी बात फिलिपके मन जाचैके लेल कहने छेलै, कथिलेत येसु जे करैले ज्यारहलछेलै, से आपनेसे जानैछेलै।

7 फिलिप ओकरा जबाफ देल्कै, “दुइ सय चानीके डलरसे किनल रोटी कन्हिको-कन्हिको देतै तैयो ओइसबके नै पुग्तै।”

8 ओकर चेलासबमेसे एक गोरे सिमोन पतरुसके भाइ अन्दरियास कहल्कै,

9 “अते एकटा छौरा छै जकरसङे जौ के पाँचटा रोटी आ दुइटा माछ छै, महज अतेक लोकसबके लेल अतनेहेकसे कथी हेतै?”

10 येसु चेलासबके कहल्कै, “लोकसबके बैठैले लगा।” ओते बहौत घासबला जगह छेलै आ लोकसब ओहैमे बैठलै। ओते लगभग पाँच हजार जतेक मरद-पुरुखसब छेलै।

11 तब येसु उ रोटी ल्याके परमेस्वरके धन्यबाद देल्कै आ बैठलहा लोकसबके खाइके लेल चेलासबके परसैले लगाइल्कै, तहिनङे माछोके परसैले लगाइल्कै। उ सब लोक अघा-अघाके खेल्कै।

12 उसब अघा-अघाके खेलाके बाद येसु आपन चेलासबके कहल्कै, “उगरल खुन्डा-खुन्डीसब बिछके राख, ताकि एकोटा जियान नै हेबे।”

13 उसब ओह्‍या पाँचटा जौके रोटी खियाके उगरल खुन्डा-खुन्डीसब बिछल्कै त बारह चङेरा भेलै।

14 तब उ लोकसब येसुके करल अजगुतके काम देखके कहेलाग्लै, “अपनासबके आस करल सन्सारमे आबैबला अगमबक्‍ता साँचोके एह्‍या चियै।”

15 लोकसब आइबके जबरदस्ती ओकरा रजा बनाबैले ल्याजेतै से जाइनके येसु फेनो असगरे पहार दिसन चैलगेलै।

येसु पानीके उपरमे चलैछै

(मती १४:२२-२३, मरकुस ६:४५-५२)

16 जब साँझ परलै तब येसुके चेलासब निचा ताल दिसन गेलै।

17 उसब नाहमे चहैरके तालके ओइपार कफरनहुम सहर दिसन जाइले लाग्लै। ओइ बखत अन्हार भेल छेलै, तैयो येसु ओइसबलग नै एल रहै।

18 हबा जोरसे बहैतरहै आ तालके पानी उछलेलाग्लै।

19 चेलासब पाँच-छ किलोमिटर नाहके चल्याके गेलाकेबाद येसुके तालके पानी उपरमे चैलके नाहलग आबैत देखल्कै आ उसब एकदमसे डर्‌यागेलै।

20 महज येसु ओइसबके कहल्कै, “हम्ही चियौ, नै डरा।”

21 यी सुइनके उसब खुसिसाथ ओकरा नाहमे चरहेल्कै, आ उसबके जाइबला ठाममे नाह तुरन्ते पुग्लै।

22 तालके कातमे एकेटा नाह मातरे छेलै आ आपन चेलासबसङे येसु ओइ नाहमे नै चरहल रहै, महज ओकर चेलासब मातरे चरहल छेलै कैहके तालके ओइपार ठार भेल लोकसबके काइलखिनाके भोरे याद परलै।

23 तब तिबेरियास सहरसे औरो नाहसब ओइ ठामलग एलै, जते येसु परमेस्वरके धन्यबाद द्‍याके लोकसबके रोटी खियाइने छेलै।

24 जब भिरके लोकसब ओते नै त येसुके आ नै त ओकर चेलेसबके देखल्कै, तब उसब नाहमे चहैरके कफरनहुम सहर दिसन येसुके ताकैले गेलै।

येसु जिबन दैबला रोटी चियै

25 लोकसब तालके ओइ कात येसुके कहल्कै, “गुरु जी, अहाँ अते कहिया एलियै?”

26 येसु ओइसबके जबाब देल्कै, “हम तोरासबके साँचोके कहैचियौ, तुसब अचमके कामसब देखके नै महज रोटी ख्याके अगहेलासे हमरा ताकैचिही।

27 नास हैबला भोजनके खातिर मेहनत नै कर महज अनन्त जिबन तक रहैबला भोजनके लेल मेहनत कर, जे मानबके बेटा तोरासबके देतौ। कथिलेत परमेस्वर पिता ओकर उपर आपन छाप लगादेनेछै।”

28 तब उसब ओकरा कहल्कै, “आब परमेस्वरके काम करैके लेल हमरासबके कथी करेपरतै?”

29 येसु ओइसबके जबाब देल्कै, “परमेस्वरके काम एह्‍या चियै, जे ओकरा पठाइने छै ओकर उपर बिस्बास कर।”

30 उसब फेनो ओकरा कहल्कै, “अहाँ कोन अचमके काम देखाइबै, जे देखके हमसब बिस्बास करब? अहाँ कथी करबै?

31 आपन पुरखासब उजार-जगहमे मन्‍न खेल्कै, जनङ धरमसास्तरमे लिखल छै कि, ‘उ ओकरासबके खाइके लेल स्वरगसे रोटी देल्कै’।”

32 यी बात सुइनके येसु ओइसबके कहल्कै, “साँचोके हम तोरासबके कहैचियौ, मोसा तोरासबके स्वरगके रोटी नै देनेछौ, महज हमर पिता तोरासबके स्वरगके साँचोके रोटी देतौ।

33 कथिलेत परमेस्वरके रोटी ओह्‍या चियै, जे स्वरगसे आइबके सन्सारके जिबन दैछै।”

34 उसब ओकरा कहल्कै, “परभु, एह्‍या रोटी हमरासबके सब दिन दिय!”

35 तब येसु फेनो उसबके कहल्कै, “जिबनके रोटी हम्ही चियौ। जे हमर लग एतै उ कहियो ने भुखल रहतै, आ हमरमे बिस्बास करैबला कहियो ने पियासल रहतै।

36 महज हम तोरासबके कैह देनेचियौ, तुसब हमरा देखियोके बिस्बास नै करैचिही।

37 जकरा पिता हमरा देनेछै उ हमर लग एतै, आ जे कोइ हमर लग एतै ओकरा हम कहियो नै छोरबै।

38 हमर आपन इक्छा नै महज हमरा पठाइबलाके इक्छा पुरा करैले हम स्वरगसे एलचियै।

39 हमरा पठाइबलाके इक्छा यी चियै, कि उ हमरा देल्हासबमेसे हम ककरो नै नास हैले देबै, महज अन्तके दिनमे उसबके जियाइबै।

40 कथिलेत हमर पिताके इक्छा यी चियै, कि बेटाके ताकैबला आ ओकरा बिस्बास करैबला सबकोइ अनन्त जिबन पाबे। हम ओकरा अन्तके दिनमे मरलसे जिबित करबै।”

41 अतबेहेकमे यहुदीसब ओकर बिरोध करैत गनगनाबे लाग्लै, कथिलेत उ कहल्कै, “स्वरगसे उतैरके एल रोटी हम्ही चियौ।”

42 उसब कहल्कै, “कि यी लोक योसेफके बेटा, येसु नै चियै? कि हमसब अकर माँ-बाबुके नै चिन्हैचियै? तब अखैन यी लोक कनङके, ‘हम स्वरगसे उतैरके एलचियौ’ कहैछै त?”

43 येसु ओइसबके जबाब दैत कहल्कै, “तुसब आपसमे गनगन नै कर।

44 हमरा पठाबैबला पिता लोकसबके हमरलग आबैके मन नै देतै त कोइ नै हमरलग आबैले सक्‍तै, आ अन्तके दिनमे हम उसबके जियाइबै।

45 अगमबक्‍ताके किताबमे एहेन लिखलछै, ‘सबलोक परमेस्वरसे सिख्यालजेतै।’ जे कोइ पिताके सिक्छा सुनैछै आ सिखैछै से कोइ हमर लग आबैछै।

46 परमेस्वर पिताके कोइ नै देख्ने छै। जे पितासे एल छै, उ मातरे पिताके देख्ने छै।

47 “साँचोके हम तोरासबके कहैचियौ, जे बिस्बास करैछै, ओकरसङे अनन्त जिबन छै।

48 हम जिबनके रोटी चियै।

49 तोरासबके पुरखा उजार-जगहमे मन्‍न खेल्कौ, तैयो उसब मैरगेलौ।

50 महज हम त स्वरगसे एल रोटीके बारेमे कहैचियौ, जे कोइ यी रोटी खेतै, से कोइ कहियो नै मरतै।

51 स्वरगसे एल जिबित रोटी त हम्ही चियै। जे कोइ यी रोटी खेतै, से कोइ सब दिन जिबित रहतै। सन्सारके लोकसबके जिबनके लेल जे रोटी हम दैचियै, उ हमर देह चियै।”

52 यी बातसे यहुदीसबके बिचमे बाद-बिबाद हैले लाग्लै। उसब कहेलाग्लै, “यी लोक अपनासबके कनङके आपन देह खाइले देबेसक्‍तै?”

53 येसु उसबके कहल्कै, “साँचोके हम तोरासबके कहैचियौ, यदी तुसब मानबके बेटाके देह नै खेबही आ ओकर लहु नै पिब्ही त, तोरासबमे अनन्त जिबन नै रहतौ।

54 जे हमर देह खेतै आ लहु पितै ओकरसङे अनन्त जिबन रहतै आ अन्तके दिनमे हम ओकरा जियाइबै।

55 कथिलेत हमर देह साँचोके खाइबला आ हमर लहु साँचोके पियैबला चिज चियै।

56 हमर देह खाइबला आ हमर लहु पियैबला हमरमे रहैछै आ हम ओकरमे रहैचियै।

57 जहिनङे हमर पिता हमरा पठेल्कै आ हम ओकर कारनसे जिबित चियै, ओहिनङे हमर देह खाइबला हमर कारनसे जिबित रहतै।

58 यी उ रोटी नै चियै, जे तोरासबके पिता-पुरखासब खेल्कौ आ मैरगेलौ। महज जे यी रोटी खेतै, उ सब दिन जिबित रहतै।”

59 येसु यी बात कफरनहुम सहरके सभाघरमे सिक्छा दैबखत कहने छेलै।

अनन्त जिबनके बारेमे सिक्छा

60 यी बातसब सुइनके येसुके चेलासबमेसे बहुतो गोरा कहल्कै, “यी सिक्छा त एकदम करा छै। यी के माने सक्‍तै?”

61 चेलासब यी बातके बारेमे गनगन कैररहलछै से जाइनके येसु उसबके कहल्कै, “कि एह्‍या बातसबसे तोरासबके मनमे ठेस लाग्लौ?

62 जब तुसब मानबके बेटाके जतेसे एल छेलै ओतै जाइत देखबिही त तुसब कथी करबही?

63 जिबन दैबला त परमेस्वरके आत्मा चियै। देहके कोनो महत्व नै छै। जे बचन हम तोरासबके देनेचियौ, उ परमेस्वरके आत्मासे एल चियै आ तोरासबके जिबन देतौ।

64 महज तोरासबमेसे कतहेक गोरा हमरा बिस्बासे नै करैछै।” (बिस्बास नै करेबला के छेलै आ ओकरा धोखा दैबला के छेलै से बात येसु सुरुवेसे जानैछेलै।)

65 तब येसु फेनो कहल्कै, “ओहैसे हम तोरासबके कहनेचियौ, यदी पिता हमरलग आबैले नै देतै त कोइने हमरलग आबैले सक्‍तै।”

66 ओहै समयसे ओकर चेलासबमेसे बहुतो गोरा पछा हटलै आ ओकरसङे जाइले छोइरदेल्कै।

67 तब येसु आपन बारहो चेलासबके पुछल्कै, “कि तुहुसब हमरा छोइरके चैलजेब्ही?”

68 सिमोन पतरुस जबाफ देल्कै, “हे परभु, हमसब कते जेबै? अहाँसङे अनन्त जिबन दैबला बचन छै।

69 अहाँ परमेस्वरके पठ्‍याल पबितर लोक चियै से बातमे हमसब बिस्बास करैचियै आ जानैचियै।”

70 येसु ओकरासबके कहल्कै, “कि हम तोरा बारहो गोराके नै छान्‍ने चियौ से? महज तैयो तोरासबमेसे एक गोराके सैतान चलाइनेछौ।”

71 येसु यी बात सिमोन इस्कोरियोतके बेटा यहुदाके बारेमे कहने छेलै, कथिलेत उ बारहो चेलासबमेसे एकटा हैतोमे येसुके धोखा दैले लागल छेलै।

येसु आ ओकर भाइसब

7

1 तकरबाद येसु गालिल परदेसमे घुमफिर करल्कै। उ यहुदीया इलाका दिसन जाइले नै चाहल्कै, कथिलेत यहुदीसब ओकरा जानसे मारैले मौका ताकैछेलै।

2 ओइ बखत यहुदीसबके पालके पाबैन लगचियाल छेलै।

3 तैखातिर ओकर भाइसब ओकरा कहल्कै, “यी ठाम छोइरके यहुदीया चैलजाउ, कि अहाँ जे कामसब कैररहल चियै से ओतेका चेलासब सेहो देखे।

4 जे लोक नाम कमाबैले चाहैछै, उ घोसैरके कोनो काम नै करैछै। यदि अहाँ यी काम करैचियै त अहाँ आपनेके सन्सारमे परगट करु।”

5 कथिलेत ओकर आपने भाइसब ओकरा बिस्बास नै करैछेलै।

6 तब येसु उसबके कहल्कै, “हमर लेल अखुनोतक ओते जाइले उचित समय नै एल छै। महज तोरासबके लेल कोनोभी समय उचितछौ।

7 सन्सारके लोकसब तोरासबके घिरना नै करे सक्‍तौ, महज हमरा त घिरना करैछै, कथिलेत उसबके काम दुस्ट छै कैहके हम गबाही दैचियै।

8 तुसब पाबैन मनाइले जो, अखुन अइ पाबैनमे हम नै जेबौ, कथिलेत हमर समय अखुन नै एल छै।”

9 यी बात कैहके येसु गालिलेमे रहलै।

10 येसुके भाइसब पाबैनमे चैलगेलाके बाद येसु सेहो गेलै। उ खुलमखुला नै महज घोसैरके गेलै।

11 यहुदीसब पाबैनमे येसुके ताकैत रहै, आ लोकसबसे पुछैछेलै कि “उ कते छै?”

12 भिरके बिचमे लोकसब ओकर बारेमे गुदुरफुसुर बतियाइले लाग्लै। कोइ “उ निक छै” कहैछेलै त कोइ “उ त लोकसबके बहकाबै छै” कहैछेलै।

13 तैयो यहुदीसबके डरसे कोइ ओकर बारेमे खोइलके नै बोलैछेलै।

पाबैनमे येसुके सिक्छा

14 जब पाबैनके अधा दिन बित्लै तब येसु मन्दिरमे ज्याके सिक्छा देबे लाग्लै।

15 तब यहुदी अगुवासब एकदम छक परैत एहेन कहेलाग्लै, “यी लोक बिना सिक्छा पाइबके कनङके सिखाबे सकैछै?”

16 तब येसु उसबके जबाफ देल्कै, “हमर देल सिक्छा हमर नै चियै, महज ओकर चियै, जे हमरा पठाइल्कै।

17 यदि कोइ ओकर इक्छा अनुसार काम करैले चाहैछै त से उ जाइन जेतै, कि हमर सिक्छा परमेस्वर से एल छै, कि हम आपने मनसे बोलैचियै।

18 जे कोइ आपन मनसे बोलैछै, उ आपने महिमा ताकैछै, महज जे अपना पठाइबलाके आदर खोजैछै, उ सत लोक चियै आ ओइमे कोनो कपट नै रहैछै।

19 मोसा तोरासबके बेबस्था देल्कौ, महज तुसब कोइ नै पालन करैचिही। तोरासब कथिले हमरा मारैले मौका ताकैचिही?”

20 तब भिरके लोकसब कहल्कै, “तोरा त भुत लागल छौ। तोरा के मारैले मौका ताकैछौ?”

21 येसु उसबके जबाफ दैत कहल्कै, “हम एकटा अजगुतके काम करलियौ आ सब कोइ छक परलिही।

22 महज मोसा तोरासबके खतना करैके आग्या देने छेलौ। (बास्तममे उ मोसा से नै, महज पिते-पुरखासबसे सुरु भेल छेलै।) महज तोरासब बिसरामोके दिनमे आपन बेटासबके खतना करैचिही।

23 यदि मोसाके देल बेबस्था भङ नै हेबे कैहके बिसरामके दिनमे खतना करैचिही त हम बिसरामके दिनमे एकटा लोकके निक करलियौ त कथिले तुसब हमरसे खिस्याइचिही?

24 मुह देखके नियाइ नै कर, महज ठिकसे नियाइ कर।”

खिरिस्टके बारेमे लोकके बिचार

25 तब यरुसलेमके कुछ लोकसब यी कहैछेलै, “कि उ ओह्‍या लोक नै चियै, जकरा उसब मारैले ताकैछै?

26 देख, उ त खुलमखुला बोलैछै, महज उसब ओकरा कुछो नै कहैछै! यी त मुक्‍ती दैबला खिरिस्ट चियै कैहके सासकसब साँचोके थाह पाबल्कै कि कथी?

27 महज उ लोक कतेसे एल छै से हमसब जानैचियै। जब खिरिस्ट एतै, तब उ कतेसे एल छै से कोइ नै जान्तै।”

28 येसु मन्दिरमे सिखाइबखत, जोरसे कहल्कै, “तुसब हमरा चिन्हैचिही आ हम कतेसे एलचियौ सेहो तुसब जानैचिही। महज हम आपने मनसे नै एलचियौ। जे हमरा पठाइनेछै, उ सत छै आ ओकरा तोरासब नै चिन्हैचिही।

29 महज हम ओकरा चिन्हैचियै, कथिलेत हम ओकर लगसे एलचियै आ ओह्‍या हमरा पठाइने छै।”

30 तैखातिर उसब येसुके पकरैले ताकैछेलै, महज कोइ नै ओकर उपरमे हाथ लगाइल्कै। कथिलेत ओकर समय अखुन तलिक नै एलछेलै।

31 तैयो भिरके बहुतो लोकसब ओकर उपर बिस्बास करल्कै। तब उसब कहल्कै, “जब खिरिस्ट एतै, तब कि उ यी लोकके करलहासे बेसी अजगुतके कामसब करतै?”

येसुके पकरैले चाहल्कै

32 जब फरिसीसब भिरमे येसुके बारेमे गुदुरफुसुर करैत सुनल्कै, तब मुल पुजारीसब आ फरिसीसब ओकरा पकरैले मन्दिरके पहरेदारसबके पठेल्कै।

33 तब येसु कहल्कै, “हम कुछ देर तक मातरे औरो तोरासबसङे रहबौ, तकरबाद हमरा पठाइबला लग जेबौ।

34 तुसब हमरा ताकबिही, महज नै भेटाइबिही, आ हम जते रहबौ, तते तुसब आबैले नै सकबिही।”

35 ओकर एहेन बात सुइनके यहुदीसब आपसमे कहल्कै, “यी लोक कते जाइले लागलछै जे हमसब ओकरा नै भेटाइबै? कि उ गिरिक देसमे तितर-बितर भेल यहुदीसब लग जेतै आ गिरिकियोसबके सिक्छा देतै?

36 ‘तुसब हमरा ताकबिही महज नै भेटाइबिही, आ हम जते रहबौ, तते तुसब आबैले नै सकबिही’?” एकर कहैके मतलब कथी चियै?

जिबन दैबला पानी

37 पाबैनके अन्तिम दिन अरथात मुल दिनमे येसु ठार भ्याके जोरसे कहल्कै, “तोरासबमेसे यदि कोइ पियासल चिही त उ हमर लग आबे आ पिबे।

38 जे कोइ हमर उपर बिस्बास करैछै, पबितर धरमसास्तरमे कहल अनुसार उ लोकके हिरदयसे जिबित पानीके लदीसब बहतै।”

39 येसु यी बात पबितर आत्माके बारेमे कहने छेलै, जे पबितर आत्मा ओकरमे बिस्बास करैबलासब पाबैले लागलछेलै। ओइ बखत तक परमेस्वर पबितर आत्माके नै पठेने छेलै, कथिलेत येसु आपन स्वरगके महिमामे घुइमके नै गेलछेलै।

लोकसबमे बेमेल

40 जब भिरके लोकसब येसुके यी बात सुनल्कै तब कुछ लोकसब कहल्कै, “साँचोके यी लोक त आबैबला अगमबक्‍ता चियै।”

41 कुछ लोकसब कहै, “यी त मुक्‍ती दैबला खिरिस्ट चियै।” महज कोइ-कोइ कहै जे, “कि खिरिस्ट गालीलसे एतै?

42 पबितर धरमसास्तरमे खिरिस्ट रजा दाउदके बंससे आ दाउदेके गाम बेथलेहेमसे एतै कैहके लिखल नै छै से?”

43 तैखातिर लोकसबके बिचमे येसुके कारन बेमेल भेलै।

44 ओइसबमेसे कतहेक गोरे ओकरा पकरैले चाहैछेलै, महज कोइ नै ओकर उपरमे हाथ लगाइल्कै।

यहुदी धरमगुरुसबके अबिस्बास

45 तब मन्दिरके पहरेदारसब मुल पुजारीसब आ फरिसीसब लग घुइमके एलै। उसब पहरेदारसबके कहल्कै, “तुसब कथिले येसुके पकैरके नै आनलिही?”

46 पहरेदारसब जबाफ देल्कै, “उ लोक जखा त अखुनतक कोनो लोक नै बोल्नेछै!”

47 तब फरिसीसब उसबके कहल्कै, “तुहुसब धोखामे परलिही कि कनङ?

48 कि कोनो सासकसब या फरिसीसब ओकर उपर बिस्बास करनेछै से?

49 महज भिरमे भेल ओकर पछा चलैबला लोकसब बेबस्थाके बारेमे कुछो नै जानैछै, से सब सरापित छै।”

50 ओते भेलमेसे एक गोरे निकोदेमस, जे पहिन्का बेर येसु लग एलछेलै आ उ कहल्कै,

51 “आपनौरके बेबस्था अनुसार दोस लग्याल लोकके बात नै सुइनके आ उ कथी करैछै से नै जाइनके ओकर नियाइ करैले मिलैछै से?”

52 तब उसब ओकरा जबाफ देल्कै, “कि तुहु गालीली चिही? पबितर धरमसास्तरमे खोज आ तोरा थाह हेतौ कि, गालीलसे कोनो अगमबक्‍ता नै एतै।”

53 [तकरबाद सब लोक आपन-आपन घर दिसर गेलै।

बेबिचारमे परल जनिके बचेल्कै

8

1 येसु जैतुन पहाड़मे गेलै।

2 बिहान सबेरे येसु फेनो मन्दिरमे घुइमके एलै। सब लोक ओकरलग एलै आ उ बैठके ओकरासबके सिक्छा दैले लाग्लै।

3 ओहै समयमे धरमगुरुसब आ फरिसीसब बेबिचारमे पकराउ परल एकटा जनिके आनल्कै आ लोकसबके अगामे ठार करल्कै।

4 उसब येसुके कहल्कै, “गुरु जी, यी जनी बेबिचार करैतकाल पकराउ परलछै।

5 मोसाके बेबस्थामे एहेन जनिके पथलसे मारैके आग्या देने छै, आब अहाँ अकर बारेमे कथी कहैचियै त?”

6 महज उसब येसुके जाचैले आ दोस लगाबैले कोनो गल्ती भेटतै कि कैहके एहेन कहने छेलै। महज येसु निहुकके भुइयामे औङरीसे लिखैले लाग्लै।

7 जब उसब ओकरा पुछतेके-पुछते रहलासे, उ ठार भ्याके ओकरासबके कहल्कै, “तोरासबमेसे जे कहियो पाप नै करनेचिही, से कोइ पहिने अइ जनिके पथलसे मार।”

8 येसु फेनो भुइयामे निहुकके औङरीसे लिखे लाग्लै।

9 ओकर यी बात सुइनके पहिने बुढवासबसे ल्याके छोटकातक एक-एक कैरके ओतेसे चैलगेलै। अन्तमे ओते येसु असगरे रैहगेलै आ उ जनी ओकर अगा ठार भ्याल रहलै।

10 तब येसु ठार भेलै आ उ जनिके देखैत कहल्कै, “हे जनी, उसब कहाँ छौ? कि तोरा कोइ नै दन्ड देल्कौ?”

11 उ जनी कहल्कै, “परभु, कोइ नै दन्ड देल्कै।” येसु कहल्कै, “हम्हु दन्ड नै देबौ। आब जो, फेनसे पाप नै करिहे।]”

सन्सारके इजोत येसु

12 तब येसु फेनो लोकसबके कहल्कै, “सन्सारके इजोत हम्ही चियौ। हमर पछा चलैबला अन्हारमे कहियो नै चल्तै, महज उ जिबनके इजोत पाबतै।”

13 यी सुइनके फरिसीसब ओकरा कहल्कै, “अहाँ त आपन गबाही आपने दैचियै। अहाँके गबाही स्विकारे जोकर नै छै।”

14 येसु ओइसबके जबाफदैत कहल्कै, “हम आपने बारेमे गबाही दैचियै, तैयो हमर गबाही स्विकारे जोकर छै। कथिलेत हम जानैचियै कि हम कतेसे एल चियै आ कते ज्यारहल चियै, महज तुसब यी बात नै जानैचिही कि हम कतेसे एल चियै आ कते ज्यारहल चियै।

15 तुसब त लोकके नजरसे नियाइ करैचिही, महज हम ककरो नै नियाइ करैचियै।

16 यदी हम नियाइ करबो करबै त, हमर करल नियाइ स्विकारे जोकर ठहरतै, कथिलेत हम नियाइ करैबला असगरे नै चियै, महज हमरा पठाइबला पिता हमरसङे छै।

17 तोरासबके बेबस्थामे लिखल छौ कि, कोनो दुइगोराके एकेमन भ्याके देल साक्छी स्विकार करे जोकर हैछै।

18 आपन बारेमे साक्छी दैबला एक गोरा त हम अपने चियै आ दोसर साक्छी पिता चियै जे हमरा पठेल्कै।”

19 तब उसब येसुके पुछल्कै, “तोहर पिता कते छौ?”

येसु ओइसबके जबाफ देल्कै, “तुसब नै त हमरा चिन्हैचिही आ नै त हमर पिताके। यदी तुसब हमरा चिन्हतिही त हमर पितोके चिन्हने रहतिही।”

20 येसु यी बात मन्दिरमे भेटी चरहाबैबला बाकसके लगमे सिक्छा दैतकाल कहने छेलै। तैयो ओकरा कोइने पकरल्कै, कथिलेकी ओकर समय नै एल छेलै।

येसुके चेताबनी

21 येसु फेनो ओइसबके कहल्कै, “हम अतेसे ज्यारहलचियौ आ तुसब हमरा ताकबिही, महज तुसब आपने पापमे मरबिही। जते हम ज्यारहलचियौ, तते तुसब आबे नै सकबिही।”

22 यी बात सुइनके यहुदी अगुवासब एक-दोसरमे कहेलाग्लै, “कतौ यी आपने मरे ज्यारहल छै कि? अकर कहैके मतलब कथी चियै, ‘जते हम जेबौ, तते तुसब आबे नै सकबिही’।”

23 येसु ओइसबके कहल्कै, “तुसब निचाके चिही, हम त उपरके चियै। तुसब अहै सन्सारके चिही, महज हम त अइ सन्सारके नै चियै।

24 अहैलेल हम ‘तुसब आपने पापमे मरबिही’ कहलियौ। यदि हम ओह्‍या चियै कैहके बिस्बास नै करबिही त तुसब साँचोके आपन पापमे मरबिही।”

25 उसब येसुके पुछल्कै, “अहाँ के चियै त?” येसु जबाफदैत कहल्कै, “हम ओह्‍या चियै, जे सुरुवेसे कहैत आइबरहलचियौ।”

26 तोरासबके बारेमे कहैबला आ नियाइ करैबला बहौत बातसब हमरसङे छै। महज हमरा पठाइबला सत छै आ हम जे ओकरसे सुन्‍ने चियै ओहे बात सन्सारके लोकसबके बताइचियै।

27 येसु यी बात आपन पिताके बारेमे कैहरहल छेलै से बात उसब नै बुझल्कै।

28 तहैलेल येसु कहल्कै, “जब तुसब मानबके बेटाके उपर उठाइबिही, तखन तुसब जानबिही कि हम ओह्‍या चियै। हम आपने मनसे कुछो नै करैचियै महज पिता हमरा जे कुछो सिखाइने छै, ओह्‍या बात बोलैचियै कैहके तुहुसब बुझबिही।

29 जे हमरा पठाइने छै उ हमरे सङे छै। उ हमरा असगरे नै छोरने छै, कथिलेत हम हरदम ओकरा खुसि बनाइबला काम करैचियै।”

30 येसुके कहल यी बातसब सुइनके बहुतो लोक ओकरमे बिस्बास करल्कै।

छुटकारा पाबैबला सत

31 येसु आपन उपर बिस्बास करैबला यहुदीसबके कहल्कै, “यदि तुसब हमर बचनके पालन करैत रहबिही त, साँचोके तुसब हमर चेला चिही।

32 तब तुसब सतके जानबिही आ सत तोरासबके छुटकारा देतौ।”

33 उसब येसुके कहल्कै, “हमसब अबराहमके धियापुता चियै आ कहियो नै ककरो दास बनल चियै। तब तोरासबके छुटकारा देतौ कनङके कहैले सक्बै?”

34 येसु ओइसबके जबाफ देल्कै, “हम साँचे तोरासबके कहैचियौ, जे पाप करैछै, उ पापके दास चियै।

35 दास त सबदिन घरमे नै रहैछै, महज बेटा त सबदिन घरेमे रहैछै।

36 अहैलेल परमेस्वरके बेटा तोरासबके छुटकारा देतौ त, साँचेके तुसब छुटकारा पाबबिही।

37 हम जानैचियै कि तुसब अबराहमके धियापुतासब चिही तैयो तुसब हमरा मारैले चाहैचिही कथिलेकी हमर बचन तोरासबके हिरदयमे राखैके ठाम नै छौ।

38 हम आपन पितासङे रहैबखत जे कुछो देखने चियै ओह्‍या बात बाजैचियै आ तुसब आपन पितासे जे सुन्‍ने चिही ओह्‍या करैचिही।”

39 उसब येसुके जबाब देल्कै, “हमरासबके पिता अबराहम चियै।”

येसु ओकरासबके कहल्कै, “साँचोके तुसब अबराहमके धियापुता रहतिही त तुसब अबराहमके करल जखा काम करतिही।

40 महज हम तोरासबके परमेस्वरसे सुनल सत बातसब सुनाइचियौ त तुसब हमरा मारैले ताकैचिही। अबराहम त एहेन काम नै करल्कै।

41 तुसब ओह्‍या करैचिही जे तोहर पिता करल्कौ।”

उसब येसुके कहल्कै, “हमसब बेबिचारमे जलमल नै चियै। हमरासबके त एकेटा पिता छै, उ परमेस्वर चियै।”

42 येसु ओकरासबके कहल्कै, “यदी परमेस्वर तोरासबके पिता रहतियौ त, तुसब हमरा मया करने रहतिही, कथिलेकी हम परमेस्वर लगसे एलचियै आ अखन हम अते चियै। हम आपन इक्छासे नै एलचियै, महज उ हमरा पठेने छै।

43 हमर कहल बात तुसब कथिले नै बुझैचिही? कथिलेकी तुसब हमर कहल बचन सुनैयोले नै चाहैचिही।

44 तोरासबके पिता त सैतान चियौ आ तुसब आपन पिताके इक्छा पुरा करैले चाहैचिही। उ त सुरुवेसे हतियारा छौ, सत चिजसे ओकरा कोनो मतलब नै छै, कथिलेत ओकरमे कोनो सत नै छै। जब उ झुठ बोलैछै, उ आपन स्वभाब अनुसार बोलैछै, कथिलेकी उ झुठ चियै आ उ झुठके पिता चियै।

45 महज हम सत बोलैचियै त तुसब हमरा बिस्बास नै करैचिही।

46 तोरासबमेसे कोइ परमानित करेसकैचिही कि हम पाप के दोसी चियै? जब हम सत बाइजरहलचियै त कथिले हमरा बिस्बास नै करैचिही?

47 जे परमेस्वरसङे सम्बन्ध राखैछै, उ परमेस्वरके बचन सुनैछै। तुसब परमेस्वरसङे सम्बन्ध नै राखैचिही, ओहैसे तुसब ओकर बचन नै सुनैचिही।”

येसु आ अबराहम

48 यी बातसब सुइनके यहुदी अगुवासब येसुके कहल्कै, “तु सामरी चिही आ तोरा भुत लागल छौ। कि हमसब ठिके कहैचियौ नै?”

49 येसु कहल्कै, “हमरा भुत नै लागल छै। हम आपन पिताके आदर करैचियै आ तुसब हमरा अनादर करैचिही।

50 हम अपनेसे आपन आदर नै खोजैचियै, महज पिता परमेस्वर हमर आदर खोजैछै आ नियाय करैछै।

51 साँचोके हम तोरासबके कहैचियौ, यदी जे कोइ हमर कहल बचनके पालन करतै त उ कहियो नै मरतै।”

52 तखन यहुदी अगुवासब ओकरा कहल्कै, “आब त साँचेके हमसब जाइन गेलियै कि, तोरा भुत लागल छौ। अबराहम मरलै आ अगमबक्‍तासबसेहो मरलै, महज तु कहैचिही कि ‘यदी कोनो लोक हमर बचनके पालन करतै त उ कहियो नै मरतै।’

53 कि तु हमरासबके पुरखा अबराहमोसे महान चिही? उ त मरलै आ अगमबक्‍तासब सेहो मरलै। तु अपने-आपके के चियै कैहके ठानैचिही?”

54 येसु ओइसबके जबाफ देल्कै, “यदी हम आपन आदर आपनेसे खोज्बै त ओकर कोनो अरथ नै हेतै, महज हमरा आदर करैबला हमर पिता छै जकरा तुसब ‘अपनासबके परमेस्वर’ कहैचिही।

55 तुसब ओकरा चिन्हने नै चिही महज हम ओकरा चिन्हने चियै। यदी हम ओकरा नै चिन्हैचियै कहबै त हम्हु तोरासब जखा झुठा ठहरतियै। महज हम ओकरा चिन्हैचियै आ ओकर बचन पालन करैचियै।

56 तोरासबके पुरखा अबराहम हमर आबैबला दिन देखैके लेल बहुते इक्छा करने छेलै। उ देख्बो करल्कै आ बहुत खुसियो भेलै।”

57 यहुदी अगुवासब ओकरा कहल्कै, “तु त पचासो बरिस नै पुगल चिही, तब कनङके अबराहमके देखलिही त?”

58 तब येसु ओकरासबके कहल्कै, “हम तोरासबके साँचोके कहैचियौ, अबराहमके जलमसे पहिनेसे हम चियै।”

59 यी बात सुइनके उसब येसुके मारैके लेल पथल उठेल्कै, महज येसु ओइसबसे घोसैरके मन्दिरसे बाहर चैलगेलै।

जलमेसे अन्हर भेल लोक निक भेलै

9

1 एक दिन येसु जाइतखिना एकटा लोकके देखल्कै जे जलमेसे अन्हर छेलै।

2 चेलासब येसुके पुछल्कै, “गुरु जी, यी लोक ककर पापके कारन जलमेसे अन्हर भेल छै? आपने पापके कारनसे कि ओकर बाप-महताइरके पापके कारनसे?”

3 येसु जबाब देल्कै, “नै त ओकर आपने पापके कारनसे नै त ओकर बाप-महताइरके पापके कारनसे। महज परमेस्वरके काम ओकरमे परगट हेबे कैहके ऐहेन भेल छै।

4 हमरा पठाइबलाके कामसब अपनासबके दिन रहिते करे परतौ, कथिलेत रातके अन्हारमे कोइ नै काम करे सकैछै।

5 जाबेतक हम सन्सारमे चियौ, ताबेतक हम सन्सारके इजोत चियौ।”

6 अतहेक बात कैहके येसु भुइयामे थुकल्कै आ माटी साइनके ओइ लोकके आँखमे लगादेल्कै आ कहल्कै,

7 “जो, सिलोआमके पोखैरमे ज्याके मुह धुवा।” (सिलोआमके अरथ “पठेल्कै” हैछै।) उ लोक पोखैरमे ज्याके मुह धुवाइल्कै तब उ देखैबला भ्याके घुइमके एलै।

8 ओकर परोसियासब आ जे ओकरा पैहने बैठके भिख माङैत देखने रहै सेसब कहल्कै, “कि यी एह्‍या लोक नै चियै, जे बैठके भिख माङैत रहै?”

9 कतहेक लोक कहल्कै, “हँ, यी एह्‍या लोक चियै।” औरो गोरा कहल्कै, “नै! ओनङ त ओह्‍या अन्हरा जखा लागैछै, महज उ नै चियै।” महज उ आपनेसे कहल्कै, “ह, हम ओह्‍या लोक चियै।”

10 तब उसब फेनो ओकरा पुछल्कै, “तब कह त कनङके तोरा सुझे लाग्लौ?”

11 उ कहल्कै, “येसु नामके लोक माटी साइनके हमर आँखमे लगादेल्कै आ कहल्कै सिलोआमके पोखैरमे ज्याके आँख धुवा। ओते ज्याके धोते मातर हम देखे लागलियै।”

12 उसब ओकरा पुछल्कै, “येसु नामके लोक कते छौ?” उ जबाब देल्कै, “से बात त हम नै जानैचियै।”

13 तकरबाद उसब पहिनेसे अन्हर भेल लोकके फरिसीसब लग आनल्कै।

14 जै दिन येसु माटी साइनके ओकर आँखमे लग्याके देखे सकैबला बनाइने छेलै, से दिन पबितर बिसरामके दिन छेलै।

15 फरिसीसब सेहो ओकरा पुछैले लाग्लै, “तु कनङके देखे लागलिही?” उ ओइसबके जबाब देल्कै, “उ हमर आँखमे माटी साइनके लग्या देल्कै, तब हम धोलियै त देखे लागलियै।”

16 कोनो-कोनो फरिसीसब कहल्कै, “यी लोक परमेस्वर दिसनसे नै एल छै, कथिलेत उ पबितर बिसराम दिनके पालन नै करैछै।” महज दोसर लोकसब कहे लाग्लै, “जे पापी हेतै, उ एहेन अचमके चेन्हासब कनङके देखाइले सक्‍तै?” अहै बातमे ओइसबके आपनमे मतभेद भ्यागेलै।

17 तब फरिसीसब ओइ अन्हर लोकके एकबेर फेनो पुछल्कै, “जे लोक तोहर आँख खोइल देल्कौ, तु ओकर बारेमे कथी कहैचिही?” उ जबाब देल्कै, “उ त अगमबक्‍ता चियै।”

18 यी बात सुनियोके यहुदीसब नै पतिएलै जे उ पैहने अन्हर छेलै आ आब देखे लागल छै। तै खातिर उसब ओकर बाप-महताइरके बोल्याके पुछल्कै,

19 “कि यी तोरेसबके बेटा चियौ? कि यी जलमेसे अन्हर छेलौ? तब अखुन यी कनङके देख रहल छौ।”

20 ओकर बाप-महताइर जबाब देल्कै, “हँ, यी हमरे बेटा चियै, आ यी अन्हरे जलमल छेलै।”

21 महज यी कनङके देखे लाग्लै आ के अकर आँख खोइल देल्कै सेहो हमसब नै जानैचियै। तुसब ओकरे पुछ। उ आब बच्‍चा नै छै, आपनेसे कहतौ।

22 यहुदीसबके डरसे ओकर बाप-महताइर एहेन जबाब देल्कै कथिलेत येसुके मुक्‍ती दैबला रजा खिरिस्ट जेसब कहतै, तैसबके सभाघरसे निकाले परतै तै बातमे यहुदीसब पैहने सहमत भेलरहै।

23 तहै खातिर ओकर बाप-महताइर कहल्कै, “आब उ बच्‍चा नै छै, ओकरे पुछ।”

24 तब यहुदीसब ओइ अन्हर लोकके फेनो दोसर बेर बोल्याके कहल्कै, “परमेस्वरके अगा सत-सत बाज, हमसब जानैचियै कि, यी लोक पापी चियै।”

25 उ जबाब दैत कहल्कै, “उ पापी छै कि नै छै, से हम नै जानैचियै! महज एकटा बात हम जानैचियै, हम अन्हर रहियै, महज अखुन देखैबला भेलचियै।”

26 उसब ओकरा फेनो पुछल्कै, “उ तोरा कथी करल्कौ? कनङके उ तोहर आँख खोइलदेल्कौ?”

27 उ जबाब देल्कै, “हम अहाँसबके पहिने कैहदेने चियै, महज अहाँसब नै सुनलियै। फेनो कथिले ओह्‍या बात पुछैचियै? कि अहाँसब सेहो ओकर चेला बनैले चाहैचियै?”

28 यी बात सुइनके उसब ओकरा गाइर परहैत कहल्कै, “तुही ओकर चेला चिही, हमसब त मोसाके चेला चियै।

29 हमसब जानैचियै मोसासङे परमेस्वर बाजल छेलै। महज उ लोक कतेके चियै, से बात हमसब नै जानैचियै।”

30 तब उ लोक कहल्कै, “यी केहन अचमके बात! उ कतेसे एलछै से बात अहाँसब नै जानैचिही, महज उ हमर आँख खोइलदेल्कै।

31 हमसब जानैचियै कि परमेस्वर पापीसबके बात नै सुनैछै, महज ओकर आराधना करैबला आ ओकर इक्छा अनुसार काम करैबलाके बात परमेस्वर सुनैछै।

32 जहियासे सन्सार सुरु भेल छै, तहियासे आइतक जलमेसे अन्हर लोकके आँख खोइलदेल्कै से बात कहियो नै सुन्‍ने चियै।

33 यदी उ लोक परमेस्वरके पठ्‍याल नै रहतियै त उ कथियो नै करे सक्‍तियै।”

34 उसब ओकरा जबाब दैत कहल्कै, “तु त एकदमसे आपन पापेमे जलमल चिही, आ तु हमरासबके सिखाबैचिही?” तब उसब ओकरा सभाघरसे बाहर निकाइल देल्कै।

आत्मिक अन्हर

35 यहुदीसब ओकरा सभाघरसे निकाइलदेल्कै से बात येसु सुनल्कै तब ओकरा भेटके कहल्कै, “कि तु मानब-बेटामे बिस्बास करैचिही?”

36 उ जबाब देल्कै, “परभु, उ के चियै? हमरा कहु आ हम ओकरमे बिस्बास करबै?”

37 येसु ओकरा कहल्कै, “तु ओकरा देख्नेचिही, आ उ ओह्‍या चियौ, जे अखुन तोहरसे बात कैररहल छौ।”

38 यी बात सुइनके उ लोक कहल्कै, “परभु, हम बिस्बास करैची!” तब ओकर टाङमे गोर लागल्कै।

39 तब येसु कहल्कै, “नै देखैबलासब देखे आ देखैबलासब अन्हर हेबे कैहके हम सन्सारमे नियाइ करैले एलचियै।”

40 यी बात सुइनके ओते ठार भेल्हा फरिसीसब कहल्कै, “कि हम्हुसब अन्हर चियै त?”

41 येसु ओइसबके कहल्कै, “यदी तुसब अन्हर रहतिही त पापके दोसी नै हेत्ही, तुसब त ‘हमसब देखैचियै’ कहैचिही, अहैसे तुसब दोसी रहलिही।”

चरबाह आ ओकर भेरा

10

1 येसु कहल्कै, “हम साँचोके तोरासबके कहैचियौ, जे कोइ भेंरा रहैबला घारिघरके केबारबाटे नै ढुकैछै, महज दोसरकातसे उपर चरहैके ढुकैछै, उ चोर आ डाकु चियै।

2 महज जे केबारबाटे ढुकैछै उ भेंराके चरबाह चियै।

3 ओकर लेल घर रखबारी करैबला केबार खोइलदैछै आ भेरासब ओकर बोली चिन्हैछै। उ आपन भेंरासबके नाम ल्याके ल्याके बोलाइछै आ ओकरासबके बाहर निकालैछै।

4 जब उ आपन भेंरासबके बाहर निकालैछै तब उ ओइसबके अगा-अगा जाइछै आ भेरासब ओकर पछा-पछा आबैछै, कथिलेत उसब ओकर बोली चिन्हैछै।

5 उसब अनचिन्हार लोकके नै पछुवाइतै, महज ओकरा देखके भाइगजेतै, कथिलेत अनचिन्हारके बोली उसब नै चिन्हैछै।”

6 येसु यी बातसब ओकरासबके दिस्टान्तमे कहने छेलै, महज येसु कथी कहैले चाहैछेलै से बातके अरथ उसब नै बुझल्कै।

जिबनके केबार

7 ओहैसे येसु फेनो ओइसबके कहल्कै, “हम तोरा साँचोके कहैचियौ, भेंरासबके ढुकैबला केबार हम्ही चियै।

8 हमरसे अगा एल सब चोर आ डाकुसब छेलै, महज भेंरासब ओइसबके बात नै सुनल्कै।

9 ढुकैबला केबार हम्ही चियै, जे कोइ हमरबाटे ढुकतै से कोइ बाच्तै। उ भितर-बाहर करतै आ घास हैबला ठाममे चरैले पाबतै।

10 चोर त चोराइले, मारैले आ नास करैके लेल मातरे आबैछै। महज हम त लोक जिबन पाबे आ उ भरपुर कैरके पाबे कैहके एलियै।

येसु असल चरबाह

11 “असल चरबाह हम्ही चियै। असल चरबाह त आपन भेंरासबके लेल आपन परानो दैले पछा नै हटैछै।

12 महज जे बनिहार चियै आ नै चरबाह चियै आ नै ओकर भेंरासब चियै। उ नरहिया आबैत देखके भेरासबके छोइरके भाइग जाइछै आ नरहिया आइबके भेराके धरैछै आ तितर-बितर कैरदैछै।

13 ओइ बखत बनिहार भाइग जाइछै, कथिलेकी उ बनिहारी लोक चियै, तैल्याके उ भेंरासबके वस्ते नै करैछै।

14 “असल चरबाह हम्ही चियै। हम आपन भेरासबके चिन्हैचियै आ भेरोसब हमरा चिन्हैछै,

15 जहिनङ पिता हमरा चिन्हैछै आ हम पिताके चिन्हैचियै, तहिनङ हम आपन भेंरासबके चिन्हैचियै आ भेरासब हमरा चिन्हैछै। हम भेरासबके लेल आपन परानो दैचियै।

16 हमर औरो भेंरासब छै जे अइ जेरके नै चियै। हमरा ओकरोसबके अइ जेरमे लाबैके जरुरी छै। उसब हमर बोली सुन्तै आ सब एके जेरमे हेतै आ उसबके एकेटा चरबाह हेतै।

17 “पिता हमरा अहैलेल परेम करैछै, कथिलेत हम आपन परान फेनसे फिरता लेबै कैहके दैचियै।

18 कोइने हमर परान हमरासे लैले सक्‍तै, महज हम आपने राजिखुसीसे दैचियै। आपन परान दैके अधिकार हमरेसङे छै आ फेनो ओकरा लैयोके अधिकार छै। एह्‍या आग्या हम आपन पितासे पाबनेचियै।”

19 यी बात सुइनके यहुदीसबके बिचमे फेनो मनमोटाब भेलै।

20 ओइसबमेसे बहुतो गोरा कहे लाग्लै, “अकरा त भुत लागल छै आ बताह भेलछै। तुसब कथिले अकर बात सुनैचिही?”

21 महज औरो बाज्लै, “भुत लागल लोक अनङ नै बोलैछै। कि भुत लागल लोक आन्हरके देखे सकैबला बनाइले सक्‍तै?”

यहुदी अगुवासब येसुके इन्कार करल्कै

22 ओइ बखत जारके समय छेलै आ यरुसलेममे मन्दिर अरपन करैके पाबैन छेलै।

23 येसु मन्दिरके सोलोमन नामके दलानमे टहलैछेलै।

24 यहुदी अगुवासब ओकर चारुकात जमा भ्याके कहल्कै, “अहाँ कहियातक हमरासबके दोधारमे राखबै? यदी अहाँ मुक्‍ती दैबला खिरिस्ट चियै त हमरासबके सत बात कैहदियौ।”

25 येसु जबाफ देल्कै, “हम पहिने तोरासबके कैहदेने चियौ, महज तुसब बिस्बासे नै करैचिही। आपन पिताके नाममे हम जे कामसब करैचियै, उहेसब हमर गबाही दैछै।

26 महज तुसब बिस्बास नै करैचिही कथिलेकी तुसब हमर भेंरा नै चिही।

27 हमर भेंरासब हमर बोली सुनैछै। हम ओइसबके चिन्हैचियै आ उसब हमर पछा-पछा आबैछै।

28 हम ओकरासबके अनन्त जिबन दैचियै, उसब कहियो नै नास हेतै आ कोइ नै ओकरासबके हमर हाथसे छिनके लजाबे सक्‍तै।

29 हमर पिता ओकरासबके हमर जिमामे देने छै उ सबसे महान छै। हमर पिताके हाथसे त औरो कोइ नै ओकरासबके छिनके लजाबे सक्‍तै।

30 पिता आ हम एके चियै।”

31 यहुदी अगुवासब फेनो येसुके मारैके लेल पथल उठाइल्कै।

32 महज येसु ओइसबके कहल्कै, “हम तोरासबके हमर पितासे बहुतो अजगुतके कामसब कैरके देखेलियौ, ओइसबमेसे कोन कामके लेल तुसब हमरा पथलसे मारैले चाहैचिही?”

33 यहुदी अगुवासब येसुके जबाफ देल्कै, “असल कामके लेल हमसब तोरा नै मारबौ, महज तु परमेस्वरके बिरुधमे निन्दा करैके कारन पथलेसे तोरा मारैले चाहलियौ। कथिलेकी तु मानब भ्याके अपनेके परमेस्वर कहैचिही।”

34 येसु उसबके कहल्कै, “कि तोरासबके पबितर धरमसास्तरमे एहेन नै लिखल छौ, ‘हम कहैचियौ कि, तुसब इस्वरसब चिही?’

35 तब पबितर धरमसास्तर कहियो नै झुठ हैले सक्‍तै आ जे परमेस्वरके बचन पाबल्कै, ओकरासबके उ इस्वरसब कहल्कै।

36 महज हमरा त पिता आपन पबितर उदेस्य पुरा करैके लेल चुइनके अइ सन्सारमे पठाइने छै। आब ‘हम परमेस्वरके बेटा चियै’ त कनङके परमेस्वरके अपमान भेलै?

37 यदी हम आपन पिताके काम नै करैचियै त, हमरा बिस्बास नै कर।

38 महज यदी हम पिताके काम करैचियै तबो तुसब हमरा बिस्बास नै करैचिही त हमर करलाहा अजगुतके कामसबमे त बिस्बास कर। तब तुसब जानबिही आ बुझबिही, कि पिता हमरमे छै आ हम पितामे चियै।”

39 तब फेनो उसब येसुके पकरैले कोसिस करल्कै महज उ ओकरासबके हाथसे निकैलके चैलगेलै।

40 येसु फेनो यरदन लदीके ओइपार चैलगेलै जते युहन्‍ना सुरुमे बप्‍तिस्मा दैछेलै आ उ ओतै रहलै।

41 ओइ बखत बहुतो लोक ओकरलग एलै। उसब कहल्कै, “युहन्‍ना कोनो अजगुतके काम नै करल्कै महज युहन्‍ना येसुके बारेमे जे कुछ कहने छेलै उ सब बात सत छेलै।”

42 तब ओइठाम बहुतो लोकसब येसुमे बिस्बास करल्कै।

लाजरसके मिरतु

11

1 लाजरस नामके एकटा लोक बिमार भेलछेलै। उ आपन बहिन मरियम आ मारथासङे बेथानिया गाममे रहै।

2 ओह्‍या मरियम पाछे येसुके टाङमे अतर लग्याके आपन केससे पोछनेछेलै। ओकरे भाइ लाजरस बिमार भेल छेलै।

3 तैखातिर दुनु बहिन येसुके एहेन कैहके समाध पठाइने छेलै, “परभु, जकरा अहाँ परेम करैचियै, उ बिमार भेल छै।”

4 तब येसु यी बात सुइनके कहल्कै, “यी बिमारसे उ नै मरतै, महज यी परमेस्वरके महिमाके लेल चियै, आ अइसे परमेस्वरके बेटाके महिमा हेबे।”

5 येसु मारथा, ओकर बहिन मरियम आ लाजरसके परेम करैछेलै।

6 येसु लाजरस बिमारी छै सुनल्कै, तब उ जै ठाममे छेलै, ओतै औरो दुइदिन रहलै।

7 तकरबाद उ आपन चेलासबके कहल्कै, “ले आब, आपनौरके फेनो यहुदीया परदेसमे चल।”

8 महज चेलासब येसुके कहल्कै, “गुरु जी, कुछदिन पहिने यहुदीसब अहाँके पथलसे मारैले ताकैछ्‌याल, तैयो कि अहाँ फेनो ओइ ठाममे जाइके मन करैचियै?”

9 तब येसु जबाफ दैत कहल्कै, “दिनमे बारह घन्टा नै हैछै से? दिनमे चलैबला लोकके ठेस नै लागैछै, कथिलेत उ अइ सन्सारके इजोतमे देखैछै।

10 महज रातमे चलैबलाके ठेस लागैछै, कथिलेत ओकरसङे इजोत नै रहैछै।”

11 तकरबाद येसु कहल्कै, “अपनासबके सङी लाजरस सुतल छै, महज हम ओकरा जगाबैले ओते जेबै।”

12 तब ओकर चेलासब कहल्कै, “परभु, यदि उ सुतल छै त उ निक भ्याजेतै।”

13 येसु ओकर मिरतुके बारेमे कहने छेलै, महज चेलासब लाजरस साँचोके सुतल छै कैहके बुझने छेलै।

14 तैखातिर येसु उसबके साफ-साफ कहल्कै कि, “लाजरस मैर गेलछै।

15 तोरासबके खातिर हम ओते नै भेलासे खुसी चियै, ताकि तुसब बिस्बास करेसक। महज तैयो अपनासब ओकर लग चल।”

16 तब ओकर चेलासबमेसे दिदुमस कहाइबला थोमा आपन सङी चेलासबके कहल्कै, “ले आब आपनौरके चल आ ओकरेसङे मरब।”

येसु मारथा आ मरियमके चितभरोस देल्कै

17 जब येसु बेथानिया गाममे पहुचलै, तब लाजरसके चिहानमे राख्ला चार दिन भ्यागेल छेलै कैहके थाह पाबल्कै।

18 बेथानिया यरुसलेमसे करिब तिन किलोमिटर दुर छेलै।

19 बहुतो यहुदीसब मारथा आ मरियमके ओकर भाइके बारेमे चितभरोस दैले एलछेलै।

20 जब मारथा येसु आइबरहल छै सुनल्कै तब ओकरा अधे रस्तामे भेटैले गेलै, महज मरियम घरेमे रहलै।

21 तब मारथा येसुके कहल्कै, “परभु, यदि अहाँ अइ ठाममे रहतियै त हमर भाइ नै मरतियै।

22 महज हमरा थाह छै कि, अखुन्तो अहाँ परमेस्वरसङे जे माङबै, से परमेस्वर अहाँके द्‍यात।”

23 तकरबाद येसु मारथाके कहल्कै, “तोहर भाइ फेनो जिबित भ्याके उठतौ।”

24 मारथा कहल्कै, “हँ, हम जानैचियै कि, अन्तके दिनके पुनरुथानमे फेनो उ जिबित भ्याके उठतै।”

25 तब येसु ओकरा कहल्कै, “पुनरुथान आ जिबन हम्ही चियै। जे हमरा बिस्बास करतै, उ मरबो करतै त जिबित हेतै।

26 आ जे कोइ हमरमे जियैछै आ बिस्बास करैछै उ कहियो नै मरतै। कि तु यी बातमे बिस्बास करैचिही?”

27 तब मारथा येसुके कहल्कै, “हँ परभु, अहाँ त सन्सारमे आबैबला खिरिस्ट, परमेस्वरके बेटा चियै कैहके हम बिस्बास करैचियै।”

28 अतबेक कहैके मारथा गेलै आ आपन बहिन मरियमके एक कातमे बोल्याके कहल्कै, “गुरु जी एते एलछै, आ तोरा बोल्यारहल छौ।”

29 यी बात सुइनते मातर मरियम झटसिन उठलै आ ओकरा भेटैले गेलै।

30 तखैनतक येसु गाममे नै पहुचल छेलै महज ओतै छेलै जते मारथा ओकरा भेट करने छेलै।

31 घरमे चितभरोस दैले एल यहुदीसब मरियमके झटसिन उइठके बाहर जाइत देखके, कतौ उ चिहानमे कानैले गेलै से सोइचके ओकर पछा-पछा गेलै।

32 जब मरियम येसु भेल ठाममे पुग्लै आ ओकरा देख्तै मातर ठेङहुनिया दैत कहल्कै, “परभु, यदि अहाँ एतै रहतियै त हमर भाइ नै मरतियै।”

33 जब येसु मरियमके कानैत आ ओकरसङे आबैयोबलाके कानैत देखल्कै, तब उ आत्मामे एकदम दुखित आ बेचैन भ्यागेलै,

34 आ उसबके पुछल्कै, “तुसब ओकरा कते राख्नेचिही?” उसब जबाफ देल्कै, “परभु, हमरासबसङे आइबके देखु।”

35 येसु कान्लै।

36 तैल्याके यहुदीसब कहल्कै, “देख, उ लाजरसके कतहेक परेम करैछेलै!”

37 महज कोइ-कोइ कहल्कै, “कि अन्हराके आँख दैबला यी लोक लाजरसके मरैसे बचाइले नै सक्‍तियै?”

38 तब येसु फेनो एकदम दुखित भ्याके चिहानके लगमे गेलै। उ चिहान एकटा सोइन छेलै, ओकर मुहमे एकटा बरका पथलसे झापल छेलै।

39 तकरबाद येसु कहल्कै, “पथल हटा।”

महज लाजरसके बहिन मारथा कहल्कै, “परभु, अखुनतक त उ गन्हा गेलहेतै, कथिलेत ओकरा मरला चार दिन भ्यागेलै।”

40 येसु ओकरा कहल्कै, “यदि तु बिस्बास करबिही त परमेस्वरके महिमा देखबिही से हम तोरा नै कहने छेलियौ?”

41 तब उसब चिहानके मुहमे राखलहा पथल हटाइल्कै। तब येसु उपर दिसन ताइकके कहल्कै, “हे पिता, हम अहाँके धन्यबाद दैचियै, कथिलेत अहाँ हमर बिन्ती सुनलियै।

42 अहाँ हमर बिन्ती सबदिन सुनैचियै से हम जानैछेलियै। महज चारुकात ठार भेल लोकसबके खातिर हम कहनेचियै, ताकि अहाँ हमरा यी सन्सारमे पठाइनेचियै कैहके उसब बिस्बास करे।”

43 अतबे कैहके येसु जोरसे कहल्कै, “ए लाजरस, बाहर निकैलके या।”

44 तब उ मरल लोक कपरासे हाथ-टाङ बान्हल आ ओकर मुहमे कपरासे झापले बाहर निकैलके एलै। येसु ओइसबके कहल्कै, “अकरा खोइल दहै आ जाइले दहै।”

येसुके मारैके योजना

45 तब येसुके करल यी काम देखके मरियमके भेटैले एल यहुदी लोकसबमेसे बहुतो लोक ओकरा बिस्बास करल्कै।

46 महज कतहेक गोरे फरिसीसब लग ज्याके येसुके करल कामसब सुन्यादेल्कै।

47 तब मुल पुजारीसब आ फरिसीसब महासभाके सदससबके बोल्याके कहल्कै, “आब आपनौरके कथी करबै? यी लोक त बहुतो अजगुतके कामसब कैररहलछै।

48 यदि यी लोकके अहिनङे छोइरदेबै त सब लोक ओकरे बिस्बास करतौ। तब रोमीसब आइबके अपनासबके मन्दिर आ देस दुनुके बिनास कैरदेतौ।”

49 महज उसबमेसे कैयाफा नामके एकटा लोक छेलै, उ ओइ बरिसके परधान पुजारी छेलै। तब उसबके कहल्कै, “तुसब त कुछो नै जानैचिही!

50 पुरे देस नास हैसे त बरु जनताके लेल एकटा लोक मरनाइ उचित हेतै से तोरासब नै बुझैचिही?”

51 उ यी बात आपने मनसे नै, महज ओइ बरिसके परधान पुजारी भेलासे देसके लेल येसु मरे परतै कैहके अगमबानी करल्कै।

52 यहुदीसबके देसके लेल मातरे नै, महज जते-तते छिरियाल परमेस्वरके बेटा-बेटीसबके एकसाथ जमा करैके लेल एहेन कहल गेलछेलै।

53 तै दिनसे उसब येसुके मारैके लेल योजना बनेल्कै।

54 तैखातिर येसु फेनो यहुदीसबके बिचमे खुलमखुला नै चलेलाग्लै, महज उजार-जगहके नजदिकमे रहल एफराइम नाउके सहरमे गेलै आ आपन चेलासबसङे ओतै रहेलाग्लै।

55 तकरबाद यहुदीसबके निस्तार पाबैन लगच्या गेलछेलै आ गाम-गामसे बहुतो लोकसब पाबैनसे पहिने अपनाके सुध करैले यरुसलेममे गेलै।

56 तब उसब येसुके ताकैछेलै आ मन्दिरके अङनामे ठार भ्याके एक-दोसरके कहल्कै, “तोरासबके कि लागैछौ, येसु यी पाबैनमे एतौ?”

57 मुल पुजारीसब आ फरिसीसब येसुके पकरैले ताकैछेलै। तैल्याके उसब येसु कते छै थाह भेल्हासबके समाद आनैले आग्या देनेछेलै।

येसुके सम्मानमे भोज

(मती २६:६-१३, मरकुस १४:३-९)

12

1 निस्तार पाबैनके छ दिन पहिने येसु बेथानिया गाममे एलै। ओते लाजरस रहैछेलै, जकरा येसु मुरदासे जियाइने छेलै।

2 येसु एलाके खुसियालीमे भोजन तैयार करल्कै। मारथा सेबा-टहल करेमे लागलछेलै आ लाजरस येसु आ औरो मेजवानसबसङे खाइले बैठल छेलै।

3 तब मरियम करिब अधा लिटर बहौत महग अतरके गमकौवा तेल आइनके येसुके टाङमे लग्यादेल्कै आ आपन केससे पोइछ देल्कै। ओइ तेलके गमकसे पुरे घर गमगम करेलाग्लै।

4 महज येसुके चेलासबमेसे एक गोरा यहुदा इस्करियोती कहल्कै, (जे पछा आइबके धोखा देल्कै)

5 “कि यी गमकौवा तेल तिन सय चानीके डलरमे बेचके गरिबसबके देतियै त नै हेतियै?”

6 उ गरिबसबके वास्ता करैबला भेलासे एहेन नै कहने छेलै कथिलेकी उ चोर छेलै, आ पैसाकौरीके बटुवा ओह्‍या राखैछेलै आ ओहैमेसे उ चोराइ छेलै।

7 तब येसु कहल्कै, “भेलै, अकरा कुछो नै कही, हमरा गारैबला दिनके तयारीके लेल यी गमकौवा तेल बचाके राखने छेलै।

8 गरिबसब त सब दिन तोरेसबसङे रहतौ, महज हम त सब दिन नै रहबौ।”

9 यहुदी लोकसबके एकटा बरका भिर येसु बेथानियामे छै कैहके थाह पाबल्कै। उसब ओते येसुके लेल मातरे नै महज येसु मुरदासे जिबित करल लाजरसके सेहो देखैके लेल एल छेलै।

10 अहैलेल मुल पुजारीसब लाजरसके सेहो मारैके पका करल्कै।

11 कथिलेत लाजरस जिबित भेलासे बहुतो यहुदीसब पुजारीसबके छोइरके येसुमे बिस्बास करैछेलै।

यरुसलेममे येसुके स्वागत

(मती २१:१-११, मरकुस १:१-११, लुका १९:२८-४०)

12 बिहान खिना निस्तार पाबैनमे एल बरका भिर येसु यरुसलेममे आइबरहल छै कैहके सुनल्कै।

13 उसब खजुरके ठाइरसब ल्याके एहेन कहैत ओकरा भेटैले निकल्‍लै, “होसन्‍ना! धैन इजराएलके रजा! जे परमपरभुके नाममे आबैछै!”

14 येसु गदहाके बच्‍चामे चहरलै। यी बात पबितर धरमसास्तरमे एहेन लिखल छै,

15 “हे सियोनके बेटीसब, नै डरा!

देख, तोरासबके रजा गदहाके बच्‍चामे चहैरके आइबरहल छौ।”

16 ओकर चेलासब पहिने यी बात नै बुझल्कै। महज येसु महिमीत भेलाके बाद उसबके याद एलै कि यी बात ओकरे बारेमे लिखल छेलै आ उ लोकसब यी सब काम ओकरे लेल करल्कै कैहके बुझल्कै।

17 ओइ बखत यरुसलेममे बहुतो लोकसब छेलै, जे-जे येसु लाजरसके चिहानसे बाहर बोल्याके मिरतुसे जिबित कैने देखल्कै, उ सब औरोसबके अइ घटनाके बारेमे बताइत रहलै।

18 येसु एहेन अजगुतके काम करने छै कैहके भेटैले भिरके लोकसब ओकर लग गेलै।

19 ओहैसे फरिसीसब एक-दोसरके एहेन कहे लाग्लै, “आब तुसब कुछो करे नै सकैचिही। देख, सारा दुनिया ओकर पछा लाइग गेलछै!”

गिरीकसब येसुके खोजल्कै

20 निस्तार पाबैनमे यरुसलेममे आराधना करैले गेलसबमेसे कतहेक लोक गिरिक जातीके लोकसब छेलै।

21 उसब गालिल परदेसके बेथसेदा गामके फिलिप लग आइबके बिन्ती करैत कहल्कै, “हजुर, हमसब येसुसे भेट करैले चाहैचियै।”

22 फिलिप ज्याके अन्दिरियासके कहल्कै तब अन्दरियास आ फिलिप दुनु ज्याके यी बात येसुके कहल्कै।

23 येसु ओइसबके कहल्कै, “मानब बेटाके महिमा परगट हैबला समय आइबगेल छै।

24 हम तोरासबके साँचोके कहैचियौ, जाबेतक गहुमके दाना माटीमे पैरके नै मरैछै ताबेतक उ एकटा दाना मातरे रहैछै। महज यदि उ मैर जाइछै त, बहौत फर फराइछै।

25 ओहिनङ जे आपन जिन्गीके परेम करैछै उ गुमाइछै, महज जे अइ सन्सारमे आपन जिन्गीके अबहेलना करैछै उ ओकरा अनन्त जिबनके लेल जोग्याके राखैछै।

26 जे हमर सेबा करैले चाहैछै उ हमर पछा आबे आ हम जते रहबै ओते हमर सेबक सेहो रहतै। जेकोइ हमर सेबा करैछै हमर पिता तकरा आदर करतै।

येसु आपने मिरतुके बारेमे बतेल्कै

27 “आब हमर मन बेचैन भेल छै, हम कथी कहु? कि हम यी कहबै ‘हे परमेस्वर पिता, आबैबला दुखसे हमरा बचाबु’? नै, एह्‍या कारनसे हम अइ समयतक आइबगेलियै।

28 हे पिता, अहाँ आपन नामके महिमा परगट करु।” तब स्वरगसे एकटा एहेन अबाज एलै, “हम आपन महिमा परकट करनेचियै आ फेनो महिमा परकट करबौ।”

29 ओते ठार भ्याल लोकसब यी सुइनके कहल्कै, “मेघ गरजैछै!” औरो गोरा कहल्कै, “स्वरगदुत ओकरसङे बोल्‍लै!”

30 येसु ओइसबके कहल्कै, “यी अबाज हमर लेल नै महज तोरेसबके लेल एलौ।

31 आब अइ सन्सारके नियाय हैबला समय चैल एल छै। अइ सन्सारके सासक बाहर निकालल जेतै।

32 जब हम पिरथिबीसे उपर उठ्‍याल जेबै तब सब लोकसबके हम आपन दिसन तान्बौ।”

33 उ कनङके मरतै, से बात देखाइले उ अनङ कहल्कै।

34 तब भिरके लोकसब ओकरा पुछल्कै, “खिरिस्ट त सब दिन रहतै कैहके हमसब बेबस्थासे सिखने चियै। तब अहाँ कनङ कहैचियै कि मानबके बेटा उपर उठ्‍याल जेतै? यी मानबके बेटा के चियै?”

35 तब येसु ओइसबके कहल्कै, “औरो कुछ समयतलिक इजोत तोरासबसङे छौ। इजोत रैहते तुसब चलफिर कर, ने त अन्हार तोरासबके झाइपदेतौ। जे अन्हारमे चलैछै, उ कते ज्यारहल छै से उ नै जानैछै।

36 जाबेतक इजोत तोरासबसङे छौ, इजोतमे बिस्बास कर तब तुसब इजोतके बेटा-बेटी हेब्ही।”

यी बात कहलाकेबाद येसु ओतेसे चैलगेलै आ ओइसबसे घोसैरके रहे लाग्लै।

यहुदीसबके अबिस्बास

37 येसु लोकसबके अगा बहुतो अजगुतके कामसब करल्कै, तैयो उसब ओकरमे बिस्बास नै करल्कै।

38 अनङ यसैया अगमबक्‍ताके कहल बात पुरा हैकेछेलै-

“हे परमपरभु, हमसबके कहल बचनमे के बिस्बास करनेछै?

परमपरभुके बाँइहके तागत ककर लग परगट करल छै?”

39 तैल्याके उसब बिस्बास करे नै सकल्कै, कथिलेकी यसैया अगमबक्‍ता फेनो अनङ कहने छै,

40 “परमेस्वर ओइसबके आँख बन्द कैरदेने छै,

आ ओकरासबके हिरदय कठोर बन्यादेनेछै।

तैल्याके उसब आपन आँखसे नै देखे आ हिरदयसे नै बुझे,

नै त उसब घुइमके एतै,

आ हम ओइसबके निक करतियै।”

41 यसैया यी बात कहल्कै, कथिलेकी उ येसुके महिमा देखल्कै आ ओकर बारेमे बाज्लै।

42 तैयो यहुदी अगुवासबमेसे बहुतो गोरा येसुमे बिस्बास करल्कै। महज फरिसीसबके डरसे उसब आपन बिस्बासके बारेमे ककरो नै कहल्कै, कथिलेकी फरिसीसब यहुदी सभाघरसे निकाइलदेतै कैहके डराइछेलै।

43 कथिलेकी उसब परमेस्वरके परसन्सासे लोकके परसन्सा बेसी मन पराइछेलै।

बिस्बास नै करैबला दोसी हेतै

44 येसु जोरसे कहल्कै, “जे हमरा बिस्बास करैछै, उ हमरा मातरे नै, महज हमरा पठाइबलाके बिस्बास करैछै।

45 जे हमरा देखैछै, उ हमरा पठाइबलाके देखैछै।

46 हम सन्सारके इजोत बैनके एलचियै, तैल्याके हमरा बिस्बास करैबला कोइने अन्हारमे रहतै।

47 यदी कोइ हमर कहल बचन सुनैछै आ ओइ बचनके पालन नै करैछै तकर हम नियाय नै करबै। कथिलेकी हम सन्सारमे नियाय करैले नै एलचियै, महज सन्सारके बचाइले एलचियै।

48 जे हमरा आ हमर बचनके इन्कार करैछै तकरा नियाय करैबला एकगोरा छै। हमर बोलल बचनेसे अन्तके दिनमे ओइसबके उ नियाय कैरदेतै।

49 कथिलेकी हम आपने मनसे नै बाजैचियै महज हम कथी कहबै आ बोल्बै तै के आदेस हमरा पठाइबला पिता आपनेसे देने छै।

50 हम जानैचियै कि ओकर आग्या अनन्त जिबन चियै। ओहैसे पिता हमरा जे कहैले लगाइनेछेलै ओह्‍या बात हम बाजैचियै।”

येसु आपन चेलासबके टाङ धुवाइल्कै

13

1 निस्तार पाबैनसे पहिने, येसु अइ सन्सार छोइरके पिता लग जाइबला समय आइबगेल छै से उ जानैछेलै। तब उ सन्सारमे भेल आपन चेलासबके परेम करल्कै आ अन्तिम समयतक उसबके परेम कैरते रहलै।

2 तब येसु आपन चेलासबसङे साँझके भोजन खाइछेलै। सैतान पहिनेसे सिमोनके बेटा यहुदा इस्कोरियोतके मनमे ओकरा पकरादैके बिचार राइखदेने छेलै।

3 येसु जानैछेलै कि पिता हमर हाथमे सबचिज देनेछै, आ हम परमेस्वरसे एलचियै आ परमेस्वर लग ज्यारहल चियै।

4 तब येसु ख्याके उठलै आ आपन उपरका बस्तर एक कातमे राइखके गम्छा डारमे बान्हल्कै।

5 तकरबाद एकटा कठौतमे पानी झाकल्कै आ आपन चेलासबके टाङ धुवाबैले लाग्लै, आ डारमे बान्हल गम्छासे उसबके टाङ पोइछदेल्कै।

6 जब येसु सिमोन पतरुस लग एलै, तब पतरुस कहल्कै, “परभु, कि अहाँ हमर टाङ धुवाइबै?”

7 तब येसु ओकरा जबाफदैत कहल्कै, “हम कथी करैचियै से तु अखैन नै बुझबिही, महज पाछे बुझबिही।”

8 पतरुस कहल्कै, “हम अहाँके आपन टाङ कहियो ने धुवाबैले द्‍याब!”

तब येसु ओकरा जबाफ देल्कै, “यदि हम तोहर टाङ नै धोबौ त हमरसङे तोहर कोनो समबन्ध नै रहतौ।”

9 तकरबाद सिमोन पतरुस ओकरा कहल्कै, “वेहेन छै त, परभु, हमर टाङ मातरे नै, महज हमर हाथ आ मुरो धोइबदिय।”

10 तब येसु ओकरा कहल्कै, “जे असलान करनेछै ओकर टाङ मातरे धोबे परतै, कथिलेत उ पुरे सुध रहैछै। तुसब सुध त चिही, महज सबकोइ नै।”a

11 उ जानैछेलै कि हमरा के धोखा देतै। तैल्याके येसु सबकोइ सुध नै चिही से कहल्कै।

12 येसु चेलासबके टाङ धुवाइलाकेबाद, आपन राखल उपरका बस्तर फेनो पिन्हके आपने ठाममे बैठलै। तब उसबके कहल्कै, “हम तोरासबके लेल कथी करनेचियौ, कि तुसब बुझलिही?

13 तुसब त हमरा ‘गुरु’ आ ‘परभु’ कहैचिही। यी त तुसब ठिके कहैचिही, कथिलेत हम ओह्‍या चियौ।

14 यदि तोरासबके परभु आ गुरु भ्याके तोरासबके टाङ धुवाइलियौ त तोरोसबके एक-दोसरके टाङ धुवाइले परतौ।

15 कथिलेत जहिनङे हम तोरासबके करनेचियौ तहिनङे तोरोसबके करे परतौ कैहके हम एकटा नमुना देने चियौ।

16 साँचोके हम तोरासबके कहैचियौ, नोकर आपन मालिकसे बरका नै हैछै, समाद पठाइबलासे समाद आनैबला बरका नै हैछै।

17 यी बातसब जाइनके उ करैचिही त, तुसब धैनके हेब्ही।

आपन मिरतुके बारेमे येसुके भबिसबानी

(मती २६:२०-२५, मरकुस १४:१७-२१, लुका २२:२१-२३)

18 “हम तोरासबके बारेमे नै कैहरहल चियौ, जकरा-जकरा हम चुन्‍ने चियै ओकरासबके जानैचियै। महज पबितर धरमसास्तर पुरा हेबे कैहके ‘जे हमर रोटी खाइछै ओह्‍या हमर बिरोधमे आपन एरी उठाइनेछै।’

19 यी घटना हैसे पहिने हम तोरासबके कहैचियौ। तहैलेल जब उ हेतौ तब ‘हम ओह्‍या चियौ’ कैहके तुसब बिस्बास करबिही।

20 साँचोके हम तोरासबके कहैचियौ, जे हमर पठेल्हा लोकके स्विकार करैछै, उ हमरा स्विकार करैछै आ जे हमरा स्विकार करैछै, उ हमरा पठाइबलाके स्विकार करैछै।”

21 यी कहलाकेबाद येसुके मन एकदम बेचैन भेलै आ आपन चेलासबके कहल्कै, “साँचोके हम तोरासबके कहैचियौ, तोरेसबमेसे एक गोरे हमरा पकरा देब्ही।”

22 येसु यी बात ककर बारेमे कैहरहल छेलै से पका नै भेलासे चेलासब एक-दोसरके ताके लाग्लै।

23 ओकर चेलासबमेसे एक गोरे, जकरा येसु परेम करैछेलै, उ ओकरे कातमे ओङैठके बैठल छेलै।

24 तब सिमोन पतरुस ओकरा इसरा कैरके कहल्कै, “पुछ त, उ ककर बारेमे कहैछौ?”

25 तैल्याके उ येसुमे ओङैठके पुछल्कै, “परभु, उ के चियै?”

26 तब येसु जबाफ देल्कै, “जकरा हम यी रोटीके खुन्डी बोइरके देबौ, उ ओह्‍या चियौ।” तब येसु रोटीके खुन्डी बाटीमे बोइरके सिमोनके बेटा यहुदा इस्करियोतके देल्कै।

27 तब यहुदा रोटीके खुन्डी लैते मातर सैतान ओकरमे ढुइकगेलै। तब येसु ओकरा कहल्कै, “तु जे करैले लागलचिही, से झटसिन कैरले।”

28 महज येसु ओकरा कथिले एहेन बात कहल्कै से ओते खाइले बैठल्हासब कोइ नै बुझल्कै।

29 यहुदासङे पैसाके बटुवा छेलै तैल्याके कोइ-कोइ सोच्ने छेलै कि येसु पाबैनके लेल कुछो समान चाही से किनके आन या कुछ गरिबोसबके बाइट दहै कहने हेतै।

30 तब यहुदा रोटीके खुन्डी ल्याके झटसिना बाहर निकैलके गेलै। ओइ बखत रात भेल छेलै।

येसुके लबका आग्या

31 जब यहुदा बाहर निकैलके गेलै, तब येसु उसबके कहल्कै, “आब मानब बेटाके महिमा परगट हेतौ आ ओकरमे परमेस्वरके महिमा परगट हेतै।

32 यदि परमेस्वरके महिमा बेटासे भेलछै त, परमेस्वरो ओकरा आपन लग महिमीत करतै, आ उ ओकरा जल्दीए महिमीत करतै।

33 “हे हमर छोट बालकसब! कुछ देरतक मातरे हम तोरासबसङे रहबौ। तुसब हमरा ताकबिही, आ जहिनङ हम यहुदीसबके कहने छेलियै, आब तोरोसबके कहैचियौ, ‘जते हम ज्यारहलचियै, तते तुसब आबैले नै सकबिही।’

34 आब हम तोरासबके एकटा लबका आग्या दैचियौ, तुसब एक-दोसरके परेम कर। जहिनङ परेम हम तोरासबके करनेचियौ तहिनङे तुहुसब एक-दोसरके परेम कर।

35 यदि तुसब एक-दोसरके परेम करबिही त, ओहैसे सबकोइ जान्तौ कि तुसब हमर चेलासब चिही।”

पतरुसके इन्कार

(मती २६:३१-३५, मरकुस १४:२७-३१, लुका २२:३१-३४)

36 तब सिमोन पतरुस येसुके कहल्कै, “हे परभु, अहाँ कते ज्यारहलचियै?”

येसु ओकरा कहल्कै, “हम जते ज्यारहलचियै, अखुन तु हमरसङे आबैले नै सकबिही, महज तु पाछे हमरा पछुवाइबिही।”

37 महज पतरुस कहल्कै, “परभु, हम अखुन कथिले पछा आबैले नै सक्बै? हम त अहाँके लेल जानो द्‍यादेबै।”

38 तब येसु जबाफदैत कहल्कै, “कि तु हमर लेल जानो द्‍यादेब्ही? साँचोके हम तोरा कहैचियौ, बिहान मुरगा डाँक दैसे पहिने तु हमरा तिन बेर इन्कार करबिही!”

a 

१३:१० अइ पदमे येसु दिस्टान्तमे बोल्नेछै। जब येसु कहल्कै “जे असलान करनेछै ओकर टाङ मातरे धोबे परतै, कथिलेत उ पुरे सुध रहैछै”, उ मुक्‍तीके बारेमे बात कैर रहलछै आ जे येसुमे बिस्बास करैछै ओकर सब पाप माफ हैछै महज जब येसु कहल्कै “टाङ मातरे धोबे परतै” तब उ कहैले चाहैछै कि बिस्बासीके आपन पापसब स्विकारेके जरुरीछै (१ युहन्‍ना १:९) कथिलेकी उसब अखुन्तो पापी स्वभाबके छै आ उसब दिन दिने पाप करैछै।

चेलासबके येसु अनुगरह करल्कै

14

1 येसु चेलासबके कहल्कै, “तोरासबके मन बेचैन नै हेबे। तुसब परमेस्वरमे बिस्बास करैचिही आ हमरोमे बिस्बास कर।

2 हमर पिताके घरमे बहौत रहैबला ठामसब छै आ हम तोरासबके लेल रहैबला ठामसब तयार करैले जाइचियौ। यदी तेहन नै रहतियै त हम तोरासबके यी बात कहबे नै करतियौ।

3 हम ज्याके तोरासबके खातिर ठाम तयार करलाके बाद फेनो एबौ, आ तोरासबके आपन लग ल्याजेबौ, तैल्याके हम जते रहैचियै ओतै तुहुसब हमरसङे रहबिही।

4 हम जते ज्यारहल चियै उ बाट त तुसब जानबे करैचिही।”

5 थोमा ओकरा कहल्कै, “परभु, अहाँ कते ज्यारहल चियै, से हमसब नै जानैचियै, तब हमसब उ बाट कनङके जाने सक्बै?”

6 येसु कहल्कै, “बाट, सत आ जिबन हम्ही चियै। बिना हमरसे कोइ नै पितालग पुइग सकैछै।

7 तुसब हमरा साँचोके चिन्तिही त, हमर पितोके चिन्तिही। आबसे तुसब हमर पिताके चिन्हबिही कथिलेत तुसब ओकरा देखलेनेचिही।”

8 फिलिप येसुके कहल्कै, “परभु, हमरासबके पिता देख्यादिय। ओतबेसे हमरासबके पुइग जेतै।”

9 येसु ओकरा जबाब देल्कै, “फिलिप! अतहेक दिनसे त हम तोरेसबसङे चियौ, तैयो तु हमरा नै चिन्हैचिही? जे हमरा देख्ने छै, उ पिताके देख्ने छै। तब तु कनङके कहैचिही, कि ‘हमरासबके पिताके देख्यादिय?’

10 ‘हम पितामे चियै आ पिता हमरमे छै’ से कि तु बिस्बास नै करैचिही? जे बात हम तोरासबके कहैचियौ, से बात हम आपने मनसे नै कहैचियौ। महज हमरमे रहैबला पिता यी कामसब करैछै।

11 हम पितामे चियै आ पिता हमरमे छै कैहके बिस्बास कर। कम्तीमे हमर करल अजगुतके कामसब देखके त बिस्बास कर।

12 “साँचोके हम तोरासबके कहैचियौ, हमरमे बिस्बास करैबला सेहो यी कामसब करे सक्‍तै जे कामसब हम करैचियै आ ओहौसे पैध कामसब करतै कथिलेत हम पितालग जाइचियै।

13 तुसब हमर नाममे जे कुछ माङबिही, ओइसे बेटासे पिताके महिमा हेबे कैहके हम पुरा कैरदेबौ।

14 तुसब हमर नाममे कोनो चिज माङबिही त से हम पुरा कैरदेबौ।

पबितर आत्माके परतिग्या

15 “यदी तुसब हमरा परेम करैचिही त हमर देल आग्यासबके मानबिही।

16 हम पितासे बिन्ती करबै आ उ तोरासबसङे सब दिन रहैके खातिर एक गोरा सल्‍लाह दैबला पठाइतौ।

17 उ पबितर आत्मा चियै जे सब सत्यतामे अगुवाइ करैछै। जकरा सन्सार गरहन नै करे सकैछै कथिलेत सन्सार ओकरा नै देखैछै नै चिन्हैछै। महज तुसब ओकरा चिन्हैचिही कथिलेत उ तोरासबसङे-सङे रहतौ आ उ तोरासबमे बास करतौ।

18 हम तोरासबके टुगर बनाके नै छोरबौ, हम फेनो तोरासबके लग एबौ।

19 कुछ देरके बाद हमरा फेनो सन्सार नै देख्तै, महज तुसब हमरा देखबिही। हम जिबित भेलाके कारन, तुहुसब जिबित रहबिही।

20 ‘हम पितामे आ तुसब हमरमे आ हम तोरासबमे चियौ’ से बात तुसब ओइ दिन जानबिही।

21 हमरा परेम करैबला उ चियै जे हमर आग्या स्विकार करैछै आ ओकर पालन करैछै। जे हमरा परेम करतै ओकरा हमर पितो परेम करतै। हम्हु ओकरा परेम करबै आ ओकरमे हम आपनके परगट करबै।”

22 यहुदा इस्कोरियोत नै महज, दोसरे यहुदा कहाइबला चेला येसुके कहल्कै, “परभु, अहाँ सन्सारके लग परगट नै भ्याके कथिले हमरेसबलग मातरे अपने आपके परगट करैचियै?”

23 येसु ओकरा जबाफ देल्कै, “जे हमरा परेम करैछै, से हमर बचन पालन करैछै। हमर पिता ओकरा परेम करतै तब हमर पिता आ हम ओकरलग ज्याके ओकरसङे रहब।

24 जे हमरा परेम नै करैछै, उ हमर बचनके पालन नै करैछै। जे बचन तुसब सुनैचिही, उ बचन हमर नै, महज हमरा पठाइबला पिताके चियै।

25 “यी बातसब तोरासबसङे रहैतकाल हम तोरासबके कहनेचियौ।

26 महज पिता हमर नाममे पठाइबला सल्‍लाहकार पबितर आत्मा तोरासबके सब बात सिखाइतौ आ हमर कहल सब बात तोरासबके मन पाइरदेतौ।

27 “हम सान्ती तोरासबके छोइरदैचियौ, हम आपन सान्ती तोरासबके दैचियौ। सन्सारके देल जखा हम तोरासबके नै देबौ। तोरासबके मन बेचैन नै हेबे आ तुसब नै डरा।

28 ‘हम अतेसे ज्यारहल चियै आ फेनो तोरेसबलग घुइमके एबौ’ कैहके कहल हमर बात त तुसब सुन्‍बे करनेचिही। यदी तुसब हमरा परेम करतिही त, हम पिता लग ज्यारहलचियै से सुइनके तुसब खुसी हेत्ही, कथिलेकी पिता हमरसे महान छै।

29 यी हैसे पहिने सबबात हम तोरासबके कैहदेने चियौ, ताकी जब यीसब हैले एतौ तब तुसब बिस्बास करैले सक।

30 आब हम तोरासबसङे बहुत बात नै करबौ, कथिलेकी अइ सन्सारके सासक आइबरहल छै। हमर उपर ओकर कोनो अधिकार नै छै।

31 महज हम पिताके परेम करैचियै से बात सन्सारके सब लोक जाने कैहके हम सब काम ओकरे आग्या अनुसार करैचियै। आब उठ आ अपनासब अतेसे चल।”

साँचो अंङगुरके लती

15

1 येसु आपन चेलासबके कहल्कै, “साँचो अङगुरके लती हम्ही चियै आ हमर पिता किसान चियै।

2 हमरमे रहल सब ठाइर जे फर नै फराइछै, उ ओइसबके काइटदैछै आ फर फराइबला सब ठाइर औरो बेसीसे फराबे कैहके उ ओइसबके काटछाट करैछै।

3 किसान ठाइरके साफ करल जखा तुसब पहिनेसे हमर बचनसे सुध भेलचिही।

4 तुसब हमरमे रह आ हम तोरासबमे रहबौ। जेनङकी ठाइर अंङगुरके लतीमे नै रहतै त उ आपनेसे फर फराइले नै सक्‍तै, तहिनङ तुसब हमरमे नै रहबिही त तुहुसब फर फराइले नै सकबिही।

5 “अंङगुरके लती हम्ही चियौ, तुसब ठाइर चिही। यदी कोइ हमरमे रहतै आ हम ओकरमे रहबै त, उ बहौत फर फराइतै, कथिलेकी हमरसे अलग रैहके तुसब कुछो करैले नै सकबिही।

6 यदी कोइ हमरमे नै रहतै त, उ काटल ठाइर जखा बाहर फेकल जेतै आ उ सुइख जेतै। एहेन ठारइरसबके लोकसब एक ठाममे जम्मा कैरके आइगमे झोइक दैछै आ उ डैहजेतै।

7 यदी तुसब हमरमे रहबिही आ हमर बचन तोरासबमे रहतौ त, तुसब जे माङैले चाहैचिही से माङ आ उ तोरासबके देतौ।

8 जब तुसब बहुत फर फराइबिही त हमर पिताके महिमा परकट हेतै आ तुसब हमर असल चेला चिही से बात परमानित हेतौ।

9 “जनङ पिता हमरा परेम करने छै, हम्हु तोरासबके परेम करनेचियौ। आब तुसब हमर परेममे रह।

10 जनङ हम आपन पिताके आग्या पालन करने चियै आ ओकर परेममे रहैचियै, तहिनङे तुहुसब हमर आग्या पालन करबिही त हमर परेममे रहबिही।

11 हमर आनन्द तोरासबमे रहे आ तोरासबके आनन्द पुरा हेबे कैहके हम यी बातसब तोरासबके कहलियौ।

12 “हमर आग्या यह्‍या चियै कि जहिना हम तोरासबके परेम करनेचियौ तहिना तुहुसब एक-दोसरके परेम कर।

13 साथी-सङीके लेल आपन परान देनाइसे बरका परेम औरो किछो नै छै।

14 यदी तुसब हमर देल आग्या पालन करैचिही त, तुसब हमर सङी चिही।

15 आबसे हम तोरासबके नोकर नै कहबौ, कथिलेकी मालिक कथी कैररहलछै से नोकर नै जानैछै। महज हम तोरासबके सङी कैहरहल चियौ, कथिलेकी हमर पितासे हम जे सुन्‍ने चियै से सब तोरासबके कैहदेने चियौ।

16 तुसब हमरा नै चुनलिही, महज हम तोरासबके चुनलियौ। आब जो आ सबदिन रहैबला फर फराइहे कैहके हम तोरासबके चुनलियौ। तहैलेल तुसब हमर नाममे पितासे जे कुछ माङबिही उ तोरासबके देतौ।

17 हम तोरासबके यी आग्या करैचियौ कि तुसब एक-दोसरके परेम कर।

सन्सारके लोकसबसे घिरना

18 “यदी सन्सारके लोकसब तोरा घिरना करतौ त, तोरासबसे पहिने हमरा घिरना करल्कै कैहके जान।

19 यदी तुसब अइ सन्सारके रहतिही त, सन्सारके लोकसब तोरा आपन कैहके परेम करतियौ। महज तुसब अइ सन्सारके नै चिही। हम तोरासबके सन्सारसे चुनलियौ, ओहैसे अइ सन्सारके लोकसब तोरासबके घिरना करैछौ।

20 हम जे बातसब कहलियौ तै बातसबमे गौरसे बिचार कर कि ‘नोकर आपन मालिकसे बरका नै हैछै।’ सन्सारके लोकसब हमरा त सतेल्कै उसब तोरोसबके सताइतौ। यदी सन्सारके लोकसब हमर बात मान्तै त, तोरोसबके बात सेहो मान्तौ।

21 हमर नाममे बिस्बास करलाके खातिर उसब तोरासबके यी सब सताइबला काम करतौ, कथिलेत उसब हमरा पठाइबला पिताके नै चिन्हैछै।

22 “यदी हम आइबके नै कहने रहतियै त पापके दोसी नै हेतियै, महज आब आपन पापके लेल बहाना करैबला कोनो ठाम नै छै।

23 जे हमरा घिरना करैछै, उ हमर पिताके सेहो घिरना करैछै।

24 हम तोरासबके बिचमे जे काम करने छेलियौ, उ काम औरो दोसर नै करने छै। यदी उ काम हम नै करने रहतियै त, उसब पापके दोसी नै हेतियै। महज हमर करल अजगुत कामसब देखियोके उसब हमरा आ हमर पिता दुनोगोराके घिरना करैछै।

25 महज ‘उसब हमरा बिना कारन घिरना करल्कै’ कैहके ओइसबके बेबस्थामे लिखल बचन पुरा हैकेलेल यी सब भेलै।

26 “हम पिताके तरफसे तोरासबके लेल सल्‍लाह दैबला पबितर आत्माके पठादेबौ। उ पितालगसे एल सत आत्मा चियै जे हमर बारेमे गबाही देतै।

27 तुहुसब हमर बारेमे गबाही देब्ही, कथिलेकी तुसब सुरुवेसे हमरसङे चिही।”

16

1 “तोरासबके बिस्बास नै घटे कैहके हम यी सब बात तोरासबके कहनेचियौ।

2 उसब तोरासबके सभाघरसबसे निकाइल देतौ। तोरासबके उपर अहिनङो समय एतौ, जे तोरासबके जानोसे मारैबला ‘परमेस्वरके सेबा करैचियै’ कैहके सोच्तै।

3 उसब पिताके आ हमरा नै चिन्हैछै, तै कारन उसब एहेन काम करतौ।

4 महज यी सब बातसब हम तोरासबके कैह देनेचियौ, ‘जब उ समय एतौ, तोरासबके कथी कहने रहौ से बात थाह हेतौ। पैहने हम यी बात तोरासबके नै कहलियौ, कथिलेत हम तोरेसबसङे रहियौ’।

पबितर आत्माके काम

5 “आब हम हमरा पठाइबला लग जाइचियै, महज ‘अहाँ कते ज्यारहल चियै?’ कैहके तुसब कोइ नै हमरा पुछैचिही।

6 हमर एह्‍या बात बतेलाके कारनसे तोरासबके मन दुखसे भरल छौ।

7 महज साँचोके हम तोरेसबके कहैचियौ, हम अतेसे जेबौ तब मातरे तोरासबके असल हेतौ। कथिलेत यदी हम नै जेबौ त तोरासबके सल्‍लाह दैबला पबितर आत्मा तोरासबके लग नै एतौ। महज जब हम जेबौ, तब हम ओकरा तोरासबके लग पठाइबौ।

8 जब उ एतौ त सन्सारके लोकसबके पाप, धारमिकता आ परमेस्वरके नियाइके बिसयमे कैरते आइबरहल भुलसब देखाइतौ,

9 कथिलेत उसब हमरमे बिस्बास नै करैछै।

10 उ परमेस्वरके अगामे धारमिकताके बारेमे कथी असल चियै, ओह्‍या देखादेतौ कथिलेत हम पितालग जाइचियौ। आबसे फेनो तुसब हमरा नै देखबिही।

11 उ तोरासबके परमेस्वरके नियाइ कथी चियौ से देखादेतौ। कथिलेत यी सन्सारके रजा पहिने दोसी ठहैर गेलछै।”

12 “हमरा तोरासबके कहैबला बातसब त बहौत छै, महज अखुन तुसब नै सहे सकबिही।

13 महज सतके आत्मा जब एतौ तब उ तोरासबके सब बातसब बुझाइतौ। उ आपने दिसनसे बात नै करतौ महज उ जे सुन्तौ, ओह्‍या तोरासबके कहतौ तब पाछे हैबला बातसब सोहो कहतौ।

14 उ हमर महिमा करतौ, कथिलेत जे हमर चियै, से हमरसे ल्याके तोरासबके कैहदेतौ।

15 जे किछ पिताके चियै, से सब हमर चियै। अहै खातिर हम कहैचियौ, जे हमर चियै से हमरसे ल्याके सतके आत्मा तोरासबके कैहदेतौ।”

चेलासबके दुख आ सुख

16 “आब तुसब कन्हिक देरके बाद हमरा नै देखबिही, तब कन्हिके देरमे तुसब फेनो हमरा देखबिही।”

17 “‘कन्हिके देरके बाद तुसब हमरा नै देखबिही, तकरबाद फेनो कन्हिक देरमे हमरा देखबिही’ कथिलेत हम पितालग ज्यारहलचियै, यी बातके अरथ कथी चियै?” से कैहके ओकर चेलासब एक दोसरके पुछे लाग्लै।

18 उसब कहेलाग्लै, “ओकर ‘कन्हिके देर बाद’ कहनाइ के अरथ कथी चियै? हमसब नै बुझैचियै, उ कथी कहैछै।”

19 उसब ओकरा पुछेके इक्छा करैछै से बात येसु जाइनके ओइसबके पुछल्कै, “‘कन्हिक देरके बाद तुसब हमरा नै देखबिही, तब कन्हीक देरमे फेनो हमरा देखबिही’ से हमर कहल बातमे कि तुसब आपसमे पुछा-पुछी नै करैचिही?

20 साँचोके हम तोरासबके कहैचियौ, तुसब कानबिही आ खिजबिही, महज सन्सार खुसी हेतौ। तुसब दुखमे परबिही, महज तोरासबके दुख, खुसी आ आनन्दमे बदैल जेतौ।

21 जब एकटा जनी बच्‍चाके जलम दैतखिना दरदसे छटपटाइत रहैछै, कथिलेत ओकर समय आइबगेल रहैछै महज बच्‍चाके जलम दैत मातर ओकरा ओइ दरदके याद नै आबैछै कथिलेत सन्सारमे एकटा बच्‍चाके जलम भेलै, तै बातमे उ खुसी हैछै।

22 अहिनङे अखुन तुसब सोक करबिही, महज हम फेनो तोरासबके भेटैले एबौ त तोरासबके हिरदय खुसीसे भरतौ। तब कोइ नै तोरासबके खुसी तोरासबसे छिन्तौ।

23 ओइ दिन तुसब हमरा कुछो नै पुछबिही। हम साँचोके कहैचियौ, तुसब हमर नाममे पिता सङे जे माङबिही, से उ तोरासबके देतौ।

24 अखुन तक तुसब हमर नाममे कुछो नै माङनेचिही। माङ त तुसब पाबबिही, आ तहैसे तोरासबके आनन्द पुरा हेतौ।

चेलासबके लेल सान्ती

25 “यी बात हम तोरासबके खिसा-पिहानीसबमे कहनेचियौ। महज समय आइबरहल छौ, तैबखत हम तोरासबके सङे फेनो खिसा पिहानीमे नै बाज्बौ, बल्की पिताके बिसयमे साफ-साफ कैहदेबौ।

26 तै बखत तुसब आपनेसे हमर नाममे माङबिही। हम तोरासबके खातिर पिता सङे माइङ देबौ कैहके नै कहे परतौ।

27 पिता आपनेसे तोरासबके परेम करैछौ, कथिलेत त तुसब हमरा परेम करनेचिही, आ हम परमेस्वर लगसे एलचियै से तुसब बिस्बास करने चिही।

28 हम पितालगसे सन्सारमे एलचियै, आब फेनो सन्सार छोइरके पितालग घुइमके ज्यारहलचियै।”

29 तब चेलासब येसुके कहल्कै, “अखुन अहाँ खिसामे नै महज साफ-साफ बाजैचियै।

30 आब हमसब जाइन गेलियै, कि अहाँ सब बात जानैचियै। आब अहाँसे ककरो नै कोनो सबाल करे परतै। अहै कारन हमसब अहाँमे बिस्बास करैचियै, कि अहाँ परमेस्वरसे पठ्‍याल चियै।”

31 येसु ओइसबके जबाब देल्कै, “कि आब त तुसब बिस्बास करैचिही?

32 देख! समय आइबरहल छै, हँ, लग चैलएलै, जब तुसब चारु दिसन छिरिया जेब्ही। तुसब भाइगके आपन-आपन घर जेब्ही महज हमरा असगरे छोइर देब्ही। तैयो हम असगरे नै चियै, कथिलेत हमर सङे पिता छै।

33 “हम तोरासबके यी बात अहै खातिर कहनेचियौ, कि हमरमे रैहके तोरासबके सान्ती हेबे। सन्सारमे तोरासबके सङकट हेतौ, महज साहस कर, हम सन्सारके जितलेने चियै।”

आपन खातिर येसुके परथना

17

1 येसु यी सब बात कहलाके बाद स्वरग दिसर ताइकके कहल्कै, “हे पिता, आब समय आइबगेलछै। अहाँ आपन बेटामे महिमा परकट करु, ताकि बेटो अहाँके महिमा परकट करे।

2 कथिलेत अहाँ आपन बेटाके सब लोकसब उपर अधिकार देनेचियै, ताकि अहाँके देल सब लोकसबके अनन्त जिबन देबेसकी।

3 अनन्त जिबन एह्‍या चियै कि, उसब अहाँ एक मातरे सत परमेस्वरके आ अहाँके पठाएल येसु खिरिस्ट चियै से जाने।

4 अहाँ जे काम करैले हमरा जिमा देनेछेलियै, से काम पुरा कैरके पिरथिबीमे हम अहाँके महिमा करनेचियै।

5 हे पिता, सन्सार सिरिस्टी हैसे पहिने अहाँसङे हमर जे महिमा छेलै, ओह्‍या महिमासे आब अहाँके अगा हमरा महिमीत करु।

चेलासबके लेल येसुके परथना

6 “जे लोकसब अहाँ हमरा सन्सारसे देलियै हम ओइ लोकसबके अहाँके बारेमे सब चिज कैह देलियै। उसब अहाँके छेलै, आ उसबके अहाँ हमरा देलियै, आ उसब अहाँके बचन पालन करनेछै।

7 आब उसब जानैछै कि, अहाँके द्‍याल हमर सब चिज अहैसे एल छै।

8 कथिलेत अहाँके देल सिक्छा हम ओइसबके देनेचियै, आ उसब उ स्विकार करने छै। हम अहाँसे एलचियै कैहके उसब साँचोके बुझनेछै। तब हमरा अहै पठेलियै कैहके उसब बिस्बास करनेछै।

9 “आब हम ओइसबके लेल परथना करैचियै। हम सन्सारके लेल परथना नै करबै, महज ओकरासबके लेल, जकरा अहाँ हमरा देनेचियै। कथिलेत उसब अहैके चियै।

10 हमरसङे भेल सब अहाँके चियै, आ अहाँसङे भेल सब हमरे चियै। ओकरेसबसे हमर महिमा भेल छै।

11 आब हम सन्सारमे नै रहबै, महज उसब त सन्सारेमे रहतै, आ हम अहाँके लग आइबरहल चियै। हे पबितर पिता, अहाँ आपन नामके सक्‍तिसे एकरासबके रक्छा करु, जे नाम अहाँ हमरा देलियै, ताकि ओहोसब हम आ अहाँ एक भ्याल जखा एक हेबे।

12 जब हम सन्सारमे ओइसबसङे छेलियै, तब हम ओइसबके अहाँके आपन नामके सक्‍तिसे रक्छा करलियै, जे नाम अहाँ हमरा देनेछेलियै। हम ओइसबके बचेलियै आ ओइसबमेसे नास हैबलाके छोइरके औरो कोइ नास नै भेलै, महज पबितर धरमसास्तरमे लिखल बचन पुरा हेबे कैहके यी भेलै।

13 “महज आब हम अहाँ लग आइबरहल चियै। हमर आनन्द ओइसबमे पुरा हेबे कैहके हम सन्सारमे रैहते यी बात कहैचियै।

14 हम ओइसबके अहाँके बचन देलियै, महज सन्सारके लोकसब ओकरासबके घिरना करल्कै, कथिलेत उसब सन्सारके नै चियै, जहिनङे हम सन्सारके नै चियै।

15 यी सन्सारसे ओकरासबके ल्याजाउ कैहके हम परथना नै करैचियै, महज ओकरासबके दुस्टसे बचाबु कैहके परथना करैचियै।

16 जहिनङे हम यी सन्सारके नै चियै, तहिनङे ओहोसब यी सन्सारके नै चियै।

17 अहाँके सत्यतासे ओइसबके पबितर करु, कथिलेत अहाँके बचन सत छै।

18 जहिनङे अहाँ हमरा सन्सारमे पठेलियै, तहिनङे हम्हु ओइसबके सन्सारमे पठाइनेचियै।

19 हम ओइसबके खातिर आपनेके पबितर करैचियै, ताकि उसब सेहो सत्यतामे पबितर हेबे।

बिस्बासीसबके लेल परथना

20 “हम यी चेलासबके खातिर मातरे परथना नै करैचियै, महज ओहोसबके लेल करैचियै, जे उसबके सिक्छासे हमर उपर बिस्बास करतै।

21 हम परथना करैचियै कि उ सबकोइ एक हेबे। हे पिता, जहिनङे अहाँ हमरमे आ हम अहाँमे चियै, तहिनङे ओहोसब अपनासबसङे एक हेबे, ताकि अहाँ हमरा पठाइनेचियै कैहके सन्सारके लोकसब बिस्बास करे।

22 जे महिमा अहाँ हमरा देनेचियै, ओह्‍या महिमा हम ओइसबके देनेचियै, ताकि जहिनङे हम आ अहाँ एक चियै तहिनङे ओहोसब एक हेबे।

23 हम ओकरासबमे आ अहाँ हमरमे चियै। अहिनङके उसब पुरा रुपसे एक हेबे, आ अहाँ हमरा पठाइनेचियै आ जहिनङे अहाँ हमरा परेम करैचियै तहिनङे हमरमे बिस्बास करैबलासबके परेम करैचियै से सन्सारके लोकसब जाने।

24 “हे पिता, हम इक्छा करैचियै कि, जकरासबके अहाँ हमरा देनेचियै, सेसब हमरसङे रहे आ हमर महिमा देखे, जे महिमा सन्सार सिरिस्टी हैसे पहिने अहाँ हमरा परेम करलाके कारनसे देनेछेलियै।

25 “हे धारमिक पिता, सन्सारके लोकसब अहाँके नै जानैछै, महज हम अहाँके जानैचियै आ अहाँ हमरा पठाइनेचियै कैहके यी चेलासब जानैछै।

26 हम ओकरासबके अहाँके चिन्हादेनेचियै आ अहाँके चिन्हाइते रहबै, ताकि जे परेम अहाँ हमरा करलियै, ओह्‍या परेम ओइसबमे रहे आ हम ओइसबमे रही।”

येसु पकराइलै

(मती २६:४७-५६, मरकुस १४:४३-५०, लुका २२:४७-५३)

18

1 येसु यी बात कैहलेलाके बाद आपन चेलासबसङे किदरोन कहैबला खोल्साके ओइपार गेलै। ओते एकटा फुलबारी छेलै। तब येसु आपन चेलासबसङे ओते गेलै।

2 ओकरा पकराबैबला यहुदा उ ठामके बारेमे जानैछेलै, कथिलेत येसु आपन चेलासबसङे ओते बेला-बखत जाइछेलै।

3 तैबखत यहुदा सिपाहीसबके एकटा दल, मुल पुजारीसब आ फरिसीसबसे पठ्‍याल पहरेदारसबके ल्याके ओते एलै। उसब आपन साथमे लालटेम, उँकासब आ हाथ हथियारसब बोक्ने छेलै।

4 आपन उपर आबैबला सबबात येसुके थाह छेलै, तैल्याके अगा ज्याके उसबके पुछल्कै, “तुसब ककरा ताकैचिही?”

5 तब उसब जबाफ देल्कै, “नासरतके येसुके।” येसु कहल्कै, “हम ओह्‍या चियौ।” (ओकरा पकरा दैबला यहुदो ओकरासबसङे ठार भेलछेलै।)

6 जब येसु उसबके “हम ओह्‍या चियौ” कहल्कै तब उसब पछा हटलै आ भुइयामे खैसपरलै।

7 तब येसु फेनो उसबके पुछल्कै, “तुसब ककरा ताकैचिही?” उसब कहल्कै, “नासरतके येसुके।”

8 येसु कहल्कै, “हम त तोरासबके कैहदेने चियौ कि, उ हम्ही चियौ। यदी तुसब हमरा ताकैचिही त अकरासबके जाइले दहै।”

9 (अहिनङे “अहाँ हमरा जतहेक लोकसब देलियै, उसबमेसे ककरो हम नै हरेलियै” से ओकर कहल बचन पुरा हेबे कैहके एहेन भेलै।)

10 ओतबेहेकमे सिमोन पतरुस आपन तलबार निकाइलके मुल पुजारीके नोकरके देहना कान चटसिना काइटदेल्कै, जकर नाम माल्खस छेलै।

11 महज येसु पतरुसके कहल्कै, “आपन तलबार मियानमे राख। पिता हमरा देल यी दुखके बाटीसेa कि हम नै पिबै?”

हन्‍नासके अगामे येसु

12 तकरबाद सिपाहीसब आ ओकर कप्‍तान यहुदीसबके पहरेदारसब येसुके पकैरके उल्टा बान्ह बान्हल्कै।

13 तकरबाद उसब पहिने येसुके हन्‍नासके लग ल्यागेलै, जे ओइ बरिसके परधान पुजारी कैयाफाके ससुर छेलै।

14 उ ओह्‍या कैयाफा छेलै, जे “जनताके लेल एकटा लोक मरनाइ उचित छै” कैहके यहुदीसबके सलाह देनेछेलै।

पतरुसके इन्कार

(मती २६:६९-७०, मरकुस १४:६६-६८, लुका २२:५५-५७)

15 तब सिमोन पतरुस आ औरो एक गोरे चेला येसुके पछा-पछा गेलै। दोसर चेला परधान पुजारीके चिन्हलाके कारन येसुसङे परधान पुजारीके अङनामे गेलै।

16 महज पतरुस देहरीके केबारे लग ठार भेलै। तब उ दोसर चेला, जे परधान पुजारीके चिन्हैछेलै, उ बाहर निकैलके केबारमे पहरा करैबाली छौरीसङे बात कैरके पतरुसके भितर आनल्कै।

17 तब देहरीमे पहरा दैबाली छौरी पतरुसके कहल्कै, “कि तुहु ओइ लोकके चेलासबमेसे एक गोरे त नै चिही?”

पतरुस जबाफ देल्कै, “हम नै चियै!”

18 जार भेलाके कारन नोकरसब आ मन्दिरके पहरेदारसब ठार भ्याके आइग ताइपरहल छेलै। तैबखत पतरुसो उसबसङे आइग तापैछेलै।

परधान पुजारीसे येसुके पुछताछ

(मती २६:५९-६६, मरकुस १४:५५-६४, लुका २२:६६-७१)

19 तकरबाद परधान पुजारी येसुसे ओकर चेलासब आ ओकर सिक्छाके बारेमे पुछताछ करल्कै।

20 तब येसु ओकरा जबाफ देल्कै, “हम त सबकोइ सुने कैहके खुलमखुला कहनेचियौ। हम हरदम सभाघरसब आ मन्दिरमे आपन सिक्छा देलियै, जते यहुदीसब जमा हैछै। हम आपन सिक्छा गुप्‍तमे नै देने चियै।

21 अहाँ हमरा कथिले पुछैचियै? ओकरासबसे पुछु, जे हमर कहल बातसब सुन्‍नेछै। ओकरासबके हमर कहल बातसब थाह छै।”

22 येसु यी बात बोलैतखिना लगमे ठार भेल पहरेदासबमेसे एक गोरा एहेन कहैत ओकरा थापर मारल्कै, “कि तु परधान पुजारीसे मुहेमुहे लगैचिही?”

23 तब येसु ओकरा जबाफ देल्कै, “हम कोनो गल्ती बोल्नेचियै त, तकर गल्ती देख्यादियौ, महज हम ठिक बोल्नेचियै त, कथिले हमरा पिटैचियै?”

24 तकरबाद हन्‍नास येसुके बान्हल अबस्थामे परधान पुजारी कैयाफा लग पठाइल्कै।

फेनो पतरुस येसुके इन्कार करल्कै

(मती २६:७१-७५, मरकुस १४:६९-७२, लुका २२:५८-६२)

25 ओइ बखत सिमोन पतरुस ठार भ्याके आइग ताइपरहल छेलै। उसब ओकरा कहल्कै, “कि ओकर चेलासबमेसे तुहु एक गोरे त नै चिही?” पतरुस इन्कार करैत कहल्कै, “हम नै चियौ!”

26 पतरुस कान काइट देल नोकरके नातेदार ओतै छेलै, आ नातेदार परैबला सेहो परधान पुजारीके नोकर छेलै। उ पतरुसके कहल्कै, “कि हम तोरा ओकरसङे फुलबारीमे नै देखलियौ?”

27 तब पतरुस फेनो इन्कार करल्कै, तखुन्ते मुरगा डाँक देल्कै।

पिलातसके अगामे येसु

(मती २७:१-२, ११-१८, २१, मरकुस १५:१-१०, लुका २३:१-५, १३-२५)

28 तकरबाद उसब येसुके कैयाफाके घरसे रोमी सासकके दरबारमे ल्यागेलै। ओइ बखत अनगुत भेल छेलै। असुध नै हेबे महज निस्तार पाबैनके भोज खाइले सकि कैहके उसब दरबार भितर नै गेलै।

29 तैल्याके बडा हाकिम पिलातस उसब लग बाहर आइबके पुछल्कै, “यी लोकके तुसब कथी दोस लगाबैचिही?”

30 तब उसब जबाफ देल्कै, “यदि यी लोक दोसी नै रहतियै त कथिले हमसब अहाँ लग आनतियै।”

31 पिलातस ओइसबके कहल्कै, “अकरा तुसब ल्याजो, आ तोरासबके आपन बेबस्था अनुसार नियाइ कर।” तब यहुदीसब पिलातसके कहल्कै, “ककरो मिरतुदन्ड दैके अधिकार हमरासबके नै छै।”

32 आपन मिरतु कनङके हेतै कैहके येसुके कहल बात पुरा हैकेलेल ऐहेन भेल छेलै।

33 तब पिलातस फेनो दरबार भितर गेलै आ येसुके बोल्याके कहल्कै, “कि तु यहुदीसबके रजा चिही?”

34 येसु जबाफ देल्कै, “अहाँ आपने मनसे यी बात कहैचियै कि दोसर कोइ हमर बारेमे अहाँके कहलक?”

35 तकरबाद पिलातस जबाफ देल्कै, “कि हम यहुदी चियै से? तोहर आपने जातीके लोकसब आ मुल पुजारीसब तोरा हमर हाथमे सोइपदेने छौ। तु कथी करनेचिही से?”

36 तब येसु जबाफ देल्कै, “हमर राज यी सन्सारके नै चियै। हमर राज यी सन्सारके रहतियै त हमरा पछुवाइबला हमरलेल लराइ करतियै आ हम यहुदीसबके हाथमे नै परतियै। महज हमर राज यी सन्सारके नै चियै।”

37 पिलातस ओकरा पुछल्कै, “कि तु रजे चिही त?”

तब येसु जबाफ देल्कै, “हम रजा चियै कैहके अहै त कहैचियै। हम अहै खातिर यी सन्सारमे जलम लेलियै आ सतके बारेमे गबाही दैले सन्सारमे एलियै। जे सतके पक्छमे छै, से हमर बात सुनैछै।”

38 पिलातस ओकरा कहल्कै, “सत कथी चियै?”

अतबेहेक कैहके उ बाहर निकैलके यहुदीसब लग गेलै आ कहल्कै, “हमरा एकरमे कोनो दोस नै भेटलै।

39 निस्तार पाबैनमे तोरासबके चलन अनुसार हमरा तोरासबके खातिर एक गोरे कैदीके छोइरदैके छै। तैखातिर हम ‘यहुदीसबके रजाके’ छोइरदेबौ से चाहैचिही?”

40 महज उसब जोरसे किलोल करैत एहेन कहल्कै, “एकरा नै! बारब्बाके छोइरदियौ।” (बारब्बा करान्तिकारी छेलै।)

a 

१८:११ दुखके बाटीसे जब येसु कहल्कै “दुखके बाटीसे” उ बास्तबिक बाटीके बारेमे नै कहल्कै महज दिस्टान्तमे बाजल्कै। उ लोकसबके पापके खातिर कुरूसमे मरे मरतै तै कस्टके बारेमे बत्यारहलछै।

19

1 तब पिलातस येसुके लज्याके ओकरा कोरा से मारैले सिपाहीसबके हुकुम देल्कै।

2 सिपाहीसब काँटके मुकुट बनाके ओकर मुरीमे लग्यादेल्कै, आ ओकरा रजाके पिन्हैबला बैजनी रङके बस्तर पिन्हादेल्कै।

3 तब ओकरलग आइबके “यहुदीसबके रजा, गोर लागैची!” कहैत ओकरा थपराइले लाग्लै।

4 पिलातस फेनो बाहर निकैलके भिर लागल लोकसबके कहल्कै, “देख! हम अकरा बाहर आनैचियौ, जै से तुसब जाइन लेब्ही जे अकरामे कोनो दोस हमरा नै भेटलै।”

5 तकरबाद येसु काँटके मुकुट आ बैजनी रङके बस्तर पिन्हके बाहर एलै, तब पिलातस कहल्कै, “ले देख, उ लोक यह्‍या चियौ!”

6 तब मुख पुजारी आ सिपाहीसब येसुके देखैत मातर हल्‍ला करैत कहे लाग्लै, “अकरा लटका, अकरा कुरूसमे लटका!”

पिलातस ओइसबके कहल्कै, “तुहिसब अकरा ल्याजो आ कुरूसमे लटका। हमरा त अकरमे दन्ड दैबला कोनो दोस नै भेटलै।”

7 यहुदी अगुवासब ओकरा जबाफ देल्कै, “हमसबके बेबस्थाके नियम अनुसार अकरा मिरतु दन्ड दैले परतै कथिले त यी आपनके हम परमेस्वरके बेटा चियौ कैहके दाबी करैछै।”

8 यी बात सुइनके पिलातस औरो डेरागेलै।

9 उ फेनो दरबार भितर ज्याके येसुके पुछल्कै, “तु कतेके चिही?” महज येसु ओकरा कोनो जबाफ नै देल्कै।

10 पिलातस ओकरा पुछल्कै, “कि तु हमर सङे नै बाजबिही? तोरा कुरूसमे लटकाइयोके आ बचाइयोके अधिकार हमरा छै। कि तु नै जानैचिही?”

11 येसु जबाब देल्कै, “यदी परमेस्वर अहाँके कोनो अधिकार नै देने रहतियौ त हमर उपर अहाँके कोनो अधिकार नै रहतियै। तै खातिर हमरा तोहर हाथमे सोपै बलासब औरो बेसीसे पापके भागिदार हेतै।”

12 यी बात सुइनके पिलातस फेनो येसुके छोरैले चाहल्कै। महज यहुदीसब किलोल करैत कहल्कै, “जब ओकरा छोरबै त अहाँ समराट कैसरके सङी नै भेलियै! जे कोइ आपनके रजा चियै कहैछै उ कैसरके बिरोधी चियै!”

13 यी बात सुइनके पिलातस येसुके दरबारसे बाहर आनल्कै। उ नियाइ करैबला ठाममे बैठलै। ओइ ठामके “पथलके चबुतरा” कहैछै, जकरा हिबरु भसामे “गब्बथा” कहैछै।

14 तै बखत निस्तार-पाबैनके तैयारीके दिन छेलै, आ लगभग दुपहर भेलछेलै। नियाइ आसनमे बैठल पिलातस यहुदीसबके कहल्कै, “देख, तोरासबके रजा!”

15 तब उसब जोर-जोरसे कहेलाग्लै। “ओकरा मार! ओकरा मार! ओकरा कुरूसमे लटका!”

पिलातस ओइसबके पुछल्कै, “कि हम साच्‍चे तोरासबके रजाके कुरूसमे लटकेबौ?”

मुल पुजारीसब जबाब देल्कै, “कैसर छोइरके दोसर कोइ नै हमरासबके रजा छै।”

16 तब पिलातस येसुके कुरूसमे लटकाइले ओइसबके हाथमे सोइप देल्कै। ओहैसे सिपाहीसब येसुके ल्याके गेलै।

येसुके कुरूसमे टाङल्कै

(मती २७:२३-४४, मरकुस १५:२१-३२, लुका २३:२६-४३)

17 तब येसु आपन कुरूस आपनेसे बोइकके खप्पर कहाइबला पहारमे गेलै, जकरा हिबरु भसामे गलगथा कहैछै।

18 उ ठाममे उसब येसुके कुरूसमे लटकेल्कै आ ओकरसङे औरो दुइ गोरेके लटकेल्कै, एकटाके देहना कातमे आ दोसरके बमा कातमे। तब येसुके ओइसबके बिचमे लटकेल्कै।

19 पिलातस एकटा दोस-पतरो लिखैले आ कुरूसमे टाङैले लगाइल्कै। उ दोस पतरमे एहेन लिखल छेलै, “नासरतके येसु, यहुदीसबके रजा।”

20 बहुतो यहुदीसब उ दोस-पतर परहल्कै, कथिलेत येसुके कुरूसमे टाङलाहा ठाम सहरके लगेमे छेलै आ उ हिबरु, ल्याटिन आ गिरिक भसामे लिखल छेलै।

21 तब यहुदीसबके मुल पुजारीसब पिलातसके कहल्कै, “‘यहुदीसबके रजा’ नै, महज ‘यी लोक हम यहुदीसबके रजा चियै कैहके कहने छेलै’ से लिखु।”

22 तब पिलातस जबाफ देल्कै, “हम जे लिख्नेचियै, लिख्नेचियै।”

23 जब सिपाहीसब येसुके कुरूसमे टाङल्कै, तब ओकर बस्तर ल्याके चार भाग करल्कै आ आपसमे बाटल्कै। ओकर एकटा लाम उपरसे निचा तक बुनल बस्तर छेलै।

24 यी देखके उसब आपसमे कहल्कै, “एकरा नै फारु, महज यी ककर भागमे परतै से चिठा लगबु।”

पबितर धरमसास्तरमे लिखल बात अनङके पुरा भेलै, “उसब हमर बस्तरसब आपसमे बाटल्कै, आ हमर बस्तरके लेल चिठा लगेल्कै।”

तैल्याके सिपाहीसब ओहिनङे करल्कै।

25 येसुके कुरूसके लगमे आपन माँ, आपन मौसी, क्लोपासके घरबाली मरियम आ मरियम मग्दलिनी ठारभेल छेलै।

26 जब येसु आपन माँ आ उ चेलाके, जकरा उ परेम करैछेलै, कातमे ठारभेल देखके आपन माँ के कहल्कै, “माँ गै, देख, तोहर बेटा!”

27 तब उ चेलोके कहल्कै, “देख, तोहर माँ!” ओइ दिनसे उ चेला ओकरा आपन घरमे ल्यागेलै।

येसुके मिरतु

(मती २७:४५-५६, मरकुस १५:३३-४१, लुका २३:४४-४९)

28 जब येसु सब काम पुरा भेलै कैहके थाह भेलै से जाइनके पबितर धरमसास्तर पुरा हैके उदेस्यसे “हमरा पियास लाग्लै” कहल्कै।

29 ओते खट्‍टा अङगुरके मधसे भरल एकटा भरिया राखलछेलै। उसब एकटा पानी सोकैबला रुइयामे बोइरके लाठीमे बान्हके येसुके मुहलग देल्कै।

30 तब येसु उ पिके कहल्कै, “आब पुरा भेलै।” तकरबाद उ आपन मुरी तर कैरके परान तियाइग देल्कै।

येसुके कोइखमे भला भोकल्कै

31 उ दिन बिसराम दिनके तयारीके दिन छेलै। तैल्याके बिसरामके दिनमे (दोसर दिन बिसराम दिनके बिसेस दिन छेलै) लहास कुरूसमे नै रहे कैहके यहुदी अगुवासब पिलातसलग गेलै आ कुरूसमे लटकाल लोकसबके टाङ तोइरके उसबके लहास निचा उतारैके लेल बिन्ती करल्कै।

32 तब सिपाहीसब एलै आ येसुसङे लटक्याल दुइ लोकसबके टाङ तोइरदेल्कै।

33 जब उसब येसु लग एलै त ओकरा मरल देखल्कै तब ओकर टाङ नै तोरल्कै।

34 महज सिपाहीसबमेसे एक गोरे ओकर कोइखमे भला भोकल्कै आ तखुन्ते लहु आ पानी निकल्‍लै।

35 जे कोइ यी घटना देखल्कै से कोइ ओकर गबाही देनेछै आ ओकर गबाही सत छै। उ जानैछै कि उ सत बोलैछै ताकि तुसब बिस्बास कर।

36 “ओकर एकोटा हडी नै टुटतै” से धरमसास्तरमे लिखल बात पुरा हेबे कैहके यी भेल छै।

37 आ फेनो दोसर ठाममे धरमसास्तर कहैछै, “जकरा उसब भोकल्कै, तकरा उसब देख्तै।”

चिहानमे येसु

(मती २७:५७-६१, मरकुस १५:४२-४५, लुका २३:५०-५६)

38 तकरबाद अरिमाथिया नगरके योसेफ, जे यहुदीसबके डरके कारन गुप्‍तमे उ येसुके चेला रहै। उ येसुके लहास लजाइले दिय कैहके बिन्ती करल्कै। तब पिलातस अनुमति देल्कै आ ओकर लहास कुरूससे निचा उताइरके ल्यागेलै।

39 तब रात-रातके येसु लग आबैबला निकोदेमस ओहो योसेफ सङे रहै। उ तेतिस किलो मुर्‌र आ एलवाके गाछसे फेटके बन्याल मगमग गम्कौवा अतर ल्याके एलै।

40 उ दुनु गोरा यहुदी चलन अनुसार येसुके लहासमे गमगम करैबला अतर लगेल्कै आ गारैले लहासके कफनमे लपेटके चिहानमे राखैले तैयार करल्कै।

41 जै ठाम येसुके कुरूसमे लटकाइने रहै, ओइठाम एकटा फुलबारी छेलै। ओइ फुलबारीमे कहियो ने कोनो लहास राखल एकटा चिहान छेलै।

42 यहुदीसबके तैयारीके दिन भेलाके कारन, आ चिहान लगमे भेलासे उसब येसुके लहास ओहैमे राखल्कै।

येसु मैरके जि उठलै

(मती २८:१-८, मरकुस १६:१-८, लुका २४:१-१२)

20

1 रैबदिन मरियम मग्दलिनी भोरे चिहानमे एलै आ उ चिहानके मुहमे राखल पथल हट्‍याल देखल्कै।

2 तब उ सिमोन पतरुस आ येसुके परेम करैबला दोसर चेला लग दौरते ज्याके कहल्कै, “उसब परभुके चिहानसे बाहर ल्यागेलै आ ओकर लहास कते राखने छै से हमसब नै जानैचियै।”

3 तब पतरुस आ उ दोसर चेला तुरन्ते चिहान दिसन गेलै।

4 उ दुनुगोरा सङे-सङे दौरलै महज दोसर चेला पतरुससे पैहनिये चिहानमे पुग्लै।

5 चिहानमे निहैकके ताकल्कै त लहासमे लपेटल कफन मातरे देखल्कै, महज उ भितर नै ढुकलै।

6 ओकर पछा पछा सिमोन पतरुस एलै आ उ सरासर चिहान भितर ढुकलै आ लहासमे लपेटल कफन मातरे देखल्कै।

7 येसुके कपारमे बान्हल कपरा कफनसङे नै छेलै महज अलगे चोपैतके राखल देखल्कै।

8 तब पहिने आबल चेला सेहो भितर ढुक्लै। उ यी सब देखके बिस्बास करल्कै।

9 येसु मिरतुसे जिबित भ्याके उठयै परतै, पबितर धरमसास्तरमे लिखल बचन उसब अखुनतक नै बुझने छेलै।

10 तकरबाद उ दुनु चेलासब जतेरहै छेलै ओते घर घुइमके गेलै।

येसु मरियम मग्दलिनी लग परगट भेलै

(मती २८:९-१०, मरकुस १६:६-११)

11 मरियम चिहान बाहरे ठार भ्याके कानैत रहलै। उ काइन्‍ते निहैकके चिहान भितर लिहारल्कै त,

12 उ उजर बस्तर पिन्हने दुइटा स्वरगदुतके देखल्कै जते येसुके लहास राखने छेलै। एकटा येसुके मुरी दिसन त दोसरके टाङ दिसन बैठल देखल्कै।

13 उसब मरियमके पुछल्कै, “ऐ बहिन, तु कथिले काइनरहल चिही।” मरियम ओइसबके जबाब देल्कै, “उसब हमर परभुके उठ्‍याके ल्यागेलै आ कते घोसाइरके राखने छै से हम नै जानैचियै।”

14 अतेक कहैत जब घुइमके पछा माथे ताकल्कै त उ येसुके ठारभेल देखल्कै महज येसुवे चियै कैहके उ नै चिन्हल्कै।

15 येसु ओकरा कहल्कै, “ऐ बहिन, तु कथिले कानैचिही? ककरा ताकैचिही?”

मरियम ओकरा फुलबारीके माली हेतै कैहके कहल्कै, “हजुर, अहाँ परभुके अतेसे ल्यागेल चियै त हमरा कैह दिय कि कते राखने चियै। हम ओकरा ल्याजेबै।”

16 तब येसु मरियमके कहल्कै, “मरियम!” उ घुइमके हिबरु भसामे कहल्कै, “रब्बी!” जकर अरथ “गुरु जी” चियै।

17 येसु ओकरा कहल्कै, “हमरा नै छु, कथिलेत अखुनतक हम पिताके लग उपर नै गेल चियै। बरु हमर भाइसबलग ज्याके ओकरासबके कैहदहै कि हम आपन पिता आ तोरासबके पिता, आपन परमेस्वर आ तोरासबके परमेस्वर लग उपर ज्यारहल चियै।”

18 तब मरियम मग्दलिनी चेलासब लग ज्याके कहल्कै कि “हम परभुके देखलियै!” तब येसुके कहल सब बात ओइसबके कैहदेल्कै।

येसु आपन चेलासब लग परगट भेलै

(मती २८:१६-२०, मरकुस १६:१४-१८, लुका २४:३६-४६)

19 ओहै दिन अरथात हप्‍ताके पहिल्का दिनके साँझमे जब यहुदी अगुवासबके डरसे चेलासब केबार बन्द कैरके बैठल रहै, तब तखनिए येसु अनचेकेमे ओकरासबके बिचमे ठार भेलै आ ओकरासबके कहल्कै, “तोरासबके सान्ती!”

20 अतेक कहैत येसु आपन हाथ आ कोइख चेलासबके देखेल्कै। उसब परभुके देखके बहुत खुसी भेलै।

21 तब येसु फेनसे ओकरासबके कहल्कै, “तोरासबके सान्ती मिले! जनङ पिता हमरा पठेल्कै, तहिनङ हम्हु तोरासबके पठाइचियौ।”

22 अतेक कैहके उ ओकरासब उपर साँस फुकैत कहल्कै, “पबितर आत्मा ले।

23 जकर पाप तुसब छमा करबिही ओकर पाप छमा हेतौ आ जकर पाप तुसब छमा नै करबिही तकर पाप छमा नै हेतै।”

येसु थोमा लग परगट भेलै

24 येसु ओइसबके बिचमे रहैतकाल उ बारह चेलासबमेसे थोमा जकर उपनाम जौवा छेलै, उ ओइसबसङे नै छेलै।

25 औरो चेलासब थोमाके कहल्कै, “हमसब परभुके देखलियै।” महज थोमा कहल्कै, “जबतक हम ओकर हाथमे ठोकल काटीके चेख नै देख्बौ आ कांटी ठोकल खाइधमे औङरी नै ढुकाइबै आ ओकर कोइखमे आपन हाथ नै ढुकाइबै ताबे तलिक हम बिस्बास नै करबौ।”

26 ओकर आठ दिन बाद फेनसे येसुके चेलासब घरमे जम्मा भेलै आ थोमा सेहो ओकरेसब सङे छेलै आ केबार बन्द भेलोपर येसु भितर एलै आ ओइसबके बिचमे ठार भ्याके कहल्कै, “तोरासबके सान्ती मिले!”

27 तब येसु थोमाके कहल्कै, “तोहर औङरी अते राख आ हमर हाथ देख। हमर कोइखमे आपन हाथ ढुका। तु सङका नै कर बरु बिस्बास कर।”

28 थोमा कहल्कै, “हे हमर परभु, हमर परमेस्वर!”

29 सयेसु ओकरा कहल्कै, “तु त हमरा देखके बिस्बास करलिही महज उ लोक धैनके हेतै जे हमरा देखने नै छै तैयो बिस्बास करैछै।”

अइ किताबके मुल बात

30 येसु औरो बहुतो अजगुतके कामसब आपन चेलासबके अगामे करल्कै, जे बात अइ किताबमे नै लिखलगेल छै।

31 येसु परमेस्वरके बेटा, मुक्‍ती दैबला खिरिस्ट चियै कैहके बिस्बास कर आ बिस्बास के कारन ओकर नाममे तुसब जिबन पाबबिही कैहके यी सबबात अइ किताबमे लिखलगेल छै।

येसु सात चेलासब लग देखा परलै

21

1 तकरबाद येसु तिबेरियास तालके कातमे चेलासब लग परगट भेलै। उ अनङ भेलै।

2 सिमोन पतरुस, जौवा कहाइबला थोमा, गालिलके काना सहरमे रहैबला नथानेल, जब्दियाके दुनु बेटासब आ ओकर औरो दुनु चेलासबसेहो सङे छेलै।

3 सिमोन पतरुस ओइसबके कहल्कै, “हम त माछ मारैले जाइचियै।” उसब सिमोनके कहल्कै, “हम्हुसब अहै सङे ज्याब।” उसब ज्याके नाहमे चहरलै महज उसब राइतभरमे एकोटा माछ मारैले नै सक्लै।

4 बिहान सबेरे येसु तालके कातमे ठारभेल रहै महज चेलासब येसुवे चियै कैहके नै चिन्हल्कै।

5 तब येसु ओइसबके चाल करैत कहल्कै, “हौ भाइसब! कि तोरासबके माछ भेटलौ?” उसब ओकरा जबाफ देल्कै, “नै”।

6 येसु ओकरासबके कहल्कै, “नाहके देहना कात जाल फेक तब भेटतौ।” येसुके कहल ठामदिसन जब उसब जाल फेकल्कै तब अतहेक ने माछ परलै कि उसब जाल ताने नै सकल्कै।

7 तखुन येसुके सबसे बेसी परेम करैबला चेला पतरुसके कहल्कै, “उ त परभु चियै!” पतरुस यी बात सुनते मातर आपन बस्तर डारमे लपेटल्कै (उ काम करैके लेल बस्तर खोल्ने छेलै) आ तालमे झौफ देल्कै।

8 ओइ बखत औरो चेलासब नाहेमे रैहके माछसे भरल जालके ताइन्ते-ताइन्ते पखा दिसन आनल्कै। उसब पखासे बेसि दुर त नै, अन्दाजी सय मिटर जतहेक दुर छेलै।

9 जब उसब पखामे पुगलै तब ओते कोइलाके आइग उपरमे पाकैत माछ आ रोटी देखल्कै।

10 तब येसु ओइसबके कहल्कै, “तुसब भरखरे मारल कुछ माछ हमर लग आन।”

11 सिमोन पतरुस नाहमे चहैरके जालके पखामे ताइनके आनल्कै। जालमे बरका-बरका एकसय तिरपनटा माछ छेलै तैयो जाल नै फाटलै।

12 येसु ओइसबके कहल्कै, “आइबके खाइजो।” ओइ बखत कोनो चेलाके “अहाँ के चियै?” कैहके पुछैले हिम्मत नै भेलै कथिलेकी उसब उ परभु चियै कैहके जाइनगेल छेलै।

13 येसु रोटी ल्याके ओइसबके देल्कै आ ओहिनङे माछो देल्कै।

14 येसु मुरदासे जि गेलाके बाद आपन चेलासबलग परगट भेल यी तेसरबेर छेलै।

येसु आ पतरुस

15 उसबके ख्याल भेलाके बाद येसु सिमोन पतरुसके कहल्कै,

“ऐ युहन्‍नाके बेटा सिमोन, कि तु औरो चेलासबसे बेसी हमरा परेम करैचिही?”

उ कहल्कै, “जि परभु, अहाँ के थाहे छै कि हम अहाँके परेम करैचियै।” येसु ओकरा कहल्कै, “हमर पठरुसबके चरा।”

16 येसु फेनसे ओकरा कहल्कै,

“ऐ युहन्‍नाके बेटा सिमोन, कि तु हमरा परेम करैचिही?”

उ कहल्कै, “हँ परभु, हम अहाँके परेम करैचियै से त अहाँ जाइन्ते चियै।” येसु कहल्कै, “हमर भेंरासबके देखभाल कर।”

17 येसु फेनसे तेसर बेर पतरुसके पुछल्कै,

“ऐ युहन्‍नाके बेटा सिमोन, कि तु हमरा परेम करैचिही?” सिमोन पतरुसके मनमे चोट लाग्लै कथिलेकी येसु तिनचोटी “कि तु हमरा परेम करैचिही?” कैहके पुछल्कै। सिमोन ओकरा कहल्कै, “परभु, अहाँ त सब जान्बे करैचियै। अहाँ जानैचियै कि हम अहाँसे परेम करैचियै।” येसु ओकरा कहल्कै, “हमर भेंरासबके चरा।”

18 हम तोरा साँचेके कहैचियौ, जब तु जबान छेल्ही तब तु आपन गम्छा आपनेसे कसै छेल्ही, जते मन लागैछेलौ ओते जाइ छेल्ही। महज जब तु बुढ हेब्ही तब तु आपन हाथ पसारबिही आ दोसरकोइ तोहर डारमे गम्छा बाइन्हदेतौ आ तोरा जते जाइले मन नै लाग्तौ ओते ल्याजेतौ।

19 (केहैन मिरतुसे उ परमेस्वरके महिमा करतै कैहके संङकेत करैत येसु यी बात कहल्कै।) अतहेक कहैत उ ओकरा कहल्कै, “हमर पछा चल।”

येसु आ ओकरा परेम करैबला चेलासब

20 पतरुस पछा दिसन घुइमके ताकल्कै त येसु जकरा परेम करैछेलै से चेलाके पछा पछा आबैत देखल्कै। (उ उहे चेला छेलै जे राइतके खाइ बखत येसुके छातिमे ओङहैठके, “परभु अहाँके पकराबैबला के चियै” कैहके पुछने छेलै।)

21 ओइ चेलाके देखके पतरुस येसुके पुछल्कै, “परभु, अकरा कि हेतै?”

22 येसु पतरुसके कहल्कै, “यदी हम नै आबैतक उ जिबिते रहे कैहके हमर इक्छा छै त तोरा कि हैछौ? तु हमर पछा लाग।”

23 येसुके यी बातसे उ चेला नै मरतै कैहके बिस्बासीसबके बिचमे हल्‍ला फैलगेलै। बास्तममे येसु उ चेला नै मरतै कैहके नै कहने छेलै, महज “यदी हम नै आबैतक उ जिबिते रहे कैहके हमर इक्छा छै त तोरा कि हैछौ?” कैहके कहने छेलै।

24 यी ओह्‍या चेला चियै, जे यी सब बातके बारेमे गबाही द्‍यारहलछै। ओह्‍या यी लिखने छै आ ओकर गबाही सत छै कैहके हमसब जानैचियै।

अन्तमे

25 औरो बहुतो कामसब येसु करल्कै। यदी ओकर करल सबकाम एक एक कैरके लिख्तै त हमरा लागैये कि ओकर बारेमे लिखल किताब सन्सारेमे नै अटतै।

परेरितसबके काम

काम

किताबके परिचय

यी परेरितके किताब लुकासे लिखल गेल छै।

अइमे उ लिखल सुसमाचारके अनबरत रुपसे अगारी बरहाइछै।

अकर मुल काज येसुके पहिन्का चेलासबके कनङके पबितर आत्मा अगुवाइ करल्कै आ उसब “यरुसलेममे आ सब यहुदिया आ सामरियाके इलाकासबमे आ सन्सारके सब ठामतक” येसुके सुसमाचार फैलेल्कै कैहके बतेनाइ चियै।

यी खिरिस्टमे बिस्बास करैबलासबके अबस्थाके परचार यहुदीसबसे फैलके पुरे सन्सारके लेल आस्थाके केन्दर बनल एकटा घटना छै।

अइमे लेखक परहैबलासबके बताबैले चाहैछै कि खिरिस्‍टियनसब रोमी राजके लेल बिगार करैले नै बरु खिरिस्‍टियन बिस्बास यहुदी धरमके बचेनाइ ओकर निरन्तरता दैके चियै।

परेरितसबके कामके तिन उदेससे बाटे सकैचियै।

बहुत बरका इलाकासबमे येसुके सुसमाचार परचार भेल आ मन्डली अस्थापना भेलै।

१) येसु स्वरगमे गेलाके बाद यरुसलेममे सुरुभेल खिरिस्‍टियन हलचल।

२) प्यालेस्टाइनके औरो इलाकासबमे परचार फैलल।

३) भुमध्य सागरके अखा-पखाके देस सबमे आ रोम तक परचार भेलै।

परेरितमे सबसे मुख आ असल चिज,

पबितर आत्माके कामसब,

जे सक्‍ती सहित पेन्तिकोसके दिन यरुसलेममे बिस्बासीसब उपर एलै आ अनबरत रुपमे अगुवाइ करल्कै आ मन्डलीसबके बौकार करल्कै आ अगुवासब अइ किसिमके घटनासबके यी किताबमे उल्‍लेख करने छै।

सुरुके खिरिस्‍टियन समाचारके घटनासब औरो धारमिक उपदेससबमे देल गेल छै।

अइ किताबमे लिखलगेल घटनासबसे बिस्बासीसबके जिबन आ ओकरसबके सङगतिसबके उ समाचारके सक्‍ती केहन छेलै कैहके देखाबैछै।

छोट परिचय

गबाहीके लेल तैयारी १:१-२६

क.

येसुके अन्तिम आग्या आ परतिग्या १:१-१४

ख.

यहुदाके बदलामे चुनल लोक १:१५-२६

यरुसलेममे साक्छी २:१-८:३

यहुदिया आ सामरियामे साक्छी ८:४-१२:२५

पावलके परचार १३:१-२८:३१

क) पहिल्का परचारके यातरा १३:१-२८

ख) यरुसलेममे भेल सभा १५:१-३५

ग) दोसर बेर परचारके यातरा १५:३६-१८:२२

घ) तेसर बेर परचारके यातरा १८:२३-२१-१६

ङ) यरुसलेम,

कैसरिया आ रोममे पाबल कैद भेलै २१:१७-२८:३१

परेरितसबके काम

काम

पबितर आत्माके परतिग्या

1

1 पिरिय थियोफिलस,

हमर पहिल्का किताबमे सुरुवेसे येसुके करल आ सिख्याल सब चिजके बारेमे लिखने चियै।

2 येसु स्वरग जाइसे पहिने आपनेसे छानल परेरितसबके पबितर आत्माके सक्‍तिसे आग्या देल्कै।

3 चालिस दिनतक कुरूसके मिरतुसे जिबित भ्याल परमान दैले बहुतो बेर ओइसबके अगा देखा परलै।

उसब ओकरा देखल्कै आ ओकरासबसे परमेस्वरके राजके बारेमे बतेल्कै।

4 एकबेर जब उ ओइसबके सङे खाइले बैठलै,

ओइसबके एहेन कैहके आग्या देल्कै,

“तुसब यरुसलेम छोइरके कतौ नै जो,

महज स्वरगके पिता पबितर आत्मा पठाइबौ कैहके करल परतिग्याके खातिर असियाल रह।

यी त पैहने हमरसे तुसब सुइनलेने चिही।

5 युहन्‍ना त पानीसे बप्‍तिस्मा देल्कै,

महज आबके कुछ दिनमे तुसब पबितर आत्मासे बप्‍तिस्मा हेब्ही।”

येसु स्वरगमे उठ्‍यालगेलै

6 जब परेरितसब येसु सङे एक ठाममे जमा भेलै तब उसब ओकरा पुछल्कै,

“हे परभु,

कि अहाँ इजराएल राजके पुनह-अस्‍थापना कैरदेबै?”

7 येसु ओकरासबके कहल्कै,

“परमेस्वर आपन अधिकारसे तोकल तिथी आ मिती तोरासबके जानैके जरुरी नै छौ।

8 महज पबितर आत्मा तोरासबके उपर एतौ तब तुसब सक्‍ती पाबबिही,

आ यरुसलेममे,

सरा यहुदिया इलाकामे,

सामरिया इलाकामे आ पिरथिबीके अन्ततक हमर साक्छी हेब्ही।”

9 येसु यी बात कहलाके बाद,

उसब देखैत-देखैत उ स्वरगमे उठ्‍यालगेलै आ बादलमे ओकरासबके नजरसे बिल्या गेलै।

10 जब उसब एकटक लग्याके ओकरा अकास दिसन जाइत देखैतरहै,

तब अचानक उजर बस्तर लगेल्हा दुइटा लोक ओइसबके लग ठार भेलै।

11 उसब कहल्कै,

“ए गालीलके लोक,

तुसब कथिले अकास दिसन ताकैत ठडा भेलचिही?

येसु त स्वरगमे गेलौ,

जैहनङ अखुन स्वरगमे जाइत देखलिही,

ओहिनङ ओकरा फेनो आबैत देखबिही।”

यहुदाके ठाममे मतियास

12 तब उसब जैतुन नामके पहारसे यरुसलेम घुइमके एलै।

यरुसलेमसे यी पहार लगभग एक किलोमिटर जतेक दुर परैछै।

13 सहर भितर ढुक्लाके बाद उसब उपरका महलाके कोठलीमे गेलै,

जते उसब रहैछेलै।

उसब पतरुस,

युहन्‍ना,

याकुब,

अन्दिरियास,

फिलिप आ थोमा,

बारथोलोमाइ आ मती,

अल्फयासके बेटा याकुब आ देसभक्‍त दलके सिमोन आ याकुबके बेटा यहुदा छेलै।

14 ओइमेसे कतहेक छौरी-मौगी आ येसुके माँ मरियम आ ओकर भाइसब सङे उसब एके मनके भ्याके लगातार परथना करैतरहै।

15 ओइ दिनमे करिब एकसय बिस गोरा बिस्बासीसब एक ठाम जम्‍मा भेल छेलै तब पतरुस उसबके बिचमे ठडा भ्याके कहल्कै,

16 “हौ,

भैयारीसब,

धरमसास्तरके बचन पुरा हैकेचाही,

जे बचन येसुके पकराबैके लेल लोकसबके अगुवाइ करैबला यहुदाके बिसयमे दाउदके मुहसे पैहनैये पबितर आत्मासे बाजल छेलै।

17 उ हमरेसबसङे गनल गेलरहै आ अहै सेबाके लेल उ चुनलगेल छेलै।”

18 उ लोक अधरमके कमाइसे एकटा खेत किनल्‍कै।

उ ओहै खेतमे मुहचुरिये खैसके मैरगेलै आ ओकर पेट फुइटके सब भोटी आंटी बाहर निकैल गेलै।

19 यी बात यरुसलेमके सब लोकसबके थाह भेलै।

ओइ खेतके नाम उसब आपन भसामे आखेल्दामा राखल्कै,

अरथात लहुके खेत।

पतरुस कहल्कै,

20 “कथिलेत भजनके किताबमे एहेन लिखल छै,

‘ओकर घर उजार हेबे,

ओइमे कोइ नै बास करे,

आ ओकर काम करैके जिम्‍मा दोसरे कोइ लेबे।’

21 “अहै खातिर अपनासबमेसे एक गोरे ऐहन लोकके चुननाइ जरुरी छै जे परभु सङे रहैबला अपनोसबसङे रहै।

22 अरथात एहेन लोक जे युहन्‍नाके बप्‍तिस्मासे ल्याके येसु स्वरग उठ्‍याल गेल दिनतक अपनासबसङे छेलै।

उ लोक हमरासब सङे-सङे ओकर जि उठैके साक्छी हेबेपरतै।”

23 उसब दुइगोराके नाम परस्ताब करल्कै,

एकटा योसेफ छेलै,

जकरा बरसाबास सेहो कहैछेलै।

ओकर खानदानी नाम युस्तस छेलै आ दोसर मतियास छेलै।

24 तखुन उसब अनङ परथना करल्कै,

“सब लोकके हिरदयके बात जानैबला परभु,

यी दुइ गोरा मेसे अहाँ ककरा चुनने चियै से हमरासबके देखाबु,

25 आ उ यी सेबाके काम आ परेरितके सेबाके काम कैर सके,

जे सेबाके कामसे यहुदा भटैकके आपने ठाममे मरलै।”

26 तब उसब ओइ दुइ गोरेके बिचमे चिठा खोलल्कै,

आ उ चिठा मतियासके नाममे परलै,

तब उ एगारहो परेरितसबमे थपलगेलै।

पेन्तिकोसमे पबितर आत्मा

2

1 जब पेन्तिकोस पाबैनके दिन एलै,

परभु येसुमे बिस्बास करैबला सबकोइ एके ठाममे जम्‍मा भेलरहै।

2 तब अचानक स्वरगसे बरका बिहाइरके एकटा अबाज जखा एलै,

आ उसब बैठलहा पुरे घर गोङिया उठलै।

3 आइगके चिनगारी जखा ओइसबलग देखा परलै,

आ चिनगारीसब भाग-भाग कैरके ओते भेल सब लोकसबके उपरमे बैठलै।

4 तब उ सबगोरे पबितर आत्मासे भरलै,

आ पबितर आत्माके सक्‍तिसे उसब आन भसासबमे बोले लाग्लै।

5 ओइ बखत सन्सारके सब देसके यहुदी धरमी लोकसब यरुसलेममे रहैत रहै।

6 तब यी अबाज सुइनके भिर जम्‍मा भेलै।

उसब दोधारमे परलै,

कथिलेत सबकोइ आपन-आपन भसामे ओइसबके बोलैत सुनल्कै।

7 उसब आस्चरजमे परलै,

आ अचम माइनके कहेलाग्लै,

“कि यी बोलैबलासब गालिलीसब नै चियै त?

8 उसब जे बोइलरहलछै से बात आपनौरके कनङके आपन-आपन मातरी भसामे सुइनरहल चियै?

9 हमसब त पारथीसब,

मादीसब आ एलामीसब,

मेसोपोटामियाके,

यहुदियाके,

कापाडोकियाके,

पोन्टस आ एसियाके बासिसब चियै।

10 तब फिरिगिया,

पामफिलिया,

मिसर आ लिबिया देसके एकटा कुरेनी सहर नजदिकके कतहेक ठामसब आ रोमसे एल्हा यहुदी आ यहुदी धरम मानेबलासब दुनु छै,

11 केरेटके बासिसब आ अरबियोसब छै,

तब हम आपन-आपन भसामे परमेस्वरके महान कामसबके चरचा ओइसबके करैत सुनैचियै।”

12 उसब आस्चरजमे परलै आ अलमलमे पैरके एकदोसरके एहेन कहेलाग्लै,

“अकर अरथ कथी चियै?”

13 महज औरोसब हँसीमे उराइत कहल्कै,

“यीसब त लबका अङगुरके मध पिके मातल छै।”

भिरमे पतरुसके उपदेस

14 तब पतरुस एगारहो गोरे सङे ठडा भ्याके जोरसे कहल्कै,

“यहुदियाके लोकसब,

आ यरुसलेममे रहैबला जम्मे लोकसब,

तुसब धियान द्‍याके सुन ओते कथी भेल छेलै से हम तोरासबके बुझाइबौ।

15 तोरासबके बिचार करल जखा यी सब अङगुरके मध पिके नै मातल छै,

कथिलेत अखुन बिहानके न मातरे बाजल छै।

16 महज आइ तोरासबके देखल आ सुनल योएल अगमबक्‍ताके कहल बात एह्‍या चियै,

17 परमेस्वर कहैछै,

‘अन्तके दिनमे

हमसब लोकसबके आपन आत्मा परसस्त कैरके देबै,

तोहर बेटासब आ बेटीसब अगमबानी बोल्तौ

आ तोरौरके जबानसब दरसन देख्तै आ बुढवासब सपना देख्तै।

18 ह,

तै दिनमे हम आपन आत्मा नोकर-नोकरनीसब उपर परसस्त कैरके बरसेबै,

आ उसब अगमबानी बोल्तै।

19 उपर अकासमे हम अच्‍चमके काम आ

निचा पिरथिबीमे लहु,

आइग,

आ धुवाँके रेतके चेन्हासब देखेबौ।a

20 परमपरभुके उ महान आ गौरबमय दिन आबैसे पहिने

सुरुज अन्हार आ चान लहु जखा लाल हेतौ।

21 महज जे कोइ परमपरभुके नाम लेतै,

से कोइ उदार पाबतै।’”

22 “इजराएलके लोकसब,

यी बात सुन,

नासरतके येसु एहेन लोक छेलै,

जकरा परमेस्वर सक्‍तिसाली कामसब,

अच्‍चमके कामसब आ चेन्हासबसे तोरौरके अगा साबित करल्कौ।

तोरौरके थाहे छौ कि परमेस्वर तोरासबके बिचमे यी सब कामसब ओकरसे कराइने छै।

23 परमेस्वरके आपन निस्चित योजना आ ग्यान अनुसार पकरल गेलै।

एह्‍या येसुके अधरमी लोकसबके हाथसे तुसब कुरूसमे किल्‍ला ठोइकके मारलिही।

24 महज ओकरा परमेस्वर मरनके दुखसे छुटकारा द्‍याके जिबित करल्कै।

कथिलेत ओकरा मिरतुके अधिनमे रहनाइ असम्‍भब छेलै।

25 जनङ दाउद ओकर बारेमे कहल्कै,

‘हम परभुके आपन सामने देखलियै,

उ हमर देहना कात रहैछै,

तैल्याके हम नै डगमगाइबै।b

26 अहै खातिर हमर हिरदय आनन्दित आ हमर जिह खुसीसे इस्तुति करैछै।

अतबेहेक नै हमर देह सेहो आसेमे जिबित रहैछै।

27 कथिलेत अहाँ हमर परानके पतालमे नै छोरबै,

नै त अहाँ आपन पबितर सेबकके देह

सरे देबै।

28 अहाँ हमरा जिबनके बाटसब देखेलियै,

अहाँ आपन उपस्थितीमे हमरा आनन्दसे गद-गद कैरदेबै।’”

29 “हौ भाइसब,

हमर पुरखा दाउदके बिसयमे हम अहाँसबके पक्‍का कहैचियै,

कि उ मरलै आ गारलगेलै,

तब ओकर चिहान आइतक छेबेकरै।

30 एकटा अगमबक्‍ता भेलाके कारन उ जानैछेलै कि परमेस्वर ओकरे धियापुतासे ओकरे सिंहासनमे बैठाबैके बचन देने छेलै।

31 पैहनैयेसे यी देखके उ खिरिस्ट जिके उठनाइ बिसयमे कहल्कै नै त उ पतालमे छोरल गेलै,

नै त ओकर देहे सरलै।

32 “अहै येसुके परमेस्वर जिबित करल्कै।

यी हम सबकोइ अकर साक्छी चियै।

33 अहैसे परमेस्वर पिता आपन देहना हाथ कात बैठेल्कै,

आ आपन परतिग्या अनुसार ओकरा पबितर आत्मा देल्कै।

ओह्‍या पबितर आत्मा हमरासबके देने छै,

जे अहाँसब देखैचियै आ सुनैचियै।

34 दाउद त स्वरगमे नै चढ़लै,

महज उ आपने कहैछै,

परमपरभु हमर परभुके कहल्कै,

तु हमर देहना हाथ कात बैठ,

35 ‘जाबेतक हम तोहर दुसमनसबके

तोहर टाङके खराम नै बनाइबौ।’

36 “तै खातिर इजराएलके पुरे खानदान निकसे जाने कि येसु जकरा,

तोहेसब कुरूसमे लटकेल्ही,

परमेस्वर ओकरा परभु आ खिरिस्ट बनाइल्कै।”

37 यी बात सुइनके उसब दुखी भेलै आ पछताबे लाग्लै,

तब पतरुस आ औरो परेरितसबके उसब कहल्कै,

“भाइसब,

हमसब कथी करबै?”

38 पतरुस ओइसबके कहल्कै,

“पस्चाताप कर,

आ तोरौरके पापसे छमा पाबैके खातिर येसु खिरिस्‍टके नाममे तोरौरके सबकोइ बप्‍तिस्मा ले,

तोरासबके पबितर आत्माके बरदान पाबबिही।

39 कथिले त यी परतिग्या तोरासबके खातिर,

तोरासबके धियापुताके खातिर आ दुर-दुरमे रहैबला सबके खातिर चियै,

जकरा सबके परभु परमेस्वर बोलाइछै।”

40 औरो बहुत बातसबसे उ ओइसबके गबाही देल्कै,

आ सम्झाइत कहल्कै,

“यी भरस्ट पुस्तासे तोरौरके आबैबला दन्डसे अपने-आपके बचा।”

41 तब जे-जे ओकर बातमे बिस्बास करल्कै,

सेसब बप्‍तिस्मा लेल्कै,

आ ओहै दिन करिब तिन हजार लोक बिस्बासीसबके समुहमे थपेलै।

42 उसब परेरितसबके उपदेस सुनैले,

संगती,

परभु भोज आ परथना करैले भक्‍तिसाथ लागल रहै।

बिस्बासीसबके संगती

43 परेरितसब अचमके काम करैत बहौत चेन्हासब देखेल्कै तब सब लोकसबके हिरदयमे डर उतपन भेलै।

44 सब बिस्बासीसब एके ठाम रहैत रहै,

आ ओइसबके सब चिज सझिया रहै।

45 उसब आपन धन-सम्‍पती आ घरदुवार बेचके जकरा-जकरा जै-जै चिजके जरुरत परैछेलै सबके उ बाइटदैछेलै।

46 उसब एकेमन भ्याके सब दिन मन्दिरमे जमा हैछेलै,

घर-घरमे परभु भोज करै,

आ सबकोइ खुसी मनसे मिल-जुइलके खाइछेलै,

47 आ परमेस्वरके परसन्सा करैक।

औरो लोकसबसेहो ओकरासबके असल नजैरसे देखैक।

तब उदार पाबैबलासबके समुहमे दिन-दिने परभु बिस्बासीसबके संख्‍या थैप दैछेलै।

a 

२:१९ निचा पिरथिबीमे लहु, आइग, आ धुवाँके रेतके चेन्हासब देखेबौ। पद १९-२० मे “निचा पिरथिबीमे लहु, आइग, आ धुवाँके रेतके चेन्हासब देखेबौ” कहैबला बातसब पुरन्का करारके बहुतो अध्यायसबमे परमेस्वरके आबैबला नियायके बारेमे कहने छै। उदाहरनके लेल देखे सकैचियै, यसैया १३:९-१०, २४:२१-२३, ३४:४, इजेकिएल ३२:७-८, योएल २:१०-११, ३:१५ आ आमोस ८:९

b 

२:२५ यी सब्दसब पद २५-२८ मे यधपी रजा दाउद बोलैत छै महज येसुके बारेमे कैहरहल छै। परमेस्वर ओकरा मिरतुके चिहानसे जियाके बचेल्कै।

जलमेसे नेङर भिखमङा निक भेलै

3

1 एक दिन पतरुस आ युहन्‍ना बेरियाके तिन बजे परथना करैबला समयमे मन्दिर जाइतरहै।

2 ओहि समयमे जलमेसे एक गोरा नेङरके लोकसब सुन्दर नामके देहरीमे आनैत रहै,

जैसे आबत-जाबत करैबला लोकसबसे भिख माङे सके कैहके सबदिन ओते ओकरा आइनके राइख दैक।

3 जब पतरुस आ युहन्‍नाके मन्दिर भितर ढुकैत देखल्कै तब उ ओइसबसङे भिख माङल्कै।

4 उ दुनुगोरे ओइ भिखमङाके एकटक भियाइरके ताकैत कहल्कै,

“हमरासबके दिसन ताक!”

5 ओइसबसे कुछो मिल्तै से आसमे उ नजैर पसाइरके ओइसब दिसन ताकल्कै।

6 तब पतरुस कहल्कै,

“सोना चानी त हमर सङे नै छै,

महज जे हमर सङे छै,

ओह्‍या हम तोरा देबौ।

नासरतके येसु खिरिस्‍टके नाममे उइठके चल!”

7 पतरुस ओकर देहना हाथ पकैरके ओकरा उठेल्कै,

तखुन्ते ओकर टाङ आ घुठ्‍ठीमे तागत एलै।

8 तब उ खुरखुराके उठलै आ चले-फिरे लाग्लै।

चलैत-फिरैत आ उछरैत-कुदैत उ परमेस्वरके इस्तुती करैत पतरुस आ युहन्‍ना सङे मन्दिरमे ढुक्लै।

9 तब ओतेका सब लोकसब ओकरा चलैत-फिरैत आ परमेस्वरके परसन्सा करैत देखल्कै।

10 लोकसब ओकरा मन्दिरके सुन्दर देहरीमे भिख माङैले बैठल रहैबला एह्‍या चियै कैहके चिन्हल्कै,

“उ कनङके चलेलाग्लै?”

कैहके उसब एकदम छक परलै।

मन्दिरमे पतरुसके परचार

11 उ निक भेल्हा लोक पतरुस आ युहन्‍नाके पकरने छेलै तखने आस्चरज भेल लोकसब सोलोमन नामके दलानमे दौरके एलै।

12 यी देखके पतरुस ओइ लोकसबके कहल्कै,

“हे इजराएलके लोकसब,

यी बातमे अहाँसब कथिले अचम मानैचियै?

हमसब आपन सक्‍तिसे आ भक्‍तिसे ओकरा चलफिर कराइले सकैबला जखा कथिले ताकैचियै?

13 अबराहम,

इसहाक आ याकुबके परमेस्वर,

आपनौरके पुरखासबके परमेस्वर आपन सेबक येसुके महिमीत करल्कै,

जकरा अहाँसब पकराइलियै,

आ पिलातस ओकरा छोइरदैके बिचार करल्कै तैयो अहाँसब ओकरा पिलातसके अगामे इन्कार करलियै।

14 जे पबितर आ धरमी छेलै तकरा त अहाँसब इन्कार करलियै।

महज जे आदमी खुनी छेलै ओकरा अहाँसब छोरैके माङ करलियै।

15 अहिनङे जिबन दैबलाके तुसब मारलिही,

जकरा परमेस्वर मरलसे जियाइल्कै।

हमसब यी बातके गबाही चियौ।

16 येसुके सक्‍तिसे आ ओकर नाममे बिस्बास करलासे यी लोक निक भेलै जकरा देखरहलचिही आ चिन्हबो करैचिही।

येसुमे करल बिस्बासके कारन यी लोक तोरौरके सबके सामने निक भेलौ।

17 “पिरिय भाइसब,

हमरा थाह छै कि तुसब अनजानमे अनङ करलिही,

आ तोरौरके सासकोसब अहिनङे करल्कौ।

18 तहिनङ येसुके दुख काटे परतै कैहके परमेस्वर अगमबक्‍ताके मुहसे करल अगमबानी पुरा करल्कै।

19 तै खातिर तुसब पस्चाताप कर आ आपन मन बदल जैसे तोरासबके पाप मेटाबे,

आ परमपरभुसे आनन्दके समय आबे,

20 आ परमेस्वर तोरासबके खातिर पैहनैयेसे छानल खिरिस्ट अरथात येसुके पठादेतौ।

21 परमेस्वर पैहनेसे आपन पबितर अगमबक्‍तासबके मुहसे बोलल्हा सब चिजके पुनरअस्थापन हैबला बखत नै आबेतक खिरिस्‍टके स्वरगमे रहेपरतै।

22 मोसा कहने रहै,

‘परमपरभु परमेस्वर हमर जखा तोरेसबके भाइ-भैयारीके बिचसे एकटा अगमबक्‍ता तोरासबके खातिर ठन्ढा करतौ।

उ तोरासबके जे-जे कहतौ उ सब बात तोरासबके सुने परतौ।

23 ओइ अगमबक्‍ताके बात नै मानैबला सब

परमेस्वरके लोकसबसेa अलग

करलजेतै आ नास हेतै।’

24 “अहिनङे सामुएलसे ल्याके पाछेके सब अगमबक्‍तासब बोलल छै।

उ सबकोइ अहै दिनसबके भबिसबानी करने छै।

25 तुसब उहे अगमबक्‍ता आ उहे भबिसबानीके बेटाबेटी चिही।

जे परतिग्या परमेस्वर तोहर पुरखासब जरे बन्हने छेलै।

परमेस्वर अबराहमके अनङ कहल्कै,

‘तोहर खानदानसे पिरथिबीके सब जातीसब आसिस पाबतौ।’

26 तैहनङे परमेस्वर आपन सेबक येसुके ठन्ढा कैरके सबसे पहिने अहैसब लग पठेल्कै जैसे उ ओइसबके पापके रस्तासे घुम्याके आसिस देल्कै।”

a 

३:२३ परमेस्वरके लोकसबसे यी पदमे खास कैरके यहुदी लोकसबके परमेस्वरके लोकसब चियै कैहके बुझाइछै।

महासभाके अगा पतरुस आ युहन्‍ना

4

1 पतरुस आ युहन्‍ना लोकसबसे बात करैतरहै,

तखुन्ते कुछ पुजारीसब,

मन्दिरके सिपाहीसबके कप्‍तान आ सदुकीसब एलै।

2 उसब एकदम खिस्‍याल रहै,

कथिलेत उ दुनुगोरा लोकसबके सिखाइछेलै आ घोसना करैछेलै कि येसु मुरदासे जिबित भ्याके उठाएल काम दुवारा औरो लोकसबसेहो मुरदासे जिबित भ्याके उठाएल जेतै।

3 तब उसब पतरुस आ युहन्‍नाके पकरल्कै,

आ बिहानतक थुनुवामे राखल्कै,

कथिले त ओइ बखत साँझ पैरगेल छेलै।

4 महज बचन सुनैबला बहौत लोकसब बिस्बास करल्कै,

आ बिस्बास करैबला मरद-पुरुख बैढके पाँच हजार भेलै।

5 तकर बिहान यरुसलेमके सासकसब,

अगुवासब,

आ धरमगुरुसब यरुसलेममे भेला भेलरहै।

6 परधान पुजारी हन्‍नास,

कैयाफा,

युहन्‍ना,

अलेक्जेन्डर आ मुल पुजारीके खानदानके ओते औरो लोकसब रहै।

7 उसब पतरुस आ युहन्‍नाके महासभाके अगामे ठन्ढा कैरके पुछल्कै,

“कोन सक्‍तिसे या ककर नाममे तोरौरके यी कामसब करैचिही?”

8 तब पबितर आत्मासे भरपुर भ्याके पतरुस ओइसबके कहल्कै,

“लोकसबके सासक आ अगुवासब,

9 आइ हमसब नेङर लोकके एकटा असल काम करलियै तै बिसयमे उ कोन उपायसे निक भेलै कैहके सबाल करैचिही त,

10 तौरौरके सबकोइ आ इजराएलके सबलोकसबके थाह हेबे,

कि तोरेसबके अगा येसुके कुरूसमे लटकेल्कै आ परमेस्वर मरलसे जिबित करल्कै,

ओह्‍या नासरतके येसु खिरिस्‍टके नाममे यी लोक तोरासबके अगामे निक भ्याके ठारभेल छौ।

11 उ ओहे पथल चियै,

‘जे पथलके अहाँ मिसतिरीसब बेकार समैझके छाइटदेने छेल्ही,

ओह्‍या पथल अखुन जगके मुल खम्हा भेल छौ।’

12 “येसु बाहेक औरो कोइ दोसरमे उदार नै छै,

कथिलेत हमरासबके उदार पाबैले स्वरगके निचा लोकसबके बिचमे औरो कोनो दोसर नाम नै देनेछै।”

13 जब उसब पतरुस आ युहन्‍नाके निडर भ्याके बाजैत देखल्कै,

आ यी बुझल्कै कि यीसब कम परहल-लिखल आ सधारन लोक चियै से देखके उसब छक परलै।

तब उसब येसु सङे रहै से थाह पाबल्कै।

14 महज ओहैसबसङे नेङर लोक ठारभेल देखके उसब कुछो नै बाजे सक्लै।

15 अहैले उसब पतरुस आ युहन्‍नाके महासभासे बाहर निक्लैले आग्या करल्कै,

तब उसब आपनमे बात-चित करल्कै,

16 “यी लोकसबके आब आपनौरके कथी करबिही?

साच्‍चोके यीसब अच्‍चमके काम करने छै,

से बात यरुसलेमके सब लोकसब जानैछै,

आ आब आपनौरके इन्कार करे नै सकबिही।

17 महज यी बात औरो लोकसबमे नै पसरे कैहके,

‘फेनो येसुके नाममे कोनो लोकसब उसबके कुछो नै बाजे’ कैहके आपनौरके अकरौरके चेताबे परतै।”

18 तब ओइसबके बोल्याके आग्या देल्कै,

“आबके बाद येसुके नाममे नै बाज आ कोनो सिक्छा नै दहै।”

19 महज पतरुस आ युहन्‍ना ओइसबके जबाब देल्कै,

“परमेस्वरके बात सुननाइ कि लोकके कहल बात सुननाइ परमेस्वरके नजरमे कोन उचित छै,

अकर बिचार अहाँ आपने करु।

20 कथिले त जे बात देखने चियै आ सुनने चियै हमसब नै कैहके नै रहे सकबै।”

21 ओइसबसङे सजाय दैके कोनो उपाय नै भेलासे डर-धम्कि द्‍याके छोइर देल्कै,

कथिलेत जे घटना घटल छेलै ओइ घटनाके खातिर सब लोकसब परमेस्वरके परसन्सा करैतरहै।

22 कथिलेकी जे लोक आस्चरजके कामसे निक भेलछेलै,

ओकर उमेर चालिस बरिससे उपर छेलै।

साहसके खातिर परथना

23 ओतेसे छुटलाके बाद पतरुस आ युहन्‍ना आपन सङी-साथीसबलग एलै,

मुल पुजारीसब आ अगुवासबके कहल बातसब ओइसबके सुनादेल्कै।

24 जब उसब सब बात सुनल्कै,

तब उसब जोरसे एके अबाजमे परमेस्वरके कहल्कै,

“हे परमपरभु,

जे स्वरग,

पिरथिबी,

समुन्दर आ ओइमे भेल सबचिज अहाँ बनेलियै।

25 जे पबितर आत्मासे आपन सेबक,

अपनासबके पुरखा दाउदके मुहसे कहल्कै:

दुनियाके जात-जातीसब कथिले हुलदङा मचाबैछै,

लोकसब बलौसे कथिले नै निक योजना बनाबैछै?

26 परमपरभु आ ओकर अभिसिक्‍त जन खिरिस्‍टके बिरोधमे पिरथिबीके रजासब,

आ सासकसब एक ठाम जमा भेलै।

27 “साँचोके अहाँके अभिसेक करल पबितर सेबक येसुके बिरोधमे हेरोद आ पन्तियस पिलातस दुनुगोरा आन जात आ इजराएलीसबसङे अहै सहरमे जमा भेलरहै।

28 ओह्‍यासब करैले अहाँ आपन सक्‍तिसे आ आपन योजना अनुसार निस्चित करने रहिहे।

29 हे परभु,

ओकरासबके धम्किके देखु,

आ अहाँके सेबकसबके सक्‍ती दिय ताकि साहसके साथ अहाँके बचन परचार करैले दिय,

30 आ निक करैले अहाँ आपन हाथ बरहाइत,

आपन पबितर सेबक येसुके नामसे आस्चरज कामसब हैतरहे।”

31 जब उसब परथना समापत करल्कै तब ओइठाम जते उसब जमा भेलरहै ओते सबकोइ थरकलै आ उ सब कोइ पबितर आत्मासे भरलै,

आ उसब साहसके साथ परमेस्वरके बचन परचार करे लाग्लै।

सब चिज सझिया

32 बिस्बास करैबलासब एकेमन आ एके परानके भेलरहै,

ओइसबमेसे कोइ नै आपन धन-समपैतके आपन चियै कहैछेलै,

महज सब चिजके सझिया मानैत रहै।

33 उ परेरितसब बहुत सक्‍तिसे परभु येसु मरके जिबित भ्याके उठलै तै बातके गबाही दैछेलै,

आ उसब सबके सङे परमेस्वरके बहुत बरका अनुगरह छेलै।

34 ओइसबके कोनो चिजके कमि नै हैछेलै,

कथिले त कतहेक गोरा जमिन आ घरके मालिक रहै,

उ सब बेचके पैसा-कौरी आनै,

35 आ परेरितसबके चरनमे राख दैछेलै,

जकरा-जकरा जे-जे चिजके जरुरत परैछेलै से सब कोइके बाइट दैछेलै।

36 जनङ साइपरस देसके लेबी खानदानके योसेफ,

जकरा परेरितसब बरनाबास कैहके नाम राखनेरहै (जकर अरथ उत्साह दैबला लोक हैछै)।

37 उ आपन जमिन बेचल पैसा परेरितसबके चरनमे राइखदेल्कै।

हननिया आ सफिराके छल-कपट

5

1 हननिया नामके कोनो एक आदमी आ ओकर घरबाली सफिरा सल्‍लाह कैरके आपन जमिन बेचल्कै,

2 आ घरबालीके सहमतमे जमिन बेचल्हा कुछ पैसा आपन सङे राखल्कै,

आ औरो बाँकी पैसा आइनके परेरितसबके अगा राइख देल्कै।

3 तब पतरुस कहल्कै,

“ऐ हननिया,

पबितर आत्मा सङे कथिले झुठ बोलैचिही,

जमिन बेचलहा कन्हिक हिस्सा आपन सङे राखबै से बात सैतान कनङके तोहर मनमे भोइर देल्कौ?

4 उ जमिन नै बेच्ने रहै ताबे तक कि तोहर आपने नै रहौ?

आ बेचलाके बादो कि उ तोहर अधिकारमे नै रहौ?

एहेन काम करैके बिचार तोहर मनमे कनङके फुरलौ?

तु त लोकसबके नै,

महज परमेस्वरके ठगने चिही।”

5 यी बात सुइनके हननिया भुइयामे खस्लै आ मैरगेलै।

यी बात सुनैबला सबकोइके मनमे डर ढुइक गेलै।

6 तब जबानसब उइठके ओकर लहासके कपरासे लपेटल्कै आ बोइकके बाहर लज्याके गाइर देल्कै।

7 हननियाके मरल घटना थाह नै पाइबके तिन घन्टाबाद ओकर घरबाली ओहो भितर एलै।

8 तब पतरुस ओकरा पुछल्कै,

“हमरा कह,

तुसब जमिन ओतबेहेकमे बेच्नेचिही त?”

तब उ कहल्कै,

“हँ ओतबेहेकमे।”

9 पतरुस फेनो ओकरा कहल्कै,

“तुसब दुनुगोरा कनङ परभुके आत्माके जाँचै खातिर एकमत भेल्ही?

देख,

तोहर घरबलाके गारैबलासब देहरिएमे छौ,

आ ओहोसब तोरो बोइकके बाहर ल्याजेतौ।”

10 तब तुरन्ते सफिरा पतरुसके टाङ लग अगामे खस्लै आ मर गेलै।

जब जबानसब भितर एलै,

ओकरा मरगेलै देखके बाहर बोइकके ल्यागेलै,

आ ओकर घरबलाके कातमे गाइर देल्कै।

11 अहैसे पुरा मन्‍डलीके बिस्बासीसब आ सुनैबला लोकसबमे बरका डर भ्यागेलै।

अच्‍चमके काम आ चेन्हासब

12 परेरितसबके हाथसे लोकसबके बिचमे बहुत चेन्हासब आ आस्चरजके कामसब हैतरहै।

उसब सोलोमनके दरबजामे सङे एक जुट हैतरहै।

13 लोकसब तैयो ओइसबके आदर करैत रहलै,

महज ओकरासबमेसे ककरो ओइसबसङे सामेल हैके साहस नै भेलै।

14 तब परभुमे बिस्बास करैबला बहुत मरद आ जनिसबके भिर औरो बेसी बरहे लाग्लै।

15 परेरितसबके अच्‍चमके काम देखके लोकसब बिमारसबके रस्तामे पटिया आ खटियामे राखल्कै आ पतरुस ओतेसे आबैतखिना ओकर छाह रोगी-बिमारीसब उपर परे आ ठिक हेबे कैहके सुताके राख्ने रहैत रहै।

16 यरुसलेमके अगल-बगल बहुत बिमार लोकसब आ भुतआत्मा लागल लोकसबके ओकरलग आनैत रहै आ सब लोक निक हैतरहै।

परेरितसब उपर सताबट

17 महासभाके परधान पुजारी आ ओकर सङे रहैबला सदुकी समुह एकदमे डाहसे परेरितसबके बिरोधमे खरा हेबे लाग्लै,

18 आ परेरितसबके पकैरके सारबजनिक इस्थानिय जहलमे राइखदेल्कै।

19 महज ओहै रात परभुके एकटा स्वरगदुत जहलके केबारसब खोइल देल्कै,

आ बाहर लज्याके कहल्कै,

20 “जो आ मन्दिरमे ठन्ढा भ्याके नया जिबन दैबला सब सन्देस लोकसबके सुना।”

21 यी सुनलाके बाद उसब अनगुते मन्दिरमे गेलै आ उपदेस देबेलाग्लै।

महज मुल पुजारी आ ओकरसङे रहैबलासब एलै,

महासभामे भेल्हा सब इजराएलीसबके बोलाइल्कै आ परेरितसबके जहलसे लाबैले लोकसबके पठेल्कै।

22 महज हाकिमसब ओइसबके जहलमे नै भेटलासे आइबके यी खबर देल्कै,

23 “हमसब जहलके केबारमे निकसे तला लागल आ पहरेदारसब देहरीमे ठारभेल देखलियै,

महज जब केबार खोललियै तब हमसब भितर ककरो नै देखलियै।”

24 जब यी बात मन्दिरके कप्‍तान आ मुल पुजारीसब सुनल्कै तब अइसबके नतिजा कथी हेतै कैहके परेरितसबके बारेमे दोधारमे पैरगेलै।

25 तहै बखत कोइ एक गोरा आइबके कहल्कै,

“सुनैचियै,

जै लोकसबके अहाँसब जहलमे राख्ने छेलियै,

उसब त मन्दिरमे ठार भ्याके लोकसबके सिक्छा दरहलछै।”

26 तब हाकिमसब कप्‍तानसबसङे ज्याके परेरितसबके पकैरके आनल्कै।

लोकसब पथल फेकके मारत से डरसे परेरितसबके जबरजस्ती नै कैरके आनल्कै।

27 उसब परेरितसबके आइनके महासभाके अगामे ठडा करेल्कै,

आ मुल पुजारीसब ओइसबके पुछल्कै,

28 “कि हम तोरासबके यी सिक्छा नै दैले करा आग्या देने नै छेलियौ,

महज तुसब आपन सिक्छासे पुरे यरुसलेम भैरदेल्ही,

आ ओइ लोकके खुनके दोस हमरासबके उपर आनैले चाहैचिही।”

29 महज पतरुस आ परेरितसब जबाब देल्कै,

“हमसब लोकसबके नै महज परमेस्वरके आग्या पालन करैये परतै।

30 हमरासबके पितापुरखाके परमेस्वर येसुके मरलसे जियाइल्कै,

जकरा तुसब कुरूसमे लटकाके मारने छेल्ही।

31 इजराएलके लोकसबके पस्‍चातापके खातिर आ ओइसबके पापसे छमा दैके खातिर परमेस्वर येसुके परभु आ मुक्‍तीदाता बनाके आपन देहना कात बैठेल्कै।

32 यी सब बातसबके हमसब साक्छी चियै आ परमेस्वर आपन आग्या पालन करैबलासबके देल पबितर आत्मा सेहो साक्छी दैछै।”

33 जब उसब यी बातसब सुनल्कै तब महासभाके सदससब रिससे चुरभेलै,

आ ओइसबके मारैले चाहल्कै।

34 महज बेबस्था के पन्डित आ लोकसबमे फरिसी पन्थके एक गोरा नाम चलल गमलिएल महासभामे उइठके परेरितसबके कुछदेर बाहर जाइले आग्या करल्कै,

35 आ उ महासभाके लोकसबके कहल्कै,

“हे इजराएलीसब,

यी लोकसबके तोरौरके जे करैले चाहैचिही से सोच बिचार कैरके कर।

36 कथिलेत कुछ समय पैहने थुदास नामके लोक आपन परसन्साके दाबी करल्कै आ लगभग चार सय लोक ओकर पछा लाग्लै,

महज उ मारल गेलाके बाद ओकर पछा लागैबलासब सब तितर-बितर भ्यागेलै आ सब बातसबके नाम निसान हरागेलै।

37 तकरबाद जनगननाके समयमे गालीलके यहुदा कहाइबला लोक ठन्ढा भेलै,

आ कतहेक लोकसबके आपन पछा लगेल्कै।

ओहो मारलगेलै,

आ ओकरो पछा लागैबला तितर-बितर भ्यागेलै।

38 अखुन्का मामलामे हम तोरासबके कहैचियौ,

यी लोकसबसे अलग रह,

बरु अइसबके छोरदहै,

कथिले त अइसबके बिचार आ काम लोकसबसे भेल छै से आपने खतम भ्याजेतै।

39 महज यदी यी परमेस्वरसे चियै त तुसब अकरा नै रोके सकबिही।

नै त अनङ करबिही त तुसब परमेस्वरके बिरोधमे ठरा भेल देखबिही।”

40 तब महासभाके सदससब गमलिएलके सल्‍लाह मानल्कै।

तब उसब परेरितसबके भितर बोल्याके मारपिट करल्कै,

आ “येसुके नाममे नै बोलिहे” कैहके आग्या द्‍याके ओइसबके छोइरदेल्कै।

41 तब येसुके नाममे अपमान सहैके योग्य चियै कैहके खुसी मनाइत उसब महासभामे गमलिएलके बात मानैत निकैलके गेलै।

42 उसब सबदिन मन्दिर आ घर-घरमे ज्याके येसुवे खिरिस्ट चियै से कैहके सिक्छा दैले आ परचार करैले नै छोरल्कै।

सातगोरा सेबकके छानल्कै

6

1 जब बिस्बासीसबके संख्‍या बरहै छेलै,

तब हिबरुसबके बिरोधमे गिरिक यहुदीसब बताबती करे लाग्लै,

कथिलेत दिन-दिने खाइबला चिजसब बाँटै बखत ओइसबके बिधवासब आबसेक्‍ता बमौजी नै पाबैछेलै।

2 तब बारहो बिस्बासीसबके बोल्याके कहल्कै,

“परमेस्वरके बचनके सिक्छा दैले छोइरके खियाइ-पियाइमे लगनाइ अपनासबके उचित नै छै।

3 तहैले हौ भाइसब,

तोरासबमेसे पबितर आत्मासे भरल,

असल बुइधके आ आदर पाबैबला सातटा लोक छान जकरा आपनौरके यी कामके जिम्‍मा देबै।

4 तब अपनासबके परथना आ परमेस्वरके बचनके सिक्छा दैबला काममे पुरा समय लागल रहबै।”

5 यी बिचार सुइनके सबकोइके असल लाग्लै आ सबकोइ खुसी भेलै,

उसबमेसे स्तिफनस जे पबितर आत्मा आ बिस्बाससे भरपुर छेलै,

आ फिलिप,

परखरस,

निकनोर,

तिमोन,

परमिनास आ पहिने एन्टिओखियाके यहुदी धरम मानैबला निकोलाउसके सेहो छानल्‍कै।

6 तकरबाद उसब ओइलोकसबके परेरितसबके सामने आनल्कै आ परेरितसब ओकरासबके उपर आपन-आपन हाथ राइखके परथना करल्कै।

7 अहिनङ परमेस्वरके बचन पसरैत गेलै।

यरुसलेममे बिस्बासीसबके संख्‍या बरहैत गेलै।

पुजारीसब मेसे बहुत गोरे बचनके स्विकार कैरके परभुमे बिस्बास करल्कै।

स्तिफनस पकरल गेलै

8 स्तिफनस परमेस्वरके किरपा आ सक्‍तिसे भरपुर भ्याके लोकसबके बिचमे बरका-बरका अचमके काम आ चेन्हासब देखेल्कै।

9 महज कतहेक यहुदीसब जे “स्वतन्तर-दल” कहाइबला सभाघरसबके आ कुरेनी,

अलेकजेन्डरिया,

किलिकिया आ एसियाके लोकसब रहै,

उसब स्तिफनसके बिरोधमे खरा भ्याके ओकर सङे बताबती करे लाग्लै।

10 महज स्तिफनसके बोलैत खिना पबितर आत्मा अतहेक निक बुइध देल्कै कि उसब ओकर सामने नै टिके सक्लै।

11 तब उसब चुपचाप लोकसबके चरह्‍या-बरह्‍याके एहेन कहैले उकसेल्कै,

“तुसब कहै जे हमरासबके अकरा मोसा आ परमेस्वरके बिरोधमे बोलैत सुनलियै।”

12 तब अहिनङे उसब जनताके,

धरमगुरुके आ अगुवासबके बहकेल्कै,

उसब मिलके स्तिफनसके पकैरके महासभामे आनल्कै।

13 उसब झुठा गबाहीसबके आइनके यी बोलैले लगेल्कै कि,

“यी लोक पबितर मन्दिर आ धरम नियमके बिरोधमे बात करैले नै छोरने छै।

14 कथिलेत एहेनङे कहैत हमसब सुनलियै,

नासरतके येसु यी मन्दिरके नास करतै,

आ मोसाके देल्हा चलनसब बदैल देतै।”

15 महासभामे बैठल उ सब लोकसब स्तिफनस दिसन गौरसे ताकल्कै त ओकर चेहरा स्वरगदुत जखा देखल्कै।

स्तिफनसके सन्देस

7

1 तब परधान पुजारी स्तिफनके पुछल्कै,

“कि यी सब बात साँचोके चियौ?”

2 स्तिफनस जबाब दैत कहल्कै,

“हे हमर बाबु आ भाइ-भैयारीसब,

सुनु।

महिमाके परमेस्वर आपनौरके पुरखा अबराहम हारानमे बास करैसे पैहने जखुन मेसोपोटामियामे रहै तखुन दरसन देने छेलै,

3 आ ओकरा कहने छेलै,

‘जे देस हम तोरा देखेबै तु आपन देस आ कर-कुटुमसबके छोइरके ओतै जो।’

4 तब उ कल्दीसबके देससे निकैलके हारानमे आइबके रहलै,

आ ओकर बाबु मरलाके बाद परमेस्वर ओकरा हारानसे अहै देसमे पठाइल्कै,

जते तुसब रैहरहल चिही।

5 अते परमेस्वर ओकरा जथा-जमिन त दुरके बात,

टाङ राखैले जमिन तक नै देल्कै।

महज ओकरा धियापुता नै रहै तैयो उ धनसम्पैत ओकरा आ ओकर धियापुताके निजी समपैतके रुपमे दैले परतिग्या करने रहै।

6 परमेस्वर अबराहमके कहल्कै,

‘तोहर धियापुताके दोसर देसमे ज्याके रहेपरतौ,

आ ओतेका लोकसब चार सय बरिसतक तोहर धियापुताके नोकर बनाके दुख-कस्ट दके राख्तौ।’

7 परमेस्वर फेनो कहल्कै,

‘तोरौरके जे देसके लोकके नोकर बैनके रहबिही तकर इन्‍साफ हम करबै।

तकरबाद उसब ओइ देससे निकैलके एतै आ अहै ठाम हमर आराधना करतौ।’

8 “तब परमेस्वर अबराहमसङे जे करार बन्हने रहै,

तकर चेन्हा स्वरुप ओकरसे खतनाके नियम बानहल्कै।

जब ओकर बेटा इसहाक जलमलै तब अबराहम आपन बेटाके आठम दिनमे ओकर खतना करल्कै।

इसहाक आपन बेटा याकुब आ याकुब सेहो आपन आपन बारहो बेटासबके खतना करल्कै।

ओहेसब आपनौरके बारहो कुलके पुरखा भेलै।

9 “याकुबके बेटा योसेफके औरो भैयारीसब ओकरा डाह करै।

उसब ओकरा मिसरदेस हैत जाइबला लोकके हाथमे बेचदेल्कै।

महज परमेस्वर योसेफसङे रहै।

10 परमेस्वर ओकरा सब दुख बिपतसे बचेल्कै।

मिसरदेसके रजा फारोके अगा ओकरा परमेस्वर किरपा करल्कै आ असल बिचार देल्कै।

यी देखके फारो खुसी भेलै आ ओकरा मिसरदेसके बडा-हाकिम आ राजदरबारके मुख लोक बनाइल्कै।

तबसे ओकर हुकुम परदेसमे चलेलाग्लै।

11 “जब पुरे मिसरदेस आ कनान देसमे बहौत बरका भारी रौदी भेलै तै बखत हमरासबके पुरखासबके खाइयोके लेल अन नै भेटै।

12 तब याकुब मिसरदेसमे अन भेट रहल छै से बात सुइनके आपन बेटासबके पहिन्का बेर अन किने खातिर ओते पठाइल्कै।

13 जब उसब फेनो दोसर बेर अन किनैले ओते गेलै आ योसेफ ओकर भाइ-भैयारीसबके आपन परिचय देल्कै।

तब योसेफके परिबारके बारेमे फारोके थाह भेलै।

14 तकरबाद योसेफ आपन बाबु याकुब आ ओकर सब परिबारके सदससबके मिसरमे बोलेल्कै।

उसब जम्मा पचहतर गोरा छेलै।

15 याकुब मिसरदेसमे गेलै,

उ आ हमरासबके पुरखोसब ओतै मरलै।

16 तकरबाद ओइसबके लहास आइनके सकेम नामके ठाममे लज्याके गारल्कै,

जे अबराहम हमोरके धियापुतासबके पैसा द्‍याके किन्‍ने छेलै।

17 “महज जब परमेस्वर अबराहमके करलहा करार पुरा हैबला समय लगचाइलै तब मिसरदेसमे आपनौरके लोकसब बरहे लाग्लै,

आ ओइसबके संख्‍या बहौत भेलै।

18 ओहै समय मिसरदेसमे एकटा लबका रजा भेलै जे योसेफके बारेमे कुछो नै चिन्हैत रहै।

19 फारो हमरासबके जातीके धोखा द्‍याके हमरासबके पुरखासबके आपन-आपन धियापुता बाहर निकालके राखैले बिबस करने रहै,

जेकर कारन भरखर जलमल धियापुतासब मरैछेलै।

20 “अहै समयमे मोसाके जलम भेलै।

उ परमेस्वरके नजरमे बिसेस किसिमके बच्‍चा रहै।

तिन महिना तक ओकर पालन-पोसन आपने बाबुके घरमे भेलै।

21 महज ओकरा घोसाइरके राखे नै सक्लाके कारन घरसे बाहर राइख देल्कै त फारो रजाके बेटी ओकरा उठाके ल्यागेलै आ आपन बेटा माइनके पालन-पोसन करल्कै।

22 अहिनङे मिसरीके सब परकारके सिक्छा मोसाके दैतरहै,

आ मोसा बचन आ काम दुनुमे सक्‍तिसाली हैतगेलै।

23 “मोसा जब चालिस बरिसके भेलै,

तब ओकर आपन इजराएली भाइ-भैयारीसबके भेटैले मन भेलै।

24 एक दिन एक गोरे इजराएलीके मिसरी पिटैत देखल्कै,

उ ओकर पक्छ लेल्कै आ उ मिसरीके माइर देल्कै।

25 परमेस्वर हमरे हाथसे ओइसबके मुक्‍त कराइतै से बात हमर भाइ-भैयारीसब बुझे कैहके मोसा बिचार करने रहै।

महज से बात उसब नै बुझल्कै।

26 “बिहान के जब दुइटा इजराएली आपनेमे झगरा करैतरहै तहै बखत मोसा एलै,

आ ओइसबके मेलमिलाप कराइले कोसिस करैत कहल्कै,

‘देख,

तुसब त भाइ-भैयारी चिही,

तब कथिले आपनमे मारपिट करैचिही?’

27 अहै बातमे जे दोसी रहै से मोसाके धकिया देल्कै आ कहल्कै ‘तोरा हमरासबके हाकिम आ नियायकरैबला के बनेल्कौ?

28 कि जैहनङ काइलखिना मिसरीके मारलिही तैहनङ तु हमरो मारैले चाहैचिही?’

29 यी बात सुइनके मोसा मिसरदेससे भागके मिधान देसमे परदेसी भ्याके रहेलाग्लै आ ओतै ओकर दुइटा बेटाके जलम भेलै।

30 “चालिस बरिसके बाद सिनै पहाड़के नजदिक उजार जगहमे जरैत झारके धिधरामे एकटा स्वरगदुत मोसाके देखाब देल्कै।

31 यी देखके मोसाके आस्चरज लाग्लै,

जब देखैले नजदिक गेलै तब परमपरभुके एहेन अबाज सुनल्कै,

32 ‘हम तोहर पुरखासबके परमेस्वर- अबराहम,

इसहाक,

आ याकुबके परमेस्वर चियौ।’

तब मोसा डरसे थरथर कापे लाग्लै,

आ ओकरा ओने ताकैके साहस नै भेलै।

33 तब परमपरभु मोसाके कहल्कै,

‘तोहर टाङके जुता खोल,

कथिलेत जते तु ठन्ढा भेलचिही,

उ पबितर जगह चियै।

34 हम देखलियै मिसरमे हमर लोकके कनङ सताइछै,

आ उसब दुखमे कनङ कुहरैत सेहो सुनलियै।

हम तोरेसबके बचाइले एलचियौ।

आब हम तोरा मिसरदेसमे पठेबौ।’

35 “यी ओह्‍या मोसा चियै,

जकरा उसब ‘के तोरा हाकिम आ नियायकरैबला बनेल्कौ’ कैहके अस्विकार करने रहै,

ओकरा परमेस्वर ओहै झारमे स्वरगदुत सङे हाकिम आ छुटकारा दैबला बनाके पठाइल्कै।

36 ओह्‍या लोक मिसरदेसमे,

लाल समुन्दरमे आ चालिस बरिसतक उजार जगहमे चमत्कारी काम आ चेन्हासब देख्याके ओइसबके मिसरदेससे बाहर निकालके आनल्कै।

37 यी ओह्‍या मोसा चियै,

जे इजराएलीसबके कहने रहै,

‘परमेस्वर हमरा तोरे सबके खातिर हमर जखा अगमबक्‍ता पठाइतौ।’

38 मोसा उजार जगहमे अपनासबके पुरखासबसङे छेलै।

ओते स्वरगदुत ओकरजरे सिनै परबतमे बोलल छेलै आ स्वरगदुतसे पाबल जिबित बचनसब इजराएलीसबके सुनेल्कै।

39 “महज अपनासबके पुरखासब मोसाके बात मानैले इन्कार करल्कै,

बरु उसब ओकरा छोइरके मिसरदेसमे घुइमके जाइले मन करल्कै।

40 उसब मोसाके भैया हारुनके कहल्कै,

‘अहाँ हमरासबके खातिर कोनो देवता बना दिय,

जे हमरासबके रस्ता देखाबे,

कथिलेत यी मोसा हमरासबके मिसरदेससे निकालके आनल्कै,

ओकरा कथी भेलै से हमसब नै जानैचियै।’

41 ओहै समयमे एक दिन एकटा बछाके मुरुत बनाके,

ओकरा बैल भोग करल्कै।

आपने हाथसे बन्याल मुरुतके लेल खुसी मनाइल्कै।

42 महज अहै कारन परमेस्वर ओइसबके छोइर देल्कै,

‘ओइसबके अकासके सुरुज,

चान आ तरासबके पुजा करैले छोइर देल्कै।

अहै बिसयमे परमेस्वरके अगमबक्‍तासबके किताबमे लिखल छै,

हे इजराएलके लोकसब,

कि तुसब चालिस बरिसतक उजार जगहमे हमरा बैलभोग आ चरहौवासब देल्ही?

43 तुसब मोलेख देवताके पाल

आ रेफन देवताके तरासब

जकरा तुसब पुजा करैले बनाइने छेल्ही,

उ मुरुतसबके सङे उठाके ल्यागेल्ही।

आब हम तोरौरके बेबिलोनसे दुरके देसमे पठादेबौ।’

44 “उजार जगहमे आपनौरके पुरखासबसङे गबाहीके पबितर पाल छेलै।

यी पबितर पाल परमेस्वरके आदेस अनुसार बनल रहै जै के नमुना मोसाके देखेने छेलै।

45 आपनौरके पुरखासब यी देसमे रहैबला दोसर जातीके लोकसबके खिहारके देसके आपन अधिकारमे लेल्कै।

ओहै बखत यहोसु उ पाल आपन सङे आनल्कै।

उ पाल दाउदके समय तक अहै देसमे रहलै।

46 परमेस्वर रजा दाउदसे खुसी छेलै।

उ परमेस्वरसे परथना करल्कै,

‘हे हमर पुरखा याकुबके परमेस्वर,

अहाँके रहैबला घर बनाइके अनुमति हमरा दिय।’

47 महज ओह्‍या परमेस्वरके घर ओकर बेटा सोलोमन बनाइल्कै।

48 महज महान परमेस्वर त लोकसबके हाथसे बन्याल घरसबमे बास नै करैछै।

अगमबक्‍ताके किताबमे अहिनङ कहने छै-

49 ‘स्वरग हमर सिंहासन चियै,

आ पिरथिबी हमर टाङके खराम।

परमपरभु कहैछै,

तु हमर खातिर केहन घर बनाइबिही?

हमर अराम करैबला ठाम कोन चियौ?

50 कि यी हमरे हाथसे बन्याल सबचिज नै चियै से?’

51 “हे अटेरी लोकसब,

कठोर हिरदय आ बैहरसब,

तुसब हरदम पबितर आत्माके बिरोध करैत रहैचिही।

तोहर पुरखासब जैहनङ करल्कौ तैहनङ तुहुसब करैचिही।

52 कि अगमबक्‍तासब मेसे ककरा नै तोरौरके पिता-पुरखासब सतेल्कौ?

परमेस्वरके पबितर धारमिक सेबकके आबैसे पैहने भबिसबानी करैबलासबके खुन कैर देल्कौ,

आ तुसब ओहै धरमी सेबकसबके पकराके ओकरा खुन कैर देल्ही।

53 तोरौरके ओह्‍या लोकसब चिही जे स्वरगदुतसब दुवारा परमेस्वरके बेबस्था त पाबलिही महज ओकर पालन नै करलिही।”

स्तिफनसके मिरतु

54 स्तिफनसके बात सुइनके महासभामे बैठल लोकसब तामससे ओकरमे दाँत किरकिराबे लाग्लै।

55 महज उ पबितर आत्मासे भरपुर भ्याके एकटक लग्याके स्वरग दिसन ताकल्कै,

ओते उ परमेस्वरके इजोत चम्कैत आ परमेस्वरके देहनाकता येसुके ठारभेल देखल्कै।

56 तब उ कहल्कै,

“देख,

हम स्वरग उघरल आ परमेस्वरके देहनाकात मानब पुतर येसुके ठारभेल देखैचियै।”

57 महज यी बात सुइनके उसब आपन-आपन कान मुइनके जोर-जोरसे हल्‍ला करैत ओकर दिसन मारैले दौरलै।

58 उसब स्तिफनसके पकैरके सहरसे बाहर निकाइलके ल्यागेलै आ ओकरा पथल फेकके मारे लाग्लै।

साक्छीसब आपन-आपन बस्तर साउल नामके एकटा छौराके टाङ लग राख्ने रहै।

59 जैहनङ उसब स्तिफनस उपर पथल मारैत खिना एहेन कहैत परथना करैतरहै,

“हे परभु येसु,

हमर आत्माके स्विकारु।”

60 उ ठेङहुनिया द्‍याके जोरसे कहल्कै,

“हे परभु,

यी पापके दोस अकरौरके नै लागे।”

अतहेक कहलाके बाद ओकर परान छुइटगेलै।

8

लोकसब स्तिफनसके पथलसे मारैतखिना साउलो सहमत रहै।

बिस्बासीके मन्‍डलीमे साउलके अतियाचार

1 ओहै दिनसे यरुसलेमके मन्‍डलीके बिस्बासीसबके बिरोधमे बहौत बरका सताबट सुरु भेलै,

आ परेरितसबके छोइरके औरोसब बिस्बासीसब यहुदिया आ सामरियाके इलाकामे छिरिया गेलै।

2 परमेस्वरके भक्‍तसब स्तिफनसके लहासके लज्याके गार देल्कै,

आ ओकरलेल बहौत सोक करल्कै।

3 महज अने साउल घर-घरमे ढुइकके बिस्बासी मन्‍डलीके नास करैले कोसिस करैतरहै।

उ मरद आ जनी सबके पकैरके घिस्याइते लज्याके जहलमे ढोइक दैछेलै।

सामरिया इलाकामे सुसमाचार परचार

4 तब जे बिस्बासीसब छिरिया गेल रहै उसब घुइम-घुइमके सब इलाकामे चारुदिसन ज्याके परभुके बचन परचार करल्कै।

5 फिलिप सामरियाके एकटा सहरमे ज्याके येसुवे खिरिस्ट चियै कैहके परचार करे लाग्लै।

6 फिलिपके परचार करैबला बचनके बात सुइनके आ ओकर करल आस्चरजके कामसब देखके,

भिरके सब लोकसब एक चित भ्याके ओकर बातमे धियान देबे लाग्लै।

7 कथिलेत ओते बहौत लोकसब मेसे भुत-आत्मासब चिच्या-चिच्याके निक्‍ले लाग्लै,

आ बहौत लकबा मारल बिमारसब आ नेङरसब निक भेलै।

8 अहिनङे ओइ सहरमे बहौत आनन्द भेलै।

9 ओहै सहरमे सिमोन नामके एकटा लोक ओतै छेलै।

उ बहौत दिनसे आपन जादु देख्याके सामरियाके लोकसबके आस्चरजमे राख्ने रहै,

आ उ आपनके पैध लोक कहैछेलै।

10 ओइ लोकके छोटसे ल्याके बरकातक सब लोक ओकर बात मानैत रहै।

उसब कहैत रहै,

“यी लोक परमेस्वरके उ सक्‍ती चियै,

जकरा महासक्‍ती कहैछै।”

11 अहै बातसे लोकसब ओकरा मानैत रहै,

कथिलेत बहौत दिन पैहनेसे उ आपन जादुगरिसे लोकसबके आस्चरज करने रहै।

12 जब उसब फिलिपके सुन्याल सुसमाचारसे परमेस्वरके राज आ येसु खिरिस्‍टके नाममे बिस्बास करल्कै,

तब मरद आ जनिसब बप्‍तिस्मा लेबे लाग्लै।

13 सिमोन सेहो बिस्बास करल्कै आ बप्‍तिस्मा लेल्कै।

तब उ फिलिप सङे रहेलाग्लै,

फिलिपके करल चेन्हासब आ अचमके काम करैत देखके ओकरा आस्चरज लाग्लै।

14 सामरियाके लोकसब परमेस्वरके बचन गरहन करैछै से बात सुइनके यरुसलेममे रहैबला परेरितसब पतरुस आ युहन्‍नाके ओते ओइसबलग पठाइल्कै।

15 उ दुनुगोरा ओते पुइगके पबितर आत्मा पाबे कैहके ओइसबके खातिर परथना करल्कै।

16 कथिलेत तखुन तक ओकरासबमेसे कोइ नै पबितर आत्मा पाबने रहै।

उसब मातरे परभु येसुके नाममे बप्‍तिस्मा लेने रहै।

17 तब उ दुनुगोरा आपन-आपन हाथ ओइसबके उपरमे राखल्कै,

आ उसब पबितर आत्मा पाबल्कै।

18 परेरितसब हाथ राइखके पबितर आत्मा पाबैछै से देखके सिमोन ओइसबके पैसा देबेलाग्लै,

19 आ कहल्कै,

“यी सक्‍ती हमरो दिय जैसे हम्हु ककरो उपरमे हाथ राखबै त उ पबितर आत्मा पाबतै।”

20 महज पतरुस कहल्कै,

“सत्यानास हेबे तु आ तोहर पैसा-कौरी,

कथिलेत परमेस्वरके बरदान रुपैया-पैसासे किने मिल्तै से बिचार करलिही।

21 यी काममे नै तोहर कोनो अधिकारे छौ नै कोनो हिस्से,

कथिलेत परमेस्वरके नजरमे तोहर मन भरस्ट भेल छौ।

22 आब तु आपन भरस्ट मनके लेल पस्चाताप कर आ परभुसे परथना कर,

भ्या सकैछौ त तोहर मनके एहेन बिचार देखके छमा कैरदेतौ।

23 कथिलेकी हम देखैचियौ,

तु रिसके बिखसे भरल चिही,

आ पापके बन्धनमे परलचिही।”

24 तब सिमोन कहल्कै,

“अहैसब हमर खातिर परथना कैरदिय कि अहाँसबके कहल जखा कोनो भि बात हमरा नै लागे।”

25 पतरुस आ युहन्‍ना दुनुगोरा परभु येसुके बारेमे जानल आ सुनल बचनसब परचार करल्कै।

तब सामरियाके बहौत गामसबमे सुसमाचार परचार करैत यरुसलेम दिसर घुइमके गेलै।

फिलिप आ इथियोपियाके सरकारी लोक

26 परमेस्वरके एकटा स्वरगदुत फिलिपके कहल्कै,

“तु अतेसे दछिन मुहे यरुसलेमसे गाजा दिसन जाइबला रस्तामे जो।

यी उजार-जगहके रस्ता चियै।”

27 तब फिलिप उइठके गेलै,

आ उ इथियोपिया देसके एकटा नपुन्सकके भेटलै।

जे इथियोपिया देसके महरानी कनदाकीके बडा हाकिम रहै जे पुरे सम्पतिके रेखदेख करै।

उ आराधना करैले यरुसलेम गेल रहै।

28 ओतेसे उ घुमै बखत आपन रथमे बैठके पबितर धरमसास्तरमे यसैया अगमबक्‍ताके लिखल किताब परहैतरहै।

29 तहै बखत पबितर आत्मा फिलिपके कहल्कै,

“अगा बैढके ओइ रथके सङे-सङे जो।”

30 तब फिलिप दौरके ओइ रथ लग गेलै,

आ ओकरा यसैया अगमबक्‍ताके किताब परहैत सुइनके पुछल्कै,

“अहाँ जे पैढ़रहलचियै से बुझैचियै?”

31 तब उ बडा हाकिम जबाब देल्कै,

“जाबेतक हमरा कोइ नै बुझाइतै ताबे तक हम कनङके बुझबै?”

तब उ फिलिपके रथमे चहैरके हमर सङे बैठु कैहके बिन्ती करल्कै।

32 उ पैढ़रहल धरमसास्तरके भाग यी छेलै,

“जनङ भेंरा काटैले लजाइछै,

या भेंरा उन कतरैबला लग चुप रहैछै,

तैहनङे उ आपन मुहसे कोनो बात नै निकाइलके चुपे बैठल रहलै।

33 ओकर अपमान भेलै आ ओकरा सहि नियाइ नै भेटलै।

ओकर धियापुताके बरनन

के करतै?

कथिलेत ओकर जिबन सन्सारसे उइठगेलै।”

34 तब उ नपुन्सक फिलिपके पुछल्कै,

“किरपा कैरके हमरा कहु,

अगमबक्‍ता यी ककर बारेमे कहने छै,

उ आपने बारेमे कि औरो कोनो दोसरके बारेमे?”

35 तब फिलिप पबितर धरमसास्तरके एह्‍या पाठसे सुरु कैरके ओकरा येसुके सुसमाचार सुनाइल्कै।

36 उसब रस्तामे जाइते-जाइते पानी भेल ठाममे पुगलै।

उ मुन्सी कहल्कै,

“देखु,

अते पानी छै,

आब हमरा बप्‍तिस्मा लैले कोन चिज रोके सक्‍तै?”

37 [फिलिप जबाब देल्कै,

“यदी अहाँ पुरा मनसे बिस्बास करैचियै त बप्‍तिस्मा ल्यासकैचियै।”

उ कहल्कै,

“हम बिस्बास करैचियै जे येसु खिरिस्‍टे परमेस्वरके बेटा चियै।”]

38 यी बात कैहके रथ रोकेल्कै।

दुनुगोरा उतैरके पानीमे गेलै आ फिलिप ओकरा बप्‍तिस्मा देल्कै।

39 महज जब उसब पानीसे बाहर निकललै तखुन्ते परभुके आत्मा फिलिपके दोसर जगह ल्यागेलै आ उ मुन्सी फिलिपके फेनो नै देखल्कै।

उ खुसीसे गद-गद हैत आपन बाटमे बरहैत गेलै।

40 ओने फिलिप आपने अस्दोद सहरमे पुगल थाह पाबल्कै।

ओतेसे अगा उ कैसरिया नै पहुचै तक सब सहरसबमे सुसमाचार सुनाइत गेलै।

साउलके जिबन बदललै

(परेरित २२:६-१६, २६:१२-१८)

9

1 साउल परभु येसुके बिस्बासीसबके बिरोधमे धम्कि दैछेलै आ मारैके धुनमे परधान पुजारी लग गेलै,

2 आ उ दमस्कसके सभाघरसबके नाममे पुरजी माङल्कै,

चाहे उ मरद हेबे या जनि,

परभुके बाटमे चलैबलाa ओइसबके पकैरके यरुसलेम आने सकि कैहके अधिकार माङल्कै।

3 जब साउल जाइत-जाइत दमस्कस लग पुग्लै,

तब अचानक अकाससे इजोत ओकर चारुकात चमकलै।

4 उ भुइयामे खैसपरलै,

आ तखुन्ते एकटा एहेन अबाज सुनल्कै,

“साउल,

साउल,

तोहे कथिले हमरा सताबैचिही?”

5 तब साउल कहल्कै,

“परभु,

अहाँ के चियै?”

उ कहल्कै,

“हम येसु चियौ,

जकरा तु सताबैचिही।

6 महज आब तु उइठके सहरमे जो,

ओते तोरा कथिकरे परतौ से कहलजेतौ।”

7 साउलसङे जाइबला लोकसब डेराके बौक जखा ठार भ्यागेलै कथिले त उसब अबाज त सुनल्कै,

महज ककरो नै देखल्कै।

8 साउल भुइयासे उठलै आ आँख चियाइरके ताकल्कै त कुछो नै देखल्कै।

तब ओकर साथीसब हाथ पकैरके दमस्कस सहरमे ल्यागेलै।

9 ओते उ तिन दिन तक कुछो नै देखल्कै,

नै कुछो खेल्कै नै कुछो पिल्कै।

10 दमस्कसमे हननिया नामके एक गोरा येसुके बिस्बासी रहै।

ओकरा दरसनमे परभु कहल्कै,

“ऐ हननिया।”

उ कहल्कै,

“हम अतै चियै परभु।”

11 परभु आग्या करैत कहल्कै,

“उठ,

आ सोझ्का गल्‍ली नामके रस्तामे जो,

आ यहुदाके घरमे टारससके बासि साउल नामके लोकके खोज,

ओते उ परथना कैर रहल छौ।

12 उ फेनसे देखे सकै कैहके दरसनमे हननिया नाम भेल एकटा लोक भितर आइबके आपन उपर हाथ राखैत देखल्कै।”

13 महज हननिया कहल्कै,

“परभु,

यी लोक यरुसलेममे अहाँके चेलासबके बहौत दुख देनेछै से हम बहौत लोकसबसे सुन्‍नेचियै।

14 अतौ अहाँके चेलासबके पकरैके अधिकार मुलपुजारीसब ओकरा देने छै।”

15 महज परभु ओकरा कहल्कै,

“जो,

कथिलेकी साउल आनजाती,

रजासब आ इजराएलीसबके सामने हमर नामके परचार करैबला उ हमर छानल लोक चियै,

16 कथिलेकी हमर नामके खातिर ओकरा कतहेक दुख भोगे परतै,

आब हम ओकरा देखाइबै।”

17 तब हननिया गेलै आ ओइ घरमे ढुइकके साउल उपर हाथ राइखके कहल्कै,

“भाइ साउल,

तोहे आबैतखिना जे परभु येसु तोरा रस्तामे दरसन देने छेलौ,

ओह्‍या हमरा तोहर खातिर तु देखे पाबबिही आ पबितर आत्मासे भरपुर हेब्ही कैहके हमरा पठाइने छै।”

18 यी बात कैहते मातर साउलके आँखसे पपरा जखा कुछो खस्लै,

आ तखुन्ते उ फेनो देखे लाग्लै।

तब उ उइठके बप्‍तिस्मा लेल्कै,

19 तब उ भोजन करल्कै आ ओकरमे फेनसे तागत एलै।

साउल अत्याचारीसे परचारक बन्लै

साउल ओते कुछदिन तक दमस्कसके चेलासब सङे रहलै।

20 तब उ तुरन्ते सभाघरसबमे ज्याके परचार करे लाग्लै,

“येसुवे परमेस्वरके बेटा चियै।”

21 यी बात सुनैबला सबकोइ अच्‍चम मानैत कहेलाग्लै,

“यरुसलेममे येसुके बिस्बास करैबलासबके सताबैबला एह्‍या नै चियै त?

आ अतौ ओइसबके बाइन्हके मुल पुजारीलग लेजेबै कैहके आएल नै छै त?”

22 महज साउलके परचार सक्‍तिसाली हैतगेलै,

आ येसुवे खिरिस्ट चियै से परमान द्‍याके दमस्कसमे रहैबला यहुदीसबके मुह बन्द कैरदेल्कै।

23 तब बहौत दिन बित्लाके बाद यहुदीसब साउलके मारैके जुक्‍ती निकालल्‍कै।

24 उसब हमरा मारैके जुक्‍ती निकाइलरहलछै से बात साउलके थाह भेलै।

यहुदीसब साउलके मारैके खातिर रात-दिन दमस्कस सहरके दबालके केबारसबमे पहरा द्‍याके बैठलरहै।

25 एक दिन ओकर चेलासब रातमे ढकियामे बैठाके सहरसे बाहर दबालके खिरकीबाटे ओइकात गिरा देल्कै।

साउल यरुसलेम सहरमे

26 साउल यरुसलेम एलाकेबाद उ परभु येसुके चेलासबसङे भेट करैले ताकैछेलै।

महज उसब डराबैछेलै कथिलेत ओहो येसु खिरिस्‍टके साँचोके चेला भेलै से बातके बिस्बास नै हैछेलै।

27 महज बरनाबास साउलके आपन सङे परेरितसब लग ल्याके गेलै।

तब साउल रस्तामे परभुके देखल आ परभु ओकर सङे बोलल आ दमस्कसमे साहसके साथ येसुके नाममे परचार करलहा बातसब ओइसबके कैहदेल्‍कै।

28 तकरबाद साउल यरुसलेममे सब सङे घुमफिर करे लाग्लै,

आ साहसके साथ परभुके नाममे परचार करे लाग्लै,

29 तब उ गिरिक बोलैबला यहुदीसबसङे बताबती करैछेलै,

महज उसब ओकरा मारैके कोसिस करै।

30 महज यी बात जाइनके बिस्बास करैबला भाइ-भैयारीसब ओकरा कैसरिया सहरमे ल्यागेलै आ ओतेसे ओकर सहर टारससमे पठादेल्कै।

31 तकरबाद सारा यहुदिया,

गालील आ सामरियाके मन्डलीसबमे सताबटसे सान्ती भेलै।

परभुके डर मानैत बिस्बासमे मजगुत भेलै।

परमेस्वरके पबितर आत्माके जोस पाइबके मन्‍डलीसब बरहैत गेलै।

पतरुस लुड्‍डामे

32 पतरुस अने-ओने घुमैत-फिरैत लुड्‍डा नामके सहरमे परभुमे बिस्बास करैबलासबके लग भेट करैले एलै।

33 ओते उ एनियास नाम भेल्हा लोकके भेटलै।

जे आठ बरिससे लकबा मारलाके कारन बिछोनामे परल छेलै।

34 पतरुस ओकरा कहल्कै,

“ऐ एनियास,

येसु खिरिस्ट तोरा निक करतौ।

उठ,

आ तोहर बिछान मिला।”

तब उ तुरन्ते उइठके ठार भेलै।

35 लुड्‍डा आ सारोनमे रहैबला सबलोक ओकरा देखके परभु येसुमे बिस्बास कैरके ओकर देख्याल रस्तामे चलेलाग्लै।

36 योप्पा सहरमे एकटा तबिता नामके जनी बिस्बासी रहै,

जकरा गिरिक भसामे “डोरकस” कहैछेलै।

(जकर मतलब हरिनी चियै।)

उ असल काम आ गरिबसबके दान द्‍याके हरदम सहयोग करैछेलै।

37 तहै बखत उ बिमार भेलै आ उ मैर गेलै।

लोकसब ओकर लहासके नहाके उपरका एकटा कोठलीमे राइख देल्कै।

38 लुड्‍डा योप्पासे बेसी दुर नै छेलै।

चेलासब पतरुस ओतै छै से बात सुइनके ओकरलग दुइ गोरा लोकके अनङ कैहके बिन्ती करैले पठाइल्कै,

तब उसब आइबके कहल्कै “परभु,

देर नै कैरके अहाँ हमरासबसङे झटसिना आबु।”

39 तब पतरुस उइठके ओइसबसङे गेलै।

ओते पहुचलाके बाद उसब ओकरा उपरका कोठलीमे ल्यागेलै।

बिधवासब ओकर लगमे ठन्ढा भ्याके काने लाग्लै,

आ डोरकसमे ओइसबसङे रहैत बखत बन्याल कुरता आ औरो बस्तरसब देखेल्कै।

40 तकरबाद पतरुस सब लोकके घरसे बाहर निकालल्‍कै आ ठेङहुनिया द्‍याके परथना करल्कै।

तब लहास दिसन घुइमके कहल्कै,

“तबिता,

उठ!”

तब उ आँख उघारल्कै त सामनेमे पतरुसके देखके उइठके बैठलै।

41 पतरुस तबिताके हाथ पकैरके उठेल्कै।

तब बिस्बासीसब आ बिधुवासबके बोलाइल्कै आ ओइसबके जिते छै कैहके देखेल्कै।

42 यी बात पुरा योप्पामे फैलगेलै,

तब ओतेका बहौत लोकसब परभुमे बिस्बास करल्कै।

43 तकरबाद पतरुस बहौत दिन तक योप्पामे छलाके काम करैबला सिमोन सङे रहलै।

a 

९:२ परभुके बाटमे चलैबला परभुके बाटमे चलैबला के मतलब येसुमे बिस्बास करैबलाके जोर दैछै। यी खास कैरके मुक्‍ती आ अनन्त जिबन रस्ताके बारेमे बताइछै अरथात येसु चियै।

करनेलियस पतरुसके बोलाइल्कै

10

1 कैसरियामे करनेलियस नामके एकटा लोक रहै,

जे रोमी सेनामे इटालिया पल्टनके कप्‍तान रहै।

2 उ परमेस्वरके भक्‍त छेलै।

उ आ ओकर परिबारके सब सदस परमेस्वरके डर मानैबला लोकसब रहै।

उ गरिबसबके उदारचितसे दान करै छेलै आ परमेस्वरसङे लगातार परथना करैतरहै छेलै।

3 एक दिन करनेलियस दिनके तिन बजे परमेस्वरके एकटा स्वरगदुतके दरसनमे अस्पस्ट रुपसे देखल्कै।

स्वरगदुत आइबके करनेलियसके कहल्कै,

“ऐ करनेलियस।”

4 करनेलियस स्वरगदुत दिसन डेरा-डेराके ताकल्कै आ कहल्कै,

“कहु परभु” स्वरगदुत कहल्कै,

“तोहर परथना आ गरिबसबके उपर देख्याल दयाके कामसब परमेस्वर देख्ने छौ।

परमेस्वर तोहर सब असल कामके भेटीके रुपमे स्विकार करने छौ।

5 आब कुछ लोकसबके योप्पा सहरमे सिमोन कहाइबला पतरुसके बोलाइले पठा।

6 ओहै ठाम सिमोन नामके लोक छलाके कामकरैबलाके घरमे ठहरल छौ,

जकर घर समुन्दरके कातमे छै।”

7 जब ओकरसङे बोलैबला स्वरगदुत चैलगेलै,

तब करनेलियस आपन दुइ गोरा नोकर आ एकटा आपन भक्‍त सिपाहीके बोलाइल्कै।

8 उ ओकरासबके सब बात सम्झा बुझ्हाके योप्पामे पठेल्कै।

9 दोसर दिन उसब दिनके बारह बजे योप्पा सहरके नजदिक पुग्लै।

ओने पतरुस घरके छतमे परथना करैले गेलै।

10 परथना करैबखत ओकरा भुख लाग्लै आ ओकरा कुछो खाइले मन लाग्लै।

महज भात निन्है बखत उ धियान मग्न भ्याके दरसन देखल्कै।

11 तब उ स्वरग उघरल आ ओतेसे बरका तन्‍ना जखा कोनो चिज जकर चारु खुट बान्हल पिरथिबी दिसन उतरैत देखल्कै।

12 ओइ तन्‍नामे पिरथिबीके सब चैरटेङा जानबरसब,

ससरैबला जन्तुसब आ अकासमे उरैबला चिरै-चुरगुनसब छेलै।

13 तब पतरुस एकटा अबाज सुनल्कै,

“ऐ पतरुस,

उठ,

आ यीसब माइरके खो।”

14 महज पतरुस कहल्कै,

“नै परभु!

हम कहियो नै अपबितर या असुध चिजसब खेने चियै।”

15 ओहिनङे अबाज फेनो उ दोसर बेर सुनल्कै,

“जै चिजके परमेस्वर सुध करनेछै ओकरा तु असुध नै कहै।”

16 तिन बेर अहिनङ भेलै।

तब तुरन्त उ तन्‍ना स्वरगे दिसन घिचल चैलगेलै।

17 जब पतरुस सोइच रहल छेलै यी दरसनके अरथ कथी भ्यासकैछै,

तहै बखत करनेलियसके पठाएल लोकसब पुछैत-पुछैत सिमोनके देहरीमे ठार भेलै,

18 आ उसब चाल कैरके पुछल्कै,

“कि सिमोन कहाइबला पतरुस नामके लोक अते छै?”

19 जब पतरुस दरसन बुझहैके कोसिस करैतरहै तब पबितर आत्मा ओकरा कहल्कै,

“देख,

बाहर देहरीमे तोरा तिनटा लोक ताकैछौ।

20 उठ,

आ निचा जो,

घुचपिच नै कैरके ओइसबके सङे लाग,

कथिलेत ओइसबके हम्ही पठाइने चियौ।”

21 तब पतरुस निचा उतरलै,

आ ओइसबलग ज्याके कहल्कै,

“तुसब जै लोकके ताकैचिही उ हम्ही चियौ।

तुसब कथिले अते एलचिही?”

22 उसब जबाब देल्कै,

“हमरासबके कप्‍तान करनेलियस पठाइनेछै।

उ धरमी आ परमेस्वरके डर मानैबला लोक चियै।

ओकरा यहुदियो जातीसब आदर करैछै।

एकटा स्वरगदुतसे आदेस मिलल छै जे तोरा आपने घरमे बजाके तोहरसे उपदेस सुन्तौ।”

23 यी बात सुइनके पतरुस ओइसबके भितर लज्याके स्वागत-सत्कार करल्कै।

तकर बिहानके पतरुस उइठके ओहैसबसङे गेलै,

आ परभुमे बिस्बास करैबलामेसे कुछ लोकसब योप्पासे ओकर सङे गेलै।

24 तेसरदिन उसब कैसरिया पुग्लै।

करनेलियस आपन कर-कुटुमसब आ लगके सङी-साथीसबके बोलाके ओकरासबके लेल असियाल रहै।

25 जब पतरुस भितर एलै तब करनेलियस ओकरसे भेट कैरके ओकर टाङमे निहुकके गोरलागल्कै।

26 महज पतरुस ओकरा उठाइत कहल्कै,

“उठ,

हम्हु त तोरे जखा लोक चियै।”

27 तब पतरुस करनेलियस सङे बात करैत घर भितर ढुकलै।

ओते बहौत लोकसबके जम्‍मा भेल देखल्कै।

28 पतरुस ओइसबके कहल्कै,

“तोरासबके थाहे छौ कि,

आन जातीसबसे सङहत करनाइ,

ओइसबसङे भेटघाट करनाइ यहुदीके लेल अनुचित बात चियै।

तैयो परमेस्वर हमरा कोनो लोकके अपबितर आ असुध नै बुझहैकेचाही से देखाइनेछै।

29 अहै कारन अहाँ बोलाइत मातर कोनो आपती नै मानैत हम एलियौ।

आब कह,

तुसब हमरा कथिले बोलाइलिही?”

30 तब करनेलियस जबाब दैत कहल्कै,

“चार दिन अगाके बात चियै।

दिनके तिन बजे हम आपने घरमे परथना करैत रहियै।

एकाएक चम्कैबला बस्तर पिन्हल एकटा लोक हमर अगामे ठन्ढा भेलै,

31 आ कहल्कै,

‘करनेलियस,

परमेस्वर तोहर परथना सुन्‍नेछौ,

आ तोहे गरिबसबके दान करल असल कामसब उ जानैछै।

32 आब तु अनङ कर,

योप्पा सहरमे एल्हा पतरुस कहाइबला सिमोनके बोलाइले पठा।

उ समुन्दर कात छलाके काम करैबला सिमोनके घरमे ठहरल छौ।’

33 तब हम तुरन्ते अहाँके बोलाइले लोक पठेलियौ,

आ अहाँ थाकैत-पिराइत अते एलियै।

आब हम सबगोरा अते परमेस्वरके सामने चियै आ परभु जे कुछ अहाँके कहैले आग्या देने छै,

से सब बात सुनैले हमसब बैठल चियै।”

करनेलियसके घरमे पतरुसके उपदेस

34 तब पतरुस कहैले सुरु करल्कै,

“साँचेके हम देखैचियै कि परमेस्वर ककरो नै पक्छपात करैछै,

35 महज कोनो जातीके लोक हेबे,

असल काम करैबला आ ओकर डर मानैबलासबके परमेस्वर मन पराइछै।

36 तोरा थाह छौ कि येसु सबके परभु चियै।

परमेस्वर येसु खिरिस्‍टके मारफतसे सान्तीके सुसमाचार इजराएली लोकसबके पठेल्कै।

37 अहाँसबके थाहे हेत कि युहन्‍नासे बप्‍तिस्माके परचार करलाके बाद,

गालीलसे सुरु कैरके सरा यहुदिया भैर कथी कथी घटना भेलै।

38 कनङ परमेस्वर नासरतके येसुके पबितर आत्मा आ सक्‍ती बिसेस रुपमे ओकरा देल्कै।

उ कनङ भलाइके काम करैत गेलै,

दियाबलसके सताबटमे परल्हासबके निक करैत गेलै,

कथिलेकी परमेस्वर ओकर सङे छेलै।

39 यहुदिया आ यरुसलेममे ओकर करल कामसबके हमसब साक्छी चियै।

उसब ओकरा कुरूसमे लटकाके माइरदेल्कौ।

40 महज परमेस्वर फेनो ओकरा तेसर दिनमे मुरदासे जिबित करल्कै आ लोकसब अगा ओकरा परगट करल्कै।

41 सब लोकके उ देखाब नै देल्कै महज हमरासबके उ पैहनैयेसे साक्छीके खातिर छान्‍ने रहै।

उ मिरतुसे जिबित भ्याके उठलाके बाद हमसब ओकर सङे खान-पिन करलियै।

42 सुसमाचार परचार करैले आ परमेस्वर येसुके जिबित आ मरलसबके नियाइ करैले नियुक्‍त करने छै कैहके साक्छी दैले परमेस्वर हमरासबके आग्या करनेछै।

43 सब अगमबक्‍तासब येसुके बारेमे गबाही देनेछै,

जे कोइ ओकर उपर बिस्बास करतै ओइसबके पाप ओकर नाममे छमा हेतै।”

44 पतरुस बाजते खिना बचन सुनैबला सबके उपर पबितर आत्मा एलै।

45 परमेस्वर आपन पबितर आत्मा आनजातीके लोकसब उपर भरैत देखके पतरुस सङे एल्हा यहुदी बिस्बासीसब छक्‍क परलै।

46 कथिलेकी उसब आन भसामे बाइजके परमेस्वरके परसन्सा करैत उसब सुनल्कै।

47 तब पतरुस कहल्कै,

“योहो लोकसब हमरासब जखा पबितर आत्मा पाबलाके कारन आब यी लोकसबके पानीके बप्‍तिस्मा लैले के रोके सक्‍तै?”

48 तब पतरुस ओइसबके येसु खिरिस्‍टके नाममे बप्‍तिस्मा लैले आग्या करल्कै।

तब उसब पतरुसके कन्हिक दिन हमरेसबसङे रहु कैहके अनुरोध करल्कै।

यरुसलेमके मन्‍डलीमे पतरुसके बयान

11

1 आनजातीके लोकसब परमेस्वरके बचनमे बिस्बास करल्कै से बात परेरितसब आ यहुदिया इलाकामे रहैबला परभुमे बिस्बास करैबला लोकसब सुनल्कै।

2 जब पतरुस यरुसलेम पुगलै तब यहुदी बिस्बासीसब पतरुसके दोस लगाबे लाग्लै,

3 “खतना नै भेल्हा लोकसब लग ज्याके ओइसबसङे अहाँ कथिले खानपिन करलियै?”

4 तब पतरुस,

कनङके कथी भेलछेलै,

से बातसब सुरुवेसे ओइसबके सुनाबे लाग्लै।

5 पतरुस कहल्कै,

“हम योप्पा सहरमे परथना करैत ध्यान-मग्न रहियै।

तब एकटा बरका तन्‍ना जखा चारु खुटमे पकैरके स्वरगसे निचा खसैत हम दरसनमे देखलियै,

आ उ आइबके हमर कातमे ठहरलै।

6 जब हम निकसे ताकलियै त ओइमे घरपोसुवा जानबर,

जङली जानबर,

ससरैबला जानबर आ अकासमे उरैबला चिरै-चुरगुनसब देखलियै।

7 तकरबाद हम एकटा एहेन अबाज सुनलियै,

‘ऐ पतरुस उठ,

आ अकरौरके माइरके खो।’

8 महज हम कहलियै,

‘नै परभु,

एहेन असुध या अपबितर चिज हमर मुहमे कहियो ने परलछै।’

9 तब फेनो अकाससे ओइ अबाजके सुनलियै,

‘जकरा परमेस्वर सुध कैरदेने छै ओकरा तु असुध नै कहै।’

10 तिन बेर अहिनङ भेलै,

तकरबाद फेनो उ सबचिज स्वरग दिसन उठाके लजाइत देखलियै।

11 तहै बखत कैसरियासे हमरा बोलाइले पठेल्हा तिन गोरा लोकसब हमरासबके रहैबला घरमे पहुचलै।

12 कोनो सङका नै कैरके ओकरौरके सङे जाइले हमरा पबितर आत्माके अगुवाइ भेलै।

यी छबो गोरा बिस्बासीसब सोहो हमर सङे गेल रहै,

आ हमरौरके सब गोरा करनेलियसके घरमे ढुक्लियै।

13 करनेलियस हमरासबके सुनाइल्कै,

एकटा स्वरगदुत हमर घरमे ठन्ढा भ्याके एहेन कहैत हम देखलियै,

‘योप्पामे लोकसबके पठाके पतरुस कहाइबला सिमोनके बोल्याके आन।

14 उ तोरा बचन सुनाइतौ तब तु आ तोहर पुरा परिबार उदार आ मुक्‍ती पाबतौ।’

15 जब हम ओइ लोकसबसङे बाजैले लागलियै,

तब जैहनङ पबितर आत्मा हमरासबमे एलछेलै तैहनङे ओहौसबके उपर एलै।

16 तब परभुके कहल बात याद एलै,

‘युहन्‍ना त पानीसे बप्‍तिस्मा देने रहौ,

महज तुसब पबितर आत्मासे बप्‍तिस्मा हेब्ही।’

17 हमसब परभु येसु खिरिस्‍टमे बिस्बास करलियै आ परमेस्वरसे पबितर आत्मा पाबलियै।

तैहनङे ओहोसब ओकरा बिस्बास करल्कै आ ओकरसे पबितर आत्मा पाबल्कै।

अहिनङे परमेस्वर आपनेसे पबितर आत्मा दैछै त ओकरा रोके सकैबला हम के चियै?”

18 यी बात सुइनके परभुमे बिस्बास करैबला यहुदीसब पतरुसके दोस लगाइले छोइरदेल्कै,

आ परमेस्वरके परसन्सा करल्कै,

“आब त परमेस्वर आनो जातीसबके पापसे पस्चाताप कैरके अनन्त जिबन पाबैके अबसर देने छै।”

एन्टिओखियामे मन्‍डलीके अस्‍थापना

19 स्तिफनस मारल गेलाके बाद परभु येसुमे बिस्बास करैबलासब उपर जब सताबट बरहे लाग्लै तब चारुदिसन छिरियागेलै आ कोइ फोनिके इलाकामे पुग्लै त कोइ साइपरस टपु त कोइ एन्टिओखिया सहर तक पहुचलै।

महज सुरु-सुरुमे उसब यहुदीसबके बिचमे मातरे सुसमाचार परचार करैछेलै।

20 ओइसबमेसे कोइ-कोइ साइपरस आ कुरेनीके लोकसब रहै।

उसब एन्टिओखियामे आइबके औरो जातीके लोकसबके परभु येसुके सुसमाचार परचार करल्कै।

21 परभुके सक्‍ती ओइसबसङे छेलै आ बहौत लोकसब परभुमे बिस्बास कैरके ओकर देख्याल रस्तामे चलेलाग्लै।

22 यी खबर यरुसलेमके मन्‍डलीमे पहुचलै,

तब उसब बरनाबासके एन्टिओखियामे पठादेल्‍कै।

23 बरनाबास ओते एलै आ परमेस्वर ओइसबके मन्डली उपर करल किरपा देखके खुसी भेलै।

तुसब पुरा हिरदयसे परभुके बिस्बासमे बरहैत रह कैहके उत्साह देल्कै।

24 कथिलेत उ असल,

पबितर आत्मा आ परमेस्वरके बिस्बासमे भरपुर भेल लोक रहै।

तब बहौत लोकसब अकरे कामसे उत्साहित भ्याके बहौत लोकसब परभु येसुके बिस्बास करल्कै।

25 तकरबाद साउलके ताकैले बरनाबास टारसस सहर दिसन गेलै।

26 जब बरनाबास टारससमे साउलके भेटलै तब ओकरा एन्टिओखियामे आनल्कै।

उ दुनुगोरे पुरा एक बरिसतक ओतेका मन्‍डलीमे सङगती करैत रहलै।

ओतेका बहौत लोकसबके सिक्छा देल्कै।

सब से पैहने एन्टिओखियामे खिरिस्‍टके बिस्बासीसबके इसाइ कहल्कै।

27 तहैबखत परमेस्वरके अगमबक्‍तासब यरुसलेमसे एन्टिओखियामे एलै।

28 उसबमेसे अगाबस नाम भेल एकटा लोक खरा भ्याके पबितर आत्माके अगुवाइमे भबिसबानी करैत बाज्‍लै,

“सरा सन्सारमे रौदी हेतौ”।

(उ रौदी क्लौडियसके पालीमे भेलै।)

29 तब अगाबसके भबिसबानी सुइनके परभुके बिस्बासीसब यहुदिया इलाकामे रहैबलासबके मदत करैके खातिर उसब जतहेक सक्‍तै ततहेक भेटी पठाइले बिचार करल्कै।

30 अहिनङे उसब उठेल्हा पैसा बरनाबास आ साउलके हाथे यरुसलेम मन्‍डलीके रेखदेख करैबलासबके पठादेल्‍कै।

बिस्बासीसब उपर हेरोद रजाके अतियाचार

12

1 ओइ समयमे रजा हेरोद मन्‍डलीके कुछ बिस्बासीसब उपर अतियाचार करे लाग्लै।

2 उ युहन्‍नाके भैया याकुबके तरबारसे मारे लगाइल्कै।

3 एहेन कामसे यहुदीसब एकदम खुसी भेल देखके उ पतरुसोके पकरल्कै।

यी घटना अखमिरी रोटीके पाबैनके समयमे भेल छेलै।

4 तब हेरोद पतरुसके पकरलाके बाद जहलमे बन कैरदेल्कै,

आ चार-चार गोरेके चारटा समुह बनाके पहरा द्‍याके राखल्कै।

निस्तार पाबैन ओरेलाकेबाद जनताके सामने आनैके ओकर बिचार छेलै।

5 पतरुस जहलमे छेलै महज ओकरलेल मन्‍डलीके सबकोइ गम्भीर भ्याके परमेस्वरसे निरन्तर परथना कैररहल छेलै।

जहलसे पतरुसके छुटकारा

6 जब हेरोद पतरुसके जनताके सामने आनैसे पहिन्का रात,

पतरुसके दुइटा सिकरीसे बाइन्हके दुइटा पहरा करैबला सिपाहीसबके बिचमे सुइत रहल छेलै।

आ पहरा करैबला सिपाहीसब देहरीमे ठार भ्याके पहरा करै छेलै।

7 तब अचानक परभुके एकटा स्वरगदुत ओते देखा परलै,

आ कोठलीमे इजोत चमकलै।

स्वरगदुत पतरुसके हिल्याके कहल्कै,

“झटसिन उठ!”

तब ओकर हाथमे बान्हल सिकरीसब आपने खुइलके गिर गेलै।

8 तब स्वरगदुत ओकरा कहल्कै,

“आपन डाँर कस आ जुता लगा!”

पतरुस ओहिनङ करल्कै।

तब स्वरगदुत कहल्कै,

“आपन चादर ओढ़ आ हमर पछा चल।”

9 तब पतरुस जहलसे निकैलके ओकर पछा-पछा गेलै।

यदी स्वरगदुतके करल बात साँचोके चियै से ओकरा थाहे नै भेलै।

महज उ दरसन देखैचियै से समझल्कै।

10 जब उसब पहिल्का आ दोसर पहरेदारके नाइङहके सहरमे ढुकैबला मुल फाटक लग उसब पहुचलै,

तब उ फाटक आपने ओइसबके खातिर खुल्‍लै,

आ उसब बाहर निकैलके एकटा गल्‍लीबला रस्ता भ्याके गेलै,

तब तुरन्ते एकाएक स्वरगदुत पतरुसके छोइरके चैलगेलै।

11 जब पतरुसके होस खुल्‍लै तब उ कहल्कै,

“साँचोके आब हमरा थाह भेलै,

कि परभु आपन स्वरग दुत पठाके हेरोद रजाके हाथसे,

आ यहुदीसब जे करैले चाहैछेलै ओइसबसे हमरा छुटकारा देल्कै।”

12 यी बात थाह भेलाके बाद,

उ मरकुस कहाइबला युहन्‍नाके माँ मरियमके घरमे गेलै।

ओते बहौत बिस्बासीसब जमा भ्याके परथना करैतरहै।

13 जब पतरुस बाहरसे केबार ढकढकेल्कै तब रोदा नामके एकटा नोकरनी केबार खोले एलै।

14 पतरुसके अबाज चिन्हके उ एकदम खुसी भ्याके केबारो नै खोइलके दरबर दैत भितर गेलै आ कहल्कै,

“पतरुस केबारलग आइबके बाहरमे ठारभेल छै।”

15 महज उसब ओकरा कहल्कै,

“तु बत्ही चिही।”

महज उ जिद कैरके कहल्कै साँचोके पतरुसे छेलै।

तब उसब कहल्कै,

“उ पतरुसके हेरचाह करैबला स्वरगदुत हेतै।”

16 महज पतरुस केबार ढकढकाइते रहलै।

जब केबार खोलल्कै तब उसब पतरुसके देखके छके परलै।

17 पतरुस ओइसबके “चुप हो” कैहके हाथसे इसरा करल्कै,

आ परभु कनङ ओकरा जहलसे निकालल्‍कै से बात ओइसबके सुनाइल्कै।

यी बात “याकुब aआ ओकर दोसरो भाइसबके कहल्कै।”

तब उ ओतेसे दोसर ठाम चैलगेलै।

18 बिहान भेलाके बाद जहलके पहरेदारसबके बिचमे,

“पतरुसके कथी भेलै” कैहके बरका होहल्‍ला भेलै।

19 रजा हेरोद पतरुसके खोजैले हुकुम करल्कै,

महज उ नै भेटलै।

तब हेरोदके सिपाहीसब जाँच-बुझ कैरके पहरा दैबला पहरेदारसबके मिरतुदन्डके आग्या देल्कै।

तकरबाद हेरोद यहुदिया छोइरके कैसरिया ज्याके रहेलाग्लै।

हेरोदके मिरतु

20 हेरोद टुरोस आ सिदोनके लोकसबमे खिस्‍याल रहै।

तब ओइसबसङे मिलके हेरोदसे भेटैले गेलै।

रजाके मुख कारिन्दा बलस्तसके आपन पक्छमे कैरके ओकर सहायतासे रजा लग मेल करैले परस्ताब राखल्कै।

कथिलेत ओइसबके देसमे सब खाइबला चिज हेरोदके देससे आबैछेलै।

21 तब तोकलहा दिनमे रजा हेरोद राजकिय बस्तर पिन्हके आपन सिंहासनमे बैठलै,

आ भासन देल्कै।

22 रजा हेरोदके भासन सुइनके लोकसब जोर-जोरसे कहेलाग्लै,

“इ त लोक नै,

देबते बाइजरहल छै।”

23 महज परमेस्वरके परसन्सा नै करैके कारन तखुन्ते परभुके एकटा स्वरगदुत ओकरा फटसे मारल्कै आ ओकर देहमे खसर-खसर पिलुवा फैरके मरगेलै।

24 महज परमेस्वरके बचन फैलैत गेलै आ अकर परभाब बैढते गेलै।

25 अने बरनाबास आ साउल यरुसलेममे सहयोग करैबला काम पुरा कैरके घुइम एलै।

ओकरौरके सङे मरकुस कहाइबला युहन्‍नोके आनल्कै।

a 

१२:१७ याकुब यी अध्यायमे याकुब अइ ठाम येसुके आपने भाइ छै जे यरुसलेमके मन्‍डलीके अगुवा रहै महज परेरित याकुब जे मारल गेलै (परेरित अध्याय १२:२) मे उहे नामके लोक चियै महज दोसर लोक छै।

बरनाबास आ साउलके परमेस्वर चुनल्कै

13

1 एन्टिओखिया सहरके मन्‍डलीमे अगमबक्‍तासब आ सिक्छा दैबला लोकसब रहै।

उसब बरनाबास,

करिया कहाइबला सिमियोन,

कुरेनीमे रहैबला लुकियस,

रजा हेरोदेसङे पालन-पोसन भेल मनेन आ साउल रहै।

2 एक दिन उसब उपासे रैहके परभुके आराधना करैबखत पबितर आत्मा कहल्कै,

“सुन,

जै कामके खातिर हम तोरासबके बोलाइने चियौ,

ओहै कामके खातिर बरनाबास आ साउलके चुन।”

3 तब उपासे रैहके आ परथना कैरके उसब ओकरौरके उपर हाथ राइखके परथना कैरके पठादेल्‍कै।

बरनाबास आ साउल साइपरस टपु गेलै

4 बरनाबास आ साउलके पबितर आत्मा पठेलाके कारन उसब एन्टिओखियासे सिकुलिया सहरमे गेलै।

ओतेसे उसब समुन्दरके यातरा पार कैरके साइपरस टपुमे गेलै।

5 सलामिस सहरमे पुग्लाके बाद उसब ओते यहुदीसबके सभाघरमे परमेस्वरके बचन सुनाबे लाग्लै।

यी काममे सहयोग करैले मरकुस कहाइबला युहन्‍ना ओकरौरके सङे रहै।

6 जब उसब पुरे टपुके यातरा करैत पाफोस सहरमे पहुचलै,

तब ओते उसब एकटा बारयेसु नामके यहुदी जादुगरके भेटलै।

उ झुठ बाइजके आपनके परमेस्वरके अगमबक्‍ता चियौ कहैछेलै।

7 उ जादुगर साइपरस टपुके बडा-हाकिम सरगियस पौलुसके सङे रहैछेलै।

सरगियस पौलुस बुधिमान लोक रहै,

उ बरनाबास आ साउलसे परमेस्वरके बचन सुनी कैहके ओइसबके आपन घरमे बजेल्कै।

8 महज उ जादुगर एलुमास (गिरिक भसामे एलुमासके अरथ जादुगर चियै) ओकरौरके बिरोध करल्कै आ सरगियस पौलुसके बिस्बास करैसे रोकैके कोसिस करल्कै।

9 महज साउल,

जकरा पावल सोहो कहैछेलै,

उ पबितर आत्मासे भरपुर भ्याके ओइ जादुगरके एकटक लग्याके ताकैत कहल्कै,

10 “ऐ सैतानके बच्‍चा,

सब सतकरमके दुस्मन,

तु सबकिसीमके छलकपट आ बैमानीसे भरल चिही!

कि तु सोझ बाटके टेढ करैले नै छोरबिही?

11 आब देख,

परभुके हाथ तोहर बिरोधमे उठल छौ।

आब अखुन आन्हर हेब्ही आ कुछ समय तु सुरुजके इजोत नै देखबिही।”

तब तखुन्ते ओकर आँखमे करिया धुइन लागल जखा लाग्लै आ उ अन्हरागेलै।

तब कोइ ओकरा हाथ पकैरके लज्यादेतै कि कैहके उ सहारा ताके लाग्लै।

12 तब बडा-हाकिम यी घटना देखके परभु येसुके बिस्बास करल्कै।

उ परभुके सिक्छासे छक परल रहै।

पिसिदिया इलाकाके एन्टिओखिया सहरमे

13 पावल आ ओकर सङीसब पाफोस सहरसे पानी जहाद चहैरके पामफिलिया इलाकाके परगा सहरमे पहुचलै,

आ मरकुस कहाइबला युहन्‍ना ओतेसे यरुसलेम घुइमके एलै।

14 महज उसब परगासे निकैलके पिसिदियाके एन्टिओखिया सहरमे एलै।

ओते उसब बिसराम दिनमे यहुदीसबके सभाघरमे ज्याके रहलै।

15 मोसाके देल बेबस्था आ अगमबक्‍तासबके लिखल किताब पढ़लाके बाद,

सभाघरके अगुवासब पावल आ बरनाबासके बोल्याके कहल्कै,

“हे यौ भैयारीसब!

यदी अहाँसबसे लोकसबके साहसके खातिर कुछो कहैले चाहैचियै त,

कहु।”

16 तब पावल ठडा भेलै आ हाथके इसरा करैत कहल्कै,

“हे इजराएलके बासिसब आ परमेस्वरमे बिस्बास करैबला सबगोरा,

किरपा कैरके हमर बात सुन,

17 इजराएल जातीके परमेस्वर हमरौरके पुरखासबके छानल्‍कै।

उसब मिसरदेसमे रहैत काल ओइसबके खन्‍दानके बरहाइने रहै।

परमेस्वर आपन पाखुरके तागतसे ओइसबके मिसरदेससे निकाइलके आनल्कै।

18 चालिस बरिसतक उजार जगहमे परमेस्वर ओइसबके देखभाल करल्कै।

19 तब उ कनान देसके सात जातीके नास कैरके,

ओइ देसके ओकरासबके अधिकारमे चार सय पचास बरिसतक देल्कै।

20 तहियासे समुएल अगमबक्‍ताके बखत तक परमेस्वर ओइसबके सासकसबa देल्कै।

21 तकरबाद जब इजराएली लोकसब परमेस्वरसे एकटा रजा माङल्कै तब ओकरौरके खातिर बेन्यामिनके कुलके किसके बेटा साउलके देल्कै आ उ चालिस बरिसतक राज करल्कै।

22 तब साउलके हटाके परमेस्वर दाउदके रजा बनाइल्कै।

दाउदके बारेमे परमेस्वर यी बात कहने रहै,

‘यिसैके बेटा दाउद हमर मन पसनके लोक चियै।

उ हमर सब इक्छा पुरा करैछै।’

23 परमेस्वरके परतिग्या करल जहिना दाउदके कुलसे इजराएली लोकसबके खातिर एक गोरा मुक्‍तीदाता येसुके पठेल्कै।

24 येसु आपन सेबाके काम सुरु करैसे पैहने बप्‍तिस्मा दैबला युहन्‍ना एलै।

उ सब इजराएलके सब लोकके आपन-आपन पाप माइनके बप्‍तिस्मा लेबे परतौ कैहके परचार करल्कै।

25 जखुन युहन्‍ना आपन काम ओराबे लाग्लै तखुन कहल्कै,

‘तुसब हमरा जे बुइझ रहलचिही,

से हम नै चियौ।

महज हमरसे पछा एक गोरा आबैछौ,

जकर हम जुताके फितो तक खोलैके जोकर नै चियै’।

26 “ऐ,

अबराहमके कुलके धियापुता,

आ ओकरौरके परमेस्वरके डर मानैबला चाहे उ आने जातीके कियनै हेबै,

कथिलेत यी मुक्‍तीके खबर परमेस्वर आपनौरके सबके खातिर पठाइने छै।

27 महज यरुसलेमके बासि आ ओकरौरके सासकसब मुक्‍तीदाता येसुके नै चिन्हल्कै।

अगमबक्‍तासबके धरमसास्तरमे लिखल बात हरेक बिसराम दिनमे उसब परहल्कै तैयो उसब नै बुझल्कै आ ओकरा मिरतु दन्ड द्‍याके उ बचन पुरा करल्कै।

28 मिरतुदन्डके कोनो कारन नै भेटलै तैयो उसब येसुके मारैये परतै कैहके पिलातसके अगा माङ करल्कै,

29 आ ओकर बिसयमे लिखल सबबात उसब पुरा करलाके बाद उसब येसुके कुरूससे निचा उताइरके चिहानमे लज्याके राखल्कै।

30 महज परमेस्वर येसुके मरलोके बाद फेनो जिबित करल्कै।

31 गालील इलाकासे ओकर सङे यरुसलेममे एल्हासब लग बहौत दिन तक ओकर देखाब दैत रहलै।

अखुन्‍तो उसब इजराएलके लोकसबलग ओकर साक्छी छेबेकरै।

32 हमसब यी सुसमाचार सुनाइले एलचियौ,

जे बात परमेस्वर आपनौरके पुरखासबके परतिग्या करने रहौ।

33 परमेस्वर येसुके मरलसे जियाके उ यी परतिग्या अपनासबके आ ओकरसबके धियापुताके खातिर पुरा करनेछै।

जनङ धरमसास्तरके भजनसङगरहके दोसर अध्यायमे लिखल छै,

‘तु हमर बेटा चिही,

आइके दिन हम तोरा जलम देनेचियौ’।b

34 उ येसुके फेनो कहियो नै मरेपरतै तनङके जिएल्कै तै बातमे परमेस्वर अनङ कहने छै-

‘पबितर आ अटल आसिसके बचन जे दाउदके देलगेल छेलै,

से हम तोरासबमे पुरा करबौ।’

35 “अहिनङे भजनसङगरहके दोसरो ठाममे कहने छै,

अहाँ आपन पबितर सेबकके सैरके नास हेबे नै देबै।

36 “यी बात दाउद उ आपने बारेमे नै कहने रहै,

कथिलेत ओकर जिबनमे परमेस्वरके इक्छा अनुसार काम कैरके उ मरलै आ आपन पुरखासब जरे गारलगेलै आ ओकर देह सैर गेलै।

37 महज जकरा परमेस्वर मरलसे जियाइल्कै ओकर देह नै सड़लै।

38 तै खातिर भाइ-भैयारीसब,

तोरौरके थाह हेबे,

कि येसुवेटासे मातर तोरौरके पाप छमा भ्या सकैछौ।

39 येसुमे बिस्बास करैबला जतहेक छै से सब पापसे छुटकारा पाबने छै,

जे बात मोसोके लिखल धरम-नियमसे पुरा करे नै सक्ने रहै।

40 तै खातिर साबधान रह,

नै त अगमबक्‍तासबके किताबमे लिखल यी बातसब तोरौरके सङे भ्‍यासकैछौ-

41 हे निन्दा करैबला लोकसब,

देखके चकित हो आ नास भ्याजो!

कथिलेत हम तोरे बखतमे एहेन काम करबौ,

ओइ कामके बारेमे तोरा कोइ कहबो करतौ त,

कहियो नै तुसब बिस्बास करबिही।”

42 जखुन पावल आ बरनाबास सभाघरसे बाहर निकलैत खिना आबैबला बिसरामके दिन यी बात सुन्या दैहे कैहके लोकसब ओइ दुनु गोराके बिन्ती करल्कै।

43 सभा ओरेलाकेबाद बहौत यहुदी आ यहुदी धरम मानैबला लोकसब पावल आ बरनाबासके पछा लाग्लै।

पावल आ बरनाबास ओइसबसे बात करैत परमेस्वरके किरपामे भरोसा राख्ने रह कैहके उत्साह देल्कै।

44 दोसर बिसरामके दिनमे परमेस्वरके बचन सुनैले सब सहरके सब लोकसब उनैटके चैलएलै।

45 लोकसबके भिर देखके यहुदीसब एकदमसे डाह करे लाग्लै।

पावल जे बाजैछेलै तै बातके उसब अपमान करैत ओकर बिरोध करे लाग्लै।

46 तब पावल आ बरनाबास साहस कैरके कहल्कै,

“परमेस्वरके बचन सबसे पैहने तोरासबके सुनेनाइ जरुरी छेलै,

महज तोरौरके सुनैले नै मानलिही।

तोरौरके आपनके अनन्त जिबनके योगके नै मानैचिही।

आब हमसब दोसर जातीके लोकसबके परमेस्वरके बचन सुनाबे जेबै।

47 कथिलेत परभु हमरौरके अहिनङे आग्या करने छै-

‘पिरथिबीके अन्‍तके सिमा तक लोकसब हमर मुक्‍ती पाबै कैहके,

अहै कामके खातिर आनजातीके बिचमे इजोत हैले नियुक्‍त करने चियौ’।”

48 जब आनजातीसब यी बात सुनल्कै,

तब उसब खुसी भेलै,

आ परमेस्वरके बचनके गुनगान करल्कै,

आ अनन्त जिबनके खातिर नियुक्‍त भेल्हा सब लोक बिस्बास करल्कै।

49 अहिनङे परमेस्वरके बचन ओइ इलाकामे पसरलै।

50 महज यहुदीसब परमेस्वरके भक्‍ति करैबला जनिसब आ सहरके नेतासबके समेत पावल आ बरनाबासके बिरोधमे चरह्‍या-बरह्‍याके ओइसबके ओइ इलाकासे भगा देल्कै।

51 महज पावल आ बरनाबास आपन टाङके गरदा ओइसबके बिरोधमे झाइरके आइकोनियन सहर दिसर चैलगेलै।

52 तब ओहै बखत एन्टिओखियाके बिस्बासी बहौत खुसी आ पबितर आत्मासे भरपुर भेलै।

a 

१३:२० सासकसब ओइ समयमे उसबके रजा नै छेलै, आ सासकेसब खास कैरके नियाय करता छेलै। औरो जानकारीके लेल पुरन्का करारके किताबमे नियाय करताके किताब देखे सकैचियै।

b 

१३:३३ आइके दिन हम तोरा जलम देनेचियौ आइके दिन हम तोरा जलम देनेचियौ अलंकारिक रुपमे कहैके मतलब परमेस्वर आपन बेटाके रजा हैले नियुक्‍त करल्कै।

पावल आ बरनाबास आइकोनियन सहरमे

14

1 एन्टिओखिया सहरमे भेल घटना जखा आइकोनियन सहरमे सेहो भेलै।

पावल आ बरनाबास यहुदीसबके सभाघरमे ढुइकके एहेन उपदेस देल्कै,

कि ओतेका बहुतो यहुदी आ गिरिक लोकसब परभु येसु खिरिस्‍टमे बिस्बास करल्कै।

2 महज बिस्बास नै करैबला यहुदीसब आनजातीसबके उस्काके परभुमे बिस्बास करैबला लोकसबके बिरोध करैले लगाइल्कै।

3 पावल आ बरनाबास ओते बहौत दिन तक रहलै।

उसब निडर भ्याके परभु येसुके खातिर परचार करैत रहलै।

परभु ओकरासबके हाथसे चेन्हासब आ अच्‍चमके कामसब कैरके आपन किरपाके बिसयमे ओकरासबके परचारके सत ठहराइल्कै।

4 महज सहरके लोकसब दुइटा गुटमे बाँटल गेलै।

कुछ लोक यहुदी दिसन त कुछ लोक परेरितसब दिसन भेलै।

5 तब आनजातीके लोक आ यहुदी लोकसब ओकरासबके आपने सासकसब सङे मिलके पावल आ बरनाबासके अपमान करैले आ पथलसे मारैके मन करल्कै।

6 महज यी बात पावल आ बरनाबास बुझ लेल्कै,

तब तुरन्त लुकोनिया इलाकाके लुस्तरा आ डरबीके सहर दिसन भाइगके गेलै,

7 आ उसब ओतै निरन्तर सुसमाचार परचार करैत रहलै।

लुस्तरा आ डरबी सहरमे

8 लुस्तरा सहरमे एकटा जलमेसे नेङर लोक रहै छेलै।

उ कहियो नै चल-फिर करने रहै।

9 पावल जे बोलैत रहै से उ सुनैछेलै।

पावल उ लोकके निक हेबे सक्बै से बिस्बास देखके सिधा ओकर दिसन ताकल्कै।

10 आ जोरसे अबाज निकाइलके कहल्कै,

“तोहर टाङके भरमे ठन्ढा हो!”

तब उ लोक सुनैत मातर उइठके चलेलाग्लै।

11 जब लोकसब पावलके करल यी काम देखल्कै,

तब उसब लुकोनियाके भसामे बरका जोरसे कहल्कै,

“देवतासब लोकके भेसमे हमरौरके लग एलछै।”

12 उसब बरनाबासके “जिउस देवता” आ पावलके “हिरमेस देवता” कहेलाग्लै,

कथिलेत यी सब बाजैबलासबके मुख लोक छेलै।

13 जिउस देवताके मन्दिर सहरके कातमे छेलै।

उ मन्दिरके पुजारी बरका भिर सङे बरनाबास आ पावल लग बैल-भोग चरहाइले चरहौवा आ फुलाके मलासब ल्याके सहर ढुकैबला देहरी लग एलै।

14 महज जब परेरितसब,

बरनाबास आ पावल यी बात सुनल्कै,

तब उसब आपन बस्तर फाइरके दौरते लोकसबके बिचमे गेलै आ कहल्कै,

15 “यौ साथीसब,

अहाँसब कथिले एहेन काम करैचियै?

हम्हुसब त अहैसब जखा दुख-सुख भोगैबला लोकसब चियै,

आ अहाँसब यी मुरुतके पुजा-पाठ करैले छोइरके जिबित परमेस्वर जे अकास,

पिरथिबी,

समुन्दर आ ओइमे जे कुछो छै,

ओइसबके बनाइने छै तैमे बिस्बास करु कैहके सुसमाचार सुनाबैले एलचियै।

16 बितलहा पुस्तामे सब जातीसबके आपने-आपने रितमे चलैले देल्कै।

17 तैयो उ आपन भलाइके असल कामसब दुवारा लोकसबके आपन बारेमे गबाही दैत रहलै।

कथिलेत उ अकाससे पानी बरसाइछै आ ठिक समय पिरथिबीमे उब्जा दैछै।

अहाँसबके भोजन जुटाबैछै आ अहाँसबके मन आनन्दित करैछै।”

18 यी सब बात कैहके उसब मुस्किलसे लोकसबके बैलभोग चरहाइले रोकल्कै।

19 तकरबाद कुछ यहुदीसब एन्टिओखिया आ आइकोनियनसे ओते एलै आ लोकसबके आपन पक्छमे कैरके पावल उपर पथलबाही कराइल्कै।

उ मरगेल हेतै कैहके ओकरा घिस्याइत लज्याके सहरसे बाहर फेकदेल्कै।

20 महज जब ओते बिस्बासीसब ओकर कात-करौतमे जम्‍मा भेलै तब उ उइठके सहर दिसन गेलै।

तकर बिहानके उ आ बरनाबास सङे निकैलके डरबी चैलगेलै।

सिरियाके एन्टिओखियामे बरनाबास आ पावल घुइमके एलै

21 बरनाबास आ पावल डरबी सहरमे परचार कैरके बहौतके परभु येसुके चेला बनाइल्कै।

तकरबाद उसब लुस्तरा,

आइकोनियन आ पिसिदिया इलाकाके एन्टिओखियामे घुइमके एलै।

22 उसब ओइठाम परभुके बिस्बासीसबके हिम्मत बरहाइत ओइसबके बिस्बासमे अस्थिर रहैले हौसला दैत रहलै,

आ कहैत रहलै,

“परमेस्वरके राजमे पुगैसे पैहने अपनासबके बहौत दुख सहे परत।”

23 जब उसब ओइसबके सब मन्‍डलीमे रेखदेख करैबलासब नियुक्‍त करल्कै,

तब परथना आ उपासे रैहके आपन बिस्बास करल परभुमे ओइसबके सोइप देल्कै।

24 तकरबाद उसब पिसिदिया इलाका हैत पामफिलिया इलाकामे घुइमके एलै।

25 ओहै परदेसके परगा सहरमे सुसमाचार सुन्याके उसब अटालिया सहरमे गेलै।

26 तब ओतेसे उसब पानी जहादमे चहैरके एन्टिओखिया सहरमे गेलै,

जते परभुमे बिस्बास करैबला लोकसब बरनाबास आ पावलके परमेस्वरके किरपामे सौपके परचारके काममे पठाइने छेलै,

से काम पुरा कैरके एलै।

27 बरनाबास आ पावल एन्टिओखियामे पुगलै तब ओते मन्‍डलीके सब बिस्बासीके बोलाइल्कै।

तब ओइसबके सुनाइल्कै जे परमेस्वर ओकरासबसङे केहन-केहन काम करल्कै आ कनङके उ आनजातीसबके खातिर बिस्बासके केबार खोइलदेल्कै।

28 तब उसब एन्टिओखिया मन्‍डलीके बिस्बासीसब सङे बहौत दिन तक रहलै।

यरुसलेमके महासभा

15

1 जब कुछ लोकसब यहुदिया परदेससे एन्टिओखियामे आइबके बिस्बासीसबके अनङ सिक्छा देबे लाग्लै,

“जाबेतक तुसब मोसाके नियम जखा खतना नै करबिही ताबे तक तुसब मुक्‍ती नै पाबबिही।”

2 तब पावल आ बरनाबासके ओइसबसङे बहौत कहा-कही आ झगरा भेलाके बाद ओतेका बिस्बासीसब यी सबालके खातिर सरसलाह करैले पावल आ बरनाबास आ औरो लोकसबके परेरितसब आ मन्‍डलीके रेखदेख करैबलासब लग यरुसलेम पठाइले निरनय करल्कै।

3 एन्टिओखिया मन्‍डलीके सब बिस्बासीसबके ओतेसे जाइले छुट्‍टी देल्कै।

उसब फोनिके आ सामरिया परदेस हैतगेलै आ ओतेका बिस्बासीसब कनङके आनजातीसब परभुके बिस्बास करल्कै से बातसब बिस्तारमे सुनाइल्कै।

यी बात सुइनके ओतेका बिस्बासीसब बहुते खुसी भेलै।

4 जब उसब यरुसलेममे पहुचलै तब ओइसबके ओतेका मन्डली,

परेरितसब आ मन्‍डलीके रेख-देख करैबलासब स्वागत करल्कै।

तब बरनाबास आ पावल ओइसबके सुनाबे लाग्लै जे परमेस्वर ओकरासबसे केहन-केहन कामसब करनेछै।

5 महज परभुमे बिस्बास करैबला फरिसी दलके कुछ लोक ठन्ढा भ्याके कहेलाग्लै,

“आनजातीसबके यहुदी चलन अनुसार खतना करनाइ जरुरी छै,

आ ओइसबके आग्या देल जाय कि मोसाके नियम पालन करे।”

6 अहै बातमे सोच बिचार करैले परेरितसब आ मन्‍डलीके रेख-देख करैबलासब बैठकी करल्कै।

7 बहौत देर तक बात-बिचार करलाके बाद,

पतरुस उइठके ओइसबके कहल्कै,

“हमर भाइ-भैयारीसब,

तोरासबके थाहे हेतौ कि बहौत दिन पैहने परमेस्वर तोरासबके बिचसे हमरा अहै खातिर छानल्‍कै जे आनजातीके लोकसब हमर मुहसे परभुके सुसमाचार सुने आ बिस्बास करे।

8 मनके बात जानैबला परमेस्वर ओकरोसबके आपनेसब जखा पबितर आत्मा द्‍याके अहै बातके परमान देल्कै कि उ ओकरोसबके स्विकार करल्कै।

9 परमेस्वर ओकरासबमे आ अपनासबमे कोनो भेदभाव नै करल्कै,

महज ओइसबके मन सुध करल्कै कथिलेत उसब परभुमे बिस्बास करल्कै।

10 तहै खातिर बिस्बासीके कन्हामे यी जुवा राइखके कथिले परमेस्वरके परिक्छा करैचिही?

यी जुवा नै त अपनासबके पिता-पुरखा नै त आपनेसब बोके सक्लियै।

11 महज हमसब बिस्बास करैचियै कि परभु येसुके किरपासे अपनासबके मुक्‍ती मिलल छै,

जनङ उसबके मिलल छै।”

12 सभाके सबलोक चुप भेलै जब बरनाबास आ पावल ओइसबके परमेस्वर केहन-केहन आस्चरजके चेन्हा आ कामसब आनजातीसबके बिचमे ओइसबसे करने छै कहल्कै।

13 उसब बोइललेलाके बाद याकुब ठन्ढा भ्याके पुछल्कै,

“हौ भैयारीसब,

अहाँसब हमर बात सुनु।

14 परमेस्वर कनङके आनजातीके दया कैरके ओकरासबके आपन लोक बनाइल्कै,

से बात सिमोन अखुन्ते कहलक,

15 आ अकर यी बात अगमबक्‍ताके बातसे मिलैछै, जनङ धरमसास्तरमे लिखल छै,

16 ‘तकरबाद हम घुइमके एबै,

आ दाउदके उजरल घर बन्यादेबै,

आ ओकरा फेनोसे ठन्ढा करबै।

17 “‘बाँकी लोकसब हमरा खोजौक अरथात आनोजातके लोकसब परमपरभुके खोजौक,

जेकरासबके हम अहिलेल बोलेलियै जे उसब हमर लोकसब बने’।

18 “यी बात परमपरभु कहैछै,

जे सिरिस्टीके सुरुवेसे यी बातसबके जानकारी कराइत एल छै।

19 “अहै खातिर हमर बिचार छै कि परमेस्वर दिसन घुइमके आबैबला आनजातसबके अपनासब दुख नै दहै,

20 महज उसब यी बात लिखके पठेल्कै,

कि उसब ‘मुरुतके चरह्‍याल चिजसबसे,

बेबिचारसे,

कन्ठ दाइबके अरथात लहु नै बह्‍याके मारल पसुके मौस आ लहुसे अलग रहे’।

21 कथिलेत मोसाके देल्हा नियम त पैहनैयेसे सहर-सहर आ गाम-गाम परचार करल जाइछै,

ओकर लिखल हरेक सभाघरमे परहल जाइछै।”

बिस्बास करैबला आनजातके लोकसबके लेल लिखल चिठी

22 तकरबाद परेरितसब आ मन्‍डलीके अगुवासब मन्‍डलीके पुरा लोकसबसङे मिलके दुइ गोराके छानल्‍कै।

उसब ओइ दुनुगोराके बरनाबास आ पावलके सङ लग्याके एन्टिओखिया पठाइले उचित ठानल्कै।

उ चुनलहा बरनाबास कहाइबला यहुदा आ सिलास रहै।

उ दुनुगोरा परभुमे बिस्बास करैबलासबके अगुवा रहै।

23 उ चारु गोराके हाथे एहे चिठी पठाइल्कै: एन्टिओखिया,

सिरिया आ किलिकियामे रहैबला,

परभुमे बिस्बास करैबला औरो जातके साथीसङीसब,

यी चिठी दुवारा हमरासबके परेरितसब आ धरमगुरुसबसे अभिबादन छै।

24 हमसब सुन्‍नेचियै कि,

हमरासबके बिचसे कोइ-कोइ अहाँसब लग जाके हमरासबके आदेसे बेगर अहाँसबके मनमे तकलिफ कैरके कतहेक बातसे दुख देने छै।

25 तै कारन हमसब बैठकी कैरके सल्‍लाह करलियै,

तब एकमत कैरके हमरासबके बात अहाँसब लग पुगाइले हमरासबके बिचसे चुइनके हमरासबके पिरिय बरनाबास आ पावलके सङे पठाइले निरनय करलियौ।

26 यी दुनुगोरा एहेन लोकसब चियै,

जे परभु येसु खिरिस्‍टके सेबाके खातिर आपन जानो तकके परबाह नै करनेछै।

27 अहै खातिर हमसब यहुदा आ सिलासके पठाइने चियौ।

ओहो दुनुगोरा एह्‍या लिखल बातसब आपने मुहसे अहाँसबके कहत।

28 पबितर आत्मा आ हमरासबके यी उचित लाग्लै कि पालन करैबला मुख बातके अलाबा औरो कोनो बोझ नै हेबे।

29 आब मुल बातसब एह्‍या चियै-

मुरुतके चरहौवा खाइबला कोनो चिज नै खो,

कुछोके लहु,

कन्ठ किचके मारल पसुके मौस नै खो,

बेबिचारसे अलग भ्याके रह,

यी बातसबके पालन करबिही त

तोरासबके लेल असल हेतौ।

तोरासबके भलाइ हेबे।

बिदा।

30 तकरबाद उ चारु भाइ-भैयारीसब यी चिठी लके एन्टिओखिया सहरमे गेलै।

ओते उसब मन्‍डलीके सब बिस्बासीके बोल्याके चिठी देल्कै।

31 उसब चिठीमे उत्साहके बात पैढ़के सब बिस्बासीसब खुसी भेलै।

32 यहुदा आ सिलास ओहोसब परमेस्वरके तरफसे बोलैबला अगमबक्‍तासब रहै।

उसब परभुमे बिस्बास करैबला भाइ-भैयारीसबके बिस्बासमे मजगुत करैत उत्साह देल्कै।

33 यहुदा आ सिलास कुछदिन तक एन्‍टिओखियेमे रहलै।

तकरबाद बिस्बासी भाइ-भैयारीसब ओकरासबके आसिरबाद देल्कै जे सब ओकरासबके पठाइने छेलै ओकरेसबके लग बिदा कैरदेल्कै।

34 [महज सिलास ओतै रहैके इक्छा करल्कै।]

35 पावल आ बरनाबास कुछ समय तक एन्टिओखियामे औरो बहौतगोरा सङे मिलके परभुके सिक्छा दैत परचार करैत रहलै।

पावल आ बरनाबासमे मनमोटाब

36 कुछ समय बितलाके बादमे पावल बरनाबासके कहल्कै,

“आब अपनासब परमेस्वरके बचन परचार करलहा सहरसबमे फेनो चल आ ओतेका परभुमे बिस्बास करैबला सब भाइ-भैयारीसब केहन छै से जानकारी लेब।”

37 बरनाबास मरकुस कहाइबला युहन्‍नाके ओइसबके सङे लजाइले इक्छा करल्कै,

जकर नाम मरकुस रहै।

38 महज पावल मरकुसके सङे लजाइले इन्कार करल्कै,

कथिलेत उ आपन काम पुरा नै कैरके ओइसबके पामफिलियामे छोइरके गेल रहै।

39 ओहै बातमे पावल आ बरनाबासके अतहेक मनमोटाब भेलै कि बादमे उसब अलग-अलग भ्यागेलै।

बरनाबास मरकुसके साथमे ल्याके साइपरस टपु दिसर गेलै।

40 तब पावल सिलासके छानल्‍कै।

तकरबाद परभुमे बिस्बास करैबला भाइ-भैयारीसब ओइसबके परभुके किरपामे सौप देल्कै।

41 उसब सिरिया आ किलिकिया परदेसमे घुइम-घुइमके ओतेका बिस्बासीसबके बिस्बासमे मजगुत बनाइत गेलै।

पावल आ सिलाससङे तिमोथीके भेट

16

1 पावल डरबी सहर हैत लुस्तरा सहरमे पुगलै।

लुस्तरामे तिमोथी नामके परभुमे बिस्बास करैबला एकटा चेला रहै।

उ बिस्बासी यहुदी जनिके बेटा रहै महज ओकर बाप गिरिक जातीके रहै।

2 लुस्तरा आ आइकोनियाके बिस्‍बासीसबमे तिमोथीके असल लोकके रुपमे चिन्हैछेलै।

3 ओकरा पावल आपन सङे लजाइले मन करल्कै।

ओते रहैबला यहुदीसबके खातिर उ तिमोथीके यहुदी चलन अनुसार खतना कैरदेल्कै।

कथिलेत ओइ इलाकामे रहैबला सब यहुदीसबके थाह रहै कि ओकर बाप गिरिक छेलै।

4 तब उसब सहर-सहरमे गेलै आ सब ठाममे भेल्हा यरुसलेमके परेरितसब आ मन्‍डलीके रेखदेख करैबलासबके निरनय करल बातसब सुनाइल्कै आ पालन करैले आदेस देल्कै।

5 अहिनङे मन्‍डलीके लोकसब बिस्बासमे मजगुत हैतगेलै आ दिन-दिने बिस्बास करैबला लोकसब बरहैत गेलै।

परचारके काममे परमेस्वरके अगुवाइ

6 पबितर आत्मासे एसियाके परदेसमे बचन परचार करैले मनाही भेलाके कारन उसब फिरिगिया इलाका आ गलातियाके परदेस-सब हैतगेलै।

7 माइसिया इलाकाके सिमानामे पुगलाके बाद उसब बेथिनिया इलाका दिसन जाइले बिचार करल्कै,

महज येसुके आत्मा ओइसबके जाइले नै देल्कै।

8 तब उसब माइसिया इलाका हैत सोजहे समुन्दरके कातमे परैबला तरोआस सहरमे गेलै।

9 ओहै रात पावल एकटा दरसन देखल्कै।

जैमे माकेडोनिया इलाकाके एकटा लोक “दया कैरके माकेडोनिया आबु आ हमरौरके सहायता करु” कैहके बिन्ती करैतरहै।

10 जब पावलके यी दरसन भेलै,

तुरन्ते हमरौरकेa माकेडोनिया जाइले तैयार भेलियै।

कथिलेत हमरौरके थाह भेलै कि ओतेका लोकसबके सुसमाचार परचार करैले परमेस्वर हमरौरके बोलाइने छै।

लिडियाके बेपारी जनिके बिस्बास

11 तब हमसब तरोआससे पानी जहाद चहैरके सोजहे समोथराके टपु दिसन गेलियै,

आ तकर बिहानके नियापोलिस सहरमे पुगलियै।

12 ओतेसे फिलिप्पीमे एलियै,

जे माकेडोनियाके परमुख सहर आ रोमके अधिनमे छेलै।

कुछदिन हमसब ओतै रहलियै।

13 लदीके कातमे यहुदीसबके परथना करैबला ठाम हेतै से समैझके हमसब पबितर बिसरामके दिन ओते गेलियै तब ओते जम्‍मा भेल्हा जनिसबसङे बात-चित करे लागलियै।

14 ओते थिआटीरा सहरमे रहैबाली एकटा लिडिया नामके जनी रहै जे बैजनी रङके बस्तरके बेपार करैतरहै।

उ परमेस्वरके मानैत रहै आ हमरासबके बात सुइन रहल छेलै।

पावलके बात धियानसे सुनौक आ बिस्बास करौक कैहके परभु ओकर मनके देहरी खोइल देल्कै।

15 जब उ आ ओकर घरके सब लोक बप्‍तिस्मा लेल्कै आ हमरासबके आगरह करल्कै,

“यदी अहाँसब साँचोके हमरा परभुके बिस्बासी कहैचियै त हमर घरमे आइबके रहु।”

आ उ हमरासबके जबरजस्ती करेलाग्लै ताकि हमसब ओकर घरमे जाइ।

पावल आ सिलास जहलमे

16 जब हमरौरके परथना करैबला ठाममे ज्यारहल छेलियै,

तब रस्तामे एकटा नोकरनी छौरी हमरासबके भेटलै।

ओकरा भबिसके बात बताबैबला भुत आत्मा लागल छेलै।

उ लोकसबके भागके बात कैहके आपन मालिकसबके खातिर बहौत पैसा कमाके दैछेलै।

17 उ पावल आ हमरासबके पछा आइबके चिच्याबे लाग्लै,

“यीसब सबसे महान परमेस्वरके सेबकसब चियै।

यीसब,

‘कनङ तोरौरके उदार पाबबिही’ से बात तोरौरके कहतौ।”

18 उ छौरी बहौत दिन तक ओहिनङ करैत रहलै।

बादमे पावल एक दिन दिक्‍क भ्यागेलै तब ओकर दिसन घुइमके भुत आत्माके कहल्कै,

“हम येसु खिरिस्‍टके नाममे हम तोरा आग्या दैचियौ,

तु यी छौरीसे निकैलके चैलजो।”

पावल यी बात कहैत मातर उ भुत आत्मा ओइ छौरीसे निकैलके चैलगेलै।

19 जब ओइ छौरीके मालिकसब देखल्कै कि आब कमाइके रस्ता ओरागेलै तब उसब पावल आ सिलासके पकैरके घिसयाइते सहरके चौकमे सासकसबलग आनल्कै।

20 तब ओइसबके सहरके हाकिमसबलग आइनके कहल्कै,

यी लोकसब यहुदी चियै,

यीसब हमरौरके सहरमे उपदर मच्यारहलछै।

21 यीसब एहेन-एहेन परथासब सिखाबैछै जे हमरौरके रोमीसबके खातिर स्विकार करैले आ पालन करैले कानुनके नजरमे मनाह छै।

22 तहै बखत लोकसबके भिर पावल आ सिलासके बिरोध करे लाग्लै।

तब हाकिमसब पावल आ सिलासके जमा-जोरा फाइर-चिरके लाठीसे मारैके आग्या देल्कै।

23 ओइसबके बहौत मार-पिट करलाके बाद जहलमे ढोइक देल्कै आ जहलके हाकिम ओकरासबके नजैरसे दुर नै हेबे कैहके आग्या देल्कै।

24 एहेन आग्या पाइबके उसब जहलके भितरी कोठलीमे लगेलै आ ओकर टाङ खुटरिमे घुरीसे बाइन्ह देल्कै।

25 महज अधा रातके पावल आ सिलास परथना करैत,

भजन गाबैत परमेस्वरके परसन्सा करैतरहै,

ओकरौरके परथना करैत परमेस्वरके भजन गाबैछेलै आ औरो जहलमे ढोकलहा कैदीसब सुनैत रहै।

26 तहै बखत अचानक बरका भुमकौन भेलै।

भुमकौनके धक्‍कासे जहलके खुट्‍टा खम्‍हा सब हिलगेलै।

सब केबारसब आपने खुइलगेलै आ बान्हल घुरीसब खुलगेलै।

27 जब जहलके हाकिमके निन खुल्‍लै तब ओतेका सब केबारसब खुलल देखैत मातर कैदीसब भाइग गेलहेतै सोचके उ आपन तलबार निकाइलके अपने आपके हतिया करैले चाहल्कै।

28 यी देखैत मातर पावल जोरसे कहल्कै,

“ठहर,

ठहर!

तु आपने आपके कुछो नै कर,

कथिलेत हमरौरके सबगोरा अतै चियौ।”

29 यी बात सुनैत मातर हाकिम इजोत मङ्‍याके दौरते भितर एलै,

आ डरसे थर-थर कापैत पावल आ सिलासके अगा ठेङहुनिया द्‍याके बैठलै।

30 तकरबाद उ ओइसबके बाहर लज्याके कहल्कै,

“हे हौ मालिकसब,

हमरा उदार पाबैले कथी करेपरतै?”

31 तब उसब कहल्कै,

“परभु येसुमे बिस्बास कर तब तु आ अहिनङ कैरके तोहर घर-परिबार उदार पाबतौ।”

32 तब पावल आ सिलास ओकरा आ ओकर घरके लोकसबके परभुके बचन सुनाइल्कै।

33 तकरबाद तुरन्ते हाकिम पावल आ सिलासके लज्याके राइते ओइसबके घा-घौस धुया देल्कै।

तब उ आ ओकर घरके लोकसब बप्‍तिस्मा लेल्कै।

34 तब ओइसबके आपन घरमे आइनके भोजन कराइल्कै।

उ आपन पुरा परिबारसब परमेस्वरमे बिस्बास करलाके कारन बहौत खुसी भेलै।

35 तकर बिहानके सबेरे सहरके हाकिमसब पावल आ सिलासके छोइरदहै कैहके जहलके हाकिमके आग्या द्‍याके सिपाहीसबके पठाइल्कै।

36 जहलके हाकिम पावलके कहल्कै,

“तोरा आ सिलासके छोइरदहै कैहके सहरके हाकिमसब खबर पठाइल्कै।

आब तोरौरके खुसीसे जो।”

37 महज पावल ओइसबके कहल्कै,

“हमरौरके जे रोमके लोक चियै तैयो हमरासबके कोनो दोस नै देखके उसब हमरासबके मारपिट करल्कै आ जहलमे ढोइक देल्कै।

अखुन छोरैले चाहैछै?

यी नै हेतै।

उसब आपनेसे आबे आ हमरासबके निकालके लजाबे।”

38 उ सिपाहीसब यी सब बात हाकिमसबके सुन्यादेल्कै।

उसब रोमके लोकसब चियै कैहके डेरेलै।

39 तब उसब आइबके पावल आ सिलाससे माफी माङल्कै।

ओइसबके बाहर लज्याके यी सहर छोइरके चैल जो कैहके अनुरोध करल्कै।

40 जहलसे निकललाके बाद पावल आ सिलास लिडियाके घरमे गेलै।

ओते उसब परभुमे बिस्बास करैबला भाइ-भैयारीसब सङे भेटघाट करल्कै आ साहस द्‍याके ओतेसे बिदाह भेलै।

a 

१६:१० हमरौरके अते हमरौरके मतलब लुका आपने चियै जे यी किताब लिखने छै उ पावल सङे यातरामे छै।

पावल आ सिलास थेसलोनिकेमे एलै

17

1 पावल आ सिलास अम्‍फिपोलिस आ अपोल्‍लोनिया सहरके बाट हैत थेसलोनिके सहरमे एलै।

ओते एकटा यहुदीसबके सभाघर छेलै।

2 पावल आपन आदत अनुसार अहौ ठामके सभाघरमे गेलै।

उ ओते तिन हप्‍ता तक पबितर बिसराम दिनमे धरमसास्तरमे लिखल बातसबमे ओइसबसङे बात-चित करैत रहलै।

3 उ धरम सास्तरसे परमान द्‍याके ओइसबके अनङके अरथ खोइलके बुझहेल्कै,

“मुक्‍ती दैबला परभु येसु खिरिस्‍टके दुख भोइगके मरे परतियै आ मरके जि उठे परतियै,

तब अकरे सुसमाचार हम तोरौरके सुनाइचियौ,

जे मुक्‍तीदैबला खिरिस्ट चियै।”

4 ओइसबमेसे कतहेक यहुदीसब बिस्बास कैरके पावल आ सिलासके पछा लाग्लै।

अहिनङे परमेस्वरके सेबा करैबला गिरिकसब आ नाम चलल जनी ओहोसब बिस्बास करल्कै।

5 महज औरो यहुदीसब ओइसबके डाह करै आ बजारके गुन्डा बदमाससबके बोल्याके बजारमे हो-हल्‍ला करैले लगाइल्कै।

तकरबाद यासोनके घरमे हमला कैरके पावल आ सिलासके लोकसबके भिरके अगामे आनैले चाहल्कै।

6 महज उसबके पावल आ सिलास ओते नै भेटलै।

तब उसब यासोन आ परभुमे बिस्बास करैबला औरो भाइ-भैयारीसबके घिस्याइत-तिरयाइत सहरके हाकिमसबके अगामे लज्याके जोरसे किलोल कैरके कहल्कै,

“यीसब जे सन्सारके तहस-नहस कैररहलछै,

यीसब अतौ आइबगेल छै।

7 उसबके यासोन आपन घरमे खिया-पियाके मेजमान बनाके राख्ने छै,

उसब रोमी माहाराजाके बात नै माइनके येसु नामके एक गोरा दोसर रजा छै से कहैछै।”

8 यी बात जब सहरके हाकिमसब आ लोकसब सुनल्कै तब उसब घबरा गेलै।

9 तब उसब यासोन आ ओकर सङे भेल्हा लोकसबके जमानत ल्याके छोइरदेल्कै।

बेरिया सहरमे

10 ओहै दिन अन्हार हैत परभुमे बिस्बास करैबला भाइ-भैयारीसब पावल आ सिलासके बेरिया सहरमे पठाइल्कै।

ओते पुग्लाकेबाद उसब यहुदी सभाघरमे गेलै।

11 ओतेका लोकसब थेसलोनिकेके लोकसबसे खुला बिचारके लोकसब रहै।

उसब परमेस्वरके सुसमाचार एकदम धियान द्‍याके सुनै।

पावलके कहलहा बातसब मिलैछै कि नै मिलैछै कैहके उसब हरेक दिन धरमसास्तर पढ़है आ जाँचै।

12 अहै कारन बहौत यहुदी लोकसब परभुमे बिस्बास करल्कै।

तैहनङे बहौत नाम चलल असल गिरिक जनी आ मरदसब समेत परभुमे बिस्बास करल्कै।

13 महज जब थेसलोनिकेमे भेल्हा यहुदीसब बेरियोमे पावल परमेस्वरके सुसमाचार परचार करैछै से बात सुनल्कै,

तब उसब बेरियामे आइबके हो-हल्‍ला मचाबैले लाग्लै आ पावलके बिरोध करैले ओतेका लोकसबके उक्साइले लाग्लै।

14 यी देखैत मातर बिस्बासी लोकसब पावलके तुरन्त समुन्दरके कात-करौतमे पठादेल्‍कै।

महज सिलास आ तिमोथी ओतै बेरियेमे रैह गेलै।

15 पावलके पुगाइले जाइबलासब ओकरा एथेन्स तक पुगादेल्कै।

ओते पुइगके पावल ओइसबके हाथे सिलास आ तिमोथी सकभर जल्‍दीए आबे कैहके खबर पठाइल्कै।

एथेन्स सहरमे

16 जब पावल एथेन्स सहरमे सिलास आ तिमोथीके लेल असियाल रहै तहै बखत सहर मुरतिये-मुरतिसे भरल देखके ओकर मनमे बहौत दुख लाग्लै।

17 उ यहुदीसबके सभाघरमे ज्याके यहुदी आ परमेस्वरके डर मानैबला गिरिक जातीके लोकसबसे बात-चित करै।

ओहिनङे सबदिन बजारमे आबैबला लोकोसबसङे उ खौम बात-चित करै।

18 ओते इपिक्युरी आ स्तोइकी दारसनिकमेसे कुछ पावल सङे बाद-बिबाद करै।

उसब कतहेक गोरा कहल्कै,

“यी बर-बरहा कथी कहैछै?”

औरोकोइ कहल्कै,

“भैरसक यी कोनो लबका देबि-देवताके परचार करैछै!”

कथिलेत पावल येसुके बारेमे आ उ मरके जि उठल छै तै बातके परचार करैछेलै।

19 तब उसब पावलके अरियोपागसके सभामे लज्याके कहल्कै,

“कि हमरासबके यी लया सिक्छाके बारेमे जाइन सकैचियै,

जे अहाँ द्‍यारहलचियै।

20 कथिलेकी अहाँके मुहसे हमरौरके नै बुझहैबला लबका बातसब सुनैचियै।

तै खातिर यी बातसबके मतलब कथी चियै से हमरासबके बताबु।”

21 कथिलेत एथेन्सके लोकसब आ ओतै रहैबला आ दोसर देससे आबैबला लोकसब लबका-लबका बातसब कहैके आ सुनैके अलाबा दिनभैर औरो कोनो काम नै करै।

22 पावल अरियोपागस सभाके बिचमे ठन्ढा भ्याके कहल्कै,

“हे एथेन्समे रहैबला लोकसब,

अहाँसबके सब चिजमे हम बहौत धरमी देखैचियै,

23 कथिलेत यी सहरमे घुमफिर करैत अहाँसबके पुजो करैबला ठामसब देखलियै।

हम अहिनो एकटा बेदी देखलियै जैमे,

‘अनजान भगबान खातिर’ खोइधके लिखल देखलियै।

अहैले अहाँसब अकरा अनजानमे पुजा करैचियै,

ओह्‍या परमेस्वरके हम अखुन अहाँसबके बिचमे सुनाइ चियै।

24 परमेस्वर,

जे सन्सार आ ओइमे भेल सबचिजके बनाइल्कै,

ओह्‍या स्वरग आ पिरथिबीके मालिक चियै।

उ लोकसबके बन्याल मन्दिरमे बास नै करैछै।

25 ओकरा लोकके कोनो चरहौवा चिजके जरुरत नै परैछै,

महज ओह्‍या लोकसबके जिबन,

परान आ सब चिज दैछै।

26 ओह्‍या परमेस्वर जे एक गोरासे पुरे सन्सारमे लोकसब रहे कैहके सब जातीसबके सिरिस्टी करल्कै।

ओइसबके औरदा आ रहैबला ठाम पैहनैयेसे तोइकदेने छै।

27 लोकसब परमेस्वरके खोजैले आ छुइब-छाइबके भेटाबे सके कैहके अहै आसमे अनङ करल्कै।

महज तैयो परमेस्वर अपनासबसे दुर नै छै।

28 कथिलेत अपनासब ओकरे नामसे जियैचियै,

ओकरे नाममे आनन्द करैचियै आ ओकरेमे अपनासबके जिबन छै।

अहै बारेमे अहाँसबके एकटा कबियो कहने छै,

‘साँचोके आपनौरके ओकरे धियापुता चियै।’

29 अहिनङे अपनासब परमेस्वरके धियापुता भेलाके कारन,

परमेस्वरके लोकसबके आपन बुधि आ कलासे बन्याल पथल,

सोना आ चानीके मुरुत जखा नै सम्झु।

30 अहैले पहिने अनजानमे करल कामके परमेस्वर धियान नै दैछै।

महज आब परमेस्वर सब ठामके लोकसबके ‘आपन-आपन पाप माइनके पस्चाताव करै’ कैहके आग्या देने छै।

31 कथिलेत सन्सारके सब लोकसबके नियाइ करैके दिन उ तोइकदेने छै।

ओइ दिन परमेस्वर आपनेसे छानल लोकसे सन्सारके उचित नियाय करतौ।

ओइ लोकके नियाइ करैके अधिकार छै से परमान लोकसबके देबेखातिर परमेस्वर ओकरा मरलसे जियाइल्कै।”

32 लोकसब मैरके जि उठैछै से बात सुइनके ओतेका कतहेक लोक पावलके मजाक उराइल्कै।

महज कोइ-कोइ कहल्कै,

“यी बात फेनो हमसब सुनैले चाहैचियै।”

33 तकरबाद पावल ओकरासबके लगसे चैलगेलै।

34 कुछ लोकसब पावल सङे लाइगके परभुमे बिस्बास करल्कै।

ओइसबमेसे अरियोपागस सभाके डियनुसियस नामके सदस आ दामारिस नामके जनी रहै।

अकरौरके अलाबा औरो कुछ लोक परभुमे बिस्बास करल्कै।

कोरिन्थमे मन्‍डलीके अस्‍थापना

18

1 तकरबाद पावल एथेन्स सहर छोइरके कोरिन्थ सहरमे गेलै।

2 ओते उ अकिलास नामके एक गोरा यहुदीके भेटलै।

ओकर जलम पोन्टस इलाकामे भेलरहै।

उ हाल-साले आपन घरबाली पिरिस्किलासङे इटालिया देससे एल रहै।

कथिलेत रोमके रजा कलौडियस सब यहुदीसबके रोम सहरसे निक्लैके हुकुम देल्कै तब पावल ओइसबके भेटैले गेलै।

3 उसब पाल बनाइबला काम कैरके जिबीका चलाबैतरहै।

पावल ओकरेसबके सङे रहलै कथिलेत ओहो ओहैसब जखा पाल बनाइनला काम कैरके जिबीका चलाबैतरहै।

4 सब बिसराम दिनके पावल सभाघरमे ज्याके यहुदी आ गिरिक लोकसबसे बात-चित करै आ उसब सेहो परभु येसुके स्विकार करे कैहके ओकरासबके मनाइले चाहैत रहै।

5 सिलास आ तिमोथी माकेडोनियाके इलाकासे एलाकेबाद पावल आपन पुरा समय सुसमाचार सुनाबैमे लाग्‍यादेल्कै।

उ यहुदीसबके समझाइत रहलै,

“येसुवे मुक्‍ती दैबला खिरिस्ट चियौ।”

6 महज यी बात सुइनके उसब पावलके बिरोध आ अपमान करे लाग्लै,

तखुन्ते पावल ओइसबके चेताबनीके खातिर आपन बस्तरसे गरदा झारैत कहल्कै,

“यदी तोरासब मेसे कोइ नास हेब्ही त आपने दोसके कारन नास हेब्ही तकर दोसी हम नै हेबौ।

आबसे हम दोसरे जातीसबके बिच सुसमाचार सुनाइले जाइचियौ।”

7 तब पावल सभाघरसे निकललै आ तहियेसे यहुदीसबके सभाघरमे जाइले छोइरदेल्कै।

ओहै सभाघरके कातमे परमेस्वरके भक्‍ति करैबला तितस युस्तस नामके लोकके घरमे गेलै।

8 सभाघरके सासक किरिस्‍पस आ ओकर घरके सब लोकसब परभुमे बिस्बास करल्कै।

कोरिन्थके औरो बहुतो लोकसब पावलके सुसमाचार सुइनके बिस्बास करल्कै आ बप्‍तिस्मा लेल्कै।

9 एक रात परभु पावलके दरसन दैत कहल्कै,

“ककरोसे नै डेरा,

चुप-चाप नै रह,

सुसमाचार परचार करैत रह।

10 कथिलेत हम तोरे सङेचियौ।

कोइ नै तोरा कोनो हानी करे सक्‍तौ कथिलेत अइ सहरमे हमर बहौत लोकसब छै।”

11 अहिनङे पावल डेढ़ बरिसतक कोरिन्थमे रहलै आ परमेस्वरके बचन परचार करैत रहलै।

12 जब अखैया इलाकाके गलियोन नामके लोक बडा-हाकिम रहै बखत यहुदीसब एकमत भ्याके पावलके बिरोध करैत ओकरा पकैरके बडा-हाकिम लग लज्याके कहल्कै,

13 “यी लोक अपनासबके नियमके बिरोधमे परमेस्वरके आराधना करैले सिखाइछै आ लोकसबके बहकाइछै।”

14 जब पावल बाजैले चाहल्कै तब गलियोन यहुदीसबके कहल्कै,

“हे हौ यहुदीसब,

यदी यी कोनो अपराध आ अन्यायके बात रहतियै त हम अहाँसबके बात सुननाइ उचित रहतियै।

15 महज यी बात त खालि अहाँसबके धरम-सास्तरके नियम समबन्धमे सब्द आ नाममे मातरे बिबाद छै।

तै खातिर तुसब आपनेसे अकर नियाय कर।

हमरा यी बातसे कोनो लेना-देना नै छै।”

16 यी बात कैहके गलियोन ओइसबके कचहरीसे निकाइ देल्कै।

17 तब यहुदीसब सभाघरके सासक सोस्थेनेसके पकैरके कचहरीयेके अगा मार-पिट करल्कै।

महज गलियोन देखियोके कोनो वास्‍ता नै करल्कै।

पावल एन्टिओखिया सहरमे घुम्‍लै

18 बहौत दिन तक पावल कोरिन्थके परभुमे बिस्बास करैबला बिस्बासीसब सङे रहलै।

तकरबाद उ पिरिस्‍किला आ अकिलास सङे समुन्दरके रस्ता हैत सिरिया इलाका दिसन जाइले लाग्लै।

कुछ समय पैहनिये कौबला करलाके कारन पावल किङकिरिया सहरमे पानी जहाद चरहैसे पैहने आपन केस कटाइल्कै।

19 जब उसब एफिसस सहरमे पहुचलै तब पावल पिरिस्‍किला आ अकिलासके ओते रहैले छोइरदेल्कै।

तकरबाद पावल एफिससके सभाघरमे ढुइकके यहुदीसबसङे बात-चित करे लाग्लै।

20 यहुदीसब पावलके औरो कुछदिन तक एफिससेमे रहैले बिन्ती करल्कै,

महज उ नै मानल्कै आ

21 ओइसबसे बिदा लैत पावल कहल्कै,

“यदी परमेस्वरके इक्छा हेतै त हम फेनो अहाँ सब लग एबै।”

तकरबाद उ एफिसससे पानी जहाद चहैरके चैलगेलै।

22 कैसरिया सहरमे आइबके पावल यरुसलेम गेलै तब ओतेका मन्‍डलीके बिस्बासीसबसङे भेटघाट करल्कै।

तकरबाद फेनो एन्टिओखिया सहर ज्याके

23 कुछदिन तक ओतै रहलै।

तकरबाद फेनो उ गलातिया आ फिरिगिया इलाकाके ठामसब हैत,

सब ठाममे रहल परभुके बिस्बासीसबके बिस्बासमे बलगर बनाइत गेलै।

अपोलस एफिसस सहरमे

24 तकरबाद अपोलस नामके एकटा यहुदी लोक एफिसस सहरमे एलै जे अलेकजेन्डरिया सहरमे जलमल रहै।

उ बाजैले सकैबला आ धरमसास्तरके ग्याता छेलै।

25 अते ओकरा एफिससमे मुक्‍ती दैबला परभु येसुके बारेमे सिक्छा मिलल रहै।

उ बहौत जोसके साथ येसुके बारेमे असलसे सिखाबैत रहै तैयो ओकर ग्यान बप्‍तिस्मा दैबला युहन्‍ना तकमे सिमीत छेलै।

26 उ यहुदीसबके सभाघरमे निरधकसाथ सुसमाचार सुनाबे लाग्लै।

ओकर सुसमाचार सुइनके पिरिस्‍किला आ अकिलास ओकरा आपन घरमे ल्यागेलै।

ओते उसब परमेस्वरके मुक्‍तीके उपायके असलसे बखान कैरके बुझ्हा देल्कै।

27 तकरबाद अपोलस अखैया इलाकामे जाइके बिचार करल्कै।

एफिससमे रहल परभुके बिस्बासीसब ओकरा जाइले उत्साह देल्कै तब अपोलसके स्वागत करिहे कैहके ओते रहैबला चेलासबके एकटा चिठी लिखके पठाइल्कै।

अखैया पुगलाके बाद अपोलस ओते परभुके अनुगरहके कारन बिस्बास करैबलासबके बहौत सहायता करल्कै।

28 कथिलेत ओते भेल्हा यहुदीसबसङे लोकसबके अगा तरक-बितरक करैतखिना उ धरम-सास्तरके बातसब ल्याके परभु येसुवे मुक्‍ती दैबला खिरिस्ट चियै तकर परमान द्‍याके ओकरासबके चुप लगादेल्कै।

पबितर आत्माके समबन्धमे सिक्छा

19

1 जखुन अपोल्‍लोस कोरिन्थ सहरमे छेलै तखुन पावल एसिया इलाकाके बिच रस्ता हैत एफिसस सहरमे पुग्लै।

ओते उ बिस्बासीके भेटलै।

2 उ ओकरासबके पुछल्कै,

“कि तुसब परभुमे बिस्बास कैरके पबितर आत्मा पाबलिही?”

तब उसब कहल्कै,

“नै,

हमसब त सुनन्हु नै चियै कि पबितर आत्मा हैछै।”

3 फेनो पावल पुछल्कै,

“तब,

कोन बातमे बिस्बास कैरके तोरौरके बप्‍तिस्मा लेल्ही?”

उसब जबाब देल्कै,

“युहन्‍नाके सिख्याल बप्‍तिस्मा।”

4 तकरबाद पावल ओकरौरके बुझ्हाके कहल्कै,

“युहन्‍नाके सिख्याल बप्‍तिस्मा पापसे पस्चाताव करैबला बप्‍तिस्मा चियै।

उ लोकसबके कहने छेलै ‘हमरसे पाछे आबैबला येसु खिरिस्‍टमे बिस्बास कर।’”

5 यी बात सुइनके उसब परभु येसुके नाममे बप्‍तिस्मा लेल्कै।

6 जब पावल उसबके उपरमे आपन हाथ राखल्कै तब उसब उपर पबितर आत्मा एलै।

तब उसब दोसर भसामे बोले लाग्लै आ अगमबानी करे लाग्लै।

7 उसब करिब बारह गोरा छेलै।

8 तब पावल यहुदी सभाघरमे गेलै आ साहसके साथ तिन महिनातक परमेस्वरके राजके बारेमे परचार आ बात-चित करैत लोकसबके बुझाइत रहलै।

9 महज जब कोइ-कोइ थेथर भ्याके बिस्बास नै करल्कै आ लोकसबके सामने परभुके बाटमे चलैबलासबके बिरोध करे लाग्लै।

तैल्याके पावल सभाघर छोइरके चैलगेलै आ कुछ बिस्बासीसबके साथमे ल्याके टुरान्‍नस नामके सिक्छा दैबला घरमे सबदिन बात-चित करे लाग्लै।

10 दुइ बरिसतक अहिनङे चलैत रहलै,

आ एसिया परान्तके सब बासिसब,

यहुदी आ गिरिक दुनु परभुके बचन सुनल्कै।

11 परमेस्वर पावलके हाथसे अदभुत आस्चरजके कामसब करल्कै।

12 हैते-हैते लोकसब रुमाल या गम्छा ओकर देहमे छुब्‍याँके बिमारीसब लग लजाइछेलै आ उ बिमारीसब निक हैछेलै आ भुतो आत्मासब निकैलके जाइछेलै।

13 महज कुछ अने-ओने घुमफिर करैबला यहुदी झार-फुक करैबलासब भुत-आत्मा लागलसबके परभु येसुके नाम लैत एहेन कहै,

“पावलके परचार करल येसुके नाममे हम तोरा आग्या करैचियौ।”

14 ओते एक गोरे इस्केवास नामके यहुदी परधान पुजारीके सात बेटासब अहिनङे काम करैछेलै।

15 महज एक दिन भुत आत्मा ओकरासबके कहल्कै,

“हम येसुके चिन्हैचियै,

पावलोके चिन्हैचियै,

महज तुसब के चिही?”

16 तखुन्ते भुत आत्मा लाग्‍ल लोक उसबके उपर आकरमन करल्कै आ सबकोइके पटकल्कै,

आ उसब नङटे आ घाहिल भ्याके उ घरसे भाग्लै।

17 यी बात एफिसस बासि,

यहुदी आ गिरिक जातीके सबलोक सुनल्कै।

तब उसबके डर भ्यागेलै,

आ परभु येसुके नामके परसन्सा भेलै।

18 बहुतो बिस्बास करैबलासब एलै,

आ खुलस्‍त रुपमे आपन-आपन करल खराब कामसब स्विकार करल्कै।

19 ओइसबमेसे बहुतो गोरे,

जेसब जादु-मन्तर,

टुनामुना करैछेलै,

आपन-आपन किताबसब जम्‍मा कैरके आनल्कै आ सबके अगामे जरादेल्कै।

जब ओकर मोल अनुमान करल्कै त पचास हजार चानीके टका बराबर भेलै।

20 अहिनङे परभुके बचन फैलैत आ परभाबसाली हैतगेलै।

एफिससमे हुलदङा

21 तकरबाद पावल पबितर आत्माके अगुवाइमे माकेडोनिया आ अखैया इलाका हैत यरुसलेम जाइके निरनय करल्कै।

उ कहल्कै,

“ओते पुग्लाकेबाद हमरा रोम सहरमे जाइए परतै।”

22 तब पावल आपन दुइ सहजोगी,

तिमोथी आ इरास्‍तसके उ माकेडोनियामे पठाइल्कै,

महज आपने कुछदिन एसियेमे रहलै।

23 ओहै बखत “परभुके बाटके” बारेमे परचार भेलासे हुलदङा मच्लै।

24 कथिलेत डेमेतेरियस नामके एकटा सोनार,

जे आरतेमिस देबिके चानीके मन्दिरसब बनाके कारिगरसबके बहुतो काम देने छेलै।

25 तब आपन कारिगरसबके आ अहिनङे काममे लागलसबके एक ठाममे भेला करल्कै आ कहल्कै,

“हौ भैयारीसब,

तोरासबके थाहे छौ कि,

एह्‍या बेपारसे आपनौरके बन्हिया कमाइ हैछौ।

26 तुसब देखैचिही आ सुनैचिही,

कि एफिससमे मातरे नै महज एसियाके पुरे परान्तमे हाथसे बन्याल देबिदेवता कुछो नै चियौ कैहके पावल बहुत लोकसबके बहक्याके लगेलछै।

27 तै खातिर अपनासबके बेपारके इजत मातरे नै,

महज महान देबि आरतेमिसके मन्दिरो बेकामके हेतौ।

तब एसिया आ सन्सार भैरके लोकसब पुजा कैरते आइबरहल देबिके गौरब नास भ्या जेतौ।”

28 जब उसब यी बात सुनल्कै तब उसब एकदम खिस्‍याइलै आ जोरसे हल्‍ला करे लाग्लै,

“एफिसीसबके आरतेमिस देबि महान छै!”

29 तब पुरे सहरमे हुलदङा मच्लै आ उसब एकमत भ्याके पावलके सहजोगी माकेडोनिया बासि गायस आ अरिस्तारखसके पकैरके रङसालामे घिस्याइते ल्यागेलै।

30 पावल लोकसबके भिरमे जाइले चाहल्कै,

महज ओतेका बिस्बासीसब ओकरा जाइले नै देल्कै।

31 एसियाके कतहेक अधिकारीसब पावलके सङी छेलै।

उसब पावलके रंगसला भितर नै जाउ कैहके समाध पठेल्कै।

32 एम्हर रंगसला भिरत एतहेक नै होहल्‍ला हैतरहै कि कोइ कुछ कहैक त कोइ कुछ।

महज बहुतो लोकसबके कथिले हमसब जम्‍मा भेलचियै सेहो नै थाह छेलै।

33 तखुन्ते भिरके कुछ लोकसब अलेकजेन्‍डलरे अगारी लाबल्कै,

जकरा यहुदीसब खरा करेने छेलै।

तब अलेक्जेन्डर हाथसे इसरा करल्कै आ लोकसबके अगा बचाउके लेल कुछ बोलैके इक्छा करल्कै।

34 महज जब उसब यी त यहुदी चियौ कैहके थाह पाबल्कै तब सबकोइ एके अबाजमे करिब दुइ घन्‍टा तक हल्‍ला करैत रहलै,

“एफिसीसबके आरतेमिस देबि महान छै!”

35 अन्‍तमे सहरके हाकिम लोकसबके सान्त करल्कै आ कहल्कै,

“हे एफिससके लोकसब,

एफिसीसबके सहर महान आरतेमिसके मन्दिर आ अकाससे खसल ओकर मुरुतके रक्छक चियै,

से के नै जानैछै?

36 तोरासबके थाहे छौ कि यी बात सत चियै,

तैल्याके तुसब सान्त हो आ बेकारके कामसब नै कर।

37 कथिलेत जे लोकसबके तुसब पकैरके आन्‍नेचिही, उसब नै त मन्दिर लुटने छै, नै त अपनासबके देबिके अपमान करने छै।

38 तै खातिर डेमेतेरियस आ ओकर सोनारसबके बिरोधमे कुछो बात कहनेछौ त अदालत छेबे करौ आ नियाइधिसोसब छेबे करौ।

उसब एक-दोसरके बिरोधमे मुदा लरौक।

39 यदी औरो दोसर सबाल छौ त तकर फैसला नियमित सभामे हेतौ,

40 कथिलेत यी हुलदङगाके दोस हमरासबके उपर आबैके खतरा छौ।

कथिलेत बिनाकारनके हुलदङगाके बारेमे कोनो जबाफ नै छौ।”

41 यी कैहके उ सभाके समापत करल्कै।

पावल माकेडोनिया आ गिरिसमे

20

1 जब ओते हुलदङा सान्त भेलै तब पावल बिस्बासीसबके बोलाइल्कै आ उत्साहके बचनसब कैहके उसबसे बिदा भ्याके माकेडोनिया इलाका दिसन गेलै।

2 ओइ इलाकामे पुग्लाकेबाद ओतेका बिस्बासीसबके उत्साह द्‍याके फेनो ओतेसे उ गिरिस देसमे गेलै।

3 उ ओते तिन महिना तक रहलै आ जब उ पानी जहादसे सिरियाके लेल निक्‍ले लाग्लै तब यहुदीसब हमर बिरोधमे जाल-झेल रैच रहल छै तैके बारेमे थाह भेलै।

तैल्याके उ फेनो माकेडोनिये हैत घुइमके आबैले निरनय करल्कै।

4 तब ओकरसाथमे बेरिया बासि पुरसके बेटा सोपातरोस,

थेसलोनिकेसे अरिस्ताखरस आ सिकन्दस,

डरबीके गायस आ तिमोथी तब एसियाके तुखिकस आ तरोफिमस छेलै।

5 महज उसब हमरासबसे पैहनैये गेलै आ तरोआस सहरमे असियाल छेलै।

6 तब हमसब अखमिरी रोटी पाबैनके बाद फिलिप्पी सहरसे बिदा भ्याके पानी जहादके यातरा कैरके पाँच दिनमे तरोआस सहरमे पहुचलियै आ ओते हमसब सात दिनतक रहलियै।

युटिकस जिबित भेलै

7 जब हमसब हप्‍ताके पहिन्का दिनमे परभु-भोज खाइले जम्‍मा भेलियै।

तब पावल बिहान सबेरे जाइके इक्छा करलाके कारन,

उसबसङे बात-चित करैत-करैत अधा रात बित्लै।

8 हमसब जते जम्‍मा भेल छेलियै तकर उपरका कोठलीमे बहुत चिरखासब नेसल छेलै।

9 युटिकस नामके एकटा युबक झालमे बैठल छेलै।

पावलके बात सुनैत-सुनैत उ निनसे माइतके तिन महला उपरसे खैसपरलै।

ओकरा उठाइले गेलै त उ मैरगेल छेलै।

10 तब पावल निचा एलै आ निहुकके ओकरा भोइर पाँज पकैरके आसपासमे भेल लोकसबके कहल्कै,

“नै घबरा,

कथिलेत यी नै मरल छै।”

11 तकरबाद पावल उपरका कोठलीमे गेलै आ परभु भोज खेल्कै।

उ बिहान तक ओइसबसे बातचित करल्कै आ ओतेसे बिदा भेलै।

12 तब चेलासब उ युबकके जिबिते अबस्थामे घर पुगा देल्कै आ उसब एकदम खुसी भेलै।

तरोआससे मितिलेनेतक

13 तब हमसब पावलके छोइरके पैहनैये पानी जहादसे अस्सोस सहरमे गेलियै।

पावलके अस्सोस सहर तक पैदल चैलके जाइले इछा करलाके कारन उ अपने आपके अस्सोस सहरमे मातरे पानी जहादमे चरहैके तालमेल मिलाइने छेलै।

14 जब हमसब अस्सोसमे पहुचलियै तब ओकरा भेटके जहादमे चरहाइलियै,

तब सबकोइ मिलके मितिलेने सहरमे गेलियै।

15 बिहान ओतेसे बिदा भ्याके खियस टपुके लगमे पहुचलियै,

आ परसु सामोस टपुमे तब चरमा दिन मिलेटस सहरमे पहुचलियै।

16 एसिया परदेसमे देर हेतै से बिचार कैरके पावल एफिससमे नै जाइके निरनय करल्कै।

कथिलेत उ सकभर पेन्तिकोस पाबैनके दिनमे यरुसलेममे पुगैले हतार छेलै।

एफिससके अगुवासबसे पावलके बिदा

17 तब मिलेटससे पावल एफिसस सहरमे समाध पठाके मन्‍डलीके रेखदेख करैबलासबके बोलाइले पठाइल्कै।

18 जब उसब पुग्लै तब पावल ओइसबके कहल्कै,

“तोरासबके थाहे छौ कि,

जै दिनसे हम एसियामे एलियै तै दिनसे तोरासबके बिचमे कनङके आपन दिन काटने छेलियौ।

19 हम त धिरजके साथ आ लोर बह्‍या-बह्‍याके यहुदीसबके जालझेलके बावजुदो परभुके सेबा करतै रहलियै।

20 तोरासबके सहायता हैबला कामसब सब लोकसबके बिचमे परचार करैले आ तोरासबके घर-घरमे सेहो ज्याके सिक्छा दैले नै छोरलियौ।

21 हम यहुदीसब आ गिरिकसब पस्चाताप कैरके परमेस्वर दिसर घुमे आ अपनासबके परभु येसु खिरिस्‍टमे बिस्बास करे से बातके चेताइने चियै।

22 “आब हम पबितर आत्माके आग्या अनुसार यरुसलेम ज्यारहल चियौ।

ओते हमरा कथि-कथी हेतै,

से हम नै जानैचियौ।

23 महज हम अतबे जानैचियै,

कि हरेक सहरमे कैद आ सताबट भोगे परतै से बात हमरा पबितर आत्मा गबाही देने छै।

24 महज हम आपन जिबनके कोनो मोलके नै मानैचियै।

अतबेहेक मातर चाहैचियै कि,

परमेस्वर लोकसबके अनुगरह देने छै से सुसमाचार करैले हम अन्ततक दौरबरहा करी आ परभु येसुसे मिलल सेबाके काम पुरा करेसकी।

25 आब देख,

हम जानैचियै कि,

अहाँसब मेसे जकर-जकर बिचमे परमेस्वरके राजके बारेमे परचार करैत घुमलियै,

आब फेनो तुसब हमर मुह कहियो नै देखबिही।

26 तै खातिर आइ हम तोरासबके गबाही दैचियौ कि,

यदी तोरासब मेसे कोइगोरे नास हेबे त तकर दोसी हम नै हेबौ।

27 कथिलेत हम परमेस्वरके सरा योजना सुनाबैले पछामाथे नै ताकलियौ।

28 तैल्याके तोरासबके आपनो आ आपन पुरे जेरके रेखदेख करैत रह।

पबितर आत्मा तोरासबके ओइसबके चरवाह बनाइनेछौ कि तोरासबके परमेस्वरके मन्‍डलीके रेखदेख कर,

जकरा परमेस्वर आपन बेटाके लहुसे किन्‍नेछै।

29 हम जानैचियौ कि,

हम चैलगेलाके बाद तोरौरके बिचमे जङली नरहियासब एतौ आ जेरके बाँकी नै राख्तौ।

30 अहैसबके बिचसे झुठ बात सिखाइबला लोकसब निकल्‍तौ,

जे बिस्बासीसबके बहक्याके आपन दिसन तान्तौ।

31 तै खातिर होसियार रह,

कि हम तिन बरिसतक दिन-रात लोर बह्‍या-बह्‍याके लोकसबके समझाइते रहलियौ।

32 “आब हम तोरासबके परमेस्वरके जिम्‍मा आ ओकर अनुगरहके बचनमे सौपदैचियौ,

जैसे तोरासबके बिस्बासमे मजगुत बनाइले सक्‍तौ आ पबितर करल लोकसबके सङे उतराधिकार दैले सक्‍तौ।

33 हम कोनो लोकके सोना-चानी या बस्तरसबके लोभ नै करलियै।

34 तोरासबके थाहे छौ कि,

हम आपन हाथके मेहनतसे आपन आ सङे रहैबला सङीसबके जरुरत पुरा करलियै।

35 हम आपन सब काम तोरासबके कैरके देखा देलियौ कि,

तुहुसब अहिनङे मेहनत कैरके कमजोरसबके मदत कर आ परभु येसुके कहल बचन याद कर जे उ आपनेसे कहने छै,

‘लेनाइ से देनाइ मे आसिस छै’।”

36 तब पावल अतबेहेक कैहके ठेङहुनिया मारल्कै आ सबकोइ मिलके परथना करल्कै।

37 उसब एकदम कान्लै आ ओकरा पजियाके चुम्मा लेल्कै।

38 ओइसबके सबसे बेसी यी बातके दुख छेलै कि,

“आब से फेनो हमर मुह तुसब देखे नै पाबबिही।”

तब ओकरा पानी जहादतक पहुचादेल्कै।

पावल यरुसलेममे गेलै

21

1 एफिसस मन्‍डलीके अगुवासबसे बिदा भेलाके बाद हमसब पानी जहादसे सोझे कोस कहाइबला टपुमे पुगलियै।

दोसर दिन रोदस टपु पुगलियै आ ओतेसे पटारा नगरमे एलियै।

2 पटारासे फोनिके इलाकामे जाइबला एकटा पानी जहाद भेटल आ ओहैमे चहैरके हमसब गेलियै।

3 जाइते जाइते साइपरस देखा परलै आ ओकर दछिन कातसे सिरिया परदेस हैत हमसब टुरोस सहरमे एलियै।

ओतै जहादसे मालसमान उतारल्कै आ हम्हुसब उतरलियै।

4 हमसब ओते बिस्बासीसबके भेटलियै आ ओकरासबसङे सात दिनतक ओतै रहलियै।

पबितर आत्माके अगुवाइ पाइबके उसब पावलके यरुसलेममे नै जाइले बिन्ती करल्कै।

5 जब जाइबला समय आइबगेलै तब हमसब बिदा भ्याके आपन रस्तामे अगा बरहलियै।

चेलासब आपन घरबाली आ बाल-बच्‍चाकेसङे हमरासबके अरियातैले नगर बाहरतक एलै।

हमसब समुन्दरके पखामे ठेङहुनिया द्‍याके परथना करलियै।

6 ओकरबाद हमसब बिदा भ्याके पानी जहादमे चरहलियै,

आ उसब आपन घर दिसर घुइमके गेलै।

7 टुरोससे लगातार समुन्दर घुम-फिर कैरके हमसब टोलेमाइस सहरमे एलियै।

ओते बिस्बासी भाइ-बहिनसबके गोरलगी कैरके ओकरासबसङे एक दिन ओते रहलियै।

8 दोसर दिन बिहान बिदा भ्याके कैसरिया सहरमे एलियै,

आ सुसमाचार परचारक फिलिपके घरमे रहलियै।

खाना बटैबला काममे परेरितसब सेबा करैले छानल्हा सात गोरे मेसे एकगोरा फिलिपो छेलै।

9 ओकरा चारटा कुमाइरे बेटिसब छेलै।

उसब अगमबानी बोलै छेलै।

10 हमसब कुछदिन फिलिपके परिबारसबसङे रहलाकेबाद ओतै यहुदियासे अगाबस नामके एक गोरा अगमबक्‍ता हमरासबलग एलै।

11 उ हमरासबके लग आइबके पावलके डारमे बान्हल गम्छा ल्याके आपन हाथ आ टाङ बान्हके कहल्कै,

“पबितर आत्मा अनङ कहैछै,

जकर यी गम्छा चियै,

तकरा अहिना यरुसलेममे यहुदीसब बान्हतै आ आनजातके हाथमे सोइप देतै।”

12 यी बात सुइनके हमसब आ ओतेका भेल्हा सब लोकसब पावलके यरुसलेम नै जाइले बिन्ती करलियै।

13 महज पावल कहल्कै,

“तुसब कथिले काइनके हमर मनके तोरैचिही?

हम त यरुसलेममे बन्हाइले मातर नै,

महज हम त परभुके लेल मरैयोले तैयार चियै।”

14 पावलके रोकैले नै सकलियै त यी बात कैहके छोइर देलियै कि,

“परभुके इक्छा पुरा हेबे।”

15 तकरबाद हमसब आपन-आपन सर-समानसब तैयार कैरके यरुसलेमके लेल परस्थान करलियै।

16 कैसरियाके कुछ बिस्बासी सब सेहो हमरासबकेसङे एलै।

उसब हमरासबके साइपरसके एक गोरा पुरान चेला मनासोनके घरमे ल्यागेलै।

पावल यरुसलेममे याकुबके भेटलै

17 जब यरुसलेममे पुगलियै त ओतेका बिस्बासी सब बहौत खुसिसाथ हमरासबके स्वागत-सत्कार करल्कै।

18 तकर बिहानके पावल हमरासबके ल्याके याकुबके भेटैले गेलै।

ओते याकुब लग मन्‍डलीके रेखदेख करैबलासब जमा भेल छेलै।

19 पाबल ओइसबके गोरलगी करलाके बाद ओकर सेबकाइसे आनजातीसबके बिचमे सुसमाचार परचार करैबखत परमेस्वर केहन-केहन काम करल्कै,

से सब बात ओकरासबके कहल्कै।

20 पावलके बात सुनलाके बाद उसब परमेस्वरके इस्तुती करल्कै।

तकरबाद उसब पावलके कहल्कै,

“हौ पाबल भाइ,

अते हजारो-हजार यहुदीसब परभुमे बिस्बास कैरके मोसाके देल बेबस्थाके करा साथ पालन करैछै।

21 उसब अहाँके बारेमे सुन्‍ने छै जे,

आनजातीके बिचमे रहैबला यहुदीसबके अहाँ ‘मोसाके धरम नियमके आ ओकरासबके बाल-बच्‍चासबके खतना नै करैके आ रितिरिबाज पालन नै करैले’ कैहके सिखाइचियै।

22 आब कथी करल जाय?

अहाँ एलचियै से बात उसब अबस्य सुन्‍ने हेतै।

23 अहै खातिर हमरासबके बात मानु,

अते हमरासबसङे कौबला करैबला चार गोरा लोक छै।

24 ओकरासबके लाइबके अहु ओकरेसबसङे सुध हेबु,

आ ओकरासबके लागैबला खरच अहि भैर दियौ,

आ उसब आपन केस कटाबे।

अहिनङ अहाँके बेबस्था मानैत देखके अहाँमे लग्याल दोस सब झुठे चियै से कैहके सबकोइ थाह पाबतै।

25 आनजातीसब जे येसु खिरिस्टमे बिस्बास करने छै,

उसब मुरतिके चरह्‍याल चिज,

लहु,

घेच दाइबके मारल पसुके मौस नै खाइले आ अनैतिक देहके समबन्धमे अलग रहैले परतै कैहके हमसब आपन निरनय लिखके पठादेने चियै।”

26 तब पाबल उ चारुगोरेके लज्याके बिहान भेने आपनके सुध करल्कै,

तकरबाद सुधहैबला दिन कहिया पुरा हेतै आ उ सबके लेल चरहाइले जाइबला भेटीके जानकारी दैले उ मन्दिरमे गेलै।

पावल मन्दिरमे पकराउ परलै

27 जब सतमा दिन पुरा हेबे लागल रहै।

तब एसिया परदेससे एल कुछ यहुदीसब पावलके मन्दिरमे देखल्कै तखुन्ते उसब लोकसबके भिरके भरकाइल्कै आ पावलके पकरल्कै।

28 चिच्याके कहेलाग्लै,

“आबु,

आबु इजराएली बाबु-भैयासब,

मदत करु!

एह्‍या लोक चियै जे,

जतै-ततै ज्याके आपनौरके इजराएलीसबके बिरोधमे बोलैबला!

मोसाके नियमके नै मान आ मन्दिरमे पुजो नै कर कैहके सिखाइबला एह्‍या चियौ।

अतबेहेकरा नै यी औरो जातीके लोकसबके मन्दिरमे ढुक्‍याके पबितरो जगहके अपबितर कैरदेने छै।”

29 कथिलेत उसबके एफिसससे एल तरोफिमसके पावलेसङे बजारमे देखनेरहै आ पावले ओकरा मन्दिरमे आन्‍नेरहै से कैहके समझने रहै।

30 एह्‍या बातसे बजार भैर होहल्‍ला मैचगेलै आ लोकसब चारुदिसनसे दौरते एलै।

उसब पावलके पकैरके मन्दिर भितरसे घिसयाइते बाहर निकालल्कै तब मन्दिरके केबार लग्यादेल्कै।

31 उसब पावलके जानेसे माइर दैके बिचारमे छेलै,

महज तखुन्ते यी बातके खबर रोमी सेनापतीके कानमे पुगलै जे,

सौसे यरुसलेम सहरमे हुलदङा हेबे लाग्लै।

32 तब उ सेनापती तुरन्ते आपन कुछ सिपाही आ कप्‍तानसबके आपन सङमे लेल्कै आ दौरते लोकसबके भिर दिसन गेलै।

लोकसब जब सेनापती आ ओकर सैनिक आ कप्‍तानसबके देखल्कै तब देखैत मातर पावलके मारपिट करैले छोइर देल्कै।

33 सेनापती पावलके पकरल्कै आ दुइटा घुरीसे बान्हैले लगाइल्कै आ लोकसबके पुछल्कै,

“यी लोक कथी करल्कै?

यी लोक के चियै?”

34 महज भिरमे भेल्हा लोकसब ककरो कहै एकटा बात त दोसरके दोसर बात।

अहै कारन सेनापती झगराके खास बात थाहे नै पाबे सक्लै।

तै खातिर पावलके सिपाहीसब रहैबला गढ़मे लजाइके आग्या देल्कै।

35 सिपाहीसब पावलके लजाइत खिना लोकके भिर ओइसबके पछा लाइगगेलै।

सिरहीसे उपर जाइत खिना लोकसब पावलके मारैले दौरलै तब पावलके बचाइले बोइकके ल्यागेलै।

36 तबो तक लोकसब पावलके “ओकरा खतम कर।”

कैहके हल्‍ला करैत पछा पछा गेलै।

भिरके अगा पावलके आपन बिचार

37 जब सिपाहीसब पावलके गढ़के भितर लजाइत खिना सेनापतीके गिरिक भसामे कहल्कै,

“यदी अहाँ आग्या देबै त कुछ बात राखु।”

सेनापती कहल्कै,

38 “तु गिरिकियो भसा जानै चिही?

कि तुही चिही नै बिदरोह करैबला चार हजार हतियाराके मिसरी नेता?”

39 पावल कहल्कै,

“जी नै,

हजुर!

हम त किलिकिया टारसस सहरमे जलमल्हा एकटा यहुदी चियै।

हम ओहै नाम चलल सहरके एकटा नागरिक चियै।

दया कैरके हमरा यी लोकसबके अगा कुछ बात बोलैले दिय।”

40 सेनापती अनुमति देल्कै तब पावल सिरहीमे ठार भ्याके हाथसे सान्त हैले इसरा करल्कै।

जब लोकसब सान्त भेलै तब पावल हिबरु भसामे बोलैले लाग्लै।

22

1 “हौ भाइ-भैयारी आ बाबुसब,

अहाँसबके अगा हम आपन तरफमे जे कहैले चाहैचियै से सुनु।”

2 ओकरा हिबरु भसामे बाजैत सुइनके सब लोकसब चुपचाप रैह गेलै।

3 तब पावल कहल्कै,

“हम किलिकियाके टारसस सहरमे जलमल यहुदी चियै,

महज हमर अहै यहुदी सहरमे गुरु जी गमलिएलके चरनमे सिक्छा-दिक्छा भेलै।

हमसब पिते-पुरखासे मानैत ऐल धरमसास्तरके सिक्छा हम असलसे सिख्ने चियै।

आइ अहाँसब परमेस्वरिय सेबा परति जतहेक उत्साह देखेने चियै,

हम्हु ओतबेहेक उत्साह देखेने रहियै।

4 परभुके बाटमे लागल लोकसबके सताइत-सताइत जानसे माइर दै छेलियै।

हम्ही मरद आ जनी सबके पकैर-पकैरके ढोकैले लगाइ छेलियै।

5 हमर कहल बातके मुल पुजारी आ आपनौरके महासभाके सदससब गबाही दैले सक्‍तौ।

ओह्‍यासब हमरा दमस्कसमे रहैबला यहुदी भाइ-भैयारीसबके नामसे चिठी देल्कै आ ओइ चिठीमे हमरा परभु येसुमे बिस्बास करैबला सब लोकसबके पकरैके अधिकार मिलल छेलै।

अहै खातिर ओइसबके झिझिरसे बान्हके यरुसलेममे आइनके सजाइ दियाइबै से सोइचके हम दमस्कस दिसन गेलियै।

परिबरतन समबन्धमे पावलके गबाही

(परेरित ९:१-१९, २६:१२-१८)

6 “हम ओते जाइत जाइत दिनके दुपहर भेल छेलै,

हम दमस्कस लग आइब गेलछेलियै तहै बखत अकाससे अचानक एकटा बरका इजोत हमर चारुकात चम्कलै।

7 हम भुइयामे खैस परलियै।

तहै बखत हम एकटा एहेन अबाज सुनलियै,

‘साउल,

ऐ साउल तोहे हमरा कथिले सताबैचिही?’

8 तब हम कहलियै,

‘परभु!

अहाँ के चियै?’

उ कहल्कै,

‘हम नासरतके येसु चियै,

जकरा तु सतारहल चिही।’

9 हमर सङीसब इजोत त देखल्कै महज जे हमरसे बात करैतरहै तकर बात नै बुझ्लै।

10 हम कहलियै,

‘आब हम कथी करबै,

परभु?’

परभु जबाब देल्कै,

‘उइठके दमस्कस सहरमे जो,

ओतै तोरा परमेस्वरके खटेल्‍हा कामसबके बारेमे कहतौ।’

11 ओहै चम्कैबला इजोतके कारन हम आन्हर भेल रहियै तब ओतेका सङीसब हमर हाथ पकैरके दमस्कस पुगादेल्कै।

12 “दमस्कसमे हननिया नामके एक गोरे हमरसे भेटघाट करैले एलै।

उ मोसाके नियमके पालन करैबला धरमी लोक रहै आ दमस्कसमे रहैबला सब यहुदीसब ओकरा बहुत आदर करैतरहै।

13 उ लोक हमर कातमे ठन्ढा भ्याके कहल्कै,

‘भाइ साउल,

तोहे फेनोसे देखैबला भ्याजो।’

उ अतहेक कहैत मातर हम देखे लागलियै।

14 तकरबाद उ हमरा कहल्कै,

‘आपनौरके पुरखाके परमेस्वर आपन इक्छा अहाँके बुझहाइले,

आपन धारमिक सेबकके देखाबैले आ आपन मुहके बात सुनाबैले पहिनेसे अहाँके चुन्‍नेछै।

15 कथिलेत तु आपन आँखसे देखल आ कानसे सुनल सब बात लोकसबके अगा ओकर गबाही हेबे परतौ।

16 तै खातिर आब कथिले ढिला-सुस्ती करैचिही?

उठ आ बप्‍तिस्मा ले आ येसुके नाम ल्याके आपन पापसे सुध हो।’

17 “हम ओतेसे यरुसलेम गेलियै तब मन्दिरमे परथना करैत परभुमे धियानमग्न भेलियै

18 आ परभुके दरसन पाबलियै तब दरसनमे परभु हमरा कहल्कै,

‘हबर-हबर यरुसलेमसे जल्दीए चैल जो कथिलेत लोकसब हमर बारेमे देल तोहर गबाही नै स्विकारतौ।’

19 तब हम परभुके जबाब देलियै,

‘यी बात अकरौरके थाहे छै जे हमसब सभाघरसबमे ज्या-ज्याके तोरा बिस्बास करैबलासबके पकैरके पिटै छेलियै आ जहलमे ढोइकके राखै छेलियौ।

20 तोहर गबाही दैबला स्तिफनसके लहु-लहुवान कैरके मारैत खिना हम ओतै लगमे ठारभेल रहियौ।

ओकरा मारैबलासब सङे मिलके ओकरौरके बस्तरके रखबारी कैरके बैठल रहियै।’

21 महज परभु हमरा कहल्कै,

‘तु जो,

कथिलेत हम तोरा दुर-दुर गैर-यहुदीसबके बिचमे पठाइबौ’।”

22 लोकसब पावलके यी बात “हम तोरा दुर-दुर गैर-यहुदीसबके बिचमे पठाइबौ,

सुनते मातर” उसब जोर-जोरसे हल्‍ला करैत कहेलाग्लै,

“दुनियासे अकर नाम निसान मेटा दहै।

कथिलेत यी जिबित रहैके योग्यके नै छै।”

23 उसब जोसमे आइबके आपन-आपन बस्तर हबामे उराइत रहै आ उपर अकासमे गरदा उराइत हल्‍ला करैछेलै।

24 तब यी देखके सेनापती पावलके भितर लगेलै आ कोरासे मारैके आदेस दैत कहल्कै,

“अकरा कोरासे माइर-माइरके पुछ तब यहुदीसब कथिले खिस्‍याल छेलै से पता लागतौ।”

25 जब सिपाहीसब कोरासे मारैले पावलके बान्हने छेलै तब लगेमे ठन्ढा भेल कप्‍तानके पावल पुछल्कै,

“कि रोमी कानुन अनुसार रोमी नागरिक अपराधी नै छै तैयो कोरासे मारैले मिलैछै?”

26 कप्‍तान यी बात सुइनके सेनापती लग ज्याके कहल्कै,

“अहाँ यी कथी करैचियै?

यी लोक त रोमी नागरिक चियै!”

27 यी बात सुइनके सेनापती गढ़ भितर ढुक्लै आ पावलके पुछल्कै,

“कि साँचोके तु रोमी लोक चिही?”

पावल जबाब देल्कै,

“जी,

हम रोमी नागरिक चियै!”

28 तब सेनापती पावलके कहल्कै,

“हमरा त रोमी नागरिक हैले बहौत खरच करे परलछै।”

पावल जबाब देल्कै,

“महज,

हम जलमेसे रोमी नागरिक चियै।”

29 यी बात सुनैत मातर पावलके पुछ-ताछ करैबला लोकसब पछा हैट गेलै।

पावल रोमी नागरिक हैतो परभी अनङ घुरीसे बान्हैले लगेलाके कारन सेनोपती डेरागेलै।

यहुदी महासभाके अगा पावल

30 तकर बिहानके यहुदीसब पावलके कथिले दोस लगारहलछै,

से बातके पता लगाइले सेनापती चाहैछेलै।

तै खातिर उ मुल पुजारी आ महासभाके सब सदससबके बोल्याके जम्‍मा हैले आदेस देल्कै आ पावलके लज्याके सबके अगा ठन्ढा करल्कै।

23

1 तब पावल महासभा दिसर एकटक लग्याके ताकल्कै आ कहल्कै,

“हौ भैयारीसब,

हम आपन सुध मनसे परमेस्वरके नजरमे आइके दिनतक निरदोस जिबन बिताइने चियै।”

2 यी बात सुइनके परधान पुजारी हननिया ओकर लगमे ठारभेल लोकसबके आदेस दैत कहल्कै,

“पावलके मुहमे थापर लगा।”

3 महज पावल हननियाके कहल्कै,

“हे कपटी लोक!a

परमेस्वर तोरो ओहिनङ करतौ।

तु नियम अनुसार हमर नियाइ करैले बैठल चिही तैयो नियम बिपरित हमरा मारैले आदेस करैचिही?”

4 लगमे ठारभेल लोकसब कहल्कै,

“कि तु परमेस्वरके परधान पुजारीके अपमान करैचिही?”

5 तब पावल जबाफ देल्कै,

“भाइसब,

हमरा थाह नै छेलै कि उ परधान पुजारी चियै।

धरमसास्तरमे लिखल छै,

‘तु आपन परजाके सासकके बिरोधमे नै बोल’।”

6 जब पावल ओइ महासभामे सदुकी आ फरिसी दलके लोकसब छै से थाह पाबल्कै तब जोरसे कहल्कै,

“हौ भाइ-भैयारीसब,

हम फरिसीके बेटा फरिसीये चियै।

मरल लोकसब फेनो जिबित हैछै तैमे बिस्बास करलाके कारन हमर यी उपर मुदा चैल रहल छै।”

7 पावलके एहेन बात सुइनके फरिसीसब आ सदुकीसबमे मनमोटाब भेलै आ सभा फुइट गेलै।

8 (कथिलेत सदुकीसब मरल लोकसब फेनो जिबित हैछै,

स्वरगदुतसब आ आत्मासब छै कैहके बिस्बास नै करैछेलै महज फरिसीसब यी बातमे बिस्बास करैछेलै।)

9 तब ओते जोर-तोरसे होहल्‍ला भेलै आ फरिसी दलके कुछ धरमगुरुसब खरा भ्याके सदुकीसबके घोर बिरोध करैत कहल्कै,

“हमसब यी लोकमे कोनो दोस नै देखलियै।

यदी अइ लोकसे आत्मा या स्वरगदुते बोल्तै त कथी भेलै!”

10 जब ओइसबमे मतभेद बरहैत गेलै तब सेनापती डेरागेलै जे पावलके उसब टुकरा-टुकरा कैर नै दै।

तैल्याके उ सैनिकसबके निचा ज्याके पावलके ओइसबके बिचसे जबरजस्तीसे गढ़मे लजाइले आग्या करल्कै।

11 ओहै रात परभु पावलके लगमे खरा भ्याके कहल्कै,

“पावल,

साहस कर!

कथिलेत जहिना यरुसलेममे हमर बारेमे गबाही देने छेल्ही तहिना तोरा रोममे सेहो गबाही दैले परतौ।”

पावलके मारैके योजना

12 तब बिहाने यहुदीसब एकआपसमे मिलके सल्‍लाह करल्कै आ किरिया खेल्कै,

“जाबेतक पावलके नै मारबै ताबेतक हमसब ने कुछो खेबै ने पिबै।”

13 यी योजना बनाइबला चालिस गोरेसे बेसी छेलै।

14 तकरबाद उसब मुल पुजारीसब आ यहुदी अगुवासब लग ज्याके कहल्कै,

“पावलके नै मारै तक हमसब कुछो नै खेबै कैहके किरिया खेनेचियै।

15 तै खातिर अहाँसब आ महासभा मिलके सेनापतीके निबेदन करु कि,

ओकर मुदाके निरनय औरो निकसे करे परतै कैहके बहाना बनाके ओकरा अते आन।

तब अते उ आबैसे पहिने हमसब ओकरा जानसे माइर देबै।”

16 जब पावलके भैगना यी योजनाके बारेमे थाह पाबल्कै तब गढ़मे ज्याके पावलके सुन्यादेल्कै।

17 तखुन्ते पावल एकटा कप्‍तानके बोल्याके कहल्कै,

“यी छौराके सेनापती लग पुगादहै,

कथिलेत उ ओकरा कुछो कहैले चाहैछै।”

18 तब कप्‍तान पावलके भैगनाके सेनापती लग पुगादेल्कै आ कहल्कै,

“बन्दी पावल हमरा बोल्याके यी छौराके अहाँ लग ल्याजो कहल्कै,

कथिलेत अहाँके कुछो बात कहैके छै।”

19 तब सेनापती उ छौराके हाथ पकैरके एक कातमे लज्याके पुछल्कै,

“तु हमरा कथी कहैले चाहैचिही?”

20 उ जबाफ देल्कै,

“बिहान यहुदीसब पावलके बारेमे सोधखोज करैके बहानामे महासभामे आनैले अहाँसङे बिन्ती करैले मेल करनेछै।

21 महज अहाँ ओइसबके बिन्ती स्विकार नै करबै,

कथिलेत उसबमेसे चालिस गोरेसे बेसी लोकसब पावलके नै मारैतक हमसब खानपिन नै करबै कैहके किरिया खेनेछै।

अखनियो उसब मौकामे छै मातरे अहाँके आसमे असियाल छै।”

22 तब सेनापती उ छौराके एहेन आग्या द्‍याके पठाइल्कै,

“तु यी बात हमरा कहने चिही कैहके ककरो नै कहिहे।”

पावल कैसरियामे पठ्‍यालगेलै

23 तकरबाद सेनापती दुइटा कप्‍तानके बोल्याके कहल्कै,

“आइ रातके न बजे दुइ सय सैनिकसब,

सतरी गोरे घोडसबारसब,

आ दुइ सय भलाधारी सैनिकसबके कैसरिया जाइले तयार कैरके राख।

24 पावलोके लेल घोराके बन्दोबस करिहे आ ओकरा सुरक्छित साथ बडा-हाकिम फेलिक्स लग पहुचादैहिए।”

25 अतबे कैहके बडा-हाकिमके लेल एकटा एहेन पतर लिखल्कै,

26 “माननिय बडा हाकिम फेलिक्स,

हम क्लौडिया लुकियसके तरफसे अभिबादन!

27 यहुदीसब यी लोकके पकरने छेलै आ ओकरा मारैले खोजल्कै।

महज जब हम सैनिकसबजरे ओते गेलियै तब हम यी लोक रोमी नागरिक चियै से थाह पाबलियै आ हम ओकरा छोराके आनलियै।

28 हम जानैले चाहैचियै कि उसब कोन आरोपमे अकरा दोस लगारहलछै,

तहैलेल हम ओइसबके महासभामे अकरा हाजिर करेलियै।

29 तब हमरा थाह भेलै कि ओइसबके धारमिक नियमके बारेमे अकरा दोस लगाइने छै महज मिरतुदन्ड दैके या बन्दी करैबला कोनो दोस हमरा नै भेटल।

30 जब हमरा यी लोकके मारैके योजनाके बारेमे थाह भेलै तब तुरन्त अकरा अहाँके लग पठाइलियै।

तब अकरा दोसो लगाइबलासबके अहाँके अगा बयान दैले आदेस करने चियै।”

31 तहिनङे सैनिकसब आदेस बमोजिम राता-रात पावलके एन्टिपाटरिस सहरमे पुगादेल्कै।

32 तब बिहान भेने पावलके घोरसबार सैनिकसबके अगा दिसर सङे जाइले ओइसबके छोइरके सैनिकसब गढ़मे घुइमके गेलै।

33 जब उसब कैसरियामे पुग्लै तब बडा हाकिमके पतर सङे पावलके ओकर जिमामे सोइप देल्कै।

34 उ पतर परहल्कै आ पावलके सबाल करल्कै,

“तु कोन इलाकाके चिही?”

पावल जबाफ देल्कै,

“हम किलिकिया परदेसके चियै।”

35 उ कहल्कै,

“तोरा आरोप लगाइबलासब एतौ तब मातरे हम तोहर बात सुन्बौ।”

तकरबाद उ पावलके हेरोदके दरबारमे पहरा द्‍याके राखैले आदेस देल्कै।

a 

२३:३ हे कपटी लोक! हे चुनासे निपल भिता!

पावल फेलिक्सके अगामे

24

1 पाँच दिनके बाद परधान पुजारी हननिया,

कुछ अगुवासब आ तरतुल्‍लस नामके एकटा ओकिलके ल्याके कैसरिया सङे ओते एलै।

तब उसब पावलके बिरोधमे हाकिमके अगा आरोप लगाइल्कै।

2 तब पावलके बोलाइल्कै आ तरतुल्‍लस ओकरा आरोप लगाइले लाग्लै,

“माननिय फेलिक्स,

अहैके कारन हमसब अतहेक बरिससे सान्तीसे बैठे सकल चियै,

आ यी देसमे अहाँके बुइधसे बहुतो सुधारके कामसब भेल छै।

3 यी बात हर परकारसे सगरो हमसब धन्यबादके साथ स्विकार करैचियै।

4 आब हम अहाँके बेसी समय लैले नै चाहैचियै,

तैयो हमरासबके बिन्ती दया कैरके कन्हिको सुइनलिय।

5 कथिलेत यी कलह मचाइबला लोक चियै,

सरा सन्सारके यहुदीसबमे हुलदङा मचाइते घुमैछै आ नासरी कहाइबला झुठा-पन्थके मुल अगुवा चियै।

6 यी लोक मन्दिरके असुध करैके कोसिस करैछेलै,

महज हमसब एकरा पकरलियै।

[हमसब आपन धारमिक नियम अनुसार फैसला कैरदेने रहतियै।

7 महज सेनापती लुसियस आइबके अकरा जबरजस्ती हमरासबके हाथसे बचाके ल्यागेलै,

8 आ अहाँके लग हाजिर हैले हमरासबके आग्या देल्कै।]

यदी अहाँ आपनेसे सबाल करबै त, हमसब ओकर बिरोधमे लग्याल आरोप ठिक छै कैहके थाह हेतै।”

9 तब औरो यहुदीसब यी बात ठिक छै कैहके सहमति जनाइल्कै।

पावलके जबाफ

10 जब बडा-हाकिम पावलके बोलैके इसरा करल्कै तब पावल जबाफ देल्कै,

“हमरा थाह छै कि,

अहाँ बहुत बरिस पहिनेसे यहुदी जातीके नियाइधिस भेलचियै,

तैल्याके हमरा अहाँके अगामे बयान दैले उत्साह मिलल छै।

11 हम यरुसलेममे परमेस्वरके आराधना करैले एल बारह दिनसे बेसियो नै भेल छै।

अहाँ यी बात आपनोसे पता लगाबे सकैचियै।

12 हमरा दोस लगाइबलासब नै त कोनो लोकसङे झगरा करैत देखल्कै,

नै त मन्दिरमे,

नै त सभाघरमे या सहरमे लोकसबके बहकाइत देखल्कै।

13 नै त उसब हमर उपर लग्याल आरोपके कोनो परमान दैले सक्‍तौ।

14 हँ,

हम स्विकार करैचियौ कि,

परभुके रस्तामे हम चलैचियै,

जकरा उसब झुठा पन्थ कहैछै।

हम आपन पुरखासबके परमेस्वरके आराधना करैचियै,

आ मोसाके देल बेबस्था आ अगमबक्‍ताके किताबमे लिखल बमौजी सब बातमे बिस्बास करैचियै।

15 हम्हु उसब जखा परमेस्वरमे धरमी आ अधरमी दुनु मरलाके बाद फेनो जिबित हेतै तैमे आसा राखैचियै।

16 तै खातिर परमेस्वर आ लोकसबके नजरमे हम निरदोस रहैले चाहैचियै।

17 “बहुत बरिस बितलाकेबाद हम आपन जातीके भाइ-भैयारीसबके दान आ परमेस्वरके भेटी चरहाबैके लेल यरुसलेम एल छेलियै।

18 एह्‍या काम कैरते-कैरते उसब हमरा मन्दिरमे देखल्कै।

तखैन हम सुध हैबला बिधी पुरा कैरलेने छेलियै।

ओते कोनो किसिमके भिर-भाड आ हो-हल्‍लो नै छेलै।

19 महज हमरा एसियाके कुछ यहुदीसब मन्दिरमे देखल्कै।

यदी हमर बिरोधमे कुछो छै त उसब आरोप लगाबैले सक्‍तियै।

20 या त आपनेसे आइबके कहे कि हमरमे कोन दोस भेटेल्कै।

21 केबल एकटा बातके मातरे दोस लगाइले सकैछै,

कि हम उसबके बिचमे जोरसे कहने छेलियै ‘मरलसब फेनो जिबित हैछै तकर बिसयमे आइ हमर मुदा चैलरहल छै’।”

22 महज फेलिक्सके परभुके उ रस्ताके बारेमे निकसे जानकारी भेलाके कारन उ एहेन कैहके उसबके पठादेल्‍कै,

“जबतक सेनापती लुसियस नै एतौ ताबेतक यी मुदाके फैसला नै हेतौ।”

23 अतबे कैहके फेलिक्स पावलके कुछ स्वतन्तरसङे पहरामे राखिहे,

आ ओकर सङीसबके आबसेक्‍ता पुरा करैले नै रोकिहे कैहके कप्‍तानके आदेस देल्कै।

फेलिक्स आ दुरसिल्‍लाके सामने पावल

24 कुछ दिनकेबाद फेलिक्स आपन यहुदी घरबाली दुरसिल्‍लाके ल्याके एलै।

तब पावलके बोल्याके येसु खिरिस्‍टके बिस्बासके बारेमे ओकरसे सुनल्कै।

25 जब पावल धरमी भ्याके काम करे परतै,

आपन मनके बसमे राखे परतै आ आबैबला नियाइके बारेमे बोल्‍लै तब फेलिक्स डेरेलै आ कहल्कै,

“अखुन जो,

मौका मिल्तौ त हम फेनो तोरा बोलाइबौ।”

26 पावलसे कुछ पैसा मिल्तै कि तैके आस करने छेलै।

तैल्याके उ पावलके बेर-बेर बोल्याके बातचित करैछेलै।

27 दुइ बरिसके बाद फेलिक्सके ठाममे परकियस फेस्तस बडा-हाकिम भेलै।

तब उ यहुदीसबके खुसी राखैले पावलके जहलेमे बन्द कैरके गेलै।

फेस्तसके अगामे पावल

25

1 फेस्तस आपन परान्तमे एलाके तिन दिन बाद कैसरियासे यरुसलेम गेलै।

2 ओते मुल पुजारीसब आ यहुदी अगुवासब पावलके बिरोधमे दोस लगाइल्कै,

3 आ पावलके यरुसलेम पठादिय कैहके बिन्ती करल्कै,

कथिलेत उसब पावलके रस्तेमे मारैके योजना बनाइने रहै।

4 महज फेस्तस कहल्कै,

“पावल कैसरियाके जहलमे बन्द छै आ हम ओते जल्दीए ज्यारहलछियै।

5 यदी अहाँसबके अगुवासब हमरसङे जाइले चाहैछै त पठादियौ आ यी लोक कोनो खराबी करनेछै त ओतै दोस लगाइबै।”

6 फेस्तस आठ-दस दिनतक उसबसङे यरुसलेममे रैहके कैसरिया घुइमके एलै।

तब बिहानके नियाइ-आसनमे बैठके पावलके बोलाइले आदेस करल्कै।

7 जब पावल ओते एलै तब यरुसलेमसे एल्हा यहुदीसब ओकर अगल-बगल खरा भ्याके गम्भीर किसिमके दोस लगाबे लाग्लै महज उसब कोनो दोसके परमान देलै नै सकल्कै।

8 तब पावल आपन पक्छमे बोले लाग्लै,

“हम नै त यहुदी नियमके बिरोधमे,

नै मन्दिरके बिरोधमे,

आ नै कैसरके बिरोधमे कोनो अपराध करने चियै।”

9 महज फेस्तस यहुदीसबके खुसी करैके लेल पावलके पुछल्कै,

“कि तु यरुसलेम ज्याके ओतै हमर अगा यी बातके बारेमे हम तोहर फैसला कैरदेबौ से चाहैचिही?”

10 महज पावल कहल्कै,

“हम कैसरके नियाइ-आसनके अगा खरा चियै।

हमर नियाइ अतै होना चाही।

अहाँके निकसे थाह छै कि हम यहुदीसबके बिरोधमे कोनो खराबी नै करने चियै।

11 अगर हम कोनो अपराध करने चियै त हम मरैले तयार चियै।

महज उसब जे आरोप हमरा लगारहलछै तैके कोनो परमान नै छै त हमरा कोइ नै उसबके हाथमे सोपैले सक्‍तै।

हम बडा-हाकिम कैसरसे बिन्ती करैचियै।”

12 तब फेस्तस आपन सलाहकारसबसे छलफल कैरके जबाफ देल्कै,

“तु बडा-हाकिम लग जाइले बिन्ती करलिही,

तै खातिर हम तोरा ओकरलग पठाइचियौ।”

राजपाल फेस्तस आ रजा अगरिपास

13 कुछ दिनके बाद रजा अगरिपास आ ओकर बहिन बरनिकी फेस्तसके स्वागत करैले कैसरिया एलै।

14 उसब कुछदिन कैसरियामे रहलै आ फेस्तस उसबके पावलके बारेमे कहल्कै,

“अते एकटा लोक छै,

जकरा फेलिक्स जहलमे बन्द कैरके छोइर देनेछै।

15 जब हम यरुसलेम गेलछेलियै तब मुल पुजारीसब आ औरो यहुदी अगुवासब ओकर बिरोधमे दोस लगाइने रहै आ ओकरा दन्ड देबे परतै कैहके बिन्ती करने छेलै।

16 महज हम जबाफ देलियै,

रोमीसबके एहेन चलन नै छै,

कोनो भि लोकके दन्ड देबेसे पहिने जबतक दोस लगाइबलाके अगा खरा भ्याके आपन बचाउके लेल जबाफ दैके मौका नै मिलैछै।

17 जब उसब अते हमरासङे एलै तब हम देर नै कैरके बिहान पावलके नियाइके अदालतमे हाजिर हैले आग्या देलियै।

18 तब बिरोधीसब ओकरा दोस लगाबे लाग्लै,

महज उसब एहेन कोनो आरोप लगाबे नै सकल्कै जे सोच्‍ने छेलियै।

19 महज ओकरासे ओइसबके आपन धरमके बारेमे बिबाद छेलै आ मरल येसुके बारेमे छेलै,

जकरा पावल जिबिते छै कैहके जोर देने रहै।

20 यी बातके हम कनङके खोज-तलास करबै से दोधारमे परलियै।

तैल्याके हम ओकरा पुछलियै,

‘कि तु यरुसलेम ज्याके ओतै हम तोहर फैसला कैरदेबौ से चाहैचिही?’

21 महज पावल कैसरसे फैसला करल जाय कैहके बिन्ती करलाके कारन ओकरा कैसर लग नै पहुचाबै तक पहरामे राखैले आदेस देलियै।”

22 तब यी बात सुइनके अगरिपास फेस्तसके कहल्कै,

“हमरा आपनेसे ओकर बात सुनैले मन लाग्लै।”

तब उ कहल्कै,

“अहाँ बिहाने ओकर बात सुइनलेबै।”

पाबल अगरिपासके अगामे

23 तकर दोसरदिन अगरिपास आ बरनिकी बरका धुमधामके साथ सेनापतीसब आ सहरके परमुख लोकसबसङे सभामे एलै।

तब फेस्तस पावलके हाजिर करैले आदेस देल्कै।

24 फेस्तस कहल्कै,

“रजा अगरिपास आ उपस्थित भेल भलादमी लोकसब,

अहाँसब यी लोकके देखैचियै कि,

अकर बारेमे यरुसलेममे आ अतौ सब यहुदी जातीसब ‘आबसे यी लोक जिबित रहैके योग्यके नै चियै’ कैहके जोरसे हल्‍ला करैत माङ करनेछेलै।

25 महज हम यी लोक मिरतुदन्ड पाबैके कोनो दोस नै भेटलियै।

तब उ आपने रोमी समराट कैसर लग जाइले बिन्ती करलाके कारन हम ओकरा कैसर लग पठाबैके निरनय करलियै।

26 अकर बारेमे हमरा कैसरके लिखैले कुछो खास बात थाह नै छै।

तै खातिर हम ओकरा अहाँसबके अगा आ खास कैरके रजा अगरिपासके अगामे आनैले चाहलियै कि हमसब ओकर छनबिन करबै आ हमरा कुछ लिखैके लेल भेटत।

27 कथिलेत कोनो दोसे बिना ओकरा पठाइले हमरा निक नै लाग्तै।”

26

1 तकरबाद अगरिपास पावलके कहल्कै,

“अहाँके आपन पक्छमे बोलैके अनुमति छै।”

तब पावल आपन हाथ पसारके आपन सफाइ देबेलाग्लै-

2 “हे रजा अगरिपास,

यहुदीसब हमर उपर लगेल्हा सब आरोपके बिसयमे आइ हम अहाँके सामने आपन बात राखैले मौका पाबलियै यी हमरलेल सौभाग्यके बात चियै।

3 कथिले कि अहाँ यहुदीसबके रितिरिबाजसे भिनल आ बाद-बिबाद हैबला बातसबसे जानकार लोक भेलाके कारन हमर बात धियान द्‍याके सुइन दिय कैहके बिन्ती करैचियै।

4 “हम आपन जातीके बिच आपन देसमे आ यरुसलेममे आपन बचपन कनङके बितेलियै से बात यहुदीसब निकसे जानैछै।

5 उसब हमरा बहुत पहिनेसे जानैछै आ यदी उसब चाहतै त यी बातके गबाही द्‍या सकैये कि हम आपन धरमके एकटा बहुत कटरबादी पन्थमे रैहके एक फरिसी जिबन बिताइने चियै।

6 परमेस्वर हमरसबके पितापुरखाके करल परतिग्यामे हम आसा राखलाके कारन आइ हम अहाँके अगा ठरा भेल चियै।

7 ओह्‍या बचन पुरा हेबे तै आसमे हमरासबके बारहो कुल पुरे मनसे दिन रात भक्‍ति करैत आइबरहल छै।

हे रजा अगरिपास,

हम्हु एह्‍या आसा राखलाके कारन यहुदीसब हमरा दोस लगेने छै।

8 परमेस्वर मरलहासबके जियाइछै तै बातमे अहाँसब कथिले बिस्बास नै करैचियै?

9 “हम्हु सोचै छेलियै कि, येसु नासरीके नामके बिरोधमे बहुत काराबाही करेके परतै।

10 हम यरुसलेममे ओहै परकारसे बिरोध करलियै,

मुख पुजारीसबके अखतियार पाइबके परमेस्वरमे बिस्बास करैबला लोकसबके जहलमे ढोकलियै आ जब ओइसबके मिरतु दन्ड दैछेलै त हमे ओइसबके बिरोधमे सहमति दैछेलियै।

11 बेर-बेर सभाघरसबमे ज्याके ओकरासबके दन्ड द्‍याके उसब परभु नै माने कैहके कोसिसो करलियै।

हम तामससे चुर भ्‍यागेलियै आ ओकरासबके आनो देसके सहरसबमे ज्याके सताबैले लागलियै।

12 “अहिनङ मुख पुजारीसबसे अधिकार आ आग्या पाइबके हम दमस्कस सहर दिसर गेलियै।

13 हे रजा,

हम रस्तामे जाइत खिना दुपहरमे स्वरगसे एहेन इजोत देखलियै जे सुरुजोके इजोतसे तेज हम आ हमर सङीसबके चारुकातमे चमकलै।

14 सबगोरे जमिनपर खैस परलियै।

तहै बखत हम हिबरु भसामे एहेन कहैत सुनलियै,

‘साउल,

ऐ साउल,

तु हमरा कथिले सताइचिही?

तु हमर बिरोध कैरके आपनेमे कथिले दुख उठ्‍यारहल चिही।’

15 तब हम पुछलियै,

‘परभु,

अहाँ के चियै?’

परभु हमरा उतर देल्कै,

‘हम येसु चियै,

जकरा तु सताबै चिही।

16 आब उठ!

आपन टाङ पर ठन्ढा हो,

हम तोरा दरसन अइलेल देलियौ जे हम तोरा सेबक आ हमर गबाही दैबला लोक बनाबी।

आ जे कुछो हमर बिसयमे देखने चिही आ जे कुछो हम तोरा देखाइबौ ओकर तु साक्छी हेब्ही।

17 हम तोरा तोहर आपने जाती आ आन जातीसबसे बचाइबौ।

हम तोरा आनजातीसब लग अइलेल पठारहल चियौ कि,

18 तु ओकरासबके आँख खोइलके अन्हारसे इजोतमे आ सैतानके बन्धनसे परमेस्वर दिसर घुमाबे।

जैसे उसब हमरमे बिस्बास करे आ ओकरसबके पाप छमा भ्याजाय आ परमेस्वरके पबितर करल लोकसब रहल ठाममे रहे पाबे’।

19 “तहैलेल,

हे रजा अगरिपास,

हम स्वरगिय दरसनके आग्या पालन करलियै।

20 पहिने दमस्कस आ यरुसलेममे तब सारा यहुदिया परदेसमे,

आ आनजातसबके सेहो हम ज्याके परचार करलियै कि आपन-आपन पाप माइनके पस्चाताप कैरके परमेस्वरमे बिस्बास करु आ आपन कामसबसे हिरदय परिबरतन भेल परमान देखाबैले सिखेलियै।

21 तहिलेल यहुदीसब हमरा मन्दिरमे पकैरके मारैले कोसिस करल्कै।

22 महज आइके दिनतक हम परमेस्वरसे सहायता पाइबिये रहलचियै।

अहै खातिर हम अते ठन्ढा भ्याके छोटका-बरका सबके गबाही दै चियै।

अगमबक्‍तासब आ मोसाके कहल बचन अबस्य पुरा हेतै से बातसबके अलाबा हम कोनो बात बेसीसे नै कहनेचियै।

23 खिरिस्टके दुख भोगैये परतै आ उ मरलहासबमेसे जिबित भ्याके उठैबला पहिन्का भ्याके उ यहुदी आ आनजातीके इजोतके सन्देस सुनेतै।”

24 पावल यी बातसब आपन बचाउके लेल कहैत खिना फेस्तस जोरसे कहल्कै,

“ऐ,

पावल तुहे पागल भ्यागेल चिही!

तोहर बहुत ग्यान तोरा पागल बन्यादेनेछौ।”

25 पावल कहल्कै,

“हे परतापी फेस्तस,

हम पागल नै चियै,

महज हम जे कहैचियै उ एकदम सत आ जाइज छै।

26 खुद रजा अगरिपासके यी बातसब मालुम छै तै लेल हम ओकर सामने निडर भ्याके बोइलरहल चियै।

हम बिस्बास दियाबैचियौ कि कोनो भि बात ओकरसे घोसरल नै छै।

कथिलेत यी सब बातसब गुप-चुपमे नै भेल छै।

27 रजा अगरिपास,

कि अहाँ अगमबक्‍तासबमे बिस्बास करैचियै?

हम जानैचियै कि अहाँ पक्‍का बिस्बास करैचियै।”

28 अगरिपास पावलके कहल्कै,

“कि अहाँ हमरा थोरबेहेक समयमे खिरिस्‍टियन बनाबैले चाहैचियै?”

29 पावल उतर देल्कै,

“एके रतिमे या बहुत देरमे हेबे,

हम परमेस्वरसे परथना करैचियै कि हथकरी छोइरके,

अहाँ मातरे नै बल्की उ सबगोरे जे आइ हमर बात सुनै छै,

से सबगोरे हमरे जखा हेबे।”

30 अतहेक कहैत मातर रजा अगरिपास,

बडा हाकिम फेस्तस,

बरनिकी आ ओकरसङे बैठलहा सब गोरे ठन्ढा भेलै।

31 तब उसब निकलै बखत एकदोसरसे एहेन कहैत निकल्‍लै,

“यी लोक त जहलमे ढोकाइबला या मिरतु दन्डके सजाय पाबैबला एहेन कोनो काम नै करने छै।”

32 अगरिपास फेस्तसके कहल्कै,

“यदी यी कैसरसे बिन्ती नै करने रहतियै त अकरा छोइर देतियै।”

पावलके रोम यातरा

27

1 जब हमसब पानी जहादसे इटालिया देस जाइले निरनय भेलै तब उबस पावलके औरो कैदीसबसङे समराट अगस्तसके सेनाके कप्‍तान युलियसके जिमा लग्‍यादेल्कै।

2 हमसब एन्डरामिटेनोससे एसिया परदेसके समुन्दर काते-काते परैबला सहरसब हैत जाइबला जहादमे चहैरके यातरा सुरु करलियै।

अरिस्ताखरस नाम भेल्हा थेसलोनिके इलाकाके एक गोरे माकेडोनि हमरासबकेसङे सेहो छेलै।

3 ओकर बिहान हमसब सिदोन इलाकामे पुगलियै।

युलियस पावल उपर दया देख्याके ओकर साथी-संङीसबसे आपन-आपन आबसक्‍ताके सरसमानसब आनैले अनुमति देल्कै।

4 ओतेसे फेनो हमसब पानी जहादमे चललियै,

आ हबा उलटाकातसे बहैके कारन हमसब साइपरस टपुके सहारा लैत गेलियै।

5 किलिकिया आ पामफिलिया इलाकाके नजदिकके समुन्दर पार करैत लुकिया इलाकामे परैबला माइरा सहर पहुच गेलियै।

6 ओते कप्‍तान युलियस अलेकजेन्डरिया सहरसे इटालिया देसमे जाइबला जहाद भेटलै आ उ हमरासबके ओहै जहादमे चरहादेल्कै।

7 हमसब रसे-रसे अगा दिसर चललियै आ एकदम दिकतसे हमसब क्‍नीडसमे पुगलियै।

हबा हमरासबके आगादिसर जाइले एकदमसे दिकत करलक।

ओहै खातिर हमसब केरेट टपुके सहारा लैत सालमोनके पखा-पखा हैत गेलियै।

8 बहुत दिकतसे टपुके काते-काते अगा दिसर बरहैत हमसब लासिया सहरके नजदिक सुन्दर बन्दरगाह कहैबला ठाममे आइबगेलियै।

9 ओते पुगैके लेल बहौत समय लागल छेलै आ उपास रहैबला बिसेस दिन सेहो बितगेल छेलै आ समुन्दरमे चलैबला हबा-बिहाइरके कारन समुन्दर यातरा एकदमसे खतरा छेलै।

तहैलेल पावल लोकसबके एहेन कैहके समझेल्कै,

10 “हौ दाजु-भाइसब,

हमरा यी लागैये जे यदी हमसब समुन्दर यातरा करलासे जहाद आ अकर सर-समान मातरे नै,

महज अपनासबके परानो जाइके डर छै।”

11 महज सेनाके कप्‍तान पावलके बात नै माइनके जहाद चलाबैबला आ जहादके मालिकके बातमे बेसीसे बिस्बास करल्कै।

12 जार महिना बिताबैके लेल उ जहग उचित नै छेलै।

अहै खातिर बहौत लोकसब कोनो भि हालतमे ओतेसे चैलके फोनिक्समे जार मास बिताइबै कैहके जहाद चलाबैले सल्‍लाह देल्कै।

केरेट टपुके एक बन्दरगाह फोनिक्स चियै जकर मुहरा दछिन-पछिम आ उतर-पछिम तरफ घुमल छै।

जहादके बिनास

13 जब दछिन दिसरसे रसे-रसे हबा बहे लाग्लै तब उसब सोचल्कै कि आब हमसब जाइले सकब।

जहाद चलाबैबलासब लङगर खोइलके केरेट टपुके काते-कात हैत जाइले लाग्लै।

14 महज कन्हिक देरके बाद टपुसे बरका अनहर-बिहाइर उठलै जकरा “उतरा-पुरबैया” कहैछै।

15 जब जहाद हबाके चपेटामे फस्लै तब जहाद बिहाइरके चिरके अगा दिसर बरहैले नै सकैके कारन हबेके रुहमे जाइले छोइरदेलियै।

16 कलौडा नामके छोट टपुके सहरामे पुगलियै त बहुत कठिनसे जहादके पछा बान्हल छोट नाहके जोगाइले सकलियै।

17 नाहके जहादमे तानके भितर आन्लाके बाद जहाद चलाइबलासब जहादके मोटगर-मोटगर रसासे कैसके बानहल्कै।

तकरबाद कहि जहाद लिबियाके पखा दिसन सिरटिस कहैबला ठामके बौलमे धैस जेतै कि कैहके डर हैतरहै।

तै खातिर जहाद चलाबैबलासब जहादके पाल गिराइल्कै आ जहादके हबेके रुहमे जाइले छोइरदेल्कै।

18 तकर बिहानतक अनहर अतेक नै झिझोरै छेलै कि उसब जहादमे भेल्हा सरसमानसब समुन्दरमे फेके लाग्लै।

19 तेसर दिन उसब जहादमे बान्हल रसा आ पलरासब आपने हाथसे काटके फेक देल्कै।

20 बहुत दिनतक नै त रौद आ नै तरे देखैले पाबलियै।

अनहर-बिहाइर चलिए रहलाके कारन बच्बै कि नै कैहके आसो मर गेलै।

21 जहादमेके लोकसब खाना नै खेने बहुतदिन भेल छेलै।

ओइ बखत पावल ओइसबके कहल्कै,

“हौ भैया-भाइसब,

अहाँसब हमर बात माइनके केरेटसे जहाद नै चलाइने रहतियै त नै यी बिपतमे एतियै,

नै कोनो बिनासे हेतियै।

22 महज अखनियो हम अहाँसबके बिन्ती करैचियै कि,

साहस मातरे करु,

कोइ नै आपन जान गुमाइतै,

महज जहाद मातरे नास हेतै।

23 आइएके रातमे,

हम जै परमेस्वरके चियै आ जेकर हम सेबा करैचियै ओकर स्वरगदुत हमर लग खरा भ्याके कहल्कै कि,

24 ‘हे पावल,

नै डेरा!

तोरा कैसरके अगा ज्याके ठन्ढा हैये परतौ,

आ परमेस्वर तोरा दया करलाके कारन तोहर सङे जहादमे चरलहा सबके परान परमेस्वर बचाइने छौ।’

25 अहै खातिर हे हमर भाइ-भैयारीसब साहस कर।

कथिलेत परमेस्वरमे हम पुरा बिस्बास करैचियै कि जनङ हमरा कहने छै तैहनङ हेबे करतै।

26 महज हमसब कोनो टपुके पखामे भास जेबै।”

जहाद खुन्‍डी-खुन्‍डी भेलै

27 महज जब चौद रातमे अन्दिरियास समुन्दरमे अने-ओने भटकैत रहलै तब अधा रातके जहाद चलाइबलासबके यी लाग्लै जे कोनो जमिनके पाखा दिसर पुइगरहल चियै।

28 तब उसब पानीके गहिर नापल्कै तब ओइसबके थाह भेलै कि पानीके गहराइ असी हाथ जतेक छै।

कन्हिक औरो अगा ज्याके फेनो नापल्कै त साठी हाथ जतेक मातर छेलै।

29 पानीके गहिराइ कम भेलासे उसब घबराल छेलै कि कतौ चटानमे ठोकर लाग्तै कि तै डरसे जहादेके पछासे चारु लंगर समुन्दरमे खसेल्कै।

तब अनगुत हेबे कैहके परथना करे लाग्लै।

30 जहाद चलाइबलासबके भाइग जाइके बिचार छेलै,

तहै खातिर जहादके अगिल्का भागसे लंगर खसाइके बहानासे उसब छोटका नाह समुन्दरमे खसाइने छेलै।

31 महज पावल सेनाके कप्‍तान आ सैनिक सबके कहल्कै,

“यी जहाद चलाइबलासब जहादमे नै रहतै त अहुसब नै बाच्बै।”

32 यी बात सुनलाके बाद सैनिकसब जहादमे बान्हल छोटका नाहके रसा काइटके समुन्दरमे बह्‍या देल्कै।

33 जब अनगुत हैले लाग्लै तब पावल ओइसबके खाना खाइले आगरह करल्कै।

उ कहल्कै,

“आइके चौद दिन भेलै,

आ अहाँसब डरसे भुखले कुछो नै ख्याके रहल चियै।

34 अखन हम अहाँसबके बिन्ती करैचियै कुछो ख्यालिय,

नै त कनङके जिबित रहबै।

नै डराबु अहाँसबके ककरो मुरीके एकोटा केसो तक नै नोकसानी हेत।”

35 अतेक कैहके उ रोटी लेल्कै आ सबके सामने परमेस्वरके धन्‍यबाद देल्कै आ तोइरके खाइले लाग्लै।

36 तब उहोसब हौसला पाबल्कै आ उसब खाइले लाग्लै।

37 जहादमे हमसब जम्मा २७६ गोरे लोकसब छेलियै।

38 सबगोरे आपन इछा भैर खैलाके बाद जहादके हलुक बनाबैके लेल सब गहुम समुन्दरमे फेक देल्कै।

39 जब अनगुत भेलै उसब ओइ ठामके चिन्हैले नै सकल्कै,

महज ओकरसबके नजर बौलेबौल भेल एकटा ठाममे परलै,

आ उसब निरनय करल्कै कि यदी सम्भव हेतै त जहादके ओहै ठाम दिसर लजाइबै।

40 उसब लंगरके रसासब काइटके लंगरके समुन्दरमे छोइर देल्कै,

आ पतबारके बान्हल रसासबके खोइलदेल्कै।

तब अगा दिसरके पाल उठाके हबा दिसर घुम्या देल्कै आ जहादके पखा दिसन ल्यागेलै।

41 महज जहाद पानीके निचला भागमे रहल बौलमे ठकर लाइगके एहेनसे भास्लै कि एकोरति टस-मस नै हेबे सक्लै,

जहादके पछिला भाग समुन्दरके छालसे ठोकरा ठोकराके टुटे लाग्लै।

42 कैदीसब पौरके भाइग जेतै कि कैहके सैनिकसब ओइसबके मारैके बिचार करल्कै।

43 महज सैनिकके कप्‍तान पावलके बचाइले चाहैछेलै।

तहै खातिर उ ककरो मारैले नै देल्कै।

उ आग्या करल्कै कि जकरा सबके पैरी मारैले आबैछै उसब पहिने जहादसे पानीमे कुइदके पौरैत-पौरैत पखामे निकैल जाय।

44 आ बाँकी लोकसब जहादके टुटल काठके पटरासबके सहारा ल्याके जाय।

अहिना कैरके सबगोरे असलेसे पखामे निकैल गेलियै।

पावल माल्टा टपुमे

28

1 जब हमसब पखा दिसन पुगलियै तब हमरासबके मालुम भेलै कि यी टपुके नाम माल्टा चियै।

2 ओतेका निबासी लोकसब एकदम हमरासबके दया देखेल्कै।

ओहै बखत पानी पैररहल छेलै आ जार हेबे लाग्लै,

तब उसब हमरासबके लेल आइग बाइरके तापैले बोल्याके स्वागत करल्कै।

3 पावल जरना-काठी बिछके जब घुरपर राखल्कै त उ जारनमेसे आइगके धाहसे एकटा साँप निकैल्के पावलके हाथमे ओझरागेलै।

4 ओतेका लोकसब पावलके हाथमे साँप ओझराल देखके एकदोसरसे कहेलाग्लै,

“यी लोक पक्‍का हतियारा चियै,

अइमे कोनो संखा नै छै।

समुन्दरसे त बैचके चैलएलै महज नियाय निसाफसे दुर नै रहलै।”

5 महज जब पावल साँपके आइगमे झटकाइरदेल्कै आ पावलके कोनो नोकसानी नै भेलै।

6 उसब सोचै छेलै कि पावल बिखके कारन ओकर देह हरदिगुन्ड हेतै आ कन्हिके देरमे मैरजेतै,

महज बहौत देर असिएलाके बादो ओकरा कुछो नै भेलै।

यी देखके ओकरसबके बिचारमे बदलाव एलै आ छक परैत कहल्कै,

“यी त देवता चियै!”

7 ओइ टपुके मुखिया पब्लियसके घर ओहै आसपासमे छेलै।

पब्लियस हमरासबके आपन घरमे लज्याके सेबा सत्कार करल्कै।

हमसब तिन दिनतक ओकर घरमे मेजमान बैनके रहलियै।

8 ओहै बखत पब्लियसके बाबु जर आ सुलवाइके पिरामे छेलै।

ओहैसे पावल ओकर घर भितर ज्याके ओकर बाबुके लेल परथना करल्कै,

आ ओकर उपर आपन हाथ राइखके निक करल्कै।

9 यी घटना देखके टपुके औरो रोगी बिमारीसब आबे लाग्लै आ उसब निक भेलै।

10 उ सब बहौत तरहसे हमरासबके सेबा सत्कार करल्कै आ जब जहाद चरहे लागलियै तब उसब हमरासबके जरुरत परैबला सरसमानसब आइनके जहादमे राइख देल्कै।

पावल माल्टासे रोममे एलै

11 तिन महिना माल्टामे रहलाके बाद हमसब एकटा जहादमे चरहलियै जे जहाद जार मास ओतै बिताइने छेलै।

उ जहाद अलेकजेन्डरियाके सहरके छेलै आ ओहैके अगिल्का भागके “जेमा देवताके” अकार बनाएल छेलै।

12 हमसब सुराकुसाइ इलाकामे पुइगके तिन दिन ओतै रहलियै।

13 ओतेसे पखा-पखा हैत चैलके हमसब रेगियनमे सहरमे आइबगेलियै।

एक दिन बाद दखिनबरिया बिहाइर बहे लाग्लै आ ओकर बिहान हमसब पटिवोली सहरमे आइबगेलियै।

14 ओते हमसब परभु येसुमे बिस्बास करैबला दाजु-भाइसबके भेटलियै।

ओकरासबके अनुरोधमे हमसब हप्‍ता दिनतक ओतै रहलियै।

अहिनङके हमसब रोममे आइबगेलियै।

15 परभुमे बिस्बास करैबला रोमके बिस्बासीसब जब हमरासबके आबैके खबर सुनल्कै तब उसब हमरासबके भेट करैले रोमसे अप्पियस बजार आ तिन-पाटी तक एलै।

ओइसबके देखके पावल परमेस्वरके धन्‍यबाद देल्कै आ साहस पाबल्कै।

रोममे पावलके परचार

16 जब हमसब रोममे ढुकलियै,

तब पावलके एक गोरा सिपाहीके रेखदेखमे असगरे रहैके अनुमति भेटलै।

17 तिन दिनके बाद पावल रोमके यहुदी अगुवासबके बोलाइल्कै।

जब उसब एक ठाम जमा भेलै ओइसबके कहल्कै,

“हौ दाजु-भाइसब,

हम त आपन जातके लोकसबके,

आ पितापुरखाके रितिरिबाजके बिरोधमे कुछो नै कैलाके बादो यरुसलेमके यहुदी दाजु-भाइसब बन्दी बनाके रोमीसबके हाथमे सौप देलक।

18 रोमीसब पुछताछ करलाके बाद हमरा छोरैले चाहल्कै कथिलेकी उसब हमरा मिरतुदन्ड दैले कोनो दोस नै भेटेल्कै।

19 महज जब यहुदी दाजु-भाइसब रोमी अधिकारीसबके निरनयके बिरोध करेलाग्लै तब हमर यहुदी जातीके बिरोधमे कोनो कसुर लगाबैके बात नै भेलाके बादो कैसर लग बिन्ती करैले लगेल्कै।

20 इजराएलीसबके आसा करल मुक्‍ती दैबला रजाके लेल हम अनङके झिझिरसे बान्हल गेल छी।

यी बात बुझाबैले आ अहाँसबसे भेट कैरके बातचित करैले बोलेलियै।”

21 यी सुइनके उसब कहल्कै,

“हमसब अहाँके बारेमे यहुदियासे कोनो चिठी-पतर नै पाबनेचियै,

आ नै ओतेसे आइबके कोनो दाजु-भाइसब अहाँके बिरोधमे कोनो नै निक बात कहलक या नै सुनेलक।

22 महज हमसब अहाँके बिचार सुनैले चाहैचियै कथिलेत अहाँके दलके बिरोध सबदिसर भ्यारहल छै से हमसब जानैचियै।”

23 तकरबाद उसब पावलके बात सुनैके लेल दिनके निस्चित करल्कै,

आ उ निस्चित करलाहा दिनमे पहिनेके दिनसे बेसी लोक पावल रहल ठाममे भेटैले एलै।

उ ओइसबके अनगुतसे ल्याके साँझ पहरतक बतेल्कै आ परमेस्वरके राजके बारेमे गबाही देल्कै,

आ मोसाके बेबस्था आ अगमबक्‍ताके किताबसे येसुके बारेमे कैहके बिस्बासमे लाबैके कोसिस करल्कै।

24 कतहेक गोरा बुइझके बिस्बास करल्कै त,

कतहेक गोरा नै करल्कै।

25 उसब एकदोसरमे बताबती करे लाग्लै,

आ ओतेसे बिदा हैबखत पावल ओइसबके अहिना कहल्कै,

“पबितर आत्मा तोरासबके पुरखासबके कहल बात साँचे छै कथिलेत यसैया अगमबक्‍तासे उ एहेन कहल्कै-

26 यी लोकसबलग ज्याके कह,

‘सुनैले त तुसब सुनैचिही,

महज नै बुझैचिही,

ताकैले त ताकैचिही,

महज नै देखैचिही!’

27 कथिलेत यी लोकसबके मन कठोर छै,

ओकरसबके कान बैहर भेल छै,

तब उसब आपन-आपन आँख बन कैरलेने छै!

नै त उसब देखतियै,

सुनतियै आ मनसे बुझतियै,

तब उसब मन फिराके हमर दिसर घुइमके एतियै

आ हम ओकरासबके तन्दरुस्त बनाइतियै।”

28 “अहैलेल तोरासबके थाह हेबे कि परमेस्वरके यी मुक्‍ती आनजातीके लेल पठालगेल छै,

आ उसब सुन्तै।”

29 [पावल यी बात कहलाके बाद उसब एकदोसरसे खुब बताबती करैत चैलगेलै।]

30 पावल दुइ बरिसतक आपने खरच कैरके रोममे रहलै,

आ ओकरलग आबैबला सबगोराके स्वागत-सत्कार करल्कै।

31 बिना रोकटोक निडर भ्याके परमेस्वरके राजके परचार करल्कै आ परभु येसु खिरिस्टके बारेमे सिखाबै छेलै।

थेसलोनिकीसबके

पावलके लिखल पहिल्का चिठी

किताबके परिचय

थेसलोनिके माकेडोनिया परदेसके राजधानी छेलै।

अखने यी उतर गिरिसमे छै।

पावल परचार कैरते सिलास आ तिमोथीसङे माकेडोनियाके राजधानी थेसलोनिके सहरमे पुगल छेलै (परेरित १७:१ थेसलोनिकी १:९)।

यी चिठी येसु खिरिस्ट जल्मलाके लगभग इ सं ५० मे कोरिन्थीसे लिखके पठाइने छेलै।

ओइ बखत कोरिन्थके सासक गलियोन छेलै (परेरित १८:१२-१४)।

कतहेक लोक पावलके परचारमे बिस्बास करल्कै त कतहेक लोकसबके बिरोधके कारन पावलके ओतेसे जल्दीए जाइले परलै।

ओहैसे उ थेसलोनिकेमे कुछ दिन मातरे रहैले पाबल्कै।

तकर बाद भरखरे बिस्बास करल लोकसबमे दुख आ सताबट एलै।

ओइसबके साहस आ सिक्छा दैके लेल पावल यी चिठी लिखल्कै।

थेसलोनिकेमे पावलके सतरुसब यहुदी आ गैर-यहुदीसब छेलै।

उसब खिरिस्टके सुसमाचारके बिरोध करैके लेल पावलके बदनाम आ निन्दा करैले लाग्लै।

अहै बातसबसे थेसलोनिकेमे भेल लया बिस्बासीसबके बिस्बास कमजोर हेतैकी कैहके पावलके डर हैले लाग्लै।

पावल यी चिठी थेसलोनिकेमे भेल बिस्बासीसबके आपन बिस्बासमे बलगर हैले आ खिरिस्टके दोसर आगमनके आसा दैके लेल यी चिठी लिखल्कै।

बिसय-सुची

परिचय १:१

धन्यबाद आ परसन्सा १:२-३:१३

खिरिस्टीयन चालचलनके लेल अरती ४:१-१२

खिरिस्टके आगमनके बिसयमे अरती ४:१३-५:११

आखिरी अरती ५:१२-२२

समाप्‍ती ५:२३-२८

थेसलोनिकीसबके

पावलके लिखल पहिल्का चिठी

1

1 हम पावल,

सिलास आ तिमोथीयोके तरफसे परमेस्वर पिता आ परभु येसु खिरिस्टमे यी चिठी लिखै चियौ।

परमेस्वर थेसलोनिकीके मन्डलीसबके अनुगरह आ सान्ती देबे।

थेसलोनिकीसबके बिस्बास

2 तोरा सबगोराके लेल हमसब परमेस्वरमे सब दिन परथनामे याद करैत धन्यबाद दैचियै।

3 बिस्बाससे करल तोरासबके काम,

परेमसे करल तोरासबके मेहनत आ आपन परभु येसु खिरिस्टके आसामे करल तोहरसबके सहनसिलता हमसब परमेस्वर आ पिताके अगा परथनामे हरदम सम्झैत रहैचियौ।

4 हे हमर भाइसब,

हमरासबके यी बात थाह छै कि परमेस्वर तोरासबके परेम करैके कारन तोरासबके चुन्‍ने छौ।

5 कथिलेकी जे सुसमाचार हमसब सुनेलियै उ सब्द मातरे नै महज सक्‍तीके साथ,

पबितर आत्माके साथ आ पुरे निस्चयताके साथ एलै।

जखन हमसब तोरासबके सङे रहलियै त केहेन चालचलनके जिबन जिलियै से तोरासबके थाहे छौ।

6 तुसब हमरासबके आ परभुके देखासेखी करलिही,

कथिलेकी सताबटमे सेहो तुसब पबितर आत्मासे देल सुसमाचार खुसिसे गरहन करलिही।

7 तकर परिनाम यी भेलै कि तुसब माकेडोनिया आ अखैया परदेसमे भेल सब बिस्बासीके लेल एक नमुना बैन गेलचिही।

8 तोरेसबके केबल माकेडोनिया आ अखैयामे मातरे नै महज परमेस्वरके बचन तोहरसबके बिस्बासके बात सेहो सब ठामसबमे फैलगेलै।

अहैलेल अकर बारेमे औरो कुछो कहैके जरुरी नै छै।

9 कथिलेकी जब हमसब तोरासब लग एलियौ त तुसब कनङके हमरासबके स्वागत कैल्ही आ जिबित आ सत परमेस्वरके सेबा करैके लेल कनङके मुरतिपुजा करैले छोइरदेल्ही से बात त लोकसब आपने कहैछै।

10 तुसब त परमेस्वरके बेटा येसु जे स्वरगसे एतै कैहके बाट ताइकरहलचिही,

जकरा परमेस्वर मरलसे जियाइल्कै उ येसु चियै।

परमेस्वरसे आबैबला करोधसे अपनासबके बचाइबला ओह्‍या चियै।

थेसलोनिकेमे पावलके काम

2

1 देख हमर भाइ-भैयासब,

तोरासबसङे करल हमरासबके भेटघाट बेरथ नै भेलै कैहके तोरासबके थाहे छौ।

2 तोरासब लग आबैसे पहिने हमसब फिलिप्पी सहरमे कनङके दुख भोगलियै आ अपमानित भेलियै से तोरासबके थाहे छौ।

तैयो बहौत गोरा बिरोधी रहितो परभी परमेस्वरमे साहस कैरके हमसब तोरासबके सुसमाचार सुनेलियौ।

3 कथिलेकी जे सुसमाचारमे बिस्बास कर कैहके आगरह करलियौ उ कोनो खराब वा असुध बिचारसे नै,

आ ने त कोनो छल-कपटसे छै।

4 महज परमेस्वर हमरासबके ओकर योग्य भेलाके कारन सुसमाचार परचार करैके जिम्मा देने छै।

अहैलेल हमसब लोकसबके खुसी करैके लेल नै,

महज मन जाचैबला परमेस्वरके खुसी करैके लेल हमसब सुसमाचार सुनाइचियै।

5 तोरासबके थाहे छौ कि,

हमसब तोरासबके चापलुसी नै करलियौ आ नै त कोनो चिज पेबै कैहके लोभ करलियौ।

अकर साक्छी परमेस्वर स्वयम छै।

6 हमसब लोकसबसे आदर नै खोजलियै,

नै त तोरासबसे आ नै आन गोरासे।

हमसब खिरिस्टके परेरित भेलाके कारन तुसब हमरासबके आदर कर कैहके कहेसक्‍तीयौ।

7 महज जहिने माँ आपन बालबच्‍चाके देखभाल करैछै,

तहिने कैरके हमसब सेहो तोरासबसङे नरमसे बेबहार करलियौ।

8 हमसब तोरासबके बेसी परेम करलाके कारन परमेस्वरके सुसमाचार मातरे नै बल्की आपन परानो तक दैले तयार भेलियै।

कथिलेकी तुसब हमरासबके लेल कतेक पिरिय भेल छेल्ही।

9 भाइसब,

हमरासबके कस्ट आ मेहनत तोरासबके थाहे छौ।

तुसब परमेस्वरके सुसमाचार सुनाइबखत ककरो उपर भार नै परौक कैहके हमसब आपन खर्‌च-बर्‌च करैले दिन-रात खैटके काम करलियै।

10 हमसब बिस्बासीसब सङे रहैतकाल हमरासबके बेबहार पबितर,

धारमिक आ निरदोस छेलै।

तकर गबाही परमेस्वर आ तुसब अपने चिही।

11 तुसब जान्बे करैचिही कि माँ-बाबु आपन बेटा-बेटीके सङे केहेन बेबहार करैछै तैहिने हमसब तोरासबसङे हरेक गोराके करलियौ।

12 तोरासबके चालचलन परमेस्वरके नजरमे योग्य हेबे से उदेस्यसे हमसब तोरासबके अरतिउपदेस,

उत्साह आ बिन्ती करैत रहलियौ।

कथिलेकी परमेस्वर आपन राज आ महिमामे तोरासबके सहभागी हैके लेल बोलाइछौ।

13 हमसब परमेस्वरके धन्यबाद चरहाइते रहैचियै,

कथिलेकी जै परमेस्वरके सत बचन हमसब तोरासबके सुनेलियौ तुसब उ बचन लोकसबके चियै कैहके नै महज परमेस्वरके सत बचन छै बुइझके गरहन करलिही।

उ बचन तोरासबके बिस्बासीसबके जिबनमे काम कैर रहल छौ।

14 यी बात हमरासबके थाह छै भाइ-भैयासब कथिलेकी तोरासबके जे समस्या भेलौ उ समस्या यहुदियामे रहल परमेस्वरके मन्डली अरथात खिरिस्ट येसुमे बिस्बास करैबला लोकसबके भेलै।

उसब आपन जाती यहुदीसे जनङ सताबट पाबल्कै तहिने तुहुसब आपने जातीके लोकसबसे सताबट पाबने चिही।

15 उहे यहुदी लोकसब अगमबक्‍ताके आ उहेसब परभु येसु सेहो मुवेल्कै आ हमरोसबके सताइबला उहेसब चियै।

उसब परमेस्वरके मन नै परैबला काम करैछै आ सारा लोकसबसे बिरोधी हैछै।

16 गैर-यहुदीसबके मुक्‍तीके सन्देस सुनाइबला हमरासबके काममे उसब बाधा पुगेल्कै।

एहेन कैरके उसब आपन पापके घरा भैरलेल्कै।

आखिरमे परमेस्वरके करोध ओइसबके उपर परलै।

थेसलोनिकीसबके देखैले पावल उतकट इक्छा

17 देख भाइसब,

हमसब कुछ समयके लेल तोरासबसे जरुर दुर हैले परलै,

महज हमरासबके मन त तोरासबसङे रहौ।

तोरासबके सामनेसे देखेके बहौत इक्छा भेलाके कारन तोरासबलग जाइले बहौत कोसिस करलियौ।

18 हमसब तोरासबलग जाइले चाहैत रहियै।

हम पाबल त औरो घरि घरि आबैले कोसिस करलियै,

महज सैतान हमरासबके बाधा देल्कै।

19 जब अपनासबके परभु येसु एतै,

ओइ बखत ओकर अगा अपनासबके आसा,

आनन्द आ घमन्डके मुकुटमे गर्‌भ करैबला कथी हेतै?

कि यी तुहेसब नै चिही त?

20 बास्तममे हमरासबके गौरब आ आनन्द तुहेसब चिही।

तिमोथिके थेसलोनिकेमे पठेल्कै

3

1 अन्तमे जब हमसब तोरासबसे दुर रहैले नै सकलियौ त सिलास आ हम एथेन्समे रहैके बिचार करलियै,

2 आ तिमोथीके तोरासब लग पठेलियौ।

उ हमरासबके भाइ आ परमेस्वरके सेबक चियै आ खिरिस्टके बारेमे सुसमाचार परचार करैछै।

तोरासबके बिस्बासमे बलगर हैले आ हौसला दैके लेल हमसब तोरासबलग ओकरा पठेलियौ।

3 ताकि कोइ दुख भेल बखतमे कोइ हतास नै हो कैहके हमरा सबके इक्छा छै।

सताबट त अपना बिस्बासीसबके जिबनमे अबस्य आबैछै से बात तोरासबके थाहे छौ।

4 कथिलेकी तोरासबसङे रहै बखत अपनासब सताबट पैबे कैहके बेर-बेर कहने छेलियौ।

हमर कहल बात हाथ लाग्बे कैलौ,

से बात थाहे छौ।

5 ओहैसे जब हमरा नै रहल गेलै त,

तुसब बिस्बासमे बलगर चिही कि नै बुझ्हैके लेल तिमोथिके तोरासब लग पठेलियौ।

पापमे फसाइबला सैतान कहि तोरासबके फसाके हमरासबके करल मेहनत बेकार कैरदेल्कै कि कथी कैहके हम घबरागेलियै।

6 महज तिमोथी भरखरे तोरासब लगसे हमरासबलग एल छै आ तोरासबके बिस्बास आ परेमके बारेमे असल खबर आन्‍ने छै।

तुसब हरदम हमरासबके परेमसे सम्झैचिही आ हमरासबके तोरासबसे भेटकरैके जतेक सुरता लागल छै ओतहेक तोरोसबके भेटैके सुरता करनेचिही से बात उ हमरासबके सुनेल्कै।

7 ओहैसे हे हमर भाइसब,

तोरासबके बिस्बासके असल खबर सुनैके कारन हमसब आपन सब दुख आ कस्टसबमे साहस पाबने चियै।

8 कथिलेकी तुसब परभुमे अस्थीर चिही कैहके जब हमसब सुनलियै त हमसब नया जिबन पाबल जखा लागल।

9 तोरासबके लेल हमसब परमेस्वरके कतबो धन्यबाद देबै तैयो नै पुग्तै!

तोरेसबके खातिर हमसब परमेस्वरके सामने बहौत आनन्द महसुस करैचियै।

10 तोरासबसे फेनु आमने-सामने भेटके औरो सिखाबेसकी ताकि तोरासबमे जे-जे बातके कमि छौ उ बात पुरा हेबे से उदेस्यसे हमसब रातदिन जोरदारसे परथना करैचियै।

11 आब अपनासबके परमेस्वर पिता आपनेसे आ अपनासबके परभु येसु हमरासबके लेल तोरासब लग आबैले रस्ता खोइलदेबे।

12 जहिना हमसब तोरासबके परेम करैचियौ ओहै तरहसे परभु तोरासबके एकदोसर सङे आ सब लोकसब सङे परेममे औरो बेसीसे बरहाइत रहे कैहके हमसब परथना करैचियै।

13 ओकर परेमसे तोरासबके मन नै डगमगाबे ताकि जब अपनासबके परभु येसु जहिया आपन पबितर जन सङे एतै तै बखत आपन परमेस्वर आ पिताके सामने तुसब पबितर आ निरदोस पाबे से हमरासबके परथना चियै।

परमेस्वरके मन परैबला जिबन

4

1 अन्तमे हमर भाइ-भैयासब परमेस्वरके मन परैबला जिबन कनङके जियैछै से हमसब तोरासबके सिखेलियौ ओहिनङके फेनु तुसब जियैचिही।

तोरासबके जिबन औरो बहौत असल हेबे कैहके परभु येसुके नाममे हमसब तोरासबके बिन्ती करैचियौ।

2 कथिलेकी हमसब परभु येसुसे पाबलाहा अधिरकारसे तोरासबके देल निरदेसन तुसब जानबे करैचिही।

3 तुसब पबितर रह कैहके परमेस्वरके इक्छा छै।

अहैलेल तुसब बेबिचारसे अलग रह।

4 पबितर आ आदरसाथ आपन घरबालीसङे जिबन बिताबे परैछै कैहके सबलोकके जाने परतै।

5 परमेस्वरके नै चिन्हैबला लोकसब जखा बेबिचारके ललसा नै कर।

6 एहैन खराब काम कैरके कोनो लोक आपन बिस्बासी भाइसबसे नाजाएज फाइदा नै उठाबे।

कथिलेकी एहेन पाप करैबलासबके परमेस्वर दन्ड दैछै।

अइके बारेमे हमसब पहिने तोरासबके एकदमसे चेताइने चियौ।

7 कथिलेकी परमेस्वर अपनासबके असुध हैले नै,

महज पबितर जिबन बिताइके लेल बोलाइने छै।

8 अहैलेल यी सिक्छाके इन्कार करैबला लोकके नै,

महज परमेस्वरके इन्कार करैछै,

जे परमेस्वर आपन पबितर आत्मा तोरासबके देने छौ।

9 एक दोसरके परेम करे परैछै तै के बारेमे तोरासबके लेल लिखैके कोनो जरुरी नै छै,

कथिलेकी परमेस्वर आपनेसे तोरासबके एक दोसरके परेम करे परैछै कैहके सिखाइने छौ।

10 बास्तममे तुसब त माकेडोनिया परदेसके सब बिस्बासीसबके ओहिने परेम करैचिही,

अहैलेल देख भाइ-भैयासब,

तुसब औरो बेसीसे परेम कैरतेजो कैहके हमसब बिन्ती करैचियौ।

11 हमसब तोरासबके कहने छेलियौ तहै बमौजी सान्तीमे जिबन बिताबैके लक्छ राख,

आपन आपन काममे लागल रह आ आपने हाथसे कमाइले बेसी से बेसी कोसिस कर।

12 अनङ करबिही त,

खिरिस्टमे बिस्बास नै करैबला लोकसब सेहो तोरासबके आदर करतौ आ तोरासबके ककरो उपरमे भर नै परे परतौ।

येसु खिरिस्टके दोसर आगमनके बारेमे

13 देख भाइसब,

मरलहा बिस्बासीसबके कि हैछै से तोरासबके थाह हेबे से हमसब चाहैचियै,

ताकि आसा नै भेल्हा लोकसब जखा तोरासबके सोक करे नै परे।

14 कथिलेकी येसु मरलै आ फेनसे जिबित भेलै कैहके अपनासब बिस्बास करैचियै,

अहैलेल जब येसु फेनसे एतै त मरैसे पहिने येसुमे बिस्बास करल लोकसबके परमेस्वर फेनसे जियेतै आ ओकर सङे-सङे एतै।

15 परभुके कहल बचन अनुसारे त तोरासबके कहैचियौ कि परभु फेनसे आबैबला दिनतक अपनासब जिबित भेल्हासब कोनोभी हालतमे मरलहा लोकसबसे अगा ओकरा नै भेटबै।

16 कथिलेकी परभु जखने हुकुमके अबाज देतै आ परमुख स्वरग दुतके अबाज आ तुरहीके अबाज हेतै तखने खिरिस्टमे बिस्बास कैरके मरलहा लोकसब सबसे पहिने जिबित भ्याके उठतै।

17 तब हमसब जिबित भेल्हासब परभुके अकासमे भेटैले ओइसबके सङे-सङे बादलमे उठ्‍याल ज्याब,

आ सब दिन हमसब परभुसङे रहब।

18 अहैलेल यी बातसबसे एक दोसरके उत्साह दैत रह।

परभु आबैबला दिनके लेल तयार रह

5

1 देख हमर भाइसब,

परभु कहिया आ कोन बखत एतै से तोरासबके लिखैके जरुरी नै छै।

2 कथिलेकी परभुके आबैबला दिन त रातमे चोर एल जखा सुटुक्‍क दबर एतै कैहके तोरासबके एकदमसे थाहे छौ।

3 जब लोकसब “सान्ती आ सुरक्छा” कहैत रहतै,

तै बखत जनङ देह भारी भेल जनी बच्‍चाके जल्माबैके पिरा उखरैछै तहिनङ अचानक ओइसब उपर आफत एतै आ उसब ओइसे नै बाच्बे।

4 महज देख हमर भाइसब,

तुसब यी बातसबके बारेमे अन्जानमे नै चिही।

ओहैसे परभु आबैबला दिनमे चोर एल जखा अचानक नै एतौ।

5 कथिलेकी तुसब इजोत आ दिनके धियापुता चिही।

हमसब रातके आ अन्हारके धियापुता नै चियै।

6 ओहैसे दोसर-तेसर लखा अपनासब नै सुत,

महज जागल आ चौकल रह।

7 कथिलेकी सुतैबलासब रातमे सुतैछै आ पियक्‍करसब रातेमे मातैछै।

8 महज अपनासब दिनके धियापुता भेलाके कारन,

चौकल रह।

अपनासब बिस्बास आ परेमके कबच लगा आ मुक्‍तीके आसाके टोपी पिन्हके होसियार रह।

9 कथिलेकी परमेस्वर अपनासबके दन्ड दैके लेल नै महज परभु येसु खिरिस्टसे मुक्‍ती पाबैके लेल चुन्‍ने छै।

10 परभु येसु आपनसबके खातिर अइलेल मरलै कि उ फेनसे आबैबखत अपनासब जिते हेबे चाहे मरल हेबे ओकरेसङे जिबन जियैले सकब।

11 ओहै लेल तुसब एक दोसरके उत्साह दहै आ बिस्बासमे बलगर बना,

जनङ तुसब करैत आइबरहल चिही।

पावलके अन्तिम सल्‍लाह

12 हे हमर भाइसब तोरासबके हमसब आगरह करैचियौ कि जतहेक लोकसब तोरासबके बिचमे परभुके काम दिनरात एक कैरके मेहनत करैबला आ सर-सल्‍लाह दैबला अगुवासब चियौ,

ओइसबके आदर कर।

13 ओइसबके करल कामके लेल ओकरासबके परेमसे एकदम आदर-भाव दहै।

एक-दोसरसे मेलमिलापमे रहैजाइजो।

14 देख हमर भाइ-भैयासब,

कोढिया लोकसबके चेताबनी दहै,

हरेस खाल लोकसबके साहस दहै,

कमजोर लोकसबके मदत कर आ सबगोरासे सैहके रह कहैके हमसब तोरासबके बिन्ती करैचियौ।

15 तुसब ककरो खराबीके बदला खराबी नै कर,

महज एक-दोसरके आ सके जतहेक सबलोकसबके भलाइ करैके कोसिस कर।

16 सब दिन आनन्दित रह।

17 लगातार परथना करैत रह।

18 केहनो परिस्थितीमे परमेस्वरके धन्यबाद दहै,

कथिलेकी येसु खिरिस्टमे तोरासबके लेल परमेस्वरके इक्छा यिहे चियौ।

19 पबितर आत्माके कामके नै रोक।

20 परमेस्वरके अगमबानीके तुच्छ नै ठान।

21 महज सब बातके जाँच कर आ जे चिज असल छै ओइके पकरने रह।

22 सब अधलाह बातसबसे दुर रह।

23 अपनासबके सान्ती दैबला परमेस्वर आपनेसे हरतरहसे तोरासबके पबितर राखे आ अपनासबके परभु येसु खिरिस्ट नै आबैतक तोरासबके आत्मा,

परान,

देह निरदोस रहे से हमर आसा चियै।

24 तोरासबके बोलाइबला परमेस्वर यी सब करतै,

कथिलेकी उ बिस्बास योग्य छै।

25 भाइसब,

हमरोसबके लेल परथना करैत रह।

26 ओते रहल सब परभुके जनसबमे पबितर परेमके चुम्माa चियै कैहके सुना दहै।

27 यी चिठी पैर्‌हके सब बिस्बासीके सुनादहै कैहके हम तोरासबके परभुके नाउमे आग्या करैचियौ।

28 अपनासबके परभु येसु खिरिस्टके अनुगरह तोरासबमे रहे।

a 

५:२६ पबितर परेमके चुम्मा सुरुके मन्‍डलीमे पबितर चुम्मासे बिस्बासी जनसबके अभिबादन करैछेलै।

थेसलोनिकीसबके

पावलके लिखल दोसर चिठी

किताबके परिचय

पावल थेसलोनिकीसबके लिखल पहिल्का चिठीके कुछे समयके बाद यी दोसर चिठी कोरिन्थसे लिखके थेसलोनिकीसबके पठेल्कै।

पावलके पहिल्का चिठी जब थेसलोनिकीके मन्‍डलीमे एलै तब ओते किछ बिस्बासीसब येसु खिरिस्ट फेनसे आबे लागल छै कैहके बुझने छेलै।

पावल ओइ चिठीमे येसु खिरिस्ट अचानक एतै कैहके लिखने छेलै (१ थेसलोनिकी ५:३)।

महज थेसलोनिकीसब येसु तुरन्ते एतै कैहके बुझल्कै।

ओहैसे खिरिस्ट एतै कैहके आपन-आपन काम धन्धा छोइरके ओकर बाट देखैछेलै।

ओइसबके गलत सोच हटाबैके आ आपन-आपन भोजनके लेल आपनेसे काम करे परतै कैहके यी चिठी लिखने छै।

बिसय-सुची

परिचय १:१-२

धन्यबाद आ परथना १:३-१२

खिरिस्टके आगमनके बिसयमे सिक्छा २:१-१७

खिरिस्टीयन चलचलनके बारेमे सिक्छा ३:१-१५

समाप्‍ती ३:१६-१८

थेसलोनिकीसबके

पावलके लिखल दोसर चिठी

1

1 हम पावल,

सिलास आ तिमोथीके तरफे परमेस्वर पिता आ परभु येसु खिरिस्टमे यी चिठी लिखै चियौ।

2 परमेस्वर पिता आ परभु येसु खिरिस्ट तोरासबके अनुगरह आ सान्ती देबे।

धन्यबाद आ परथना

3 भाइ-भैयासब,

तोरासबके खातिर हरदम परमेस्वरके धन्यबाद देनाइ जरुरी छै।

यी फेर योग्यकेभी चियै,

कथिलेत तोरासबके बिस्बास परसस्त बरहैत ज्‍यारहलछौ,

आ तोरासबके परेम एक-दोसरमे बैढरहल छौ।

4 अहै खातिर सब परकारके सताबट आ कस्ट सैहरहल साहस देखके अस्थिर आ बिस्बासके बारेमे मन्डलीके बिचमे हमसब गौरब करैचियै।

5 परमेस्वरके धारमिक इन्साफके परमान यह्‍या चियै कि तुसब परमेस्वरके राजमे जाइके योग्य बन।

तुसब ओहै राजके खातिर दुख सहैचिही।

6 परमेस्वर न्यायी भेला से उ त तोरौरके दुख दैबलासबके सजाय देतौ।

7 परमेस्वरमे दुख सहैबला तोरासबके आ हमरासबके छुटकारा देतौ।

यी त तब हेतै,

जब परभु येसु स्वरगसे धधकैत आइगमे आपन सक्‍तिसाली स्वरगदुतसबसङे परगट हेतै तब यी सब करतै।

8 तब परमेस्वरके नै चिन्हैबलासब आ परभु येसुके सुसमाचारके नै मानैबलासबके सजाय देतै।

9 एहैन लोकसब परभुके उपस्थिती आ ओकर सक्‍तिके महिमासे अलग हेतै आ सब दिनके लेल नास हेतै।

10 जै दिन परभु एतै,

तै दिन उ आपन पबितर लोकसबके बिचमे आपन महिमा आ बिस्बास करैबला जम्मेलोकसे परसन्सा लेतै।

ओते तुसब रहबिही,

कथिलेत हमरसबके देल्हा गबाही पर तुसब बिस्बास करलिही।

11 अहै खातिर तोरासबके लेल हमसब लगातार परथना करैचियौ,

जे अपनासबके परमेस्वर तोरासबके आपन बोलाबाके योग्यके बनाबे,

आ ओकर सब असल कामसब आ बिस्बासके काम ओकर सक्‍तिसे पुरा कैर देबे।

12 एहनङे अपनासबके परमेस्वर आ परभु येसु खिरिस्टके अनुगरहसे परभु येसुके नाउके आदर-परसन्सा हेबे।

तब ओकरसे तोरौरोके आदर-परसन्सा मिले।

अधरमके लोक

2

1 भाइ-भैयासब,

अपनासबके परभु येसु खिरिस्ट फेनो एतै।

हमसब एकेसाथ ओकरसङे भेटब,

महज हमसब तोरासबके बिन्ती करैचियौ कि,

2 अपनासबके परभु आबैबला दिन भेलौ कहतौ त तुसब नै घबरा आ भरममे नै पर।

ओइ दिनके बिसयमे कोइ अगमबानीसे,

कोइ बोलिसे आ कोइ-कोइ हमरेसब जखा लिखल चिठीसे भरममे पारैले खोज्तौ तैयो बिस्बास नै करिहे।

3 महज तोरासबके कोइयो नै कोनो परकारसे धोखा देबे।

कथिलेत परमेस्वरके बिरोधमे बहौत बरका बिरोध नै हेबे तलिक आ नास हैबला बेबस्था भङ करैबला लोक नै आबै तलिक परभुके दिन नै एतै।

4 बेबस्था भङ करैबला लोक आपने बरका भ्याके लोकसब परमेस्वर मानैबला सब चिजसबके आ पुजा-पाठ करैबला सब चिजके बिरोध करतै।

उ त परमेस्वरके मन्दिरमे बैठके उ आपनेके परमेस्वर चियै कहतौ।

5 सङे रहैत यी सब बात त हम तोरासबके पैहनै कहने छेलियौ,

ने?

6 उ आपन समयमे परकट हेबे तै हेतुसे कोनो बात ओकरा अखुन तलिक रोइक रहल छै,

इ त तुसब जाइन्ते चिही।

7 उ बेबस्था भङ करैबला आपन कामसब भितरे-भितर सुरु कैर लेनेछै।

महज ओकरा जे सक्‍ती पकरने छै,

उ सक्‍ती नै हटैतक ओकरा रोक्ने रहतै।

8 उ ब्यबस्था भङ करैबला लोक परकट हेतै।

जकरा परभु येसु आपन मुहके एक साँसमे नास करतै।

परभु येसुके आपन आगमनके चमकके तेजसे ओकरा नास करतै।

9 उ ब्यबस्था भङ करैबला सैतानके सक्‍ती ल्याके एल रहैछै,

तब सब तरहके झुठा चेन्हा आ अजगुत-अजगुतके कामसबके चेन्हा देखाइतौ।

10 नास हैबलासबके उ दुस्टतासे छकाइतै,

कथिलेत उसब मुक्‍तीदैबला सतके नै मन पराइल्कै।

11 तै खातिर उसब झुठे बात पतियाबे कैहके परमेस्वर भरमाइबला सक्‍तिके पठाइतै।

12 अहिनङे जे कोइ सतमे बिस्बास नै करल्कै आ अधरम मे मग्न रहतै उसब दोसी ठहरालजेतै आ सजायके भागिदार हेतै।

अस्थिर रह

13 परभुके परेम करल भाइ-भैयासब,

तोरासबके खातिर हमसब हरदम परमेस्वरके धन्यबाद चरहाइले बिबस चियौ,

कथिलेत परमेस्वर सुरुवेसे तोरासबके मुक्‍ती दैके लेल चुनल्कौ।

उ मुक्‍ती तोरासबके पबितर बनाइले पबितर आत्मासे आ सत्य बातमे तोरासबके करल बिस्बाससे आबैछै।

14 अहै खातिर अपनासबके सुनाएल सुसमाचारसे परमेस्वर तोरासबके बोलाइल्कौ।

हमरासबके परभु येसु खिरिस्टके महिमा तोरोसबके मिले कैहके उ तोरासबके बोलाइनेछौ।

15 तहै खातिर भाइ-भैयासब,

आपन बिस्बासमे अस्थिर भ्याके रह,

उ चाहे बोलि-बचनसे हेबे,

चाहे लिखल चिठीसे हेबे,

तुसब जे सिक्छा पाबने चिही ओकरा पकरने रह।

16 आब अपनासबके परभु येसु खिरिस्ट आ अपनासबके परमेस्वर पिता अपनासबके परेम करल्कै।

उ आपन अनुगरहसे अनन्त उत्साह आ असल आस देल्कै।

17 तोरासबके ओकरेसबसे सब असल काममे साहस आ बचनमे सक्‍ती मिले।

परथनाके लेल अनुरोध

3

1 अन्तमे हमर भाइसब,

हमरासबके लेल परथना करैत रह,

ताकि परभुके बचन तोरासबके बिचमे फैलल जखा जल्दीसे फैले आ अकर आदरके साथ स्विकार हेबे।

2 परमेस्वर हमरासबके खराब आ दुस्ट लोकसबसे बचाबे कैहके परथना कैरदे,

कथिलेकी सब लोकसब परमेस्वरके बचनमे बिस्बास नै करैछै।

3 महज परभु बिस्बास योग्य छै आ उ तोरासबके बौकार बनेतौ आ सैतानसे बचेतौ।

4 हमरासबके कहल सब बात तुसब माइनते आइबरहल चिही आ माइनते जेब्ही से परभुमे हमरासबके पुरा भरोसा छै।

5 तोरासबके हिरदय परमेस्वरके परेमके बुझैले आ खिरिस्टके जखा सहैबला सक्‍ती परभु देबे।

कोढिया सबके चेताबनी

6 भाइसब,

अपनासबके परभु येसु खिरिस्टके नाउमे हमसब तोरासबके यी आग्या करैचियौ कि,

जे बिस्बासी लोकसब हमरा सबके देल सिक्छा अनुसार नै चलैछै आ कोढिया छै ओकरासबके सङहतसे दुरे रह।

7 कथिलेकी कनङके हमरासबके देखासिखी करैके चाही से तुसब जानबे करैचिही।

हमसब तोरासबसङे रहलियौ त कोढिया भ्याके नै रहलियौ।

8 हमसब बिना टकाके ककरो खाइबला चिज नै खेलियै।

बल्की दिन-रात दुख सहैत आ पसेना चुबाइत मेहनत करलियै ताकि तोरासबमेसे ककरो उपर भार नै परे।

9 सहायता पाबैके हक नै चियै से बात नै,

बल्की तोरासबके लेल एकटा सिख हेबे कैहके हमसब ओनङ करलियै।

10 हमसब तोरासबसङे रहैत काल तोरासबके यी आग्या करने छेलियौ,

“यदि जे कोइ काम नै करैछै से कोइ खाना नै खाए।”

11 तोरासबमेसे कतहेक गोरा कोढिया छौ कैहके हमसब सुन्‍ने चियौ।

कामके नाममे एकटा सिन्का तक नै तोरैछै,

महज आनगोराके काममे लब-लब करैछै।

12 हमसब एहेन लोकसबके परभु येसु खिरिस्टके नाममे आग्या आ अरती दैचियै कि उसब चुपचाप काम करे आ आपन कमाइ खाए।

13 देख हमर भाइसब,

भलाइके काम करैले कहियो नै थाक।

14 तोरासबमेसे कोइगोरा हमसब यी चिठीमे लिखल आग्या नै मानैछौ त ओकरा डिठीयाइने रह।

ओकरसङे सङहत नै राख ताकि उ लाजमे परे।

15 तैयो ओकरा दुस्मन नै मान,

महज एकटा भाइ माइनके चेताबनी दहै।

बिदाइ आ आसिरबाद

16 आब सान्ती दैबला परभु आपनेसे हरघरी आ हरतरहसे तोरासबके सान्ती देबे।

परभु तोरासबगोरा सङे रहे।

17 हम पाबल आपने हाथसे गोरलगी लिखके पठाइचियौ।

हमर सब चिठीके चिन्हैबला चेन्हा इहे चियौ।

हम अहिनङेके लिखैचियै।

18 अपनासबके परभु येसु खिरिस्टके अनुगरह तोरासबकोइ सङे रहे।

तिमोथीके लेल

पावलके लिखल पहिल्का चिठी

किताबके परिचय

तिमोथी एसिया परदेसके एक जबान खिरिस्टीयन लोक छेलै।

ओकर माँ यहुदी जातीके आ बाप गिरिक जातीके छेलै।

परचार करैबला काममे उ पावलके सङे-सङे गेलै आ ओकरा सहायता करल्कै।

(परेरित १६:१-१४) पावल यी चिठीमे तिन मुख बातसबके बारेमे जोर द्‍याके लिखल्कै।

पहिल्का बात यी चिठीमे मन्‍डलीमे फैलल झुठा सिक्छासे होसियार रहैके बारेमे लिखने छै।

एहेन झुठा सिक्छा यहुदी आ गैर यहुदीके बिचार मिलके बनल सिक्छा चियै।

ओइ सिक्छा अनुसार लोक जाबे तलिक गुप्‍त रहल ग्यान नै पाबतै,

कतहेक खान-पिन आ बियाह सादी करैबला बातमे रोक नै लगाइतै ताबेतक मुक्‍ती नै पाबतै।

दोसर बात यी चिठीमे मन्डलीके हिसाब-किताब चलाबैके बारेमे,

सेबा सङगती चलाबैके बारेमे,

एल्डर आ डिकनसबके चालचलनके बारेमे सल्‍लाह-सुझाव देने छै।

तेसर बात येसु खिरिस्टके असल सेबक बनैके लेल तिमोथीके सल्‍लाह-सुझाव देलगेल छै।

बिसय-सुची

चिठीके परिचय १:१-२

मन्डलीके बिसयमे आ दानके बिसयमे अरती १:३-३:१६

झुठा सिक्छाके बिरोधमे चेताबनी ४:१-६:२१

तिमोथीके लेल

पावलके लिखल पहिल्का चिठी

1

1 हमरा मुक्‍ती दैबला परमेस्वर आ आसा दैबला येसु खिरिस्टके आग्या अनुसार नियुक्‍त भेल हम पावल,

येसु खिरिस्टके परेरित यी चिठी

2 बिस्बासमे हमर साँचोके बेटा तिमोथीके चिठी लिखरहलचियै।

अपनासबके परमेस्वर पिता आ परभु येसु खिरिस्टसे तोरा अनुगरह,

किरपा आ सान्ती मिले।

झुठा सिक्छासबसे होसियार रहैके चेताबनी

3 हम माकेडोनिया परदेस जाइ बखत तोरा एफिससमे रह कैहके कहने छेलियौ।

आब फेनो कहैचियौ कि ओतै रह आ झुठ सिक्छा सिखाइबलासबके ओहेन नै सिखा कैहके करा आग्या दहै।

4 ओइसबके बनोतरी बात-कथा सबमे आ नै सकैबला बंसाबलीसबमे नै ओझराल रह कैहके आग्या दहै।

कथिलेत एहेन बातसबसे बाद-बिबाद मातरे हैछै आ परमेस्वरमे बिस्बासके जिबन बिताइबलासबके कोनो फैदा नै करैछै।

5 हमर कहैके उदेस्य त यी चियै कि बिस्बासीसब एक दोसरके परेम करे,

जे परेम सुध हिरदय,

असल बिबेक आ साँचोके बिस्बाससे मातरे आबैछै।

6 महज कतहेक गोरा त यी बातके छोइरके बेरथके बातसबमे ओझराल छै।

7 उसब मोसाके बेबस्था सिखाबैबला गुरु हैले चाहैछै महज कथी बोइलरहल छै आ कथिके बारेमे बिसेस सिखाइछै से आपने नै जानैछै।

8 अपनासब जानैचियै कि बेबस्थाके निक जखा जिबनमे लागु करे त असल चिज चियै।

9 अपनासब यी बात जानै चियै कि बेबस्था असल लोकके लेल नै बनल छै महज अकर बेबस्था भङ करैबलासबके लेल,

अपराध करैबलासबके लेल,

आग्या पालन नै करैबलाके लेल,

भक्‍तीहिन आ पापीसबके लेल,

अपबितर आ दुस्ट,

अधरमी आ आपन बाप-महताइरसबके हतिया करैबलासबके लेल आ औरोसबके हतिया करैबलासबके लेल बनल छै।

10 अतबे नै बेबस्था त बेबिचार करैबलासबके लेल,

समलिङगी सबके लेल,

अपहरन करैबलासबके लेल,

झुठ बोलैबला,

झुठ किरिया खाइबलासबके लेल आ सत सिदान्तके बिरोधमे हैबला औरो बहुतो कामसबके बिरोधमे बनल छै।

11 सत सिदान्त यि चियै,

जे परमधन्य परमेस्वरके महिमीत सुसमाचार अनुसार छै जकरा सुनाबैके जिम्मा हमरा देलगेल छै।

पावलके उपरमे परभुके अनुगरह

12 हमर काममे हमरा बल दैबला अपनासबके परभु येसु खिरिस्टके हम धन्यबाद दैचियै,

कथिलेकी हमरमे बिस्बास कैरके उ हमरा आपन सेबाके काममे छानल्कै।

13 एक समयमे हम्हु परमेस्वरके निन्दा करैबला आ ओकरमे बिस्बास करैबलासबके सताइबला आ दुरछिया करैबला लोक छेलियै।

महज परमेस्वर हमरा दया करल्कै कथिलेकी उ कामसब हम अन्जानमे करलियै आ ओइ बखत हम परभुके नै चिन्है छेलियै।

14 आब देख,

अपनासबके परभु येसुके अनुगरह हमर उपर कतहेक बहौत छै कि उ आपन बिस्बाससे आ परेमसे हमरा भरल्कै।

15 यी बात सत चियै आ स्विकार योग्य छै कि येसु खिरिस्ट पापीसबके बचाइके लेल अइ सन्सारमे एलै।

ओइ पापीसबसे बेसी पापी हम चियै।

16 अहै कारनसे उ हमरा दया करल्कै आ पापीसबमेसे मुख पापी भेलापरभी हमरमे खिरिस्ट येसु आपन महान धिरज देखेल्कै ताकि पछा ओकरा बिस्बास करैबला आ अनन्त जिबन पाबैबलाके लेल हम एकटा उदाहरन बनी।

17 जुगो-जुगके रजा,

अमर,

देखा नै परैबला एक मातरे परमेस्वरके आदर-भाव आ महिमा सब दिन हैते रहे।

आमेन।

18 हमर बेटा तिमोथी,

तोहर बारेमे पहिने करल अगमबानी बमौजी हम तोरा यी कहैचियौ कि तु सब बात पालन कर ताकि निडर भ्याके उतम लराइ लरैले सकबिही।

19 तै बखत तु बिस्बासमे असथिर रह आ असल बिबेक बच्याके राख।

कोइ-कोइ बिबेक अनुसार नै चलैके कारन आपन बिस्बासके नास कैनेछै।

20 ओइसबमे परैबला हुमेनियस आ अलेक्जेन्डेर चियै।

उसब परमेस्वरके बदनामी करैले छोरे कैहके हम ओकरासबके सैतानके हाथमे सोइप देलियै।

आराधनाके बारेमे सिक्छा

2

1 आब सबसे पहिने अनुरोध करैचियौ कि सब लोकसबके लेल बिन्ती-भाव,

परथना,

अन्तरबिन्ती आ धन्यबाद परमेस्वरमे चरहा।

2 रजा आ हाकिमसबके लेल परथना कर ताकि हमसब सुख सान्तीसे परमेस्वरके भक्‍ति करे आ आदरके जिबन बिताबे सकी।

3 एहेन परथना करनाइ असल चियै आ अपनासबके मुक्‍तीदैबला परमेस्वरके एहेने निक लागैछै।

4 सब लोक मुक्‍ती पाबे आ उसब सत बात बुझे कैहके ओकर इक्छा छै।

5 कथिलेकी परमेस्वर एकेटा छै।

परमेस्वर आ लोकसबके बिचमे मिलाप कराइबला एकेटा लोक छै।

उ लोक येसु खिरिस्ट चियै।

6 उ सब लोकके छुटकाराके मोल तिरैके लेल अपने-आप बलिदान भेलै।

अइ बातके साक्छी परमेस्वर ठिक समयमे देल्कै।

7 अहै बातके परचार करैके लेल परमेस्वर हमरा एकटा परचारक आ परेरित हैके लेल चुनल्कै।

गैर यहुदीसब येसुमे बिस्बास करे तै उदेस्यसे ओइसबके सत बात सिखाइके लेल उ हमरा पठेल्कै।

हम एकोरती बरह्‍या-चरह्‍याके नै कहैचियौ,

हम त सत बात कहैचियौ।

8 तैदुवारे हरेक ठाम जते आराधना हैछै,

ओते पुरुखसब बिना रिस-खिस आ बाद-बिबाद आपन पबितर हाथ उठाके परथना करे कैहके हम चाहैचियै।

9 ओहिने जनिसब सोहो होसियारीसाथ साधारन आ भद्‌र पहिरन पिन्हे हम चाहैचियै।

उसब आपन आपन केसके सिङगार-पटार,

सोना या मोती आ बहौत महङके बस्तरसब नै पिन्हे,

10 बरु असल कामसे सुसोभित हेबे,

जे परमेस्वरके भक्‍ति करैबला जनिसबके सोहाबैछै।

11 जनिसब सान्तसँङे अगुवासबके अधिनमे रैहके सिखे।

12 जनी पुरुख उपर हक जमाबे आ उपदेस देबे कैहके हम अनुमति नै दैचियै।

ओकरासबके चुपचाप रहे परतै।

13 कथिलेकी परमेस्वर पहिने आदमके सिरिस्टी करल्कै तब बादमे हब्बाके।

14 दोसर बात आदम सैतानके छलमे नै बरु हब्बा छलमे पैरके परमेस्वरके आग्या भङग करल्कै।

15 महज तैयो जनी नम्‌र भ्याके बिस्बास,

परेम आ पबितर रहतै त बच्‍चा जलमाइबेर उसब उदार पाबतै।

मन्डलीके अगुवासब

3

1 यी बात त एकदम सत चियै कि,

जे लोक मन्डलीके रेखदेख करैबला अगुवाके काम करैले इक्छा करैछै त उ एकदम असल करैले चाहैछै।

2 तै खातिर मन्डलीके एकटा अगुवा हैकेलेल यी जरुरी छै जे उ दोस बिनाके हैके चाही,

ओकरा एकेटा घरबाली हैके चाही,

उ धिरजी,

सम्झदार,

भलादमी,

मेजमानसबके मान-दान आ लोकसबके असलसे सिखाइबला हैके चाही।

3 महज उ मारपिट नै करैबला,

दाखमध नै पिये बला,

रिस नै करैबला,

सान्त स्वभाबके आ पैसाके लोभ नै करैबला हैके चाही।

4 उ आपन घर परिबार असलसे चलाबैबला,

ओकर धियापुता असलसे आदर करैबला आ अरह्‍याल काम मानैबला हैके चाही।

5 कथिलेत आपन घर परिबार असलसे नै चलाबे सकैबला कनङके मन्डलीके देखभाल करे सक्‍तै?

6 अगुवा भरखरके बिस्बासी नै हैके चाही।

नै त अनङ नै हेबे कि उ घमन्डसे फुइलके सैतान जखा दन्डके भागिदार हेबे।

7 देखभाल करैबला अगुवा मन्डलीएटाके भितरे मातर नै महज उ मन्डलीके बाहरो इजत-मान भेटल लोक हैके चाही।

तब मातरे ओकरा बिस्बासी लोकसब मान करतै आ सैतानके जालमे नै परतै।

मन्‍डलीमे सेबा करैबलासब

8 तहिनङे मन्‍डलीमे सेबा करैबला डिकन निक चालचलनके लोक हैके चाही।

उसब साँच-साँच बोलैबला,

दाख मध नै पियैबला आ पैसा-कौरीके लोभ-लालच नै करैबला हैके चाही।

9 ओइसबके परमेस्वरसे परकट करल बिस्बासमे गरल सत्यके सुध बिबेकसे पकरने रहैके चाही।

10 पहिने ओइसबके जाँच हैले परतै।

यदि ठिक ठहरतै त,

उसब डिकन रैहके सेबा करे सक्‍तै।

11 तहिनङ कैरके ओकरासबके घरबालीसब सेहो आदर पाबैबाली हैके चही।

उसब दोसरके बदनाम नै करैबली,

आपनके बसमे राखैबाली आ सब बातसबमे बिस्बास योग्य हैले परतै।

12 मन्डलीके सेबा करैबला डिकनके एकेटा घरबाली हैके चाही।

उ आपन बेटा-बेटी आ घरपरिबारके निकसे चलाइबला हैके चाही।

13 जे डिकन मन्‍डलीमे निकसे रेख-देख करतै,

से एकदमसे आदर पाबतै आ येसु खिरिस्टमे करल आपन बिस्बासके बारेमे निडर भ्याके औरो लोकसबके कहैके लेल बरका साहस पाबतै।

बरी रहसके बात

14 हम तोहरलग जल्दी आबैके असा राखने चियौ,

महज यी चिठी अहैलेल लिखै चियौ,

15 यदी हमरा आबैमे देर हेतै त,

परमेस्वरके परिबारमे भेल लोकसबके चाल-चलन केहेन रहैके चाही से जाइनले।

यि परिबार त जिबित परमेस्वरके मन्डली अरथात सतके खम्हा आ जग चियै।

16 परमेस्वरके परकट करल सत्यके सन्देस अचमके चियै आ अकरा कोइ नै इन्कार करे सक्‍तै।

खिरिस्ट मानब बैनके परगट भेलै आ

पबितर आत्मासे धरमी ठहरल गेलै।

स्वरगदुतसब ओकरा देखल्कै आ

जाती-जातीके बिचमे ओकर बारेमे परचार भेलै।

सन्सारमे लोकसब ओकरा बिस्बास करल्कै आ

उ महिमाके सङे स्वरगमे उठ्‍याल गेलै।

झुठा सिक्छाके बिरोधमे चेताबनी

4

1 पबितर आत्मा साफ-साफ कहैछै कि अन्तके दिनसबमे अहिनङो लोकसब हेतै जेसब बिस्बाससे पछा हटतै।

उसब छल करैबला आत्माके आ भुतसबके देल सिक्छा मान्तै।

2 एहेन सिक्छा झुठ बोलैबला कपटी लोकसबसे आबैछै।

ओइसबके बुइध धिपल लोहासे दागल रहैछै।

3 उसब बियाह नै कर कैहके लोकसबके कहैछै आ बहुतो एहेन खाइबला चिजसब खाइले नै मिलैछै कैहके सिखाइछै।

महज सत बात जानैबला बिस्बासी लोक धन्यबाद द्‍याके परमेस्वरके सिरिस्टी करल सब चिज खाइले सकैछै।

4 परमेस्वरके सिरिस्टी करल सब चिज एकदम असल छै।

अपनासब परमेस्वरके धन्यबाद द्‍याके लैचियै त इन्कार करैबला कोनो चिज नै छै।

5 कथिलेकी परमेस्वरके बचन आ परथनासे सब चिज पबितर हैछै।

6 यदी तु यी सिक्छा औरो बिस्बासी जनसबके सिखाइबिही त,

तु पालन करैत एल सिदान्त आ बिस्बासके बचनमे बौकार भ्याके येसु खिरिस्टके असल सेबक हेब्ही।

7 तु इस्वरहिन आ अरथहिन खिसा-पेहानी सबसे दुर रह।

बरु परमेस्वरके पसिन परैबला जिबन जियैके कोसिस कर।

8 देहके कसरत करनाइ असल चियै,

महज आत्मिक कसरत करनाइ औरो असल चियै,

कथिलेकी अखुन आ आबैयोबला जिबनमे फैदाके लेल परतिग्या करने छै।

9 यी बात एकदम सत चियै आ यी पुरा रुपसे स्विकार करे परतै।

10 ओहै कारनसे हमसब एकदम मेहनत करैचियै आ हरदम सङघरसमे लागल रहैचियै।

कथिलेकी अपनासबके आसा जिबित परमेस्वरमे छै।

परमेस्वर सब मानब जातीके आ खास कैरके बिस्बासीके मुक्‍तीदाता चियै।

11 तु आपन सिक्छासबमे यी बातसब सिखा आ पालन करैले अरहा।

12 जबान भेलाके कारन कोइ नै तोरा निच ठाने।

बरु तु बोली-बचनमे,

चाल-चलनमे,

परेममे,

बिस्बास आ पबितरतामे बिस्बासीसबके अगा एकटा नमुना बन।

13 हम नै आबैतक बिस्बासीसबके तु पबितर धरमसास्तर पैढके सुना,

साहस दहै आ सिक्छासब देबेमे लागल रह।

14 जे बरदान अगुवासब आपन हाथ तोहर उपरमे राइखके अगमबानीसे पाबने छेल्ही,

ओकरा पुरा सदउपयोग कर।

15 हम तोरा कहल यी सब बात एकदमसे पालन कर आ पुरा मन लगाके ओहैमे लागल रह ताकि तोहर करल उन्‍नती सब कोइ देखे।

16 तु आपन जिबन आ आपन देल सिक्छाके बारेमे होसियार रह।

यी सब करलासे तु आपन जिबन आ तोहर सिक्छा सुनैबलासबके जिबन बचेब्ही।

मसोमातनी, अगुवा आ दासके लेल बिन्ती

5

1 अपनसे बुढसबके नै हप्का,

बरु आपन बाबु जखा आदरभावसे सम्झा-बुझा आ आपनसे छोट भाइ जखा बेबहार कर।

2 ओहिनङके बुढ जनिसबके आपन माँ जखा आ छोटसबके पबितर मनसे बहिन जखा बेबहार कर।

3 जे मसोमातनीके कोइ नै छै,

ओकरासबके देखभाल कर।

4 महज जै मसोमातनीके बेटा-बेटी कि नाइत-नातिन छै,

सबसे पहिने उसब मसोमातनीके देखभाल करे।

उसब घरेमे भक्‍ती-भाव करैले सिखे आ आपन माँ-बाबुके उपकारके करजा सदहावे,

कथिलेकी अनङ करलासे परमेस्वर खुसी हैछै।

5 जै मसोमातनीके देखभाल करैबला कोइ नै छै,

से मसोमातनी त आपन भरोसा परमेस्वरमे राख्ने रहैछै।

उ दिन रात परमेस्वरमे बिन्तीभाव करैत रहैछै।

6 महज जै मसोमातनी भोग-बिलासके जिबन बिताबैछै उ जिते रहतै तैयो मरल जखा चियै।

7 अइ बातसबके बारेमे तु मन्डलीके बिस्बासीसबके सिक्छा दहै ताकि ओइसबके कोइ नै दोस लगाबे पाबे।

8 यदी कोइ आपन नातेदार आ खास कैरके परिबारके देख-भाल नै करैछै,

उसब बिस्बाससे पछा हटल लोक चियै आ अबिस्बासीयोसे बेसी खराब हैछै।

9 साइठ बरिस पुगल आ घरबला परती बिस्बास योग्य रहल घरबालीके मातरे मन्डलीसे सहायता पाबैबलाके सुचिमे नाम लिख।

10 अतबे नै उ असल काम करलाके खातिर सब दिसनसे आदर पावलके हैके चाही।

उ आपन बेटा-बेटीके निक जखा लालन-पालन करने आ मेजमानसबके सेबा-सत्कार करने रहल हैके चाही।

उ परमेस्वरके पबितर जनसबके टाङ धुवाइने आ दुखमे परल्हासबके मदत करने रहल हैके चाही।

अहिने औरो असल असल काम करने रहल हैके चाही।

11 महज जबान उमरके मसोमातनीसबके नाम मसोमात सुचिमे नै लिख,

कथिलेकी जब ओइसबके सारिरीक इक्छाके कारनसे खिरिस्टसे दुर ल्याजेतै,

तै दुवारे उसब बियाह करैले ताक्‍तै।

12 अहै तरहसे उसब पैहने खिरिस्टमे करल आपन परतिग्या भङ कैरके दोसी ठहरतै।

13 उसब अङने-अङने चलैबला आदत पैरके कोरनी आ चुगली लगाइबाली हैछै।

ओतबे नै उसब नै बाजैबला बातसब बतियाइछै आ दोसरके काममे टाङ अराबैबाली हैछै।

14 अहैलेल हम जबान मसोमातनीसबके फेनसे बियाह कैरके बेटा-बेटी जलमाबे आ घर गिरहस्ती चलाबे कैहके सलाह दैचियै।

ओहेन करलासे डाह करैबलासबके निन्दा करैके मौका नै भेटतै।

15 कथिलेकी कतहेक कम उमेरके मसोमातनीसब पहिनेसे बहैकके सैतानके रस्ता पर चैल गेलछै।

16 यदी कोनो खिरिस्टमे बिस्बास करैबला जनिके घरमे मसोमातनीसब छै त,

उ ओइसबके मदत करे।

ओहैन करलासे ओकरसबके भार मन्डलीके नै परतै आ जे साँचोके मसोमातनीसब छै ओइसबके मन्डली मदत करेसक्‍तै।

17 असलसे मन्डलीके देख-भाल करैबला अगुवासबके दोबर आदरके योग्य हैछै आ बिसेस कैरके जे अगुवासब बचन परचार आ सिखाबैबला काममे मेहनत करैछै।

18 कथिलेकी पबितर धरमसास्तरमे एहेन लिखल छै,

“दौनी करैबला बरदके मुहमे जाबि नै लगा” आ “काम करैबला आपन बैन पाबे परतै।”

19 अगुवा उपर लागल दोसमे दुइ-तिन गोराके साक्छीके परमान बिना ओकर बात सुन्बे नै कर।

20 बेर-बेर पाप करैबला सबके मन्डलीके अगारी दम्सा ताकि देखके दोसरो गोरा डराबे।

21 हम तोरा परमेस्वर,

खिरिस्ट येसु आ चुनलगेल स्वरगदुतके अगा करा आग्या द्‍याके यी कहैचियौ कि भेदभाव बिना यी नियमसब पालन कर।

पक्छपात कैरके कोनो काम नै कर।

22 तु मन्‍डलीमे अगुवा नियुक्‍त करैके लेल झट-पट ककरो उपर हाथ राखैबला काम नै कर।

आनगोराके पापमे सहभागी नै हो।

तु अपने-आपके पबितर राख।

23 तु पानी मातरे नै पि,

महज तोरा बेर-बेर पेटके बिमारी भेलाके कारन कन्हिक-कन्हिक दाखमध पियैत रह।

24 कोनो-कोनो लोकके पाप साफ-साफ देखा परैछै आ उसब नियाय हैसे पहिने दोसी ठहैर जाइछै,

महज कतहेक गोराके पापसब पछासे मातरे देखापरैछै।

25 तहिनङ कतहेक लोकके करल असल काम परस्टे देखा परैछै आ परस्ट नहियो देखा परैबला असल काम एक न एक दिन अबस्य देखा परतै।

6

1 मालिकके अधिनमे रहैबला सब दास आपन मालिकके पुरा आदर करैले परतै,

ताकि कोइ नै परमेस्वरके नाम आ अपनासबके देल सिक्छाके बदनाम करे सक्‍तै।

2 बिस्बासी भाइ-भैयासब त चियै कैहके दाससब आपन बिस्बासी मालिकके कम आदर नै करौक,

बरु उसब औरो निकसे मालिकके सेबा करेपरतै,

कथिलेकी सेबासे लाभ पाबैबला मालिकसब ओकरासबके आपने पिरिय बिस्बासी भाइ-भैयासब चियै।

तु यी बातसब मन्‍डलीमे बिस्बासीसबके सिखा आ पालन करैके लेल उत्साह दहै।

धन सम्पैतके मोह-माया

3 यदी कोइ झुठ सिदान्त सिखाबैछै आ आपन परभु येसु खिरिस्टके देल साँचो सिक्छा आ परमेस्वरके भक्‍ति हैबला सिक्छामे सहमत नै हेतै त,

4 उ लोक घमन्डसे भरल रहैछै आ कुछो नै जानैछै।

एहेन लोक बेरथेमे बाद-बिबाद करैछै।

बात-बातमे झगरा करैछै।

एहेन बातसबसे त डाह,

फुट,

बदनाम आ संखासब हैले लागैछै।

5 एहेन लोकसबके बिचमे सब दिन झगरा हैछै।

ओइसबके मति भरस्ट भेल रहैछै।

उसब सत बातसबसे दुर भेल रहैछै आ परमेस्वरके भक्‍ति करैबला काम धनिक हैके लेल चियै कैहके बिचार करैछै।

6 बास्तबिक्‍ता त यी चियै कि सन्तोस कैरके परमेस्वरके भक्‍ति करनाइ सबसे बरका धन चियै।

7 कथिलेकी अपनासब जल्मै बखत नै कुछो ल्याके एलियै नै मरै बखत ल्याके जेबै।

8 ओहेन चियै त अपनासबके खाइले पिन्हैले भ्यागेलै त,

ओहैमे सन्तोस करे परतै।

9 महज धनिक हैले चाहैबला परिक्छामे परैछै।

उ बेरथ आ खराब इक्छासबमे फैस जाइछै।

ओहे खराब इक्छा ओकरा दुख आ बिनासमे लजाइछै।

10 कथिलेकी सब परकारके खराबी के जैर रुपैया-पैसाके मोह चियै।

कतहेक गोरा अकर पछा लाइगके बिस्बाससे पछा हैट गेलछै आ उसब आपन उपर दुख कस्ट लाबने छै।

पावल तिमोथीके चेताइल्कै

11 महज तु परमेस्वरके जन भेलाके कारन यी बातसबसे दुरे रहिहे।

तु परमेस्वरके निक लागैबला धारमिक जिबन जिहे आ बिस्बास योग्य,

परेम,

धिरज आ नमरतामे आपन मन लगा।

12 बिस्बासके उतम लराइ लर।

अनन्त जिबनके पकरने रह,

कथिलेकी यह्‍या जिबनके लेल परमेस्वर तोरा बोलेल्कौ आ अहैके लेल तु बहुतो गोराके अगा आपन असल साक्छी देने चिही।

13 सब चिजके जिबन दैबला परमेस्वर आ पन्तियस पिलातसके अगा असल साक्छी दैबला येसु खिरिस्टके अगा,

हम तोरा यी आग्या दैचियौ,

14 आपनसबके परभु येसु खिरिस्ट नै आबैतक सुध मनसे ओकर आग्या पालन कर ताकि तोरा कोइयो नै दोस लगाबे।

15 परमधन्य परमेस्वर जे सारा सक्‍तीके मालिक,

रजा सबके रजा आ परभु सबके परभु चियै,

वह्‍या परभु येसु खिरिस्टके ठिक समयमे फेनो पठेतै।

16 उ अजर-अमर रहैबला आ उ एहेन इजोतमे बास करैछै जकर लगमे कोइ नै जाइले सकैछै।

ओकरा कोइयो नै देखने छै आ नै देखे सक्‍तै।

सब आदर आ सब सक्‍ति,

सब दिन ओकरे चियै।

आमेन।

17 अइ सन्सारमे धनिक भेल लोकसबके घमन्डी नै बन कैहके आग्या दहै।

अनिस्चीत धन सम्पैतमे नै महज सब चिज परसस्तसे आपनसबके भोग करैले दैबला परमेस्वरमे भरोसा कर कैहके ओइसबके आग्या दहै।

18 आन लोकके भलाइ करैले,

असल काममे धनिक हैले,

खाचोमे परलहा लोकसबके सहायता करैले आ आपन सङे भेल चिज औरोसबके दैले ओइसबके कह।

19 एहेन कैरके उसब आपन लेल साँचोके धनसम्पती जम्मा करेसक्‍तै,

जे धन आबैबला दिनके लेल ठोस जगके रुपमे काम लाग्तै।

ताकि उसब उ जिबन पाबे जे जिबन सत जिबन चियै।

20 हौ तिमोथी,

जे जिम्मा परमेस्वर तोरा देने छौ ओकरा निकसे देखभाल कर।

परमेस्वरके अपमान हैबला मुरुख बातसबसे आ कतहेक लोक परमेस्वरके बिरोध करैबला बातके “ग्यान” कैहके मानने छै तै झुठ बातसबसे अलग रह।

21 कथिलेकी एहेन बातसबके पाछु लाइगके कतहेक लोक बिस्बाससे दुर भेलछै।

तोरासबके सङे परमेस्वरके अनुगरह रहे।

तिमोथीके लेल

पावलसे लिखल दोसर चिठी

किताबके परिचय

यी दोसर चिठी पावल परचारके काममे आपनसे छोट सेबक तिमोथीके लिखल आपन निजी सल्‍लाह चियै। अकर मुख बिसय “सहनसिलता” चियै। यी चिठीमे पावल तिमोथीके भक्‍तिभाब सहित येसु खिरिस्‍टके बारेमे साक्छी दैबला, ओकर सुसमाचार आ पुरना करार के सतके सिक्छामे रहैबला, दुख आ बिरोधो एतै त गुरु आ परचारकके करतब्यके पालन करैत साहस बरहाबैके सल्‍लाह देनेछै।

तिमोथीके यी चिठीमे खास कैरके “सन्सारके मुरुख बातसबसे” बैचके रहैले चेताइने छै। एहेन मुरखहा बात सुनैबलासबके फैदा करैले छोइरके बिनासमे पुगाइछै।

यी सब बिसयसबमे पावल तिमोथीके ओकर जिबन आ उदेस्यके नमुना- ओकर बिस्बास, सहनसिलता, परेम आ सताबटके बखत दुखके याद दियाइछै।

बिसय-सुची

परिचय १:१-२

परसन्सा आ बिन्ती १:३-२:१३

सल्‍लाह आ चेताबनी २:१४-४:५

पावलके आपने हालत ४:६-१८

समाप्‍ती ४:१९-२२

तिमोथीके लेल

पावलसे लिखल दोसर चिठी

1

1 हम पावल,

परमेस्वरके इक्छासे येसु खिरिस्टमे चुनल परेरित चियै।

येसु खिरिस्टमे भेल अनन्त जिबनके परतिग्या सुनाइके लेल परमेस्वर हमरा पठाइने छै।

2 हम आपन पिरिय बेटा तिमोथीके यी चिठी लिखैचियै।

परमेस्वर पिता आ आपनसबके परभु येसु खिरिस्ट तोरा अनुगरह,

किरपा आ सान्ती देबे।

बिस्बासमे कमजोर नै हैले हौसला

3 हम तोरा आपन परथनामे याद करैचियौ आ हम हरदम परमेस्वरके धन्यबाद दैचियै।

जनङ हमर पुरखासब परमेस्वरके सेबा-टहल करने छेलै,

तैहनङ हम्हु सुध बिबेकसे करै चियै।

4 जब तोहर चुबल लोरके याद आबैछौ,

तब तोहरसे भेट करैले मन लागैछै ताकी तोहर सङे भेटके हम खुसी हेतियै।

5 हम तोहरमे भेल निसकपट बिस्बासके याद करैचियौ।

जे बिस्बास तोहर नानी लोइस आ तोहर माँ युनिसमे छेलौ।

हमरा पुरा बिस्बास छै,

जे उ बिस्बास तोरोमे छौ।

6 तै खातिर हम तोरा याद कराइले चाहैचियौ कि,

हम तोहर उपर हाथ राखै बखत जे बरदान परमेस्वर तोरा देने छेलौ,

तकर पुरा सदउपयोग कर।

7 कथिलेत परमेस्वर आपनौरके डरके आत्मा नै महज,

सक्‍ति,

परेम आ आपनके बसमे राखैबला आत्मा देनेछै।

8 तै खातिर आपनौरके परभुके गबाही दैले लाज नै मान आ हम ओकर लेल जहलमे परलियै से बात सोइचके लाज नै मान।

महज परमेस्वरके सक्‍तीमे सुसमाचार सुनाइबला कामके लेल दुख भोगैले तु हमरसङे सामेल हो।

9 परमेस्वरे हमरौरके बचेल्कै आ आपन पबितर बोलाबटसे बोलाइल्कै।

हमरौरके काम देखके नै,

महज उ आपन इक्छा आ अनुगरहसे करने छै,

जे उ खिरिस्ट येसुमे जुगो-जुग पहिनेसे हमरासबके देने छेलै।

10 जे अनुगरह आब हमरासबके मुक्‍तीदाता येसु खिरिस्ट एलासे परकट भेल छै।

परभु येसु मिरतुके नास कैरके सुसमाचारमे अजर-अमर जिबन परकट करने छै।

11 एह्‍या सुसमाचार सुनाइके खातिर हम परचारक,

परेरित आ गुरु नियुक्‍त भेल चियै।

12 तब अहै खातिर हम दुख उठाइचियै।

महज यी बातके खातिर हम लाज नै मानैचियै,

कथिलेत हम ककर उपर बिस्बास करनेचियै से हम निकसे जानैचियै।

हम जे कुछ परमेस्वरके सौपने चियै,

उ आपन आबैबला दिनतक सुरक्छित राख्तै कैहके पुरा भरोसा छै।

13 खिरिस्ट येसुमे भेल बिस्बास आ परेममे अस्थिर रैहके हमरसे सिखल्हा असल सिक्छाके तु नमुना बैनके लोकसबके सिखा।

14 तोहर जिम्मामे देल असल सिक्छाके आपनौरके भितरमे बास करैबला पबितर आत्माके सक्‍तिसे सुरक्छित राख।

15 तोरासबके थाहे छौ कि,

एसियामे रहैबला सबगोरे हमरा छोइरके चैलगेलै,

तै मेसे फुगेलस आ हरमोगेनस सोहो चियै।

16 परभु ओनेसिफरसके घरानाके किरपा राखे,

कथिलेत उ हमरा जतेक बेर भेटै ततेक बेर हौसला बरहाइत रहै।

हमर हाथमे जंनजिर बान्हल छेलै तैयो उ लाज नै मानल्कै।

17 जब उ रोम सहरमे एलै,

हमरा नै भेटै तलिक जि-जान लग्याके खोजल्कै।

18 परभु आबैबला दिनमे ओनेसिफरसके परभु किरपा करबै।

तोरा निक जखा थाह छौ,

एफिससमे उ हमरा बहौत सेबा करने रहै।

येसु खिरिस्टके असल सिपाही

2

1 हमर दुलरुवा बेटा तिमोथी,

येसु खिरिस्टके अनुगरहसे बलगर हैत जो।

2 बहौतरा साक्छीसबके अगा जे बात तु हमर मुहसे सुनने चिही,

से बात औरो लोकके सिखाइले सकैबला बिस्बास योग्य लोकसबके सोइप दहै।

3 येसु खिरिस्टके असल सिपाही जखा हमरासबके सङे दुख भोग।

4 सैनिक सेबामे भरती भेल लोक औरो धन्धा नै करैछै,

कथिलेत ओइसबके उदेस्य आपन सेनापतीके खुस करनाइ रहैछै।

5 तैहनङ कोनो खेलमे भाग लेल खेलाड़ी नियममे रैहके नै खेल्तै त ओकरा इनाम नै मिल्तै।

6 जे गिरहत घाम-पसिना चुबाके मेहनत करैछै,

उबजल बालीके पहिन्का हिस्सा ओकरे मिलैके चाही।

7 हम तोरा जे बात कहैचियौ,

ओइबातके निकसे बिचार कर,

कथिलेत परभु यी सब बात बुझहैके खातिर तोरा सहायता करतौ।

8 मैरके जिबित भ्याल रजा दाउदके बंसके येसु खिरिस्टके याद कर।

कथिलेत हमर परचार करल सुसमाचार एह्‍या चियै।

9 ओह्‍या सुसमाचार जकर खातिर हम दुख काटैचियै आ अपराधी जखा झिझिरसे बान्हल चियै।

महज परमेस्वरके बचनके बान्हे नै सक्‍तै।

10 तहैले परमेस्वरके चुनलहा लोकसबके खातिर हम सब चिज सहैचियै,

ताकि ओहोसब येसु खिरिस्टके मुक्‍ती पाबे आ अनन्त महिमामे सहभागी हैलेसके।

11 यी बात एकदम सत छै,

यदी हमसब ओकर सङे मरल चियै त,

ओकरे सङे जिबै।

12 यदी हमसब ओकर सङे दुख भोग्बै त,

हमरौरके ओकरे सङे राज करबै।

हमसब ओकरा इन्कार करबै त,

ओहो हमरौरके इन्कार करतै।

13 हमसब बिस्बास योग्य नै चियै तैयो उ बिस्बास योग्य रहतै,

कथिलेत उ आपनेके इन्कार नै करे सक्‍तै।

परमेस्वरके असल सेबक

14 तिमोथी,

यी बात तु ओइसबके बात-बातमे झगरा नै कर कैहके परमेस्वरके सामनेमे सम्‍झा।

झगरासे ककरो भलाइ नै हैछै,

बरु सुनैबला लोकसबके बिगारैछै।

15 सरममे नै परैबला आ सतके बचनके ठिकसे चलाबैबला कामदार जखा आपनेके परमेस्वरमे गरहन हैकेलेल एकदमसे कोसिस कर।

16 महज तु परमेस्वरके अपमान करैबला आ काम नै काजके बातसे दुर रह,

कथिलेत एहेन बात लोकसबके परमेस्वरसे दुर ल्याजाइछै।

17 एहेन सिक्छा त भितरे-भितर सैंरते जाइबला घाउ जखा हैछै।

एहेन सिक्छा दैबलामेसे हुमेनियस आ फिलेतस चियै।

18 उसब सच बातसे दुर भटकल घुरैछै।

लोकसब मैरके जि उठैबला काम पैहने भ्यागेल्छै,

कैहके कतहेक लोकके बिस्बासके बिगाइर देने छै।

19 महज तैयो परमेस्वरके आपनेसे बनेल्‍हा जग सब दिन अटल छै।

ओइ जगमे एहेन लिखल छै: “परभु आपन लोकसबके चिन्हैछै,”

आ “परभुके नाम लैबला सब गोरा खराब कामसे दुर रहे परतै।”

20 केहनो धनिक लोकके घरमे सोना-चानीके भँड़िया-बरतन मातरे नै रहैछै,

ओते काठ आ माटीके भँड़िया-बरतन सेहो रहैछै।

कोनो बिसेस कामके लेल चलाबैछै त कोनो सधारन कामके लेल चलाबैछै।

21 यदी कोनो लोक आपनके खराब कामसे सुध राखैछै त,

उ आदरके जोग कामके खातिर एकटा भँड़िया बन्तै।

कथिलेत उ आपने सुध राइखके सब असल कामके खातिर मालिकके मनपरैबला हेतै।

22 तैल्याके तु जबानीके अधलाह ललसासे दुर रह आ सुध हिरदयसे परभुके पुकारैबला सब सङे धारमिक्‍ता,

बिस्बास,

परेम आ सान्तीके पछा लाग।

23 महज मुरुख आ बेकारके तरक-बितरकसे दुरे रह,

कथिलेत तोरा थाह छौ कि,

एहेन बातसे लराइ-झगरा उतपन हैछै।

24 परभुके सेबक लराइ करैबला आ झगरिया नै हैके चाही,

महज सब लोकसबसे मिलजुइलके रहैबला हैके चाही,

दोसरके सिखाबे सकैबला आ सब बात सैहके रहे सकैबला हेबे परतै।

25 उ आपन बिरोधीसबके लरम भ्याके सुधारैबला हैके चाही।

भ्यासकैछै परमेस्वर बिरोधीसबके मन बदैल देतै आ उसब सतके चिन्हे सक्‍तै।

26 तब उसब होसमे आइबके सैतानके फन्दासे निकैल सकैछै।

कथिलेत सैतान आपन इक्छा पुरा करैके खातिर ओइसबके बसमे राखनेछै।

अन्तिम दिनके चेन्हासब

3

1 महज अन्तके दिनसबमे दुखके समय एतौ से बात तुसब जान।

2 कथिलेत लोक आपन स्वारथ मातर देखैबला,

पैसा-कौरीके लोभ करैबला,

आपनके बरका मानैबला,

घमन्ड करैबला आ परमेस्वरके बिरोध करैबला हेतै।

उसब आपन माँ-बापके बात नै मानैबला,

असलो कामके खातिर धन्यबाद नै दैबला आ अपबितर हेतै।

3 ओइसबमे मया-दया नै रहैछै आ छमा नै करैछै।

उसब दोसरके बारेमे चुगली लगाइबला आ राँड़ हैछै आ निक बातके मन नै पराइछै।

4 उसब धोखेबाज,

आपने मनके रजा आ घमन्डी हेतै।

परमेस्वरसे परेम करैके बदलामे सुख-बिलासके परेम करतै।

5 उसब भक्‍ती करैबला रुप धारन त करैछै महज भक्‍तीके भितरी सक्‍तिके स्विकार नै करैछै।

एहेन लोकसबसे दुरे रह।

6 कथिलेत तोरासब मेसे कोइ-कोइ घर-घरमे ढुइकके पापे-पापसे दाबल आ अधलाह इक्छासबसे भरल मुरुख जनिजाइतसबके आपन बसमे राखैछै।

7 एहेन जनिसब सिखैले त हरदम सिखैत रहैछै,

महज सतके ग्यान तलिक कहियो नै पुगे सकैछै।

8 जनङ यान्‍नेस आ याम्बरेस मोसाके बिरोध करने रहै,

तैहनङ यी लोकसब सत्यताके बिरोध करैछै।

अकरौरके बुइध भरस्ट भ्यागेल्छै आ बिस्बास हराएल छै।

9 महज उसब औरो बहौत नै टिकेसक्‍तै,

कथिलेत यान्‍नेस आ याम्बरेस जखा मुरुखपना सब गोराके अगा देखार हेतै।

तिमोथीके पावल आदेस करल्कै

10 तु त हमर सिक्छा,

हमर चरितर,

हमर जिबनके लक्छ,

हमर बिस्बास,

हमर धिरज,

हमर परेम आ हमर सहनसिलता देख्नेचिही।

11 हम एन्टिओखिया,

आइकोनियन आ लुस्तरा सहरमे केहन-केहन दुख भोगे परलै,

से बात तु निक जखा जानैचिही।

महज परभु हमरा ओइ सब आफत-बिपतसबसे बचेल्कै।

12 येसु खिरिस्टमे भक्‍तीके जिबन बिताइले चाहैबलासबके सताबटके सामना करैए परतै।

13 महज दुस्ट आ ढोङी लोकसब दोसरके धोखा दैछै आ उ आपनो धोखा खाइत बिगरैते जाइछै।

14 महज तु अपनेसे सिखल आ पुरे मनसे बिस्बास करल सिक्छामे लागल रह।

यी ककरसे सिखनेचिही से बात तु जानैचिही।

15 तु छोटेसे पबितर धरमसास्तरमे लिखल बचनसे परिचीत चिही।

ओहै बातसबसे खिरिस्ट येसुमे बिस्बास कैरके मुक्‍ती पाबैले ग्यान दैछौ।

16 धरमसास्तरमे लिखल सब बचन परमेस्वरके परेरनासे एलछै।

यी सिखाइले,

अरती दैले,

सुधारैके लेल आ धरमी जिबन जियैले बहौत काम लागतौ।

17 ताकि परमेस्वरमे बिस्बास करैबला लोकसब सब असल कामके खातिर पुरा तौरसे सुसोभित भ्याके रहे।

परमेस्वरके सुसमाचार सुनाइके आग्या

4

1 परमेस्वर आ खिरिस्ट येसुके अगा, जे आपन राज अस्थापना करैले एतै आ उ जियल आ मरल सबके नियाय करतै, तै बातके धियानमे राइखके हम तोरा करा आग्या दैत कहैचियौ कि

2 परमेस्वरके बचन सुना। बेलोमे कुबेलोमे सुसमाचार सुनाइले नै छोर। पुरा-पुरी धिरजसे लोकसबके सम्‍झा, चेताबनी दहै आ असल सिक्छासे हिम्मत बरहा।

3 कथिलेत आब एहेन समय आइब रहल छै कि लोकसब सहि सिक्छाके बात सुनैले बरदास नै करतै। बरु आपने इक्छाके पछा भाग्तै। उसब आपन इक्छासे ओहै गुरुसबके ढेरियाइतै जे ओइसबके सुनैले मज्जा लागैबला बातसब सुनाइतै।

4 उसब सत बातसब सुनैले कान मुइनलेतै महज पहिन्का लोकसबके बनाल बनोतरी कथामे धियान देतै।

5 महज तु हर परिस्थितीमे सचेत रह, दुख उठा, सुसमाचार सुनाइबला काममे लागल रह आ आपन सेबाके काम-काज पुरा कर।

6 कथिलेत हम बलिके रुपमे अरपन हैले लागल चियौ। हमर जाइबला समय आइबगेलौ।

7 हम उत्‍तम लराइ लरने चियै। हम आपन दौर पुरा करनेचियै आ आपन बिस्बासमे अटल चियै।

8 आब त परमेस्वर हमर खातिर धारमिकताके मुकुट राखने छै। जे पुरस्कार धारमिकताके नियाय करैबला परभु ओइ दिन हमरा देतै, उ हमरा मातरे नै महज जेसब तन-मनसे ओकर आबैबला बाट ताकैछै ओइसबके लग्यादेतै।

9 सकभर हमरा जल्दी आइबके भेट कर।

10 कथिलेत डेमास सन्सारके मोहमे फैसके हमरा छोइर देल्कै आ थेसलोनिकेमे चैल गेलै। केरसेन्स गलातियामे आ तितस दलमातियामे गेलछै।

11 हमर सङे त अखुन लुका मातरे छै। मरकुसके तु आपन सङे लेने आबिहे, कथिलेत उ हमर सेबाके काममे बहौत सहायता करतै।

12 हम तुखिकसके एफिससमे पठाइने चियै।

13 आबै बखत तोरोआस सहरमे कारपस लग हमर छोरलहा बस्तर ल्याके आबिहे। ओते भेल्हा सब किताबसब आ खास कैरके छलामे लिखल किताबसब नै बिसैरके आइन दिहे।

14 लोहाके काम करैबला अलेक्जेन्डर हमरा बहौत नै निक करल्कै। ओकर करल कामके फल परभुवे ओकरा देतै।

15 ओकरसे तुहु होसियार रह, कथिलेत उ आपनौरके परचारके एकदम बिरोध करल्कौ।

16 पहिन्का बेर जखुन हमरा कचहरीमे आपन सफाइ दैले परल छेलै तखुन हमर पक्छमे कोइ नै बाज्लै। सब गोरे हमरा छोइर देल्कै। यी बातके दोस ओइसबके ककरो नै लागे।

17 तैयो परभु हमर सङे रैहके हमरा सक्‍ती देल्कै। तहैले हम गैर यहुदी लोकसबके परमेस्वरके सुसमाचार निकसे सुनाबे सकलियै। अहिनङे परभु हमरा सिङहके मुहसे बचेल्कै।

18 ह, परभु हमरा सब परकारके खराबिसबसे बचेतै। उ हमरा बच्याके आपन स्वरगिय राजमे ल्याजेतै। ओकर गुनगान जुगो-जुग तलिक हैत रहे। आमेन।

पावलके अन्तिम गोरलगी

19 पिरिस्‍किला, अकिलास आ ओनेसिफरसके घर-परिबारके हमर गोरलगी सुन्यादहै।

20 इरास्तस कोरिन्थेमे रैहगेलै। तरोफिमस बिमार भेलाके कारन हम ओकरा मिलेटसे सहरमे छोइर देलियै।

21 जार मौसम आबैसे पैहनैये चैल आबैले कोसिस कर। युबुलस, पुडेस, लिनस, कलौडिया आ अतेका सब भाइ-बहिनसब तोरा गोर लागैचियौ कैहके पठाइने छौ।

22 परभु तोहर आत्मामे बास करैत रहे। तोरासबके उपर परमेस्वरके अनुगरह बनल रहे।

तितसके लेल

पावलके लिखल चिठी

किताबके परिचय

यी चिठी पावल तितसके लेल लिख्ने छै।

तितस गैर यहुदीसे खिरिस्टीयन भेल छेलै।

तितस पावलके सुसमाचार परचार करैबला काममे सहेता करैबला एकटा जबान लोक छेलै।

पावल तितसके भरखरे सुरु भ्याल मन्डलीसबके कामसब देखभाल आ सब सहरसबमे एल्डरसब छानैले केरेटमे छोइरके गेल छेलै।

केरेट भुमध्यसागरमे भेल गिरीसके दछिन कातके बरका टपु चियै।

यी चिठी पावल लगभग इ.

सं.

६३-६५ मे तितस केरेटमे रहैबखत पठेनेरहै।

यी चिठी खास कैरके तिनटा कारनसे लिखल गेल छै।

पहिन्‍का,

केरेटके बासिसब दुस्ट भेलाके कारन मन्डलीके अगुवासबके चालचलन केहन हैके चाही कैहके पावल तितसके देखाइने छै।

दोसर,

मन्‍डलीमे भेल बुढ-पुरान लोकसब,

जबानसब आ सेबकसबके सिक्छाके बारेमे पावल तितसके सलाह देने छै।

तेसर बात,

सान्त स्वभाव,

मिलजुइलके रहैबला बेबहार हैके चाही।

दुस्मनी,

लराइ-झगरा आ मन्‍डलीके फुटाबैबला कोनोभी बातसबसे अलग रहैले पावल तितसके सलाह देने छै।

बिसय सुची

परिचय १:१-४

मन्डलीके अगुवासब १:५-१६

खिरिस्टीयन बेबहार २:१-१५

सल्‍लाह आ चेताबनी ३:१-११

समाप्‍ती ३:१२-१५

तितसके लेल

पावलके लिखल चिठी

1

1 हम पावल परमेस्वरके सेबक आ येसु खिरिस्टके परेरित यी चिठी लिखरहलचियै।

परमेस्वरके चुनल लोकसबके बिस्बासमे बलगर बनाइले आ ओइसबके सतके ग्यान दैले परमेस्वर हमरा पठेल्कै।

उ ग्यान परमेस्वरके इक्छा अनुसार जिबन जियैले सहायता करैछै।

2 उ बिस्बास आ ग्यान अनन्त जिबन पाबैके आसमे अरल छै,

यी जिबन कहियो झुठ नै बोलैबला परमेस्वर सन्सार सिरिस्टी हैसे पहिने अपनासबके दैले परतिग्या करने छेलै।

3 ठिक समयमे उ आपन बचन परगट करल्कै।

जे बचन सुनाबैले अपनासबके मुक्‍तीदैबला परमेस्वरके आग्यासे हमरा जिम्मा देने छै।

4 तितस,

हमे तोरा यी चिठी लिखै चियौ।

साँचोके तु हमर आपने बेटा जखा चिही कथिलेकी तोहर आ हमर बिस्बास एके चियौ।

परमेस्वर पिता आ अपनासबके मुक्‍तीदैबला येसु खिरिस्ट तोरा अनुगरह आ सान्ती देबे।

केरेटमे तितसके काम

5 हमर अरह्‍याल बमौजी ओतेका रहल बाँकी काम पुरा करैले आ हरेक सहरसबमे एल्डरसब छानैके लेल हम तोरा केरेट टपुमे छोइर देलियौ।

6 मन्डलीके एल्डरसब निरदोस जिबन बिताइबला आ एकेटा घरबाली भेल लोक रहैके चाही।

ओकर बेटा-बेटी बिस्बासी,

असल चरितर आ कहल मानैबला हैकेचाही।

7 मन्डलीके बिसपसब परमेस्वरके कामके रेखदेख करैबला भेलाके कारन निरदोस रहे परतै।

उ लोक जिदी,

झटसे खिसियाइबला,

मतबाली,

लराइ-झगरा करैबला आ धनके लोभ करैबला नै हैके चाही।

8 महज उ लोक मेजवानके स्वागत-सत्कार करैबला,

भलाइके काममे मन लगाइबला,

ग्यानी,

इमान्दार,

पबितर आ आपनके बसमे राखैबला हैकेचाही।

9 ओकरा सिख्याल बिस्बासयोग्य बचनमे अस्थिर रहेपरतै ताकि औरोकेभी यी सतके बचनसे उत्साह देबेसकेबला हेबे आ यी सतके बचनसे बिरोध करैबलासबके सेहो गल्ती देखाइ बला हेबे।

तितसके चेताबनी

10 कथिलेकी बहुतो एहेन लोकसब रहै जेसब अगुवासबके अधिनमे रहैले नै मानै,

बेरथके बात करै आ दोसरके धोखा दैछै।

खास कैरके त खतना हैके चाही कहैबलासब ओहेन हैछै।

11 ओकरासबके मुहमे जाबी लगाइए परतै कथिलेत उसब पैसा-कौरी कमाबै खातिर झुठ सिक्छा सिख्याके सब घर परिबारमे उधपात मचाइने छै।

12 ओकरासबके एक गोरा अगमबक्‍तो एहेन कहने छै,

“केरेटके सब लोक हरदम झुठ बोलैबलासब,

जङलके दुस्ट जानबरसब लखा स्वभाब भेल आ कोरहिया दलिदर लोकसब छै।”

13 यी कहल बात साँचोके चियै।

अहैलेल ओइसबके करासे चेताइनाइ जरुरी छै,

ताकि उसब बिस्बासमे बौकार हेबे।

14 उसब यहुदीसबके बनोतरी बात-कथा नै सुनौक आ जे लोकसब सतके इन्कार करैछै,

ओइसबके आग्या मान्बे नै करौक।

15 सुध मन भेल लोकसबके लेल सब चिज सुध रहैछै।

महज पतित आ अबिस्बासीसबके लेल कोनोभी चिज सुध नै रहैछै,

कथिलेकी ओइसबके मन आ सोचबिचार असुध रहैछै।

16 उसब परमेस्वरके जानैछै कैहके दाबी करैछै महज ओइसबके बेबहारसे उसब परमेस्वरके इन्कार करैछै से बात देखाइछै।

उसब घिन लागैबला आ अटेरी हैछै आ कोनो असल काम करे लाएकके नै छै।

असल सिक्छा

2

1 महज तितस तु असल सिक्छा सङे मिलैबला बातसब मातरे सिखाबिहे।

2 बुढबासबके परहेज करैले,

गहन आ अपने आपके बसमे राखैले सिखा।

ओइसबके बिस्बासमे,

परेममे आ सहनसिलमे बौकार हैले परतै कैहके सिखा।

3 तैहिनङे,

बुढ जनिसबके परमेस्वरके आदर हैबला असल चालचलनके जिबन जियैके लेल सिखा।

उसब बिना कारन ककरो निन्दा नै करे आ निसाबला चिजके बसमे नै परे बरु जे चिज असल छै उ औरो दोसर गोराके सिखाबे।

4 यी सब करलासे उसब जबान बेटी-पुतौहसबके आपन-आपन घरबला आ बेटा-बेटीके परेम करैके लेल सिखाबैले सक्‍तै।

5 तब उसब आपने आपके बसमे राखैबला,

सतबरती,

दयालु आ आपन घरबलाके अधिनमे रैहके घर परिबारके सब बेबहार चलाइतै जैके कारनसे कोइयो नै परमेस्वरके बचनके बदनाम करे सक्‍तै।

6 ओहिनङे जबान सबके अपने-आपके बसमे राखैकेलेल उत्साह दहै।

7 तुसब आपन सब काममे ओइसबके अगा अपने-आपके असल नमुना बैनके देखा।

तु इमान्दार आ गम्भीर भ्याके सिक्छा दहै।

8 एहेन सत बचन सिखा जकरा कोइयो नै काटे सके आ हमरासबके बिरोधमे उठैबला सरममे परे।

9 नोकरसब सेहो आपन आपन मालिकके अधिनमे रैहके ओइसबके सब काममे खुस करौक,

मुह-मुहे नै लागौक।

10 उसब कोनो चोरी-चपाटी नै करे बरु सबदिन असल आ बिस्बासी भ्याके रहे जैसे आपन मुक्‍तीदाता परमेस्वरके बचनके सोहनगर बनाबे।

11 कथिलेत परमेस्वरके अनुगरह सब लोकसबके मुक्‍ती दैले परकट भेल छै।

12 यी अनुगरहसे अपनासबके परमेस्वरके आदर नै हैबला काम आ संन्सारके लोभ-लालच त्यागैले लगाइछै,

आ धिरजसे अपने आपके बसमे राखैले,

निरदोस हैले आ परमेस्वरके आदर हैबला जिबन जियैले सिखाइछै।

13 अकर सङे-सङे,

अपनासब आसा करल बात पुरा हैबला दिनके रस्ता ताकैचियै,

उ दिन अपनासबके महान परमेस्वर आ मुक्‍ती दैबला येसु खिरिस्ट आपन महिमामे परकट हेतै।

14 येसु खिरिस्ट अपनासबके सब पापसबसे मुक्‍तीदैले आ सब खराबिसबसे छुटकारा दैले आपन परान निछावर करल्कै।

उ यी चाहल्कै कि हमसब असल काममे उत्सुक हेबी आ ओकर अपने निज लोक हेबेसकी।

15 तु बिस्बासीसबके यी सब बात पुरा अधिकारसे सिखाही,

हौसला दहै आ हप्का।

कोनो लोक तोरा हेला करे तैके मौका नै दहै।

असल कामके खातिर हरदम तैयार रह

3

1 सासक आ अधिकारीसबके अधिनमे रैहके ओइसबके बात माने परैछै कैहके आपन बिस्बासी सबके सिखा।

भलाइके सब काममे हरदम तैयार रहेपरैछै कैहके सम्‍झा-बुझ्हा।

2 उसब ककरो बदनाम नै करे,

लराइ-झगरा नै करे महज सब लोकसब सङे मिलजुइल असल बेबहार करे।

3 कथिलेकी अपनोसब एकबेर मुरुख,

ककरो कहल नै मानैबला आ भुलमे परल छेलियै।

बहुतो तरहके देहके खराब इक्छासब आ भोगबिलासमे फसल छेलियै।

अपनासब दुस्ट आ डाहके जिबन बिताबै छेलियै।

अपनासब दोसरके घिरना करैत रहियै त उहोसब अपनासबके घिरना करै छेलै।

4 महज जब अपनासबके मुक्‍ती दैबला परमेस्वरके दया आ परेम आपनसबमे परकट भेलै,

5 तब उ अपनासबके बचेल्कै।

अपनासब कोनो धरम-करम करलाके कारन नै महज ओकर दया आपनसबमे भेलाके कारन बचेल्कै।

ओकर पबितर आत्मासे अपनासबके पाप धुवाके अपनासबके नया जलम आ नया जिबन देल्कै।

6 परमेस्वर पबितर आत्माके मुक्‍तीदैबला येसु खिरिस्टसे परसस्त कैरके अपनासबमे राइख देल्कै।

7 जै कारन ओकर अनुगरहसे धरमी भ्याके अपनासब असा करल अनन्त जिबनके हकदार बैन सकी।

8 यी बातसब साँचोके चियै।

हम चाहैचियै कि अइ बातसबमे जोर दिय,

ताकि जे परमेस्वरमे बिस्बास करने छै उसब असल काममे धियान देबे।

कथिलेकी यी सब लोकसबके लेल असल आ फाइदाके बात चियै।

9 महज बेरथके बात,

बंसाबली,

फुट लाबैबला आ धरम-नियमके झगरासबसे दुरे रह।

कथिलेत यी काम नै लागैबला आ बेरथके बात चियै।

10 मन्‍डलीमे फुट आनैबलाके एक दुइ बेर चेता,

यदी उ नै मानैछौ त ओकरसङे कोनो समबन्ध नै राख।

11 यी बात तु जानबे करैचिही कि एहेन लोक भरस्ट आ पापी हैछै।

ओकरासबके आपने पाप ओइसबके दोसी बनाइछै।

अन्तिम सुझाव आ आसिरबाद

12 जब हम,

अरतिमास या त तुखिकसके तोहरलग पठेबौ,

तु हमरा जल्दीसे भेटैले निकोपोलिस सहरमे आबिहे।

कथिलेकी जार मास हम ओतै बिताबैके इक्छा कैने चियै।

13 तु वकिल जेनस आ अपोल्‍लासके जाइबला सफरमे सकैजतहेक सहायता करिहे।

खाचो परैबला सब चिजके मदत करिहे।

14 आपन लोकसब असल काममे लागल रहे,

ताकी आवसयक परल समयमे सहायता देबे सके आ बेरथमे जिबन नै जिये।

15 अते हमरसङे भेल सबलोकसब तोरा गोरलगी पठाइने छौ।

हमरासबके परेम करैबला ओते भेल खिरिस्टीयन भाइ-भैयासबके सेहो गोरलगी कैहदहै।

परमेस्वरके अनुगरह तोरा आ औरो सब गोरासङे रहे।

याकुबके चिठी

किताबके परिचय

यि चिठी याकुब सन्सार भैर छिरयाके बैठल खिरिस्टीयनसबके लिखने छै।

अइमे खिरिस्टीयनके नमुना आ चालचलनमे हैबला बुइध आ अगुवाइके बिसयमे लिख्नेछै।

यि उपदेससब दैबखत याकुब तरह-तरहके उपमासब देनेछै।

खिरिस्टीयन नमुनाके ल्याके याकुब अलग-अलग बिसयसब बताइछै,

जनङ धन-सम्पैत,

गरिबी,

परिक्छा,

असल चालचलन,

पक्छपात,

बिस्बास,

कामसब,

जिहके बसमे राखैले,

बुइध,

झैझगरा,

सेखी,

अपमान,

दोसरके निन्दा,

घमन्ड,

सहनसिलता आ परथनाके बिसयमे लिख्ने छै।

यि चिठीमे खिरिस्टीयन मत पालन करै बखत बिस्बासके साथ साथे कामो करे परैछै से बातमे जोर देनेछै।

बिसय-सुची

परिचय १:१

बिस्बास आ बुइध १:२-८

गरिबी आ धन-सम्पैत १:९-११

जाँच आ परिक्छा १:१२-१८

सुनाइ आ कराइ १:१९-२७

पक्छपातके बिरोधमे चेताबनी २:१-१३

बिस्बास आ कामसब २:१४-२६

खिरिस्टीयन आ अकर जिह ३:१-१८

खिरिस्टीयन आ सन्सार ४:१-५:६

औरो उपदेससब ५:७-२०

याकुबके चिठी

1

1 हम याकुब,

परमेस्वर आ परभु येसु खिरिस्टके सेवक यि चिठी चारु दिसन तितर-बितर भेल्हा यहुदी खिरिस्टीयनसबके लिखैचियौ।

तोरासबके हमर गोरलगीछौ।

आपत-बिपैत

2 हे हमर भाइ-भैयासब,

तोरौरके जब कोनो किसिमके आपत-बिपैत एतौ तखुन तुसब खौब आनन्दके बात समझ।

3 कथिलेकी तुसब जानैचिही,

तोरासबके बिस्बासके जाँचसे धिरज उतपन कराइतौ।

4 धिरजके पुरा रुपसे काम करैले दहै आ कोनो बातमे नै चुइकके आत्मिकी रुपमे परिपक आ सिध हैके लेल सब किसिमके जाँचसब सहैत अस्थिर रहैके सिख।

5 महज तोरौरके बिचमे ककरो-ककरो बुइधके कमी छौ त उ परमेस्वरसे माङे आ परमेस्वर तोरासबके उदार चितसे परसस्त कैरके देतौ।

6 महज माङैत खिना सङका नै कैरके बिस्बासके साथ माङे।

सङका करैबला लोक समुन्दरके हिलकोर जखा छै जे हबासे उठैछै आ खसैछै।

7 ओहेन लोक त परभुसे कोनो चिज मिल्तै कैहके नै सोच्तै तैयो हेतै।

8 ओहेन लोक घुचपिचिया हैछै आ ओइसबके चालचलन अस्थिर नै रहैछै।

गरिब आ धनिक

9 हे तु गरिब भाइ-भैयासब गर्‌भ कर,

कथिलेकी परमेस्वर तोरासबके उठाइनेछौ।

10 तैहनङ कैरके धनिक भाइसब नम्‌र अबस्थामेभी गर्‌भ कर,

कथिलेत धनिक लोक फुल जखा मुरझा जाइछै।

11 जब टहटह रौद लागैछै तब फुलाके गाछ मुरझा जाइछै।

एहैन लोभ लागैबला फुल त झैरजाइछै आ ओकर सोभा हर्‌याजाइछै।

ओहिनङ कैरके कामकाजमे दौर धुप कैरते कैरते धनिक लोकसबके जिबन बित जाइछै।

12 उ लोक धैनके चियै,

जे आपत-बिपैतमे अस्थिर रहैछै,

कथिलेकी जाँचके सामना करलाके बाद उ जिबनके मुकुट पाबतै,

जे परमेस्वरके परेम करैबलासबके परमेस्वर दैले परतिग्या करने छै।

13 परिक्छाके बखत कोनो लोक नै कहे जे यि परिक्छा परमेस्वरसे एल छै,

कथिलेत कोइ नै परमेस्वरके खराब काम करैके लेल उक्साइले सकैछै आ परमेस्वर सेहो ककरो खराब काम करैके लेल नै उस्काइतै।

14 सब लोक आपन खराब इक्छाके कारनसे परिक्छामे परैछै।

15 अहै कारन आपन खराब इक्छासे पाप जलमाइछै।

ओह्‍या पाप बैढके मिरतुके कारन बनैछै।

16 हे हमर पिरिय भाइ-भैयासब,

तोरौरके आपनेसे धोखा नै खो।

17 सब असल आ सब सिध दान स्वरगसे आबैछै।

यि बरदान इजोतके पितासे आबैछै।

उ छाह जखा कहियो नै बदलैछै।

18 उ आपन इक्छा अनुसार सत बचनसे अपनासबके लबका जलम देल्कै,

ताकी हमसब ओकर सिरिस्टीके एकटा पहिल्का फल जखा भ्यासकी।

सुन आ कर

19 हे हमर पिरिय भाइ-भैयासब,

यि बात तोरौरके जान।

सुनैमे जल्दी,

बाजैमे अस्थिर,

तामसमे कम हैले परतै।

20 कथिलेत लोकके तामससे परमेस्वरके धारमिकता नै आनैछै।

21 अहै खातिर सब एहेन अधलाह आचरन आ नै निक बानी बेबहारसे अलग हो।

नम्‌र भ्याके तोरौरके हिरदयमे राखल परमेस्वरके बचनके आपन बना कथिलेत ओहैसे तोरौरके उदार कैरसकैछौ।

22 तोरौरके बचन पालन करैबला बन,

सुनैबला मातरे भ्याके आपनके धोखा नै दहै।

23 जे बचन सुनैछै महज पालन नै करैछै,

उ आपन मुह ऐनामे देखैबला लोक जखा हैछै।

24 उ ऐनामे जाबे तलिक ताकैतरहैछै ताबे तलिक आपन मुह देखैछै,

ताकैले छोइर दैछै त हम केहेन छेलियै सोहो तुरन्त बिसैर जाइछै।

25 महज जे लोकसबके छुटकरा दैबला सिध बेबस्था निहाइरके ध्यान लगाबैछै आ ओइमे लागल रहैछै,

उ सुइनके नै बिसरैछै महज पालन करैछै,

उ आपनेसे करल काममे आसिस पाबतै।

26 कोइ आपनके धरमी सम्झैछै,

महज आपन जिहके लगाम नै लगाइछै त उ आपनेके धोखा दैछै,

आ ओकर धरम-करम बेरथ हैछै।

27 परमेस्वर पिताके मन परैबला साँचोके धरम-करम एह्‍या चियै दुखमे परल बिधुवा आ टुगर-टापरसबके देखभाल करनाइ आ सन्सारके अधलाह बातसे अलग रहनाइ चियै।

पक्छपातके बिरोधमे चेताबनी

2

1 हे हमर भाइ-भैयासब,

तुसब महिमासे भरल आपन परभु येसु खिरिस्टके बिस्बास करैबला लोक भेलाके कारन तुसब ककरो पक्छपात नै कर।

2 तोरौरके सम्मेलनमे असल-असल बस्तर आ सोनाके औंठी लगाइबला धनिक लोक एतौ आ दोसर फाटल-चिटल कुरता,

धोती पिन्हने लेरहल-घोरहल लोक सोहो एतौ त,

3 तै बखत तोरौरके असल-असल पिन्हैबला धनिक लोकके आदर करैत बिसेस धियान दैत कहबिही,

“आबु,

आबु,

स्वागत अइछ,

अहाँ अत निक ठाममे बैठु” महज ओतै गरिबके “ओतै ठार भेलरह या अतै भुइयाँमे हमर टाङलग बैठ,”

कैहके कहबिही त,

4 कि तोरौरके आपने बिचमे भेदभाव नै करलिही आ गलत बिचार करल दोख नै लाग्तौ?

5 हे हमर पिरिय भाइ-भैयासब,

सुन।

कि परमेस्वर सन्सारके गरिबसबके बिस्बासमे धनिक बनाके ओइ राजके हकदार हैके लेल नै चुन्‍ने छै?

ओह्‍या राज ओकरा परेम करैबलासबके उ दैले परतिग्या करने चियै नै?

6 महज तुसब त गरिबसबके अपमान करनेचिही।

कि धनिक लोकसब तोरासबके अत्याचार नै करैछौ?

कि उसब तोरासबके अदालतके अगा घिस्याइत नै लजाइछौ से?

7 येसुके बदनाम करैबला ओह्‍यासब चियै नै?

तुसब त ओकर लोकसब चिही आ ओकर उच नामसे परिचीत चिही।

8 यदि तुसब “आपन परोसियासबके आपने जखा परेम कर” कैहके पबितर धरमसास्तरमे लिखल परमेस्वरके राजकिय नियमके पालन करैचिही त तोरौरके असले करैचिही।

9 महज बाहरी रुप देखके लोकसबसङे बेबहार करबिही त तोरौरके पाप करैचिही आ परमेस्वरके पबितर बेबस्था तोरासबके दोसी ठहराइतौ।

10 यदि कोइ बेबस्थाके एकोटा बातके अपहेलना करतै त ओकरा पुरे बेबस्थाके अपहेलनाके दोख लाग्तै।

11 कथिलेत “बेबिचार नै कर” आ “हतिया नै कर” सेहो कहनेछै।

तै दुवारे बेबिचार नै करबिही महज लोकके हतिया करबिही त बेबस्थाके भङ करैके दोख लाग्तौ।

12 अहैलेल तोरौरके बोली आ बेबहार स्वतन्तरताके बेबस्था बमौजी नियाय पाबैबलासब जखा हेबे।

13 कथिलेकी जे लोक किरपा नै करैछै ओकर नियाय किरपे बिनाके हैछै।

किरपा नियायके उपर बिजय हैछै।

बिस्बास आ काम

14 हे हमर भाइ-भैयासब,

यदी कोनो लोक “हम परमेस्वरमे बिस्बास करैचियै” त कहतै,

महज ओकर इक्छा बमौजी नै चल्तै त कोन फाइदा?

कि एहेन लोकके परमेस्वर बचाइतै त?

15 यदि कोनो भाइ या बहिनके पिन्हैले आबसेक बस्तर आ खाइले दिन-दिनके भोजन नैछै।

16 तकरा तोरासबमेसे कोइ “सान्तीसे जो,

गरमाके रह आ भैर पेट खो” कहबिही महज ओकर सरिरके लेल आबसेक भेल चिज किछो नै देब्ही त कथी फैदा भेलै?

17 बिस्बासो ओहिनङ हैछै।

काम नै करैबला बिस्बास त मरल बिस्बास चियै।

18 महज कोइ हमरा पुछतै,

“कि तु परमेस्वरमे बिस्बास करैचिही?”

हम त कहबै,

“हम ओकर आग्या अनुसार काम करैचियै।

ओकर आग्यापालन बिना करल आपन बिस्बास देखा त?

हम त कामसे आपन बिस्बास देखाइबै।”

19 परमेस्वर एकेटा छै कैहके तु बिस्बास करैचिही।

बहौत निक!

महज एहेन बिस्बास त भुतोसब करैछै आ डरसे थरथर कापैछै।

20 हे मुरुख,

काम बिनाके बिस्बास बेरथ हैछै से बात तोरासबके थाह नै छौ?

21 अपनासबके पुरखा अबराहमके बारेमे बिचार कर।

कि उ आपन बेटा इसहाकके बेदीमे बली दैबला काम कैरके परमेस्वरके अगा धरमी नै ठहरल से?

22 बिस्बास आ काम सङ-सङे रहैछै से बात नै देखलिही?

ओकर आग्या पालनसे ओकर बिस्बास परमानित भेलै।

23 अबराहम परमेस्वरमे बिस्बास करल्कै आ परमेस्वर ओकरा धरमी ठहरेल्कै कैहके पबितर धरमसास्तरमे लिखल बात ओकर करल कामसे पक्‍का साबित करैछै।

ओहैसे उ परमेस्वरके सङी कहलगेलै।

24 बिस्बास मातरे कैरके नै हैछै,

महज बिस्बास अनुसार काम करैबलासबके परमेस्वर धरमी ठहराइछै से बात देखलिही।

25 राहाब बेस्याके बारेमे बिचार कर।

सुराकी करैले गेल इजराएलीसबके घोसारल्कै आ दोसर कातके रस्तासे भागैके लेल ओइसबके उ मदत करल्कै।

एहैन ओकर करल कामसे परमेस्वर ओकरा धरमी ठहराइल्कै।

26 जनङ परान बिनाके देह मरल रहैछै,

तैहनङे कामबिनाके बिस्बास मरल रहैछै।

आपन मुहके सैतके राख

3

1 हे हमर भाइ-भैयासब,

तोरासबमेसे बहौत गोरा मन्डलीमे बचन सिखाइबला हैले नै खोज,

कथिलेकी सिक्छा दैबलाके नियाय दोसर लोकसे बेसी कठोरसे हेतै से तुसब जानैचिही।

2 बास्तममे अपनासब भुलचुकमे बहौतरा गल्ती करैचियै।

बोली-बचनमे कहियो गल्ती नै बाजैबला लोक सिध लोक चियै।

उ लोक आपन पुरा सरिरमे लगाम लगाइले सक्‍तै।

3 आपनौरके घोराके आपन बसमे राखैले मुहमे लगाम लग्यादैचियै तब जने लजाइले चाहैचियै तने लजाइले सकैचियै।

4 तैहनङ कैरके बरका पानी जहादो तेज बहैबला हबासे चलैछै।

तैयो जहाज चलाइबला ओकरा छोट पतबारसे जने भरा मन हैछै तने भरा घुम्याके लजाइले सकैछै।

5 तहिनङे मुह देहके एकटा छोट अङ चियै,

महज बरका-बरका बातमे घमन्ड करैछै।

छोटसे छोट आइगके लुतीसे बरकासे बरका जङगलमे आइग लगादैछै।

6 मुह आइगे जखा चियै।

यि देहके अङसबमे सबसे दुस्ट चियै।

यि पुरे जिबनमे कलंक लगाइछै।

यि नरकके आइग पजाइरके पुरे जिनगिमे आइग लग्यादैछै।

7 सब परकारके जानबर,

चिरै-चुरगुन,

जमिनमे ससरैबला आ समुन्दरके सब जिबसबके लोक आपन बसमे कैरसकैछै आ बसमे करने छै।

8 महज मुहके कोइ नै बसमे करे सक्ने छै।

मुह एहेन अधलाह चिज चियै जे कखनो बसमे नै रहैछै आ परान लैबला बिखे-बिखसे अकरमे भरल रहैछै।

9 अपनासब अहै मुहसे परभु आ पिताके धन्यबाद दैचियै आ एह्‍या मुहसे परमेस्वरके स्वरुपमे रचलगेल लोकके सरापो दैचिही।

10 एकेटा मुहसे आसिरबाद आ सराप दुनु निक्लैछै।

हे हमर भाइ-भैयासब अनङ त नै हैके चाही!

11 कि एकेटा भभरीसे तित आ मिठ पानी निक्लैछै?

12 हे हमर भाइ-भैयासब,

अन्जिरके गाछमे जैतुन या अङगुरके लतिमे अन्जिर फरैछै?

तहिनङ नोनगर पानीके भभरीसे मिठ पानी नै बहैछै।

स्वरगसे आबैबला बुइध

13 तोरासबमेसे बुधिमान आ बुझहैबला लोक के छै?

उ आपन असल चालचलनसे बुइधके नमरतासे निक काम कैरके देखाबे।

14 महज यदि तोरासबके मनमे जरनी आ स्वारथ छौ त आपन बुइधमे घमन्ड नै कर आ सतके झुठ नै बना।

15 एहेन बुइध स्वरगसे नै आबैछै,

महज यि त सन्सारसे,

लोकके आपन चाहनासे आ सैतानसे आबैछै।

16 जते डाह आ स्वारथ छै,

ओते गन्जागोल आ सब परकारके दुस्ट कामसब हैछै।

17 महज स्वरगसे आबैबला बुइध त सबसे पहिने असल हैछै,

तकरबाद उ सान्तीदैबला,

नम्‌र,

बिचारसिल आ दयासे भरल रहैछै आ असल कामसे परकट हैछै।

अइमे पक्छपात करैबला बात आ छलकपट करैबला बात नै रहैछै।

18 सान्ती चाहैबला लोक एक-दोसरमे मेलमिलापमे रहैछै,

परिनाम स्वरुप उसब धारमिक जिबन जियैछै।

सन्सारसे दोस्ती

4

1 तोरासबके बिचमे लराइ आ झगरासब कोन बातसे आनैछौ?

कि यि सब तोहर देहके भोगबिलासके अभिलासासे नै आबैछौ,

जे तोरासबके भितरमे सङघर्‌स करैत रहैछौ?

2 तुसब इक्छा त करैचिही,

महज नै पाबैचिही।

तुसब हतिया आ लालच करैचिही महज पाबे नै सकैचिही।

तुसब लराइ आ झगरा करैचिही,

महज तोरासबसङे नै रहैछौ,

कथिलेकी तुसब परमेस्वरसे नै माङैचिही।

3 तुसब माङैचिही महज नै पाबैचिही,

कथिलेकी आपन अभिलासा पुरा करैकेलेल बेठिक हिसाबसे माङैचिही।

4 हे बेबिचारी लोकसब!

परमेस्वरके छोइरके यि सन्सारके खराब चालचलनमे चलैबला लोकसब परमेस्वरके दुस्मन हैछै से बात तोरौरके थाह नैछौ?

अहैलेल यदि कोनो लोक यि सन्सारके खराब चालचलनमे चल्तै,

उ परमेस्वरके दुस्मन चियै।

5 कि तुसब यि सम्झैचिही कि,

पबितर धरमसास्तर बेरथमे एहेन कहैछै,

“परमेस्वर अपनासबमे राइखदेने छै तै आत्माके लेल उ एकदमसे डाह करैछै?”

6 बास्तममे परमेस्वर औरो बेसि अनुगरह करैछै।

जनङकी पबितर धरमसास्तरमे लिखल छै,

“परमेस्वर घमन्डीसबके बिरोध करैछै,

महज नम्‌रसबमे अनुगरह करैछै।”

7 तै खातिर परमेस्वरके अधिनमे रह।

सैतानके बिरोध कर आ उ तोरासबके लगसे भाइगजेतौ।

8 तुसब परमेस्वरके लगमे या तब परमेस्वरो तोरासबके लगमे एतौ।

हे पापीसब,

तोरौरके हाथ सुध कर,

हे दोमनके लोकसब,

आपन हिरदय सुध कर।

9 तुसब सोक मना,

कान आ बिलाप कर।

आपन हसीके सोकमे आ आपन खुसीके उदासिमे बदैलले।

10 परभुके अगा नम्‌र बन,

तब उ तोरासबके उपर उठाइतौ।

भाइके निन्दा करैके बिरोधमे चेताबनी

11 हे भाइ-भैयासब,

तुसब एक-दोसरके बिरोधमे खराब बात नै बोल।

जे आपन भाइके बिरोधमे खराब बात बोल्तै या आपन भाइके दोख लगाइतै,

उ बेबस्थाके बिरोधमे बोल्तै आ बेबस्थाके दोस लगाइतै।

यदि तु बेबस्थाके दोसी ठहराइचिही त,

तु बेबस्थामे लिखल अनुसार नै चलैचिही,

महज तु आपनेके बेबस्थासे बेसी अधिकार भेल नियायधिस सम्झैचिही।

12 बेबस्था दैबला आ नियाय करैबला त एके छै,

जे बचाइछै आ नासो करे सकैछै।

महज आपन परोसियाके दोख लगाइबला तु के चिही?

घमन्डके बिरोधमे चेताबनी

13 तुसब “आइ कि काइल अपनासब कोनो सहर ज्याब,

ओते एक बरिस रैहके बेपार करब आ धन कमाएब” कैहके घमन्ड करैबलासब एते सुन।

14 काइल कथी हेतै,

तुसब किछो नै जानैचिही।

तोहर जिन्गी कथी चियौ?

तोरासबके जिन्गी त कुछ समय देखा परैबला आ बिल्या जाइबला बाँफ जखा त चियौ।

15 तोरौरके त अनङ कहैके चाही,

“यदि परमेस्वरके इक्छा हेतै त हमसब जिबित रहब आ एहेन-ओहेन करब।”

16 महज तुसब त घमन्डी भ्याके आपन बन्याल योजनामे खुब धाख लगाइचिही।

एहेन घमन्ड करनाइ निक बात नै चियै।

17 कोइ असल करे परैछै कैहके बुझने रहैछै महज बुझियोके नै करैछै त,

उ पाप करैछै।

धनिकसबके चेताबनी

5

1 हे धनिक लोकसब,

हमर बात सुन!

तुसब बिलाप कैर-कैरके कान,

कथिलेत तोरासबके जिबनमे बहौत बिपैत आबैबला छौ।

2 तोरासबके धन-सम्पैतमे घुन लाइग गेलछौ।

बस्तरके दिबार खाइने छौ।

3 सोना-चानीमे बिज लाइग गेल्छौ।

एह्‍या बिज तोरासबके बिरोधमे गबाही देतौ आ आइगके जखा तोरासबके देहके जराइतौ।

यि जुगके अन्तके दिनमे तुसब धन-सम्पैतके ढेरी लगाइनेचिही।

4 देख!

जे जन-बनिहार तोरासबके खेतमे बालि-नाली समेटदेल्कौ तकरा तुसब बैन नै दैके कारनसे उसब कानैखिजैछै।

तैसबके पुकार सरबसक्‍तिमान परमपरभु परमेस्वरके कान तलिक पुइग गेलछौ।

5 तुसब पिरथिबीमे बहौत भोग-बिलासके जिन्गी बिताइने चिही आ भोग हैबला दिनके खातिर आपन देह पाइलके राख्नेचिही।

6 तोरासबके बिरोधो नै करैबला निरदोससबके तुसब दोख लग्याके मारलिही।

धिरज आ परथना

7 अहै खातिर हे भाइ-भैयासब,

परभु नै आबैतलिक धिरज धैरके रह।

देख,

खेति-किसानी करैबला अगिल्का आ पछिल्का बरखा नै है तलिक धिरज धैरके कनङ जमिनसे बहुमुल्य उबजनीके लेल असियाल रहैछै।

8 तहिनङे तुहुसब धिरज राख,

हिम्मत नै हार।

कथिलेकी परभुके आबैबला दिन लगचिया गेलछै।

9 हौ भाइ-भैयासब,

एक-दोसरके बिरोधमे नै गनगनाइत रह,

नै त तुसब दोसी ठहरबे।

देख,

नियाय करैबला देहरीएमे आइबगेलछौ।

10 हे भाइ-भैयासब,

दुख कस्टमे धिरज कैरके सहैबला आ परभुके नाउमे बचन बोलैबला अगमबक्‍तासबके याद कर।

11 धिरज करैबला लोक आसिस पाबैछै से बात हमसब जानैचियै।

अय्युब धिरज राखल्कै आ परभु ओकरा दया आ किरपा देखाइल्कै से बात ओकर जिबनमे अस्पस्ट देखापरैछै।

12 हे हमर भाइ-भैयासब,

सबसे बरका बात त यि छै जे स्वरगमे या पिरथिबीमे भेल या औरो कोनो चिजके नाउमे किरिया नै खो।

बरु तुसब दोसी नै ठहरैके लेल “हँ” त “हँ” आ “नै” त “नै” कह।

13 यदि तोरासबमेसे कोइ समस्यामे छै त,

उ परथना करे।

कोइ खुसी छै त,

उ परसन्साके गित गाबे।

14 कोइ बिमार छै त,

उ मन्डलीके अगुवासबके बोलाबे तब उसब परभुके नाउमे तेलसे अभिसेक कैरके ओकर खातिर परथना करतै।

15 बिस्बास साथ करल परथनासे बिमारी निक हेतै तब परभु ओकरा निक कैरदेतै।

उ लोक पाप करने रहतै तैयो छमा पाबतै।

16 ओहैसे यदि निक हैले चाहैचियै त आपन करल पाप एक-दोसरके अगा स्विकार कर आ एक-दोसरके खातिर परथना कर।

धरमी लोकके करल परथनासे परमेस्वर सक्‍तिसाली आ परभावकारी तबरसे काम करैछै।

17 एलियो आपने सबके जखा लोक रहै।

उ पानी नै परे कैहके भक्‍तिसाथ परथना करल्कै त,

साढे तिन बरिस तलिक पानी नै परलै।

18 उ फेनसे पानी परे कैहके परथना करल्कै,

तब अकाससे पानी परलै आ जमिन उबजनी देल्कै।

19 हे हमर भाइ-भैयासब,

कोइ सतके बाटसे भटैकके जेतै आ कोइ ओकरा घुम्याके आन्तै त,

20 उ लोक जाने कि,

एक गोरा पापीके ओकर गलत बाटसे घुमाके लाबैछै त,

ओकरा मिरतुके मुहसे बचाइतै आ बहौत पाप छमा पाबैके लेल सहायता करतै।

युहन्‍नाके लिखल

पहिल्का चिठी

किताबके परिचय

यि चिठी पहिल्का सताब्दीके अन्तिममे जब्दियाके बेटा परेरित युहन्‍ना लिखने छै।

उ येसुके बारहगोरे चेलामेसे एक छेलै (मरकुस १:१९-२९)।

युहन्‍नाके येसु परेम करैछेलै।

लोकसब ओकरा येसुके “पिरिय चेला” कहैछेलै।

सायद येसुसङे बिसेस समबन्ध भेलाके कारन कहैछेलै (युहन्‍ना १३:२३, १९:२६-२७, २१:२०)।

उ आपन जिबनके अन्तिम घरी एफिससमे बिताइल्कै।

उ ओतै आपन तिनु चिठीसब लिखल्कै।

पहिल्का सताब्दीके अन्तिम घरिमे एफिसस आ अकर कात करौतके मन्डलीसबके झुठा सिक्छाके कारन बरका बिबाद आ तनाबके सामना करे परल छेलै।

मन्डलीमे फैलल झुठा अबधारनासब: १) परमेस्वरसङे आत्मामे संगती करनाइ चियै,

देहमे पाप करलासे समस्या नै हैछै कहैबला बात,

२) येसुवे खिरिस्ट चियै कैहके इन्कार करैबला बात,

३) येसु बप्‍तिस्मा लैतखिना खिरिस्ट आत्मा पाबल्कै महज ओकर मिरतुमे उ खिरिस्ट आत्मा येसुके छोइरके गेलै कहैबला बात चियै।

एहैन झुठा सिक्छासे साबधान कराबैले आ अनन्त जिबन पाबने चियै से पक्‍का जाने कैहके युहन्‍ना यि चिठी लिखने छै (१ युहन्‍ना ५:१३)।

उ ओकरासबके बिस्बासमे मजगुत बनाबैले चाहैछै।

युहन्‍ना जोर द्‍याके येसु पुरा रुपसे मानब आ पुरा रुपसे परमेस्वर चियै कैहके यि चिठीमे सिखाइने छै।

बिसय-सुची

परिचय १:१-४

इजोत आ अन्हार १:५-२:२९

परमेस्वरके धियापुता आ सैतानके धियापुता ३:१-२४

सत आ झुठ ४:१-६

परेमके करतब्य ४:७-२१

जातीके बिस्बास ५:१-२१

युहन्‍नाके लिखल

पहिल्का चिठी

जिबन दैबला बचन

1

1 सुरुवेसे भेल,

हमसब आपने कानसे सुनल,

आपने आँखसे देखल यि जिबन दैबला बचनके बिसयमे तोरासबके लिखैचियौ जकरा हमसब गौरसे देख्ने चियै आ आपने हाथसे छुबने चियै।

2 जब जिबन दैबला परगट भेलै,

तब हमसब ओकरा देखलियै आ हमसब वह्‍या अनन्त जिबनके बिसयमे साक्छी दैचियौ आ तोरासबके कहैचियौ,

जे पिता सङे छेलै वह्‍या अपनासबके लग परगट भेलै।

3 हमसब जे देखने आ सुन्‍ने चियै,

से हमसब तोरासबके सुनाबैचियौ जेकि तुहुसब हमरासबसङे सङगती करेसकी।

अपनासबके सङगती त पिता आ ओकर बेटा येसु खिरिस्टसङे छै।

4 अपनासबमे भरपुर आनन्द रहे कैहके हमसब यि बात लिखरहल चियौ।

परमेस्वर इजोत चियै

5 जे बात हमसब परमेस्वरके बेटा येसुसे सुनलियै से बात एह्‍या चियै कि,

परमेस्वर इजोत चियै आ ओकरमे एकोरती अन्हार नै छै।

6 यदि अपनासब कहैचियै कि हमसब परमेस्वरसङे संगती करैचियै तैयो अन्हारेमे चलैचियै त,

अपनासब झुठ बोलैचियै आ सत्यतामे नै चलैचियै।

7 महज परमेस्वर जहिनङ इजोतमे रहैछै तहिनङ हमसब इजोतमे चलैचियै त अपनासबके संगती एक दोसरसङे हैछै आ ओकर बेटा येसुके लहुसे अपनासबके सब पापसे सुध करैछै।

8 यदि अपनासब कहैचियै कि हमरमे पाप नै छै तब अपनासब आपने-आपके धोखा दैचियै आ अपनासबमे सत नै रहैछै।

9 यदि अपनासब आपन पाप परमेस्वरके अगा स्विकार करबिही त,

उ अपनासबके पाप छमा करतौ,

आ सब अधरमसे सुध करतौ कथिलेत उ बिस्बासयोग्य आ धरमी छै।

10 यदि हमसब कोनो पाप नै करनेचियै कहैचिही त परमेस्वरके झुठा ठहराइचिही,

आ ओकर बचन अपनासबमे नै रहतौ।

खिरिस्ट हमर सहयोगी

2

1 हे हमर दुलरुवा धियापुतासब,

तुसब पाप नै करिहे कैहके यि बात तोरासबके खातिर लिखैचियौ।

महज कोइ पाप करियोलेतै त अपनासबके दिसनसे पितासङे बिन्ती करैबला एक गोरा धरमी येसु खिरिस्ट छै।

2 उ अपनासबके पापके दन्डसे बचाइके खातिर बलिदान भेलछै,

आ अपनेसबके खातिर मातरे नै,

महज सन्सारमे भेल सब लोकके पापके खातिर भेलछै।

3 यदि अपनासब ओकर आग्या पालन करबै त अहैसे अपनासब जान्बै कि अपनासब ओकरा चिन्हैचियै।

4 जे कोइ “हम ओकरा चिन्हैचियै” कहैछै,

महज ओकर आग्या नै मानैछै त उ झुठा चियै आ ओकरमे सत्यता नै रहैछै।

5 महज जे परमेस्वरके बचनके पालन करैछै उ परमेस्वरके साँचो परेम करैछै।

ओहैसे अपनासब ओकरमे चियै से जानैचियै।

6 परमेस्वरमे चियै कहैबला लोक येसुवे जखा चले परैछै।

लबका आग्या

7 पिरिय सङिसब,

हम तोरासबके लबका आग्या नै,

महज वह्‍या पुरन्के आग्या लिखैचियौ।

जे सुरुवेसे चलल एल पुरन्का आग्या चियै।

यि पुरन्का आग्या तोरासबके सुनलेहे बचन चियौ।

8 तैयो हम तोरासबके खातिर एकटा लबका आग्या लिखरहल चियौ,

जे येसु खिरिस्ट आ तोरासबमे सत देखा परल छौ,

कथिलेत अन्हार हटे लागल छै,

आ सतके इजोत पहिनेसे चमैकरहल छै।

9 जे आपनके इजोतमे चियै कैहके कहैछै,

महज आपन भाइके घिरना करैछै त,

उ अखुन्तो अन्हारेमे छै।

10 आपन भाइके परेम करैबला इजोतमे रहैछै आ ओकरमे दोसरके बाधा दैबला कोनो बात नै रहैछै।

11 महज भाइके अपहेलना करैबला अन्हारमे रहैछै,

आ अन्हारेमे चलैछै।

उ कते ज्यारहलछै से नै जानैछै,

कथिलेत अन्हार ओकरा अन्हर कैरदेने रहैछै।

12 हमर दुलरुवा धियापुतासब,

हम तोरासबके यि लिखरहल चियौ,

कथिलेत येसु खिरिस्टेसे तोरासबके पाप छमा भेलछौ।

13 हौ बाबुसब,

हम अहाँसबके लिखैचियै कथिलेत जे सुरुवेसे छेलै ओकरा अहाँसब चिन्हैचियै।

हे जबानसब,

हम तोरासबके लिखरहलचियौ,

कथिलेत तुसब ओइ दुस्ट सैतानके जितनेचिही।

14 हौ बाबुसब,

हम अहाँसबके लिखैचियै,

कथिलेकी जे सुरुवेसे चियै ओकरा अहाँसब चिन्हने चियै।

हे कन्की धियापुतासब,

हम तोरासबके लिखैचियौ।

कथिलेत तुसब परमेस्वर पिताके चिन्हनेचिही।

हे जबानसब,

हम तोरासबके यि लिखैचियौ,

कथिलेकी तुसब बौकार चिही

आ परमेस्वरके बचन तोरासबके हिरदयमे रहलाके कारन

तुसब दुस्ट सैतानके जितलेने चिही।

15 सन्सार या सन्सारमे भेल्हा कोनो चिजके परेम नै कर।

यदि कोनो लोक सन्सारके परेम करैछै त उ परमेस्वर पिताके परेम करे नै सक्‍तै।

16 कथिलेत सन्सारमे भेल्हा चिजसब अरथात देहके कुइक्छा,

आँखके लालच आ जिबनके घमन्ड परमेस्वर पितासे नै,

महज यि सब त सन्सारसे एलछै।

17 सन्सार आ सन्सारके कुइक्छासब ओर्‌या जाइछै,

महज परमेस्वरके इक्छामे चलैबला लोक सब दिन जिबित रहतै।

खिरिस्टके बिरोधी

18 हमर पिरिय धियापुतासब,

यि अन्तिम घरी चियै।

खिरिस्ट बिरोधी आबैबला छै से तुसब सुन्‍नेचिही।

खिरिस्टके बहौत बिरोधीसब त आइबगेल छै।

तहैसे अपनासब यि अन्तिम घरी चियै से बात जानैचियै।

19 उसब अपनासबके लोक नै रहै,

तहै खातिर अपनासबके छोइरके चैलगेलै।

यदि उसब अपनासबके लोकसब रहतियै त आपनेसबके सङे रहतियै।

उसब अपनासबके नै चियौ से बात परस्टे छै से देखाइले उसब अपनासबके छोइरके चैलगेलै।

20 महज खिरिस्ट तोरासबके पबितर आत्मा देनेछौ,

आ सत बात तुसब जानैचिही।

21 तुसब सतके नै चिन्हैचिही कैहके हम नै लिख्नेचियौ,

महज तुसब सतके चिन्हैचिही आ सतसे झुठ नै आबैछै से बात तुसब जाइन्ते चिही कैहके हम यि लिखने चियौ।

22 तब झुठ के चियै त?

झुठ वह्‍या चियै जे येसुवे खिरिस्ट चियै कहैले इन्कार करैछै।

पिता आ बेटाके जे कोइ इन्कार करैछै वह्‍या खिरिस्ट बिरोधी चियै।

23 जे बेटाके इन्कार करैछै ओकरसङे पिता नै रहैछै महज जे बेटाके स्विकार करैछै ओकरसङे पितो रहैछै।

24 तै खातिर जे बात तुसब सुरुसे सुन्‍ने चिही,

तकरा आपन मनमे राख्ने रह।

यदि उ तोरासबके मनमे रहतौ त,

तुहुसब बेटा आ पिताके मनमे बास करबिही।

25 उ अपनासबके एकटा परतिग्या करनेछै,

उ परतिग्या अनन्त जिबन चियै।

26 हम यि सब बात तोरासबके भरममे पारैबलासबके बारेमे लिख्नेचियौ।

27 महज खिरिस्ट पबितर आत्मा तोरासबके देनेछौ।

तोरासबके उपर पबितर आत्मा रहैतलिक कोइ नै तोरासबके सिखाइतौ कथिलेत पबितर आत्मा सब सिखाइतौ।

ओकर सिख्याल सब बात सत हैछै,

झुठ नै।

पबितर आत्माके देल सिक्छा बमौजी खिरिस्टमे रह।

28 हमर धियापुतासब,

खिरिस्टमे रह आ जहिया उ परगट हेतौ,

तहिया तोरासबके साहस मिल्तौ तब ओकर आबैबला ओइ दिन ओकर अगा लाजमे नै परबिही।

29 खिरिस्ट धरमी छै से तुसब जानैचिही।

तहैलेल निस्चिन्त रह कि धारमिकतामे चलैबला सब परमेस्वरसे जलमल रहैछै।

परमेस्वरके बेटा-बेटी

3

1 देख्ही त,

पिता अपनासबके कतहेक परेम करने छै,

जे साँचोके हमसब परमेस्वरके बेटा-बेटी कहाइचियै।

सन्सारके लोकसब परमेस्वरके नै चिन्हलाके कारन अपनासबके नै चिन्हैछै।

2 पिरिय सङिसब,

अखुन अपनासब परमेस्वरके बेटा-बेटी चियै।

महज पाछे कथी हेबै से अखुन तलिक जानकारी नै देनेछै।

खिरिस्ट एलाके बाद अपनोसब ओकरे जखा हेबै कथिलेत उ जैहनङ छै,

अपनासब तैहनङे देख्बै।

3 खिरिस्टमे एहेन आस करैबला,

उ आपनोके खिरिस्टे जखा पबितर कैरके राखैछै।

4 जे कोइ पाप करैछै उ परमेस्वरके नियमके पालन नै करैछै।

बास्तममे परमेस्वरके नियमके पालन नै करनाइये पाप चियै।

5 तुसब जानैचिही कि लोकसबके पाप दुर करैले खिरिस्ट परगट भेलै आ ओकरमे कोनो पाप नै छै।

6 जे खिरिस्टमे रहैछै से लोक पाप नै करैतरहैछै।

महज पाप करैबला लोक ओकरा नै त देखनेछै नै त चिन्हैछै।

7 हे पिरिय धियापुतासब,

कोइ नै तोरासबके बहकाबे।

धारमिकतामे चलैबला लोक खिरिस्ट जखा धरमी हैछै।

8 फेनो-फेनो पाप करैबलासब सैतानके लोक चियै।

कथिलेत सैतान सुरुवेसे पाप करैत एलछै।

अहै खातिर सैतानके काम नास करैले परमेस्वरके बेटा परगट भेलछै।

9 परमेस्वरके बेटा-बेटी पाप नै करैतरहैछै कथिलेत परमेस्वरके सोभाब ओकरमे रहैछै।

उ पाप करे नै सकैछै कथिलेत उ परमेस्वरसे जलमल रहैछै।

10 परमेस्वरके बेटा-बेटी आ सैतानके बेटा-बेटी अहिनङके चिन्हैले सकैचियै कि धारमिकतामे नै चलैबला आ आपन भाइ-भैयासबके परेम नै करैबला परमेस्वरके बेटा-बेटी नै हैछै।

एक-दोसरके परेम कर

11 तुसब यि बात सुरुवेसे सुन्‍ने चिही की हमसबके एक-दोसरके परेम करे परतै।

12 अपनासब कयिन जखा नै हेबे परतै।

उ सैतानके लोक भेलाके कारन आपन भाइ हाबिलके मारल्कै।

उ कथिले आपने भाइके मारल्कै?

कथिलेत ओकर कामसब दुस्ट छेलै।

महज ओकर भाइके काम धरमी छेलै।

13 हे भाइ-भैयासब,

जब सन्सारके लोकसब तोरासबके घिरना करतौ तब अचम नै मान।

14 अपनासब जानैचियै कि मिरतुके मुहसे निकैलके जिबनमे पुइगगेल चियै कारन अपनासब एक दोसरके परेम करैचियै।

जे लोकसब परेम नै करैछै उ मिरतुके बन्धनमे रहैछै।

15 जे लोक आपन भाइके घिरना करैछै उ जानमारा चियै आ तुसब जानैचिही कि जानमारा लोकमे अनन्त जिबन नै रहैछै।

16 खिरिस्टके परेम हमसब जानैचियै कि उ अपनासबके खातिर आपन परान देल्कै।

तैल्याके अपनोसबके आपन भाइके लेल आपन परान दैले परतै।

17 जे लोकसङे सन्सारके धन-सम्पैत छै,

महज आपन भाइके घटि-कमीमे देखभाल करैले मन कठोर करैछै त वेहन लोक परमेस्वरके कनङ परेम करे सक्‍तै?

18 हे हमर धियापुतासब,

अपनासब खाली मुह आ बातसे मातरे परेम नै कर,

महज अपनासब काम आ सत्यतासे परेम करैजो।

परमेस्वरके अगा साहस

19 अहैसे अपनासब सतके लोकसब चियै से जानैचियै आ परमेस्वरके अगा निरधक साथ रहैचियै।

20 जब आपनौरके मन आपनेके दोस दैछै,

हमसब जानैचियै परमेस्वर अपनासबसे महान छै आ उ सब बात जानैछै।

21 हे हमर पिरिय सङिसब,

आपने मन अपनासबके दोसी नै ठहराइतौ त अपनासबके परमेस्वरके अगा जाइले साहस एतौ।

22 तब अपनासब जे माङबिही से सब चिज ओकरेसे पाबबिही कथिलेत अपनासब ओकर आग्या मानैचियै आ ओकरा निक लागैबला काम करैचियै।

23 ओकर आग्या एह्‍या चियै कि हमसब परमेस्वरके बेटा येसु खिरिस्टके नाममे बिस्बास करनाइ आ ओकर देल आग्या अनुसार एक-दोसरके परेम करनाइ चियै।

24 जे परमेस्वरके आग्यासब पालन करैछै,

उ सबगोरा ओकरेमे रहैछै आ परमेस्वर ओकरासबमे रहैछै।

परमेस्वर अपनासबमे बास करैछै से बात परमेस्वरके द्‍याल पबितर आत्मासे हमसब जानैचियै।

सतके आत्मा आ झुठके आत्मा

4

1 हमर पिरिय भाइ-भैयासब,

हमर सङे पबितर आत्मा छै कहैबला जकरे-तकरेमे बिस्बास नै कर,

महज ओइसबसङे परमेस्वरके आत्मा छै कि नै छै,

जाँचके देख कथिलेत बहौत झुठा अगमबक्‍तासब सन्सारमे एल छै।

2 येसु खिरिस्ट मानबके रुपमे एलछै से स्विकार करैबला आत्मा परमेस्वरसे चियै कैहके चिन्हबिही।

3 अहिनङे जे कोइ येसु खिरिस्टके परमेस्वरसे एल छै कैहके स्विकार नै करैछै।

उ परमेस्वरसे नै एल रहैछै।

उ त खिरिस्ट बिरोधीसे एलछै।

उ आइबरहल छै कैहके तुसब सुन्‍ने चिही,

उ त सन्सारमे चैलएलछै।

4 हमर धियापुतासब,

तुसब परमेस्वरके चिही आ तुसब झुठा अगमबक्‍तासबके जितनेचिही कथिलेत तोरासबमे रहल पबितर आत्मा सन्सारमे भेल आत्मासे सक्‍तिसाली छै।

5 उसब सन्सारके भेलाके कारन सन्सारेके बात करैछै आ सन्सारेके लोकसब ओकरासबके बात सुनैछै।

6 अपनासब त परमेस्वरके चियै।

जे परमेस्वरके चिन्हैछै,

उ अपनासबके बात सुनैछै।

जे परमेस्वरके लोक नै चियै,

उ अपनासबके बात नै सुनैछै।

अहैसे अपनासब सतके आत्मा आ झुठके आत्मा छुटयाइले सकैचियै।

परमेस्वर परेम चियै

7 पिरिय सङिसब,

अपनासब एक दोसरके परेम करु कथिलेत परेम परमेस्वरेसे आबैछै।

परेम करैबला परमेस्वरके धियापुता चियै आ उ परमेस्वरके चिन्हैछै।

8 परेम नै करैबला परमेस्वरके नै चिन्हैछै कथिलेत परमेस्वर परेम चियै।

9 परमेस्वर अपनासबके एहेन परेम करल्कै कि उ आपन एक मातरे बेटाके सन्सारमे पठाइल्कै,

ताकी अपनासब ओकरसे जिबन पाबेसकी।

10 साँचो परेम यि चियै कि,

हमसब परमेस्वरके परेम नै करलियै महज तैयो परमेस्वर अपनासबके परेम करल्कै आ अपनासबके पापके बलिहैके लेल आपन बेटाके पठाइल्कै।

11 हमर पिरिय सङिसब,

परमेस्वर अपनासबके अतहेक परेम करनेछै त अपनोसबके एक-दोसरके परेम करेपरतै।

12 परमेस्वरके कोइने कहियो देख्नेछै।

महज अपनासब एक-दोसरके परेम करबिही त परमेस्वर अपनासबमे बास करतै आ ओकर परेम अपनासबमे पुरा हेतै।

13 उ अपनासबके पबितर आत्मा देलाके कारन हमसब यि जानैचियै कि,

हमसब परमेस्वरमे रहैचियै आ परमेस्वर हमरासबमे रहैछै।

14 हमसब यि देख्ने चियै आ साक्छी दैचियै कि,

परमेस्वर पिता सन्सारके मुक्‍ती दैबला हैके लेल आपन बेटाके पठाइने छै।

15 येसुवे परमेस्वरके बेटा चियै कैहके स्विकार करैबला लोकमे परमेस्वर बास करैछै आ उ लोक परमेस्वरमे बास करैछै।

16 परमेस्वर अपनासबके परेम करैछै कैहके हमसब जानैचियै आ ओकर परेममे पुरा बिस्बास छै।

परमेस्वर परेम चियै।

जे परेममे रहैछै उ परमेस्वरमे रहैछै आ परमेस्वर ओकरमे बास करैछै।

17 अहिनङे अपनासबके परेम सिध हैत जेतै आ नियाइके दिनमे अपनासबके डराबे नै परतै,

कथिलेकी खिरिस्ट जहैनछै,

तहिनङे अपनोसब यि सन्सारमे चियै।

18 परेममे डर नै हैछै महज सिध परेम डरके दुर कैरदैछै।

कथिलेकी डरके सङहत त दन्डके जरे हैछै आ जे डराइछै उ परेममे सिध नै रहैछै।

19 हमसब एक-दोसरके परेम करैचियै कथिलेकी परमेस्वर हमरासबके पहनिये परेम करल्कै।

20 यदि कोइ परमेस्वरके परेम करैचियै कहैछै आ आपन भाइ-बहिनके घिरना करैछै त उ झुठ छै।

आपनसे देखल भाइके परेम नै करैबला नै देखल परमेस्वरके कनङ परेम करे सक्‍तै?

21 जे परमेस्वरके परेम करैछै,

ओकरा आपन भाइयोके परेम करे परतै।

एह्‍या आग्या खिरिस्ट अपनासबके देने छै।

परमेस्वरके बेटामे बिस्बास

5

1 जे कोइ येसुवे खिरिस्ट चियै कैहके बिस्बास करैछै,

उ सबलोक परमेस्वरके बेटा-बेटी चियै।

जे कोइ पिताके परेम करैछै से कोइ ओकर बेटाके सेहो परेम करैछै।

2 जब हमसब परमेस्वरके परेम करैचियै आ ओकर आग्यासब पालन करैचियै,

तब ओहैसे जानैचियै कि,

हमसब परमेस्वरके बेटा-बेटीके परेम करैचियै।

3 परमेस्वरसे परेम करनाइके मतलब ओकर आग्यासबके पालन करनाइ चियै।

ओकर आग्यासब हमरासबके लेल भैरगर नै छै।

4 कथिलेकी जे परमेस्वरके बेटा-बेटीसब चियै,

उ अइ सन्सारके जितलैछै।

खिरिस्टमे बिस्बास करैके कारन अपनासब अइ सन्सारके जितने चियै।

5 के सन्सारके जिते सक्‍तै त?

जे कोइ येसुके परमेस्वरके बेटा कैहके बिस्बास करतै,

उ लोक मातरे सन्सारके जित्‍तै।

येसु खिरिस्टके साक्छीसब

6 येसु खिरिस्ट वह्‍या चियै जे पानी आ लहुसे एलै।

उ पानीसे मातरे नै महज पानी आ लहुसे एलै।

यि बात सत छै कैहके पबितर आत्मा साक्छी छै,

कथिलेकी पबितर आत्मा सत चियै।

7 तिन तरहसे ओकर बारेमे साक्छी देलगेल छैः

8 पबितर आत्मा,

पानी आ लहु।

यि तिनु एकेटा बातके साक्छी दैछै।

9 हमसब लोकसबके देल साक्छीके त स्विकार करैचियै,

महज परमेस्वरके देल साक्छी त ओइसबसे औरो महान छै।

उ आपन बेटाके बारेमे साक्छी देने छै।

10 जे कोइ परमेस्वरके बेटामे बिस्बास करैछै,

ओकर हिरदयमे अइ बातके साक्छी रहैछै।

परमेस्वरके बिस्बास नै करैबला ओकरा झुठा ठहराइछै,

कथिलेकी परमेस्वर आपन बेटाके बारेमे देल साक्छीके उ बिस्बास नै करैछै।

11 उ साक्छी यि चियै कि परमेस्वर अपनासबके अनन्त जिबन देने छै आ उ जिबन ओकर बेटामे छै।

12 जकरसङे परमेस्वरके बेटा छै,

ओकरसङे जिबन छै आ जकरसङे परमेस्वरके बेटा नै छै ओकरसङे जिबन नै छै।

अनन्त जिबनके निस्चयता

13 तुसब परमेस्वरके बेटाके नाममे बिस्बास करैबलासबके हम यि चिठी लिखैचियौ,

ताकी तुसब अनन्त जिबन पाबने चिही कैहके थाह हेबे।

14 परमेस्वरके इक्छा बमौजी जे कुछ माङैचियै उ अपनासबके परथना सुनैछै कैहके अपनासबके पुरा बिस्बास छै।

15 अपनासब जे कुछ परथनामे माङैचियै उ अपनासबके परथना सुनैछै कैहके अपनासब जानैचियै,

आ एहो जानैचियै कि जे कुछ माङने चियै उ हमरासबके भेटगेल छै।

16 कोनो लोक बिस्बासीके पाप करैत देखैछै आ उ पापके नतिजा मिरतु नै हेतै त,

ओकर लेल परमेस्वरसङे परथना कैर दैहे आ परमेस्वर ओकरा जिबन देतै।

महज मिरतुमे लजाइबला पाप सेहो छै,

ओकरलेल परथना कैरदहै कैहके हम नै कहैचियौ।

17 सब दुस्ट काम पाप चियै,

महज अहिनो पाप हैछै जकर परिनाम मिरतु नै हैछै।

18 परमेस्वरके बेटा-बेटी भ्याल लोक पाप कैरते नै रहैछै से बात अपनासब जानैचियै।

कथिलेकी परमेस्वरके बेटा ओइसबके बचाइछै आ दुस्ट सैतान ओकरा छुबैले नै सकैछै।

19 हमसब परमेस्वरके बेटा-बेटी चियै आ पुरे सन्सार दुस्ट सैतानेके बन्धनमे छै कैहके अपनासब जानैचियै।

20 अपनासब जानैचियै कि परमेस्वरके बेटा आइबगेल छै आ सत परमेस्वरके चिन्हैले उ अपनासबके समझसक्‍ती देने छै।

हमसब ओकर बेटा येसु खिरिस्टमे भेलासे सत परमेस्वरमे चियै।

ओह्‍या सत परमेस्वर आ अनन्त जिबन चियै।

21 हमर पिरिय बेटा-बेटीसब,

तुसब अपने आप झुठा देबी-देबतासबसे बैचके रह।

युहन्‍नाके लिखल

दोसर चिठी

किताबके परिचय

यि चिठी युहन्‍नाके लिखल चियै कैहके बहुतो बाइबलके बिदवानसबके बिचार छै।

उ अपनाके एल्डर कैहके परिचय देनेछै।

बिदवानसबके बिचारमे यि चिठीमे जनीके मतलब मन्डली आ ओकर बेटा-बेटीसबके मतलब उ मन्डलीके सदससब चियै।

यि चिठी पहिल्का सताब्दीके अन्त दिसन लिखल गेल छै।

यि चिठीमे खास कैरके बिस्बासीसब एक दोसरके परेम कैरके आ झुठा सिक्छासबसे सचेत रहे परतै कैहके युहन्‍ना लिखने छै।

बिसय-सुची

परिचय १-३

सत आ परेम ४-६

झुठ सिक्छाके बिरोधमे चेताबनी ७-११

समाप्‍ती १२-१३

युहन्‍नाके लिखल

दोसर चिठी

1

1 हम एल्डरके तरफसे,

परमेस्वरके चुनल जनी आ ओकर बेटा-बेटीके यि चिठी लिखैचियै,

जकरा हम साँचोके परेम करैचियै,

हम मातरे नै महज सतके चिन्हैबला सबकोइ परेम करैछै।

2 कथिलेकी उ सत हमरासबमे छै आ सब दिन रहबे करतै।

3 परमेस्वर पिता आ ओकर बेटा येसु खिरिस्टसे परेममे आ सत्यतामे हमरासबके अनुगरह,

किरपा,

आ सान्ती देबे।

सत आ परेम

4 तोहर धियापुतासबमेसे कतहेक गोरा परमेस्वरके देल आग्या बमौजी सतके रस्तामे चलैत देखके हमरा बहौत खुसी लागल।

5 हे पिरिय जनी,

हम कोनो लबका आग्या नै लिख्नेचियै,

महज सुरुवेसे देल गेल छै वह्‍या लिखैचियै।

हमसब एक दोसरके परेम कर कैहके बिन्ती करैचियौ।

6 परेम करनाइके मतलब ओकर आग्या अनुसार जिबन जिनाइ चियै।

तोरासबके सुरुवेसे सुनल आग्या एह्‍या चियौ कि तुसब सबगोरा परेममे चल।

7 कथिलेत बहुतो धोखा दैबलासब सन्सारके बहुतो ठामसबमे पुइगगेल छै,

जेसब येसु खिरिस्ट देहधारी भेल छै कैहके नै सुइकारैछै।

एहैन लोकसब धोखा दैबला आ खिरिस्ट बिरोधी चियै।

8 तहै खातिर तुसब होसियार रह,

जै बातके लेल तुसब मेहनत कैररहल चिही,

तैके नै हरा बल्की तुसब पुरा इनाम पाबैबला भ्याजो।

9 खिरिस्टके सिक्छासे बाहर जाइबला लोकसङे परमेस्वर नै रहैछै,

महज ओकर सिक्छामे चलैबला लोकसङे परमेस्वर पिता आ बेटा दुनु रहैछै।

10 यदि कोनो लोक तोरासबलग आइबके एहैन सिक्छा नै सिखाइछौ त ओइसबके देहरीयोमे टपैले नै दहै आ गोरलगीयो नै कर।

11 कथिलेकी जे कोइ ओकरा गोरलगी करैछै,

उ लोक ओकर दुस्ट काममे सहभागी हैछै।

12 हमरा तोरासबके लेल लिखैबला बात त बहुतो छै,

महज हम कागत आ मैससे लिखैले नै चाहैचियै।

बरु तोरासबलग ज्याके आमने-सामने भ्याके बतियाबैके आसा करने चियै,

ताकी अपनासबके आनन्द पुरा भ्यासके।

13 परमेस्वरसे चुनल तोहर बहिनके बेटा-बेटीसब सेहो तोरा गोरलगी पठाइने छौ।

युहन्‍नाके लिखल

तेसर चिठी

किताबके परिचय

यि युहन्‍नाके लिखल तेसर चिठी चियै।

यि चिठी युहन्‍ना पहिल्का सताब्दीके अन्त दिसन लिखने छै।

युहन्‍ना यि चिठी गायस नामके लोकके लिखने छै।

चिठीमे गायसके परसन्सा करने छै कथिलेकी उ बिस्बासीसबके मदत करैत सत बाटमे चलैछै से जानै छेलै।

दोसर दिसन डेमेतिरियसके असल बेबहार आ डियोतिरिफासके खराब बेबहारके बारेमे लोकसबके चेताइने छै।

बिसय-सुची

परिचय १-४

गायसके बारेमे तारिफ ५-८

डियोतिरिफासके दोस लगाइल्कै ९-१०

डेमेतिरियसके बारेमे गबाही ११-१२

समाप्‍ती १३-१५

युहन्‍नाके लिखल

तेसर चिठी

1

1 हम मन्डलीके एल्डर युहन्‍नाके तरफसे,

हमर पिरिय सङी गायसके यि चिठी लिखैचियै,

जकरा हम साँचोके परेम करैचियै।

2 पिरिय सङी तोहर सबचिज असल हेबे आ आत्मिक जिबन स्वस्थ्य रहल जखा तोहर सारिरीक जिबन स्वस्थ्य रहे कैहके हम परथना करैचियौ।

3 कतहेक बिस्बासी भाइसब आइबके तोहर बारेमे बताइल्कै कि तु सत्यता आ बिस्बासयोग्यमे चैलरहलचिही,

तब हमरा बहौत खुसी लागल।

4 हमर बेटा-बेटीसब सतके रस्तामे चलैछै कैहके सुन्‌नाइसे बरका आनन्द हमर लेल औरो कथी हेतै?

5 पिरिय सङि,

बिस्बासी भाइसबके आ खास कैरके अनचिन्हार बिस्बासी लोकसबके लेल जे कुछ कैररहल चिही,

तु एकटा सच्‍चा बिस्बास योग्य भ्याके कैर रहलचिही।

6 उसब तोहर परेमके बारेमे मन्डलीमे साक्छी देनेछै।

तु परमेस्वरके नजरमे मनपरैबला हिसाबसे ओइसबके यातरामे अगा बरहैके लेल मदत करबिही त असल हेतौ।

7 कथिलेकी उसब परभुके नामके परचार करैले अगा बरहल छै आ परभुके नै चिन्हैबला सबसे कुछो सहयोग नै लेने छै।

8 ओहैसे आपन बिस्बासीसब एहेन लोकसबके मदत करेपरतै,

ताकी सतके सिक्छामे सहकरमी भ्यासकी।

9 हम मन्डलीके चिठीमे यि बातसब लिख्ने छेलियै।

महज तोरासबके बिचमे मन्डलीके अगुवा हैले चाहैबला डियोतिरिफास हमर अधिकार स्विकार नै करैछै।

10 हम तोरासबलग एबौ त ओकर करल नै निक काम आ हमरासबके बिरोधमे बाजल सब खराब बात सुनाइबौ।

ओतबेहेकमे सन्तुस्‍ट नै भ्याके उ अनचिन्हार बिस्बासी लोकसबके स्वागत नै करैछै आ जेसब स्वागतो करैले चाहैछै ओइसबके नै करैले दैछै आ ओइसबके मन्डलीयोसे बाहर निकाइल दैछै।

11 पिरिय सङि,

तु खराब कामके देखासेखी नै कर,

बरु असल कामके देखासेखी कर।

जे असल काम करैछै,

उ परमेस्वरके बेटा-बेटी चियै आ जे अधलाह काम करैछै,

उ परमेस्वरके नै चिन्हने रहैछै।

12 डेमेतिरियसके बारेमे सबलोक असल गबाही दैछै आ उ सतमे चलैछै से बात ओकर जिबनसे सत आपनेसे साक्छी देनेछै।

हम्हुसब ओहै बातके गबाही दैचियै आ तुसब जानबे करैचिही कि,

अपनासबके गबाही सत छै।

13 हमरा तोहर लेल लिखैले बहुतो बातसब छेलै,

महज हम चिठी लिखैले नै चाहैचियै।

14 बरु हम तोरा जल्दिए भेटमुलाकातके असा करने चियै आ हमसब आमने-सामने भेटके बातचित करबै।

15 तोरा सान्ती मिले।

अतेका सब सङिसब तोरा गोरलगी पठाइने छौ।

ओते भेल सब सङिसबके सेहो हमर तरफसे गोरलगी सुन्यादैहे।